
PUBLIÉE  '■ 

POUR  LA  SOCIÉTÉ   DE   L'HISTOIRE   DE  FRANCE 
PAR  L.  DOUËT-D'ARCQ 

A   PARIS 

CHEZ  M""  V"  JULES  RENOUARD 

LIBRAIUE    DE    LA    SOCIÉTÉ    DE    l'hISTOIRE    DE    FRANCE 
RUE    DE    TOURNON,    N"    6 

M  DCCC  LIX 

EXTRAIT  DU  RKGLEMENT. 

Art.  14.  La'  Conseil  désigne  les  ouvrages  à  publier,  et  choisit 
les  personnes  les  plus  capables  d'en  préparer  et  d'en  suivre  la 
publication. 

Il  nomme  ,  pour  chaque  ouvrage  à  publier ,  un  Commissaire 
responsable,  chargé  d'en  surveiller  l'exécution. 

Le  nom  de  l'Éditeur  sera  placé  à  la  tête  de  chaque  volume. 

Aucun  ouvrage  ne  pourra  paraître  sous  le  nom  de  la  Société  sans 
l'autorisation  du  Conseil,  et  s'il  n'est  accompagné  d'une  déclara- 
tion du  Commissaire  responsable ,  portant  que  le  travail  lui  a  paru 
mériter  d'être  publié. 


Le  Commissaire  responsable  soussigné  déclare  que 
V Edition  de  la  Chronique  d'Enguerran  de  Monstrelet  , 
préparée  par  M.  Douët  d'Arcq  ,  lui  a  paru  digne  d'être 
publiée  par  la  Société  de  l'Histoire  de  France. 

Fait  à  Paris,  le  20  avril  1859. 

Signé  L.  BELLAGUET. 

Certifié^ 

Le  Secrétaire  de  la  Société  de  l'Histoire  de  France, 
J.  DESNOYERS.  » 

CHAPITRE  GXX. 

Comment  le  duc  d'Acquitaine  partant  de  Paris  ala  à  Senlis  devers  le  Roy, 
et  de  là  alèrent  devant  la  ville  de  Compiengne. 

Au  commencement  de  cest  an,  c'estassavoir  le  lundi 
de  Pasques*,  le  duc  d'Acquitaine,  premier  filz  du  Roy, 
se  party  de  Paris  à  très  noble  compaignie ,  et  ala  à 

1.  9  avril  1414. 

m  i 


2  CHRONIQUE  [1414] 

Senlis,  où  estoit  le  Roy  son  père.  Lequel  Roy,  acom- 
paigné  de  plusieurs  princes,  prélats  et  grans  chevaliers, 
partant  de  Senlis  ala  loger  à  Verbrie  \  et  la  Royne, 
avecfjues   elle    la   duchesse    d'Acquitaine ,    de   Paris 
alèrent  demourer  à  Meaulx  en  Brye  après  le  départe- 
ment du  Roy  dessusdit ,  et  le  duc  de  Berry,  seul  et 
pour  le  tout,  demoura  capitaine  de  Paris  et  gouverneur 
des  marches  à  l'environ.   Le  roy  Loys  s'en   ala   à 
Angers  et  ne  fut  point ,  pour  ce  voyage ,  en  la  com- 
paignie  du  Roy.  Lequel  Roy  avec  ses  princes  s'en  ala 
vers  Compiengne,  et  quant  il  fut  près,  il  envoya  un 
de  ses  héraulx  à  la  porte  de  la  ville  noncer  à  ceux  de 
dedens  comment  leur  roy  venoit  à  belle  compaignie  et 
qu'ilz  le  meissent  dedens,  ainsi  que  vrays  et  loyaulx 
subgectz  doivent  faire  à  leur  seigneur.   Lesquelz  de 
la  ville  firent  response  que  très  voulentiers  recevroient 
lui  et  son  filz  le  duc  d'Acquitaine  avec  tout  leur  estât, 
et  non  autrement.  Lesquelles  paroles  le  hérault  ra- 
porta  vers  le  Roy  son  seigneur.  Lequel  se  loga  en  la 
maison  d'un  bourgois  entre  la  ville  et  la  forêt ,  et  le 
duc  d'Acquitaine  se  loga  en  l'abbaye  de  Royal-Lieu, 
et  les  autres  princes  et  capitaines  se  logèrent  où  ilz 
porent  lé  mieulx.  Et  tousjours  continuèrent  les  engins 
du  Roy  à  gecter  contre  la  ville,  et  y  firent  de  grans 
dommages.  Et ,  ce  pendant ,  se  firent  plusieurs  escar- 
mouches les  ungs  contre  les  autres,  lesquelles  il  y  en 
eut  une  dont  il  faut  faire  mencion.  C'estassavoir  que 
le  premier  jour  de  may  approuchant,  messire  Hector, 
bastard  de  Bourbon ,  manda  aux  asségez  que  le  pre- 
mier jour  de  may  les  vendroit  resveiller.  Et  pour  tant, 

1.  Verberie  (Oise). 

premier  jour  de  may,  monta  à  cheval ,  et  avecques 
luy  deux  cens  hommes  d'armes,  roides  et  expers  en 
fait  de  guerre,  avec  aucuns  piétons,  et  tous  ensemble, 
chascun  ung  chapelet  de  may  sur  leurs  testes*  par 
dessus  leurs  armeures,  les  mena  auprès  de  la  porte  de 
Pierrefons  pour  porter  une  branche  de  may  à  iceulz 
asségez ,  comme  mandé  leur  avoit.  Lesquelz  de  toute 
leur  puissance  résistèrent  aux  dessusdiz ,  et  tant  qu'à 
ceste  besongne  y  eut  ung  très  dur  et  fort  essour  des 
ungs  contre  les  autres,  dont  les  aucuns  de  chascune 
partie  furent  mors  et  navrez  cruellement.  Et  mesme- 
ment  le  dessusdit  bastard  de  Bourbon  eut  son  cheval 
mort  dessoubz  luy,  et  fut  en  grant  péril  d'être  prison- 
nier à  ses  adversaires. 

Durant  ce  temps ,  le  duc  de  Bourgongne  eut  plu- 
sieurs parlemens  avec  des  Flamens  afin  qu'ilz  lui  voul- 
sissent  aider  de  certain  nombre  de  gens  pour  lever 
ledit  siège  de  Compiengne.  Mais  de  ce  ne  lui  voul- 
drent  riens  accorder,  disans  que  contre  le  Roy  ne  se 
vouloient  point  armer.  Et  pour  tant  ledit  duc  de 
Bourgongne ,  à  qui  ses  gens  de  Compiengne  avoient 
desjà  envoyé  sçavoir  se  il  leur  bailleroit  secours ,  fist 
response  à  iceulx  qu'ilz  prinsent  appoinctement  avec- 
ques  le  Roy  et  le  duc  d'Acquitaine  le  plus  courtoise- 
ment qu'ilz  pourroient.  Lesquelz  de  ce  advertis,  traic- 
tèrcnt  avecques  le  Roy,  par  condicion  que  toutes  les 
gens  dudit  duc  de  Bourgongne  s'en  yroient  sauf  leurs 
corps  et  leurs  biens ,  par  ainsi  qu'ilz  promirent  et  leur 
capitaine  pour  eulz,  de  jamais  tenir  contre  le  Roy  ne 
le  duc  d'Acquitaine  nulles  places  ne  villes  qui  leur 

1 .  Une  coiironne  de  feuillage. 

appartenissent.  Semblablement  le  Roy  pardonna  aux 
bourgois  et  habitans  de  ladicte  ville  leur  offense  et  les 
recevant  à  mercy  sauf  leur  corps  et  leurs  biens.  Ainsi 
et  par  ceste  ordonnance  fut  receue  à  mercy  la  ville  de 
Compiengne,  le  lundi  vn*  jour  de  may.  En  laquelle, 
après  que  les  gens  dudit  duc  de  Bourgongne  furent 
partis  aians  saufconduit  du  Roy  et  du  duc  d'Ac- 
quitaine ,  ledit  Roy  et  duc  d'Acquitaine  entrèrent 
dedens  la  ville,  où  ilz  séjournèrent  aucune  espace  de 
temps,  et  les  dessusdiz  Bourguignons ,  eulx  partis  de 
Compiengne,  se  retrairent  ou  pays  d'Artois. 

Ouquel  temps,  le  conte  Valeran  de  Saint  Pol,  qui 
encores  se  disoit  connestable  de  France,  chevauchant 
de  la  cite  d'Amiens  pour  aler  à  Saint  Pol,  chey  de 
son  cheval  si  rudement  qu'il  rompit  sa  jambe,  et  pour 
la  douleur  d'icelle  se  fist  porter  en  son  chastel  de  Saint 
Pol.  Toutefois  il  fut  commune  renommée  qu'il  fei- 
gnoit  estre  ainsi  blécié  afin  d'estre  aucunement  excusé 
d'aler  au  mandement  du  Roy,  duquel  par  plusieurs 
foiz  il  avoit  esté  requis  et  summé ,  en  pareil  cas,  du 
duc  de  Bourgongne,  lesquelz  il  veoit  en  grande  tribula- 
cion  l'un  contre  l'autre,  dont  moult  lui  desplaisoit.  Et 
pareillement  messire  Jacques  de  Chastillon  seigneur 
de  Dompierre*,  soy  disant  admirai  de  France,  se  tint 
toute  celle  saison  en  son  chastel  de  Ramecourt  *  fei- 
gnant estre  malade  de  goûte,  dont  souvent  estoit 
ocupé,afin  d'estre  excusé,  ainsi  que  ledit  connestable, 
de  servir  le  Roy  en  son  armée.  Desquelz  le  duc  de 
Bourgongne  désiroit  moult  le  bien  et  avancement. 

1.  <i  Dampierre.  »  {Suppl.  fr.  93.) 

2.  «  Rolaincourt.  »  {Ibid.)  C'est  Ramecourt  près  Saint-Pol  en 
Ternois. 

Toutesvoies  leurs  gens,  qui  avoient  acoustumé  d'aler 
en  armes  avecques  eulx  quant  ilz  se  mectent  sus ,  se 
mirent  tous  ou  la  plus  grant  partie  à  servir  le  duc  de 
Bourgongne  contre  le  Roy  et  ses  favorisans ,  durant 
ceste  guerre.  Ainsi  et  par  ceste  manière  estoient  plu- 
sieurs seigneurs  en  grant  soussi,  et  ne  savoient  bonne- 
ment comment  trouver  manière  à  leur  honneur  de 
eulx  excuser  envers  les  seigneurs  dessusdiz. 

CHAPITRE  CXXl. 

Comment  le  Roy,  à  tout  sa  puissance,  ala  de  Compiengne  asséger  la  ville 
de  Soissons ,  laquelle  fut  asségée  et  prinse  d'assault. 

Or  est  vérité ,  après  ce  que  le  Roy  eut  remis  en  son 
obéissance  la  ville  de  Compiengne,  comme  dit  est, 
le  x"  jour  de  may  se  parti  d'icelle  et  s'en  ala  pour 
asséger  la  cité  de  Soissons.  Duquel  lieu  estoit  capitaine 
ce  vaillant  combatant  sire  Enguerrand  de  Bournon- 
ville,  noble  vassal  et  très  renommé  en  armes.  Devant 
laquelle  ville  estoit  desjà  alée  l'avantgarde  du  Roy, 
laquelle  conduisoient  le  comte  d'Armaignac  *  et  le  duc 
de  Bar*  et  Clugnet  de  Brabant  soy  disant  admirai  de 
France'  le  bastard  de  Bourbon  ef  messire  Amé  de 
Sallebruce,  damoisel  de  Commercis*,  avec  plusieurs 
souldoiers  du  Roy.  Et,  comme  paravant  avoient  fait 
ceulx  de  Compiengne,  firent  ceulx  de  Soissons. 

1 .  Rernard  VII. 

2.  Edouard  m. 

3.  On  vient  de  voir  que  cet  office  lui  était  contesté  par  le  sei- 
gneur de  Dampierre. 

4.  Les  mots,  damoisel  de  Commercy,  ne  se  trouvent  pas  ^a/>/>/. 
fr.  93. 

Voians  qu'ilz  dévoient  estre  asségez ,  firent  abatre, 
ardoir  et  démolir  plusieurs  églises,  maisons  et  notables 
édifices.  Mais  ce  non  obstant,  le  Roy  et  ses  princes  là 
venus,   furent  iceulx  très  puissamment  et  de  près 
asségez  et  approchez  des  gens  du  Roy.  Lequel  Roy  et 
son  conseil,  à  son  advènement  devant  Soissons,  fist 
notablement  sommer  ceulx  de  ladicte  ville  afin  qu'ilz 
lui  feissent  obéissance,  ou  se  ce  non,  ilz  estoient  en 
voie  de  perdicion.  Mais  non  obstant  lesdictes  remons- 
trances  à  eulx  faictes ,  se  conclurent  de  eulx  défendre 
et  résister  contre  toute  la  puissance  du  Roy,  espèrans 
d'avoir  secours  par  leur  seigneur  et  maistre  le  duc  de 
Bourgongne,  lequel  leur  avoit  promis  secours  dedens 
certain  jour  par  lui  assigné.  Or  est  ainsi  que  le  Roy  se 
loga  dedens  l'abbaye  de  Saint  Jehan  des  Vignes ,  de 
l'ordre  de  saint  Augustin,  et  les  ducs   d'Acquitaine 
et  d'Orléans  se  logèrent  en  l'abbaye  saint  Crespin,  et 
les  autres   princes   et  seigneurs  en  autres  lieux  par 
ordonnance,  le  mieulz  qu'ilz  peurent.  Dedens  la  ville, 
avec   ledit    Enguerrant  estoient  messire    Colart    de 
Fiennes,  Lanion  de  Laniioy,  messire  Pierre  de  Menau, 
Gile  du  Plessier,  le  viel  seigneur  de  Menau ,  remply 
d'aage  et  de  richesse ,  et  Guiot  le  Boutiller,  avec  plu- 
sieurs autres  gens  de  guerre  des  pays  de  Boulenois, 
d'Artois  et  de  Picardie ,  et  si  avoit  bien  avecques  eulx 
quarante  combatans  anglois.  Mais,  pour  aucun  des- 
cord,  le  com^iun  et  les  bourgois  de  la  ville  ne  furent 
point  bien  d'accord  avecques  les  gens  dudit  Enguer- 
rant, dont  la  force  d'icelles  parties  fut  moult  afféblie. 
Ce  pendant  les  gens  du  Roy,  de  jour  en  jour  mectoient 
grant  peine  et  faisoient  diligence  de  grever  ladicte  ville, 
c'estassavoir  de  grosses  bombardes,  canons,  bricoles  et 

autres  habillemens  de  guerre,  lesquelz  souventesfoiz  de 
jour  et  de  nuit  gectoient  contre  les  portes,  tours  et  mu- 
railles de  ladicte  ville.  En  laquelle  besongne  tant  con- 
tinuèrent que  lesdiz  asségez  furent  moult  traveillez  par 
les  engins  dessusdis  et  leurs  murailles  dérompues  en 
plusieurs  et  divers  lieux.  Finablement,  le  xxi*  jour  de 
may  fut  icelle  ville  assaillie  très  terriblement  par  les 
gens  du  Roy,  à  tous  costez.  Ouquel  assault  furent  faiz 
nouveaulx  chevaliers,  Loys,  duc  en  Bavière,  le  conte 
de  Richemont   et  le  Prévost   de  Paris   et    plusieurs 
autres.   Pareillement  à  l'autre  costé  l'avantgarde  du 
Roy,  où  estoient  le  duc  de  Bar,  le  conte  d'Armignac, 
Remonnet  de  La  Guerre  et  plusieurs  autres  capitaines, 
assaillirent   très  vaillamment  lesdiz  asségez.    Et  en 
autres  lieux ,  tout  autour  la  ville ,  les  princes ,  clias^ 
cun  à  son  costé,  firent  baster  et  efforcer  l'assault  telle- 
ment et  si  fort ,  que  non  obstant  la  grant  défense  et 
résistence  d'iceulz  asségez,  s'en  vindrent  iceulx  assail- 
lans  jusques  à  une  grant  roupture  de  mur  que  avoient 
fait  lesdiz  engins  du  Roy,  et  là  se  combatirent  les 
ungs  contre  les  autres ,  de  lances ,  de  haches  et  d'es- 
pées,  main  à  main.  Et  durant  cest  assault  le  capitaine 
des  Anglois ,  qui  estoit  dedens  la  ville  avecques  ledit 
Enguerrant,  lequel  paravant  avoit  parlementé  avec 
aucuns  Anglois  qui  estoient  en  l'ost,  fist  destouper  * 
une  porte  vers  'la  rivière ,  par  laquelle  premièrement 
entrèrent  les  gens  du  conte  d'Armaignac ,    lesquelz 
tantost  mirent  au  plus  hault  de  la  tour  la  bannière  et 
enseigne  dudit  conte  d'Armaignac,   et  mesmes  grant 
partie  desdiz  Anglois  se  tournèrent  hastivement  contre 

1.  Débarricader. 

ceulx  de  ladicte  ville.  Et  assez  tost  après  lesdiz  assail- 
lans  entrèrent  par  plusieurs  costez  en  ladicte  ville  de 
Soissons,  à  grant  puissance,  mettant  à  Tespée  tous 
ceulx  qu'ilz  encontroient,  tant  de  gens  d'armes  comme 
de  commun  de  la  ville.  Et  en  celle  désolacion  En- 
guerrant  de  Bournonville,  qui  chevauchoit  vigoreuse- 
ment  en  plusieurs  parties  de  la  ville  tout  autour 
d'icelle  pour  rehaiter'  ses  gens  et  les  rafermer  en 
ordonnance ,  fut  poursuy  par  une  porte  en  une  petite 
rue  où  il  passoit  des  gens  Remonnet  de  La  Guerre, 
en  laquelle  rue  avoit  une  chayne  tendue,  mais  les 
dessusdiz  le  hastèrent  par  telle  manière  qu'il  falust 
qu'il  se  retrahist,  et  par  force  cuida  faire  saillir  son 
cheval  par  dessus  la  chayne  devantdicte,  mais  il  de- 
moura  sur  ladicte  chayne  sans  povoir  passer  oultre, 
et  tantost  fut  prins  par  ung  des  gens  dudit  Remonnet, 
lequel  le  mena  à  son  maistre ,  qui  en  fîst  grant  joye. 
Les  autres  gens  de  guerre,  voians  la  prinse  de  ladicte 
ville,  se  retrahirent  en  plusieurs  et  divers  lieux  dedens 
les  portes  et  es  tours  de  ladicte  ville.  Et  là,  en  parle- 
mentant à  leurs  ennemis,  se  rendoient  par  tel  si,  qu'ilz 
leur  promectoient  de  leur  saulver  la  vie,  et  les  autres, 
en  défendant  leurs  gardes,  furent  prins  ou  occis.  Et 
fmablement,  tant  des  gens  d'armes  du  duc  de  Bour- 
gongne  comme  des  bourgois  de  Soissons,  furent  que 
prins  que  mors ,  en  icelle  journée ,  mieulx  de  douze 
cens  hommes. 

Tant  qu'est  à  parler  du  desroy  que  firent  les  gens 
du  Roy  en  ladicte  ville  de  Soissons,  il  n'est  point  à 
estimer.  Car  après  qu'ilz  eurent  robe  et  pillé  tous  les 

1 .  Ranimer,  rallier. 

biens  des  bourgois  et  habitans  d'icelle ,  avec  ce  prin- 
drent  et  robèrent  tous  les  biens  des  églises  et  monas- 
tères ,  et  mesraes  prindrent  la  plus  grant  partie  des 
sainctes  reliques  de  plusieurs  corps  sains  estans  esdic- 
tes  églises,  lesquelles  églises  et  corps  sains  ilz  deves- 
tirent,  et  destachèrent  de  toutes  les  pierres,  or,  argent 
et  perles  qui  estoient  autour  d'icelles  avec  plusieurs 
autres  joyaulx  et  choses  secrètes  appartenans  ausdictes 
églises.  En  oultre  il  n'est  point  chrestien  qui  n'eust 
pitié  de  veoir  l'orrible  et  très  misérable  désola  cion 
qui  fu  faicte  en  icelle  ville ,  en  violacion  de  femmes 
mariées,  présens  leurs  maris,  jeunes  pucelles,  présens 
pères  et  mères,  nonnes  sacrées,  gentilz  femmes  et 
autres  de  tous  estas  dont  il  y  avoit  grant  quantité  en 
ladicte  ville ,  lesquelles  ou  la  plus  grant  partie  furent 
violentement  opprimées  contre  leur  voulenté,  prinses, 
ravies  et  violées  de  plusieurs  et  divers,  nobles  et  au- 
tres, lesquelz  sans  en  avoir  pitié,  après  qu'ilz  en 
avoient  fait  leur  voulenté ,  les  livroient  à  leurs  servi- 
teurs. Et  n'est  point  de  mémoire  quonques  de  chres- 
tiens  fust  fait  si  grant  desroy  en  telles  besongnes, 
attendu  la  haulte  seigneurie  qui  là  estoient  assemblez, 
lesquelz  n'y  mirent  nul  remède.  Et  si  y  avoit  plusieurs 
seigneurs  et  gentilz  hommes  qui  avoient  léans  de 
leurs  parentes  tant  séculières  comme  ecclésiastiques. 
Mais  pour  tant  riens  n'en  cessa.  En  oultre,  durant 
ledit  assault  y  eut  plusieurs  de  ladicte  ville,  voians  la 
désolacion  et  prinse  d'icelle,  qui  se  cuidèrent  saulver. 
Si  saillirent  par  dessus  les  murailles,  versl'eaue,  con- 
tendans  de  nager  et  passer  oultre  pour  saulver  leurs 
vies,  mais  grant  partie  en  furent  noyez,  comme 
depuis  furent  trouvez  en  divers  lieux  en  la  rivière. 

Et  en  icelle  tribulacion  y  eut  aucunes  femmes  de 
honneur  qui,  à  l'aide  de  leurs  amis,  furent  conduictes 
jusques  au  logis  du  Roy  et  du  duc  d'Acquitaine, 
lesquelles  furent  gardées  desdictes  oppressions  et  ra- 
vissemens. 

En  après,  pour  ce  principalement  que  au  mectre  le 
siège,  messire  Hector,  bastard  de  Bourbon,  qui  estoit 
prudent  chevalier  et  vaillant  et  moult  renommé  en 
armes  autant  que  nul  autre  de  la  partie  du  Roy,  avoit 
esté  navré  en  parlementant  à  Enguerran  de  Bournon- 
ville ,  d'une  flesche  ou  visaige ,  si  angoisseusement 
qu'il  en  estoit  mort,  le  duc  de  Bourbon  son  frère,  qui 
moult  l'amoit,  avoit  conceu  si  grant  hayne  contre 
ledit  Enguerran  et  aucuns  autres  des  asségez,  qu'il 
procura  et  fist  tant  envers  le  Roy  et  ceulx  de  son 
grant  conseil ,  que  cellui  Enguerran  fut  décapité,  et 
fut  sa  teste  fichée  au  bout  d'une  lance  et  son  corps 
pendu  par  les  aisselles.  Pour  la  mort  duquel,  non 
obstant  que  alors  il  fust  leur  adversaire ,  plusieurs 
princes,  grands  seigneurs  et  capitaines  ne  furent  point 
bien  joieux ,  mais  leur  en  despleut  grandement  et  non 
point  sans  cause ,  car,  par  renommée  c'estoit  la  fleur 
de  tous  les  capitaines  de  France.  Avecques  lequel 
furent  décapitez  messire  Pierre  de  Menau*,  capitaine 
du  commun  d'icelle  ville ,  maistre  Ancel  Bassiel , 
advocat,  et  quatre  autres  gentilz  hommes ,  dont  les 
testes  furent  fichées  aux  boutz  de  lances  et  les  corps 
pendus  au  gibet  en  la  manière  acoustumée.  Et  maistre 
Jehan  Titet,  advocat,  sage  homme  et  moult  renommé, 

1 .  Le  Religieux  de  Saint-Denis  et  Juvénal  des  Ursins  l'appellent 
Jean  de  Menon. 

à  la  voulonté  duquel  paravant  ce  jour  toutes  les  be- 
songnes  de  la  ville  de  Soissons  estoient  conduictes  et 
ordonnées,  fut  mené  avecques  aucuns  autres  en  la  cité 
de  Laon,  et  là  fut-il  examiné,  et  après  eut  le  colcoppé 
et  son  corps  fut  pendu  au  gibet  comme  les  autres.  En 
oultre  en  y  eut  cinquante  et  un  menez  ou  Chastellet 
de   Paris,   desquelz  les  plusieurs    furent   décapitez, 
comme  Giles  du  Plessis  chevalier  et  aucuns  autres. 
En  après  plusieurs,  tant  de  la  ville,  archers  anglois, 
comme  de  la  garnison ,  furent  tous  pendus  au  gibet, 
dehors  Soissons.  Les  autres  qui  avoient  argent,  se 
rachetèrent  par  finances,  comme  l'ancien  seigneur  de 
Menau,  messire  Colart  de  Fiennes,  Lanion  de  Lannoy, 
Guiot  le  Boutiller  et  plusieurs  autres  gentilz  hommes. 
Et  en  y  eut  grant  quantité  à  qui  ceulz  qui  les  avoient 
prins  donnèrent  congié  sur  leur  foy,  promectant  de 
renvoier  leur  finance  à  certain  jour,  afin  que  de  la 
justice  du  Roy  ne  fussent  prins  et  exécutez.  En  après 
aucuns  jours  ensuivans,  le  Roy  fist  rendre  et  restituer 
par  la  main  d'aucuns  pillars  les  os  de  plusieurs  corps 
sains  et  reliques   qui  desjà   estoient   desvestues   des 
pierres,  or  et  argent  où  elles  avoient  esté  enchâssées, 
et  encores  en  tel  estât  convint  plusieurs  racheter  grant 
quantité  de  monnoye,  et  furent  remises  es  églises  dont 
on  les  avoit  ostées. 

Ainsi  et  par  ceste  manière  fut  la  noble  cité  de  Sois- 
sons, grande  de  circuite,  forte  de  lieu  et  de  murs,  murée 
de  grosses  tours  et  espesses,  très  plantureuse  de  tous 
biens ,  moult  honorée  et  solemnellement  de  plusieurs 
églises  et  corps  sains ,  désolée  et  mise  à  ruineuse 
destruccion,  dont  ce  fut  pitié  et  dommage.  Toutesfoiz 
le  Roy  avant  son  département  ordonna  à  réédifier 

icelle,  et  y  commist  tous  nouveaiilx  officiers  pour  la 
garde  et  entretenement  d'icelle.  Lesquelz,  après  le 
département  des  gens  de  guerre,  retrairent,  selon  ce 
que  possible  leur  fu ,  les  citoyens  d'icelle*.  A.usquelz 
fut  baillé  de  par  le  Roy  rémission  générale ,  réservé  à 
ceulx  qui  a  voient  esté  principaulx  consentans  de  mec- 
tre  les  Bourguignons  dedens. 

CHAPITRE  GXXII. 

^   ■ 

Comment  le  roy  de  France,  après  la  prinse  de  Soissons,  se  parti  pour 
aler  en  Arras  ,  et  comment  le  conte  de  Nevers  vint  devers  lui  et  eut 
son  accord  et  pardon  ;  et  autres  matières . 

Après  toutes  les  besongnes  dessusdictes ,  le  Roy, 
partant  de  Soissons  s'en  ala  en  la  ville  de  Laon,  où  il 
fu  grandement  et  joyeusement  receu  du  clergié  et  des 
bourgois  et  habitans  de  la  ville.  Ou  quel  lieu  vint  par 
saufconduit  devers  lui  Phelippe  conte  de  Nevers  , 
baron  de  Donzy,  frère  germain  du  duc  de  Bourgon- 
gne,  et  fut  logié  par  les  fourriers  du  Roy  en  l'abbaye 
de  Saint  Martin ,  de  l'ordre  de  Prémonstré.  Et  avoit 
ledit  de  Nevers  esté  adverti  par  '  aucuns  ses  féables  que 
le  Roy  devoit  aler  ou  envoier  en  sa  conté  de  Réthel 
gens  d'armes  à  puissance  pour  le  saisir  par  force 
d'armes  et  mectre  en  sa  main.  Et  pour  ce,  lui  venu 
à  Laon,  mist  toutes  ses  seigneuries  qu'il  avoit  ou 
royaume  de  France  en  la  main  du  Roy,  requérant 
pardon  et  mercy  de  toutes  ses  offenses ,  promectant 

1 .  Cette  phrase  inintelligible  dans  notre  texte ,  est  reconstruite 
dans  le  Suppl.  fr.  93. 

2.  Au  lieu  de  par  notre  texte  met  que ,  faute  qui  ne  se  trouve 
pas  dans  Suppl.  fr.9Z. 

que  dores  en  avant  ne  feroit  à  son  frère  le  duc  dfe 
Bourgongne,  en  ceste  querelle,  confort  ne  aide  contre 
le  Roy  son  souverain  seigneur,  en  apper  ne  en  cou- 
vert*. Laquelle  chose  faicte,  bailla  en  ostaige  pour 
acomplir  et  entretenir  les  dessusdictes  promesses  le 
seigneur  de  Lor  et  aucuns  de  ses  autres  hommes 
féables.  Et  par  ainsi  ledit  conte  de  Ne  vers  s'en  ala 
à  Maizières  sur  Meuze  par  la  licence  du  Roy. 

En  oultre,  le  Roy  estant  à  Laon  fist  de  rechef  publier 
nouveaulx  mandemens  par  tout  son  royaulme  à  fin 
d'avoir  aide  de  ses  chevaliers  et  autres  qui  avoient 
acousturaé  de  eulx  armer. 

Item,  le  x*  jour  de  juing  s'en  ala  le  Roy  en  Thérace' 
et  de  là  à  Ribemont  et  puis  en  la  ville  de  Saint- 
Quentin.  Ouquel  lieu  vint  la  dame  du  Haynaut,  seur 
au  duc  de  Bourgongne  %  à  tout  deux  cens  chevaulx 
en  moult  noble  arroy,  pour  traicter  devers  le  Roy  et 
le  duc  d'Acquitaine  de  la  paix.  Pour  quoy,  après  ce 
qu'elle  ot  prins  congié  du  Roy,  se  party  de  la  ville  de 
Saint- Quentin  et  s'en  ala,  par  le  duc  de  Bourbon  et 
messire  Charles  de  Labreth*  conducteurs  de  l'arrière 
garde ,  ausquelz  elle  print  congié ,  et  tant  chevaucha, 
aiant  en  sa  compaignie  quatre  des  chevahers  du  Roy 
pour  la  conduire,  qu'elle  trouva  les  Bourguignons, 
qui  estoient  environ  deux  mil  bacinetz ,  venant  au 
secours  du  duc  de  Bourgongne.  Desquelz  estoient  capi- 

1 .   On  peut  lire  dans  le  Religieux  de  Saint-Denis  (t.  V,  332)  la 
teneiu'  de  ce  traité  du  comte  de  Ne  vers  avec  le  Roi. 
i.  La  Thiérache ,  dont  Guise  était  la  capitale. 

3.  Marguerite  de  Bourgogne,  femme  de  Guillaume  IV,  comte 
de  Hainaut. 

4.  «  Connestable  de  France.  »  {Suppl.  fr.  93.) 

taines,  messire  Gauthier  de  Rupes,  le  seigneur  de  Mon- 
tagu  et  de  Thoulonjon*,  messire  Guillaume  de  Champ- 
divers,  le  Veau  de  Bar,  bailli  d'Auxi,  et  plusieurs 
autres,  qui  estoient  vers  Marie  en  tirant  vers  Hayn- 
nau.  Mais  ce  venu  à  la  cognoissance  desdiz  chevaliers 
du  Roy,  tantost  s'en  retournèrent  en  leur  ost  pour 
signifier  la  venue  desdiz  Bourguignons,  afin  qu'ilz 
feussent  combatuz.  Et  incontinent,  le  duc  de  Bourbon, 
le  connestable  et  plusieurs  autres  capitaines,  à  tout 
bien  quatre  mille  combatans ,  chevaulchèrent  hasti- 
vement  vers  Haynau  par  La  Chapelle  en  Tiérace , 
quanque  chevaulx  povoient  troter,  pour  actaindre  et 
combatre  lesdiz  Bourguignons,  lesquelz  riz  poursuy- 
rent  jusques  au  pont  de  Myebres*  sur  l'eaue  de  Sambre 
assez  près  de  Beaumont ,  et  là  occirent  et  prindrent 
aucuns  desdiz  Bourguignons  qui  conduisoient  le  çhar- 
roy,  entre  lesquelz  fut  prins  le  dessusdit  Veau  de  Bar, 
bailli  d'Aussay'.  Et  les  suivirent  les  dessusdictes  gens 
du  Roy  jusques  vers  Nostre  Dame  deHaulx*.  Lesquelz 
Bourguignons  s'en  alèrent  loger  es  faulxbourgs  de 
Brucelles,  et  iceulx  gens  du  Roy,  voyans  qu'ilz  ne  les 
pourroient  rataindre ,  retournèrent  parmy  le  pays  de 
Haynnau,  en  prenant  plusieurs  biens  et  vivres  des 
bonnes  gens  du  pays,  qui  de  riens  ne  se  doubtoient. 
Et  vindrent  jusques  à  Guise  en  Tiérace ,  ouquel  lieu 

1 .  Il  faut  lire  :  les  seigneurs  de  Montagu  et  de  Toulongeon  , 
comme  le  porte  le  Suppl.  fr.  93. 

2.  a  Au  pont  de  Merbries  sur  l'iaue  de  Sambre.  »  {Suppl.  fr.  93.) 
C'est  Merbes-le-Château ,  en  Hainaut. 

3.  Plus  haut,  et  mieux,  bailli  d'Auxi. 

4.  «  Jusques  vers  Nostre  Dame  de  Haï.  »  {Suppl.  fr.  93.)  C'est 
Halle ,  en  Hainaut. 

ilz  trouvèrent  le  Roy,  à  tout  son  exercite,  qui  là  estoit 
retourné  pour  combatre  les  Bourguignons.  De  laquelle 
chevaulchée  despleut  moult  au  comte  Guillaume  de 
Haynnau  %  pour  tant  que  son  pays  avoit  esté  ainsi 
fourragé  et  couru.  Et  tantost  le  Roy  retourna  à  Saint- 
Quentin  ,  et  les  dessusdiz  Bourguignons ,  par  devers 
Audenarde  s'en  alèrent  à  Douay,  où  ilz  trouvèrent  le 
duc  de  Bourgongne ,  duquel  ilz  furent  receuz  aucten- 
tiqueraent  comme  si  tous  eussent  esté  ses  frères. 
Et  là  vint  ladicte  dame  de  Haynnau,  sa  seur',  qui, 
comme  dit  est ,  lui  raconta  comment  elle  avoit  fait 
toute  sa  puissance  de  procurer  sa  paix  par  devers  le 
Roy,  et  qu'elle  n'y  avoit  peu  trouver  quelque  moien. 
En  outre  le  Roy,  de  la  ville  de  Saint-Quentin  [ala] 
à  Péronne  '  et  se  loga  en  son  chastel ,  et  la  feste  de 
saint  Pierre  et  saint  Pol  apostre,  solemniza  en  l'église 
collégiale  de  saint  Foursis*.  Et  lendemain  d'iceUe 
feste,  ladicte  dame  de  Haynnau  et  son  frère  le  duc 
de  Brabant ,  s'en  vindrent  devers  le  Roy  audit  lieu  de 
Péronne,  pour  cause  de  traicter  la  paix  se  ilz  peussent. 
Lesquelz  furent  moult  bien  venus  et  receuz,  et  puis 
firent  au  Roy  la  requeste  pour  quoy  ilz  estoient  là 
venusj.  Le  dimencbe  ensuivant,  premier  jour  de  juillet, 
le  duc  d'Acquitaine  fist  à  ladicte  Dame  et  à  son  frère 
ung  grant  et  noble  disner,  ouquel  il  les  bien  veigna 
très  solemnellement^ 

1 .  Guillaume  IV,  beau-frère  du  duc  de  Bourgogne. 

2.  Marguerite  de  Bourgogne,  dont  il  a  été  question  plus  haut. 

3.  «  En  oultre  le  Roy,  de  la  ville  de  Saint- Quentin ,  avec  ses 
princes,  s'en  ala  à  Péronne.  »  {Suppl.  fr.Q'i.)  D'après  le  Religieux 
de  Saint-Denis  il  y  arriva  le  vendredi  29  juin. 

4.  «  Saint  Fourcy.  »  {Ibid.)  C'est  saint  Fursi,  ou  Foursi, 

5.  Le  Religieux  de  Saint-Denis  ajoute  ici  un  détail  curieux  : 


16  CHRONIQUE  [1414] 

Semblablement  estoient  venus  avec  ladicte  dame  et 
son  frère,  aucuns  des  plus  notables  bourgois  et  des 
quatre  mestiers  de  Flandres,  par  devers  le  Roy,  de 
par  les  trois  estats  dudit  pays  de  Flandres.  Lesquelz 
à  grant  joye  furent  receuz,  et  leur  fist  le  Roy  donner 
à  leur  département  cent  marcs  d'argent  en  vaisselle 
dorée,  dont  ils  furent  moult  esjouiz^ 

Mais  finablement  ladicte  dame  de  Haynnau  et  son 
frère  ne  porent  pour  ceste  foiz  traicter  devers  le  Roy 
la  paix  de  leur  frère  le  duc  de  Bourgogne.  Pour  quoy 
tristes  et  dolens,  s'en  retournèrent  vers  lui  à  Douay. 
Et  lors  ledit  duc  de  Bourgongne  conclut  avec  tous  ses 


<t  Adventus  dicte  domine  plurimis  gratus  non  fuit,  et  in  displicen- 
«  ciam  ejus  odiumque  ducis  Burgundie  fuerunt  qui  nocte  per  am- 
«  bitum  ejus  hospicii  cantilenas  lugubres  super  morte  dolorosa  et 
a  a  proditoribus  nephandis  proditorie  perpetrata  ducis  Aurelia- 
«  nensis  altissonis  vocibus  cantaverunt.  »  (  Chr.  de  Ch.  Vl^  t.  V, 
p.  348.) 

1 .  Voici  ce  que  dit  de  cette  députation  des  Flamands  la  chro- 
nique manuscrite  que  nous  avons  déjà  citée.  «  Après  la  prise  de 
Soissons  alla  le  Roy  à  Péronne ,  et  là  vindrent  à  luy  les  députez 
des  quattre  membres  de  Flandres ,  lesquelz  il  avoit  mandez  venir 
%^"S|.  pardevers  luy  par  lectres  en  parchemin  signées  en  escriptur  de 

f  Charles  et  scellées  de  son  scel  en  cire  vermeille,  lesquelles  lectres 

furent  envoiieez  en  Flandres  secrètement  et  portées  en  pluiseurs 
bonnes  villes  comme  Gand  ,  Bruges  ,  Ypres  et  aultres,  et  furent 
gectées  et  semées  en  plusieurs  lieux  par  les  rues  en  celiers  et  en 
maisons ,  sur  les  fenestres  et  autrement ,  et  ne  sceut  qui  les  ap- 
^_  porta.   Et  toutesfois  par  vertu  d'icelles  les  quattre  membres  de 

^  Flandres ,  au  voiage  de  Péronne  ,  y  envolèrent  leurdiz  députez, 

combien  que  ce  ne  fut  point  du  plaisir  ne  consentement  du  duc  de 
Bourgoigne ,  leur  naturel  seigneur.  Lesquelz  députez  furent  gran- 
dement receuz  de  pluiseurs  seigneurs  en  l'ost  du  Roy,  et  par  espé- 
cial  du  duc  de  Bar  qui  estoit  seigneur  de  Cassel  et  du  bois  de 
Niepe  en  Flandres.  (Bibl.  imp.,  Cord.  16,  fol.  349  verso.) 

capitaines,  de  résister  par  toutes  voyes  à  lui  possibles 
contre  tous  ses  adversaires ,  excepté  seulement  la 
personne  du  Roy  et  son  filz  le  duc  d'Acquitaine.  Et  en 
en  après,  icellui  duc  s'en  retourna  en  son  pays  de 
Flandres. 

CHAPITRE    GXXIII. 

Comment  le  duc  de  Bourgongne  assist  ses  garnisons  en  plusieurs  de  ses 
villes  et  chasteaulx.  Et  comment  le  Roy  ala  asséger  la  ville  de  Ba- 
paumes.  Et  comment  ceulx  d'Arras  fortifièrent  leur  ville. 

Or  est  ainsi  que  devant  le  département  du  duc  de 
Bourgongne  de  ladicte  ville  de  Douay,  ledit  duc  assist 
ses  garnisons  en  plusieurs  villes  et  forteresses,  en  la 
conté  d'Artois.  Et  furent  mis  dedens  ladicte  ville  de 
Douay  grant  partie  des  Bourguignons  du  pays  de 
Bourgongne,  soubz  la  conduite  de  messire  Gaultier 
de  Rupes  et  autres  capitaines.  Et  en  la  ville  d'Arras 
fut  commis  cappitaine  général ,  messire  Jehan  de 
Luxembourg,  qui  estoit  alors  jeune  chevalier,  avec- 
ques  lequel  pour  le  conduire  estoient  le  seigneur  de 
Ronq,  messire  Guillaume  Bouvier,  gouverneur  d'Ar- 
ras, le  seigneur  de  Noielle  nommé  Le  Blanc  chevalier, 
Alain  de  Vendôme  et  plusieurs  autres  vaillans  gens  de 
de  guerre  jusques  au  nombre  de  six  cens  hommes 
d'armes  et  autant  d'archers.  Et  si  y  estoient  de  Bour- 
gongne, le  seigneur  de  Montagu,  messire  Jehan  de 
Vienne,  le  Borgne  de  Toulonjon ,  chevalier,  messire 
Guillaune  de  Champdivers,  le  bastard  de  Grantson, 
et  autres  jusques  au  nombre  de  cinq  cens  hommes 
d'armes.  Et  de  la  coramunaulté  estoit  capitaine  le 
seigneur  de  Beaufort  A-la-Barbe.  Et  es  autres  villes 
m  2 

estoient  commis  autres  nobles  hommes  selon  la  dis- 
posicion  dudit  duc.  Lesquelles  gens  de  guerre  firent 
plusieurs  courses  sur  aucunes  des  terres  et  seigneuries 
de  ceulx  qui  tenoient  la  seigneurie*  d'Orléans.  Et 
messire  Jehan  de  Luxembourg,  ung  certain  jour,  à 
tout  grant  nombre  de  combatans ,  vint  à  la  ville  de 
Hem  sur  Somme,  laquelle  estoit  au  duc  d'Orléans, 
laquelle  par  iceulx  fu  toute  robée  et  desnuée  de  tous 
biens  par  les  dessusdiz.  Et  avecques  ce  furent  pillez 
aucuns  villages  à  l'environ,  pour  et  à  la  cause  devant 
dicte.  Pareillement,  Hector  de  Saveuses,  Phelippe  son 
frère,  Loys  de  Vargnies  et  aucuns  autres  capitaines, 
passèrent  l'eaue  de  Somme  par  Hangest  emprès  Piqui- 
gny,  et  de  là  s'en  alèrent  en  la  ville  de  Blangi  près 
Monceaulx,  appartenant  au  conte  d'Eu,  laquelle  estoit 
fournye  et  pleine  de  tous  biens.  Mais  tantost  fut  robée 
par  iceulx,  prenant  hommes  et  femmes  et  tous  autres 
biens  qu'ilz  povoient  actaindre,  à  tous  lesquelz  s'en 
retournèrent  ou  pays  d'Artois.  Et  aussi  souventesfoiz 
les  gens  du  duc  de  Bourgongne  faisoient  telles  courses 
dont  le  povre  peuple  estoit  moult  travaillé. 

Et  le  IX*  jour  de  juillet,  yssy  le  Roy  avec  ses  princes 
de  la  ville  de  Péronne,  et  s'en  ala  faire  son  pèlerinage 
à  Nostre-Dame  de  Gurlu^,  et  s'en  ala  de  là  loger  selon 
une  petite  rivière  assez  près  de  Miraumont.  Le  jeudi 
ensuivant^  s'en  ala  devant  la  ville  de  Bapaumes  ap- 
partenant au  duc  de  Bourgongne,  devant  laquelle  fut 
fait  chevalier  le  conte  d' Auxerre  par  la  main  du  duc  de 
Bourbon,  qui  menoit  l'avant-garde  du  Roy,  et  y  estoit 

1.  «  La  partye  »  [Suppl.  fr.  93). 

2.  Curlu  {Somme). 

3.  12  juillet. 

venu  dès  le  point  du  jour.  Duquel  lieu  le  Roy  fist 
chevalier  de  sa  propre  main  le  conte  d'Alencon  ^  et 
plusieurs  autres  nobles  hommes.  Et  là  estoient  les 
seigneurs  de  Bessay  et  de  Gaucourt,  qui  exerçoient  les 
offices  des  deux  mareschaulx,  c'estassavoir  de  Bouci- 
quault  et  du  seigneur  de  Longny.  Et  adoncques  le  Roy 
venu  devant  icelle  ville  en  moult  belle  ordonnance, 
se  loga  premièrement  dedens  une  abbaye  de  nonnes* 
au  dehors  d' icelle,  et  toutes  ses  gens  se  logèrent  au- 
tour ,  et  fut  en  brief  terme  du  tout  très  puissamment 
avironnée.  Laquelle  ville  siet  en  très  haut  lieu,  sans 
y  avoir  fontaine  ne  ruissel  courant,  et  si  estoit  la 
saison  de  Testé  moult  sèche,  par  quoy  il  falut  que 
iceulx  assègans  en  grande  nécessité  feussent  contrains 
d'aler  querre  de  l'eau  qui  cuert  la  rivière  emprès 
Miraumont,  en  bouteilles,  tonneaux  et  semblables 
vaisseaulx,  portant  en  leur  ost  à  chariotz,  charètes  et 
autrement  au  mieulz  qu'ilz  porent.  Et  ainsi  pour  là 
grande  multitude  de  gens  et  de  chevaulx  qui  estoient 
en  l'ost  furent  plus  contrains  de  soif  que  de  famine. 
Pour  quoy  aucuns  d'entre  eulx  s'advisèrent  de  com- 
mencer nouveaulx  puis,  et  tant  continuèrent  que  en 
brief  eurent  plus  de  cinquante  puys,  où  ilz  tiroient 
eaue  clère  en  si  grande  habundance  que  tout  l'ost  en 
estoit  abreuvé  et  tous  les  chevaulx,  chascun  pour 
quatre  deniers.  • 

Or  advint  que  ung  certain  jour  le  duc  d'Acquitaine 
manda  les  capitaines  estans  en  ladicte  ville  et  chastel 
de  Bapaumes,  c'estassavoir  Ferry  de  Hangest,  messire 

1 .  Jean  IV  ou  I ,  dit  le  Sage. 

2.  Les  Bénédictines  d'Avesne-lez-Bapaume. 

Jelian  de  Jumont  et  Adam  d'Arclus',  lesquelz  venus 
devant  ledit  duc  d' Acquitaine ,  leur  demanda  pour 
quoy  ilz  ne  faisoient  ouverture  au  Roy  leur  souverain 
seigneur,  de  ladicte  ville  et  chastel  de  Bapaumes.  Les- 
(juelz  lui  respondirent  très  humblement  qu'ilz  le  gar- 
doient  pour  le  Roy  et  pour  lui  qui  estoit  filz  ainsné 
du  Roy,  par  le  commandement  du  duc  de  Bour- 
gongne,  qui  ainsi  leur  avoit  baillé  en  garde ,  et  requi- 
rent audit  duc  d'Acquitaine  qu'on  leur  donnast  trêves 
jusques  au  mardi  prochain  ensuivant'  afin  qu'ilz 
peussent  envoler  devers  ledit  duc  de  Bourgongne  pour 
sçavoir  qu'il  vouloit  faire  et  ordonner  de  ladicte  ville 
et  chastel.  Lesquelles  trêves  leur  furent  tantost  oc- 
troiées  et  confirmées.  Et  dedens  lequel  jour  envolèrent 
devers  ledit  duc  lui  remonstrer  la  grande  puissance 
qui  estoit  devant  eulx,  et  aussi  la  petite  provision 
qu'ilz  avoient  de  vivres  pour  gens  et  clievaulz.  La- 
quelle remonstrance  oiiye  dudit  duc,  conclud  avec 
iceulz  et  fut  content  qu'ilz  rendissent  la  ville  et  le 
chastel  de  Bapaumes  au  Roy  et  à  son  filz  le  duc 
d'Acquitaine,  sauf  leurs  corps  et  leurs  biens.  Pour 
quoy,  eulx  retournez  à  ladicte  ville  de  Bapaumes, 
rendirent  ladicte  ville  et  le  chastel  au  Roy  et  à  son 
filz  d'Acquitaine.  Si  partirent  de  là  les  gens  d'armes 
avec  tous  leurs  biens.  Et  estoient  environ  cinq  cens 
bacinetz  et  trois  cens  archers,  lesquelz  tous  ensemble 
s'en  alèrent  à  Lisle  devers  le  duc  de  Bourgongne  leur 
seigneur.  Mais  à  leur  départie  furent  détenus  le  varlet 
Caboche,  qui  portoit  son  estandart,  et  deux  marchans 

i .  a  Jehan  de  Jeumont  et  Adam  d'Avelus  »  {Suppl.  fr.  93). 
2.  4 7  juillet. 

de  Paris,  desquelz  l'un  estoit  nommé  Martin  de  Coii- 
lommiers,  et  eurent  tous  les  troiz  les  colz  coppez.  Et 
aussi,  Martellet  du  Mesnil  et  Galifre  de  Jumelles  furent 
arrestez ,  pour  tant  qu'ilz  avoient  esté  dedens  Com- 
piengne.  Mais  depuis  furent  délivrez. 

En  ces  mesmes  jours  fut  publié  au  son  de  la  trom- 
peté que  tout  homme  de  quelque  estât  qu'il  feust, 
marchant  ou  autre ,  repairant  en  l'ost  du  Roy,  portast 
la  droicte  croix  ou  là  bende,  sur  peine  de  confiscation 
de  corps  et  de  biens. 

En  ce  temps  aussi  furent  envoiez  de  par  le  Roy  et 
son  conseil  aucuns  ambaxadeurs  en  la  ville  de  Cam- 
bray,  à  l'encontre  du  duc  de  Brabant  et  de  la  dame 
de  Haynuau*.  Desquelz  ambassadeurs  furent  les  priii- 
cipaulx,  le  seigneur  d'Ivry,  natif  de  Norraendie ,  le 
seigneur  de  Ligne ,  natif  de  Haynnau  *,  garde  du  scel 
de  secret  du  Roy,  et  plusieurs  chevaliers  et  autres 
jusques  au  nombre  de  deux  cens  bacinetz.  Lesquelz 
venus  à  Cambray  eurent  parlement  avec  ledit  duc  de 
Brabant  et  ladicte  dame  de  Haynnau,  mais  nullement 
ne  porent  estre  d'accord,  ne  condescendre  au  traictié 
de  la  paix.  Et  pour  tant,  lesdiz  chevaliers  retournèrent 
à  leur  ost,  et  le  duc  de  Brabant  et  la  contesse  de 
Haynnau,  à  Lisle  devers  le  duc  de  Bourgongne  leur 
frère,  lui  signifier  qu'ilz  n'avoient  peu  riens  exploicter 
ne  besongner  devers  le  Roy. 

1 .  Antoine  de  Bourgogne ,  frère  du  duc  de  Bourgogne  ,  et 
Marguerite  de  Bourgogne,  femme  de  GuiHaume  IV,  comte  de 
Hainaut. 

2.  Suppl.  fr.  93.  Notre  texte  porte  :  garde  de  Haynnau. 

CHAPITRE    GXXIV. 

Comment  ceux  de  la  ville  d'Arras  se  fortifièrent  à  grand  puissance ,  et 
!  ardirent  et   démolirent    plusieurs    notables    édifices   hors    de  leur 
ville  '. 

Item,  ceulx  de  la  ville  d'Arras,  qui  de  jour  en  jour 
estoient  actendans  d'estre  asségez  de  toute  la  puissance 
du  roy  de  France,  faisoient  grans  prëparacions  pour 
résister  et  eulx  défendre  contre  tous  leurs  adversaires; 
c'estassavoir  de  faire  boulevers  au  dehors  de  toutes 
leurs  portes,  de  gros  chesnes  plantez  en  terre  par  grant 
maitrise,  et  aussi  de  barrières  et  fossez  en  plusieurs  et 
divers  lieux,  afin  qu'on  ne  les  peust  approucher» 
Dedens  lesquelz  boulevers  et  sur  les  tours  et  murailles, 
constituèrent  et  assirent  tout  entour  de  leurdicte  ville 
et  pareillement  de  la  cité ,  plusieurs  gros  canons,  vul- 
gloires  et  autres  habillemens  de  guerre ,  pour  grever 
leurs  ennemis.  Dedens  laquelle  ville  estoient ,  comme 
dessus  est  dit,  raessire  Jehan  de  Luxembourg  capitaine 
général ,  acompaigné  de  plusieurs  capitaines  et  autres 
notables  et  vaillans  hommes  de  guerre  dont  dessus 
est  faicte  mencion ,  lesquelz  furent  tousjours  assez 
unis  et  bien  d'accord  les  ungs  avec  les  autres.  Si  se 
conclurent  tous  ensemble  d'actendre  le  siège  et  toute 
la  puissance  du  Roy,  et  des  princes  estans  avecques 
lui.  Et  pour  tant ,  après  icelles  conclusions ,  ledit  de 
Luxembourg  fist  publier  au  son  de  la  trompecte,  que 
tous  bourgois  et  habitans  de  la  ville  et  autres,  de 
quelque  estât  qu'ilz  feussent,  qui  avoient  leurs  femmes, 

1.  L'intitulé  de  ce  chapitre  est  pris  sur  l'édit.  de  1S72. 

fîlz  et  filles  avec  aucuns  de  leurs  biens  meubles, 
réservé  vivres,  les  menassent  et  conduisissent  partout 
où  il  leur  plairoit,  es  pays,  villes  et  fortresses  du  duc 
de  Bourgongne ,  et  avecques  ce  que  tous  les  habitans 
et  gens  de  guerre  se  pourveussent  de  vivres  chascun 
pour  quatre  mois,  ou  qu'ilz  vuidassent  la  ville.  Après 
lesquelles  publicacions  plusieurs  bourgois  et  habi- 
tans d'icelle  ville  menèrent  leurs  femmes,  enFans  et 
aucuns  de  leurs  biens,  es  villes  de  Douay,  de  Bé- 
thune ,  de  Lisle ,  de  Aire ,  et  autres  lieux  où  bon  leur 
sembla. 

En  oultre  lesdiz  capitaines  firent  abatre  et  démolir 
plusieurs  notables  églises,  maisons  et  édifices,  tout 
autour  de  ladicte  ville ,  c'estassavoir  l'abbaye  de  La 
Tieuloye,  l'église  des  Cordeliers,  celle  des  Jacobins  et 
aucunes  autres.  Et  pareillement  à  l'autre  costé  vers 
Baudimont  et  vers  la  cité ,  furent  ars  et  démolis  tous 
les  faulxbourgs,  où  il  y  avoit  très  grant  circuit  et 
habitacions  de  très  notables  édifices ,  tant  hosteleries 
comme  autres  lieux,  qui  tous  furent  ars  et  destruis  à  la 
confusion  et  dommage  des  habitans  d'iceulx  faulx- 
bourgs. 

CHAPITRE    GXXV. 

Comment  le  roy  Charles  de  France  ala  mectre  le  siège  devant  la  ville 
et  cité  d'Arras. 

En  oultre ,  après  ce  que  le  roy  Charles  de  France 
eut  mis  en  son  obéissance  la  ville  et  le  chastel  de 
Bapaumes,  comme  dit  est,  le  xix®  jour  de  juillet  se 
parti  de  là  avecques  toute  son  armée,  et  s'en  ala  loger 
à  un  village  nommé  Wancourt,  séant  sur  une  petite^ 

rivière  à  deux  lieux  d'Arras.  Auquel  lieu  de  Bapaumes 
laissa  tous  ses  engins,  et  messire  Guiselin  du  Bois 
avecques  souffisant  garnison  soubz  lui.  Auquel  mes- 
sire Guiselin ,  capitaine  d'icelle  ville ,  de  par  le  Roy 
firent  serment  solemnel,  le  maire  et  eschevins  de 
ladicte  ville  de  Bapaumes,  avec  toute  la  communaulté, 
de  tenir  loyaulté  au  Roy  et  à  son  dit  commis.  En 
après,  de  Wancourt  le  Roy  se  alla  loger  passant  par- 
devant  Arras,  en  la  ville  de  Vailly.  Auquel  lieu ,  et 
devant  les  portes  d'Arras,  eut  très  grande  escarmouche 
des  gens  de  la  ville  contre  ceulx  du  Roy,  lesquelz  en 
grant  nombre  saillirent  hors  de  ladicte  ville  tous  à 
cheval,  à  l'encontre  de  leurs  ennemis,  desquelz  ilz 
prindrent  prisonniers  par  plusieurs  foiz ,  ce  jour , 
bien  jusques  à  soixante  et  au  dessus,  lesquelz  ilz  ame- 
nèrent dedens  leur  ville  avec  grant  quantité  d'autres 
bagages. 

Avecques  le  Roy  estoient,  comme  dit  est,  son  pre- 
mier filz  Loys,  duc  d'Acquitaine,  les  ducs  d'Orléans, 
de  Bourbon,  de  Bar  et  de  Bavière,  le  conte  de  Vertus, 
le  conte  d'Alençon ,  le  conte  de  Richemont ,  le  conte 
d'Auxerre  ,  le  conte  de  La  Marche  et  son  frère  le 
conte  de  Vandosme,  le  conte  de  Marie,  le  conte  d'Eu 
et  le  conte  de  Roussy,  l'arcevesque  de  Sens,  l'évesque 
de  Laon  et  le  conte  d'Armaignac.  Et  si  y  estoit  mes- 
sire Charles  d'Albreth ,  connestable  de  France ,  et 
moult  d'autres  chevaliers  et  escuiers  menans  l'avant- 
garde,  en  laquelle  y  avoit  bien  deux  mille  personnes. 
Toutesfoiz  le  Roy  ala  de  Vailly  loger  en  la  maison  du 
Temple  vers  le  chemin  de  Bapaumes ,  environ  le  gect 
d'un  canon  près  de  la  ville  ,  et  son  filz  le  duc  d'Ac- 
quitaine assez  près  de  lui.  En  après  le  duc  de  Bourbon 

et  ceulx  qui  conduisoient  Tavantgarde  entrèrent  par 
ung  matin  dedens  les  faulxbourgs  de  Baudimont ,  et 
là  se  logèrent  non  obstant  la  résistence  de  ceulx  de 
ladicte  ville.  Mais  ce  ne  fut  pas  qu'il  n'y  eust  aincois 
de  grans  estours  et  grosses  escarmouches  entre  les 
deux  parties. 

Ung  autre  jour,  le  duc  de  Bar,  le  conte  de  Marie , 
le  conte  d'Armaignac  et  ceulx  qui  conduisoient  l'ar- 
rière-garde,  se  logèrent  à  l'autre  costé  des  faulxbourgs 
vers  Belleraote.  Et  par  ainsi  ladicte  ville  d'Arras  et  la 
cité  furent  tellement  environnées ,  qu'à  grant  peine  en 
povoit-il  saillir  personne  que  tantost  ne  feust  apper- 
ceue,  combien  que  de  jour  en  jour  durant  ledit  siège, 
lesdiz  asségiez  firent  plusieurs  saillies,  l'une  foiz  à  pié, 
l'autrefoiz  à  cheval ,  et  souvent  advenoit  qu'ilz  sail- 
loient  par  deux  portes  dehors  leur  ville ,  et  aucunes 
foiz  par  trois,  en  une  heure.  Esquelles  saillies  sou- 
ventesfoiz  gaignoient  plus  qu'ilz  ne  perdoient,  comme 
il  fut  depuis  sceu  certainement.  Car  durant  ledit  siège, 
à  plusieurs  saillies  qu'ilz  firent  du  premier  jusques  en 
la  fin ,  amenèrent  dedens  la  ville  plus  de  douze  vingt 
personnes,  sans  ceulx  qui  demouroient  mors  sur  la 
place,  dont  il  y  en  ot  foison.  Et  par  espécial,  à  une 
escarmouche  qui  fut  sur  l'eau,  entre  Bellemote  et  la 
posterne  d'Arras ,  y  eut  grant  perte  du  costé  des  assé- 
gans,  pour  tant  que  ceulx  de  l'avantgarde  estoient 
passez  tout  de  pié  pardessus  une  petite  planchète  , 
ung  au  cop ,  jusques  à  six  ou  sept  vingt  combatans 
pour  venir  devers  la  porte,  c'estassavoir  la  petite  pos- 
terne * .  Mais  incontinent  les  asségez  vindrent  à  l'en- 

1.  Pour  tant  que  de  l'avant-gavde  estoient  passé  tout  de  piet 

contre  d'iceulx  et  de  fait  les  rechacèrent  jusques  à 
ladicte  planche.  Et  iceulx  voians  qu'ilz  ne  povoient 
passer  si  non  à  danger,  retournèrent  sur  ceulx  de  la- 
dicte ville  et  les  remirent  jusques  assez  près  de  ladicte 
posterne  ^  Finablement ,  par  la  vaillance  et  entre- 
prinse  d'un  homme  d'armes  nommé  Parceval  le  Grant, 
lequel  conduisoit  ceulx  de  ladicte  ville ,  furent  lesdiz 
asségans  reboutez  jusques  à  l'eaue.  Et  là  furent  très 
fort  combatus ,  tant  qu'il  en  demoura  sur  la  place, 
que  prins  que  tuez ,  bien  cinquante,  sans  ceulx  qui  se 
noièrent  en  l'eaue  à  saillir  l'un  sur  l'autre  pour  passer 
l'eaue  ^,  desquelz  on  tira  hors  le  lendemain  de  seize  à 
vingt ,  tous  armez.  Et  desdiz  asségez  furent  prins  ou 
mors  en  celle  saillie,  environ  vingt  hommes,  entre 
lesquelz  furent  prins  des  gens  de  nom ,  Baugois  de  la 
Buvrière ,  le  bastard  de  Bellay,  le  bastard  d'Ambrine 
et  aucuns  gentilzhommes  de  Bourgongne.  Mais  grant 
partie  de  leurs  chevaulx  furent  tuez  en  faisant  icelles 
saillies  sur  leurs  ennemis. 

En  oultre ,  le  chastel  de  Bellemote  séant  assez  près 
d'Arras,  durant  ledit  siège  se  tint  tousjours  de  la  partie 
du  duc  de  Bourgongne.  Ouquel  chastel  fut  commis 
pour  le  garder  messire  Fleurent  d'Encre  et  messire 
Simon  de  Behaignon,  avec  lesquelz  estoit  ung  homme 
d'armes  nommé  Jehan  Rose ,  lequel  fut  souspeçonné 


par  dessus  une  petite  planée,  ung  au  cop,  dessi  à  vi  ou  vu"  com- 
batans  pour  venir  devers  la  petite  posterne  v  (Suppl.  fr.  93, 
fol.  216  verso,  col.  A).  Ces  mots  ung  au  cop  veulent  sans  doute 
dire  ,  un  à  un  ,  ou  ,  l'un  après  l'autre. 

1.  «  Et  de  fait  le  rechassèrent  jusques  à  ladicte   planche  » 
(ibid.) 

2.  «  Pour  passer  oultre  »  (ibid.) 

de  vouloir  vendre  ledit  chastel ,  et  pour  ceste  cause 
fut  retenu  prisonnier  et  ses  biens  confisquez.  Toutes- 
foiz,  ledit  siège  durant,  fut  ladicte  fortresse  bien 
gardée  par  lesdiz  chevaliers,  tousjours  en  l'obéissance 
dudit  duc  de  Bourgongne ,  non  obstant  que  les  gens 
du  Roy  raeissent  grant  peine  à  icelle  conquerre.  Et 
tant  qu'est  à  parler  des  courses  et  des  chevauchées 
que  firent  les  gens  du  Roy  ou  pays  d'Artois  et  de  Ter- 
nois  et  à  l'environ ,  ledit  siège  durant ,  il  seroit  long  à 
réciter  chascune  à  part  soy.  Mais  entre  les  autres  ung 
des  bastards  de  Bourbon  *  et  aucuns  autres  capitaines, 
acompaignez  de  mil  combatans  ou  environ ,  alèrent 
fourrager  la  conté  de  Saint-Pol ,  en  laquelle  ilz  prin- 
drent  et  ravirent  biens  sans  nombre ,  c'estassavoir 
puissant  chevaulx ,  vaches ,  brebis  et  plusieurs  autres 
choses,  et  mesmement  furent  autour  de  la  ville  de 
Saint-Pol ,  en  laquelle  estoit  le  conte  de  Waleran  soy 
disant  encores  connestable ,  et  sa  femme  la  contesse, 
seur  au  duc  de  Bar*.  Auquel  Waleran  iceulx  disoienl 
par  plusieurs  foiz  moult  de  reprouches,  disant  qu'il 
feignoit  soy  estre  malade  afin  qu'il  n'alast  servir  le 
Roy  son  souverain  seigneur,  en  lui  démonstrant  qu'il 
avoit  grande  affection  au  duc  de  Bourgongne,  actendu 
que  pour  le  servir  il  avoit  envoyé  messire  Jehan  de 
Lucembourg,  son  nepveu,  et  la  plus  grant  partie  de 
ses  gens.  Néantmoins  ledit  conte  Waleran ,  oyant  ces 
paroles  et  plusieurs  aultres ,  ne  voult  onques  souffrir 
que  ses  gens  saillissent  à  l'encontre  d'iceulx,  pour 

1.  Sic  dans  Suppl.  fr.  93.  Louis  II,  duc  de  Bourbon,  laissa  trois 
fils  naturels  ,  Hector,  Jean  et  Perceval. 

2.  Bonne  de  Bar,  seconde  femme  de  Waleran  de  Luxembourg^ 
comte  de  Saint-Pol. 


«8  CHRONIQUE  [1414] 

double  que  le  Roy  et  son  conseil  n'en  feussent  mal 
contens.  Mais  pour  tant  ne  laissèrent  point  les  Fran- 
çois qu'ilz  ne  boutassent  les  feuz  et  ardirent  grant 
partie  des  faulxbourgs  de  ladicte  ville  de  Saint-Pol,  et 
après  s'en  retournèrent  à  tout  leur  proye  en  l'ost  du 
Roy,  devant  Arras.  Et  depuis,  ung  autre  jour,  s'assem- 
blèrent mieulx  de  douze  cens  combatans,  lesquelz 
chevaucbèrent  par  devers  Luceu^  tout  destruisant 
pays  jusques  devant  la  ville  de  Hesdin ,  où  ilz  firent 
moult  de  dommages.  Mais  ceulx  de  la  garnison  de 
ladicte  ville  de  Hesdin  et  d'autres  places  tenans  la 
parti  du  duc  de  Bourgongne  ,  les  poursuivirent  bien 
et  roidement,  et  rescouyrent  aucuns  prisonniers,  et 
aussi  prindrent  aucuns  d'iceulx.  Ainsi  et  par  plusieurs 
foiz  firent  les  gens  du  Roy  courses  es  pays  dudit  duc 
de  Bourgongne,  dont  le  povre  peuple  fut  moult  tra- 
veillé  et  molesté.  En  oultre  les  gens  d'icellui  duc  de 
Bourgongne  estans  en  ses  bonnes  villes  et  forteresses, 
c'estassavoir  à  Douay,  à  Lens ,  à  Hesdin  et  à  Maise- 
roles^,  assoient  de  jour  en  jour  en  mectant  agais  sur 
ceulx  de  l'ost  qui  aloient  au  fourrage,  et  aussi  sur  ceulx 
quimenoient  vivres  en  l'ost  du  Roy,  comme  d'Amiens, 
de  Corbie,  de  Péronne  et  d'autres  lieux,  lesquelz  sou- 
vent ilz  destruisoient ,  occioient  et  prenoient  prison- 
niers. Et  par  espècial,  Hector  de  Saveuses,  lors  très 
renommé  en  armes,  assembla  de  deux  à  trois  cens 
combatans  dessoubz  son  estandart ,  lesquelz  par  plu- 
sieurs foiz  il  mena  secrètement  en  aulcuns  lieux  contre 
les  gens  du  Roy,  dont  il  acquist  renommée  très  grande, 

1.  «  Lucheu  »  (Suppl.  fr.  03).  Lucheux  {Somme). 

2.  Mczerolles  (5ow/«<?).  «     ' 

fit  tant  fist  que  son  seigneur  et^maistre  le  duc  de 
Bourgongne  le  eut  moult  pour  recommandé.  Avec 
lequel  se  tenoient,  Plielippe  son  frère,  Loys  de  War- 
gnies,  Lanion  de  Lannoy  et  aucuns  autres  appers 
hommes  d'armes. 


CHAPITRE  GXXVI. 

Comment  le  duc  de  Bourgongne  fist  assembler  ses  capitaines  avecques 
leurs  gens  pour  bailler  secours  à  ceulx  d'Arras.  Et  du  conte  d'Eu  qui 
fu  fait  chevalier. 

En  après,  le  duc  de  Bourgongne  aiant  voulenté  et 
entencion  de  donner  secours  à  ceulx  de  la  ville 
d'Arras,  manda  tous  ses  capitaines,  avec  lesquelz  il 
conclud  de  les  envoler  à  puissance,  ung  certain  jour, 
entrer  dedens  le  logis  de  Baudimont,  où  estoit  logée 
l'avangarde  du  Roy  soubz  la  conduite  du  duc  de 
Bourbon,  à  l'encontre  desquelz  devoit  saillir  grant 
quantité  de  ceulx  de  la  ville,  qui  de  ceste  chose  estoient 
advertiz.  Pourquoy  iceulx  cappitaines  se  mirent  tous 
ensemble  jusques  à  quatre  mille  combatans ,  desquelz 
estoient  capitaines,  le  seigneur  de  Croy,  le  seigneur 
de  Fosseux ,  le  seigneur  de  Jumont,  le  seigneur  de 
Chalon*,  messire  Gaultier  de  Rupeset  plusieurs  autres, 
qui  tous  ensemble  chevaulchèrent  environ  quatre 
lieues  près  d'Arras.  Et  adonc  se  ordonnèrent  et  mi- 
rent leurs  coureurs  devant.  Desquelz  coureurs  furent, 
Athis  et  Jaques  de  Brémeu',  frères,  Loys  de  Bussi  et 

i.  «  Le  seigneur  de  Challon  »  (Suppl.  fr.  93).  Notre  texte 
écrit  :  Chalan. 

2.  «  Attis  et  Jacques  de  Brimeur  »  [Suppl.  fr.  93).  Notre  texte 

aucuns  autres,  qui  tous  ensemble  furent  prins  des  gens 
du  Roy  et  menez  en  l'ost.  Et  pour  tant  les  gens  du  dit 
duc  de  Bourgongne  sachant  la  prinse  de  leursdiz 
coureurs,  et  aussi  espérans  *  que  par  iceulz  leur  entre- 
prinse  seroit  descouverte ,  furent  moult  troublez  et 
tant,  que  sans  besongner  s'en  retournèrent  chascun 
en  sa  garnison,  dont  moult  despleut  au  duc  de  Bour- 
gongne. Et  est  vérité ,  que  pour  le  temps  que  le  Roy 
vint  devant  Arras,  ses  gens  prindrent  la  forteresse 
,d' Avenues®  qui  estoit  audit  duc,  et  celle  de  Villers  le 
Chastel  qui  estoit  au  seigneur  de  Gournay,  toutes 
deux  à  quatre  lieues  d' Arras.  Dedens  lesquelles  se 
tenoient  tousjours  les  gens  du  Roy,  qui  moult  tra- 
veilloient  le  pays,  et  aussi  faisoient  savoir  à  leur  ost 
toutes  nouvelles  assemblées  faictes  par  lesdiz  Bour- 
guignons. 

Durant  lequel  temps  les  asségans,  c'estassavoir  ceulx 
de  l'ost  du  Roy,  continuellement  comme  dit  est  s'es- 
forçoient  de  jour  en  jour  de  grever  et  combatre  ceulx 
de  la  ville  d' Arras  par  toutes  voies  et  manières  qu'ilz 
povoient,  tant  de  canons,  veugloires,  bricoles  et  autres 
engins.  Et  par  espécial,  du  costé  vers  Baudimont, 
traveillèrent  fort  les  asségez  iceulx  engins  dessusdiz. 
Et  avecques  ce  par  dessoubz  les  murs  en  plusieurs 
lieux  firent  plusieurs  mines,  entre  lesquelles  en  firent 
une  contre  ledit  lieu  de  Baudimont ,  en  intencion  de 
par  là  entrer  secrètement  dedens  la  cité,  laquelle  fut 
apperceue   des   asségez  par  une  contremine   qu'ilz 

défigure  étrangement  ces  noms  en  écrivant  :  Athis  et  Jaques  de 
Bavière. 

i .   C'est-à-dire  s'attendant ,  craignant. 

2.   a  La  forteresse  d'Avennes-le-Conte  »  {Suppî.  fr.  93). 

avoient  fait  :  si  fut  rompue,  et  y  advint  grant  hurtois 
et  poussais  de  lances  les  ungs  contre  les  autres.  Entre 
lesquelles  le  conte  d'Eu  se  combati  contre  messire 
Jehan  de  Neufchastel,  seigneur  de  Montagu,  assez 
vaillamment,  jà  soit  ce  qu'il  feust  lors  bien  jeune 
d'aage.  Et  fut  fait  chevalier  à  ceste  besongne,  par  la 
main  de  son  beau -père  le  duc  de  Bourbon.  Après  les- 
quelles armes  les  parties  se  départirent  et  retournèrent 
chascun  à  son  costé. 

En  oultre,  durant  ledit  siège,  messire  Loys  Bourdon 
et  autres  capitaines,  avec  cinq  cens  combatans,  furent 
logez  en  l'abbaye  du  Mont  Saint-Eloy  à  deux  lieues 
d'Arras,  laquelle  estoit  close  de  bonne  muraille  tout 
autour,  et  y  avoit  de  moult  notables  édifices,  qui 
tous ,  ou  au  moins  la  plus  grant  partie ,  furent  des- 
poullez  par  les  dessusdiz,  et  les  treilliz  de  fer,  le 
plomb,  cloches  et  autres  choses  portatives.  Ainsi  et  par 
ceste  manière  fut,  pour  ceste  saison,  la  conté  d'Artois 
moult  oppressée  et  traveillée  par  les  gens  du  roy  de 
France. 

CHAPITRE  GXXVII. 

Comment  le  duc  de  Brabant  et  la  contesse  deHaynau,  sa  seur,  traictèrent 
la  paix  du  duc  de  Bourgongue  leur  frère. 

Item,  après  toutes  ces  besongnes ,  lendemain  de  la 
décolacion  Saint  Jehan-Baptiste  ',  vindrent  le  duc  de 
Brabant  et  la  contesse  de  Haynault,  sa  seur,  devers  le 
Roy  et  le  duc  d'Acquitaine ,  avecques  eulz  aucuns 
députez  par  les  trois  estatz  de  Flandres ,  pour  traicter 

4 .  Le  30  août. 

devers  le  Roy  et  son  filz  de  la  paix  du  duc  de  Bour- 
gongne  leur  frère.  Lesquelz  là  venus ,  environ  à  dix 
heures  du  matin,  furent  joieuseinent  receuz  du  Roy, 
du  duc  d'Acquitaine  et  d'aucuns  autres.  En  laquelle 
paix  procurant  furent  données  trêves  entre  les  assé- 
gans  et  les  assëgez,  lesquelles  durèrent  jusques  à  la  fin 
du  traictié.  Laquelle  paix  et  concorde  finablement 
faicte  fut  publiée  devant  la  tente  du  Roy  au  son  de  la 
trompeté ,  le  mardi  quatriesme  jour  de  septembre ,  à 
huit  heures.  Et  fist  on  commandement  très  estroic- 
tement  et  sur  grans  peines,  que  chascun  incontinent  de 
l'un  et  de  l'autre  costé  ostast  ses  bendes,  comme  ceulx 
de  l'ost  du  Roy,  et  les  Bourguignons,  la  croix  Saint 
Andry.  Laquelle  chose  fut  tantost  faicte. 

Après  laquelle  paix  faicte  et  publiée ,  se  départirent 
de  l'ost  du  Roy  aucuns  seigneurs,  souffrans  flux  de 
ventre,  c'estassavoir  Loys  de  Bavière,  frère  de  la 
Royne,  et  messire  Charles  d'Albreth,  connestable  de 
France,  et  aucuns  autres.  De  laquelle  maladie  estoit 
jà  mort  messire  Amé  de  Salebruce,  damoiseau  de 
Commercy,  et  autres  infinies  personnes.  Pour  la- 
quelle maladie,  le  Roy,  son  conseil  et  ses  princes, 
furent  contrains  et  plus  enclins  de  convenir  au  traic- 
tié de  paix,  afin  de  s'en  retourner  es  parties  de 
France  \ 

Par  la  conclusion  dudit  traictié  furent  offers  au 
Roy,  de  par  le  duc  de  Brabant  et  la  dame  de  Haynnau, 
pour  et  ou  nom  dudit  duc  de  Bourgongne ,  les  clefz 
de  la  ville  d'Arras  et  de  la  cité.  Et  promirent  aussi  de 
mectre  en  l'obéissance  du  Roy  toutes  les  bonnes  villes 

i .  Voy.  plus  bas ,  p.  634. 

et  fortresses  audit  duc  appartenans  par  tous  ses  pays 
ou  royaume  de  France.  Et  adonc  fut  ordonné  par  le, 
Roy  et  son  conseil  d'envoier-  dedens  lesdictes  villes 
d'Arras  et  cité  le  conte  de  Vendosme,  grant  maistre 
d'ostel  du  Roy,  pour  en  icelles  prendre  T obéissance. 
Lequel,  là  venu,  fist  mectre  les  bannières  du  Roy  sur 
les  portes  d'icelle,  et  après  receut  les  seremens  des 
habitans,  lesquelz  promirent  d'estre  dores  en  avant 
bons  et  loyaulx  au  Roy.  Et  ce  fait,  ledict  maistre  d'ostel 
laissa  de  par  le  Roy  en  icelle  ville  et  cité  pour  capi- 
taine le  seigneur  des  Quesnes ,  viconte  de  Poix , 
réservé  que ,  du  don  du  Roy,  ne  furent  point  empes- 
chez  la  justice  et  les  revenus  acoustumés  dudit  duc  de 
Bourgongne. 

Après  cellui  traictié  fut  ordonné  de  par  le  Roy  et 
son  conseil,  au  duc  de  Braibant,  à  la  dame  de  Hay- 
nau ,  aux  trois  estatz  et  aux  députez ,  de  estre  à  com- 
paroir à  certain  jour  qui  leur  fut  assigné ,  à  Senlis, 
devers  le  Roy  et  son  conseil ,  pour  là  du  tout  confermer 
ladicte  paix,  et  acomplir  les  convenances  faictes  au 
nom  dudit  duc  de  Bourgongne. 

En  après,  le  mercredi  cinquiesme  jour  de  septem- 
bre ,  par  nuit ,  environ  douze  beures ,  fut  par  aucun 
homme  meu  de  mauvaise  voulenté  bouté  le  feu  ou 
logis  du  seigneur  d'Alençon.  Lequel  hastivement  fut 
si  grant ,  qu'à  peine  lui  mesmes  peust  yssir  et  fuir  es 
tentes  du  Roy.  Et  quant  le  conte  d'Armignac  vit  le 
feu  esdiz  logis,  il  fist  sonner  la  trompeté  et  armer  tous 
ceulz  de  l'arrièregarde.  Lesquelz  arrivez,  ensemble  le 
duc  de  Bar,  yssirent  en  belle  ordonnance  de  leur  logis, 
esquelz  à  leur  département  boutèrent  les  feux,  et  après 
par  parties  s'en  aièrent  mectre  en  bataille ,  les  ungs 
m  3 

devant  la  porte  Saint  Michel,  les  autres  devant  la  porte 
Saint  Nicolas ,  et  aucuns  devant  la  porte  de  Heysa- 
renes^,  afin  que  aucuns  de  leurs  ennemis  ne  saillissent 
sur  eulz.  Car,  quelque  traictié  qu'il  y  eust,  si  n'avoient- 
ilz  point  trop  grant  fiance  en  eulz.  Et  tantost  ledit  feu, 
saillant  de  logis  en  logis ,  sailli  tout  espris  ou  logis  du 
Roy,  et  autres  par  tout  l'ost ,  tellement  que  dedens  le 
quart  d'une  heure  ensuivant,  il  convint  que  le  Roy,  le 
duc  d'Acquitaine,  son  filz  et  tous  les  princes  se  par- 
tissent désordonnément.  Et  laissèrent  plusieurs  pri- 
sonniers et  aussi  de  leurs  gens  malades,  lesquelz  furent 
ars  esdiz  logis*.  Et  avec  ce  y  demourèrent  plusieurs 
engins,  tentes,  habillemens  de  guerre,  et  grant  nom- 
bre de  queues  de  vin,  qui  toutes,  ou  au  moins  la  plus 
grant  partie,  furent  péries  par  ledit  feu.  Et  ledit  duc 
de  Bourbon  faisant  l'avantgarde ,  se  desloga  assez 
desordonnéement  de  Baudimont.  Esquelz  jours ,  très 
matin,  yssirent  de  la  ville  d'Arras  plusieurs  de  la  gar- 
nison, gens  de  petit  estât ,  lesquelz  prindrent  et  ravi- 
rent tout  ce  qu'ilz  porent  actaindre  des  biens  qui 

4 .  Œ  La  porte  de  Haiserries  d  [Suppl.  fr.  93). 

2 .  Le  Journal  dHun  Bourgeois  de  Paris  place  cet  événement  au 
il  septembre,  œ  Le  onziesme  jour  de  septembre,  environ  trois 
heures  après  mynuit ,  à  ung  mardy,  et  quant  ils  partirent  des 
tantes  après  le  cry  qui  avoit  esté  tel  que  nul  homme  sur  peine  de 
la  hart  ne  mist  feu  en  son  logis  :  mais  les  Gascons  qui  estoient  en 
l'aide  de  la  Bande  (l'auteur  entend  les  partisans  du  duc  d'Orléans) 
firent  le  contraire ,  car  ils  mirent  le  feu  partout  où  ils  purent ,  en 
despit  de  ce  qu'on  s'en  aloit  ainsi,  et  fut  le  feu  si  grand  qui 
courut  au  pavillon  du  Roi  par  darrière ,  et  eust  esté  le  Roy  ars 
qui  ne  l'eiist  mis  hoi's  par  devers  le  meilleur  ;  et  dirent  ceux  qui 
se  salvèrent  que  ou  feu  demeura  plus  de  cinq  cent  hommes  qui 
furent  ars ,  qui  estoit  malades  dedens  les  tentes  >»  (  Journal  d'un 
Bourgeois  de  Paris ^  p.  24). 

estoient  dans  l'ost,  et  avecques  ce,  plusieurs  marchans 
et  autres  furent  par  iceulz  destroussez,  non  obstant 
la  paix  devant  dicte.  Et  par  espécial  les  Bourgui- 
gnons de  Bourgongne  se  mirent  hors  de  la  ville  en 
graut  nombre,  et  destroussèrent  pour  ce  jour  plusieurs 
gens  du  Roy. 

Ainsi  et  par  ceste  manière  Charles ,  roy  de  France, 
lui  départi  de  devant  Arras ,  par  Bapaumes  s'en  ala  à 
Péronne  et  de  là  à  Noion ,  puis  à  Compiengne  et  puis 
à  Senlis,  où  il  séjourna,  lui  et  ses  princes,  tout  le  mois 
de  septembre  durant.  Toutefoiz  icelle  paix  et  icellui 
traictié  fait  devant  Arras  par  le  moien  dudit  duc  de 
Brabant,  de  la  contesse  de  Haynnau,  des  trois  estatz 
et  des  députez  de  par  le  duc  de  Bourgongne,  fut  par- 
conclud  par  la  faveur  et  voulenté  de  Loys,  duc  d'Ac- 
quitaine,  premier  filz  du  Roy,  lequel,  comme  dit  est, 
avoit  espousé  la  fille  dudit  duc  de  Bourgongne  ^  Et 
combien  que  paravant  avoient  esté  soustenues  aucunes 
mutacions  à  Paris,  du  temps  que  le  duc  de  Bar  fut 
prins  et  aucuns  serviteurs  dudit  duc  d'Acquitaine  oultre 
sa  voulenté*,  pareillement  aussi  lui  avoient  fait  ceulx 
de  la  partie  d'Orléans,  c'estassavoir  lui  avoient  osté 
ses  serviteurs  et  fait  plusieurs  choses  oultre  sa  vou- 
lenté et  plaisir,  pour  quoy  il  estoit  très  désirant  que 
toutes  teUes  besongnes  feussent  mises  jus,  afin  que  le 
Roy  son  père  et  lui  feussent  servis  et  obéys  en  bonne 
union  des  princes  et  seigneiurs  de  leur  sang  et  lignage. 
Et  non  obstant  que  par  plusieurs  foiz  lui  feussent 
dictes  et  remonstrées  aucunes  conclusions  qui  avoient 


1.  Marguerite.  Le  31  août  1404. 

2.  Contre  la  volonté  de  lui  duc  d'Aquitaine. 

esté  fàictes  contre  le  duc  de  Bourgongne  à  Paris 
devant  le  parlement  du  Roy,  si  leur  respondit-il  fran- 
chement qu'il  feroit  finer  la  guerre,  et  qu'il  véoit 
bien  que  par  le  moyen  d'icelle  le  Roy  et  son  royaume 
estoient  en  voye  de  perdicion,  et  pour  tant  comme  dit 
est,  se  conclud  au  bien  de  paix.  De  laquelle  la  teneur 
s'ensuit. 

CHAPITRE  GXXVÏIL 

Comment  le  traicté  de  la  paix  d'Arras,  qui  estolt  le  cinquiesme,  fut  leu, 
présent  le  duc  d'Acquitaine  et  plusieurs  autres  princes  du  sang  du 
Roy,  et  des  sermens  qui  s'en  felrent  ' . 

Ce  sont  les  choses  que  le  Roy  a  ordonné  de  ce  qui 
est  en  l'umilité  de  la  partie  du  duc  de  Bourgongne 
traictées  par  le  duc  de  Brabant,  la  dame  de  Hayn- 
nau  et  les  députez  des  trois  Estatz  de  Flandres 
comme  ses  procureurs  aians  de  lui  puissance.  Les- 
quelles choses  furent  leues  et  ordonnées  en  la  pré- 
sence du  duc  d'Acquitaine  et  du  grant  conseil  du 
Roy. 

Premièrement.  Pour  ce  qu'où  temps  passé  sont 
advenus  plusieurs  dommages  ou  royaume  de  France 
contre  le  plaisir  du  Roy  et  de  son  dit  fîlz  d'Acquitaine, 
en  toute  humilité  humblement  supplient  les  dessusdiz 
de  Brabant  et  dame  de  Haynault  et  lesdiz  députez,  ou 
nom  dudit  de  Bourgongne,  comme  ses  procureurs  de 
lui  fondez  souffisamment ,  au  Roy  et  à  son  filz,  que 
toutes  choses  où  ledit  duc  de  Bourgongne  a  défailli 
depuis  la  paix  faicte  à  Pontoise ,  où  le  Roy  et  le  duc 

4.  Cet  intitulé  est  pris  dans  l'édit.  de  1572. 

d'Acquitaine  pevent  avoir  prins  desplaisir,  ilz  lui  vueil- 
lent  pardonner,  et  en  leur  bonne  grâce  et  bon  amour 
le  recevoir. 

En  oultre,  iceulx  traicteurs  et  médiateurs  bailleront 
ou  feront  bailler  au  Roy  et  au  duc  d'Acquitaine ,  ou  à 
leurs  commis,  les  clefz  de  la  ville  d'Arras  et  de  la  cité, 
et  aussi  de  toutes  autres  bonnes  villes  et  fortresses  ou 
royaume  de  France  appartenans  au  duc  de  Bourgon- 
gne,  esquelz  le  Roy  ou  son  filz  mectront  baillifz,  capi- 
taines et  officiers  tels  que  bon  leur  semblera  et 
aussi  longuement,  sans  pour  ce  enfraindre  la  paix.  En 
après  fera  ledit  de  Bourgongne  délivrer  au  Roy  ou  à 
ses  commis  le  chastel  du  Crotoy,  et  de  fait  le  remètre 
en  sa  main. 

Item,  ledit  duc  de  Bourgongne  sera  tenu  de  es- 
longuer  et  mectre  hors  aucuns  de  sa  famille,  lesquelz 
sont  en  l'indignacion  du  Roy  et  du  duc  d'Acquitaine, 
sans  plus  les  soustenir  en  nulz  de  ses  pays,  et  lui  se- 
ront iceulx  déclairez  et  baillez  par  escript,  en  temps  et 
en  lieu. 

Item ,  que  toutes  les  terres  prinses  et  mises  en  la 
main  du  Roy  des  vassaulx,  subgetz  et  bienvueillans, 
aliez,  favorables,  dudit  duc  de  Bourgongne,  de  quelque 
estât  qu'ilz  soient,  pour  l'occasion  de  ceste  guerre, 
seront  rendues  et  restituées  à  iceulx,  et  aussi  tous 
bannissemens  et  appellacions  fais  à  la  cause  des- 
susdicte  seront  mis  à  néant.  Et  pareillement  se  ledit 
de  Bourgongne  a  mis  ou  fait  mectre  aucunes  terres, 
seigneuries  ou  biens  quelconques ,  en  sa  main ,  des 
subgetz,  favorisans,  bienvueillans  ou  de  ceulx  qui 
ont  servi  le  Roy  en  ceste  présente  armée,  de  quel- 
que estât  qu'ilz  soient,  seront  mis  à  pleine  délivrance. 

Item,  combien  que  lesdiz  médiateurs  aient  affermé 
au  Roy  et  au  duc  d'Âcquitaine ,  que  le  dessusdit  duc 
de  Bourgongne  n'a  nulle  confédéracion  ou  aliance  aux 
Anglois ,  néantmoins  pour  éviter  toute  suspicion ,  les 
dessusnommez  pour  ledit  duc  de  Bourgongne,  pro- 
mectront  que  dores  en  avant  il  ne  procédera  ne  fera 
procéder  par  manière  d' aliance  avec  lesdiz  Anglois,  se 
ce  n'est  que  par  le  congié  et  licence  du  Roy  et  de  son 
filz  le  duc  d'Acquitaine. 

Item,  quant  est  de  la  réparacion  de  l'onneur  dudit 
duc  de  Bourgongne ,  pour  ce  que  plusieurs  lectres  ont 
esté  faictes  et  envoiées  en  plusieurs  lieux  de  ce 
royaume  et  dehors,  lesquelles  ledit  de  Bourgongne 
dit  estre  à  sa  charge  et  deshonneur,  est  ainsi  que 
après  ceste  paix  faicte  et  que  le  Roy  sera  à  Paris,  dis- 
posera aucuns  de  son  conseil  avec  aucunes  gens  du 
duc  de  Bourgongne  telz  qu'il  lui  plaira  à  commetre, 
<^ct  adviseront  ensemble],  premièrement,  sauf  l'onneur 
*Iu  Roy,  telles  lectres  que  faire  se  pourront  à  la  des- 
charge et  réparacion  de  l'onneur  dudit  duc  de  Bour- 
gongne. Item,  après  promectre  ledit  duc  de  Bour- 
gongne que  jamais  ne  fera  ne  pourra  estre  fait  par  lui, 
en  appert  ne  en  couvert,  aucun  mal,  destourbier  ou 
empeschement  aux  vassaulx,  serviteurs  et  bienvueil- 
lans  du  Roy  qui  en  ceste  querelle  l'ont  servy,  tant  en 
^personnes  comme  soubz  autres  capitaines  de  leur 
compaignie,  ne  aussi  aux  bourgois  de  Paris  ne  aux 
autres  habitans,  de  fait  ne  par  aucune  manière,  pour 
l'occasion  dudit  service,  empeschement  ne  fera,  ne  de 
estre  fait  ne  procurera. 

Item,  le  Roy  veult  et  ordonne  pour  tousjours  ses 
subgetz  tenir  en  vraie  obédience  si  comme  ilz  doivent 

estre  tenus,  que  le  traictié  de  Chartres  et  autres  traictiez 
qui  depuis  ont  esté  fais ,  soient  fermement  et  sans  cor- 
rupcion  gardez,  et  que  se  aucune  chose  y  a  à  parfaire 
et  à  réparer  de  Tun  et  de  l'autre  costé,  soit  fait  et  réparé. 
Item ,  pour  la  seureté  des  choses  dessusdictes  estre 
fermement  tenues  et  acomplies  par  ledit  duc  de  Bour- 
gongne,  le  duc  de  Brabant,  la  dame  de  Haynau  et  les 
dessusdiz  députez  jureront  tant  en  leurs  noms  en  pro- 
pres personnes  comme  eulx  faisant  fort  des  prélas  et 
gens  d'église,  des  nobles  et  des  bonnes  villes  et  tous 
leurs  pays,  c'estassavoir  ledit  duc  de  Brabant,  la  dame 
de  Haynnau  et  les  dessusdiz  députez,  jureront  ou  noiîi 
dudit  duc  de  Bourgongne  pour  tout  le  pays  de  Flan- 
dres, que  ledit  duc  de  Bourçongne  tiendra  fermement 
et  gardera  perpétuellement  ceste  bonne  paix,  saris 
désoremais  faire ,  venir  ou  procurer,  par  lui  ou  par 
autruy,  aucune  chose  au  contraire.  Et  ou  cas  que  ledit 
duc  de  Bourgongne  commenceroit  aucune  chose  en 
appert  ou  en  couvert  contre  la  teneur  et  traictié  de 
ceste  bonne  paix ,  iceulx  duc  et  dame  ne  lui  feroient 
ne  donroient  aucun  aide  ou  conseil ,  de  corps  ne  de 
pécune,  ne  en  quelque  autre  manière.  Aussi  que  les 
seigneurs  du  sang  royal  et  autres  prélas  et  nobles  et 
bonnes  villes  de  ce  royaume  feroient  semblable  sere- 
ment,  et  de  ce  les  dessusdiz  bailleront  bonnes  lectres 
et  compétentes  à  l'ordonnance  du  Roy  et  de  son  con- 
seil. Et  avec  ce  promectent  les  dessusdiz,  c'estassavoir 
le  duc  de  Brabant,  la  dame  de  Haynnau  et  les  dessus- 
diz députez  qu'ilz  feront  loyaument  leur  povoir  à 
faire  semblablement  jurer  et  promectre  par  ceulx 
d'Arras  et  par  les  nobles  et  autres  qui  sont  dedens ,  à 
tenir  les  choses  dessusdictes ,  et  aussi  ceulx  qui  pour 

le  présent  sont  en  la  compaignie  dudit  duc  de  Bour- 
gongne  et  es  garnisons  de  ses  villes  et  cbasteaulx  de 
Boiirgongne ,  d'Artois  et  de  Flandres ,  quant  ilz  en  se- 
ront requis  de  par  le  Roy. 

Après   lesquelles   choses    dessusdictes  traictées   et 
mises  par  escript,  afin  que  mieulx  feussent  entretenues 
jurèrent  et  firent  serement  les  parties,  à  loyaument  et 
fermement  paracomplir  et  entretenir  ledit   traictié. 
Et  premièrement  jurèrent  ledit  duc  de  Brabant ,  la 
dame   de  Haynnau  et  les  députez  eulx  faisans  fors 
pour  le  duc  de  Bourgongne,  bienvueillans  et  aliez 
comme  dit  est.  Et  après  que  ilz  eurent  fait  le  serement 
en  la  présence  du  duc  d!Acquitaine  et  de  plusieurs 
autres  princes  et  grant  conseil  du  Boy,  lequel  duc 
d'Acquitaine  présentement  jura  et  fist  serement  so- 
lemnel  d'entretenir  la  paix  et  dist  au  duc  d'Orléans 
qu'il  jurast  aussi  la  paix.  Lequel  duc  d'Orléans  s'en- 
clina  bien  bas,   en   disant  audit  duc  d'Acquitaine  : 
«  Monseigneur,  je  ne  suis  point  tenu  de  faire  sere- 
ment, car  je  suis  venu  seulement  pour  venir  servir 
monseigneur  le  Roy  et  vous.  »  Et  lors  le  duc  d'Acqui- 
taine lui  dist  :  «  Beau  cousin  nous  vous  prions  que 
vous  jurez  la  paix.  »  Et  adonc  ledit  duc  d'Orléans  dist 
encor  une  foiz.  «  Je  n'ay  point  rompu  la  paix  et  ne 
doy  point  faire  serement.  Plaise  vous  estre  content.  » 
Aux  quelles  paroles  de  rechef,  pour  la  tierce   fois, 
ledit  duc  d'Acquitaine  luirequist  de  ce  faire.  Et  adonc 
ledit   duc  d'Orléans  par  grant  courroux  lui  dist   : 
«  Monseigneur,  je  n'ay  point  rompue  la  paix,  ne  ceulx 
de  mon  conseil ,  ne  ceste  faicte.  Faictes  venir  devant 
vous  ceulx  qui  l'ont  rompue  et  faire  serement,  et 
après  je  feray  vostre  plaisir.  »  Et  lors  l'arcevesque  de 


-§ 

Reims  et  aucuns  autres,  voians  le  duc  d'Âcquitaine 
non  estre  content  de  tant  de  paroles,  dirent  au  duc 
d'Orléans.  «  Monseigneur,  faictes  ce  que  monseigneur 
d'Acquitaine  vous  requiert.  »  Lequel  après  toutes  ces 
choses  fist  serement  d'entretenir  la  paix  ainsi  que 
contre  sa  voulenté,  et  lui  sembloit  que  le  duc  de 
Bourgongne  et  ses  allez  avoient  rompue  la  paix  der- 
renièrement  faicte  et  jurée  à  Pontoise.  En  après  fut 
appelle  le  duc  de  Bourbon  pour  faire  le  serement. 
Lequel ,  comme  le  duc  d'Orléans ,  cuida  faire  atarde- 
ment  de  paroles,  mais  incontinent  le  duc  d'Acquitaine 
lui  copa court,  disant  :  «  Beau  cousin,  nous  vous  prions 
que  vous  n'en  parlez  plus.  »  Et  là  fist  le  duc  de 
Bourbon  serement,  et  tous  les  princes  ensuivant  le 
firent  pareillement ,  sans  y  mectre  contredit ,  et  aussi 
les  prélatz,  réservé  l'arcevesque  de  Sens,  frère  de 
Montagu,  lequel,  quant  il  fut  appelle,  dist  au  duc 
d'Acquitaine.  <(  Monseigneur,  souviengne  vous  du 
serement  que  vous  fistes  et  nous  tous  au  partir  de 
Paris,  présent  la  Royne.  m  Et  le  duc  d'Acquitaine 
respondi.  «  N'en  parlez  plus.  Nous  voulons  que  la 
paix  se  tiengne  et  que  vous  la  jurez.  »  Et  ledit  arce- 
vesque  respondi.  «  Monseigneur ,  puis  que  vous  le 
voulez ,  je  le  feray.  »  Et  n'en  y  eut  plus  de  toute  la 
seigneurie  estant  avecques  le  Roy ,  qui  feist  plus 
refus  de  jurer  la  paix  ,  que  les  trois  dessusdiz.  Et 
ainsi,  comme  dit  est ,  firent  serement  ceulx  de  la 
ville  d'Arras ,  c'estassavoir  messire  Jehan  de  Lucem- 
bourg  et  tous  les  autres  capitaines,  et  tous  les  autres 
gouverneurs  de  la  communaulté  d'icelle  ville.  Et 
furent  toutes  ces  choses  faictes  et  acomplies  ains  que 
le  Roy  et  ses  princes  se  partissent  de  devant  Arras. 

Après  lequel  département  et  que  le  Roy  fut  retourné 
à  Senlis  comme  dit  est,  moururent  plusieurs  seigneurs 
et  autres  qui  avoient  esté  en  son  armée,  de  flux  de 
ventre.  Entre  lesquelz  mourut  Eumenon  de  Labreth 
et  son  frère ,  le  seigneur  de  Hangest  et  aucuns  autres, 
de  la  peine  et  travail  quilz  avoient  souffert  durant 
ledit  voiage. 

Duquel  temps  aussi  ceulx  de  Paris ,  oyans  lesdictes 
nouvelles  ^  du  traictié  fait  par  le  Roy  et  ses  princes  au 
duc  de  Bourgongne  sans  les  appeller,  eulx  de  ce  non 
contens  vindrent  au  duc  de  Berry  leur  capitaine  et 
gouverneur,  demander  comment  icelle  paix  avoit 
esté  faicte  et  qui  avoit  meu  le  Roy  et  son  conseil 
de  ce  faire  sans  les  y  appeler,  disans  que  à  eulx 
appartenoit  de  le  sçavoir,  et  convenoit  qu'en  icelle 
feussent  comprins.  Lequel  duc  de  Berry  leur  respondi. 
u  Ce  ne  vous  touche  en  riens,  ne  entremectre  ne  vous 
devez  de  monseigneur  le  Roy,  ne  de  nous  qui  sommes 
de  son  sang,  car  nous  nous  courrouçons  l'un  à  l'autre 
quant  il  nous  plaist ,  et  quant  il  nous  plaist  aussi,  la 
paix  est  faicte.  »  Adonc  ceulx  de  Paris  sans  rien  res- 
pondre  retournèrent  en  leurs  propres  lieux'. 

Or  est  vérité  que  ledit  duc  de  Brabant,  la  dame  de 
Haynnau  et  les  députez  n'alèrent  point  à  Senlis  au 

1 .  Les  nouvelles  de  la  paix  arrivèrent  à  Paris  le  jeudi  1 3  sep- 
tembre 4414.  Œ  Et  ne  ouystes  oncques  plus  belle  sonnerie  à  Paris 
qu'on  y  fist  celluy,  que  depuis  le  matin  jusques  au  soir,  en  tous 
les  moustiers  de  Paris  on  sonnoit  et  faisoit-on  grant  joye  pour 
l'amour  de  la  paix  »  [Journal  d'un  Bourgeois  de  Paris,  p.  24). 

2.  Ni  Juvénal  des  Ursins,  ni  même  l'auteur  du  Journal  d!' un 
Bourgeois  de  Paris  ne  parlent  de  cette  réclamation  des  Parisiens 
au  sujet  de  ce  qu'ils  n'avaient  pas  été  consultés  pour  la  paix. 
(  Voy.  Juv.,  p.  288  et  La  Barre,  p.  24.) 

jour  qui  leur  estoit  assigné  pour  la  confirmation  de 
la  paix  du  duc  de  Bourgongne  leur  frère ,  mais  par 
conseil  envoièrent  ung  hérault  et  ambaxadeurs,  c'est- 
assavoir  le  doien  de  l'église  cathédrale  de  Liège, 
Guillaume  Blondel,  escuier,  et  plusieurs  autres  à  com- 
paroir pour  eulx  et  en  leurs  noms  devant  le  Roy  et  W 
son  conseil  pour  la  cause  dessusdicte  au  jour  et  au 
lieu  dessusnommé.  Lesquelz  ambaxadeurs  ne  peurent 
avoir  du  grant  conseil  du  Roy  sur  leurs  demandes  et 
requestes  aucune  response ,  pour  ce  que  le  Roy  estoit 
malade.  Et  pour  tant  s'en  retournèrent  devers  leurs 
seigneurs  sans  riens  besongner. 

CHAPITRE    GXXIX. 

Comment  Sigismond,  roy  de  Bahaîgne,  fut  en  cest  an  esleu  roy  d' Alemaîgne 

et  après  ce ,  fut  empereur  de  Romme  *.  \^ 

En  la  fin  du  mois  d'octobre  Sigismont,  roy  de  Hon- 
grye,  de  Behaigne®,  de  Grenade  et  de  Damas,  prince 
moult  vaillant  en  armes  et  bon  catholique,  et  la  royne 
sa  femme ,  fille  au  conte  Cilien'  en  Esclavonnye ,  en 
moult  grant  appareil  vindrent  en  Acquigraine*.  Lequel 
Sigismont  fut  premièrement  esleu  à  roy  d'AUemaigne 
par  ceulz  d'AUemaigne  ordonnez  à  ce.  Après  ce,  il  fut 
promeu  empereur  Rommain,  et  le  viii^  jour  du  mois  de 
novembre  fut  consacré  et  couronné  par  l'arcevesque  de 

i .  Ce  chapitre  est  beaucoup  plus  long  et  très-différent  dans  le 
ms.  Suppl.  fr.  93  et  les  imprimés.  Nous  donnons  cette  seconde 
version  dans  nos  additions. 

2.  Bohême. 

3.  Hermann,  comte  de  Cilley  en  Basse  Stirie. 

4.  Aix-la-Chapelle. 

Coulongne  en  l'église  Nostre-Dame  de  Acquigraine, 
comme  il  est  decoustume,  et  après  devoit  estre  confermé 
par  le  pape  de  Romme.  Après  ce,  lui  et  sadicte  femme 
reçeurent  les  hommages  et  seremeiis  de  ceulx  dudit 
royaume,  promectant  d'aler  au  concile  général  à  Cons- 
tance pour  le  bien  de  TEglise  Universelle,  lequel  concile 
devoit  estre  tenu  l'an  mil  quatre  cens  et  douze  ou  moys 
d'avril  par  le  pape  Alixandre  ou  son  successeur,  mais 
il  fut  prolongué  jusques  alors. 

Icelle  cité  de  Constance  est  au  prince  de  Maience , 
sur  l'eaue  du  Rin.  Et  fut  déclairé  que  ledit  concile 
ainsi  prolongué  seroit  tenu  par  le  pape  Jehan  XXI IP 
de  ce  nom,  successeur  dudit  Alixandre*. 

CHAPITRE  CXXX. 

Comment  le  roy  Lancelot  de  Naples  fina  sa  rie.  Et  du  roy  Loys  de 
Cécile ,  son  adversaire  ,  qui  envoya  le  mareschal  de  France  à  Naples. 
Et  plusieurs  autres  besongnes. 

En  ces  jours  furent  apportées  nouvelles  au  Roy  de 
France  que  le  roy  Lancelot,  adversaire  du  Roy  Loys 

1.  Tout  est  ici  défiguré  et  confondu.  Voici  l'ordre  des  faits  : 
Sigismond,  fils  de  l'empereur  Charles  IV,  était  roi  de  Hongrie  dès 
l'année  138G.  Il  fut  élu  empereur  une  première  fois,  le  20  sep- 
tembre 1410,  par  une  partie  des  électeurs ,  réunis  à  Francfort.  Le 
même  jour  et  dans  la  même  ville,  les  autres  électeurs  élurent 
Josse,  marquis  de  Moravie.  A  la  mort  de  ce  dernier,  arrivée  le 
8  janvier  1411,  le  schisme  impérial  cessa  ,  et  le  21  juin  suivant , 
tous  les  électeurs  élurent  de  nouveau  Sigismond.  Le  8  novembre 
1414  il  reçut,  à  Aix-la-Chapelle,  la  couronne  d'argent.  De  là,  il 
se  rendit  au  concile  de  Constance,  où  il  arriva  la  veille  de  Noël. 
Il  eut  deux  femmes ,  Marie ,  fille  de  Louis ,  roi  de  Hongrie ,  et 
Barbe ,  fille  d'Hermann,  comte  de  Cilley  en  Basse  Stirie. 

de  Cécile  estoit  trespassé,  ce  qui  estoit  vérité'.  Et  fut 
la  manière  de  sa  mort  telle  qu'il  s'ensuit.  Vérité  est 
qu'il  fut  amoureux  de  la  fille  d'un  sien  phisicien, 
laquelle  estoit  moult  belle,  et  pour  acomplir  en  icelle 
sa  Youlenté  fist  parler  à  icellui  médecin ,  et  de  fait 
y  parla  afin  qu'il  se  voulsist  consentir  qu'il  fist  sa 
voulenté  de  sa  fille.  Mais  cil  par  plusieurs  foiz  lui 
refusa,  en  mectant  plusieurs  raisons  contraires  à  la 
requeste  dudit  roy.  En  fin,  comme  contraint  et  sans 
povoir  estre  receu  ausdites  excusalions,  bailla  son 
consentement  et  feigni  qu'il  en  estoit  content ,  ce  qui 
n'estoit  point,  comme  il  apparut  assez  clèrement.  Car 
lui  mesmes  en  parlant  à  sadicte  fille  comme  se  labeson- 
gne  lui  estoit  agréable  ',  et  qu'elle  voulsist  user  de  son 
conseil  pour  avoir  l'amour  du  roy  à  tousjours,  il  lui 
bailla  une  petite  boitelète  pleine  d'oignement  et  lui 
enhorta  que  quant  viendroit  à  l'heure  que  le  roy 
dessusdit  viendroit  en  sa  compaignie  pour  la  con- 
gnoistre  charnellement,  elle  ongnist  le  bout  de  son 
ventre  par  dessoubz  dudit  oignement'.  Laquelle  doc- 
trine elle  receut  et  acompli  à  l'entencion  dessusdicte. 
Et  pour  ce ,  quant  le  roy  vint  à  elle  pour  son  désir 
acomplir  et  qu'il  eut  habité  avecques  elle,  il  fut 
tantost  exprins  de  feu  et  la  fille  pareillement.  Et  en 
la  conclusion,  par  le  moien  de   ce,   finèrent  leurs 

i.  Ladislas  mounit  le  3  août  1414,  comme  il  se  préparait  à 
assiéger  le  pape  Jean  XXIII  dans  Bologne.  (Voy.  Raynaldi , 
t.  VUI,p.  376.; 

2.  «  Luy  donnant  à  entendre  que  ceste  besongne  luy  estoit 
agréable  »  {Suppl.  fr.  93). 

3.  «i  Elle  oingnist  son  ventre  par  dessoubz  la  boutine  dudit 
ongnement  »  {ibid.) 

jours  assez  tost  après ,  très  misérablement  et  à  grant 
douleur.  Après  laquelle  cruanlté,  ledit  médecin,  avant 
qu'on  s'en  peust  apparcevoir,  se  rendi  fugitif  et  se 
parti  du  pays\ 

Après  lesquelles  nouvelles  venues  en  France  comme 
dit  est,  ledit  roy  Loys  '  fist  grant  assemblée  pour  aler 
ou  royaume  de  Naples  et  envoya  devant  le  seigneur 
de  Longny,  mareschal  de  France. 

Et  ce  pendant ,  le  Roy  et  les  seigneurs  estans  à 
Senlis  comme  dit  est ,  fut  ordonné  par  le  Roy  et  son 
grant  conseil  le  duc  d'Acquitaine,  gouverneur  et  disr 
pensateur  de  toutes  les  finances  du  royaume  de 
France  et  dudit  Roy.  Laquelle  chose  despleut  moult 
au  duc  de  Berry,  et  pour  ce  fist-il  assembler  le  pré- 
vost  des  marchans  les  esclievins  €t  bourgois  de  Paris, 
l'Université,  les  seigneurs  des  chambres  de  parlement 
et  des  comptes,  en  ung  certain  lieu  à  Paris,  et  fist 
proposer  par  l'évesque  de  Chartres  et  par  autres  de 
ses  gens  devant  les  dessusdiz ,  l'enfermeté  du  Roy  et 
la  grant  jeunesse  de  sondit  filzet  conséquemment  l'in- 
habilité d'iceulx  à  gouverner,  et  comment  pour  la 
prouchaineté  du  sang  royal,  car  il  estoit  filz ,  frère  et 
oncle  des  Roys ,  à  lui  de  droit  devoit  en  tel  cas  ap- 
partenir le  gouvernement  dudit  royaume ,  et  non  à 
autre.  Pour  quoi ,  à  iceulx  affectueusement  requeroit 
que  à  lui  en  ce  voulsissent  estre  favorables  et  aider. 
Lesquelz  respondirent  que  à  eulx  n'appartenoit  point 
à  parler  de  ceste  matière  ;  mais  au  Roy  nostresire  et  à 
son  grant  conseil,  auxquelz  il  appartenoit  à  ordon- 


i.  Cf.  Raynaldi,  t.  VIII,  p.  376. 

2.  Louis  II,  duc  d'Anjou,  roi  de  Sicile. 

ner  de  ce.  Par  quoy  de  ce ,  se  excusèrent  envers  le 
duc. 

Item ,  à  l'entrée  du  moys  de  septembre  le  Roy,  lui 
partant  de  Senlis,  ala  à  Saint-Denis ,  où  il  fut  jusques 
au  XIV*  jour  dudit  moys,  et  lors  il  retourna  à  Paris  en 
son  hostel  de  Saint-Pol,  et  son  filz  le  duc  d'Acquitaine 
avecques  lui.  Avecques  le  Roy  estoient  les  ducs  d'Or- 
léans, de  Bourbon ,  de  Bar,  et  Loys  duc  en  Bavière , 
les  contes  de  Vertus  et  d'Alençon ,  de  Richemont , 
d'Eu,  d'Armignac ,  de  La  Marche ,  de  Vendosme,  de 
Marie ,  de  Dampmartin  et  aucuns  autres  prélats ,  ba- 
rons ,  chevaliers  et  autres ,  sans  nombre.  A  l'encontre 
duquel  Roy  vindrent  de  Paris  le  duc  de  Berry,  son 
oncle,  les  gens  des  chambres  de  parlement  et  des 
comptes ,  les  prévostz  de  Paris  et  des  marchans  et  les 
eschevins,  bourgois  et  habitans  de  Paris  sans  nombre,, 
crians  Noël  pour  la  joye  du  retour  du  Roy  en  Paris , 
faisans  grans  feux  par  les  rues  et  quarrefours  de  toute 
la  cité  ledit  jour  et  la  nuit  ensuivant ,  entendans  à 
boire  et  à  menger,  et  crians  l'un  à  l'autre  :  Vive  le 
Roy  !  vive  le  Roy  et  son  filz  le  haut  duc  d'Acqui- 
taine *. 

CHAPITRE   GXXXI. 

Comment  le  duc  Jehan  de  Bourgongne  après  le  département  du  Roy  de 
devant  Arras  ala  en  Bourgongne.  Et  autres  besongnes. 

Item ,  après  ce  que  le  Roy  et  ses  gens  furent  départis 
de  devant  Arras  comme  dit  est,  le  duc  de  Bourgongne 
fist  aler  loger  ses  Bourguignons  ou  pays  de  Cambrésis 

1 .  Le  ms.  Suppl.  fr.  93  se  contente  de  mettre  :  «  Le  duc  d'Ac- 
quittaine  »  (fol.  221  verso.) 

et  de  Tiérace,  et  ala  en  sa  personne  en  la  cité  de 
Cambray,  ouquel  lieu  vint  devers  lui  son  frère  le  duc 
de  Brabant.  Et  après  que  avecques  lui  eut  eu  aucun 
parlement  sur  ses  afaires ,  et  aussi  qu'il  eut  ordonné 
sur  toutes  ses  besongnes ,  print  son  chemin  à  aler  en 
Bourgongne ,   menant  avecques  lui  messire  Robinet 
de  Mailli,  maistre  Eustace  de  Laitre,  naguères  chan- 
celier de  France ,   Jehan  Legois ,   maistre  Jehan  de 
ïroies ,  cirurgien ,  Denisot  de  Chaumont  et  plusieurs 
autres  qui  avoient  esté  bannis  du  royaume  de  France, 
ensemble  leurs  femmes  et  enfans,  et  ses  dessusdiz  Bour- 
guignons qui  tous  ensemble ,  avec  aucuns  autres  tant 
de  Picardie  comme  d'autre  pays,  porent  bien  estre 
mil  chevaulx  ou  environ ,  à  aler  en  Bourgongne.  Et 
print  son  chemin  à  la  Chapelle  en  Térace ,  où  il  fut 
logié.  En  après  ala  à  Maisières  sur  Meuse  en  la  conté 
de  Rétliel ,  avecques  tout  son  ost.  Ouquel  lieu  il  se 
reposa  pour  ung  petit  temps  avec  le  conte  Phelippe 
son  frère,  puis  ala  loger  devant  Chaalons.  A  l'encontre 
duquel  ceulx  de  ladicte  ville  cloirent  leurs  portes,  par 
la  vertu  d'unes  lectres  du  Roy  à  eulx  envolées,  conte- 
nansque,  icellui  ne  ses  gens  ne  meissent  en  leur  ville. 
Laquelle  chose  despleut  moult  audit  duc  de  Bour- 
gongne, car  il  a\oit  disposé  de  passer  l'eaue  de  Marne 
par  ladicte  ville.  Pour  quoy  il  ala  vers  Vitry,  dont  il 
fut  débouté  par  ordre  des  lectres  du  Roy  comme  il 
av oit  esté  de  Chaalons.  Et,  en  fin,  s'ala  loger  vers 
Saint-Désirier^,  où  il  passa  l'eaue.  Et  après  ce,  la  vigile 
de  Toussains  vint  à  Digon*,  ouquel  lieu  il  fut  receu 


i.  Saint-Dizier. 

2.  Le  30  octobre  à  Dijon. 

honnorablement  et  joieusement  comme  seignem*  de 
tous  ses  subjets.  Ouquel  temps  régnoit  ou  pays  de 
Picardie  la  maladie  de  flux  de  ventre ,  dont  plusieurs 
tant  nobles,  comme  autres  moururent.  En  oultre  ledit 
duc  de  Bourgongne ,  à  son  département  de  Picardie  , 
avoit  donné  congié  à  tous  ses  capitaines  d'icelles  mar- 
ches ,  c'estassavoir  messire  Jehan  de  Luxembourg,  les 
seigneurs  de  Croy,  de  Beauverger,  de  Fosseux,  de  Ju- 
mont,  de  Ronc,  de  Beaufort,  de  Noyele,  de  Humber- 
court,  Hector  et  Phelippe  de  Saveuses,  Loys  de  Var- 
gnies  *,  et  plusieurs  autres  conducteurs  de  ses  gens  de 
guerre  ,  lesquelz  demourèrent  pour  la  garde  de  ses 
pays.  Et  d'autre  part  laissa  à  son  département,  à  son 
seul  fîlz,  Phelippe  de  Charrolois,  le  gouvernement  du 
pays  de  Flandres,  seul  et  pour  le  tout.  Et  lui,  venu  en 
Bourgongne  comme  dit  est ,  fist  envayr  et  prendre  la 
ville  et  chastel  de  Tonnoirre,  lesquelz  furent  pillez,  et 
ledit  chastel  destruit  et  désolé  par  ses  gens.  Duquel 
chastel  s'en  estoit  fouy  ung  peu  devant  le  comte  de 
Tonnoirre  et  ses  gens  d'armes,  non  osans  actendre  la 
venue  des  gens  dudit  duc  de  Bourgongne.  Desquelz 
estoient  conducteurs  et  capitaines ,  messire  Hélion  de 
Jacqueville ,  Finebourg  et  aucuns  autres.  Et  tantost 
après,  envoya  le  duc  de  Bourgongne  lectres  à  Paris 
devers  le  roy  pour  lui  faire  savoir  la  voye  par  laquelle 
il  estoit  aie  de  Flandres  en  Bourgongne ,  et  esquelz 
lieux  il  paia  ses  despens  et  esquelz  lieuz  il  ne  les  paia 
pas,  et  la  cause  pour  quoy.  Et  aussi  lui  fist  savoir  la 
destruccion  du  chastel  de  Tonnoirre,  qu'il  avoit  fait 
faire  pour  ce  que  ledit  conte,  son  vassal,  s'estoit  rebellé 

1.  «  Warignies  »  (Suppl.  fr.  93). 

m  4 


50  CHRONIQUE  [1414] 

par  plusieurs  foiz  contre  lui  et  sans  cause,  en  le  défiant 
et  entreprenant  sur  sa  terre,  icelle  destruisant  et  em- 
menant la  proie.  Non  point  qu'il  le  feist  pour  enfrain- 
dre  la  paix  naguères  faicte  devant  Â.rras,  mais  la  vou- 
loit  fermement  garder  et  entretenir.  En  oultre  ledit 
duc  fist  asséger  le  chastel  de  Belin  \  situé  et  assis  en 
la  conté  de  Bourgongne  ,  appartenant  audit  conte  de 
Tonnoirre.  Lequel  chastel,  non  obslant  qu'il  feust 
moult  puissant,  fu  conquis  par  long  siège.  Et  le  donna, 
ledit  duc,  à  son  filz  le  conte  de  Cliarrolois,  en  deshé- 
ritant ledit  conte  de  Tonnoirre.  Lequel,  du  vivant  du 
duc  son  père ,  s'escrlpvoit  conte  de  Charrolois  et  sei- 
gneur de  Chasteaubelin. 

Item ,  en  cest  an  fut  mis  le  concile  à  Constance  en 
Alemaigne,  de  plusieurs  cardinaulx,  patriarches,  arce- 
vesques  et  évesques  et  autres  prélas  et  ambassadeurs 
de  plusieurs  roys  et  princes  chrestiens*.  Et  estoient 
lors  en  très  grant  division  en  l'Eglise  par  Pierre  de 
La  Lune  ,  nommé  pape  Bénédic  ,  qui  se  disoit  vray 
pape  et  ne  vouloit  céder,  non  obstant  que  substraction 
lui  eust  esté  faicte  pour  plusieurs  causes  de  la  plus 
grant  partie  de  la  clirestienté ,  et  n'avoit  mais  obéis- 
sance qu'en  Espaigne  et  en  Arragon,  ou  quel  royaume 
d'Arragon  il  se  tenoit  en  ung  fort  chastel  sur  la  mer 
nommé  Paniscelle^  Et  aussi  en  cest  an  avoit  esté  prins 
et  mené  en  prison  en  la  duché  de  Bavière  le  cardinal 

1 .  Belin  ,  en  Franche-Comté. 

2.  Il  s'ouvrit  le  5  novembre  1414.  (Voy.  Raynaldi,  t.  VIII, 
p.  378  et  suiv.) 

3.  Paniscole.  Le  Suppl.  fr.  93  ne  donne  pas  ce  nom.  Il  se  con- 
tente de  mettre  :  a  II  se  tenoit  en  une  forte  ville  sur  la  mer  » 
(fol.  222  verso,  col.  A).  j 

de  Boulogne  nommé  le  pape  Jean.  Et  le  print  le  roy 
des  Rommains  empereur  en  Alemaigne',  pour  plusieurs 
crimes  et  articles  qu'on  lui  mectoit  sus.  Et  pour  mectre 
l'Église  en  bonne  paix  et  vraie  union ,  fist  tant  le  roy 
des  Rommains  que  le  concile  fut  mis  oudit  lieu  de 
Constance  séant  en  la  province  de  Maience.  En  laquelle 
cité  ledit  concile  se  tint  par  l'espace  de  deux  ans  ain- 
cois  que  ceulx  desdiz  royaumes  d'Espaigne  et  d'Ar- 
ragon  y  venissent.  Lesquelz  y  vindrent  en  l'an  mil 
quatre  cens  et  seize  ou  moys  d'aoust ,  à  très  belle  et 
noble  compaignie  de  prélas  et  notables  chevaliers.  Et 
tant,  que  après  leur  venue  on  procéda  à  vraie  élection 
de  pape.  Et  enfin  fut  esleu  et  pontifié  le  cardinal  de 
Colompne,  de  la  nacion  de  Romme,  en  l'an  mil  quatre 
cens  dix  sept,  et  fu  nommé  pape  Martin  ^ 

CHAPITRE  GXXXIJ. 

Comment  le  conte  Waleran  deSaint-Pol  ala  en  la  duchié  de  Luxembourg. 
Et  du  duc  d'Acquitaine  qui  ala  en  Berry. 

En  ce  temps  Waleran  conte  de  Saint  Pol,  soy  disant 
encores  connestable  de  France ,  se  party  de  sa  conté 
de  Saint  Pol,  à  tout  environ  six  cens  combatans  hom- 
mes d'armes  et  archers,  desquels  il  y  avoit  bien  soixante 
Anglois.  Si  s'en  ala  par  sa  ville  de  Bohaing  à  Laori , 
ouquel  lieu  lui  furent  fermées  les  portes ,  dont  il  fut 
».inal  content ,  et  se  loga  au  dessoubz  d'icelle  ville.  Et 
puis  de  là  par  Reims  et  par  Chaalons  s'en  ala  à  Ligni 

1 .  Le  pape  Jean  XXIII,  trahi  par  Frédéric,  duc  d'Autriche,  fut 
livré  par  lui  à  l'empereur  Sigismond, 

2.  Martin  V  (Othon  Colonna),  élu  le  11  novembre  1417. 

en  Barrois,  sa  ville'.  Et  tantôt  après  le  suivy  la  con- 
tesse  son  espouse,  seur  au  duc  de  Bar',  lesquelz  tous 
ensemble  solennizèrent  la  feste  de  Toussains.  Et  en 
brief  temps  après,  ledit  conte  délaissant  sadicte  femme 
et  son  chastel  de  Ligny,  s'en  ala  à  Lucembourg,  à 
Tyonville,  et  en  aucunes  bonnes  villes  de  la  duché  de 
Lucembourg,  de  laquelle  duchié  il  estoit  gouverneur 
et  de  la  conté  de  Chingny,  commis  de  par  le  duc  de 
Brabant ,  son  beau  filz ,  lequel  duc  de  Brabant  pour 
ce  temps  estoit  seigneur  de  ladicte  duchié  de  Luxem- 
bourg et  conte  de  Chigny,  à  cause  de  la  duchesse  sa 
femme.  Et  après  que  ledit  conte  de  Saint  Pol  eust  visité 
les  bonnes  villes  et  fortresses  dudit  pays ,  environ  la 
saint  Andry  *    se  prépara  pour  asséger  la  fortresse  de 
Neufville  sur  Meuze^  en  laquelle  estoient  aucuns  haus- 
saires  de  par  Jehan  d'Angle  seigneur  d'Orchimont,  qui 
continuellement  couroient  et  faisoient  guerre  en  la- 
dicte conté  de  Cigny  *.   Et  pour  tant  furent  asségez 
par  ledit  conte,  lequel  avoit  en  sa  compaignie  de  no- 
tables gens  de  guerre,  c'est  assavoir  Guiot  de  Bournon- 
ville ,  messire  Colart  de  Fienne ,  Alain  de  Vendosme 
et  plusieurs  autres.  Toutesfois ,  nonobstant  que  iceulx 
asségez  feussent  très  fort  combatus  par  les  engins  dudit 
conte,  et  de  fait  leur  boulevert  qu'ilz  avoient  basti  de- 
vant leur  porte  fut  prins  d'assault ,  si  ne  se  vouldrent 
point  rendre,  et  y  fut  ledit  conte  bien  six  sepmaines. 
Et  après ,  pour  les  afaires  qu'il  avoit  ailleurs ,  fist  for- 
tifier devant  ledit  chastel  une  esglise  qui  estoit  à  ung 

1.  Il  était  comte  de  Saint-Pol  et  deLigny. 

2.  Bonne  de  Bac,  sa  seconde  femme,  comme  on  l'a  déjà  vu. 

3.  La  Saint-André  tombe  le  30  novembre. 

4.  Lis.  Chigny,  comme  plus  haut. 

trait  d'arbaleste  près  de  ladicte  fortresse ,  dedens  la- 
quelle église  il  laissa  certain  nombre  de  combatans 
soubz  la  conduite  d'un  gentil  homme  du  pays  nommé 
le  grant  Watier  Disque ,  et  avecques  lui  ung  nommé 
Robinet  Oger ,  lesquelz  furent  céans  bien  six  sepmai- 
nes ,  de  jour  en  jour  combatans  et  escarmouchans  à 
leurs  diz  ennemis.  En  la  fm  duquel  temps  iceux  asségez 
se  mirent  en  l'obéissance  dudit  conte  de  Saint  Pol. 
Lequel  conte  ,  comme  dit  est ,  lui  partant  de  devant 
Neufville  s'en  ala  à  Dampviller  et  de  là  à  Ybbis^  où  il 
fut  tout  le  quaresme  en  suivant.  Et  son  nepveu  messire 
Jehan  de  Luxembourg,  qui  ung  peu  auparavant  estoit 
venu  devers  ledit  conte  au  siège  dessusdit,  après  qu'il 
eut  esté  avecques  lui ,  l'espace  d'un  mois  ou  environ, 
prenant  congié  à  son  oncle  devant  dit,  lequel  il  ne 
vit  onques  depuis,  s'en  ala  en  Avignon  pour  aourer 
et  veoir  saint  Pierre  de  Luxembourg  son  oncle ,  jadis 
cardinal. 

Item,  en  ce  temps  le  duc  d'Acquitaine,  partant  de 
Paris,  alla  par  Meleun  et  par  Montargis  en  la  duché  de 
Berry,  et  vint  a  Bourges  la  nuit  de  la  Toussaint,  où  il 
fut  grandement  et  solennellement  reçeu  et  festié  par 
les  bourgois  et  habitants  d'icelle  ville,  ou  palais  du 
duc  de  Berry.  Et  lendemain  se  party  sans  le  sceu  des- 
diz  bourgois,  et  ala  au  chastel  de  Meun  sur  Yèvre, 
lequel  chastel  le  duc  de  Berry  lui  avoit  donné,  à  Paris, 
et  fut  la  cause  pour  quoy  il  ala  en  Berry.  Lequel  chastel 
lui  pleut  grandement  et  en  cellui  demeurant  print  la 
possession,  et  retourna  à  Paris  environ  la  saint  Nicolas. 

1.  Le  ms.  Suppl.  fr,  93  écrit  :  Ywys.  Sans  doute  Iwuy,  en 
Gambrésis. 

Pour  ce  que  le  ledit  duc  d'Acquitaine  se  partit,  luihui- 
tiesme,  si  soudainement,  plusieurs  en  furent  moult  es- 
merveillez.  Toutesfois  assez  tost  après  le  suivirent  les 
contes  deVertusetde  Richemonl,  lesquels  l'accompai- 
gnèrent,  tant  en  alant  comme  en  venant. 


CHAPITRE   CXXXIII. 

Comment  le  conte  de  Warvlch  et  autres  Anglois  alèrent  au  concile 
de  Constance.  —  Et  du  service  que  le  Roy  fîst  faire  pour  son  frère  le 
duc  d'Orléans. 

En  ces  jours,  le  conte  de  Varvicb,  anglois_,  trois 
évesques,  quatre  abbez  et  plusieurs  autres  chevaliers 
et  clercs  docteurs  en  théologie  et  en  décret,  jusques 
au  nombre  de  huit  vingts,  vindrentpar  Flandres  à 
Calais,  alans  au  concile  de  Coustance  de  par  le  roy 
d'Angleterre  et  de  sondit  royaume  et  de  l'université 
d'Apoine*,  en  moult  noble  appareil.  Lesquelz  furent 
moult  joieusenient  reçeuz  du  pape  et  du  concile  et  du 
nouvel  roy  d'Alemaigne  et  de  Hongrie,  lieutenant  fer- 
mement comme  advocat  de  l'église  romaine^  A  la  co- 
ronacion  duquel,  comme  dessus  est  faicte  mention, 
furent  présens  ledit  conte,  évesques  et  ambassadeurs 
dudit  roy  d'Angleterre. 

En  oultre,  pour  ce  que  le  jour  approuchait  que  la 
dame  de  Haynau,  son  frère  le  duc  de  Brabant,  et  les 
députez  de  par  les  trois  estas  de  Frandres  dévoient  aler 
à  Senlis  pour  accomplir  le  traictié  de  la  paix  du  duc  de 

1.  «  Axoine  »  {Supp.  fr.  93  ).  C'est  l'Université  d'Oxford. 

2.  IjQ  Suppl.  fr.  93  met  mieux  :  «  Tenans  lui  fermement  comme 
advocat  de  l'Eglise  Romaine  »  ( fol.  223  verso,  col.  A). 

Bourgongne  leur  frère  avecques  le  roy,  et  pour  ce  que 
le  conseil  du  roy  estoit  encores  moult  empeschié  pour 
autres  certaines  besongnes  souveraines ,  Loys,  duc  en 
Bavière,  messire  Colart  de  Colvile*  et  aucuns  autres 
ambassadeurs  dudit  roy,  furent  envoiez  devers  ledit 
duc  de  Brabant  et  la  dame  de  Haynnau  pour  alon- 
guer  ledit  jour. 

En  oultre,  le  samedi  ensuivant,  qui  fut  la  veille  des 
Trois  Roys,  le  roy  de  France  fist  faire  solennellement 
en  grande  multitude  de  cierges  et  de  torches,  l'obsèque 
et  service  du  dèfunct  Loys,  jadis  duc  d'Orléans,  son 
frère,  en  l'église  cathédrale  de  Nostre-Dame  de  Paris, 
qui  encore  n'avoit  point  été  fait,  présens  le  duc  d'Or- 
léans et  le  conte  de  Vertus,  les  ducs  de  Berry,  de 
Bourbon,  d'Alençon  et  Loys,  duc  en  Bavière,  les  contes 
de  Richemont,  de  La  Marche  et  d'Eu  et  plusieurs  au- 
tres, tous  vestus  de  noir,  excepté  le  duc  d'Acquitaine, 
le  filz  du  Roy,  qui  s'estoit  parti  le  jour  de  devant 
pour  aller  veoir  sa  mère  la  Royne  et  sa  seur  la  duchesse 
de  Bretaigne,  à  Meleun.  Auquel  service  prescha  le  chan- 
celier de  la  dicte  église  de  Nostre  Dame  de  Paris,  nommé 
maistre  Jehan  Gerson  ,  docteur  en  théologie  moult 
"renommé  ,  si  parfondement  et  haultement  que  plu- 
sieurs docteurs  en  théologie  et  autres  s'en  esmerveil- 
lèrent,  en  recommandant  icellui  duc  défunct  et  disant 
que  le  gouvernement  de  ce  royaume  par  lui  administré 
en  son  vivant  estoit  meilleur  que  cellui  qui  a  esté  de- 
puis. Ouquel  sermon  il  sembloit  qu'il  voulsist  plus 
esmouvoir  la  guerre  que  l'appaiser  contre  le  duc  de 
Bourgongne  et  à  sa  destruction,  mais  icellui  devoit 

1 .  «  Calville  »  (Suppl.  fr.  93).  Et  mieux. 

estre  humilié  afin  qu'il  recongneust  son  péchié  en  fai- 
sant digne  satisfacion  et  par  conséquent  la  salvacion 
de  son  âme.  En  oultre  que  l'exécucion  faicte  ou  qua- 
resme  derrenier  passé  devant  la  porte  de  ceste  église 
de  la  proposicion  maistre  Jehan  Petit  jadis  par  lui  pro- 
posée ou  pays  de  France  pour  ledit  duc  de  Bourgongne 
contre  le  duc  d'Orléans  défunct,  comme  mauvaise  et 
faulse,  avoit  esté  bien  faicte  et  que  encores  n'en  avoit 
on  pas  tant  fait  comme  il  appartenoit.  Et  comme  il 
dist,  il  estoit  prest  et  appareillé  de  ce  soustenir  par  tout 
et  contre  tous .  Le  Roy  adonc  estoit  en  ung  oratoire 
emprès  l'autel  au  costé  dextre ,  non  vestu  de  noir. 
Après  lui  estoit  le  duc  d'Orléans  devant  tous,  pour  la 
cause  dudit  service  de  son  feu  père  ,  puis  le  duc  de 
Berry,  le  conte  de  Vertus  et  plusieurs  autres  princes , 
tous  par  ordonnance  assis,  escoutans  ledit  sermon.  Là 
estoient  deux  cardinaulx ,  c'estassavoir  les  arcevesques 
de  Reims  et  de  Pise,  et  plusieurs  évesques  et  si  grande 
multitude  de  clergié,  de  chevalerie  et  du  peuple,  qu'à 
peine  les  povoit  l'église  comprendre.  Après  lequel 
sermon  lesdiz  ducs  d'Orléans  et  de  Berry  et  le  conte 
de  Vertus  recommandèrent  au  Roy  ledit  prescheur. 
Et  le  lundi  ensuivant  le  Roy  fist  faire  ung  pareil  ser- 
vice pour  ledit  duc  d'Orléans  son  frère  défunct,  en  la 
chappelle  des  Célestins  de  Paris ,  en  laquelle  il  fut  en- 
terré, en  la  présence  des  dessus  nommez.  Et  prescha 
oudit  lieu  maistre  Jehan  Courtecuisse,  docteur  en  théo- 
logie, en  ensuivant  le  propos  de  maistre  Jehan  Gerson. 
Et  pareillement  ledit  Roy  fist  faire  encores  un  pareil 
service  comme  dessus,  vigiles,  commendaces  *  et  messe, 

1.  Commémoration.  .,..,• 

pour  ledit  duc  d'Orléans  défunct ,  ou  collège  de  Na- 
varre en  la  chappelle  dudit  lieu,  présens  le  Roy  et  ses 
parens  dessus  nommez. 

CHAPITRE  CXXXIV. 

Comment  le  Roy  et  son  grant  conseil  envolèrent  gens  d'armes  pour 
destrousser  les  gens  du  duc  de  Bourgongne.  Et  plusieurs  autres  choses 
ensuivans  qui  advindrent  en  ce  temps. 

Or  est  vérité  que  après  la  destruction  du  chastel  de 
Tonftoirre*  dessus  dit,  plusieurs  hommes  d'armes  et  gens 
de  traict  qui  avoient  esté  à  ladicte  destruction ,  se  te- 
noient  ensemble  par  manière  de  compaignes,  bien  sept 
mille  chevaulx,  et  en  plusieurs  lieux,  et  faisoient  moult 
de  maulx  es  pays  du  Roy,  tant  en  l'Auxerrois  comme 
ailleurs.  Pourquoy  fust  ordonné  par  le  Roy  et  son 
conseil ,  le  seigneur  de  Gaucourt,  messire  Gasselin  du 
Bois  et  plusieurs  autres  pour  iceulx  combatre  et  sub- 
juguer. Lesquelz  gens  de  campaignes  furent  poursuys 
par  les  dessusdiz  moult  vigoreusement ,  et  enfin  y  en 
eut  de  deux  à  trois  cents  mors  et  prins.  Lesquelz  prins 
furent  menez  à  Paris  et  mis  en  Chastellet,  et  depuis  en 
y  eut  d'exécutez.  Mais  paravant  le  Roy  paia  leur  raen- 
çon  à  ceulx  qui  pris  les  avoient.  Et  estoient  conduc- 
teurs des  dessus  dictes  compaignes,  Hélion  de  Jacque- 
ville ,  Fierbourch  et  aucuns  autres ,  lesquelz  sachant 
l'assemblée  des  gens  du  Roy  venans  sur  eux,  se  retra- 
hirent vers  le  pays  de  Bourgongne. 

Après  ce  ,  messire  Johannot  de  Poix ,  nepveu  de 
messire  Jaques  de  Chastillon  seigneur  de  Dampierre 

1 .  Ce  mot ,  comme  on  sait ,  se  pronoDçait  Tonnerre. 

et  admirai  de  France  ,  alant  devers  le  duc  de  Bour- 
gongne ,  à  tous  deux  cents  combatans  ou  environ ,  fut 
rué  jus  et  destroussë  de  tous  poins ,  qu'onques  de  sa 
compaignie  n'en  eschapa  qu'un  seul  homme,  lequel  se 
nommoit  Tambulan ,  qui  se  saulva  par  fuite,  et  tous 
les  autres ,  comme  dit  est ,  furent  mors  ou  prins.  La- 
quelle destrousse  par  semblant  despleut  moult  au  duc 
de  Bourgongne.  Item,  pareillement  Hector  de  Saveu- 
ses ,  qui  fort  avoit  guerroie  les  gens  du  Roy  devant 
A.rras,  fut  prins,  en  faisant  le  pèlerinage  de  Léesse,  des 
gens  du  Roy  et  mené  à  Paris.  Et  de  fait,  se  n'eust  esté 
par  le  pourchas  et  prière  de  la  contesse  de  Haynau ,  il 
eut  esté  exécuté.  Et  aussi  que  Phelippe  de  Saveuses 
son  frère  print  prisonnier  Henry  de  Boissy  seigneur  de 
Chaule,  et  Eustace  d'Agne  seigneur  de  Sarten,  lesquelz 
deux  avoient  de  leurs  prochains  amis  au  conseil  du 
Roy  qui  firent  grant  diligence  que  ledit  Hector  ne  fut 
exécuté,  afin  que  leurs  amisdessusdiz  feussent  délivrez; 
et  par  ces  moiens  icellui  Hector  fut  mis  à  pleine  déli- 
vrance. 

Pour  lesquelles  besongnes  et  plusieurs  autres  ,  non 
obstant  la  paix  faicte  devant  Arras,  y  avoit-il  peu  de  seu- 
reté  et  d'amour.  Car  la  partie  du  duc  d'Orléans  se 
tenoit  devers  le  Roy  et  le  duc  d'Acquitaine.  Pour  quoy 
ceulx  de  la  partie  de  Bourgongne  et  tous  ses  favorables 
n'avoient  quelque  accès  ne  gouvernement  devers  le 
Roy,  ains  estoient  traictiez  en  rigueur  de  justice  très 
durement.  Et  en  pareil  cas ,  ledit  duc  de  Bourgongne 
très  rigoreusement  traictoit  et  souffroit  estre  traictez 
ceulx  de  la  partie  d'Orléans  qui  lui  avoient  esté  con- 
traires la  guerre  durant.  Néantmoins,  tellement  quelle- 
ment  fut  la  paix  partraictée. 

Durant  lequel  temps  la  contesse  de  Haynnau  à  tout 
grande  et  notable  compaignie ,  par  Vermandois ,  par 
Noion  et  par  Compiengne  vint  à  Senlis.  Avecques  la- 
quelle "vindrent  les  députez  des  trois  Estas  de  Flandre 
moult  noblement.  En  après  vindrent  le  duc  de  Bra- 
bant  et  le  conseil  du  duc  de  Bourgongne ,  c'est  assa- 
voir l'évesque  de  Tournay,  le  seigneur  de  Rong ,  sire 
Guillaume  Bouvier ,  gouverneur  d'Arras ,  maistre 
Thierry  le  Roy  et  aucuns  autres ,  lesquels  après  la  re- 
queste  du  conseil  du  Roy  alèrent  à  Paris  pour  plus  con- 
venablement traicter,  excepté  ladite  contesse  de  Hay- 
nau,  à  laquelle  son  seigneur  et  mary  avoit  défendu,  et 
mandé  par  lectres  que  elle  et  ses  gens  de  son  hostel 
n'alassent  point  oultre  Senlis.  Ouquel  lieu  elle  fut 
honnorablemet  receue  par  le  duc  d'Acquitaine  accom- 
paigné  du  duc  de  Berry,  lesquels  vindrent  de  Paris  à 
rencontre  d'elle,  et  après  fut  visitée  des  autres  princes 
du  sang  royal,  et  mesmement  de  la  duchesse  de  Bour- 
bon ,  laquelle  vint  de  Clermont  à  Senlis  par  l'accord 
du  duc  de  Bourbon  son  mary,  pour  icelle  festier,  et 
demoura  avecques  elle  trois  jours  jusques  au  retour 
d'icelle. 

CHAPITRE   CXXXV. 

Comment  les  ambaxadeurs  d'Angleterre  \mdrent  à  Paris,  Et  de  la  paix 
d'Arras  qui  lors  fut  confermée  du  tout. 

En  ces  propres  jours  vindrent  à  Paris  le  conte 
Bourses*,  oncle  du  roy  d'Angleterre,  et  avecques  lui 
le  conte  de  Grès  admirai  d'Angleterre,  les  évesques 

1 .  Le  comte  de  Dorset. 

Dinelmes  et  de  Norvegue  et  plusieurs  autres,  jusques 
au  nombre  de  six  cent  chevaulx  ou  environ,  tous 
ambaxadeurs  pour  traicter  le  mariage  de  la  fille  du 
roy  de  France  et  dudit  roy  d'Angleterre.  Lesquelz 
ambaxadeurs  venus  audit  lieu  de  Paris  furent  logez 
en  l'ostel  du  Temple  ,  eulx  maintenans  si  pompeuse- 
ment ,  tant  en  chevauchant  parmi  la  ville  comme  en 
leurs  autres  afaires ,  que  les  François  et  les  Parisiens 
en  avoient  grans  merveilles.  En  après  ,  le  x*  jour  de 
février,  le  Roy  fist  une  notable  feste  dedens  Paris  en 
boires ,  mengers ,  joustes ,  danses  et  autres  esbate- 
mens,  à  laquelle  feste  furent  lesdiz  ambaxadeurs  d'An- 
gleterre, et  jousta  le  Roy  ce  jour  contre  le  duc  d'Alen- 
çon  qui  nouvellement  avoit  esté  fait  duc  par  le  Roy 
dessusdit.  Et  le  duc  de  Brabant  jousta  pareillement 
contre  le  duc  d'Orléans,  moult  cordialement.  Et  dura 
ladicte  feste  par  trois  jours.  En  laquelle  les  seigneurs 
du  sang  se  maintiendrent  l'un  avecques  l'autre  moult 
doulcement  et  honnorablement.  Auxquelles  joustes 
estoient  pour  les  regarder  la  royne  de  France ,  la 
duchesse  d'Acquitaine  et  plusieurs  autres  nobles  dames 
et  damoiselles. 

Et  oultre ,  le  xxiiii*  jour  du  mois  de  février,  après 
ce  que  plusieurs  parlemens  eurent  esté  fais  par  le  grant 
conseil  du  Roy  avec  le  duc  de  Brabant,  la  dame  de 
ttaynnau  et  autres  des  gens  du  duc  de  Bourgongne , 
tant  à  Senlis  comme  à  Paris,  la  paix  fut  criée  et  publiée 
au  son  de  la  trompeté  selon  le  contenu  des  lectres 
royaulx ,  desquelles  je  me  tais  à  présent  à  cause  de 
briesté',  et  aussi  pour  tant  que  j'ay  fait  mencion  cy- 

1 .  Voir  aux  additions. 

devant  du  traictié  de  la  paix  si  comme  elle  fut  faicte, 
pourparlëe  et  accordée,  le  Roy  tenant  son  siège  devant 
Arras.  Et  comme  ladicte  paix  fut  criée  en  la  ville  de 
Paris,  fut  criée  et  publiée  pareillement  ou  royaume 
de  France  en  plusieurs  et  divers  lieux. 


CHAPITRE  GXXXVI. 

Comment  trois  Portingalols  firent  fait  d'armes  contre  trois  François  en 
la  présence  du  Roy. 

Item,  en  ces  jours,  à  Saint-Oyn,  l'ostel  du  Roy 
dehors  Paris,  fut  fait  ung  champ  de  trois  Portingalois, 
c'estassavoir  le  premier,  le  seigneur  d'Alveron,  le 
second  messire  Jehan  Consale  et  le  tiers  messire 
Pierre  Consale ,  contre  trois  françois  dont  le  premier 
estoit  nommé  messire  François  de  Grimaulx,  le  second 
Marigon,  et  le  tiers  Larecque*.  Si  furent  premiers 
amenez  au  champ  les  trois  Portingalois  pour  ce  qu'ilz 
estoit  appelans,  par  le  conte  Dourset,  oncle  du  roy 
d'Angleterre,  et  les  autres  seigneurs  anglois.  Et  les 
François  furent  amenez  par  messire  Clugnet  de  Bra- 
bant,  admirai  de  France,  et  Jehan,  frère  au  duc  de 
Bar,  avec  plusieurs  autres  nobles  hommes.  Et  lors, 
après  ce  que  les  cris  furent  fais  de  par  le  Roy  en  la 
manière  accoustumée,  vindrent  ensemble  et  commen- 
cèrent à  combatre  l'un  contre  l'autre  moult  asprement. 
Mais  en  la  fin  lesdiz  portingalois  se  rendirent  aux  fran- 
çois, vaincus,  pour  doubte  de  la  mort;  dont  les  Anglois 
qui  les  avoient  amenez  ou  champ,  eurent  grande 

indignacion  et  desplaisance.  Et  adonc  iceulx ,  par 
l'ordonnance  du  Roy  et  de  son  conseil,  furent  les 
premiers  mis  hors  des  lices ,  et  les  dessusdiz  françois 
furent  après  ramenez  moult  honnorablement ,  aians 
grande  léesse  de  leur  victoire. 

En  oultre ,  après  toutes  ces  besongnes,  la  contesse 
de  Haynnau  et  toute  sa  compaignie  se  parti  de  Senlis 
et  s'en  retourna  arrière  en  son  pays  devers  son  seigneur 
et  mary  le  duc  Guillaume.  Et  pareillement  se  partirent 
les  Anglois  après  ce  qu'ilz  eurent  esté  festiezet  honnorez 
du  Roy  et  de  ses  princes  et  qu'ilz  eurent  receu  plusieurs 
dons.  Toutesfois  ilz  ne  besongnèrent  riens  de  ce  pour 
quoy  ilz  estoient  venus,  c'estassavoir  le  mariage  de 
leur  roy  à  la  fille  du  roy  de  France ,  pour  ce  qu'ilz 
faisoient  demandes  trop  excessives,  comme  la  duchié 
de  Normendie  et  la  conlé  de  Pontieu  avec  la  ducliié 
d'Acquitaine,  à  en  joir  hèréditablement  et  à  tous- 
jours.  Et  leur  fut  respondu  que  le  Roy  envoieroit  ses 
ambaxadeurs  en  Angleterre  devers  leur  roy  pour 
faire  response  finale  sur  les  requestes  qu'ilz  avoient 
faictes. 

CHAPITRE  GXXXVII. 

Comment  la  paix  qui  avoit  esté  faicte  nouvellement  devant  Arras  entre 
le  Roy  et  le  duc  Jehan  de  Bourgongne,  fut  jurée  solemnellement  par 
les  ambaxadeurs  dudit  de  Bourgongne  et  des  princes  du  royaume  de 
France. 

Le  xiii'  jour  de  mars  ensuivant,  le  duc  de  Brabant, 
l'évesque  de  Tournay,  le  seigneur  de  Ronq ,  sir  Guil- 
laume Bouvier,  chevalier  et  gouverneur  d' Arras,  con- 
seiller et  ambaxadeur  du  duc  de  Boui^ongne ,  et  les 

députez  par  les  trois  Estas  de  Flandres  procureurs  et 
aians  puissance  en  ceste  partie  du  duc  de  Bourgongne, 
jurèrent  tous ,  ou  nom  dudit  duc  et  pour  lui ,  en  la 
présence  du  Roy,  par  les  foy  et  serement  de  leur 
corps,  sur  la  vraie  croix  et  sainctes  évangiles  de  Dieu. 
Et  pareillement  ledit  duc  de  Brabant ,  lesdiz  ambaxa- 
deurs  dudit  duc  de  Bourgongne ,  les  ambaxadeurs  de 
la  dame  de  Haynnau  et  les  dessusdiz  députez  jurèrent 
lesdiz  seremens  en  leurs  noms  privez.  Et  ainsi  jurèrent 
les  ducs  de  Berry,  d'Orléans,  d'Alençon  et  de  Bourbon, 
les  contes  d'Eu  et  de  Vendosme,  grant  maistre  d'ostel, 
le  seigneur  de  Préaulx,  le  chancelier  de  France, 
l'arcevesque  de  Sens,  de  Bourges,  de  Rouen,  les  éves- 
ques  de  Laon,  de  Lizieulx,  de  Paris  et  de  Chartres,  le 
chancelier  d'Acquitaine ,  le  conte  de  Tancarville  et 
plusieurs  autres  du  grant  conseil  du  ik)y.  En  après 
furent  envoiez  de  Paris  les  commissaires  du  Rov, 
c'estassavoir  le  Maistre  des  arbalestriers  de  France ,  le 
seigneur  de  Rambures  et  maistre  Jehan  de  Vailly 
président  en  parlement ,  et  vindrent  à  Tournay  oudit 
mois  de  mars.  Ouquel  lieu  vindrent  pareillement  ledit 
duc  de  Brabant  et  la  dame  de  Haynnau  et  Phelippe  de 
Bourgongne  conte  de  Charrolois ,  et  nobles  et  prélatz, 
avecques  ceulx  de  Gand  et  autres  bonnes  villes  de 
toute  la  conté  de  Flandres ,  des  appartenances  et  en- 
clavemens.  Et  là,  après  la  lecture  et  publicacion  des- 
dictes lectres  de  la  paix ,  iceulx ,  c'estassavoir  le  conte 
de  Charrolois  et  tous  les  autres  dessusdiz,  jurèrent  les 
seremens  dessusnommez  es  mains  desdiz  commis- 
saires ,  en  la  présence  dudit  duc  de  Brabant  et  dame 
de  Haynnau,  et  promirent  à  tenir  ladicte  paix  et  con- 
tenu desdictes  lectres  royaulx  par  la  forme  qu'il  a 

pieu  au  Roy  à  ordonner  et  commander ,  en  tant  qu'il 
leur  touche.  Semblablement  jurèrent  le  clergié  et  les 
nobles  de  Tournay  et  du  pays ,  tous  baillans  leurs  lec- 
tres  comme  avoient  fait  lesdiz  de  Charrolois  et  de 
Flandres  ausdiz  commissaires ,  à  porter  à  maistre 
Estienne  de  Mauregard,  garde  des  Chartres  du  Roy, 
à  Paris,  séellées  de  leurs  seaulx.  Après,  en  la  sepmaine 
peneuse,  par  ledit  seigneur  de  Charrolois  furent  con- 
voquez par  lectres  à  Arras  les  prélas,  collèges,  les 
nobles  et  bonnes  villes  de  toute  la  conté  d'Artois 
et  avecques,  les  ressors  et  enclaveures  d'icelles,  les- 
quelz  jurèrent  tous  et  baillèrent  leurs  lectres  ausdiz 
commissaires  comme  avoient  failles  autres  à  Tournay. 
Et  depuis  furent  envoiez  de  par  le  Roy,  en  Bourgongne, 
lesdiz  commissaires,  pour  recevoir  lesdiz  seremens 
dudit  duc  de  Bourgongne  et  des  trois  Estas  de  sadicte 
duchié.  Lesdiz  commissaires  estoient ,  le  seigneur  de 
de  Thyonville  et  maistre  Simon  de  Nan terre,  président 
en  parlement,  lesquelz  jurèrent  tous  les  seremens 
contenus  esdictes  lectres  royaulx  et  les  promirent  à 
tenir  comme  avoient  fait  les  autres  dessusnommez , 
en  baillant  leurs  lectres  et  en  envoiant  icelles  audit 
garde  des  chartres  du  Roy  à  Paris.  Toutesfoiz  ledit 
duc  de  Bourgongne  ne  voult  point  jurer,  et  dist  qu'il 
parleroit  au  Roy  et  au  duc  d'Acquitaine  son  filz, 
avant  qu'il  jurast  ladicte  paix,  pour  certaines  causes 
qui  à  ce  le  mouvoient. 


[1413]  D'ENGUERRAN  DE  MONSTRELET.  65 

DE  L'AN  MCCCCXV. 

[Du   31    mars  1415  au  19  avril   1416.] 


CHAPITRE  GXXXVIII. 

Gomment  ceulx  de  la  ville  d'Amiens  furent  assemblez  pour  jurer  et 
entretenir  la  paix  qui  fut  faicte  devant  Arras. 

Au  commencement  de  cest  an ,  ceulx  de  la  ville 
d'Amiens  escrivirent  telles  lectres  : 

«  Le  Maieur,  Esclievins  et  Communaulté  d'Amiens. 
Faisons  savoir  que  le  xviii"  jour  du  moys  d'avril,  l'an 
mil  quatre  cens  et  quinze ,  par  le  commandement  de 
maistre  Jehan  de  Vailly,  président  en  parlement, 
commissaire  en  ceste  partie  du  Roy  nostre  sire,  Nous 
et  tout  le  peuple  d'icelle  ville  d'Amiens,  convoquez  et 
appeliez  d'ostel  en  ostel  (sic)  el  au  son  de  la  cloche , 
à  comparoir  en  la  place  du  marchié  de  ladicte  ville ,  et 
présent  nous  et  toute  la  communaulté  ou  la  plus  grant 
et  plus  saine  partie  de  ladicte  ville ,  icellui  président 
fist  lire  et  publier  certaines  lectres  royaulx  dont  la 
teneur  estoit  telle  :  «  Charles  par  la  grâce  de  Dieu  roy 
de  France,  etc.  »  Lesquelles  lectres  leues  et  publiées. 
Nous  et  tout  le  peuple  assemblez  audit  lieu,  fismes, 
jurasmes  et  promeismes  sur  la  croix  et  sainctes  évan- 
giles de  Dieu ,  et  encores  par  ces  présentes  jurons  et 
promectons  les  seremens  contenus  et  déclairez  es  lec- 
tres dessus  escriptes,  tenir  et  garder  ladicte  paix  et  le 
.contenu de  ladicte  ordonnance,  à  nostre  loyal  povoir, 
en  tant  qu'il  nous  touche ,  tout  ainsi  et  par  la  forme 
nx  S 

et  manière  que  le  Roy  nostre  sire  par  sesdictes  lectres 
l'a  voulu  ordonner  et  commander.  En  tesmoing  de  ce 
nous  avons  mis  et  pendu  à  ces  présentes  le  séel  de 
ladicte  communaulté  d'icelle  ville  d'Amiens.  Donné 
l'an  et  le  jour  dessusdiz.  » 

Et  sur  la  substance  desdictes  lectres  furent  lectres 
faictes  et  par  deux  notaires  apostoliques,  qui  certi- 
fioient  ladicte  ordonnance  avoir  esté  publiée  et  les 
coléges  avoir  esté  assemblez  ou  chapitre  de  Nostre- 
Dame  d'Amiens,  c'estassavoir  telz  et  telz.  Et  furent 
lectres  séellées  du  séel  de  l'évesque  d'Amiens,  du  séel 
du  chapitre  et  des  seaulx  des  autres  collèges.  Les- 
quelles lectres  furent  baillées  ou  bailli  d'Amiens,  à 
porter  à  Paris  à  maistre  Estienne  de  Mauregard,  garde 
des  Chartres  du  Roy  dessusnommé.  Et  avec  ce,  ledit 
bailli  fist  publier  es  mètes  de  son  bailliage,  hormis  les 
terres  du  duc  de  Bourgongne,  ladicte  ordonnance, 
esquelx  lieux  le  mandement  du  Roy  avoit  esté  publié 
et  exécuté,  et  fist  faire  les  seremens  contenus  en  ladicte 
ordonnance  par  les  gens  de  tous  estats  en  chascune 
chastellenie  de  sondit  bailliage ,  et  de  ce  fist  faire 
lectres  séellées  du  séel  royal  et  du  séel  des  prélats, 
collèges,  nobles  à  bannière  ou  chevaliers  notables,  et 
des  bonnes  villes,  et  en  icelles  paroles  estoit  icellui 
mesme  bailli.  Et  ainsi  fut  fait  adonc  par  tous  les  bail- 
liages et  séneschauciés  de  tout  le  royaume ,  et  furent 
ladicte  paix  et  ordonnance  proclamées  et  publiées  en 
tous  les  lieux  acoustumez  à  faire  proclamacions  et 
publicacions.  Et  après  ce ,  par  lesdiz  commissaires 
furent  demandées  lectres  du  clergié ,  nobles  et  bonnes 
villes,  et  portées  à  Paris  comme  dessus  est  déclairé  des 
autres. 

CHAPITRE  CXXXIX. 

Comment  le  conte  Waleran  de  Sainl-Pol  trespassa.  Des  seigneurs  du 
sang  royal.  Et  du  duc  d'Acquitaine  qui  se  parti  de  Meleun. 

Lex"  jour  d'avril*  l'an  dessusdit  mil  quatre  cens  et 
quinze,  Walerant,  conte  de  Saint  Pol  et  de  Ligny,  soy 
disant  encores  connestable  de  France,  acoucha  malade 
dedens  le  chastel  de  Yvvis  en  la  conté  de  Ligny,  et  la 
cause  de  sa  maladie ,  comme  il  fut  commune  renom- 
mée, fut  pour  ce  que  son  médecin  lui  bailla  un  clistère 
trop  fort,  et  environ  douze  jours  après  fina  sa  vie.  Et 
fut  enterré  en  la  grant  église  d'Yvvis  devant  le  grant 
autel,  en  grant  pleurs  et  gémissemens  de  ses  gens, 
combien  que  par  son  ordonnance  et  son  testament, 
fait  moult  notablement  en  son  vivant,  il  ordonna  estre 
apporté  en  l'abbaye  de  Clercamp*,  de  laquelle  ses 
prédécesseurs  contes  de  Saint  Pol  estoient  fundateurs, 
et  dame  Bonne ,  sa  femme,  seur  au  duc  de  Bar.  La- 
quelle, durant  sa  maladie,  pour  venir  devers  lui,  aiant 
grant  désir  et  regret  de  parler  à  elle  et  le  veoir  à  son 
dernier  jour,  mais  icelle  faisant  grant  diligence  et  avec 
elle  la  nièpce  dudit  Waleran,  seur  de  messire  Jehan 
de  Luxembourg,  vindrent  et  arrivèrent  audit  lieu 
d'Yvvis ,  environ  deux  heures  après  son  trespas ,  non 
obstant  que  pour  elles  plus  haster  de  venir  chevau- 
chèrent grant  espace  enjambées  sur  chevaulx  trotans. 

i .  Le  ms.  Suppl.  fr.  93  met  :  le  ix",  et  VJrt  de  vérifier  les 
dates,  le  19. 

2.  Le  ms.  Suppl.  fr.  93  écrit  la  vraie  orthographe  du  mot  : 
Cercamp. 

Lesquelles  dames  là  venues,  oyans  le  trespas  d'icellui 
seigneur,  furent  moult  tristes  et  ennuieuses  en  cuer*. 
Et  après  que  ladicte  duchesse  eut  là  séjourné  environ 
dix  jours,  s'en  retourna  à  Ligney  en  Barrois^,  ouquellieu 
elle  fist  célébrer  en  l'église  collégiale  ung  service  pour 
son  feu  seigneur  et  mary,  et  là,  en  l'absence  d'elle,  par 
son  procureur  suffisamment  fondé ,  renonça  à  toutes 
les  debtes  et  biens  quelconques  de  sondit  feu  mary, 
excepté  son  douaire,  en  mectantsurla  représentacion 
de  sondit  seigneur  et  mary,  sa  ceinture  et  sa  bourse, 
et  demandant  de  ce  aux  tabellions  publiques  là  estans 
présens  pour  ladicte  dame ,  ung  ou  plusieurs  instru- 
mens.  Duquel  conte  furent  héritiers  les  deux  filz  du 
duc  de  Brabant  et  de  la  fille  dudit  défunct,  première 
femme  d'icellui  duc  de  Brabant. 

Item,  en  ce  mois  les  seigneurs  du  sang  royal  qui 
estoient  à  Paris  alèrent  à  Meleun  au  commandement 
de  la  Royne  et  de  son  filz  le  duc  d'Acquitaine  ®,  pour 
lors  là  estans.  Et  ainsi  que  lesdiz  seigneurs  estoient 
embesongnez  avecques  ladicte  Royne  de  plusieurs 
choses,  ledit  duc  d'Acquitaine,  acompaignié  de  peu  de 
gens,  se  parti  de  là  et  ala  à  Paris.  Duquel  lieu  il  fist 
savoir  aux  seigneurs  dessusdiz  que  point  ne  retour- 
nassent à  Paris  jusques  à  ce  que  le  Roy  ou  lui  leur 
manderoit,  et  s'en  alassent  chascun  d'eulx  en  leur 
pays  visiter  leurs  besongnes.  En  après  ledit  duc 
d'Acquitaine,  sachant  que  la  Royne  sa  mère  avoit  grant 
finance  es  hostelz  de  trois  hommes  dedens  Paris, 
c'estassavoir  Michault  Lailler,  Guillaume  Senguin  et 

1.  «  Et  ennuyés  en  cuer  »  {Suppi.fr.  93). 

2.  Ligny  en  Barrois. 

3.  Autrement  Louis,  duc  de  Guienne. 


[1415]  D'ENGUERRAN  DE  MONSTRELET.  éH 

Piquet  de  La  Haye  ,  entra  soudainement  esdictes 
maisons,  à  tout  ses  gens,  et  print  ou  fist  prendre  et 
emporter  de  fait  toute  icelle  chevance  avecques  lui 
en  son  hostel.  Et  après  fist  évoquer  les  prévostz  de 
Paris  et  des  marchans ,  avecques  l'Université  et  grant 
nombre  de  bourgois,  à  venir  devers  lui  au  Louvre, 
et  là,  fist  par  l'évesque  de  Chartres,  son  chancelier, 
exposer  par  articles  tout  le  gouvernement  du  royaume, 
commençant  à  la  coronacion  du  Roy  son  père  jusques 
à  présent;  comment  le  duc  d'Anjou  avoit  osté  le 
trésor  du  roy  Charles  jadis  son  aieul*,  porté  et  des- 
pendu avec  lui  en  Italie  ;  conséquemment,  des  ducs  de 
Rerry  et  de  Bourgongne  trespassé;  en  après,  du  duc 
d'Orléans,  trespassé,  et  après  ce,  du  duc  de  Bourgon- 
gne qui  est  présentement  vivant ,  par  lesquelz  toute  Ja 
finance  du  Roy  son  père  a  esté  traictée  et  exillée ,  en 
concluant  que  ledit  duc  d'Acquitaine ,  Daulphin  de 
Vienne,  ainsné  filz  du  Roy,  ne  vouloit  plus  souffrir 
telles  gouvernances,  ne  telles  choses,  ne  si  grant 
destruction  des  biens  de  ce  royaume  et  de  sondit 
père.  Et  pour  ce,  en  conseillant  à  la  chose  publique, 
et  au  bien  de  tout  ce  royaume  pourvéant,  lui  mesme, 
seul  et  fermement,  prenoit  le  gouvernement  et  la 
régence  d'icellui ,  et  ce  notifioit-il  à  eulx  et  à  tous 
autres  à  qui  il  appartenoit  ou  povoit  appartenir. 
Après  lesquelles  choses  longuement  exposées,  tous 
retournèrent  eu  leurs  lieux,  et  les  seigneurs  du  sang 
royal,  prenans  congié  à  la  Royne,  se  séparèrent  l'un 
de  l'autre.  Et  alèrent  le  duc  de  Berry  à  Dourdan  dans 
sa  conté  d'Etampes,  et  le  duc  d'Orléans  à  Orléans,  et 

1 .  Ayeul  de  lui  duc  d'Aquitaine. 

le  duc  de  Bourbon  en  sa  ducliié  de  Bourbon.  Et  le 
duc  de  Bourgongne  estoit  en  Bourgongne  comme  dit 
est.  Et  le  Roy  estoit  malade  en  son  hostel  de  Saint 
Pol  en  Paris.  Et  adonc  le  duc  d'Âcquitaine,  acom- 
paigné  du  conte  de  Richemont,  estant  au  Louvre, 
osta  sa  femme  de  la  compaignie  de  la  Royne,  et  la  fist 
mectre  à  Saint-Germain  en  Laye  ^  , 

CHAPITRE  GXL. 

Comment  le  roy  d'Angleterre  se  mist  sus  à  grant  puissance  pour  descendre 
en  France,  et  des  ambaxadeurs  qui  furent  envolez  vers  luy. 

Après  que  les  ambaxadeurs  du  roy  d'Angleterre  qui 
avoient  esté  à  Paris,  comme  dit  est  dessus,  furent 
retournez  vers  lui  et  qu'ilz  eurent  faicte  leur  relacion 
de  la  response  qu'ilz  avoient  eue  du  roy  de  France  et 
de  ceulx  de  sa  partie,  lui  ne  ses  princes  n'en  furent 
point  bien  contens ,  et  pour  ce  assembla  son  grant 
conseil  pour  sur  ce  avoir  advis  et  délibéracion.  En  la 
fin  duquel  conseil  fu  conclud  qu'il  assembleroit  de 
tout  son  royaume  la  plus  grant  partie  de  gens  de 
guerre  qu'il  pourroit  finer  pour  entrer  en  France  et 
à  son  povoir  conquérir  et  traveiller  le  royaume ,  et 
tant  faire  s'il  povoit  qu'il  en  débouteroit  le  roy  de 
France  et  ses  successeurs.  Et  afin  d'avoir  navire  pour 
passer  ses  gens,  envoya  ses  commis  en  Holande  et 
Zélande,  lesquelz  affermèrent  ceulx  à  qui  lesdictes 
navires  estoient,  d'estre  bien  paiez  :  et  leur  promirent 
d'en  bailler  et  livrer  ce  que  besoing  en  seroit.  Et 

1 .   C'est  Marguerite ,  fille  de  Jean  duc  de  Bourgogne.  Il  l'avait 
épousée  le  30  août  i  404. 

avecques  ce  ledit  roy  d'Angleterre  fist  préparer  toutes 
ses  provisions  généralement  qui  povoient  compé- 
ter  et  appartenir  à  faire  guerre,  et  pour  paier  les 
souldoiers  furent  trouvées  les  manières  de  leurs 
finances  par  tous  les  moiens  qui  faire  se  porent,  et 
tant  qu'il  assembla  oultre  la  somme  de  cinq  cens 
mille  nobles  d'Angleterre,  ou  monnoie  et  vaisselle  à 
la  valeur.  Et  finablement  avec  les  princes  et  les  gens 
des  trois  estats  de  son  royaume  conclud  de  venir  en 
personne  descendre  en  France ,  le  plus  brief  que  faire 
se  pourroit  et  à  tout  la  plus  grant  puissance  qu'il 
pourroit,  comme  dit  est  dessus.  Lesquelles  conclusions 
furent  assez  tost  divulguées  et  sceues  à  Paris  en  l'ostel 
du  Roy.  Et  pour  tant,  le  duc  d'Acquitaine  qui  avoit 
prins  le  gouvernement  du  royaume  pour  l'occupation 
du  Roy  son  père*,  fist  prestement  assembler  le  grant 
conseil  du  Roy,  et  manda  à  revenir  à  Paris  le  duc  de 
Berry  son  oncle,  et  aucuns  autres  seigneurs,  avec 
lesquelz  et  autres  sages  il  eut  plusieurs  consaulx  sur 
ceste  matière  pour  savoir  comment  il  se  auroit  à 
conduire.  Car  alors  le  Roy  estoit  malade.  Si  fust  dé- 
libéré qu'on  feroit  préparer  gens  d'armes  par  toutes 
les  parties  du  royaume  à  estre  prestz  pour  résister  et 
aler  contre  ledit  roy  d'Angleterre  et  les  siens ,  tantost 
qu'on  sçaroit  sa  venue,  et  avec  ce  qu'on  mectroit 
garnisons  es  villes  et  fortresses  sur  la  mer,  et  aussi 
qu'on  lièveroit  finances,  tant  par  tailles  que  autre- 
ment ,  par  tout  ledit  royaume ,  en  ce  qu'il  seroit 
possible  ;  en  oultre ,  qu'on  envoieroit  devers  le  roy 

i .  On  était  convenu  dans  la  chancellerie  française  de  désigner 
par  ce  mot  la  maladie  du  Roi. 

d'Angleterre  une  solennelle  ambaxade  pour  iui  faire 
aucunes  offres  assez  raisonnables  selon  les  requestes 
que  avoient  faictes  ses  derniers  ambaxadeurs.  A  la- 
quelle faire  furent  commis  le  conte  de  Vendosme, 
maistre  Guillaume  Bourratier,  arcevesque  de  Bourges, 
l'évesque  de  Lizieux,  nommé  maistre  Pierre  Franel,  les 
seigneurs  d'Ivry  et  de  Braquemont,  maistre  Gaultier 
Coel,  secrétaire  du  Roy  ^  et  maistre  Jehan  Andrieu , 
avec  aucuns  autres  du  grant  conseil.  Lesquelz,  durans 
encores  les  trêves  entre  les  deux  royaumes,  partans 
de  Paris,  alèrent  par  Amiens,  Moustereul  et  Boulongne, 
à  Calais ,  et  de  là  passans  la  mer,  à  Douvres  en  Angle- 
terre. Si  estoient  environ  trois  cens  et  cinquante  che- 
vaucheurs  ^  En  après  alèrent  à  Cantorbie,  duquel  lieu 
furent  menez  par  les  gens  du  roy  anglois,  par  Rocestre 
jusqu'à  Londres ,  et  en  la  fin  vindrent  à  Vincestre ,  là 
où  le  roy  se  tenoit.  Et  là ,  devant  ledit  roy,  les  ducs 
de  Clarence,  de  Bethfort  et  de  Clocestre,  ses  frères,  les 
autres  grans  seigneurs  et  conseil  dudit  roy  et  clergié 
et  grant  chevalerie  et  le  peuple  de  la  cité  de  Vincestre, 
en  la  sale  de  l'évesque,  par  la  bouche  de  l'arcevesque 
de  Bourges',  ilz  exposèrent  leur  ambaxade  audit  roy. 
Lequel  arcevesque  exposa  premièrement  en  latin  et 
après  en  françois,  si  éloquentement  et  si  distinctement, 
hardiement  et  sagement,  que  les  Anglois,  et  François 
ses  compaignons,  s'en  esmer veillèrent  grandement. 

\ .  «  Gautier  Call  »  {Suppl.  fr.  93).  Gontier  Col ,  comme  nous 
l'avons  marqué  plus  haut. 

2.  Avec  son  exactitude  habituelle ,  Monstrelet  donne  ici  le 
nombre  des  gens  de  la  suite  des  ambassadeurs.  Ce  nombre  était 
toujours  fixé  dans  les  sauf-conduits.  Voy.  Ry mer,  passim. 

3.  Guillaume  Bourratier,  comme  on  l'a  vu  plus  haut. 

Et  en  la  fin  de  sadicte  proposicion  offrirent  audit  roy 
terre  et  très  grant  somme  de  pécune,  avec  la  fille  du 
roy  de  France  qu'il  prendroit  à  femme ,  mais  qu'il 
voulsist  délaisser  et  défaire  son  armée  qu'il  assembloit 
au  port  de  Hantonne*  et  es  autres  pors  voisins,  pour 
aler  contre  le  roy  de  France  comme  on  disoit,  et 
par  ainsi  il  accorderoit  et  édifieroit  pardiirablement 
avecques  lui  et  sondit  royaume ,  vraie  ,  entière  et 
parfaicte  paix.  Après  laquelle  proposicion  finée  se 
partirent  les  ambaxadeurs  françois  dessusnommez,  et 
furent  grandement  receuz  [au  disner]*  avecques  le 
roy.  Et  après  ce,  à  un  g  autre  certain  jour  ledit  roy 
fist  donner  response  ausdiz  ambaxadeurs  sur  leur 
dicte  proposicion ,  par  l'arcevesque  de  Cantorbie. 
Lequel,  répliquant  de  point  en  point  ce  qui  avait  esté 
dit  par  l'arcevesque  de  Bourges,  adjousta  aucunes 
choses,  et  aucunes  aussi  en  laissa.  Lequel  arcevesque 
de  Cantorbie  fut  assez  aigrement  reprins  par  cellui  de 
Bourges  là  où  il  estoit  besoing,  en  lui  disant  :  «  Je 
n'ai  pas  ainsi  dit,  ne  par  telle  manière.  »  En  la  fin 
de  ladicte  response  fu  conclud  par  le  roy  d'Angleterre 
et  son  grand  conseil,  que  se  le  roy  de  France  ne  lui 
donnoit,  avec  sa  fille  en  mariage,  les  ducbez  d'Acqui- 
taine,  de  Normendie ,  d'Anjou  et  de  Touraine,  les 
contez  de  Poictou ,  du  Mans  et  de  Ponthieu  et  toutes 
les  autres  choses  jadis  appartenans  aux  roys  d'Angle- 
terre ses  prédécesseurs  héritablement ,  il  ne  se  désis- 
teroit  point  de  son  voyage,  entreprinse  et  armée, 
mais  de  tout  son  povoir  destruiroit  le  royaume  et  le 

1 .  Southampton. 

2.  Notre  texte  omet  ces  mots ,  qui  se  trouvent  dans  le  Suppl. 
fr.  93. 

roy  de  France,  son  adversaire  et  détenteur  d'iceulx 
pays  injustement,  et  que  par  espée  il  recou\reroit 
toutes  ces  choses  et  lui  osteroit  la  couronne  du  dit 
royaume,  s'il  povoit.  Le  roy  de  sa  propre  bouche 
advoua  icellui  arcevesque  de  Cantorbie  et  dist  que 
ainsi  le  feroit-il  par  la  permission  de  Dieu,  et  ainsi  le 
promist  ausdiz  ambaxadeurs  en  parole  de  roy.  Adonq 
ledit  arcevesque  de  Bourges,  selon  la  coustume  de 
France ,  demanda  congié  de  parler,  et  puis  il  dist  : 
«  0  tu  Roy!  avecques  révérence,  que  penses-tu, 
voulant  débouter  injustement  le  très  chrestien  roy  des 
François  de  la  chaière  et  trosne  de  si  très  grant  et  si 
puissant  royaume?  O  tu  Roy!  avec  révérence,  cuides 
tu  qu'il  ait  offert  ou  fait  offrir  à  te  donner  sa  terre  et 
finance  avec  sa  propre  fille  à  femme,  pour  la  crainte 
de  toy,  de  tes  amis  et  bien  vueillans?  nennil.  Mais  en 
vérité  icellui ,  meu  de  pitié ,  comme  amateur  de  paix, 
il  a  ce  fait,  afin  que  le  sang  humain  et  innocent  ne 
feust  point  espandu,  et  le  peuple  chrestien  par  ces 
tourbillons  de  batailles  ne  feust  point  destruit.  Et  en 
appellant  l'aide  de  Dieu  le  Tout  Puissant  et  de  la 
benoiste  Vierge ,  de  droit  et  de  raison ,  par  les  armes 
de  lui  et  de  ses  loyaulx  subjetz ,  vassaulx ,  aliez  et 
bienvueillans,  avec  révérence ,  se  tu  y  viens,  tu  seras 
enchacié  des  régions  de  sondit  royaume  et  de  toutes 
ses  dominacions.  Ou  tu  y  seras  prins,  ou  tu  y  mourras. 
Pour  la  révérence  duquel  si  grant  roy  auquel  nous 
sommes  ambaxadeurs  et  serviteurs,  nous  te  prions  de 
par  nous  que  tu  nous  faces  seurement  et  sans  dom- 
mage conduire  et  mectre  hors  de  tes  régions  et  de 
toute  ta  dominacion,  et  au  Roy  nostre  sire  tu  escripves 
entièrement  la  response  que  tu  as  faicte,  sur  ton  séel 

et  signe  manuel*.  Laquelle  chose  ledit  roy  fîst  et  leur 
octroia  bénignement.  Et  en  celJe  manière ,  lesdiz 
ambassadeurs,  après  ce  qu'ilz  eurent  receuz  grans 
dons,  retournèrent  à  Douvres  et  de  là  à  Calais.  Et 
après  ce  qu'ilz  furent  retournez  à  Paris,  au  duc  d'Ac- 
quitaine  en  plain  conseil  du  Roy  devant  plusieurs 
chevaliers ,  le  clergié  et  le  peuple ,  ilz  racomptèrent 
par  escript  l'ordonnance  de  leur  ambaxade.  Et  par 
avant  ce ,  le  duc  d'Acquitaine  et  le  grant  conseil  du 
Roy  avoient  reçeu  les  lectres  de  response  finale  dudit 
'  roy  d'Angleterre ,  faictes  à  Vincestre  et  envolées  audit 
roy  Charles  de  France.  v 

CHAPITRE  CXLI. 

Comment  le  duc  Jehan  de  Bourgongne  envoya  ses  ambaxadeurs  devers 
le  duc  d'Acquitaine ,  lui  requerre  et  remonstrer  aucunes  besongnes. 

En  ce  temps  le  duc  Jehan  de  Bourgongne  estoit 
moult  sollicité  par  les  complaintes  et  clameurs  des 
bannis  dessusnommez  de  Paris*  et  de  tout  le  royaume 
de  France,  lesquelz  il  avoit  receuz  et  recevoit  comme 
dessus  est  dit,  et  moult  estoit  exhorté  de  à  ce  re- 
médier. Et  pour  ceste  cause  envoya  devers  le  duc 
d'Acquitaine,  son  beaufilz,  et  le  grant  conseil  du  Roy, 
à  Paris,  ses  ambaxadeurs,  c'estassavoir  sire  Renier 


1 .  Walsingham  traite  fort  mal  Guillaume  Bourratier.  Voici  ce 
qu'il  en  dit .  «  Vir  verbosus  et  arrogans,  sed  parum  disciplinatus, 
a  prout  ostendit  expost,  nimis  petulanter  se  gerens  in  praesentia 
«  régis  et  procerum,  in  peroratione  suae  legationis  »  [Brev.  Hist., 
p.  434). 

2.  Voy.  t.  II,  p.  408. 

Pot  et  le  seigneur  d'Autre  (d'Ancre)  chevalier,  l'éves- 
que  de  Tournay  et  ung  advocat  d'emprès  Dijon,  afin 
que  lesdiz  bannis  par  l'auctorité  du  Roy  feussent 
révoquez,  et  que  des  cinq  cens  personnes  de  visées  à 
estre  bannis  selon  le  contenu  et  accord  de  la  paix 
faicte ,  nul  ne  feust  banny ,  mais  toutes  choses  leur 
feussent  pardonnées  et  abolies ,  et  avecques  ce ,  que 
sa  femme  feust  et  demourast  avecques  lui  à  Paris, 
laquelle  il  faisoit  demourer  à  Saint  Germain  enLaye*, 
et  déboutas!  de  sa  compaignie  une  sienne  amye  qu'il 
tenoit  en  lieu  de  sadicte  femme  ^,  et  après  ces  choses 
ainsi  faictes,  il  jureroit  ladicte  paix  et  la  tenroit  sans 
la  violer,  autrement  non.  Pour  lesquelles  choses  ainsi 
exposées  ledit  duc  d'Acquitaine  fut  tellement  esmeu, 
que  lesdiz  ambaxadeurs  ne  porent  alors  avoir  plaisant 
response.  Et  ung  autre  jour  retournèrent  devers  ledit 
duc  d'Acquitaine ,  espérans  avoir  plus  gracieuse  res- 
ponse. Mais  non  aians  et  impétrans  ce  qui  leur  estoit 
devisé  et  qu'ilz  avoient  requis  de  par  le  duc  de  Bour- 
gongne  leur  seigneur,  dirent  au  duc  d'Acquitaine  : 
«  Très  redoubté  prince  et  très  noble  seigneur,  avec 
révérence ,  sachez  que  se  vous  n'accordez  ce  que 
nostre  seigneur  vous  requiert,  il  ne  jurera  pas  la  paix 
et  ne  tiendra  pas  icelle ,  et  se  vous  estes  traveillé  des 
Anglois  vos  ennemis,  il,  ne  ses  vassaulx  et  subjectz,  ne 
se  armeront  point  pour  vous,  et  ne  vous  servira  ne 
défendra.  »  Laquelle  chose  oyant,  ledit  duc  d'Acqui- 
taine de  plus  en  plus  esmeu  en  ire,  néantmoins  refre- 

1 .  Voy.  plus  haut,  p.  70. 

2.  Juvénal  dit  que  c'était  une  des  filles  d'honneur  de  la  Reine, 
fille  de  messire  Guillaume  Cassinel ,  et  qu'on  nommait  pour  cela 
La  Cassinelle  (^Ch.  FI  de  God.,  p.  275). 

nant  son  yre  en  soy  mesme,  dist  que  sur  toutes  choses 
il  auroit  conseil  et  manderoit  dedens  brief  terme  à 
leur  maistre  et  seigneur  sa  voulenté  par  ses  légaulx*. 
Et  ainsi  retournèrent  lesdiz  ambaxadeurs  en  Bour- 
gongne.  Et  après  ce ,  ledit  duc  d'Acquitaine  eut 
délibéracion  du  grant  conseil  du  Roy*  sur  la  péticion 
et  requeste  dudit  duc  de  Bourgongne ,  auquel  en 
Bourgongne,  furent  envoiez  de  par  le  Roy,  sire  Guis- 
cbard  Daulphin ,  le  seigneur  de  Vielpont ,  chevaliers, 
et  maistre  Jehan  de  Vaily,  président.  Lesquelz  le 
trouvèrent  à  Digon  et  traictèrent  tant  avecques  lui , 
qu'il  jura  ladicte  paix  comme  les  autres  avoient  fait, 
et  de  son  serement  apportèrent  lectres  et  sèellées, 
lesquelles  furent  baillées  à  maistre  Estienne  de  Mau- 
regard  comme  les  autres. 

Toutesfoiz  ledit  duc  de  Bourgongne  tenoit  grant 
multitude  de  gens  d'armes  et  de  traict  en  la  duchié 
et  conté  de  Bourgongne  et  autres  lieux  voisins ,  qui 
mengeoient  et  gastoient  moult  de  biens;  et  ce,  pour  le 
garder  et  défendre  s'il  estoit  besoing. 

Et  le  xxiii®  jour  du  mois  de  juillet,  ces  cinq  cens 
personnes  contenues  es  lectres  du  Roy  faictes  de  la 
paix  du  duc  de  Bourgongne  et  des  autres  princes 
du  sang  royal,  furent  bannyes  hors  du  royaume  de 
France  au  son  de  la  trompeté,  en  la  présence  des  am- 
baxadeurs dudit  duc  de  Bourgongne  pour  lors  estans 
à  Paris. 

1.  Ses  envoyés,  legatis. 

2.  Suppl.  fr.  93.  Au  lieu  de  ces  derniers  mots,  notre  texte 
donne  ceax-ci ,  qui  n'ont  pas  de  sens  :  a  Ledit  duc  d'Acquitaine 
avec  le  grant  conseil  du  Roy.  » 

CHAPITRE  GXLII. 

Comment  le  roy  Henry  d'Angleterre  fist  grans  préparatoires  pour  passet 
mer  et  venir  en  France. 

Or,  convient  retourner  à  Testât  et  gouvernement  de 
Henry,  roy  d'Angleterre,  lequel,  pour  parfurnir  son 
entreprinse  et  venir  en  France,  comme  dit  est  ailleurs, 
faisoit  de  grans  préparacions  tant  de  gens  comme  de 
habillemens  de  guerre,  et  tout  faisoit  tirer  vers  le 
passage  de  la  mer  auprès  de  Hantonne*.  Et  après,  le 
deuxiesme  jour  d'aoust  que  les  trêves  furent  expirées 
entre  les  deux  royaumes  de  France  et  d'Angleterre,  les 
Anglois  de  Calais  et  des  autres  lieux  de  la  frontière 
commencèrent  à  courir  et  gaster  la  frontière  du  pays  de 
Boulenois  en  divers  lieux.  Pour  auxquelz  résister  fu- 
rent envolez  de  par  le  roy  de  France  le  seigneur  de 
Rambures,  maistre  des  arbalestriers  de  France,  et  le  sei- 
gneur de  Louroy ,  à  tout  cinq  cens  combatans ,  pour 
défendre  le  pays  dessusdit.  Et  tantost  après,  le  Roy 
Henry  dessusdit,  qui  avoit  ses  besongnes  assez  prestes 
pour  passer  en  France,  envoya  un  sien  hérault  nommé 
Excestre,  à  Paris,  devers  le  roy  de  France,  lui  présenter 
unes  lectres  desquelles  la  teneur  s'ensuit  : 

«  A  très  noble  prince  Charles,  nostre  cousin,  adver- 
saire de  Erance,  Henry,  par  la  grâce  de  Dieu  roy 
d'Angleterre  et  de  France.  A  bailler  à  chascun  ce  qui 
est  sien  est  œuvre  de  inspiracion  et  de  sage  conseil. 
Très  noble  prince,  cousin  et  nostre  adversaire ,  jadis 
les  nobles  royaumes  d'Angleterre  et  de  France  estoient 

4.  Southampton. 

en  union  et  maintenant  ilz  sont  divisez ,  et  adonc  ilz 
avoient  coustume  de  soy  exaulcer  par  tout  le  monde 
par  leurs  glorieuses  victoires,  et  estoient  à  iceulx  une 
seule  vertu  d'embelir  et  décorer  la  maison  de  Dieu , 
à  laquelle  appartient  saincteté ,  et  mectre  paix  es  ré- 
gions de  l'Eglise  en  mectant  par  leur  bataille  concor- 
dable  eureusement  les  ennemis  publiques  en  leur 
subjection.  Mais  hélas!  icelle  foy  de  lignage  a  perverti 
occision  fraternelle,  et  Loth  persécute  Abraham  par 
impulsion  humaine.  La  gloire  d'amour  fraternelle  est 
morte  et  la  distance  de  humaine  condition ,  ancienne 
mère  de  ire ,  est  ressuscitée  de  mort  à  vie.  Mais  nous 
contrestons  *  le  souverain  juge  en  conscience,  qui 
n'est  ployé  ne  enclin  par  prières  ou  par  dons^,  que  à 
nostre  povoir  par  amour  nous  avons  procuré  les 
moiens  de  paix.  Se  ce  non,  nous  laisserions  le  juste 
tiltre  de  nostre  héritaige  ou  préjudice  de  nostre 
antiquité.  Nous  ne  sommes  point  tenus  par  si  grant 
adnuUement  de  petit  courage ,  que  nous  ne  vueillons 
combatre  jusques  à  la  mort  pour  justice.  Mais  l'auc- 
torité  escripte  ou  Livre  Deuteronomme  enseigne  que, 
à  quelque  cité  que  l'omme  viendra  pour  icelle  impu- 
gner  et  combatre,  il  lui  offre  paix.  Et  jà  soit  que 
violence  ravisseresse  de  justice  a  soubstrait  et  de  long 
temps  la  noblesse  de  nostre  couronne  et  noz  drois 
héritiers,  toutesfoiz  charité  de  par  nous,  en  tant 
qu'elle  a  peu ,  a  fait  son  devoir  pour  le  recouvrer 
d'iceulx  et  le  remectre  au  premier  estât.  Et  ainsi 
donques ,  par  défaulte  de  justice  nous  pouvons  avoir 

1 .  Œ  Mais  nous  contestons  »  {Suppl.  fr.  93).  Ce  qui  vaut  mieux, 
comme  synonyme  à^ attestons. 

2.  Notre  texte  porte  :  qu'il  n'est  ployé,  etc. 

recours  aux  armes.  Toutefoiz  afin  que  [nostre]*  gloire 
soit  tesmoing  à  nostre  conscience ,  maintenant  et  par 
personnelle  requeste  en  ce  trespas  de  nostre  chemin 
auquel  nous  traict  icelle  défaulte  de  justice ,  nous 
exhortons  es  entrailles  de  Jhésu  Crist  ce  que  exhorte 
la  perfection  de  la  doctrine  évangélique  :  «  Amis, 
rens  ce  que  lu  dois,  et  il  nous  soit  fait  par  la  voulenté 
de  Dieu  souveraine.  »  Et  afin  que  le  sang  humain  ne 
soit  point  espandu ,  qui  est  créé  de  Dieu ,  l'éritage  et 
deue  restitucion  des  drois  cruellement  substraicte,  ou 
au  moins  des  choses  que  nous,  instamment  et  tant  de 
foiz  par  noz  ambaxadeurs  et  messages^,  et  desquelles 
nous  seulement  fist  estre  content  la  souveraine  révé- 
rence d'icellui  tout  puissant  Dieu  et  le  bien  de  paix. 
Et  nous  pour  nostre  parti ,  en  cause  de  mariage , 
estions  enclins  de  lascher  et  laisser  cinquante  mil 
escus®  derrenièrement  à  nous  offers,  nous  plus  dési- 
rans  la  paix  que  l'avarice.  Et  avions  préesleuz,  iceulx 
nos  drois  de  patrimoine  que  si  grands  nous  ont  laissez 
nos  vénérables  an técesseurs,  avecques  nostre  trèschère 
cousine  Katherine,  vostre  très  glorieuse  fille,  que 
avecques  la  pécune  d'iniquité  multiplier  mauvais  tré- 
sors ,  et  deshériter  par  homme  la  couronne  de  nostre 
royaume ,  que  Dieu  ne  vueille*.  Donné  soubz  nostre 


1.  Suppl.  fr.  93. 

2.  Sic  dans  Suppl.  fr.  93,  mais  il  manque  un  mot,  comme  de- 
mandasmes,  requîmes. 

3.  «  Cinquante  mil  escus  d'or  »  {Suppl.  fr.  93). 

4.  Voici  comment  on  peut  entendre  cette  phrase  à  peu  près 
inintelligible  :  nous  avons  préféré  le  mariage  avec  votre  fille, 
mariage  qui  nous  donnait  le  moyen  d'avoir  des  héritiers ,  au 
maintien  rigoureux  de  nos  droits. 

séel  privé ,  en  nostre  chastel  de  Hantonne  ou  rivage 
de  la  mer,  le  cinquiesme  jour  du  mois  d'aoust.  » 

Lesquelles  lectres  dessusdictes  après  que  par  ledit 
hérault  eurent  esté  présentées  au  roy  de  France  comme 
dit  est,  lui  fut  dit  par  aucuns  à  ce  commis  que  le  Roy 
et  son  conseil  av  oient  veues  les  lectrês  de  par  son 
seigneur  le  roy  d'Angleterre  sur  lesquelles  on  auroit 
advis,  et  pourvoieroit  le  Roy  sur  le  contenu  en  icelles, 
en  temps  et  en  lieu,  comme  bon  lui  sembleroit,  envers 
le  roy  d'Angleterre,  son  prince. 

CHAPITRE    GXLIII. 

Comment  le  roy  Henry  d'Angleterre  fut  adverti  d'une  conspîracion  par 
ses  gens  faicte  contre  lui.  Et  du  siège  qui  fu  mis  à  Harfleu. 

Item ,  ledit  roy  d'Angleterre  venu  au  port  de  Han- 
tonne avec  tout  son  exercite  prest  pour  passer  la  mer 
et  venir  descendre  en  France*,  fut  adverti  que  aucuns 
grans  seigneurs  de  son  hostel  avoient  fait  conspiracion 
à  rencontre  de  lui,  voulans  remetre  le  conte  de  La 
Marche*,  successeur  et  héritier  du  roy  Richard  défunct, 
en  possession  du  royaume  d'Angleterre,  ce  qui  es- 
toit  véritable.  Car  le  conte  de  Cambray'  et  autres, 
avoient  conclud  de  prendre  le  dessusdit  roy  et  ses 
frères,  en  intencion  d'acomplir  les  besongnes  des- 
susdictes. Si  s'en  découvrirent  audit  conte  de  La  Mar- 


4 .  21  juillet. 

2.  Le  comte  de  March. 

3.  «  Le  conte  de  Cambry  »  {Suppl.  fr.  93).  C'est  Richard  frère 
du  duc  d'York ,  qui  avait  été  créé  depuis  peu  comte  de  Cam- 
bridge. 

m  6 

che,  lequel  le  révéla  au  roy  Henry,  en  lui  disant  qu'il 
advisast  bien  et  sagement  à  son  fait  ou  il  seroit 
trahy,  et  lui  nomma  lesdiz  conspirateurs.  Lesquelz 
ledit  roy  fist  tanto^t  prendre,  et  tost  ensuivant  fist 
trencber  la  teste  à  trois  des  principaulx ,  c'estassa- 
voir  audit  conte  de  Cambray,  frère  au  duc  dYork, 
au  seigneur  de  Scroupe  * ,  lequel  coucboit  avecques 
le  roy  toutes  les  nuys ,  et  au  seigneur  de  Gres^.  Et 
depuis  en  furent  encores  aucuns  autres  exécutez  '. 
Après  lesquelles  besongnes,  peu  de  jours  ensuivans, 
ledit  roy  d'Angleterre  et  toute  son  armée  montèrent 
en  mer,  et  la  vigile  de  l'Assumpcion  Nostre-Dame*, 
par  nuit,  prindrent  par  un  havre  entre  Harfleur  et 
Honnefleu^,  où  l'eaue  de  Seine  chet  en  la  mer.  Et 
povoient  estre  environ  seize  cens  vaisseaulx ,  tous 
chargez  de  gens  et  habillemens  de  guerre.  Et  prin- 
drent terre  sans  effusion  de  sang.  Et  après  qu'ilz 
furent  tous  descendus  de  leurs  vaisseaulx,  le  roy 
d'Angleterre  se  loga  à  Graville  en  une  priouré,  et  les 
ducs  de  Clarence  et  de  Clocestre,  ses  frères,  assez 
près  de  lui.  Le  duc  d'York  et  le  conte  Dourset,  ses 
oncles,  l'évesque  de  Norwich  et  le  conte  d'Exinforde, 
mareschal ,  les  contes  de  Warvic  et  de  Kent ,  les  sei- 
gneurs de  Chamber,  de  Beaumont,  de  Willeby,  de 

1 .  Lord  Scrope. 

2.  Thomas  Grey,  chevalier  northumbrc. 

3-  Cf.  Walsingham,  qui  présente  le  lord  Scrope  comme  le  chef 
du  complot ,  et  qui  avance  que  les  conjurés  avaient  promis  aux 
ambassadeurs  de  France ,  à  leur  départ ,  de  tuer  le  roi  d'Angle- 
terre. {Brev.  hist.,!^.  435.) 

4.  Le  14  août  4415. 

5,  Ce  havre  entre  Harfleur  et  Honfleur  est  précisément  le  lieu 
où  François  1"  a  construit  le  Havre. 

Trompantin*,  de  Cornouaille,  de  Molquilat^  et  plusieurs 
autres,  se  logèrent  où  ilz  porent.  Et  après  ce,  asségèrent 
très  puissamment  la  ville  de  Harfleu,  qui  estoit  et  est  la 
principale  clef  sur  mer  de  toute  la  duchié  de  Normen- 
die.  Et  estoient  en  l'ost  du  roy  d'Angleterre  environ 
six  mille  bacinetz  et  vingt  quatre  mille  archers ,  sans 
les  cannoniers  et  autres  usans  de  fondes  et  engins,  dont 
ilz  avoient  grant  habundance.  En  laquelle  ville  de 
Harfleu  estoient  entrez  avec  ceulx  de  la  ville,  environ 
quatre  cens  hommes  d'armes  esleuz,  pour  défendre  et 
garder  ladicte  ville.  Entre  lesquelz  estoit  le  seigneur 
d'Estouteville,  capitaine  de  par  le  roy  en  ladite  ville, 
les  seigneurs  de  Blanville',  de  Hacqueville ,  de  Her- 
manville ,  de  Gaillart*,  de  Clerre ,  de  Becton ,  de  Ad- 
sauches,  de  Brianc^,  de  Gaucourt,  de  l'Isle-Adam  et 
plusieurs  autres  chevaliers  et  vaillans  escuiers  jusques 
au  nombre  dessusdit,  résistens  moult  fort  aux  Anglois 
descendus  à  terre.  Mais  riens  n'y  valu ,  pour  la  très 
grant  multitude  et  puissance ,  et  à  peine  peurent-ilz 
entrer  en  leurdicte  ville.  Et  aincois  que  lesdiz  Anglois 
descendissent  à  terre ,  iceulx  François  ostèrent  la 
chaussée  estant  entre  Moustierviller  et  ladicte  ville, 
pour  empirer  la  voye  ausdiz  Anglois,  et  mirent  les 
pierres  en  leurdicte  ville.  Néantmoins  lesdiz  Anglois, 
vagans  par  le  pays ,  prindrent  et  amenèrent  plusieurs 
prisonniers  et  proies,  et  issèrent  leurs  gros  engins  es 
lieux  plus  convenables  entour  la  dicte  ville,  et  preste- 

1 .  «  Trompanton  »  (Suppl.  fr.  93). 

2.  «  MolUslac  »  {Ibid.). 

3.  Blainville. 

4.  «  De  Gaillart  Bos  »  {Suppl.  fr.  93). 

5.  «  Briauté  »  {Ihid.). 

ment  icelle  moult  travaillèrent  de  grosses  pierres,  en 
dommagant  les  murs.  D'autre  part  y  ceulx  de  la  ville 
moult  fort  se  défendoient  d'engins  et  d'arbalestes, 
occians  plusieurs  desdiz  Anglois.  Et  sont  a  ladicte 
ville  d'Harfleu  tant  seulement  deux  portes,  c'estassa- 
voir  la  porte  de  Moustiervillier  et  la  porte  de  Calci- 
nances,  par  lesquelz  ilz  faisoient  souvent  de  grandes 
envayes  contre  lesdiz  Anglois,  et  les  Anglois  fort  se 
défendoient.  Icelle  ville  estoit  moulte  forte  de  murs  et 
de  tours  moult  espesses,  fermée  de  toutes  pars  et  en- 
vironnée de  parfons  fossez.  Mais  adonc  advint  ausdiz 
asségezune  male-aventure.  Caries  chariotz  chargez  de 
pouldre  à  canon ,  envoiez  à  iceulx  par  le  Roy,  furent 
prins  des  asségans. 

Durant  lequel  temps  furent  envoiez  de  par  le  roy 
de  France  à  Rouen  et  en  la  frontière  contre  lesdiz 
Anglois,  à  tout  grant  nombre  de  gens  d'armes,  le  con- 
nestable,  le  marescbal  Bouciquault,  le  séneschal  de 
Haynnau,  le  seigneur  de  Ligne  et  de  la  Hamède,  mes- 
sire  Clugnet  de  Brabant  et  plusieurs  autres  capitaines, 
lesquelz,  à  tout  leurs  gens,  très  diligemment  gardèrent 
le  pays,  et  tant  que  iceulx  Anglois  estant  oudit  siège 
de  Harfleur  ne  prindrent  aucune  ville  ne  fortresse  sur 
les  François,  jà  soit  ce  que  à  ce  faire  ilz  meissent  grant 
peine  par  plusieurs  foiz.  Et  chevauchèrent  très  sou- 
vent à  grant  puissance  sur  le  plat  pays  pour  quérir 
vivres  et  aussi  pour  rencontrer  les  François  leurs  enne- 
mis. Ouquel  pays  firent  très  grant  dommage,  et  rame- 
noient  souvent  en  leur  ost  grans  proies.  Toutefoiz,  par 
le  moyen  de  ce  que  les  François  les  gardoient  de  si 
près,  eurent  assez  de  disète  de  vivres.  Car  avec  ce, 
ceulx  qu'ilz  avoient  apportez  furent  pour  la  plus  grant 

partie  gastez  de  l'air  de  la  mer.  Et  avec  ce,  se  féry 
entre  eux  une  maladie  de  cours  de  ventre,  dont  il  en 
mourut  bien  deux  mille  ou  plus.  Entre  lesquelz  furent 
les  principaulx,  le  conte  de  Stafort,  l'évesque  de  Nor- 
weghe  *,  le  seigneur  de  Beaumont,  de  Trompenton  et 
Maurice  Brunel,  avec  plusieurs  autres  nobles.  Néant- 
moins  ledit  roy  d'Angleterre,  en  grant  diligence  et 
labeur,  persévéra  tousjours  en  son  siège,  et  fist  faire 
trois  mines  pardessoubz  la  muraille,  qcd  estoient 
prestes  pour  effondrer,  et  avec  ce  fist  par  ses  engins 
confondre  et  abatre  grant  partie  des  murs,  tours  et 
portes  d'icelle  ville.  Pour  quoy  fmableraent,  lesdiz 
asségez  sachans  qu  ilz  estoient  tous  les  jours  en  péril 
d'estre  prins  par  force,  se  rendirent  audit  roy  anglois 
et  se  mirent  à  sa  voulenté,  ou  cas  qu'ilz  n'aroient 
secours  dedens  trois  jours  ensuivans.  Et  sur  ce  baillè- 
rent leurs  ostages,  moieunant  qu'ilz  aroient  leurs  vies 
saulves  et  seroient  quictes  pour  paier  finances.  Si 
envolèrent  tantost  le  seigneur  de  Hacqueville  devers  le 
roy  de  France  et  le  duc  d' Acquitaine,  cjui  estoient  à  Ver- 
non  sur  Seine,  leur  dénoncer  leur  estât  et  nécessité,  en 
suppliant  qu'il  leur  voulsist  envoler  secours  dedens  les 
trois  jours  dessusdiz,  ou  autrement  il  perdroit  sa  ville 
etceulx  qui  estoient  dedens  mis.  A  briefdire  il  leur  fut 
respondu  que  la  puissance  du  Roy  n'estoit  point  encor 
assemblée  ne  preste  pour  bailler  ledit  secours  si  hasli- 
vement.  Et  sur  ce  retourna  ledit  seigneur  de  Hacque- 
ville à  Harfleur.  Laquelle  ville  fut  mise  en  le  main  du 
roy  d'Angleterre  le  jour  Saint  Maurice',   à  la  grant 


1.  L'évêque  de  Norwich. 

2.  Le  22  septembre. 

desplaisance  de  tous  les  habitans  et  aussi  des  François. 
Car,  ainsi  comme  est  dit,  c'estoit  le  souverain  port  de 
toute  la  duchié  de  Normendie. 


CHAPITRE  CXLIV. 

Comment  les  chanoines  de  Saint  Géry  de  Cambray  eurent  grand  des- 
cord  à  cêulx  de  la  yille,  et  de  la  guerre  que  leur  fist  le  duc  de  Bour- 
gongne,  et  par  quel  moien  ils  eurent  leur  accord. 

En  ce  temps  se  meut  une  grant  dissencion  entre  les 
habitans  et  bourgois  de  la  ville  de  Cambray  d'une 
part,  et  les  chanoines  de  Saint  Géry,  d'autre  part, 
pour  tant  que  lesdiz  bourgois  et  habitans ,  voyans  la 
guerre  de  France  approucher  de  leur  dicte  ville,  con- 
clurent ensemble,  pour  la  seurlé  et  garde  d'icelle,  de 
eslargir  les  alées  de  leur  muraille  par  dedens  leur 
ville.  Pour  quoy,  tant  de  force  comme  autrement, 
firent  démolir  et  abatre  plusieurs  murs  des  jardins  de 
leursdiz  habitans  à  l'encontre  de  leurdicte  muraille , 
et  par  espécial  en  firent  plusieurs  démolir  contre  les 
jardins  desdiz  chanoines,  entreprenans  très  largement 
sur  les  héritages  d'iceulx  sans  les  vouloir  récompenser. 
Et  d'aultre  part  lesdiz  habitans  voldrent  défendre  aux 
dessusdiz  à  vendre  vin  en  leur  célier,  non  obstant  que 
iceulz  chanoines  long  temps  paravant  avoient  vendu  et 
de  ce  estoient  en  possession.  Pour  lesquelles  offenses 
et  oppressions,  lesdiz  chanoines,  après  ce  qu'ilz  eurent 
plusieurs  foiz  sommé  lesdiz  bourgois  et  habitans, 
vëans  que  de  ce  ne  leur  seroit  faicte  nulle  raison  ,  se 
retrahirent  pardevers  le  duc  Jehan  de  Bourgongne  et 
son  conseil,  eulx  très  griefment  complaignans  desdictes 

Oppressions  à  eulx  faictes  par  iceulx  bourgois  et  habi- 
tans.  Ledit  duc  de  Bourgongne,  à  cause  de  la  conté 
de  Flandres  est  garde  de  toutes  les  églises  de  Cambray 
héritablement  et  àtousjours,  et  pour  ladicte  garde 
prend  chascun  an  certaine  quantité  de  grains  sur  les 
terres  et  seigneuries  desdictes  églises  ou  pays  de  Cam- 
brèsis.  Et  se  nomme  icelle  seigneurie  appartenant  au- 
dit conté  de  Flandres,  la  Gavene  de  Cambrèsis.  Lequel 
duc,  de  ce  non  content,  envoya  ses  messagers  solemnelz 
à  Cambray  devers  lesdiz  bourgois  et  babitans,  leur 
signifier  qu'ilz  réparassent  les  dommages  et  oppres- 
sions par  eulx  faictes  aux  dessusdiz  chanoines,  lesquelz 
estoient  en  sa  garde ,  ou  se  ce  non ,  il  y  pourveoiroit 
par  telle  manière  que  ce  seroit  à  leur  grande  confusion ,  '--^ 

et  exemple  à  tous  autres.  Si  n'eut  pas  sur  ce  response 
à  son  plaisir.  Et  pour  ce  qu'il  estoit  en  son  pays  de 
Bourgongne,  rescripvy  à  Phelippe  dé  Charrolois,  sou 
seul  filz ,  lequel  estoit  en  Flandres ,  que  très  instam- 
ment il  gardast  et  préservast  lesdiz  chanoines  de  Saint 
Géry  de  toutes  oppressions  et  violences,  en  contrai- 
gnant les  dessusdiz  bourgois  et  babitans  de  Cambray 
de  iceulx  réparer  de  leurs  dommages  et  intérestz. 
Lequel  conte  de  Charrolois  sentant  la  voulenté  dudit 
duc  de  Bourgongne,  son  père,  de  rechef  fist  sommer 
iceulx  bourgois  et  babitans  qu'ilz  restablissent  et  des- 
dommagassent  les  dessusdiz  chanoines.  Et  pour  ce 
que  lesdiz  babitans  ne  lui  firent  point  response  à  son 
plaisir,  il  fist  savoir  secrètement  ausdiz  chanoines 
qu'ilz  vuidassent  la  ville  et  s'en  alassent  à  Lisle, 
ouquel  lieu  il  leur  bailleroit  demeure  soiiffîsant.  Les- 
quelz chanoines,  sachans  Tentencion  dudit  conte  de 
Charrolois,  mirent  grant  peine  de  mectre  leurs  biens 

à  saulveté,  et  pour  ce,  tout  quoiement  sans  estre 
apperceuz,  se  départirent,  et  s'en  ala  la  plus  grant 
partie  demourer  à  Lisle.  Et  assez  tost  après  ledit  conte 
de  Charrolois  fist  défier  ladicte  ville  de  Cambray  et 
les  habitans ,  par  Hector  de  Saveuses.  Lequel  Hector 
assembla  bien  trois  cens  combatans,  et  le  jour  de 
l'Exaltacion  Saincte  Croix*  entrèrent  soudainement  en 
Cambrèsis  et  vindrent  assez  près  des  portes  de  Cam- 
bray, pour  ce  que  le  marchié  y  estoit ,  en  pillant , 
occiant  et  navrant  plusieurs  de  ladicte  ville  et  en  y 
faisant  et  perpétrant  cruellement  moult  de  maulx.  Et 
tantost  après ,  ledit  Hector  et  ses  gens  se  partirent ,  à 
tous  très  grande  despouUe ,  et  s'en  alèrent  loger  vers 
Bray  sur  Somme ,  disans  que  ce  avoient-ilz  fait  au 
commandement  du  conte  de  Charrolois.  Pour  laquelle 
envaye  lesdiz  citoiens  de  Cambray  furent  fort  esmer- 
veillez  et  eurent  grant  double.  Pour  quoy  de  plus  en 
plus  conceurent  grant  hayne  contre  lesdiz  chanoines , 
en  eulx  préparant  de  garder  la  ville ,  en  prenant  tous 
les  jours  les  biens  desdiz  chanoines ,  c'estassavoir 
vivres,  blez,  bois  et  autres  manières  de  vivres.  Toutes- 
foiz  considérans  que  au  long  aler  la  guerre  estoit  la 
destruction  totale  de  leur  cité ,  se  tirèrent  devers  le 
conte  Guillaume  de  Haynnau ,  qui  de  par  le  roy  de 
France  estoit  gardien  de  ladicte  cité  de  Cambray, 
auquel  ilz  requirent  qu'il  voulsist  traicter  leur  paix 
devers  le  conte  de  Charollois,  son  nepveu%  et  ilz 
seroient  prestz  de  faire  toute  raison  ausdiz  chanoines, 
en  leur  réparant  leurs  pertes  et  inlérestz.  Pour  quoy, 

1.  Le  14  septembre. 

2.  Guillaume  IV,  comte  de  Hainaut ,  avait  épousé  Marguerite 
de  Bourgogne  ,  sœur  de  Jean  sans  Peur. 

taut  par  le  moien  dudit  duc  Guillaume  comme  par 
autres,  la  dissencion  fut  commise  ou  submise  sur 
clercs  de  droit.  Et,  en  la  conclusion,  furent  lesdiz 
citoiens  condamnez  à  faire  réédifier  tous  les  murs 
qu'ilz  avoient  fait  abatre  es  jardins  desdiz  chanoines, 
et  a^ec  ce  s'obligèrent  à  payer  perpétuellement  ausdiz 
chanoines  cent  frans ,  monnoie  royale ,  par  condicion 
que  iceulx  chanoines  ne  pourroient  vendre  vin  en 
leur  célier,  et  aussi  lesdiz  citoiens  pourroient  racheter 
ladicte  somme  de  cent  frans  pour  une  quantité  de 
monnoye,  toutes  et  quantes  foiz  qu'ilz  en  auroient 
l'aisement  et  voulenté.  Et  par  ainsi,  avec  aucunes 
autres  condicions  furent  icelles  parties  apaisées\ 

CHAPITRE    GXLV. 

Comment  le  roy  de  France  fist  grande  assemblée  de  gens  d'armes  pour 
résister  contre  le  roy  Henri  d'Angleterre.  Et  la  copie  du  mandement 
sur  ceste  matière. 

Item,  après  ce  qu'il  fut  venu  à  la  congnoissance  du 
roy  de  France,  de  ses  princes  et  de  son  grant  conseil, 
que  la  ville  de  Harfleu  estoit  rendue  en  la  main  du 
roy  d'Angleterre,  son  adversaire,  doubtant  que  icellui 
roy  ne  voulsist  de  rechef  faire  ainsi  sur  les  autres 
villes  de  son  royaume,  afin  de  y  résister,  fist  mander 
par  tous  ses  pays  la  plus  grant  puissance  de  gens 
d'armes  qu'il  peut  finer.  Et  pour  ce  faire,  il  envoya  à 
tous  ses  baillis  et  séneschaulx  ses  mandemens  royaulx, 
contenans  entre  les  autres  choses  comment  paravant 

1 .  <c  Et  retournèrent  lesdiz  chanoynes  à  leur  église  de  Saint- 
Géry  dedens  Cambray  »  (addition  du  Suppl.  fr.  93). 

il  avoit  envoie  ses  ambaxadeurs  devers  ledit  roy  d'An- 
gleterre en  son  pays,  lui  offrir  sa  fille  en  mariage 
avecques  terres  et  grans  finances ,  pour  venir  à  paix  ; 
laquelle  il  n'avoit  peu  trouver.  Mais  de  fait  icellui  roy 
d'Angleterre   l'estoit  venu  envayr  en   son  pays,  et 
asséger  ladicte  ville  de  Harfleu  et  la  conquerre ,  dont 
il  estoit  moult  desplaisant,  et  pour  ce  il  requéroit 
moult  instamment  à  tous  ses  vassaulx  et  subgets  que 
sans  délay  le  voulsistent  aler  servir.  Et  mesmement 
manda  en  Picardie ,  par  ses  lectres  closes,  aux  sei- 
gneurs de  Croy,  de  Waurain,  de  Fosseux ,  de  Crëqui, 
de  Helchin*,  de  Brimeux,  de  Maumes^,  de  la  Viefville, 
de  Inchi ,  de  Beaufort ,  de  Noielle  et  de  Neufville  et 
autres  nobles  hommes ,   qu'ilz  le  venissent  servir  à 
tout  leur   puissance  sur   quanque  ilz   doubtoient  à 
encourir  son  indignacion,  et  qu'ilz  alassent  devers  le 
duc  d'Acquitaine,  son  filz,  lequel  il  avoit  commis  chef 
et  capitaine  général  de  tout  son  royaume.  Lesquelz 
seigneurs  de  Picardie  délaièrent  de  y  aler ,  pour  ce 
que  le  duc  de  Bourgongne  leur  avoit  commandé  par 
escript  et  à  tous  ses  subgetz,  qu'ilz  feussent  prestz  pour 
aler  avecques  lui  quant  il  les  manderoit,  et  n'alassent  à 
nul  mandement  de  quelque  autre  seigneur,  quel  qu'il 
feust.  Et  pour  ce  que  les  dessusdiz  gens  d'armes  ne  se 
hastoient  pas  assez  pour  aler  servir  le  Roy,  furent  de 
rechef  pulDliez  nouveaulx  mandemens  dont  la  teneur 
s'ensuit. 

«  Charles,  par  la  grâce  de  Dieu  roy  de  France.  Au 
bailli  d'Amiens  ou  à  son  lieutenant,  salut.  Comme  par 


1.  «  Henchin  {Suppl.  fr.  93). 

2.  «  Maumez  »  (IbicL). 

autres  noz  lectres  nous  vous  eussions  mandé  faire  com- 
mandement par  proclamacions  et  publicacions  par 
toutvostre  bailliage  à  tous  nobles  et  autres  aians  puis- 
sance et  coustume  de  ceulx  armer  et  à  tous  autres  gens 
de  guerre  et  de  traict  demourans  en  vostredit  bailliage 
et  es  mètes  d'icellui,  qu'ilz  feussent  appareillez  et 
venissent  hastivement  devers  nous  et  nostre  trèscher 
et  trèsamé  filz  le  duc  d'Acquitaine ,  nostre  lieutenant 
et  capitaine  général.  Car  jà  pieçà  que  nous  partismes 
et  entreprismes  d'aler  contre  nostre  adversaire  d'An- 
gleterre, qui  adonc  estoit  descendu  à  moult  grant 
puissance  de  gens  d'armes  et  de  traict  en  nostre  pays 
de  Normandie  et  avec  lui  maint  habillement  de  guerre. 
Ouquel  pays  après  il  se  tindrent  au  siège  devant  nostre 
ville  de  Harfleu ,  laquelle  par  négligence  ou  retarde- 
ment que  vous  et  autres  avez  fait  de  exécuter  nosdictes 
lectres  et  par  défaulte  de  secours  et  aide ,  il  convint 
que  noz  nobles  et  bons  et  loyaulx  subgetz  estans  en 
icelle,  non  obstant  très  grant  et  notable  défense  qu'ilz 
firent ,  et  que  plus  ne  povoient  résister  à  l'oppression 
et  à  la  force  de  nosdiz  ennemis ,  rendirent  à  iceulx  la 
ville  par  violence.  Et  pour  ce  qu'il  touche  à  chascun 
de  nos  subgetz  la  conservation  et  défense  de  nostre 
dominacion,  Nous,  qui  avons  délibéré  et  du  tout  con- 
clud  de  ravoir  et  recouvrer  par  puissance  nostredicte 
ville  et  de  combatre  et  débouter  de  nostredit  royaume 
nostredit  adversaire  et  sa  puissance ,  à  sa  grant  confu- 
sion, à  l'aide  de  Dieu  et  de  la  benoiste  Vierge  Marie  et 
de  noz  bons  vrais  et  loyaulx  subgetz,  parens  et  amis, 
vassaulx  et  allez,  desquelz  de  présent  nous  requérons 
l'aide  et  secours ,  vous  mandons  et  le  plus  expressé- 
ment que  faire  le  povons  commandons  en  comectant 

par  ces  présentes  sur  la  foy  et  loyaulté  que  nous  devez 
et  sur  tout  ce  que  vous  povez  forfaire  envers  nous  de 
rechef,  que,  incontinent  ces  présentes  veues,  vous 
faciez  commandement  à  tous  autres  de  vostre  bailliage, 
à  leurs  personnes  ou  à  leurs  hostelz  et  domiciles,  et  à 
toutes  gens  qui  ont  acoustumé  d'eulx  armer,  par  pro- 
clamacions  solennelles  es  bonnes  villes  et  autres  lieux 
esquelz  en  vostre  bailliage  on  a  acoustumé  de  faire 
proclamacions ,  tant  et  si  souvent  que  nul  n'y  puist 
prétendre  ignorance ,  que  sur  peine  d'estre  réputé 
pour  inobédient  et  de  forfaire  corps  et  biens ,  iceulx 
incontinent  après  lesdictes  proclamacions,  publica- 
cions  et  comman démens,  viengnent,  armez  et  habillez 
souffisaument  chascun  selon  sa  puissance,  devers  nous 
et  nostredit  filz ,  et  à  ce  faire  vous  les  contraignez  par 
la  caption  de  leurs  biens  et  de  leur  corps,  en  mectant 
en  leurs  maisons  mengeurs  à  leurs  despens,  et  par 
toutes  autres  voies  et  manières  qu'en  tel  cas  est  acous- 
tumé de  estre  fait,  pour  nous  aider  à  combatre  nostre 
dit  adversaire  et  sa  puissance  et  bouter  hors  de  nostre- 
dit royaume  à  sa  grant  confusion,  comme  dit  est. 
Néantmoins  ces  choses  signifiées  aux  bourgois  ethabi- 
tans  des  bonnes  villes  de  vostredit  bailliage  en  com- 
mandant et  requérant  à  iceulx  de  par  nous,  que  tous 
les  engins,  canons  et  artilleries  qu'ilz  ont  et  dont 
maintenant  ilz  n'ont  point  besoing ,  ilz ,  sans  délay, 
envoient  pour  nous  aider  en  ce  que  dit  est,  lesquelz 
nous  leur  ferons  rendre  et  restituer.  Et  en  ce  vous, 
procédez  par  telle  et  si  grande  diligence  que  par  vous 
plus  nulz  inconvéniens  puissent  ensuyr  à  nous  ne  à 
nostre  dominacion  et  subgetz,  sachans  que  se  aucunes 
choses  par  vostre  défaulte  s'en  ensuivoient,  nous  de 

ce  VOUS  ferions  si  griefment  punir  que  ce  seroit 
exemple  à  tous  autres.  Mandons  et  commandons  à 
tous  noz  justiciers,  officiers  et  subgetz,  qu'à  vous,  voz 
commis  et  députez  en  ceste  partie  obéissent  et  enten- 
dent diligemment.  Et  de  la  récepcion  de  ces  présentes 
renvoiez  certificacion  à  noz  amez  et  féaulx  les  gens  de 
noz  comptes  à  Paris,  pour  valoir  en  temps  et  en  lieu. 
Donné  à  Meulant,  le  xx*  jour  du  mois  de  septembre, 
Fan  de  grâce  mil  mi*^  et  quinze ,  et  de  nostre  règne  le 

XXXV*.    » 

Après  lequel  mandement  publié  à  Paris,  à  Amiens  et 
es  autres  lieux  du  royaume,  le  Roy  envoya  ses  amba- 
xadeurs  devers  les  ducs  d'Orléans  et  de  Bourgongne, 
leur  requerre  bien  acertes  que  chascun  d'eulx  lui 
voulsissent  envoier  cinq  cens  bacinets  pour  lui  aidier 
à  bouter  hors  le  roy  d'Angleterre.  Car  point  ne  les 
vouloit  avoir  en  personne,  pour  cause  qu'ilz  ne  eussent 
noise  Tun  à  l'autre.  Lesquelz  cinq  cens  bacinetz  ledit 
duc  d'Orléans  fut  content  d' envoier.  Mais  depuis  y  ala 
lui  mesmes  avec  toute  sa  puissance.  Et  le  duc  de  Bour- 
gongne fist  response  que  point  n'y  envoieroit  ses  gens, 
mais  yroit  en  propre  personne  avec  tous  ceulx  de  ses 
pays  servir  le  Roy.  Néantmoins,  par  aucune  atargence 
qui  survint,  n'y  ala  pas,  mais  grant  partie  de  ses  gens 
se  mirent  sus  et  y  alèrent. 

CHAPITRE    CXLVI. 

Comment  le  roy  d'Angleterre  entra  dedens  Harfleu  ;  des  ordonnances 
qu'il  y  fîst  et  du  Yoyage  qu'il  entreprint  à  venir  à  Calais  —  Et  du  gou- 
vernement François. 

Or  est  vérité  que  après  les  traictiez  fais  et  conclus 
entre  le  roy  d'Angleterre  et  ceulx  de  la  ville  de  Har- 
fleu, comme  dit  est,  et  que  les  portes  furent  ouvertes 
et  ses  commis  dedens  entrez ,  icellui  roy,  à  entrer  en 
la  porte,  descendi  de  son  cheval  et  se  fist  deschaulcer, 
et  en  tel  estât  ala  jusques  en  l'église  Saint  Martin  par- 
rochiale  d'icelle  ville,  et  là  fist  son  oraison  très  dévo- 
tement en  regraciant  son  Créateur  de  sa  bonne  for- 
tune. Et  après  qu'il  eut  ce  fait,  fist  prisonniers  tous  les 
nobles  et  gens  de  guerre  qui  léans  estoient,  et  tantost 
après  les  fîst  mectre  hors  de  la  ville,  grant  partie  en 
leurs  pourpoins  tant  seulement ,  moiennant  qu'ilz 
furent  tous  mis  en  escript  par  nom  et  surnom,  et 
jurèrent  par  leurs  seremens  de  eulx  rendre  prisonniers 
à  Calais  dedens  la  Saint  Martin  d'iver  ensuivant,  et 
sur  ce  se  partirent.  Et  pareillement  furent  mis  prison- 
niers grant  partie  des  bourgois  de  la  ville ,  et  convint 
qu'ilz  se  rachetassent  par  grans  finances ,  et  encores 
avec  ce  furent  boutez  dehors.  Aussi  furent  boutées 
dehors  grant  quantité  de  femmes  avec  leurs  enfans, 
et  au  partir  leur  bailloit-on  à  cliascun  cinq  sous  et  une 
partie  de  leurs  vestemens.  Si  estoit  piteuze  chose  de 
veoir  et  oyr  les  regretz  et  lamentacions  que  faisoient 
iceulx  habitans  délaissans  ainsi  leur  ville  avec  leur 
bien.  En  oultre  furent  licenciez  tous  les  prestres  et 
gens  d'église.  Et  quant  à  parler  des  biens  qui  eu  ladicte 

ville  furent  trouvez,  il  y  en  avoit  sans  nombre,  les- 
quelz  demourèrent  au  dit  roy,  et  les  fist  départir  selon 
son  plaisir.  Toutesfoiz  deux  tours  qui  estoient  sur  la 
mer,  moult  fortes,  se  tindrent  à  peu  près  dix  jours,  et 
après  se  rendirent  comme  les  autres.  Et  en  après  ledit 
roy  Anglois  envoia  en  Angleterre,  par  Calais,  grant 
partie  de  son  ost,  menans  par  navire  grans  despoulles, 
prisonniers  et  engins.  En  laquelle  compaignie  estoient 
principaulx  capitaines,  le  duc  de  Clarence,  frère  audit 
roy,  et  le  conte  de  Warwich.  Et  ledit  roy  fist  réparer 
les  murs  et  les  fossez  de  ladicte  ville  de  Harfleu ,  et 
puis  y  mist  garnison  de  ses  Anglois,  cinq  cens  hommes 
d'armes  et  mil  archers ,  desquelz  estoit  capitaine 
messire  Jehan  le  Blond ,  chevalier.  Et  avec  ce  y  mist 
grant  provisions  de  vivres  et  habillemens  de  guerre. 
Après,  en  la  fin  de  quinze  jours,  se  partist  ledit  roy 
de  ladicte  ville  de  Harfleur,  voulant  aler  à  Calais, 
acompaigné  de  deux  mil  hommes  d'armes  et  treize 
mil  archers  ou  environ  et  autres  gens  de  guerre,  et  se 
ala  loger  à  Fauville  *  et  es  heux  voisins.  Après,  en  tres- 
passantle  pays  de  Calais*,  vint  vers  la  conté  d'Eu.  Et 
fut  vérité  que  les  coureurs  desdiz  Anglois  viendrent 
devant  la  ville  d'Eu,  en  laquelle  estoient  plusieurs 
François  qui  saillirent  à  l'encontre  d'eulx.  Entre  les- 
quelz  estoit  ung  moult  vaillant  homme  d'armes,  nommé 
Lancelot  Pières,  lequel  courant  contre  un  anglois  de 
fer  de  lance,  fut  féru  entre  deux  lames  au  travers  du 
ventre,  dont  en  la  fin  il  mourut,  et  depuis  qu'il  fut 
navré  à  mort,  occist  ledit  Anglois.  Pour  laquelle  mort 

1 .  Fauville  en  Caux. 

2.  C'est  une  faute  de  notre  texte.  Il  faut  lire,  comme  dans  le 
Suppl.  fr.  93  «  le  pays  de  Caulx.  » 

du  dessusdit  Lancelot,  le  comte  d'Eu  et  plusieurs 
autres  seigneurs  François  furent  moult  courrouciez  et 
ennuieux.  Et  delà,  icellui  roy  d'Angleterre  trespassant 
le  Vimeu*,  avoit  voulante  de  passer  la  rivière  de 
Somme  à  la  Blanquetaque ,  où  jadis  passa  le  roi 
Edouard,  son  aieul,  quand  il  gaigna  la  bataille  de 
Crécy  contre  le  roy  Philippe  de  Valois.  Mais  pourtant 
que  les  François  à  grant  puissance  gardèrent  le  pas- 
sage comme  il  fut  adverti  par  sesdiz  coureurs,  re- 
print  son  chemin  tirant  vers  Araines^,  ardant  et  em- 
brasant plusieurs  villages,  prenant  hommes  et  em- 
menant grans  proies.  Et  le  dimanche,  xiii*  jour  de 
décembre,  fut  logé  à  Bailloel  en  Vimeu'.  Et  de  là  pas- 
sant le  pays  envoya  grans  gens  pour  gaigner  le  passage 
du  Pont  de  Rémi.  Mais  le  seigneur  de  Gaucourt  et  du 
Pont  de  Remy,  avecques  ses  enfants  et  grant  nombre 
de  gens  d'armes,  défendirent  moult  roidement  et  bien 
ledit  passage  contre  iceulx  Anglois.  Pour  quoy  ledit 
roy  d'Angleterre,  qui  ne  pot  là  passer,  s'en  ala  loger  à 
Hangest  sur  Somme  et  es  villages  d'environ.  Et  lors 
estoient  en  Abbeville  messire  Charles  d'Albreth,  con- 
nestable  de  France,  le  maréchal  Bouciqault,  le  comte 
de  Vendosme,  grant  maistre  d'ostel  du  roy,  le  sei- 
gneur de  Dampierre,  soy  disant  admirai  de -France,  le 
duc  d'Alençon  et  le  comte  de  Richemont,  avecques 
moult  grande  et  noble  chevalerie.  Lesquelz  oyans  les 
nouvelles  dudit  chemin  que  tenoit  le  roy  d'Angleterre, 
se  départirent  et  alèrent  à  Corbie  et  de  là  à  Péronne, 

1.  «  Trespassant  le  Vymeu  »  {Ibid.),  Notre  texte  écrit  :  le 
vivier.  '     . 

2.  Airaines.  .   ,, 

3.  Bailleul  {Somme ^  arr.  d' Abbeville). 

toujours  leurs  gens  sur  le  pays  assez  près  d'eulx,  con- 
teii  dan  s  garder  lous  les  passages  delà  rivière  de  Somme 
contre  lesdiz  Anglois.  Et  le  roy  d'Angleterre,  de  Han- 
gest  ala  loger  au  Pontaudemer  '  et  pardevant  la  \ille 
d'Amiens  s'en  ala  passer  à  Boves  et  après  à  Harbon- 
nières,  Vauviller  et  Baviller.  Et  toujours  lesdiz  Fran- 
çois costoioient  sur  l'autre  bort  de  la  rivière  de  Somme. 
Finalement  le  roy  d'Angleterre  passa  la  rivière    de 
Somme,  lendemain  de  la  saint  Luc  *,  par  le  passage 
de  Voiennes  et  de  Béthencourt,  lesquelz  passages  n'a- 
voient  point  esté  rompus  par  ceulx  de  Saint-Quentin 
comme  il  leur  avoit  esté  enjoint   de  par  le  roy  de 
France.  Et  ala  ledit  roy  d'Angleterre  loger  à  Moucy 
la  Gaclie  et  vers  la  rivière  de  Miraumont.  Et  les  sei- 
gneurs de  France  et  tous  les  François  se  lindrent  à  Ba- 
paumes  et  ou  pays  d'environ. 

CHAPITRE  CXLVII. 

Comment  le  roy  de  France  et  plusieurs  de  ses  princes  estans  avecques 
lui  à  Rouen,  conclurent  en  leur  conseil  que  le  roy  d'Angleterre  seroit 
combattu.  Et  pour  quoy  Phelippe,  conle  de  Charrolois,  n'ala  point  à 
la  bataille. 

Item,  durant  le  temps  dessusdit,  le  roy  de  France  et 
le  duc  d'Acquilaine  vindrent  à  Rouen.  Ouquel  lieu, le 
vingtième  jour  d'octobre,  fut  tenu  conseil  pour  savoir 

i .  Le  ms.  Stippl.  fr.  93  écrit  aussi  Pontiau  de  mer.  On  trouve 
dans  l'atlas  de  Robert  (1753)  un  lieu  no.nmé  Pont  de  Metz,  fort 
près  d'Amiens ,  qui  doit  être  celui  que  veut  entendre  ici  notre 
chroniqueur,  car  il  est  impossible  qu'il  s'agisse  ici  de  la  ville  de 
Pontaudemer. 

2.  Le  19  octobre. 
m  7 

ce  qui  estoit  à  faire  contre   ledit  roy  d'Angleterre. 
Ouquel  conseil  furent  présens  le  roy  Loys,  les  ducs  de 
Berry  et  de  Bretaigne,  le  comte  de  Ponlliieu,  mainsné 
fils  du  roy,  les  chanceliers  de  France  et  d'Acquitaine, 
et  plusieurs  notables  conseillers  jusques  au  nombre  de 
trente-cinq.  Lesquelz,  après  ce  que  plusieurs  choses  en 
la  présence  du  roy  eurent  esté  pourparlées  et  déba- 
tues  sur  ceste  matière,  fut  en  la  fin  conclud  par  trente 
conseillers  du  nombre  dessusdit,  que  le  roy  d'Angle- 
terre et  sa  puissance  seroient  combatus.  Et  les  cinq, 
pour  plusieurs  raisons  conseilloient  pour  le  meilleur  à 
leuradvis,  qu'on  ne  lescombatist  point  à  jour  nommé. 
Mais  enfin  fut  tenue  l'opinion  de  la  plus  grant  partie, 
et  incontinent  le  roy  manda  à  son  conneslable  par 
ses  lettres  signées  de  sa  main,  et  aussi  à  ses  autres  of- 
ficiers, que  tantost  se  meissent  ensemble  avecques 
toute  la  puissance  qu'ils  pourroient  avoir,  et  comba- 
tissent  ledit  roy  d'Angleterre  et  les  siens.  Et  lors  après 
ce,  fut  hastivement  divulgué  par  toute  France  que  tous 
nobles  hommes  acoustumez  à  porter  armes,  voulans 
acquerre  honneur,  alassent  nuit  et  jour  devers  le  con- 
neslable, ou  qu'il  feust.  Et  mesmement  le  duc  d'Acqui- 
taine  avoit  grand  désir  de  y  aler.  Et  adonc  tous  sei- 
gneurs et  toutes  gens  de  guerre  en  grant  diligence  se 
tirèrent  devers  ledit  conneslable.  Lequel,  approchant 
le  pays  d'Artois,  envoia  devers  le  conte  de  Cliarrolois, 
seul  filz  du  duc  de  Bourgongne,  le  seigneur  de  Mon- 
goguier,    pour  lui  certifier  la  conclusion  qui  esloit 
prinse  pour  combatre  les   Anglois,  en  lui  requérant 
bien  affectueusement  de  par  le  roy  et  ledit  conneslable, 
qu'il  voulsist  estre  à  celle  journée.  Lequel  de  Mongo- 
guier  le  trouva  à  Arras,  et  fut  de  lui  et  des  seigneurs 

de  son  conseil  très  honnorablement  reçeu.  Et  après 
qu'il  eut  exposé  la  cause  de  sa  venue  audit  conte  de 
Charrolois,  présent  son  conseil,  lui  fut  respondu  par 
les  seigneurs  de  Roubais  et  de  la  Viesville  ses  princi- 
paux gouverneurs ,  que  sur  ladicte  requeste  il  feroit  si 
bonne  diligence  qu'il  appartiendroit.   Et  sur  ce,   se 
parti.  Toutesfois,  jà  soit  que  ledit  conte  de  Charroois 
désirastde  tout  son  cœur  d'être  à  la  journée  pour  com- 
batre  lesdiz  Anglois,  et  aussi  que  sesdiz  gouverneurs 
lui  donnassent  à  entendre  que  il  y  seroit,  néanlraoins 
leur  esloit  défendu  expressément  de  par  le  duc  Jehan 
de  Bourgogne,  son  père,  et  sur  quanque  ilz  povoient 
mesprendre  vers  lui,  qu'ils  gardassent  bien  qu'il  n'y 
alast  point.  Et  pour  ceste  cause,  afin  de  l'esîongner,  le 
menèrent  à  Erre\  Auquel  lieu  furent  de  rechef  en voiez 
de  par  le  connestable  aucuns  seigneurs  et  Monjoye, 
roy-d'armes  du  roy  de  France,  pour  faire  pareilles  re- 
questes  audit  conte  de  Charrolois  comme  les  devant 
dictes.  Mais  à  brief  dire,  à  toutes  les  foiz  la  besongne 
fut  targée  par  les  dessusdiz  gouverneurs,  et  mesme- 
ment  trouvèrent  manière  de  le  tenir   dedens   ledit 
chastel  de  Erre  le  plus  coiement  et  le  plus  secrètement 
qu'ils  porent,  afin  que  point  ne  feust  adverti  des  nou- 
velles, ne  du  jour  de  ladicte  bataille.  Cependant  la 
plus  grant  partie  des  gens  de  son  hostel,  qui  sentoient 
les  besongnes  approucher,  se  partirent  secrètement 
sans  son  sceu,et  s'en  alèrent  avec  lesdiz  François  pour 
combatre  lesdiz  Anglois.  Et  demourèrent  avec  ledit 
comte  de  Charrolois,  le  jeune  seigneur  d'Antoing  et 


4 .  «  Le  menèrent  de  ladicte  ville  d'Arras  à  Erre  »  {SuppL 
fr.  93).  Erre  en  Ostrevent  (Nord). 

ses  gouverneurs  dessusdis,  lesquelz  pour  le  apaiser, 
en  la  fin  lui  déclairèrent  la  défense  qu  ilz  avoient  de 
par  le  duc  son  père;  de  le  non  laisser  aler  à  icelle  be- 
songne.  Ce  qu'il  ne  print  point  bien  en  gré,  et,  comme 
jefuz  informé,  pour  la  desplaisance  qu'il  en  eut,  se  re- 
traby  en  sa  cbambre  moult  fort  pleurant. 

Or  convient  retourner  au  roy  d'Angleterre,  lequel 
de  Moucy  la  Gacbe,  où  il  estoit  logié  comme  dit  est 
dessus,  se  tira  par  devers  Encre  '  et  ala  loger  en  ung  vil- 
lage nommé  Forceville,  et  ses  gens  se  logèrent  à  Acbeu* 
et  ès-villes  voisines'.  Et  le  duc  d'Yorc,  son  oncle, 
menant  l'avangarde,  se  logaà  Frévencb*,  sur  la  rivière 
de  Candie.  Et  est  vérité  que  pour  ceste  nuit  les  x\n- 
glois  furent  logez  bien  en  sept  ou  buit  villages.  Toutes- 
foiz  ilz  ne  eurent  nul  empescbement,  car  les  Francbois 
estoient  alez  pour  estre  au  devant  des  Anglois  vers 
Saint  Pol  sur  la  rivière  d'Aujain.  Et  le  jeudi*  le  des- 
susdit roy  d'Angleterre  se  desloga  de  Bonnières  et  puis 
cbevaucbant  en  moult  belle  ordonnance  ala  jusques  à 
Blangi.  Ouquel  lieu,  quant  il  eut  passé  l'eaue  et  qu'il 
fut  sur  la  montaigne,  ses  coureurs  commencèrent  à 
veoir  les  François  de  toutes  pars  venans  par  grand  com- 
paignes  de  gens  d'armes  pour  aler  loger  à  Rousseau- 
ville  et  à  Azincourt,  afin  d'estre  au  devant  des  diz 


1.  Ou  Ancre,  auj.  Albert. 

2.  Forceville,  Acheux,  villages  des  environs  d'Albert. 

3.  Le  Suppl.  fr.  ^W  ajoute  :  «  Et  lendemain,  quy  esloit  le  mer- 
quedy,  chevaucha  par  d'emprès  Lucheu  et  alla  logier  à  Bonnière? 
Lescaillon  »  (f.  236  verso,  col.  B  ). 

4.  Frévent,  petite  ville  de  l'Artois.  Notre  texte  porte  :  Fré- 
mont ,  nom  qui  ne  se  trouve  pas  sur  la  carte  de  Cassini. 

5.  24  octobre. 

Anglois  pour  lendemain  les  combatre.  Et  ce  propre 
jeudi  vers  le  vespre,  à  aucunes  courses,  Phelippe 
conte  de  Nevers  fut  fait  chevalier  par  la  main  Bouci- 
quault,  marescbal  de  France,  et  avecques  lui  plusieurs 
grans  seigneurs.  Et  tost  après  arriva  ledit  connestable 
assez  près  dudit  Azincourt,  ouquel  lieu  se  rassemblèrent 
tous  les  François  en  un  seul  ost,  et  de  là  se  logèrent 
tous  à  pleins  champs  chascun  au  plus  près  de  sa  ban- 
nière, sinon  aucunes  gens  de  petit  estât  qui  se  logè- 
rent es  villages  qui  estoient  le  plus  près  de  là.  Et  le  roy 
d'Angleterre,  avec  tous  ses  Anglois,  se  loga  en  ung  petit 
village  nommé  Maisoncelles,  à  trois  trais  d'arc  ou  en- 
viron des  François.  Lesquelz  François  avecques  tous 
les  autres  officiers  royaulx ,  c'est  assavoir  le  connesta- 
ble ,  le  marescbal  Bouciquault ,  le  seigneur  de  Dam- 
pierre*,  le  seigneur  de  Rambures,  lemaislre  des  arba- 
lestriers  et  plusieurs  princes,  barons  et  chevaliers,  en 
grant  léesse  fichèrent  leurs  bannières  avec  la  bannière 
royale  dudit  connestable,  ou  champ  par  eulx  advisé  et 
constitué  en  la  conté  de  Saint-Pol  ou  territoire  d' Azin- 
court, par  lequel  lendemain  dévoient  passer  les  Anglois 
pour  aler  à  Calais.  Et  firent  celle  nuit  moult  grans 
feux  chascun  au  plus  près  de  la  banière  soubz  laquelle 
ilz  dévoient  lendemain  combatre.  Et  combien  que  les 
dessusdiz  François  fussent  bien  cent  cinquante  mille 
de  chevaucheurs  et  grant  nombre  de  chariotz ,  cha- 
rètes,  canons,  ribaudequins  et  autres  habillemens  de 
guerre  ,  néantmoins  si  avoient-ilz  peu  de  instrumens 
de  musique  pour  eulx  resjouir,  et  à  peine  hennissoient 

1 .  Le  ms.  Suppl.  fr.    93  ajoute  :  «  tous  deux  eulx  nommans 
admiraulx  de  France  »  (f.  237,  col.  A). 

nulz  de  leurs  chevaulx  toute  la  nuit,  dont  plusieurs 
avoient  grant  merveille  ,  disans  que  c'estoit  signe  de 
choses  à  venir.   Et  lesdiz  Anglois  durant  toute  celle 
nuit  sonnèrent  leurs  trompètes  et  plusieurs  instrumens 
de  musique  ,  tellement  que  toute  la  terre  d'environ 
eulx  en  retentissoit  par  leurs  sons,  nonobstant  qu'ilz 
feussent  moult  lassez  et  travaillez  de  fain  ,  de  froit  et 
autres  mésaises  ;  faisans  paix  avecques  Dieu  en  confes- 
sant leurs  péchez  en  pleurs ,  et  plusieurs  d'iceulx  pre- 
nant le  corps  Nostre- Seigneur,  car  lendemain  sans 
faillir  actendoient  la  mort ,  comme  depuis  il  fut  relaté 
par  aucuns  prisonniers.  Et  fut  vérité  que  le  duc  d'Or- 
léans en  celle  nuit  manda  le  conte  de  Richemont,  qui 
menoit  les  gens  du  duc  d'Acquitaine  et  les  barons  ,  et 
eulx  assemblez  jusques  à  deux  mille  bacinetz  et  gens 
de  traict,  alèrent  jusques  assez  près  du  logis  des  An- 
glois. Lesquelz  doubtant  que  les  François  ne  les  voul- 
sissent  envayr,  se  mirent  tous  dehors  les  haies  en  ba- 
taille ,  et  commencèrent  à  traire  l'un  contre  l'autre. 
Adonq  fut  ledit  duc  d'Orléans  fait  chevalier,  et  avecques 
lui  plusieurs  autres.  Après  laquelle  entreprinse,  lesdiz 
François  retournèrent  en  leur  logis,  et  pour  ceste  nuit 
n'y  eut  fait  autre  chose  entre  icelles  parties. 

Durant  lequel  temps  le  duc  de  Bretaigne  vint  de 
Rouen  à  Amiens ,  à  tout  six  mille  combatans ,  pour 
estre  à  l'aide  des  François,  se  ilz eussent  actendu  jusques 
au  samedi*.  Et  pareillement  le  seigneur  de  Longny, 
mareschal  de  France,  venant  à  l'aide  desdiz  François, 
à  tout  six  cens  hommes  d'armes ,  coucha  ce  jeudi  *  à 

1.  26  octobre.  '  .   . 

2.  24  octobre. 

six  lieues  près  de  l'ost.   Et  lendemain  se  parti  très 
matin  pour  y  cuider  venir. 

CHAPITRE   CXLVIII. 

Comment  le»  François  et  les  Anglois  s'assemblèrent  en  bataille  l'un 
contre  l'autre  près  Âzincourt ,  où  les  Ânglois  obtindrent  *. 

En  après,  le  lendemain,  qui  fut  le  venredi  xxv' jour 
du  moys  d'octobre ,  mil  quatre  cens  et  quinze ,  les 
François,  c'estassavoir  le  connestable  et  tous  les  autres 
officiels  du  Roy,  les  ducs  d'Orléans,  de  Bourbon,  de 
Bar  et  d'Alençon,  les  contes  de  Nevers,  d'Eu,  de  Ri- 
chemont,  de  Vendosme,  de  Marie,  deBlammont,  de 
Vaudémont,  de  Salmes,  de  Grandpré,  de  Roussy,  de 
Dammarlin,  et  généralement  tous  les  autres  nobles  et 
gens  de  guerre ,  s'armèrent  et  se  mirent  bors  de  leurs 
logis.  Et  adonc  par  le  conseil  du  connestable  et  autres 
sages  du  conseil  du  roy  de  France,  fut  ordonné  à  faire 
trois  batailles ,  c'estassavoir  avantgarde  ,  bataille ,  et 
arrière-garde.  En  laquelle  avant-garde  furent  mis  *  huit 
mille  bacinetz ,  chevaliers  et  escuiers ,  quatre  mille  ar- 
chers et  quinze  cens  arbalestriers.  Laquelle  avant- 
garde  conduist  ledit  connestable,  et  avecques  lui  les 
ducs  d'Orléans  et  de  Bourbon ,  les  contes  d'Eu  et  de 
Richemont,  le  mareschal  Bouciquault,  le  maistre  des 
arbalestriers ,  le  seigneur  de  Dampierre  ,  admirai  de 
France,  messire  Guichard  Daulpïiin  et  autres  officiers 
du  Roy,  à  tout  seize  cens  hommes  d'armes ,  fut  or- 

1 .  Sic.  Il  faut  ajouter  «  la  journée  »  comme  dans  le  Suppl, 
fr.  93. 

2.  «  Environ  »  {ibid.) 


404  '  CHRONIQUE  [1415] 

donné  à  faire  une  èle  pour  férir  les  Ânglois  d'un  costé. 
El  l'autre  èle  conduisoit  messire  Clugnet  de  Brabant, 
admirai,  et  messire  Loys  Bourdon,  à  tout  Luit  cens 
hommes  d'armes  de  cheval,  gens  d'eslite.  Avecques  les- 
quelz  estoient  pour  rompre  le  trait  d'iceulx  Anglois, 
messire  Guillaume  de  Saveuses  ,  Hector  et  Phelippe  , 
ses  frères.  Ferry  de  Mailly,  Alain  de  Wandome,  Lanion 
de  Launoy  et  plusieurs  autres  jusques  au  nombre  des- 
susdit. Et  en  la  bataille  furent  ordonnez  autant  de 
chevaliers  et  d'escuiers  et  de  gens  de  traict  comme  en 
l'avangarde.  Desqueiz  estoient  conducteurs  les  ducs  de 
Bar  et  d'Alençon,  les  contes  de  Nevers,  de  Vaudémont, 
de  Blammont,  de  Salmes  ,  de  Grandpré  et  de  Roussy. 
Et  en  l'arrière  garde  estoit  tout  le  surplus  des  gens 
d'armes,  lesquelz  conduisoient  le  conte  d'Aumarle, 
de  Dampmartin,  de  Faulquembergue ,  le  seigneur  de 
Louvroy,  capitaine  d'Ardre,  qui  avoit  amené  ceulx  des 
frontières  de  Boulonois.  Et  après  que  toutes  les  batailles 
dessusdictes  furent  mises  en  (K-donnance  comme  dit 
est,  c'estoit  grant  noblesse  de  les  veoir.  Et  comme  on 
povoit  estimer  à  la  veue  du  monde ,  les  François  es- 
toient bien  six  fois  autant  que  les  Anglois.  Et  lors  que 
ce  fut  fait,  les  François  se  mirent  par  compaignies  di- 
visées, chascun  au  plus  près  de  sa  bannière,  actendans 
la  venue  desdiz  Anglois  ,  en  eulx  rejiaissans ,  et  aussi 
en  faisant  l'un  à  l'autre  paix  et  union  ensemble  de 
haynes,  noises  et  dissencions  qu'ilz  povoient  avoir  eues 
ensemble  ou  temps  passé.  Et  furent  en  ce  point  jusques 
entre  neuf  et  dix  heures  du  malin  iceulx  François, 
tenans  pour  certain ,  veu  le  grant  nombre  de  gens 
qu'ilz  estoient,  que  les  Anglois  ne  pourroient  eschap- 
per  de  leurs  mains.  Toutesfoiz  en  y  avoit  des  plus 

sages  qui  moult  doubtoient  de  les  combatre  en  bataille 
ar resiée. 

Pareillement  lesdiz  Anglois,  le  vendredi  au  matin  , 
voyans  que  les  François  ne  les  approcboient  point 
pour  les  envayr,  burent  et  mengèrent.  Et  après,  appel- 
lans  l'aide  divin  contre  iceulx  François  qui  les  despi- 
toient,  se  deslogèrent  de  ladicte  ville  de  Maisoncelles 
et  alèrent  aucuns  de  leurs  coureurs  par  derrière  en  la 
ville  d'Azincourt,  où  ilz  ne  trouvèrent  nulles  gens 
d'armes,  et  là,  pour  efTroier  les  François,  embrasèrent 
une  grange  et  maison  de  la  prieuré  Saint-George  de 
Hesdin.  Et  d'autre  part  le  roy  Anglois  envoya  environ 
deux  cens  arcbers  par  derrière  son  ost,  affin  qu'ilz  ne 
feussent  apperceuz  desdiz  François.  Et  entrèrent  secrè- 
tement à  Tramecourt ,  dedens  ung  pré,  assez  près  de 
l'avantgarde  d'iceulx  François ,  et  là  se  tindrent  tout 
coiement  jusques  à  ce  qu'il  fut  temps  de  traire,  et  tous 
les  autres  Anglois  demourèrent  avecques  leur  roy. 
Lequel  lantost  fist  ordonner  sa  bataille  par  ung  cheva- 
lier tout  clianu  de  viellesse,  nommé  Thomas  Chipigen  \ 
mectant  les  archers  ou  front  devant,  et  puis  les  hommes 
d'armes.  Et  puis  fist  ainsi  comme  deux  èles  de  gens 
d'armes  et  d'archers,  et  les  chevaulx  et  bagages  furent 
mis  derrière  l'ost.  Lesquelz  archers  fichèrent  devant 
eulx,  chacun  ung  pieu  aguisié  à  deux  bouts.  Icellui 
Thomas  exorla  à  tous  généralement  de  par  le  roy 
d'Angleterre  ,  qu'ilz  combalissent  hardiement  contre 
lesdiz  François  pour  garantir  leurs  vies.  Et  aussi  che- 
vauchant, lui  troisiesme,  pardevant  ladicte  bataille  , 
après  ce  qu'il  eut  fait  ladite  ordonnance,  gecta  en  hault 

1.  «  Thomas  Eipinghen  »  {Suppl.  fr.  93). 

ung  baston  qu'il  tenoit  en  sa  main  en  disant  nesciec- 
que  *,  et  puis  descendit  à  pie  comme  estoit  le  roy  et 
tous  les  autres.  Et  au  jecter  le  baston,  tous  les  Ânglois 
firent  soudainement  une  très  grande  huée,  dont  gran- 
dement s'esmer veillèrent  les  François.  Et  quant  les  An- 
glois  virent  que  les  François  point  ne  les  approuclioient, 
ilz  alèrent  devant  eulx  tout  par  belle  ordonnance ,  et 
de  reclief  firent  ung  très  grand  cry,  en  reprenant  leur 
alaine  et  eulx  arrestant.  Et  adonques  les  dessusdis 
archers  estans  audit  pré,  tirèrent  \igoreusement  sur 
lesdiz  François  ,  en  es) e vaut  comme  les  autres  grant 
huée,  et  incontinent  lesdiz  Â.nglois  approuchans  lesdiz 
François ,  premièrement  les  arcliers ,  dont  il  y  avoit 
bien  treize  mille,  commencèrent  à  tirer  à  la  volée 
contre  iceulx  François  d'aussi  loing  come  ilz  povoient 
tirer,  de  toute  leur  puissance.  Desquelz  archers  la  plus 
grant  partie  estoient  sans  armeures ,  en  leurs  pour- 
poins,  leurs  chausses  avalées  soubz  le  genoil,  et  ayant 
hachètes  ou  espées  pendues  à  leurs  ceintures.  Et  si  en 
avoit  plusieurs  tous  nudz  piez  et  sans  chaperon. 

Les  princes  qui  estoient  avec  ledit  roy  d'Angleterre 
estoient,  son  frère  le  duc  de  Clocestre,  le  duc  d'York, 
son  oncle ,  les  contes  Dourset  et  d'Exinforde  et  de 
Suffort ,  le  conte  mareschal  et  le  conte  de  Kent ,  les 
seigneurs  de  Camber  et  de  Beaumont,  de  Willeby  et 
de  Cornouaille  et  plusieurs  autres  notal)les  barons  et 
chevaliers  d'Angleterre. 

En  après  iceulx  François  voians  iceulx  Anglois  venir 
devant  eulx ,  se  mirent  en  ordonnance  chascun  des- 

1 .  oc  {Suppl.  fr.  93),  »  nestrotque.  Je  ne  sais  quoy ,  je  ne  sais 
trop  quoy. 

soubz  sa  bannière,  ayansle  bacinet  en  tête.  Toutesfoiz 
ilz  furent  admonestez  par  ledit  connestable  et  aucuns 
autres  princes,  de  confesser  leurs  péchez  en  vraie  con- 
tricion ,  et  exortez  à  combatre  bien  et  bardiement , 
comme  avoient  esté  lesdiz  Anglois.  Et  là ,  lesdiz  An- 
glois  sonnèrent  fort  leurs  trompètes  ,  et  les  François 
commencèrent  à  encliner  leurs  cbefz  afin  que  le  trait 
n'entrast  en  leurs  visières  de  leurs  bacinetz,  et  ainsi 
alèrent  ung  petit  à  l'encontre  d'eulx  et  les  firent  ung 
peu  reculer.   Mais  avant  qu'ilz  peussent  aborder  en- 
semble, il  y  eut  moult  de  François  empescbez  et  navrez 
par  le  traict  desdiz  archers  anglois.  Et  quant  ilz  furent 
à  eulx  venus  comme  dit  est ,  ilz  estoient  si  fort  et  si 
prèz  serrez  l'un  de  l'autre  qu'à  peine  povoient-ils  lever 
le  bras  pour  férir  sur  leurs  ennemis ,  si  non  aucuns 
qui  estoient  ou  front  devant,  lesquelz  les  boutèrent  de 
leurs  lances  qu'ilz  avoient  copées  par  le  milieu  afin 
qu'elles  feussent  plus  fortes  et  que  de  plus  près  ilz 
peussent  approcher  lesdiz  Anglois.   Et  ceulx  qui  dé- 
voient rompre  lesdiz  archers ,   c'estassavoir  messire 
Clugnet  de  Brabant  et  les  autres  avec  lui,  qui  dévoient 
estre  huit  cens  hommes  d'armes,  ne  furent  que  six 
vingts  qui  s'efforçassent  de  passer  parmy  les  Anglois. 
Et  fut  vérité  que  messire  Guillaume  de  Saveuses  qui 
estoit  ordonné  de  cheval  avecques  les  autres ,  se  des- 
renga  tout  seul  devant  ses  compaignons  à  cheval, 
cuidant  que  iceulx  le  deussent  suivir ,  et  ala  frapper 
dedens  lesdiz  Anglois.  Et  là  incontinent  fut  tiré  jus  de 
son  cheval  et  mis  à  mort.  Les  autres,  pour  la  plus 
grant  partie,  pour  la  force  et  doubte  du  traict,  redon- 
dèrent  parmy  l'avangarde  ausdiz  François,  auxquelz 
ilz  firent  de  grans  empeschemens  et  les  desrompirent 

en  plusieurs  lieux,  et  les  firent  reculer  en  terres  nouvel- 
lement fumées.  Car  leurs  chevaulx  estoient  tellement 
navrez  du  trait  des  archers  anglois  qu'ilz  ne  les 
po voient  tenir  ne  gouverner.  Et  ainsi  par  iceulx  fut 
l'avangarde  désordonnée,  et  commencèrent  à  cheoir 
ces  hommes  d'armes,  sans  nombre.  Et  les  dessusdiz 
de  cheval,  de  paour  de  la  mort  se  mirent  à  fouyr 
arrière  de  leurs  ennemis.  A  l'exemple  desquelz  se 
départirent  et  mirent  en  fuite  grant  partie  des  dessus- 
diz François.  Et  tantost  après  descendirent  en  eulx 
tous  ensemlile,  esquelz  ilz  se  férirent  corps  à  corps 
en  getant  leurs  arcs  et  leurs  saiètes  à  terre ,  et  prin- 
drent  leurs  espées ,  haches ,  mailletz  et  becs  de  faul- 
cons  et  autres  basions  de  guerre ,  et  frapans  sur  les 
François  les  occioient  et  ruoient  mors  par  terre.  Et 
en  ce  faisant  vindrent  si  avant  qu'ilz  vindrent  jus- 
ques  à  la  grant  bataille  qui  suivoit  Tavantgarde.  Et 
après  lesdiz  archers  Anglois,  suivoit  et  marchoit  le  roy 
d'Angleterre,  moult  fort,  à  tout  ses  gens  d'armes.  Et 
adonc  Anthoine,  duc  de  Brabant,  qui  avoit  esté 
mandé  de  par  le  roy  de  France ,  acompaigné  de  petit 
nombre  se  bouta  entre  ladicte  avantgarde  en  la  ba- 
taille. Et  pour  la  grant  haste  qu'il  avoit  eue  avoit 
laissé  ses  gens  derrière ,  et  pour  tant ,  sans  délay,  fut 
là  mis  à  mort  desdiz  Anglois.  Lesquelz  conjoincte- 
ment  et  moult  vigoreusement  envairent  de  plus  en 
plus  lesdiz  François ,  en  dérompant  les  deux  pre- 
mières batailles  en  plusieurs  lieux ,  en  les  abatant  et 
occiant  cruelement  et  sans  merci.  Et  en  ce  conflict 
aucuns  seigneurs  furent  relevez  par  leurs  varletz  et 
menez  hors  de  ladicte  bataille.  Car  lesdiz  Anglois  si 
estoient  moult  ententifz  et  ocupez  à  combatre  et  oc- 


[1415]  D'ENGUERRAN  DE  MONSTRELET.  109 

cire  et  à  prendre  prisonniers  ,  pour  quoy  ilz  ne  clias- 
soient  ne  poursuivoient  nullui.  Et  lors  toute  l'arrière - 
garde  estant  encores  à  cheval ,  voians  les  deux  pre- 
mières batailles  avoir  le  pire ,  se  mirent  en  fuite , 
excepté  aucuns  des  cliefz  et  conducteurs  d'icelle.  Et 
est  assavoir  que  tandis  cjue  ladicte  bataille  duroit ,  les 
Anglois ,  qui  jà  esloient  au  dessus  ,  avoient  prins  plu- 
sieurs prisonniers  François.  Et  adonc  vindrent  nou- 
velles au  roy  anglois  que  les  François  les  assailloient 
par  derrière  et  qu'ilz  avoient  déjà  prins  ses  sommiers 
et  autres  bagaiges.  Laquelle  chose  estoit  véritable. 
Car  Robinet  de  Bournonville  ,  Riflart  de  Clamace , 
Yzembert  d'Azincourt  et  aucuns  autres  hommes 
d'armes,  acompaignez  de  six  cens  paysans,  alèrent 
férir  sur  le  bagaige  dudit  roy  d'Angleterre  et  prindrent 
lesdictes  bagues  et  autres  choses,  avec  grant  nombre 
des  chevaulx  desdiz  Anglois ,  pendant  que  les  gardes 
d'iceulx  estoient  ocupez  en  la  bataille.  Pour  laquelle 
destrousse  le  roy  d'Angleterre  fut  moult  troublé , 
voiant  devant  lui'  à  plains  champs  les  François  qui 
s'en  esloient  fuis,  eulx  recueillir  par  compaignies. 
Doublant  qu'ilz  ne  voulsissent  encores  faire  une  nou- 
velle bataille,  fist  crier  à  haulte  voix  au  son  de  la 
trompeté  que  chascun  anglois,  sur  la  hart ,  occeist  ses 
prisonniers ,  afin  que  au  besoing  ilz  ne  feissent  aide  à 
leurs  gens.  Et  adonques  soudainement  fut  faite  grande 
occision  des  prisonniers  françois.  Pour  laquelle  entre- 
prinse,  lesdessusdiz  Robinet  de  Bournonville  et  Ysem- 
bert  d'Azincourt  furent  depuis  prins  et  détenus  pri- 
sonniers longue  espace,  par  le  commandement  du 

1.  «  Véans  avec  ce  devant  luy  »  {Suppl.  fr.  93.) 

duc  Jehan  de  Bourgongne ,  combien  qu'ilz  eussent 
donné  à  Phelipe  de  Cbarrolois ,  son  filz ,  une  moult 
noble  espée  aournée  de  riches  pierres  et  autres  joiaux, 
laquelle  espée  estoit  au  roy  d'Angleterre  et  avoit  esté 
trouvée  et  prinse  avecques  ses  autres  bagues  par 
iceulx.  Et  lui  donnèrent,  à  fin  que  s'ils  avoient  aucune 
ocupacion  ou  danger  pour  le  cas  dessusdit ,  icellui 
conte  les  eust  pour  recommandez. 

En  oultre  le  conte  d'Aumarle  *  et  le  conte  de  Fau- 
quemberge,  les  seigneurs  de  Louvroy  et  de  Chin,  me- 
neurs de  l'arrière-garde,  à  tout  six  cens  hommes  d'ar- 
mes qu'à  grant  peine  ils  avoient  retenus,  alèrent  férir 
très  vaillamment  dedens  les  Anglois.  Mais  ce  riens 
n'y  valu.  Car  lantost  furent  tous  mors  ou  prins.  Et  là, 
en  plusieurs  lieux ,  les  François  se  recueillirent  par 
petits  monceaux.  Mais  par  iceulx  Anglois ,  sans- faire 
grant  défense,  furent  tous  mors  ou  prins. 

En  la  conclusion  ,  ledit  roy  d'Angleterre  obtint  la 
victoire  contre  ses  adversaires.  Et  furent  mors  sur  la 
place,  de  ses  Anglois,  environ  six  cens  hommes  de  tous 
estats,  entre  lesquels  y  mourut  le  duc  d' Yorc,  son  oncle. 
Et  pour  vray,  en  ce  propre  jour,  devant  qu'ilz  assem- 
blassent à  bataille  et  la  nuit  devant,  de  la  partie  des 
François  furent  fais  bien  cinq  cens  chevaliers  ou  plus. 

En  après  ledit  roy  d'Angleterre ,  quant  il  fut  de- 
mouré  victorieux  sur  le  champ  comme  dit  est,  et  tous 
les  François,  sinon  ceulx  qui  furent  mors  ou  prins,  fu- 
rent départis  ,  fuians  en  plusieurs  et  divers  lieux ,  il 
environna,  avecques  lui  aucuns  de  ses  princes^  le 
champ  dessusdit  où  la  bataille  avoit  esté ,  et  tandis 

1 .  «  Le  conte  de  Marie  >•  {Suppl.  fr,  93.),  c'est  le  comte  d'Aumale. 

que  ses  gens  estoient  ocupez  à  desnuer  et  despoiiller 
ceulx  qui  estoient  mors ,  il  appella  le  hërault  du  roy 
de  France  roy-d'armes  nommé  Monjoye,  et  avecques 
lui  plusieurs  autres  béraulx ,  tant  François  comme  an- 
glois,  et  leur  dit  :  «  Nous  n'avons  point  faict  ceste  oc- 
cision  ,  ains  a  esté  Dieu  tout  puissant ,  comme  nous 
créons ,  par  les  péchez  des  François  n .  Et  après,  leur 
demanda  auquel  devoit  estre  la  victoire  actribuée ,  ou 
à  lui  ou  au  roy  de  France.  Et  lors  icellui  Monjoye  dist 
et  respondi  au  roy  d'Angleterre  ,  qu'à  lui  devoit  estre 
ladicte  victoire  et  non  au  roy  de  France.  Après,  icellui 
roy  leur  demanda  le  nom  du  chastel  qu'il  veoit  assez 
près  de  lui.  Et  ilz  lui  respondirent  qu'on  le  nommoit 
Azincourt.  «  Et  pour  tant ,  dist  le  roy,  que  toutes 
batailles  doivent  porter  le  nom  de  la  plus  proucbaine 
forteresse,  village  ou  bonne  ville  où  elles  sont  faictes, 
cestes  dés  maintenant  et  pardurablement  sera  nommée 
la  bataille  d' Azincourt.  » 

Et  après  que  lesdiz  Anglois  eurent  grant  espace  de 
temps  esté  sur  le  champ  dessusdit ,  voians  qu'ilz  es- 
toient délivrez  de  leurs  ennemis  et  aussi  que  la  nuit 
approuchoit,  s'en  retournèrent  tous  ensemble  en  la 
ville  de  Maisoncelles  où  ilz  avoient  logié  la  nuit 
devant,  et  là  se  logèrent,  portans  avecques  eulx 
plusieurs  de  leurs  gens  navrez.  Et  après  leur  dépar- 
tement aucuns  François  estans  entre  les  mors ,  se 
traynèrent  par  nuit  au  mieulx  qu'ilz  peuvent  jusques 
à  ung  bois  qui  estoit  assez  près  du  cliamp ,  et  là  en 
moururent  plusieurs.  Les  autres  se  tirèrent  en  aucuns 
villages  et  autres  lieux  où  ilz  porent  le  mieulx.  Et  len- 
demain ledit  roy  d'Angleterre  et  ses  Anglois  se  deslo- 
gèrent très  matin  de  ladicte  ville  de  Maisoncelles  et,  à 

tous  leurs  prisonniers,  de  rechef  alèrent  sur  le  champ. 
Et  ce  qu  ilz  trouvèrent  desdiz  François  encore  en  vie, 
les  firent  prisonniers,  ou  ils  les  occirent.  Et  puis,  de  là, 
prenans  leur  chemin  devers  Calais ,  se  départirent.  Et 
en  y  avoit  bien  les  trois  pars  à  pie ,  lesquelz  estoient 
moult  traveillez ,  tant  de  ladicte  bataille  comme  de 
famine  et  autres  mèsaises. 

Ainsi  et  par  ceste  manière  retourna  le  roy  d'Angle- 
terre en  la  ville  de  Calais  après  sa  victoire,  sans  trou- 
ver aucun  empeschement ,  et  laissa  les  François  en 
grant  tristesse ,  pour  la  perte  et  destruction  de  leurs 
gens. 

CHAPITRE  CLXIX. 

Comment  plusieurs  princes  et  aultres  notables  seigneurs  de  divers  pays 
furent  mors  à  ceste  piteuse  besongne ,  et  aussi  les  aucuns  fais  prison- 
niers ' . 

«  S'ensuivent  les  noms  des  seigneurs  et  gentilz 
hommes  qui  moururent  en  ladicte  bataille  d'Azincourt, 
de  la  partie  des  François.  » 

Premièrement,  les  officiers  du  Roy  :  c'estassavoir 
messire  Charles  d'Albret ,  connestable  de  France ,  le 
mareschal  Bouciquault ,  qui  fut  mené  prisonnier  en 
Angleterre  et  là  mourut  ;  messire  Jaques  de  Chaslillon, 
seigneur  de  Dampierre,  admirai  de  France;  le  sei- 
gneur de  Rambures,  maistre  des  arbaleslriers ,  et 
messire  Guischart  Daulphin ,  maistre  d'ostel  du  Roy. 

Les  princes ,    c'estassavoir  :  le  duc  Anlhoine   de 

1 .  Cette  rubrique  ne  se  trouve  pas  dans  notre  texte.  Elle  est 
prise  sur  le  Suppl.  fr.  93  ,  qui  fait  de  ce  qui  suit  son  clxix*  cha- 
pitre. 

Brabaiil ,  frère  au  duc  Jehan  de  Bourgongne  \  mes- 
sire  Robert  de  Marie,  conte  de  Marie;  le  conte  de  Vau- 
démont,  Jehan,  frère  du  duc  de  Bar,  le  conte  de 
Blammont,  le  conte  de  Grandpré,  le  conte  de  Roussi, 
le  conte  de  Fauquemberge,  et  messire  f^oys  de  Bour- 
bon ,  frère  '  au  seigneur  de  Préaulx. 

Autres  grans  seigneurs  des  marches  de  Picardie 
comme  d'autres  pays  :  le  \idame  d'Amiens,  le  seigneur 
de  Groy  et  son  fils  messire  Jehan  de  Croy,  le  seigneur 
de  Heilly,  le  seigneur  d'Auxi,  le  seigneur  de  Brimeul*, 
le  seigneur  de  Poix  ,  Lestandart,  seigneur  de  Créqui  *, 
le  seigneur  de  Louroy,  messire  Vilard  de  Bours,  mes- 
sire Phelippe  d'Auxi  seigneur  de  Dampierre ,  bailli 
d'Amiens  et  son  filz  le  seigneur  de  Raineval,  et  son 
frère  le  seigneur  de  Longue  val ,  et  son  frère  messire 
Alain,  le  seigneur  de  Mailli  et  son  filz  ainsné  le  seigneur 
de  f nchi ,  messire  Guillaume  de  Saveuses ,  le  seigneur 
de  Keufville  et  son  filz,  le  chastelain  de  Lens,  messire 
Jehan  de  Morueil,  messire  Roger  de  Poix,  messire  Je- 
han de  Bélhune  seigneur  de  Marueil  en  Brie,  messire 
Simon  de  Curon  seigneur  de  Clarsi*,  le  seigneur  de 
La  Rocheguion  et  son  frère ,  le  vidame  de  Launoy,  le 
seigneur  de  Galigny ,  le  seigneur  d'AIegre  en  Auvergne, 


1 .  a:  Le  duc  Edouart  de  Bar,  le  duc  d'Allenchon,  le  conte  de 
Nevers ,  frère  audit  duc  de  Bourgoingne  ,  messire  Robert  de  Bar, 
conte  de  Marie  »  (Suppl.  fr.  93). 

2.  «  Filz  du  seigneur  de  Préaulx  »  (ibid.) 

3.  «  Le  seigneur  de  Brimeu  »  {ibid.) 

k.  Raoul  de  Créqui.  Il  reçut  le  surnom  de  Lestanduer  pour  des 
drapeaux  pris  sur  les  Anglais.. 

5.  «  Messire  Symon  de  Craon ,  seigneur  de  Clarsv  »  [Suppl. 
fr,  93). 

ui  8 

le  seigneur  de  Baufémont  en  Chatnpaigne  *,  messire 
Jaques  de  Hen ,    le   seigneur  de  Saint  Brice ,   Phi- 
lippe de  Fosseux,  messire  Regnault  de  Créquy  sei- 
gneur de  Conciles  et  son  filz  messire  Phelippe ,  le  sei- 
gneur de  Maumez  et  son  frère  Lanselot ,  Maliieu  et 
Jehan  de  Humières  frères,  messire  Loys  de  Beausault, 
le  seigneur  de  Ronq,  messire  Raoul  de  Manne,  messire 
Oudart  de  Renti  et  deux  de  ses  frères ,  le  seigneur  de 
Haplaincourt  et  son  filz  messire  Jaques ,  messire  Loys 
de  Guistelle,  le  seigneur  de  Vaurain*  et  son  filz%  le 
seigneur  de  Hondeserte,  le  seigneur  de  Pauques  *,  mes- 
sire Jehan  de  Bailloel ,   messire  Raoul  de  Flandres , 
messire  Colart  de  Fosseux,  le  seigneur  de  Roisinbos 
et  son  frère ,  Loys  de  Bussy,  le  seigneur  de  Thiennes , 
le  seigneur  dudit  lieu  d' Azincourt  et  son  filz ,  messire 
Hutin  Quieret,  Le  Bègue  de  Cageux"  et  son  frère  Paien, 
le  seigneur  de  Vargines^,  le  seigneur  d'Offemont  et 
son  filz',  messire  Rolequin',  messire  Raoul  deNoiele^ 
seigneur  de  Saint  Crespin ,  le  viconte  des  Quesnes , 
messire  Pierre  de  Beauvoir  bailli  de  Vermandois,  mes- 
sire Jehan  de  Luly  et  son  frère  Galois  ",  Colart  de  La 

1 .  a  Le  seigneur  de  Bauffremont  en  Champaigne  »  (  Suppl. 
fr.  93). 

2.  «  Le  seigneur  de  Waurin  »  (ibid.) 

3.  a  Le  seigneur  de  Lidequerke,  messire  Jacques  de  l'Escuelle, 
le  seigneur  de  Ham,  le  seigneur  de  Hondescotte  »  (ibid.) 

4.  «  Le  seigneur  de  Pouckes  »  (ibid.) 

5.  «  Le  Bègue  de  Cayeu,  chevalier  et  son  frère  Payen  »  (ibid.) 

6.  «  Le  seigneur  de  Warignies  »  (ibid.) 

7.  «  Le  seigneur  d'Auffemont  et  son  filz  »  (ibid.). 

8.  «  Messire  Raulequin  s  (ibid.). 

9.  «  Messire  Raoul  de  Nelle  »  (ibid.). 

10.  «t  Mesiire  Jehan  de  Lully  et  son  frère,  messire  Griffon,  le 
seigneur  de  Saint-Symon  et  son  frère  Gallois  »  (ibid.). 

Porte  seigneur  de  Belincourt ,  messire  Yvain  de  Gra- 
mailles,  le  seigneur  de  Charny  en  Laonnois*,  messire 
Drion  d'Argies,  seigneur  de  Bétencourt ,  messire  Go- 
bert  de  la  Bove,  le  seigneur  de  Chavencby,  le  seigneur 
de  Blainville ,  le  seigneur  d'Ivry  et  son  filz ,  messire 
Jehan  Martel  *,  le  seigneur  du  Tret,  le  sénesclial  d'Eu, 
le  seigneur  de  la  Rivière ,  le  seigneur  de  Tignoiiville  ',. 
le  seigneur  de  Gourchy,  le  seigneur  de  Feinte  Venue*, 
le  seigneur  de  Beaumesnil,  le  seigneur  de  Gombou- 
elles,  le  seigneur  de  La  Leuze",  le  seigneur  de  Vielz- 
port,  messire  Bertran  PenrieP,  le  seigneur  de  Ghambois, 
le  seigneur  de  Saint  Gler,  le  seigneur  de  MonteavreP, 
le  seigneur  d'Offreville',  messire  Enguerran  de  Fon- 
taines et  son  frère  messire  Gbarles,  messire  Amaury  de 
Craon  seigneur  de  Brolay,  le  seigneur  de  Montegen', 
le  seigneur  de  La  Haye,  le  seigneur  de  l'Isle-Boucbart, 
messire  Jehan  de  Graon  seigneur  de  Montbaron*",  le 
seigneur  de  Bueil,  le  seigneur  de  Beaumont  sur  Loire", 
messire  Anthoine  de  Graon ,  le  seigneur  de  Beau  Ver- 
ger ",  le  seigneur  d'Âsse ,  le  seigneur  de  La  Tour  en 

1 .  «  Le  seigneur  de  Serny  en  Lannoys  »  (Suppl.  fr.  93.) 

2.  «  Le  seigneur  d'Yvery  et  son  filz  messire  Charles,  le  seigneur 
de  Becqueville  et  son  filz  messire  Jehan  Martel  »  [ibid.). 

3.  «  Le  seigneur  de  La  Rivière  de  Tybouville  »  [ibid.). 
k.  -i  Le  seigneur  de  Sainte-Beuve  »  {ibid.). 

5.  «  Le  seigneur  de  La  Heuse  »  {ibid.). 

6.  «  Messire  Bertrand  Painel  »  {ibid.). 

7.  «  Le  seigneur  de  Montcheverel  »  {ibid.). 

8.  «  Le  seigneur  d'Anffreville  »  {ibid.). 

9.  «  Le  seigneur  de  Monte  Jan  »  {ibid.) 

10.  «  Messire  Jehan  de  Craon  seigneur  de  Montbason  a  (ibid.) 

11.  «  Le  seigneur  de  Haut  Mont  sur  Loirre  »  {ibid.). 

12.  «  Messire  Anthoine  de  Craon  seigneur  de  Beau  Vergier  » 
(ibid.). 

Auvergne  *,  le  seigneur  de  l'Isle-Gomort,  messire  Jehan 
de  Dreux ,  messire  Gauvain  de  Dreux  ,  le  viconte  de 
Tremblay,  messire  Robert  de  Bonnay,  messire  Robert 
de  Chalons  ',  messire  Jehan  de  Bonneval  ',  le  seigneur 
de  Mongoguier ,  messire  Jehan  de  Valencourt,  le  sei- 
gneur de  Saintron,  messire  Ferry  deSardonne,  messire 
Pierre  d'Argies*,  messire  Jehan  de  Montenay,  le  sei- 
gneur de  Béthencourt,  le  seigneur  de  Combor,  le 
seigneur  de  La  Bellière  *,  le  seigneur  de  la  Crète,  mes- 
sire Bertran  de  Montaulban ,  Bertran  de  Saint  Gille  , 
messire  Jehan  de  Verchin  seneschal  de  Haynnau ,  le 
seigneur  de  La  liamaide  ,  le  seigneur  du  Quesnoy,  le 
seigneur  de  Montigny,  le  seigneur  de  Beaurain*,  le  sei- 
gneur de  Jumont'',  le  seigneur  de  Ghin,  messire  Simon 
de  Havrech  ,  le  seigneur  de  Potes ,  messire  Jehan  des 
Grès,  messire  Alemant  Descauffînes*,  messire  Phe- 
lippe  de  Lens,  et  messire  Henry,  frères  à  l'evesque  de 
Cambray,  messire  Michel  du  Chastelier  et  son  frère 
Giles  de  Vaudrepont,  Ernoul  de  Vaudegen  ',  Pierre  du 
Molin ,  Jehan  de  Briac  ",  George  de  Quieuvrain  et 
Henry  son  frère ,  le  seigneur  de  Sores  et  messire  Bri- 

1.  «  Le  seigneur  de  La  Tour  »  {Suppl.  fr.  93). 

2.  «  Messire  Robert  de  Challus  »  {ibid.). 

3.  «  Messire  Jehan  de  Bonnebault  s  {ibid.). 

k.  Addition  :  «  Messire  Henri  Dorne,  le  seigneur  des  Roches  » 
(ibid.). 

5.  «  Le  seigneur  de  Combourt,  le   visconte  de   la  Bellière  » 
(ibid.). 

6.  «  Le  seigneur  de  Quievrain  »  [ibid.). 

7.  «  Le  seigneur  de  Jeumont  »  (ibid.). 

8.  «  Messire  Alemand  Descanssines  »  (ibid.). 
y.  «  Ernoul  de  Waudrigien  »  (ibid.). 

10.  «  Jehan  de  Buat  »  (ibid.). 

fault  son  frère ,  le  Baudrain  d'Esne*,  chevalier,  mes- 
sire  Beaudraind'Assoneville*,  Palamèdes  du  Marquis', 
le  seigneur  de  Bousencourt ,  le  seigneur  de  Valasel , 
le  seigneur  de  Hectins ,  Grenier  de  Brusquant  ^,  le  sei- 
gneur de  Mouy  en  Beauvoisiz  et  son  filz ,  Gaviot  de 
Bournonville  et  Bertran  son  frère,  Louvelet  de  Mazin- 
ghen  et  son  frère,  messire  Colart  de  Tiennes,  Alain  de 
Vandosme  ,  Laniout  de  Launoy,  messire  Colinet  de 
Sempy,  le  seigneur  du  Bois  Dounnequin  ,  Lancelot  de 
Claix,  Lancelot  de  Fremousent'',  le  seigneur  d'Aumont, 
Robinet  de  Waucourt  ,  messire  Basse  de  Montca- 
vrel,  le  seigneur  de  La  Rochie',  messire  Gérard  de 
Herbaumes,  messire  Gérard  de  Reecourt,  messire  Ro- 
bert de  Montigny,  messire  Charles  de  Chastillon,  Phi- 
lippe de  Poictiers,  le  seigneur  de  Frignoles%  le  sei- 
gneur de  Saint  Pierre ,  Guillaume  Fort*Escu,  Girard 
de  Poutraines ,  le  filz  du  bailli  de  Rouen  ,  le  prévost 
des  mareschaulx  de  France,  Bertran  de  Belloy,  Jaques 
de  Han  et  son  frère  *",  Jehan  de  Malatrait",  Raoul  de 
Ferrières,  Raoul  de  Longueil  chevalier,  Henry  de  La 

1 .  «  Le  Baudrin  d'Asne  »  {SuppL  fr.  93). 

2.  oc  Messire  Maillart  d'Azonville  »  (ibid.). 
'à.  «  Palamedes  de  Marquis  »  (ibid.). 

4.  «  Le  seigneur  de  Bousincourt ,  le  seigneur  de  Frésencourt, 
le  seigneur  de  Walusel  »  (ibid,). 

5.  «  Le  seigneur  de  Hectres ,  Guernier  de  Brusquent  »  (ibid.). 

6.  «  Le  seigneur  du  Bos  d'Anequin  (ibid.). 

7.  «  Lanssellot  de  Frémenset  »  seulement  (ibid.). 

8.  «  Le  seigneur  de  La  Rachie  »  et  avant  «  Lansellot  de  Clary  » 
(ibid.). 

9.  «  Le  seigneur  de  Feullolles  »  (ibid,). 

10.  «  Jacques  de  Han,  le  seigneur  de  Baisu  et  Martel  de  Vau- 
huon  son  frère  »  (ibid.). 

11.  «  Jehan  de  Maletraict.»  (ibid.). 

Lande ,  messire  Ernauld  de  Corbie  seigneur  d'Ommel, 
Jehan  d'Escouveville ,  messire  Yvain  de  Beauval  \ 
Frétel  le  Baudouin,  messire  Ernault  d'Asincourt*  che- 
valier ",  le  gouverneur  de  la  conte  de  Rethel ,  Pons  de 
Salus,  chevalier,  seigneur  de  Chaslelneuf,  le  seigneur 
de  Marquetés,  Yvon  de  Morviller",  Foleville,  boutiller 
du  duc  d'Acquitaine,  Galois  de  Fougères,  messire  Lan- 
celot  de  Rubempré,  Lionnet  Turbis  *,  le  seigneur  de 
Boissay,  Anthoine  d'Ambrive,  messire  Hector  de  Char- 
tres le  jeune  et  ses  deux  frères  ;  et  moult  d'autres  que 
je  passe  à  cause  de  briefté  *  et  aussi  qu'on  ne  les  peut  ne 
scet  tous  racompter,  car  trop  en  y  eut. 


1 .  Addition  :  «  Messire  Brunel  »  {Suppl.  fr.  93). 

2.  Seulement  «  messire  Regnault  d'Azincourt  »  {ibid.), 

3.  a  Symonnet  de  Rlorainviller  »  {ibid.). 

4.  «  Lyonnet  Torbis  »  (ibid.). 

5.  Voici  ces  noms,  tirés  du  ms.  Suppl.  fr.  93  (fol.  241  '^°  col.  A.) 
Taupinot  de  la  Nofville,  Tyebaut  de  Fay,  le  seigneur  de  lîiauvoir 
sur  Ancre,  Hue  des  Auteulx,  le  seigneur  de  Cauroy  et  son  frère, 
Witasse  d'Aubrumes ,  Lanssellot  de  Couchy,  Jehan  de  Lannoy, 
messire  Colart  de  Montberlaut,  messire  Charles  Boutry,  messire 
Guy  Gourle,  et  Jehan  Gourle  son  frère,  Le  Bon  de  Sains,  An- 
thoine de  Brolly,  Guillame  de  Villers,  Royssart  de  Rossefay,  Au- 
bert  de  Merbers,  Regnault  de  Villers,  seigneur  de  Vredone,  Flou- 
ridas  du  Souys,  le  seigneur  de  Renauville,  Bau^hois  de  le  Beuvrière 
et  Gamart  son  frère ,  Le  Ploutre  de  Guerboval ,  Pierre  Aloier, 
Percheval  de  Riquebourg ,  le  seigneur  de  Fièfes  et  son  filz ,  Le 
Bègue  de  QuenouUes ,  Gaudeffroy  de  Saint-Marcq,  le  seigneur  de 
Toucques,  le  seigneur  de  Berlin ,  Simon  de  Monchiaux ,  messire 
Maillet  de  Gournay  et  son  fr<ére  Porus,  Jehan  de  Noyelle,  Pierre 
de  Noyelle  et  Lanssellot  de  Noyelle ,  messire  Caruel  de  Hangart , 
Jehan  d'Auhtuille,  seigneur  de  Waverans  ,  Regnault  de  Guerbau- 
val,  Guillame  seigneur  de  Rin,  Pierre  de  Remy,  Sausset  d'Eusne, 
le  seigneur  de  Iloncourt  en  Cambrésis,  messire  Guichart  d'Ausne, 
le  seigneur  de  Raisse,  messire  Colart  de  Raisse,  le  seigneur  d'Es- 

Finablemenl,  tant  princes,  barons,  chevaliers,  es- 
cuiers ,  comme  autres  gens ,  furent  mors  à  ladicte 
journée,  par  la  déclaracion  de  plusieurs  héraulx  et  au- 
tres notables  personnes,  dignes  de  foy,  ou  nombre  de 
dix  mille  hommes  et  au-dessus.  Desquelz  grant  partie 
furent  emportez  par  leurs  amis  pour  enterrer ,  après 

P  le  département  desdiz  Anglois.  Desquelz  dix  mille  on 

estimoit  de  y  avoir  eu  jusques  au  nombre  de  seize  cens 
varletz,  et  tout  le  surplus  gentilzhommes.  Et  fut  trouvé 
que,  à  compter  les  princes ,  y  avoit  mors  environ  six 

i  vingts  banneretz. 

I  Durant  laquelle  besongne,  le  duc  d'Alençon,  à  l'aide 

de  ses  gens,  transperça  moult  vaillamment  la  plus  grant 
partie  de  la  bataille  des  Anglois  et  ala  jusques  au  roy 
d'Angleterre,  en  combatant  moult  puissamment  et  tant 
qu'il  abati  et  vainqui  le  duc  d'Yorch,  oncle  dudit  roy 
d'Angleterre ,  et  le  navra  à  mort.  Adoncques  le  roy 
voiant  ce,  approucha  pour  relever  le  duc  d'Yorch  et 
se  enclina  ung  petit,  et  lors  ledit  duc  d'Alençon  féry 
ledit  roy  d'une  hache  qu'il  tenoit ,  sur  son  bacinet  si 
grant  cop  qu'il  l'abati  et  mist  jus  une  partie  de  sa  cou- 
ronne. Et  en  ce  faisant  les  gardes  du  corps  du  roy  en- 
vironnèrent très  fort  ledit  duc  d'Alençon,  lequel  voiant 
qu'il  ne  povoit  eschapper  du  péril  de  la  mort  en  esle- 

pagny,  le  seigneur  de  Chépoy,  Jehan  de  Chaule  seigneur  de  Bre- 
tigny,  Jehan  de  Blansel,  Guillebert  de  Guerbauval,  Baudin  de 
Belleval,  messire  Guérart  de  Havresse,  messire  Loys  de  Vertaing, 
messire  Estourdi  d'Ongnies  et  son  frère  Bertrand,  messire  Henry 
de  Eoisy  seigneur  de  Chaule,  messire  Artus  de  Moy,  Le  Borgne  de 
Noaille  chevalier,  messire  Floridas  de  Moreul,  messire  Tnstran  de 
Moy,  messire  Bridoul  de  Puiseurs ,  le  seigneur  de  Verneul ,  Bau- 
ghois  de  Guerbauval ,  le  visconte  de  Dommart,  Ponchon  de  La 
Tour,  Gaudeffroy  de  Prouville, 

vant  sa  main  dist  au  roy  d'Angleterre  :  «  Je  suis  le  duc 
d'Alençon,  et  me  rens  à  vous.  »  Mais  ainsi  que  le  roy 
vouloit  prendre  sa  foy,  fut  occis  prestement  par  les- 
dictes  gardes. 

Et  en  celle  mesme  heure  le  seigneur  de  Longny,  ma- 
rescbal  de  France,  dont  dessus  est  faicte  mencion,  ve- 
noit,  à  tout  six  cens  hommes  d'armes  des  gens  du  roy 
Loys,  pour  estre  à  ladicte  bataille,  et  desjà  estoit  à 
une  lieue  près ,  quant  il  encontra  plusieurs  François 
navrez,  et  autres  qui  s'en  fuoienl,  qui  lui  dirent  qu'ilz 
retournassent  et  que  la  chevalerie  de  France  estoit 
toute  morte  et  périe  par  les  Anglois.  Lequel  de  Longny, 
oiant  ce ,  moult  durement  courroucé ,  s'en  retourna  à 
Rouen  devers  le  roy  de  France. 

S'ensuivent  les  seigneurs  et  gentilz  hommes  qui  fu- 
rent prisonniers  aux  Anglois  à  ladicte  journée,  lesquèlz 
estoient  quinze  cens  ou  environ ,  tous  chevaliers  ou 
escuiers. 

Premièrement.  Charles ,  duc  d'Orléans ,  le  duc  de 
Bourbon ,  le  conte  d'Eu ,  le  conte  de  Vendosme ,  le 
conte  de  Richemont ,  messire  Jaques  de  Harecourt , 
messire  Jehan  de  Craon  seigneur  de  Dommart,  le  sei- 
gneur deFosseux,  le  seigneur  de  Humières,  le  seigneur 
de  Roye ,  le  seigneur  de  Chauny*,  messire  Bohort 
Quiéret  seigneur  de  Henchin  seigneur  de  Ramecourt% 
le  seigneur  de  Ligne  en  Haynau,  le  seigneur  de  Noiele 
nommé  Le  Blanc  Chevalier  et  Baude  son  filz,  le  jeune 
seigneur  d'Inchy ,  messire  Athis  de  Brimeux ,  messire 

1.  «  Le  seigneur  de  Canny  »  {Suppl.  fr.  93). 

2.  «  Messire  Boors  Quiéret  seigneur  de  Henchin,  messire  Pierre 
Quiéret  seigneur  de  Ramecourt  »  {ibid.). 

Jennet  de  Poix,  le  filz  ainsnéetliéritier  diidit  seigneur 
de  Ligne,  messire  Gilebert  de  Launoy,  le  seigneur 
d'Aurech  en  Ternois. 

CHAPITRE    CL. 

Comment,  après  le  parlement  du  roy  d'Angleterre,  plusieurs  François  vin- 
drent  sur  le  champ  pour  trouver  les  amis  du  comte  de  Charrolols , 
qu'il  feist  mettre  en  terre,  et  autres  matières  ' . 

Item,  après  ce  que  le  roy  d'Angleterre  et  ses  Ân- 
glois  se  furent  partis  le  samedi*  pour  aler  à  Calais 
comme  dit  est ,  plusieurs  François  vindrent  et  retour- 
nèrent sur  ledit  champ,  et,  ce  que  par  plusieurs  avoit 
esté  remué,  fut  par  eulx  de  nouvel  renversé,  les  aucuns 
pour  trouver  leurs  maistres  et  seigneurs  a  fin  de  les 
porter  pour  enterrer  en  leurs  pays,  et  les  autres  pour 
piller  ce  que  les  Anglois  avoient  laissé.  Car  ils  n'avoient 
emporté  fors  or  et  argent,  vestemens  et  haubers  et 
aucune  chose  de  grant  valeur.  Pour  quoy  la  plus  grant 
partie  du  harnois  des  François  fut  trouvée  ou  champ. 
Mais  il  ne  demoura  point  grandement  qu'ilz  furent 
tous  desnuez  de  leurs  vestemens  et  mesmement  la 
plus  grant  partie  furent  despouUez  de  leurs  linges, 
draps ,  chausses ,  soulers  et  tous  autres  habillemens  , 
par  les  paysans,  hommes  et  femmes,  des  villages  à 
l'environ,  et  demourèrent  sur  le  champ  tous  nudz.  Et 
en  cedit  samedi ,  dimenche ,  lundi ,  mardi  et  mercredi 
ensuivant,  furent  levez  et  bien  lavez  plusieurs  princes 
et  seigneurs.  C'estassavoir  les  ducs  de  Brabant,  de 
Bar  et  d'Alençon,  les  contes  de  Nevers,  de  Blammont 

i.  C'est  le  titre  donné  par  l'édition  de  1572. 
2.  26  octobre. 

et  de  Vaudemont  et  de  Faulquemberge,  le  seigneur  de 
Dampierre,  admirai  de  France,  lequel  fut  enterré  à 
Hesdin  dans  l'église  des  Frères  Mineurs ,  et  les  autres 
furent  emportés  parleurs  serviteurs  et  amis,  les  ungs 
en  leur  pays,  et  les  autres  en  plusieurs  églises.  Tous 
ceulx  qui  povoient  estre  congneuz  furent  levez  et  em- 
portez pour  estre  mis  en  terre  es  églises  de  leurs  sei- 
gneurs. En  après ,  Phelippe  de  Charrolois  sachant  la 
dure  et  piteuse  adventure  des  François,  de  ce  aiant  au 
cuer  grant  tristesse  et  par  espécial  de  ses  deux  oncles, 
c'estassavoir  le  duc  de  Brabant  et  le  conte  de  Nevers, 
qui  estoient  nudz  sur  le  champ,  si  les  fist  aler  quérir. 
Dont  à  ce  faire  furent  commis  de  par  lui  l'abbé  de 
Rousseauville  et  le  bailli  de  Aire.  Lesquelz  firent  me- 
surer en  quarreure  vingt-cinq  piez  de  terre',  en  la- 
quelle furent  faictes  trois  fosses  de  la  largeur  de  deux 
hommes ,  dedens  lesquelles  furent  mis  de  compte  fait 
cinq  mille  et  huit  cens  hommes,  sans  ceulx  qui  avoient 
esté  levez  par  leurs  amis.  Et  aussi  les  autres  navrez  à 
mort  qui  alèrent  mourir  es  bonnes  villes  aux  hospi- 
taulx  et  ailleurs ,  tant  es  villages  comme  par  les  bos- 
cagesqui  estoient  au  plus  près,  desquelz  y  avoit  bien 
grant  nombre  comme  dit  est  ailleurs.  Laquelle  terre 
et  fosses  dessusdictes  fut  assez  tost  après  benoiste  et 
fait  cymetière  par  l'évesque  de  Guynes,  au  commande- 
ment et  comme  procureur  de  Loys  de  Luxembourg 
lors  évesque  de  Thérouenne.  Et  après  furent  faictes 
tout  entour  bayes  bien  espinées  par  dessus,  à  fin  que 
les  loups ,  chiens  et  autres  bestes  ne  peussent  entrer 
dedens  pour  défouir  et  menger  les  corps  dessusdiz. 

1 .  «  Vingt-cinq  vergues  de  terre  »  {Suppl.  fr.  93). 


[ 

Après  laquelle  piteuse  et  très  doloreuse  journée  au- 
cuns clercs  du  royaume  de  France ,  moult  esmer- 
veillez ,  firent  les  vers  qui  s'ensuivent  : 

Cy  voit-on  que  par  piteuse  adventure  * 
Prince  régnant  plein  de  sa  voulenté , 
Sang  si  divers  que  de  l'autre  n'a  cure, 
Conseil  suspect  de  parcialité , 
Peuple  destruit  par  prodigalité , 
Feront  encore  tant  de  gens  mendier, 
Qu'à  ung  chacun  fauldra  faire  mestier. 

Noblesse  fait  encontre  sa  nature*, 
Le  clergié  craint  et  cèle  vérité, 
Humble  commun  obéit  et  endure, 
Faulx  protecteurs  lui  font  adversité  * . 
Mais  trop  souffrir  induit  neccessité. 
Dont  advendra ,  ce  que  jà  veoir  ne  quier  * 
Qu'à  ung  chacun  fauldra  faire  mestier. 

Feble  ennemi  en  grant  desconfiture 

Victorien ,  et  peu  débilité. 

Provision  verbal  qui  petit  dure 

Dont  nulle  rien  n'en  est  exécuté 

Le  roy  des  cieulx  mesme  est  persécuté  ' . 

La  fin  viendra  et  nostre  estât  derrenier 

Qu'à  ung  chacun  fauldra  faire  mestier  *. 

1.  u  Chief  ensonniet  par  piteuse  adventure  »  (var.  du  ms. 
Suppl.  fr.  93). 

2.  a  Noblesse  fuit  encontre  sa  nature  »  {ibid.), 

3.  «  Faulx  protesteurs  lui  font  adversité  »  (ibid.). 

4.  Le  ce  est  de  trop. 

5.  ««  Règnes  des  chieulx  mesmes  persécuté  »  (ibid.). 

6.  Voici  une  meilleure  leçon  de  cette  petite  pièce,  tirée  d'un 
registre  du  Parlement. 

Chief  essoingaé  de  piteuse  aventure  , 
Jeune  régent  plein  de  sa  voleaté , 


424  CHRONIQUE  [i41b] 

S'ensuit  les  noms  des  principaux  qui  furent  à  la 
bataille,  qui  n'y  furent  ne  mors,  ne  pris. 

Premièrement.  Le  conte  de  Dampmartin,  seigneur 
de  La  Rivière,  messire  Clugnet  de  Brabant,  soy  disant 
admirai  de  France ,  messire  Loys  Bourdon ,  messire 
Galiot  de  Gaules  et  messire  Jehan  d'Angennes. 

Sang  si  divis  l'un  de  l'autre  n'a  cure, 
Conseil  suspect  de  parcialité, 
Peuple  destrujt  par  prodigalité, 
Feront  encor  tant  de  gens  mendier, 
Qu'à  un  chascun  fauldra  faire  mestier. 

Noblesse  fait  encontre  sa  nature, 
Le  clergié  craint  et  cèîe  vérité, 
L'umble  commun  obéit,  et  endure 
Fains  protecteurs  lui  faire  adversité. 
Mais  trop  souffrir  induit  neccessilé, 
Dont  avendra,  que  jà  veir  ne  queir, 
Qu'à  un  chascun  fauldra  faire  mestier. 

Foible  ennemi  en  grant  desconfiture 
Victorien,  et  peu  débilité. 
Provision  verbal  qui  petit  dure, 
Dont  nulle  riens  n'en  est  exécuté; 
Règne,  des  tiens  mesmes  persécuté. 
Ta  fin  sera  et  nostre  estât  dernier. 
Qu'à  un  chascun  fauldra  faire  mestier. 

On  lit  à  la  marge  : 

Hec  omnia  his  metris  contenta  habebantui  his  diebus  ccccxv  in  hoc 
regno. 

(Arch.  imp.,  reg.  du  Cons.  XIIII,  fol.  33). 

CHAPITRE  CLI. 

Comment  le  dessusdit  roy  d'Angleterre  alla  par  mer  en  Angleterre ,  où 
il  fut  joyeusemeiit  reçeu  pour  sa  bonne  fortune  :  Et  du  comte  de  La 
Afarche  qui  alla  en  ItaUe  ' . 

Item,  le  xvi*  jour  de  novembre,  après  ce  que  le  roy 
d'Angleterre  eut  rafreschi  ses  gens  en  la  ville  de  Ca- 
lais, et  aussi  que  les  prisonniers  qui  avoient  tenu  la 
ville  de  Harfleur  vindrent  devers  lui  comme  il  leur 
avoit  enjoinct  et  que  promist  l'avoient,  monta  sur 
mer  et  ala  arriver  à  Douvres  en  Angleterre.  Mais  il 
advint  que  en  trespassant,  ladicte  mer  fut  moult  fort 
troublée,  et  tant  que  deux  vaisseaulx  pleins  de  gens  du 
seigneur  de  Cornouaille  furent  péris ,  et  aucuns  autres 
arrivèrent  devers  Zélande  au  port  de  Cirixée';  ioutes- 
foiz  ledit  roy  d'Angleterre,  lui  retourné  en  son  pays, 
pour  la  victoire  de  ladicte  bataille  et  aussi  pour  la 
conqueste  que  il  avoit  faicte  de  si  noble  porl  comme 
est  Harfleur,  fut  très  grandement  loé  et  glorifié  du 
clergié  et  du  peuple  de  son  royaume*.  Et  s'en  ala  en 
la  cité  de  Londres,  menant  tousjours  les  princes  de 
France  avecques  lui,  lesquelz  il  tenoit  prisonniers. 

Ouquel  an,  ung  petit  paravant,  sire  Jaques  de 
Bourbon  conte  de  La  Marche  estoit  aie  en  Ytalie, 

1 .  Titre  donné  par  l'édition  de  1572. 

2.  «  Serixee  »  {Suppl.  fr.  93)  Ziriczee. 

3.  «  Quali  gaudiOj  quali  tripiidio  ^  quali  denique  triumpho  sit 
exceptiis  a  Londinensibiis ,  dicere  prsetermitto  »  (Walsingham, 
Brev.  hist.y  p.  440). 

grandement  acompaigné  de  chevaliers  et  escuiers,  et 
avoit  prins  en  mariage  la  royne  Jehanne,  seur  au  roy 
Lancelot',  et  par  ainsi  par  ceulx  du  pays  fut  tenu 
pour  roy  de  Cécile  et  de  Naples,  et  en  posséda  parung 
peu  de  temps  assez  paisiblement.  Et  fist  son  connes- 
table,  raessire  Bourdon  de  Saligne.  Et  estoit  l'un  de 
ses  capitaines  messire  Hue  Brunet". 


CHAPITRE   GLU. 

Comment  le  roy  de  France  sceut  les  nouvelles  de  la  bataille  d'Azincourt . 
Et  comment  le  duc  Jehan  de  Bourgongne  assembla  grant  armée  pour 
venir  à  Paris.  Et  comment  Loys,  roy  de  Cécile,  s'en  ala. 

Item,  après  ce  que  les  nouvelles  furent  apportées  à 
Rouen  devers  le  roy  de  France,  de  la  douloureuse 
aventure  et  perte  de  ses  gens,  il  ne  fault  point  doubler 
que  lui  et  les  autres  princes  n'eussent  au  cuer  grant 
tristesse;  néantmoins  dedens  certains  briefz  jours  en- 
suivans,  en  la  présence  du  roy  Loys,  des  ducs  d'Ac- 
quilaine,  de  Berry,  et  de  Bretaigne,  et  du  conte  de 
Ponthieu,  son  petit  filz,  et  plusieurs  autres  de  son  con- 
seil, ordonna  et  constitua  le  conte  d'Armignac  à  venir 
hastivement  devers  lui. 

Et  ce  pendant ,  le  duc  de  Bourgongne ,  estant  en 


1.  Le  10  août  1415.  Jeanne  II,  fille  de  Charles  de  la  Paix,  avait 
succédé  dans  le  royaume  de  Naples  à  son  frère  Ladislas  ou  Lance- 
lot,  mort  le  6  août  1414. 

2.  ««  Si  fist  son  connestable  de  messire  Lourdin  de  Salligny.  Et 
estoit  ung  de  ses  cappitaines,  messire  Hue  Brunel  seigneur  de 
Chyembronne  »  (Suppl.  fr.  93.). 

son  pays  de  Bourgongne,  lui  furent  apportées  nou- 
velles de  la  perte  des  François.  Pour  quoy,  pareille- 
ment comme  les  autres  princes,  il  en  fut  moult  dolent 
et  courroucié ,  par  espécial  de  ses  deux  frères  le  duc 
de  Brabant  et  le  conte  de  Nevers.  Mais  non  obstant  ce, 
sans  délay  se  prépara  à  venir  devers  Paris,  à  tout  grant 
puissance  de  gens  d'armes.  Et  pour  tant  que  les  nou- 
velles en  alèrent  jusques  au  roy  de  France  et  à  ses 
princes,  se  haslèrent  de  retourner  dedens  Paris ,  et  y 
vint  le  Roy  et  les  dessusdiz  seigneurs,  trois  jours  devant 
la  saincte  Katherine*.  Si  estoit  en  la  compaignie  dudit 
duc  de  Bourgongne,  le  duc  de  Lorraine  et  bien  dix 
mille  chevaulcheurs.  Pour  quoy  les  Parisiens ,  doub- 
tans  ledit  duc  de  Bourgongne ,  envoièrent  leurs  am- 
baxadeurs  solemnelz  à  Meleun,  devers  la  Roy  ne,  qui  là 
estoit  malade.  Laquelle  se  fist  porter  par  plusieurs 
hommes  de  pié  en  la  ville  de  Paris,  et  se  loga  en  l'ostel 
d'Orléans  avec  la  duchesse  d'Acquitaine  fille  audit  duc 
de  Bourgongne.  Et  est  vérité  que  iceulx  Parisiens  et 
aucuns  officiers  du  Roy,  qui  avoient  esté  favorables  à 
la  partie  d'Orléans  contre  ledit  de  Bourgongne,  comme 
dit  est,  le  doubtoient  moult  fort,  pour  ce  qu'il  avoit 
en  sa  compaignie  plusieurs  de  ceulx  qui  avoient  esté 
banniz  et  enchacez  hors  de  ladicte  ville  de  Paris, 
c'estassavoir  messire  Hélyon  de  Jaqueville ,  messire 
Robinet  de  Mailly,  maistre  Eustace  de  Laistre,  maistre 
Jehan  de  Troies,  Caboche,  Denisot  de  Chaumont, 
Garnot  de  Saint-Yon  et  plusieurs  autres.  Et  pour  tant, 
traictèrent  vers  le  Roy  et  le  duc  d'Acquitaine  que 
messire  Clugnet  de  Brabant ,  le  sire  de  Barbasan  et  le 

1.  Le  22  novembre.  La  sainte  Catherine  tombe  le  25. 

sire  de  Bosqueaulx  fiirerit  mandez  à  venir  audit  lieu 
de  Paris,  à  tout  giand  nombre  de  gens  d'armes,  pour 
la  garde  et  résistence  d'icelle,  et  aussi  pour  acompai- 
gner  ledit  duc  d'Acquitaine.  Et  avecques  ce  fut  mandé 
de  rechef  le  comte  d'Armaignac  qu'il  venist  à  Paris  le 
plus  brief  que  faire  se  pourroit ,  à  tout  la  plus  grant 
puissance  de  gens  d'armes  qu'il  povoit  fmer.  Et  le 
dessusdit  duc  Jehan,  venant  de  Bourgongne,  passa  par 
Troies  et  par  Prouvins  et  s'en  vint  à  Meaulx  en  Brye, 
Duquel  lieu  on  lui  refusa  l'entrée  par  le  commande- 
ment du  duc  d'Acquitaine  et  du  conseil  du  Roy,  qui 
leur  a  voit  escript  que  point  ne  le  meissent  dedens.  Dont 
il  ne  fut  point  bien  content ,  et  pour  tant  s'en  ala  à 
Laigny  sur  Marne  et  se  ioga  dedens  la  ville  et  ses  gens 
sur  le  plat  pays,  qui  de  ce  fut  moult  traveillé.  Et  d'au- 
tre part  se  mirent  sus  à  grant  puissance  plusieurs  capi- 
taines ou  pays  de  Picardie,  c'estassavoir  messire  Mar- 
telet  duMesnil,  Ferry  de  Mailli,  Hector  et  Phelipe  de 
Saveuses  frères ,  messire  Mauroy  de  Saint-Léger,  mes- 
sire Paien  de  Beaufort ,  Loys  de  Vargines  et  plusieurs 
autres,  lesquelz  en  dégastant  fort  le  pays,  alèrent  audit 
lieu  de  Laigny  sur  Marne  devers  ledit  duc  de  Bour- 
gongne, qui  mandez  les  avoit.  Et  tant  multiplia  sa 
compaignie  qu'ilz  furent  bien  vingt  mille  chevaulx  ou 
plus. 

Durant  lequel  temps,  le  roy  Loys,  sachant  que  point 
n'estoit  aymé  du  duc  de  Bourgongne  pour  cause  du 
renvoi  de  sa  fille,  se  parti  de  Paris  tout  malade  et 
s'en  ala  à  Angers.  Mais  avant  son  département  se 
voult  soubmectre  de  leur  discort  sur  le  Roy  et  son 
grant  conseil,  moiennant  qu'il  feust  oy  en  ses  dé- 
fenses. A  quoy  icellui  duc  de  Bourgongne  ne  voult 

aucunement  entendre,  mais  fist  respondre  à  iceulx 
qui  pour  ceste  cause  furent  envolez  devers  lui,  que  du 
tort  et  du  blasme  que  le  roy  Loys  avoit  fait  à  lui  et  à  sa 
sa  fille,  il  l'amanderoit  en  temps  et  en  lieu  quant  il 
pourroit. 

Lequel  duc  de  Bourgongne ,  de  Laigny  sur  Marne 
où  il  estoit,  envoya  à  Paris  devers  le  Roy  et  son  con- 
seil messire  Jehan  de  Luxembourg,  le  seigneur  de 
Saint  George  et  plusieurs  autres  notables  conseillers , 
qui  exposèrent  pleinement  au  conseil  du  Roy  la  cause 
de  sa  venue,  en  faisant  sa  requeste  qu'il  peust  entrer 
en  Paris  avecques  toute  sa  puissance,  pour  la  seureté  de 
sa  personne.  Mais  sur  ce  ilz  ne  eurent  quelque  res- 
ponse,  si  non  que  le  Roy  envoieroit  bien  brief  devers 
leur  seigneur  le  duc  de  Bourgongne,  pour  lui  faire  res- 
ponse.  Lequel  y  envoya  maistre  Jehan  de  Vaily,  pré- 
sident en  Parlement ,  et  aucuns  autres  ambaxadeurs 
du  conseil  du  Roi.  Mais  en  la  fin ,  après  plusieurs 
traictiez  et  ambaxades,  il  ne  peut  finer  au  conseil  du 
Roy  ne  aux  Parisiens ,  d'entrer  à  puissance  dedans  la- 
dicte  ville  de  Paris.  Aincois  lui  fut  dit  que  s'ily  vouloit 
entrer  en  son  simple  estât ,  le  Roy  et  son  conseil  en 
estoient  contens ,  et  non  autrement.  Ce  que  ledit  duc 
de  Bourgongne  n'eust  jamais  fait,  car  bien  sçavoit 
que  ceulx  qui  gouvernoient  le  Roy  estoient  ses  mortelz 
ennemis*. 

n  .' 

1 .  «  Et  ne  s'i  fust  pour  rien  fieés  t>  (add.  du  Siippl.  fr.  93). 


m 

CHAPITRE  GLIII. 

Comment  les  Parisiens  et  ceulx  de  l'Université  proposèrent,  devant  le  duc 
d'Acquitaine  et  les  autres  princes,  aucunes  besongnes  touchans  la  déso- 
lacion  de  ce  royaume. 

Or  est  ainsi  que  les  Parisiens ,  et  par  espécial  ceulx 
de  l'Université  ,  voians  de  jour  en  jour  que  plusieurs 
maulx  et  desrisions  se  multiplioient  entre  les  seigneurs 
du  sang  royal  et  ceulx  de  leur  conseil  l'un  contre 
l'autre,  à  la  grant  destruccion  du  royaume  et  du  povre 
peuple,  alèrent  un  certain  jour  en  grant  multitude 
devers  le  duc  d'Acquitaine,  où  estoit  présent  le  duc  de 
Berry,  le  conte  de  Pontieu  et  plusieurs  autres  grans 
seigneurs  et  gens  d'église,  demandans  audience  de 
parler.  Laquelle  obtenue ,  le  premier  président  com- 
mença le  theume  qui  s'ensuit  Domine ,  salira  nos,  peri- 
mus,  c'est-à-dire  :  Sire,  saulve  noiis,  car  nous  péris- 
sons; et  est  escriple  ou  chapitre  de  Saint  Mathieu. 
Lequel,  clèrement  exposa,  en  touchant  sagement  et 
éloquemment  plusieurs  conclusions  et  déclaracions, 
les  principaulx  malfaicteurs  du  royaume  troublans  et 
empeschans  et  de  fait  opprimans  le  povre  peuple. 
Après  la  fin  de  laquelle  proposicion ,  ledit  duc  d'Ac- 
quitaine jura  promptement  en  parole  de  filz  de  roy, 
que  doresenavant  oudit  royaume  les  malfaicteurs ,  de 
quelque  estât  qu'ilz  feussent,  seroient  punis  selon  leurs 
démérites,  et  que  justice  seroit  réparée  et  gardée  et  le 
clergié  et  le  peuple  seroient  tenus  en  paix.  Après  la- 
quelle response  se  partirent  tous  les  dessusdiz  du  duc 
d'Acquitaine.  Mais  à  brief  dire,  sa  parole  ne  son  en- 
tencion   ne  porent  point  venir  à  effect.  Car  tantost 

après  il  acoucha  malade  de  fièvres,  dont  il  mourut  le 
xviii^  jour  de  décembre*,  en  l'ostel  de  Bourbon.  Pour 
la  mort  duquel  furent  fais  grans  pleurs  et  lamentacions 
de  plusieurs  seigneurs  et  autres  ses  serviteurs.  Et  fut 
commune  renommée  qu'il  avoit  esté  empoisonné.  Si 
fut  gardé  en  ung  sarcus  de  plomb  oudit  hostel ,  par 
quatre  jours ,  et  là  vindrent  tous  les  collèges  de^Paris 
prier  pour  lui,  et  puis  fut  porté  à  Saint  Denis  et^enlerré 
assez  près  des  Royaulx. 

En  après,  huit  jours  ensuivans,  le  conte  d'Ârmignac, 
qui  avoit  esté  mandé  de  par  le  Roy,  entra  en  Paris 
pour  recevoir  l'office  de  la  connestablie  et  l'espée  de 
la  main  du  Roy,  en  faisant  le  serement  solemnel  comme 
il  est  de  coustume,  et  là  remercia  le  Roy  humble- 
ment du  grant  honneur  qu'il  lui  faisoit.  Et  estoit  acom- 
paigné ,  ledit  conte  d'Ârmaignac ,  à  compter  ceulx  de 
Paris,  bien  de  six  mille  combatans.  Et  tantost  envoia 
Remonnet  de  La  Guerre,  à  tout  quatre  cens  bacinetz , 
en  garnison  en  la  ville  de  Saint-Denis,  pour  résister 
contre  les  gens  dudit  duc  de  Bourgongne.  Et  pareille- 
ment, es  autres  lieux  sur  Seine,  fîst  rompre  les  pons  et 
et  passages.  Et  adonc,  Jehan  de  Corsay,  natif  de  Berry, 
fut  de  par  le  Roy  ordonné  maistre  des  arbalestriers  de 
France ,  et  messire  Thomas  de  Liersis ,  bailli  de  Ver- 
mandois  ;  et  le  seigneur  de  Humbercourt ,  bailli  d'A- 
miens*, messire  Pierre  d'Aunay,  natif  de  La  Rochelle , 
bailli  deSenlis;  messire  Mansart  d'Esne,  bailli  de  Vilry; 
messire  Brunet  de  Bonnes,  bailli  de  Tournesis,  et  ainsi 


1.  Sfc  dans  le  Suppl.  frrd3.  C'est  la  vraie  date,  comme  on  le 
-verra  dans  nos  pièces  justificatives.  Le  religieux  de  Saint-Denis  se 
trompe  de  deux  jours  en  la  mettant  au  16. 

en  plusieurs  autres  lieux  furent  fais  de  par  le  Roy 
plusieurs  nouveaulx  officiers- 


CHAPITRE  GLIV. 

Comment  le  duc  de  Bretaigne  vînt  à  Paris,  et  pour  quoy  •  Du  département 
du  duc  de  Bourgongne  de  Laigny  sur  Marne.  Et  de  laprinse  de  mes- 
sire  Martelet  du  Mesnil  et  Ferry  de  Mailly. 

Item,  en  ces  propres  jours,  Jehan,  duc  de  Bretaigne, 
ala  à  Paris  pour  traicter  devers  le  Roy,  que  le  duc  de 
Bourgongne  penstaler  devers  lui  à  toute  sa  puissance, 
laquelle  chose  il  ne  peut  impétrer,  et  pour  tant,  en 
assez  brief  temps  s'en  retourna  en  Bretaigne.  Mais , 
ains  son  département,  se  courrouça  moult  durement 
à  messire  Tannegui  du  Chastel ,  prévost  de  Paris ,  et 
lui  dist  plusieurs  injures,  pour  ce  qu'il  avoit  fait  mectre 
en  prison  en  Chastelet  le  Menistre  des  Maturins,  doc- 
teur en  théologie,  lequel  devant  ledit  Prévost  et  peuple 
de  Paris  avoit  fait  une  proposicion  de  par  le  duc  de 
Bourgongne. 

Lequel  duc  de  Bourgongne ,  après  ce  qu'il  eut  esté 
bien  dix  sepmaines  en  la  ville  de  Laigni  sur  Marne, 
véant  que  par  nul  moien  ne  pouvoit  impétrer  devers 
le  Roy  et  son  conseil  d'entrer  dedens  Paris ,  s'en  re- 
tourna et  s'en  ala  à  Dampmartin  et  puis  vers  Reims  , 
et  de  là ,  par  Tiérace  et  Cambrésis  vint  en  sa  ville  de 
Douay,  et  de  là  à  Lisle.  Et  tousjours,  ce  temps  durant, 
avoit  très  grant  nombre  de  gens  d'armes  sur  les 
champs,  desquelz  le  povre  peuple  estoit  fort  oppressé. 
Toutes  voies,  à  son  département  de  Laigny  fut  pour- 
suy  par  aucuns  souldoiers  du  Roy,  lesquelz  vers  le 

pont  de  Vaire*  priiidrent  et  occireiit  de  ses  gens,  dont 
grandement  fut  mal  content.  Et  pour  sa  longue  de- 
meure en  la  ville  de  Laigny,  les  Parisiens  et  autres 
gouverneurs  du  Roy  le  nommoient  communément' 
Jehan  de  Laigny.  Et  après,  quant  il  fut  retourné, 
comme  dit  est ,  en  la  ville  de  Lisle ,  ung  peu  de  temps 
après  s'en  ala  en  Brabant  visiter  ses  deux  nepveux, 
c'estassavoir  Jehan  et  Phelippe,  filz  au  duc  Anthoine 
de  Brabant ,  et  lors  y  mist  ung  commis  qui  gouverna 
toute  la  terre,  et  y  constitua  officiers,  c'estassavoir,  es 
contez  de  Ligny  et  de  Saint-Pol  et  toutes  les  autres 
appartenances  qui  furent  jadis  au  conte  Waleran  de 
Saint-Pol,  ayeul  des  dessusdiz  enfans.  Et  de  là  retourna 
en  Flandres ,  et  ordonna  au  seigneur  de  Fosseux ,  ca- 
pitaine de  Picardie,  à  faire  retraire  tous  ses  capi- 
taines et  gens  d'armes  hors  d'Artois  et  des  mètes  à 
l'environ. 

Et  pour  ce  que  les  aucuns  traveilloient  moult  fort 
le  pays  du  roy,  le  xxiv®  jour  de  janvier,  par  nuit, 
Remonnet  de  La  Guerre,  le  prévost  de  Compiengne  et 
le  seigneur  de  Bosqueaulx,  gouverneur  de  Valois,  par 
le  commandement  du  Roy  et  de  son  conseil,  assemblè- 
rent secrètement  grant  nombre  de  gens  d'armes,  et  se 
férirent  ou  logis  messire  Martelet  du  Mesnil  et  Ferry 
de  Mailli ,  qui  estoient  logez  ou  pays  de  Santers  en 
aucuns  villages,  à  tout  bien  six  cens  hommes  assem- 
blez de  plusieurs  terres ,  faisans  desrisions  sur  le  plat 
pays.  Lesquelz  par  les  dessusdiz  furent  tous  mis  à 
l'espée,  prins  et  destroussez ,  si  non  ceulx  qui  échap- 

1 .  Vaires,  canton  de  Lagny. 

2.  «  Le  nommoient  en  commun  langaige  »  [Suppl.fr.  93). 

pèrent  par  fuite.  Et  furent  lesdiz  messire  Martelet  et 
Ferry  de  Mailli  prins  prisonniers  et  amenez  à  Com- 
piengne.  Toutesfoiz,  le  jour  de  la  Purification  Nostre- 
Dame*,  ledit  messire  Martelet  et  quatre  autres  gentilz 
hommes,  après  ce  qu'ilz  eurent  esté  questionnez  par 
les  officiers  du  Roy,  furent  traynez,  et  puis  pendus  par 
les  cols  au  gibet  de  Compiengne.  Et  depuis,  ledit  Ferry 
de  Mailly,  par  le  moien  d'aucuns  de  ses  amis,  fut  rais 
à  pleine  délivrance. 


CHAPITRE  CLV. 

Comment  l'évesque  d'Arras  fît  révoquer  la  sentence  autrefois  donnée 
contre  maistre  Jehan^Petit.  Et  de  la  venue  de  l'empereur  de  Alemagne 
à  Paris,  et  des  manières  qu'il  y  tint. 

En  cest  an,  par  la  diligence  de  l'évesque  d'Arras, 
docteur  en  théologie,  nommé  Martin  Porée,  et  d'au- 
cuns autres  ambaxadeurs  dudit  de  Bourgongne  aians 
de  lui  procuracion,  fut  sentence  prononcée  au  concile 
à  Constance,  dont  la  teneur  s'ensuit  ; 

«  Par  le  conseil  des  clercs  de  droit,  par  icelle  nostre 
sentence  ordinaire,  laquelle  nous  affermons,  en  ces 
escrips  prononçons  et  déclairons  les  procès,  sentences 
et  condemnations,  arsins,  défenses  et  exécucions  faic- 
tes  par  l'évesque  de  Paris  contre  maistre  Jehan  Petit, 
et  toutes  choses  qui  de  ce  se  sont  ensuyes,  estre  de 
nulle  valeur,  et  les  adnuUons  et  cassons.  La  condem- 
nacion  des  despens  fais  légitimement  devant  nous  en 
ceste  cause,  nous  les  laissons  à  tauxer,  et  pour  cause. 


1.  Le  2  février  4416  (N.  S.). 


i 


[1415]  D'ENGUERRAN  DE  MONSTRELET.  135 

Ainsy  moi ,  Jourdain ,  évesque  d'Âlbanen*,  ainsi  moi , 
Anthoine ,  cardinal  d'Aquilée  ,  ainsi  moi ,  François , 
cardinal  de  Fleurence ,  le  prononçons.  »  Lequel 
procès  fut  condamné  en  concile  de  Constance,  le 
xv'  jour  de  janvier,  l'an  mil  quatre  ceijs  et  quinze. 

Ouquel  temps  vindrent  à  Paris  deux  chevaliers  des 
gens  Sigismont,  empereur  et  roy  d'Alemaigne,  pour 
préparer  son  hostel  et  mectre  pourveances ,  pour  ce 
qu'il  devoit  venir  audit  lieu  de  Paris.  Ausquelz  deux 
chevaliers  fut  baillé,  pour  loger  ledit  seigneur,  le  chas- 
tel  du  Louvre.  Et  le  jour  du  dimanche  gras  ensuivant* 
vint  ledit  Empereur  à  Paris ,  acompaigné  de  huit  cens 
chevaucheurs  ou  environ.  A  l'encontre  duquel  alèrent 
le  duc  de  Berry,  le  cardinal  de  Bar ,  le  conte  d'Armai- 
gnac,  connestable  de  France,  le  chancelier,  le  prévost 
de  Paris  et  des  marchans,  et  les  bourgeois  et  eschevins 
de  ladicte  ville  en  moult  noble  estât.  Lequel  roy  par 
iceulx  fut  amené  loger  au  Louvre.  Et  aucuns  jours 
après  fist  exposer  au  Roy  et  à  son  conseil  la  cause  de 
sa  venue ,  c'estassavoir  pour  l'union  de  nostre  sainte 
mère  l'Église.  Et  après,  il  se  ofTry  moult  au  Roy  à 
faire  pour  lui  ce  qu'il  pourroit  et  pour  son  royaume. 
Et  depuis  y  eut  ung  docteur  en  théologie,  nommé 
maistre  Girard  Machet,  qui  devant  lui  proposa  moult 
notablement  de  par  le  roy  de  France,  dont  il  fut  très 
content.  Lequel  roy  alors  estoit  assez  en  bon  point , 
et  mangèrent  moult  de  foiz  ensemble.  Et  lendemain 
des  Brandons'  vindrent  à  Paris  pour  veoir  ledit  roy 

1 .  Le  cardinal  d'Albano. 

2.  Le  11  février.  Juvénal  et  l'auteur  du  Journal  cC un  Bourgeois 
de  Paris  disent,  le  l»'  mars. 

3.  Le  18  février. 

d' Alemaigne ,  Loys  roy  de  Cécile ,  et  son  beau  filz  le 
conte  de  Ponthieii.  Et  pendant  ce  que  ledit  empereur 
fut  oudit  lieu  de  Paris,  lui  fut  par  le  Roy  et  ses  princes 
faicte  la  plus  grant  honneur  qu'on  eust  peu  faire  au  roy 
de  tout  le  monde.  Et  après  que  plusieurs  parlemens  eu- 
rent par  eulx  esté  faiz  sur  Testât  de  l'Église  universelle 
et  autres  besongnes,  il  se  parti  de  ladicte  ville  de 
Paris,  le  mercredi  devant  Pasques  fleuries*,  et  le  con- 
voya le  Roy  jusques  à  La  Chapelle  entre  Paris  et  Saint- 
Denis.  Ouquel  lieu,   à  leur  département,  se  offrirent 
moult  l'un  à  l'autre.  Et  de  là  fut  convoie  jusques  à 
Saint-Denis  par  le  roy  Loys,  le  duc  de  Berry  et  le  car- 
dinal de  Bar.  Lequel  roy  d' Alemaigne  fut  receu  moult 
honorablement  oudit  lieu  par  l'abbé  d'icelle  ville ,  et 
de  là  chevaucha  à  Beauvais.  A  l'encontre  duquel  vin- 
drent  l'évesque  de  ladicte  ville  de  Beauvais  et  grant 
foison  de  bourgois,  qui  lui  firent  grant  révérence. 
Et  le  mena  ledit  évesque  loger  en  son  hostel,  et  là  fist 
ses  pasques,  acompaigné  du  duc  de  Milan  oncle  du 
duc  d'Orléans ,  de  l'arcevesque  de  Reins ,  et  d'aucuns 
autres  ambaxadeurs  du  roy  de  France,  par  lui  envolez 
au  roy  d'Angleterre  son  adversaire.  Et  après  ce ,  de 
Beauvais,  par  le  pont  de  Remy,  s'en  ala  à  Saint-Riquier 
pour  ce  que  ceulx  d'Abbeville  ne  vouldrent  mectre 
ses  gens  dedens,  pour  tant  que  avecques  lui  avoit  des 
ambaxadeurs  Anglois  pourtans  la  croix  rouge.  Et  de 
Saint-Riquier,  s'en  ala  à  Saint-Josse  en  pèlerinage,  et 
vindrent  à  l'encontre  de  lui  l'abbé  et  le  couvent  dudit 
lieu,  à  procession,  comme  s'ilz  eussent  fait  pour  la 
venue  du  roy  de  France,.  Et  quant  il  ot  fait  son  orai- 

L  Le  20  mars.  ,  •  -;>     " 

SOD,  il  ne  donna  ne  offry  riens  au  glorieux  amy  de 
Dieu  saint  Josse.  Et  est  vérité  que  icellui  Empereur 
estoit  armé,  et  portoit  à  l'arçon  de  sa  selle  ung  cha- 
peau de  Montaulban,  ayant  sur  ses  armeures  une  noire 
heucque,  en  laquelle  estoit  une  droite  croix  devant  et 
derrière,  de  couleur  de  cendre,  sur  laquelle  estoit  escript 
en  latin  O  que  tout  puissant  est  miséricorde'^ .  Et  ainsi 
estoient  habillez  et  armez  la  plus  grant  partie  de  ses 
gens,  montez  sur  bons  et  légers  chevaulx.  Et  de  là  s'en 
ala  à  Estaples  par  Boulongne,  mais  ceulx  de  la  ville  ne 
le  laissèrent  point  entrer  dedens,  dont  il  eut  grande 
indignacion,  et  pour  ce  ne  voult-il  point  recevoir  les 
préseus  à  lui  envolez  de  ladicte  ville.  Et  quant  il  eust 
disné  dedens  la  basse  Boulongne',  il  s'en  ala  au  giste 
à  Calais.  Et  vint  à  l'encontre  de  lui  le  conte  de  War- 
wich,  capitaine  d'icelle  ville,  acompaigné  de  gens 
d'armes  et  d'archers ,  recevant  icellui  et  ses  gens 
moult  honnorablement,  tout  aux  despens  du  roy  d'An- 
gleterre, jusques  au  mardi  ensuivant,  qu'il  se  party  et 
s'en  ala  en  Angleterre. 

Lequel  Empereur,  durant  le  temps  qu'il  estoit  en  la 
ville  de  Paris  comme  dit  est  dessus,  ala  à  ung  certain 
jour  seoir  en  la  chambre  de  parlement  avec  les  prési- 
dens  et  autres  conseillers ,  qui  très  grant  révérence  et 
honneur  lui  firent,  et  le  firent  seoir  ou  siège  royal.  Et 
après  commencèrent  les  advocats  à  plaider  les  causes 
en  la  présence  des  parties,  ainsi  qu'il  est  de  coustume. 
Entre  lesquelles  en  y  avoit  une  d'un  chevalier  de  Lan- 
guedoch  contre  ung  escuier,  nommé  Guillaume  Sor- 

1 .  «  O  que  Dieu  tout  puissant  est  niisericors  »  [Suppl.  fr.  93). 

2.  Boulogne-sur-Mer  est  divisée  en  ville  haute  et  ville  basse. 

guet*,  et  estoit  pour  avoir  l'office  de  la  séneschaulcie 
de  Beaucaire,  ouquel  ung  chascun  se  disoit  avoir  droit 
par  le  don  du  Roy,  mais  ledit  chevalier  mectoit  en 
ses  défenses  que  nul  ne  pouvoit  tenir  ledit  office  ne  ne 
devoit,  se  premier  n'estoit  chevalier.  Et  adonques 
l'Empereur,  oiant  le  différent  des  parties,  demanda  à 
icellui  escuier,  en  latin ,  s'il  vouloit  estre  chevalier. 
Lequel  respondi  que  oyl.  Et  lors  ledit  Empereur 
demanda  une  espée,  laquelle  lui  fut  baillée,  et  en  fist 
là  prestement  ledit  escuier  chevalier,  ouquel  ledit 
office  fut  adjugé  par  lesdiz  seigneurs  de  parlement. 
Néantmoins ,  quand  le  Roy  et  son  conseil  furent 
advertis  de  ceste  besongne ,  ne  furent  point  bien 
contens  desdiz  seigneurs  de  parlement  pour  ce  qu'ilz 
lui  avoient  ainsi  souffert.  Car  il  sembloit  que  ceste 
besongne  se  feist  comme  par  auctorité  et  haulteur,  de 
le  pouvoir  faire  ou  royaume  de  France,  ce  que  pour 
nulle  raison  on  ne  lui  eust  souffert.  Toutesfoiz  la 
chose  se  passa  soubz  dissimulation ,  et  n'en  fut  aucu- 
nement monstre  nul  semblant  au  dessusdit  Empe- 
reur \ 


1 .  Le  chevalier  se  nommait  Gui  Peslel  et  l'écuyer  Guillaume 
Seignet.  Voy.  la  note  ci-contre. 

2.  Pour  donner  ici,  en  passant,  une  nouvelle  preuve  de  l'exac- 
titude habituelle  de  Monslrelet ,  nous  tirons  du  recueil  de  pièces 
que  nous  avons  formé  pour  notre  édition ,  le  passage  suivant  de 
l'un  des  registres  du  parlement  de  cette  époque.  «  Et  ce  jour  (le 
lundi  16  mars  1415)  pour  ce  que  monseigneur  Sigismond,  empe- 
reur ou  roy  des  Romains ,  et  roy  de  Honguerie ,  qui  estoit  venu 
oir  les  plaidoieries  et  veoir  la  court  à  oir  proposer  contre  ledit 
Seignet  par  le  conseil  de  Pestel  que  icellui  Seignet  n'estoit  pas 
chevalier  et  ledit  Pestel  l'esloit,  a,  présens  tous,  lui  assiz  dessus 
les  présidens  et  au  plus  hault,  appelle  ledit  Seignet,  en  disant  que 


o 

CHAPITRE  GLVI. 

Comment  une  grande  taille  fut  mise  sus  par  les  gouverneurs  du  roy,  dont 
les  Parisiens  furent  malcontents  ;  et  autres  besongnes  qui  sourdirent  à 
ceste  cause. 

En  ce  temps,  après  le  département  dudit  empereur, 
fut  mise  sus  une  grande  taille  par  tout  le  royaume  de 
France,  de  ceuix  qui  gouvernoient  le  Roy,  c'estassavoir 
la  Royne,  le  roy  de  Cécile ,  le  duc  de  Berry  et  aucuns 
autres.  Pour  laquelle  le  peuple ,  et  par  espécial  ceulx 
de  Paris  qui  estoient  favorables  au  duc  de  Bourgongne, 
furent  fort  troublez  contre  les  seigneiu^s.  Car  avecques 
ce,  ledit  duc  de  Bourgongne  avoit  en  icelle  ville  plu- 
sieurs de  son  alliance  qui  chascun  jour  machinoient 
et  traictoient  secrètement  qu'il  peust  revenir  devers  le 
Roy  et  avoir  le  gouvernement  du  royaume.  Et  afin 
d'acoroplir  leur  intencion,  lui  a  voient  fait  savoir  qu'il 
envoiast  couvertement  aucuns  de  ses  gentilz  hommes 
dedens  Paris,  bien  instruis  et  de  grant  prudence, 
ausquelz  ilz  se  peussent  ralier  et  avoir  conseil  se  be- 
soing  leur  estoit.  Laquelle  requeste  le  duc  de  Bour- 
gongne acompli,  et  y  envoia  messire  Jennet  de  Poix, 
Jaques  de  Fosseux ,  le  seigneur  de  Saint-Léger,  Buret 


à  lui  appartenoit  bien  de  faire  chevaliers;  et  print  d'un  de  ses 
gens  son  espée  et,  ledit  Seignet  miz  à  genoulx  près  du  gréphier , 
frappa  m  grans  couz  ledit  roy  sur  ledit  Seignet ,  puiz  fit  deschau- 
cer  l'un  de  ses  espérons  dorez  et  l'y  fit  chaucer  par  l'un  de  ses 
gens,  et  s'y  ceindre  une  ceinture  où  estoit  pendu  un  cousteau  long, 
pour  espée.  Car  aussi  avoit-il  paravant  requis  de  l'avancement  de 
la  cause  dudit  Seignet.  » 

d'Aufery*  et  aucuns  autres.  Lesquelz  portèrent  plu- 
sieur  lectres  de  crëdence  signées  de  la  main  dudit  duc, 
adréçant  à  ceulx  qu'il  savoit  qui  tenoient  son  parti. 
Et  en  conclusion  ,  ou  contempt  et  soubz  la  couleur  et 
hayne  de  la  taille  dessusdicte,  iceulx  Parisiens  conclu- 
rent et  jurèrent  conspiracion  entre  eulx.  Et  avoient 
entencion  que  le  jour  du  grand  vendredi^,  après  disner, 
tous  ensemble  prendroient  ceulx  qui  estoient  à  eulx 
contraires,  et  premièrement  le  Prévost  de  Paris,  et  s'il 
n'estoit  à  eulx  consentant  comme  juge,  ilz  l'occiroient. 
Et  sans  mercy  prendroient  le  Roy  et  le  mectroient  en 
chartre.  Après  ilz  mectroient  à  mort  la  Roy  ne ,  le 
chancelier  de  France  et  autres  sans  nombre,  avecques 
la  royne  de  Cécile.  En  oultre  ilz  vestiroient  de  vielz 
et  honteux  habitz  le  roy  de  Cécile  et  le  duc  de  Berry, 
et  leur  feroient  rère  leurs  testes  et  mener  par  la  ville 
de  Paris  sur  deulx  ors  tumbereaulx ,  et  après  ce  les 
feroient  mourir.  Toutefoiz  ce  fut  atargé  à  faire  à  ce 
jour,  par  aucuns  d'iceulx,  disans  que  plusieurs  adonc 
pourroient  eschaper  estans  en  leurs  dévocions  par 
dehors  et  dedens  Paris^  et  plusieurs  seroient  es  coléges 
ce  jour  pour  cause  de  confession ,  et  autres  seroient 
en  pèlerinages,  et  aussi  à  ce  jour  on  ne  les  pourroit 
pas  trouver  en  leurs  maisons ,  mais  mieulx  vauldroit 
ce  faire  le  jour  de  Pasques,  après  disner.  Lesquelz  tous 
ensemble  promirent  à  ce  faire  le  jour  de  Pasques,  sans 
faulte^  Mais  ce  fut  révélé  par  une  femme  à  Michault 
Lalier,  lequel  le  fist  savoir  à  Bureau  de  Dampmartin, 
son  très-cher  ami,  par  lectres,  lui  conseillant  qu'il  s'en 

1 .  a  Binet  d'Auffeu  »  {Suppl.  fr.  93 j. 

2.  Le  vendredi  saint,  29  mars  1416  (N.  S.). 

3.  Tout  ce  qui  suit  se  rapporte  à  l'année  1416. 

alast  bien  tost  hors  de  Paris,  ce  qu'il  fist.  Et  celui 
Bureau  le  fist  savoir  au  chancelier,  ainsi  qu'il  devoit 
aler  disner.  Lequel  prestement  s'en  fouy  au  Louvre  et 
fist  dire  aux  seigneurs  du  sang  royal  et  aux  autres 
qu'ilz  se  saulvassent  et  affuissent  audit  Louvre.  La- 
quelle chose  ilz  firent  prestement,  excepté  le  Prévost 
de  Paris  qui  se  arma  et  les  siens,  jusques  au  nombre 
de  cinquante  hommes  d'armes ,  et  saisi  soudainement 
les  haies,  et  print  en  son  chemin  aucuns  des  consen- 
tans  qui  encore  n'estoient  point  armez,  en  leurs 
maisons,  et  les  bouta  en  Chastellet.  Lors  furent  moult 
esbahis  lesdiz  conspirateurs,  et  toute  leur  entencion 
fut  corrompue  et  frustrée.  Toutesfoiz  ledit  Prévost, 
garny  de  grant  nombre  de  gens  d'armes,  assailli  tan- 
tost  plusieurs  maisons,  èsquelles  il  trouva  plusieurs 
hommes  d'armes ,  tous  embastonnez  et  mucez  pour 
acomplir  ladicte  occision.  Entre  lesquelz  fut  prins 
sire  Amaulry  d'Orgemont ,  l'archidiacre  d'Amiens , 
doien  de  Tours  et  chanoine  de  Paris ,  l'un  des  prési- 
dens  en  la  chambre  des  comptes  et  maistre  des  re- 
questes,  Robert  de  Bellay,  très  riche  drapier,  le  sire  de 
l'ostel  de  l'Ours  à  la  porte  Baudet,  et  plusieurs  autres 
notables  hommes. 

Laquelle  chose  fut  par  ledit  chancelier  manifestée 
parlectres  au  connestable  et  au  mareschal  de  France, 
estans  en  la  frontière  de  Harfleu.  Lequel  connestable, 
sans  délay  envoya  Raymonnet  de  la  Guerre  acompai- 
gné  de  huit  cens  hommes  d'armes,  aux  seigneurs  à 
Paris,  et  traicta  trêves  ung  moys  avecques  les  Anglois 
de  Harfleur,  depuis  le  cinquiesme  jour  de  may  jusques 
au  second  jour  de  juing.  Et  le  samedi  second  jour  de 
may,  furent  amenez  des  neuves  haies  les  dessusdiz 

prisonniers,  où  ilz  eurent  les  testes  tranchées  comme 
traistres.  Mais  ledit  Amaulry  d'Orgemont,  comme 
homme  d'église,  par  l'ordonnance  du  grant  conseil 
du  Roy  fut  rendu  par  le  Prévost  de  Paris  au  doien  et 
chapitre  de  Nostre-Dame  de  Paris,  à  faire  son  procès 
et  sacondempnacion.  Lesquelz  prestement  firent  son- 
dit  procès,  en  condempnant  icellui  au  pain  et  àl'eaue 

en  chartre. 

,  Après  les  trêves  faictes,  ledit  connestable  vint  a 
Paris  acompaigné  de  trois  cens  hommes  d'armes,  et 
adonc,  lui  acompaigné  de  hommes  d'armes  sans  nom- 
bre et  le  Prévost  de  Paris  avecques  lui ,  prindrent 
toutes  les  chaynes  de  fer  aval  Paris  et  les  firent  toutes 
porter  en  la  bastille  Saint-Anlhoine ,  et  pareillement 
ostèrent  à  ceulx  de  ladicte  ville  leurs  armeures*. 

Adonc  vint  à  Paris  messire  Loys  Bourdon,  acompai- 
gné de  deux  cens  hommes  d'armes,  et  après  vindrent 
Clugnet  de  Brabant  et  le  seigneur  de  Bosqueaulx,  gou- 
verneur de  Valois,  en  grant  arroy.  Si  furent  lors  ceux 
qui  furent  favorables  au  duc  de  Bourgongne,  en  grant 
perplexité  en  icelle  ville  de  Paris,  et  parespécial  ceulx 
qu'on  trouva  coupables  de  la  dessusdicte  conspiracion 
furent  punis  sans  miséricorde,  et  en  y  eut  plusieurs 
décolez  publiquement  et  les  autres  noiez  en  la  rivière 
de  Seine.  Toutesfoiz  les  nobles  que  le  duc  de  Bour- 
gongne y  avoit  envoiez  couvertement ,  s'en  retour- 
nèrent secrètement  au  mieulx  qu'ilz  porent,  et  ne 
furent  ne  prins  ne  arrestez.  Et  après  les  besongnes 
dessusdictes,  gens  d'armes  se  commencèrent  à  mectre 

>^^>'  Ceci  se  passait  le  8  mai  4  4i  6 ,  comme  on  le  verra  dans  nos 
pièces  justificatives.  - 

SUS  en  France  de  toutes  pars ,  c'estassavoir  de  par  le 
roy  de  France  et  ceulx  qui  de  par  lui  avoient  le  gou- 
vernement du  royaume.  Et  pareillement  en  fist  et 
souffrit  faire  aux  siens  le  duc  de  Bourgongne.  Et  par 
ainsi  le  povre  peuple,  pour  le  temps  d'adonc,  en  di- 
verses parties  du  royaume  fut  moult  mengié  et  op- 
pressé ,  et  en  y  avoit  moult  peu  qui  le  défendeissent, 
et  ne  sçavoient  que  faire ,  et  n'avoient  autre  secours , 
fors  de  prier  à  Dieu  mercy,  requérans  que  de  sa  grâce 
y  voulsist  pourveoir  de  remède  ^ 

1 .  Ici  le  ms.  Suppl.  fr.  93  offre  une  variante  importante.  Il 
finit  le  chapitre  par  ces  mots  :  a  Et  n'avoient  aultre  recours ,  si- 
non de  crier  misérablement  à  Dieu  leur  créateur  vengance  pour 
les  maulx  et  grieftez  que  on  leur  faisoit  souffrir  »  (fol.  246,  col.  A). 

DE  L'AN  MCCCCXVI. 

[Du   19   avril  1416  au  11  avril   1417.] 


CHAPITRE   CLVII. 

Gomment  l'empereur  d'Alemaigne,  dont  dessus  est  faicte  mencion,  ala  à 
Londres,  et  le  frère  du  roy  de  Cipre  vint  à  Paris,  La  mort  du  duc  de 
Berry.  Et  plusieurs  ambaxades  qui  se  firent  d'entre  France  et  Angle- 
terre. .  ,       . 

A.U  commencement  de  cest  an 'l'empereur  et  roy 
d'Alemaigne  arriva  à  Londres  \  Au  devant  duquel  ala 
le  roy  d'Angleterre,  ses  frères  et  autres  princes,  acom- 
paignez  de  grant  nombre  de  nobles  hommes  et  aussi 
grant  multitude  de  gens  d'église ,  bourgois  et  popu- 
laires. Et  lui  fut  par  ledit  roy  et  ses  princes  faicte 
grande  révérence  et  grant  honneur.  Et  tost  après  y 
ala  le  duc  Guillaume,  conte  de  Haynau,  à  tout  six  cens 
chevaulcheurs ,  pour  traicter  de  la  paix  de  France  et 
d'Angleterre.  Et  lors  alèrent  devers  icellui  roy  am- 
baxadeurs  de  divers  pays,  entre  lesquelz  en  y  ala 
cent  de  par  le  duc  de  Bourgongne  '. 

1.  Walsingham  dit  que  l'empereur  Sigismond  arriva  à  Londres 
le  7  mai.  {Elst.  hrevis^  p.  441.) 

2.  Cette  ambassade  si  nombreuse  du  duc  de  Bourgogne  à  l'em- 
pereur Sigismond  est  à  remarquer.  Elle  précise  le  moment  où 
l'empereur  changea  brusquement  de  politique  envers  la  France. 
La  chronique  manuscrite  que  nous  avons  déjà  souvent  citée,  nous 
donne  à  ce  sujet  quelques  détails  que  nous  reproduisons  :  «  Et 
est  vray  que  quant  le  roy  des  Rommains  parti  d'Alemaingne  pour 
aller  en  France  et  en  Engleterre,  il  estoit  et  avoit  tousjours  esté 

En  ces  jours  vint  à  Paris  devers  le  roy  de  France  le 
conte  de  Trois  Citez,  frère  au  roy  de  Cipre.  A  rencon- 
tre duquel  alèrent  le  connestable,  Charles,  filz  du  duc 
de  Bourbon,  le  prévost  de  Paris  et  plusieurs  autres, 
par  lesquelz  fut  amené  devers  le  Roy  et  la  royne, 
qui  le  receurent  joyeusement  et  honnorablement. 

Et  le  vi^  jour  du  mois  de  may  ensuivant,  à  Amiens, 
par  la  vertu  d'un  mandement  royal  furent  bannis  du 
royaume  de  France  messire  Jennet  de  Poix,  Jaques  de 
Fosseux,  le  seigneur  de  Saint-Liger,  Binet  d'Aufleu, 
Hue  de  Sailli,  messire  Phelippe  de  Morviller,  Guil- 
laume Sanguin  et  aucuns  autres  des  gens  du  duc  de 
Bourgongne;  et  fut  pour  le  souspeçon  d'estre  coul- 
pables  de  la  conspiracion  faicle  à  Paris  contre  les 
royaulx,  dont  dessus  est  faicte  mencion. 

Esquelz  jours  aussi,  Jehan,  duc  de  Berry,  moult 
ancien  et  plein  de  ses  jours,  s'acoucha  malade  à  Pa- 
ris en  son  hoslel  de  Neelle,  et  fut  grandement  visité  de 
par  le  roy,  son  nepveu,  qui  lors  estoit  assez  en  santé, 
et  par  les  autres  seigneurs  du  sang  royal.  Mais  toutes- 
foiz  il  trespassa  de  ce  siècle,  le  xiii*  jour  du  mois  de 
juing  *,  sans  délaisser  hoir  masle  de  sa  char,  par  quoy 

tenant  le  party  contraire  du  duc  de  Bourgongne  par  le  moien  du 
duc  Loys  de  Bavière ,  frère  de  la  roynne  de  France ,  des  cardi- 
naulx  de  Cambray  et  de  Saint-March,  maistre  Jehan  Gerson  et 
autres  commis  ambaxadeurs  du  roy  de  France  par  le  moien  des 
gouverneurs  du  royaume,  mais  quant  ledit  roy  des  Rommains 
retourna  en  sondit  pais  il  estoit  tous  tournez  de  la  partie  du  duc 
de  Bourgongne  par  ce  qu'il  avoit  veu  et  oy  en  sondit  voiage.  » 
(Bibl.  imp.,  ms.  coté  Cord.  16,  fol.  356^°.)  Conf.  ce  que  dit  Mon- 
strelet  lui-même,  plus  bas,  p.  147. 

1 .  Juvénal  des  Ursins  et  le  religieux  de  Saint  -  Denis  disent 
le  15.  La  chronique  Cord.  16  a  ici  un  mot  instructif.  «  En  cel  an 
m  10 

la  duchié  de  Berry  et  la  conté  de  Poictou  retournè- 
rent au  domaine  du  Roy,  lequel  les  donna  à  Jehan 
duc  de  Touraine  son  ainsné  filz,  et  filleul  dudit  dé- 
funct.  Et  fut  son  cuer  enterré  à  Saint-Denis,  et  ses 
entrailles  dedens  l'église  Saint-Pierre  des  Degrez,  et 
son  corps  fut  porté  à  Bourges  en  Berry  et  enterré  en 
l'église  cathédrale.  Ce  duc  de  Berry  avoit  eu  deux 
filles  de  sa  femme  ^,  dont  l'ainsnée  estoit  la  contesse 
d'Armignac,  mère  de  Amé,  conte  de  Savoie^,  et  la 
seconde  estoit  duchesse  de  Bourbon  ^  Et  est  vérité 
que  ledit  duc  de  Berry  donna  à  Jehan  duc  de  Bour- 
gongne,  son  nepveu  et  filleul,  le  conté  d'Estampes 
par  certaines  condicions.  Et  après  la  mort  du  roy  de 
France,  donna  à  Charles  son  mainsné  filz,  la  capitaine- 
rie de  Paris  soubz  le  gouvernement  du  roy  Loys  son 
beau-père,  et  avec  ce  lui  donna,  le  Roy,  la  duchié  de 
Touraine. 

En  oultre,  les  ambaxadeurs  du  roy  de  France  qui 
estoient  alez  avec  le  roy  d'Alemaigne  en  Angleterre , 
c'estassavoir  l'arcevesque  de  Reims  et  le  seigneur  de 


moru  le  duc  de  Berry  en  la  ville  de  Paris  et  fu  menez  et  enterrez 
en  la  ville  de  Bourges.  Et  par  ainsi  demoura  le  conte  d'Armignac, 
gouverneur  du  royaume  de  France.  »  (Bibl.  imp.,  ms.  Cord.  16, 
fol.  337^°.) 

1.  Sans  compter  ses  deux  fils,  Charles  et  Jean  de  Berri,  qui 
furent  tous  deux  comtes  de  Montpensier  et  moururent  sans  enfants, 

2.  Bonne  de  Berri  avait  épousé,  en  1376,  Amédée  VII,  comte 
de  Savoie,  dont  elle  eut  Amédée  VIII,  qui  le  premier  porta  le 
titre  de  duc  de  Savoie.  Elle  se  remaria  à  Bernard,  comte  d'Arma- 
gnac, connétable  de  France. 

3.  Marie  de  Berri,  mariée  1°  à  Louis  de  Chatillon,  dit  de 
Blois,  comte  de  Dunois  ;  2°  à  Philippe  d'Artois,  comte  d'Eu  ;  3°  à 
Jean  I",  duc  de  Bourbon. 

Gaucourt  et  aucuns  autres,  retournèrent  en  France 
devers  le  Roy.  Et  à  l'instance  dudit  roy  d'Alemaigne, 
vindrent  à  Calais  les  ambaxadeurs  du  roy  d'Â.ngleterre, 
c'estassavoir  l'évesque  de  Norwège  *  et  Thomas  Erpin- 
guen,  chevalier  de  grant  renom,  et  le  grant-maistre 
d'ostel  du  Roy,  acompaignez  de  soixante-dix  chevaul- 
cheurs,  lesquelz  par  sauf-conduit  du  roy  de  France 
alèrent  de  Calais,  par  Monstereuil  et  par  Abbeville,  à 
Beauvais.  Duquel  lieu  ilz  furent  honnorablement  re- 
ceuz  par  les  gens  du  Roy  qui,  de  Paris  estoient  là  en- 
volez devers  eulx  pour  traicter  trêves  ung  certain 
temps  entre  les  deux  roys  de  France  et  d'Angleterre, 
et  aussi  des  raençons  des  prisonniers  que  tenoient  les- 
diz  Anglois.  Mais  riens  ne  porent  accorder,  pour  tant 
que  le  connestable  de  France  avoit  fait  mectre  le  siège 
devant  Harfleur,  par  mer,  lequel  il  ne  vouloit  point 
faire  départir;  et  pour  ce  s'en  retournèrent  lesdiz  An- 
glois en  Angleterre  sans  riens  besongner.  Mais  tost 
après  furent  envolez  de  par  ledit  roy  d'Angleterre  au- 
tres ambaxadeurs  devers  lesdiz  Jehan  et  Phelippe  de 
Bourgogne,  à  Lisle,  c'estassavoir  le  conte  de  Varvich 
et  aucuns  autres,  lesquelz traictèrent  tant  devers  icellui 
duc  qu'ilz  eurent  trêves  l'un  avecques  l'autre  depuis 
la  nuit  Saint  Jehan-Baptiste  de  l'an  mil  quatre  cens  et 
seize  jusques  à  la  Saint-Michel  mil  quatre  cens  et  dix- 
sept,  tant  seulement  pour  les  contez  de  Flandres  et 
d'Artois  et  les  enclavements.  Si  furent  tantost  publiées 
de  par  ledit  duc  de  Bourgongne  es  lieux  acoustumez. 
Dont  moult  de  gens  furent  moult  esmerveillez  pour 
icelles  trêves  faictes  ainsi  particulières. 

1.  Lis.  Norwich, 

CHAPITRE  GLVIII. 

Comment  messire  Jennet  de  Poix  et  autres  alèrent  secrètement  à  Saint- 
Denis  de  par  le  duc  de  Bourgongne.  Et  de  plusieurs  chevauchées  qui 
se  firent  sur  le  royaume  * . 

Item,  oudit  moys  de  juing,  messire  Jehannet  de 
Poix,  par  l'accord  dudit  duc  de  Bourgongne  son  sei- 
gneur, acompaigné  de  quatre  cens  piétons,  print  cha- 
riotz  et  mist  en  tonneaulx  secrètement  leurs  armeures, 
et  par  compaignies  alèrent  par  divers  chemins  jusques 
à  Saint-Denis,  au  Lendit,  en  guise  de  marchans.  Et 
ainsi  que  le  Roy  estoit  à  Saint-Germain  en  Laie  et  le 
connestable  en  Normendie,  plusieurs  d'iceulx  se  mu- 
çèrent  sur  le  chemin,  et  les  autres  entrèrent  en  la  ville 
comme  marchans.  Et  là  aloient,  principalement  pour 
prendre  le  chancelier  et  Tanegui  du  Chastel ,  prévost 
de  Paris.  Mais  tandis  qu'ilz  buvoient  et  mengeoient, 
lesdiz  chancelier  et  Tanegui  passèrent  sans  empesche- 
ment  par  ladicte  ville  et  retournèrent  à  Paris.  Et  après 
ce  qu'ilz  sceurent  qu'ilz  furent  passez,  ilz  retournè- 
rent à  confusion  en  Picardie,  en  amenant  avec  eulx 
prisonniers  et  despoulles  du  royaume.  Dont  le  peuple 
ne  fut  point  bien  content. 

Et  d'autre  part.  Ferry  de  Mailly,  acompaigné  de 
plusieurs  gens  de  guerre,  ala  en  Santers  es  villes  du 
Quesnel  *,  Hangest,  et  où  avoit  esté  prins  messire  Mar- 
telet  et  lui,  et  là  prindrent  plusieurs  prisonniers  et  au- 
tres biens  sans  nombre,  et  les  emmenèrent.  Et  lesdiz 

1 .  Le  second  paragraphe  de  ce  chapitre  forme  la  matière  du 
chapitre  clix  des  imprimés. 

2,  Le  Quesne  {Somme). 


[4416]  D'ENGUERRAN  DE  MONSTRELET.  449 

prisonniers,  après  ce  qu'ilz  eurent  esté  piteusement 
questionnez,  furent  mis  à  grans  finances. 

Et  pareillement,  messire  Mauroy  de  Saint-Léger 
passa  l'eaue  de  Seine  et  s'en  ala  mectre  en  embusche 
assez  près  du  chastel  de  Chaule  *.  Et  au  matin,  quant 
le  pont  fut  avalé,  soudainement,  à  tous  ses  gens,  print 
ledit  chastel,  lequel  grandement  estoit  rempli  de  tous 
biens.  Mais  assez  tost  après,  les  paysans  de  Lihons  et 
autres  villes,  qui  avoient  leurs  biens  dedens,  alèrent  à 
puissance  devant  ledit  chastel.  Et  en  fin  traictèrent  tant 
devers  ledit  messire  Maulroy,  que,  moyennant  grant 
somme  d'argent  que  lui  et  ses  gens  en  eurent,  se  party 
de  là,  en  rendant  le  chastel  à  la  dame  doairière  d'icellui . 

CHAPITRE  CLIX. 

Comment  Lihons  en  Santers  fu  pillé  de  plusieurs  capitaines,  qui  se  mei- 
rent  sus  :  la  prinse  du  chastel  de  Beaumont  ;  et  l'assault  et  prinse  de 
Neelle,  et  autres  matières  *. 

Item,  assez  tost  après,  ledit  messire  Maulroy  de 
Saint-Léger  et  Jehan  d'Aubigny  alèrent  loger  à  Lihons 
en  Santers,  laquelle  ville  avecques  la  proye  ilz  pillè- 
rent et  ravirent  tous  les  biens,  et  avecques  ce  raen- 
çonnèrent  plusieurs  hommes  à  grant  finance.  Et  ce 
fait,  à  tout  leur  proie,  s'en  retournèrent  en  Artois. 

Ainsi  et  par  ceste  manière  se  commencèrent  à  as- 
sembler plusieurs  compaignies,  tant  nobles  comme 
non  nobles,  estans  au  duc  de  Bourgongne,  dessoubz 
plusieurs  estandars.  Desquelz  estoient  principaulx , 

4.  Cbaulnes,  près  Lihons -en-Santerre, 
2.  Titre  de  l'édition  de  4S72. 


iSO  CHRONIQUE  [4416] 

ledit  messire  Maulroy  de  Saint-Léger,  Jehannot  de 
Poix,  Daviot,  son  frère,  le  seigneur  de  Sores  en  Beau- 
voisis,  Jehan  de  Fosseux ,  Hector  et  Phelippe  de  Sa- 
veuses.  Ferry  de  Mailly,  Loys  de  Vargines,  messire 
Paien  de  Beaufort,  messire  Loys  Brunel,  Jehan  d'On- 
queure,  Girard,  bastard  de  Brimeul,  et  autres  sans  nom- 
bre. Lesquelz  très  souvent  chevauchoient  à  estandart 
desployé  sur  le  royaume,  c'estassavoir  sur  les  marches 
de  la  conté  d'Eu  et  d'Aumarle,  et  aussi  es  pays  de  San- 
ters  et  de  Beauvoisis  jusques  sur  la  rivière  d'Oise,  par 
espécial  sur  les  terres  de  ceulx  qui  autrefois  avoient 
tenu  le  parti  d'Orléans.  Esquelz  pays,  iceulx  faisoient 
maulx  sans  nombre,  prenans  hommes  prisonniers  et 
autres  proies,  comme  on  fait  de  coustume  sur  enne- 
mis. Desquelles  malefaçons  et  rapines,  iceulx  et  leurs 
gens  estoient  grandement  remplis.  Et  pareillement  y 
avoit  plusieurs  autres  capitaines  et  conducteurs,  mes- 
sire Catilinas,  chevalier  lombart,  Jehan  de  Gingin,  Je- 
han du  Clau  et  Lami  du  Clau,  savoisiens,  Jehan  d'Au- 
bigni,  le  bastard  de  Sallebrusse,  Charles  Labbé,  le 
bastard  de  Thien,  Mathieu  des  Prez,  Pancète,  le  bas- 
tard  Penard  et  aucuns  autres,  qui  estoient  bien  deux 
mille  chevaulx  quant  ilz  estoient  joins  ensemble.  Les- 
quelz par  longue  espace  tindrent  les  champs,  tant  sur 
les  pays  du  roy  comme  sur  ceulx  du  duc  de  Bour- 
gogne ;  qui  faisoient  maulx  inestimables.  Et  mesme- 
ment  ledit  messire  Catilinas  et  ses  gens  prindrent  le 
chastel  d'Oisy  en  Cambrésis,  appartenant  à  la  fille  et 
héritière  de  messire  Robert  de  Bar,  oii  il  fut  par  lon- 
gue espace  et  fist  d'icellui  et  de  toute  la  terre  comme 
de  son  propre. 

En  après,  le  dessusdit  seigneur  de  Sores,  à  tout  six 

cens  combataiis,  ala  passer  au  port  Avaire  '  et  de  là  se 
tira  vers  Paris,  et  au  point  du  jour  se  mist  en  embusche 
entre  Paris  et  l'église  Saint -Laurens  jusques  à  ce  que 
les  portes  feussent  ouvertes.  Et  tantost  vint  à  eulx  ung 
homme  chevauchant  ung  blanc  cheval,  qui  en  brief 
parla  audit  de  Sores  et  en  brief  retourna  à  Paris  tout 
le  chemin  qu'il  estoit  venu.  Et  eulx  là  estans  prindrent 
plusieurs  hommes  et  femmes  par  là  passans,  pour 
doubte  qu'ilz  ne  feussent  descouvers.  Et  après,  voians 
leur  entreprinse  estre  rompue,  en  sonnant  leur  trom- 
peté se  partirent  de  là  et  se  tirèrent  bien  en  haste  vers 
Beaumont  sur  Oize.  Si  estoient  là  alez  pour  prendre  le 
roy  Loys  de  Cécile,  à  l'aide  de  quelques  Parisiens.  Et 
quant  ilz  vindrent  près  de  Beaumont,  ilz  envoièrent 
douze  de  leurs  gens,  à  toutes  leurs  droictes  croix,  de- 
vant, qui  dirent  aux  portiers  que  le  Roy  les  envoioit 
sur  l'eaue  de  Somme  pour  garder  les  passages  contre 
les  Bourguignons,  et  tant  firent  par  leurs  paroles,  et 
aux  enseignes  qu'ilz  bailloient,  qu'ilz  entrèrent  en  la 
ville.  Lesquelz,  tantost  après  qu'ilz  virent  venir  leurs 
gens,  occirent  les  portiers  et  saisirent  les  portes,  et  in- 
continent assaillirent  le  chastel.  Si  le  prindrent  et  oc- 
cirent le  capitaine  et  son  filz.  Et  après  qu'ilz  le  eurent 
prins  et  ravy  et  fait  grant  occision  par  toute  la  ville  et 
chastel,  sans  bouter  feux,  ilz  se  départirent  en  empor- 
tant tous  les  biens  et  emmenant  plusieurs  prisonniers. 
Et  alèrent  vers  Cleremont,  tout  pillant  le  pays,  et  puis 
delà,  s'en  alèrent  devers  Mondidier  à  Neelle  en  Ver- 
mandois,  appartenant  au  conte  de  Dampraartin.  Et  se 
rassemblèrent  là  plusieurs  capitaines,  entre  lesquelz 

4.  Auvers,  ,sur  l'Oise  {arr.  de  Pnntoise). 

estoit  messire  Maulroy  dessusnommé.  Lesqiielz,  en 
conclusion,  assaillirent  icelle  ville  et  de  fait  la  prin- 
drent  de  force,  non  obstant  la  défense  des  liabitans, 
qui  grandement  y  firent  leur  devoir ,  et  y  ot  plusieurs 
hommes  mors  et  les  autres  navrez,  et  grant  foison  de 
prisonniers.  Desquelz  prisonniers  fut  le  principal,  le 
gouverneur  de  la  ville,  nommé  messire  Blancliet  du 
Solier.  Et  fut  la  ville  de  Neelle  toute  robée  et  pillée,  et 
y  avoit  adonc  des  biens  largement,  caria  foire  y  estoit. 
Et  après  qu'ilz  eurent  là  esté  environ  quinze  jours 
pour  vendre  leur  butin  et  actendre  la  raençon  de  leurs 
prisonniers,  se  départirent,  en  menant  sur  chars  et 
charètes  biens  sans  nombre. 

Lesquelles  besongnes  venues  à  la  congnoissanee  du 
Roy,  de  son  connestable  et  de  son  grand-conseil,  fu- 
rent très  mal  contens  d'iceulx  capitaines  et  aussi  du 
duc  de  Bourgongne  auquel  ilz  se  disoient,  et  pour  y 
pourveoir  furent  envolez  plusieurs  mandemens  royaulx 
à  divers  officiers  du  royaume  pour  les  faire  publier. 
Desquelz  mandemens  la  teneur  s'ensuit. 

La  copie  des  mandemens  royaulx  que  le  roy  de  France  enroia  en  plu- 
sieurs parties  de  son  royaume  à  cause  des  maulx  et  pillages  que  les 
gens  du  duc  de  Bourgongne  y  faisoient  '. 

<f  Charles,  par  la  grâce  de  Dieu  roy  de  France,  à  tous 
ceulx  qui  ces  présentes  lectres  verront,  salut.  La  pré- 
excellence et  haultesse  royale  à  laquelle  le  très  puis- 
sant et  souverain  le  roy  des  roys  nostre  créateur  Jhé- 
sucrist  par  sa  grâce  divine  et  doulce  clémence  nous,  a 

i .  Notre  manuscrit  fait  de  cette  pièce  un  chapitre  (  coté  cui  )  y 
les  imprimés  la  comprennent  dans  leur  chapitre  clix. 

esleu  et  appelle  en  nous  laissant  et  baillant  le  régime 
de  ce  renommé  et  noble  royaume  à  quoy  nous  sommes 
obligez  par  le  ceptre  de  la  verge  royale ,  il  appartient 
diligemment  à  la  paix  entendre  de  nostredit  royaume, 
et  à  ce  entendre  de  jour  et  de  nuit.  Aussi,  en  advisant 
et  ymaginant  de  jour  et  de  nuit  par  toutes  voyes  et 
manières  à  nous  possibles  par  lesquelles  nosdiz  sub- 
getz  puissent  obtenir  paix  et  seureté  en  nostre  temps , 
et  les  séducteurs  et  troubleurs  de  paix  estre  séparez 
des  paisibles,  et  demourer  soubz  nostre  régime  en  paix 
et  vivre  en  bonne  justice,  et  c'est  ce  à  quoy  nous  de 
tout  nostre  cuer  tousjours  avons  entendu  et  entendons. 
Et  comme  il  soit  venu  à  nostre  congnoissance  et  par 
la  relacion  des  gens  de  nostre  conseil  et  des  autres 
dignes  de  foy,  tant  par  complaintes  misérables  et  cla- 
meurs doloreuses  de  plusieurs  de  nostredit  royaume  , 
comme  par  la  confession  d'aucuns  malfaicteurs,  mors 
justement  et  par  justice,  nous  sommes  informez.  La- 
quelle chose  nous  recordons  dolentement,  en  grant 
tristesse  et  amertume  de  nostre  cuer,  que  Hector  de 
Saveuses,  Phelippe  son  frère,  Hélion  de  Jaqueville, 
Pierre  de  Sores,  Maulroy,  seigneur  dé  Saint-Léger,  son 
filz.  Jaques  de  Fosseux,  Clavin  du  Clau,  Jehan  d'Au- 
bigny,  Friboure,  Mathieu  des  Prez,  Jehan  de  Poix,  Da- 
viot  de  Poix,  son  frère,  Camuset  de  Ligny,  Cathilinas, 
Cornuart,  de  l'ordre  de  l'Ospital  Saint-Jehan  de  Jhérusa- 
lem,  le  commandeur  de  Faugete,  Panecte,  Henry  de  La 
Tour,  Perrichon  Tube,  Jehan  de  Chaufour,  Henry  de 
Chaufour,  Le  Valois  et  autres  * ,  et  une  compaignie  de 

1 .  Et  autres.  Le  ms.  8345  met  ici  un  etc. ,  ce  qui  est  un  peu 
plus  exact ,  car  il  y  a  ici  une  suppression  fâcheuse  de  plusieurs 
noms  que  nous  pouvons  rétablir  grâce  au  ms.  suppt.  fr.  93.  Voici 

fuselaires  qui  se  nomment  les  Bégaulx,  acompaignez  de 
plusieurs  sédicieux  et  perturbeurs  de  paix ,  desquelz 
aucuns  pour  leurs  péchez  perpétrez  furent  bannis  par 
bonne  justice  de  nostre  royaume  ;  acompaignez  aussi 
de  plusieurs  autres  de  perdicion,  lesquelz  contre  nos- 
tre voulenté  ont  assemblé  gens  de  mauvais  vouloir  et 
de  perverse  condicion,  et  se  assemblent  de  jour  en 

sa  liste  complète.  —  «  Que  Hector  de  Saveuses,  Phelippe  son 
frère,  Elyon  de  Jacqueville,  Pierre  de  Sorel,  Gotrant,  sire  de  Saint- 
Légier,  et  Mauroy  de  Saint-Légier,  son  filz,  Jacques  de  Fosseux, 
Clavin  du  Clau,  Jehan  d'Aubigny,  Fierbouc,  Mahieu  des  Prés,  Je- 
han de  Poix,  David  de  Poix,  son  frère,  Camuset  de  Ligny,  Gaste- 
linas,  Cormercq,  de  l'ordre  de  l'Ospital  Saint-Jehan  de  Jhérusa- 
lem  ,  le  commandeur  de  Fagettes ,  Panchette ,  Henry  de  La  Tour, 
Pierson  Tube,  Jehan  de  Cauffour,  Henry  de  Cauffour,  Le  Vallois, 
Jaques  Calivray,  Raymon  March,  Denisot  de  Baugis,  Guillaume 
Le  Glois,  Martellet  Testart,  Jacques  le  Machon,  Benoit  de  Bessin, 
Guillemot  de  la  Planche  de  Douay,  Le  Vor  d'emprès  Douay,  Je- 
han Pallemargue,  Robinet  le  visconte,  le  Barbe  de  Craon ,  Jehan 
Jaully,  picart.  Robinet  de  Bray ,  le  curé  de  Vaulx,  prestre,  Jehan 
Loys  de  Cuvilliers,  Robin  d'Ays,  Guillaume  Mignot  de  Brebiectes 
emprès  Compiengne,  Thomas  de  Plaisance,  le  grant  Thomas  Mi- 
gnot, Jaquet  du  Clavin,  Perrin  de  Chevrières ,  Henriet  de  Ailly, 
Jehan  de  Parisin,  Jehan  Bertran,  bouchier  de  Saint-Denis,  Guil- 
laume de  Gormeville,  Guillaume  de  Glisy  dit  Brunet,  maistre  Ro- 
bert, trompette  de  nostre  cousin  de  Bourgongne,  Perrin,  trompette 
dudit,  Jehan  d'Aubigny,  Jennet,  archier  du  corps  de  nostre  dit 
cousin  de  Bourgongne,  Jehan  de  Vrenon ,  Jehan  de  Toneguey , 
cappitaine  de  Champlost ,  Puissemin  d' Ausserrois ,  Charles  Labbé , 
le  bastard  Congnart  de  l'Ausserrois,  le  bastard  de  Launoys,  Gin- 
gins,  Roussellet,  bateillier,  Phelippot  Vezis  de  Sens,  Estienne 
Guiart  de  Sens ,  Simon  le  Vigneron  de  Joingny ,  Estienne  de  La 
Croix,  le  filz  du  Petit  Roy  hosteUier  en  Sens,  Colin  de  l'Ospital,  le 
bastard  de  Chanlay,  le  bastard  Guignart,  trois  frères  du  moyenne 
de  Coulenges  sur  Yonne ,  Jehan  de  Duylly,  Chariot  de  Duilli  (sic) 
et  une  compaignie  de  fuzelaires  qui  se  nommoient  lesBégaux.  » 
{Snppl.  fr.  93,  fol.  248.) 

jour  en  très  grant  nombre  en  courant  et  chevauchant 
par  noslredit  royaume,  envayssans  par  force  et  de  fait, 
tant  par  assaulx  comme  par  autres  voyes  subtilles, 
plusieurs  villes  et  chasteaulx  appartenans  à  nous  et  à 
noz  vassaulx,  nobles  et  gens  d'église  de  nostre  royaume, 
pillant  du  tout  iceulx  et  icelles,  et  qui  plus  est,  comme 
murdriers  acoustumez  en  leurs  faulx  courages,  eulx 
esjouissans  en  l'effusion  du  sang  humain,  ont  murdri, 
occient,  noient  et  mectent  à  mort  de  jour  en  jour  les 
povres  simples  gens  laboureurs ,  marchans ,  bourgois 
et  autres  noz  subjectz  demourans  et  habitans  èsdictes 
villes  et  chasteaulx,  qui  ne  pensoient  ne  pensent  à  nul 
mal.  Et  encores  qui  plus  est  à  esmerveiller  et  que  nous 
n'eussions  pas  creu  se  nous  n'eussions  par  expérience 
le  contraire,  c'estassavoir  qu'ilz  sont  venus  et  ont  che- 
vaulché  plusieurs  foiz  emprès  et  autour  de  nostre 
bonne  ville  de  Paris,  et  cité  chef  de  nostre  royaume, 
en  laquelle  est  le  principal  siège  de  la  justice  d'icellui, 
quérans  temps  et  oportunité  d'entrer  en  icelle,  afin  de 
mectreicelle  à  pillerie,  occision  etdépopulacion,  tout 
en  la  manière  que  dit  est.  Et  espécialement  en  une 
certaine  nuit  naguères  passée ,  par  très  grande  et  foie 
entreprinse,  et  en  continuant  les  choses  dessusdictes, 
vindrent  à  grant  force  et  puissance  d'armes  devant  les 
portes  de  nostredicle  ville  de  Paris,  sachant  que  nous, 
nostre  très  chère  compaigne  la  Royne,  et  nostre  filz  le 
duc  de  Touraine  et  autres  de  nostre  sang ,  estions  per- 
sonnellement en  icelle.  Guidèrent  et  s'esforcèrent  d'en- 
trer larrecineusement  en  icelle,  et  tout  à  la  fin  et  inten- 
cion  dessusdicte.  Dont,  se  le  cas  feust  adveneu,  qui  ne 
pleut  pas  à  nostre  Créateur,  se  feussent  ensuys  larre- 
cins,  occisions,  corrupcions  d'églises,  efforcemens  de 

femmes  et  autres  maulx  infinis  et  non  réparables.  De 
quoy  vraiement  se  feussent  ensuys  adnullacion  et  déso- 
lacion  de  nostredicte  ville,  et  conséquemment  déso- 
laciôn  et  totale  subversion  de  nostre  royaume.  Nous, 
recongnoissant  iceulx  estre  noz  subjectz  et  noz  servi- 
teurs, à  nous  obligez  naturellement  comme  à  leur  vray  et 
naturel  seigneur,  et  à  la  défense  de  nostredit  royaume, 
dont  il  est  à  tenir  sans  doubte  que  plus  légèrement  et 
plus  hardiement  ilz  envayroient  les  autres  bonnes 
villes  et  citez  fermées  et  villes  champestres  et  cbas- 
leaulx  de  nostredit  royaume,  à  prendre  et  piller  icelles, 
et  qu'il  soit  ainsi,  il  appert  assez  par  évidence  de  fait. 
Car,  quant  ilz  virent  qu'ilz  ne  porent  entrer  en  nostre  | 

ville  de  Paris,  comme  tous  forsenez  pour  leur  faulte,  ilz 
alèrent  droit  à  la  ville  de  Beaumont-sur-Oise  apparte- 
nant à  nostre  amé  et  très  cher  filz  et  nepveu  le  duc 
d'Orléans,  prisonnier  en  Angleterre,  et  alant  à  icelle 
ilz  prindrent  chevaulx  ahennans,  despoullèrent  mar- 
cbans  et  autres,  et  prindrent  prisonniers.  Après  ilz 
prindrent  par  force  et  violence  ladicte  ville  de  Beau- 
mont,  le  pont  et  le  cbastel,  pillèrent  et  occirent  cruel- 
lement et  noièrent  plusieurs  en  l'eaue,  et  en  grant  i 
quantité.  Et  pareillement  prindrent  et  pillèrent  la  ville 
de  Neelle  en  Vermendois,  et  ainsi  avoient  fait  paravant 
en  nostre  ville  de  Chablies  et  ou  cbastel  de  Néant  ap-  \ 
partenant  aux  religieux  de  la  Charité  sur  Loire,  avec 
plusieurs  villes,  chasteaulx  et  villes  champestres.  En 
oultre  prenant  par  force  femmes  mariées,  pucelles, 
vesves  et  autres  non  mariées,  violans  icelles  comme  se 
ce  feussent  bestes  vives ,  en  prenant  et  pillant  églises, 
monastères  et  autres  lieux  sacrez,  dont  nous  recevons 
de  jour  en  jour  et  avons  receu  plusieurs  requestes  et 

clameurs  moult  lamentables.  Lesquelz  maulz  ne  voul- 
droient  ou  pourroient  plus  faire  noz  anciens  ennemis 
les  Anglois  que  iceulx  dessusnommez  obstinez  en  pé- 
chez font  et  commectent  sans  cesser  les  maulx  dessus- 
diz,  en  rendant  et  démonstrant  eulx  rebelles  et  inobé- 
diens  à  nous  et  à  nostre  dominacion,  en  despitant 
nous  et  tous  noz  commandemens,  et  commectans  port 
d'armes  et  crime  de  lèse-majesté  et  autres  grans  et  dé- 
testables crimes,  délictz  et  mesfaiz  dignes  de  toute  pu- 
nicion  et  indignes  de  toute  grâce  et  rémission.  Mesme- 
ment  de  ce  qu'ilz  n'ont  nostre  souveraineté  en  crainte, 
ne  en  révérence.  Sur  lesquelles  choses  après  aucunes 
lamentables  supplicacions  et  requestes  que  nous  font 
de  jour  en  jour  plusieurs  de  noz  vassaulx  et  subgetz 
qui  de  ce  se  sont  à  nous  com plains  et  dolus  et  encores 
complaignent  chascun  jour,  en  requérant  à  Dieu  nos- 
tre créateur  et  à  nous,  vengence  et  punicion  de  juste 
sang  et  innocent  si  cruellement  espandu,  Nous,  qui 
pour  les  faiz  et  œuvres  dessusdictes  autre  chose  yma- 
giner  ne  penser  ne  povons ,  fors  seulement  la  subver- 
sion et  destruccion  de  nostredit  royaume  et  domina- 
cion, en  quoy  comme  nous  créons  les  dessusnommez 
ont  contendu ,  avons  fait  assembler  plusieurs  tant  de 
nostre  sang,  de  nostre  grant  conseil  et  de  nostre  par- 
lement, comme  d'autres  seigneurs,  barons,  nobles  et 
autres  de  nostre  royaume,  à  fin  de  ad  viser  et  délibé- 
rer les  voies  et  manières  comment  nous,  es  choses  des- 
susdictes pourrions  pourveoir  et  remédier  par  advis 
et  délibéracion.  Desquelles  après  plusieurs  voies  et 
autres  matières  en  ce  cas  ouvertes  et  advisées ,  nous , 
qui  plus  ne  povons  souffrir  les  cruaultez  et  maulx  des- 
susdiz  ne  trespasser  soubz  dissimulacion,  afin  que  au 

derreiiier  jour  du  jugement  divin  ne  soit  point  à  nous 
imputé  que  de  tout  nostre  cuer,  entre  les  autres  cures, 
charges  et  soliciludes  que  nous  avons  pour  nostredit 
royaume  et  nosdiz  subjectz  pour  entretenir  bonne  paix 
et  transquilité  estre  en  nostredit  royaume,  et  nosdiz 
subjectz  avecques  leurs  biens  voulons  demourer  en  paix 
et  transquilité  ,  nous  faisons  sçavoir  à  tous ,  que  tous 
ceulx  dessusnommez,  avecques  leurs  adhérens,  allez, 
complices  et  récepteurs ,  nous  avons  déclairé  et  par 
ces  présentes  déclairons ,  estre  noz  ennemis ,  rebelles 
et  inobédiens,  et  comme  telz  nous  les  avons  tenus  et 
réputez,  et  par  ces  présentes  nous  les  tenons  et  répu- 
tons.  Et  pour  ce  que  de  présent  nous  viennent  grandes 
ocupacions  tous  les  jours  à  l'occasion  de  la  guerre 
que  nous  avons  contre  noz  adversaires  de  nostredit 
royaume  et  ennemis  d'Angleterre,  en  laquelle  plusieurs 
nobles  et  autres  de  nostredit  royaume  sont  ocupez, 
nous  ne  povons  entendre  à  bouter  hors  iceulx  [de 
nostredit  royaume,  nous,  iceulx  dessus  nommez]* 


1 .  Ces  mots  mis  entre  crochets ,  et  qui  sont  indispensables  au 
sens,  sont  omis  dans  notre  texte.  Nous  les  prenons  dans  le  ms. 
Suppl.  fr.  93.  Ce  qui  se  présente  ici  et  en  quelques  autres  endroits, 
où  le  texte  de  notre  manuscrit  a  évidemment  l'infériorité  sur  celui 
du  Suppl.  fr.  93,  semblerait  à  première  vue  infirmer  ce  que  nous 
en  avons  dit  dans  notre  préface.  Cependant  nous  persistons,  et, 
sans  donner  ici  nos  raisons ,  ce  qui  serait  trop  long ,  nous  nous 
contenterons  de  remarquer  que  cette  infériorité  en  question  ne 
s'applique,  en  général,  et  c'est  le  cas  ici,  qu'à  des  pièces  officielles 
et  non  au  corps  de  l'ouvrage.  Au  reste,  tout  porte  à  croire  que  le 
ms.  Suppl.  fr.  93  a  eu  cet  avantage  d'être  fait,  quant  à  la  trans- 
cription des  pièces,  sur  les  originaux  eux-mêmes.  Autrement,  com- 
ment donnerait-il  des  pièces  à  propos  desquelles  Monstrelet  se 
contente  de  dire  :  Je  m'en  fais  pour  cause  de  brièveté. 

avecques  tous  leurs  aliez,. complices  et  adhérens  qui 
sont  et  seront  trouvez  avecques  eulx  et  en  leur  com- 
paignie,  avecques  tous  leurs  biens  quelconques  quelz 
qu'ilz  soient,  et  là  où  on  les  pourra  trouver  et  sçavoir, 
avons  habandonné  et  par  ces  présentes  habandonnons, 
et  donnons  licence  et  auctorité  à  noz  vrais  subjetz  et 
obédiens,  de  quelque  estât  ou  condicion  qu'ilz  soient , 
de  iceulx  envayr  par  voie  de  fait,  de  prendre,  de  saisir 
et  de  arrester,  tant  par  armes  comme  sans  armes,  avec- 
ques tous  leurs  biens,  et  de  les  occire  s'ilz  se  défendent, 
sans  ce  que  pour  ceste  cause  ilz  soient  prins,  empri- 
sonnez ou  autrement  arrestez  ne  mis  en  procès,  ordi- 
naire ne  hors  ordinaire,  par  quelconques  justiciers  ou 
officiers  de  nostredit  royaume,  et  sans  ce  qu'il  leur  soit 
neccessité  de  sur  ce  avoir  grâce  ou  rémission  aucune. 
Si  donnons  en  mandement  au  bailli  d'Amiens  ou  à 
son  lieutenant,  par  nostre  présente  ordonnance,  qu'ilz 
facent  crier  solemnellement  deux  ou  trois  fois  chas- 
cune  sepmaine,  hault,  au  son  de  la  trompeté ,  et  pu- 
blier en  toutes  les  bonnes  villes  et  ressors  d'icelles,  en 
souffrant  tous  noz  subgetz  et  obéissans  envayr  les  des- 
susdiz  par  voye  de  fait,  prendre,  saisir  et  arrester 
avec  tous  leurs  biens,  et  se  besoing  est  les  occire, 
comme  dit  est,  sans  pour  ce  faire  destourbier  ou  em- 
peschement  en  corps  ou  en  biens ,  mais  au  contraire 
se  aucun  destourbier  ou  empeschement  estoit  fait  pour 
ceste  cause  en  leurs  personnes  ou  en  leurs  biens, 
qu'ilz  les  facent  mectre  à  plaine  délivrance ,  et  que  es 
choses  dessusdictes,  leurs  circonstances  et  dépendances 
d'icelles,  ilz  entendent  diligemment,  et  tellement  que 
par  leur  négligence  aucuns  inconvéniens  ne  s'en  puis- 
sent ensuivir  ou  préjudice  de  nous  et  de  nostredit 

royaume  et  dominacion.  Auxquelz  aussi  mandons 
qu'ilz  facent  adjouster  foy  à  la  copie  et  transeript  de 
ces  présentes  es  lieux  où  elles  ne  pevent  estre  portées, 
et  ainsi  le  voulons,  comme  à  l'original  foy  estre  adjous- 
tée.  En  tesmoing  de  ce,  nous  avons  mis  à  ces  présentes 
nostre  séel.  Donné  à  Paris,  le  xxx*  jour  d'aoust,  l'an 
de  grâce  mille  quatre  cens  et  seize,  et  de  nostre  règne 
le  xxxvl^  Ainsi  signées  :  Par  le  Roy,  à  la  relacion  de 
son  grant  conseil.  Ferron.  » 

Lesquelles  lectres  furent  solemnellement  publiées 
en  la  ville  d'Amiens,  environ  le  vif  jour  de  septem- 
bre, et  puis  furent  envolées  à  tous  les  prévostz  du  bail- 
lyage  d'Amiens,  à  publier  es  lieux  de  leursdictes  pré- 
vostez.  Mais  pour  la  doubte  et  crainte  du  duc  Jehan 
de  Bourgongne,  lesdiz  prévostz,  c'estassavoir  de  Beau- 
quesne,  de  Monstereuil ,  de  Saint-Riquier  et  de  Dour- 
lens,  ne  les  osèrent  publier,  fors  seulement  en  leurs 
plais,  une  fois,  où  estoient  peu  de  gens. 

Et  tost  après,  Remonnet  de  La  Guerre  fut  envoyé  de 
par  le  Roy  et  de  parle  connestable,  à  Noion  etàNeelle, 
pour  défendre  le  pays ,  avecques  messire  Thomas  de 
Lersis,  bailli  de  Vermendois,  contre  les  gens  du  des- 
susdit duc  de  Bourgongne.  Si  commença  lors  la  guerre 
du  tout  à  estre  ouverte  et  esmeue  entre  icelles  parties 
sur  la  marche  devant  dicte,  et  en  diverses  parties  et  au- 
tres lieux  ou  royaume  de  France.  Et  pour  vray,  quant 
les  gens  du  Roy  povoient  prendre  ne  actaindre  aucun 
des  gens  d'icellui  duc,  peu  en  eschapoit,  feussent  no- 
bles ou  autres,  qu'on  ne  les  meist  à  mort  par  justice,  et 
es  mains  des  officiers  de  Noiom  et  des  gouverneurs 
d'icelle  ;  et  estoient  exécutez  tout  oultre. 


[1416]  D'ENGUERRAN  DE  MONSTRELET.  161 


CHAPITRE  GLX. 

Comment  le  duc  Jehan  de  Bourgongne  multiplia  ses  gens  d'armes.  Le 
mariage  du  seigneur  de  La  Trimoille.  Et  l'armée  que  le  duc  de  Cla- 
rence  fist  pour  Harfleur. 

Or  est  vérité  que  le  duc  de  Bourgongne,  sachant  la 
publicacion  desdiz  mandemens  royaulx  estre  grande- 
ment ou  préjudice  et  deshonneur  de  lui  et  de  ses  gens, 
fut  plus  que  par  avant  troublé  et  indigné  contre  ceulx 
qui  gouvernoient  le  Roy,  et  pour  tant  de  plus  en  plus 
acrut  et  multiplia  ses  gens  d'armes  et  leur  consenti  à 
menger  son  propre  pais ,  le  Cambrésis ,  Tiérace ,  Ver- 
mendois,  Santers  et  toute  la  terre  estant  dessoubz  le 
Roy  entour  la  rivière  de  Somme  jusques  à  la  mer  et 
vers  le  Crotoy  et  Moustereul.  Et  pour  lors  justice  estoit 
petitement  gardée  et  soustenue  en  icelles  parties.  Les 
puissans,  nobles  et  autres ,  traictoient  cruelement  les 
gens  d'église  et  le  povre  peuple.  Et  quant  aux  pré- 
vostz,  sergens  et  autres  officiers  royaulx,  peu  ou  néant 
osoient  exécuter  leurs  offices.  Et  au  regart  des  mar- 
chans,  Dz  n'osoient  mener  leurs  marchandises  hors 
des  bonnes  villes  et  fortresses ,  si  non  par  tribut  ou 
sauf-conduit,  ou  soubz  aventure  de  perdre  corps  et 
biens. 

En  ce  temps  la  duchesse  de  Berry,  doagère,  espousa 
le  seigneur  de  La  ïrémoille,  qui  point  n'estoit  aymé 
du  duc  de  Bourgongne.  Et  pour  tant  que  icelle  du- 
chesse estoit  de  son  héritage  contesse  de  Boulonnois, 
envoya  icellui  duc,  le  seigneur  de  Fosseux,  alors  gou- 
verneur d'Artois,  en  la  ville  de  Boulongne  pour  icelle 

saisir  et  mectre  en  sa  main.  Et  fut  ceste  chose  ainsi 
faicte.  Mais  en  icelle  demoura  capitaine  commis  de 
par  le  Roy,  le  seigneur  de  Moreul,  contre  les  Anglois. 
Item,  en  ces  jours  le  duc  de  Clarence,  frère  du  roy 
d'Angleterre,  se  parti  du  port  de  Sandvich,  à  tout  trois 
cens  vaisseaulx  d'armes  pleins  d' Anglois ,  lesquelz  il 
fist  mectre  et  conduire  au  port  de  Harfleur  en  Nor- 
mendie ,  et  là  par  bataille  forte  et  puissante  destruisi 
le  navire  des  François ,  qui  long  temps  avoient  esté  à 
siège  devant  icelle  ville  par  le  connestable  de  France. 
Et  là  furent  mors  grant  partie  de  ceulx  qui  estoient 
dedens  ledit  navire.  Et  après  que  icellui  duc  eust  re- 
garny  de  vivres  et  de  gens  icelle  ville,  s'en  retourna  en 
Angleterre,  très  joieux  de  sa  bonne  fortune. 

CHAPITRE   GLXI. 

Comment  les  roys  d'Alemaigne  et  d'Angleterre  vindrent  à  Calais,  ou- 
quel  lieu  ala  le  duc  de  Bourgongne  vers  eulx,  et  des  besongues  qui  se 
y  firent. 

En  oultre ,  environ  la  saint  Remy  *  de  cest  an  mil 
quatre  cens  et  seize,  vindrent  d'Angleterre  à  Calais  les 
roys  d'Alemaigne  et  d'Angleterre,  acompaignez  de 
grande  seigneurie.  Auquel  lieu  de  Calais  ala  devers 
eulx  le  duc  Jehan  de  Bourgongne,  lequel  fut  receu 
moult  honnorablement.  Et  le  duc  de  Clocestre,  frère 
dudit  roy,  vint  à  Saint-Omer  tenir  hostage  ou  lieu 
dudit  duc  de  Bourgongne,  et  là  par  le  conte  de  Char- 
rolois  fut  grandement  receu,  et  aussi  par  autres  grans 
seigneurs  qui  estoient  à  ce  commis.  Toutesfoiz  ledit 

1.  Le  1"  octobre. 

conte  de  Charrolois  ala  lendemain  veoir  ledit  duc  de 
Clocestre  à  son  hostel,  pour  lui  complaire  et  faire  com- 
paignie,  acompaigné  d'aucuns  seigneurs  de  son  con- 
seil. Mais  quant  il  vint  en  la  chambre  dudit  duc,  icel- 
lui  aiant  l'espaule  tournée  vers  lui,  parlant  à  aucuns 
de  ses  Anglois,  point  ne  se  prépara  à  faire  révérence  à 
icellui  conte  comme  il  appartenoit,  et  encores  ce  qu'il 
en  fist  fut  en  brief,  disant  :  «  Bien  veignant  beau  cou- 
sin, »  sans  venir  à  l'encontre  de  lui ,  ains  parla  grant 
espace  ausdiz  Anglois.  Dont  ledit  conte  de  Charrolois, 
non  obstant  sa  jeunesse,  n'en  fut  pas  bien  content, 
combien  que  pour  le  présent  n'en  montrast  nul  sem- 
blant. 

En  après,  le  duc  de  Bourgongne  estant  à  Calais  fui 
très  instamment  requis  du  roy  d'Angleterre  qu'il  se 

)  voulsist  déporter  d'estre  en  aide  au  roy  de  France  à 
rencontre  de  lui ,  par  condicion  qu'il  partiroit  à  au- 
cunes des  conquestes  qu'il  feroit  en  France ,  et  avec- 
ques  ce  ledit  roy  d'Angleterre  lui  promectroit  de  riens 
entreprendre  sur  toutes  ses  seigneuries,  ne  de  ses  aliez 
et  bien  vueillans.  Laquelle  requeste  ne  lui  fut  point 
accordée  par  ledit  duc.  Mais  les  trêves  qui  paravant 

,  avoient  esté  accordées  par  ledit  duc  et  par  lui,  furent 
lors  ralonguées  jusques  à  la  saint  Michel  l'an  mil  qua- 
tre cens  dix-neuf.  Et  avecques  ce ,  comme  je  fuz  in- 
formé, ledit  duc  de  Bourgongne  releva  et  fist  hommage 
audit  roy  d'Alemaigne  de  ses  contez  de  Bourgogne  et 
d'Alos.  Et  après  qu'il  eut  séjourné  en  la  ville  de  Calais 
et  besongné  et  fait  ce  pour  quoy  il  y  estoit  aie,  pre- 
nant congié  au  dessusdit  roy,  s'en  retourna  à  Saint- 
Omer,  et  pareillement  s'en  retourna  ledit  duc  de  Clo- 
cestre, de  Saint-Omer  en  la  ville  de  Calais. 

Pour  lequel  voyage  ainsi  fait  par  ledit  duc  de  Bour- 
gongne ,  le  roy  de  France  et  son  conseil  furent  moult 
esmérveillez,  et  tenoient  véritablement  que  icellui  duc 
se  feust  du  tout  alié  avec  le  roy  d'Angleterre  ou  préju- 
dice du  roy  de  France  et  de  sa  seigneurie. 

CHAPITRE   GLXII. 

Comment  le  duc  de  Bourgongne  ala  à  Valenciennes  devers  le  Daulphln  , 
beau-fîlz  du  conte  de  Haynnau,  et  les  seremens  qu'ilz  firent  l'un  à 
l'autre. 

Item ,  après  le  retour  du  duc  de  Bourgongne  de  la 
ville  de  Calais,  le  duc  Guillaume  conte  de  Haynnau 
envoya  devers  lui  ses  ambaxadeurs  lui  requerre  qu'il 
voulsist  aler  vers  son  beau-filz  le  Daulphin  *,  laquelle 
requeste  il  refusa  pour  ce  que  par  plusieurs  foiz  il 
avoit  envoyé  en  Holande  devers  le  duc  Guillaume,  son 
beau-frère,  en  lui  requérant  qu'il  amenast  ledit  Daul- 
phin par  deçà,  ce  que  point  n'àvoit  voulu  faire  à  sa 
première  requeste.  Toutesfoiz  ledit  Dauphin  renvoya 
devers  ledit  duc  de  Bourgongne  lectres  escriptes  de  sa 
main  par  lesquelles  il  le  mandoit  qu'il  alast  devers  lui 
à  Valenciennes.  Lequel  duc  promist  au  message  de  y 
aler,  et  y  ala  le  xii*  jour  de  novembre.  A  l'encontre 
duquel  ala  le  duc  Guillaume  hors  de  Valenciennes  l'es- 
pace d'une  lieue,  amenant  icellui  vers  le  Daulphin. 
Et  lendemain  furent  faictes  entre  le  Daulphin ,  le  duc 
de  Bourgongne  et  le  duc  Guillaume,  les  choses  cy-après 
déclairées,  en  la  présence  de  la  dame  de  Haynnau,  du 

i.  Jean  de  France.  Il  avait  épousé,  en  4404,  Jaqueline  de  Ba- 
vière, fille  de  Guillaume  de  Bavière,  comte  de  Hainaut. 

conte  de  Charrolois  et  du  conte  de  Conversent,  et 
plusieurs  autres  notables  chevaliers  et  escuiers  et  du 
grant  conseil  des  trois  parties. 

Premièrement.  Le  duc  de  Bourgongne  offry  lui  et 
son  service  à  icellui  Daulphin,  jura  et  promist  à  servir 
le  Roy,  son  père,  et  lui,  de  tout  son  povoir  contre 
tous  leurs  adversaires.  Laquelle  promesse  ledit  Daul- 
phin receut  très-agréablement,   et  avecques  ce  jura 
pareillement  et  promist  au  duc  de  Bourgongne,  ledit 
Daulphin,  de  lui  aider,  porter  et  défendre  de  tout  sOn 
povoir  contre  tous  ses  adversaires  et  malvueillans  à 
lui  et  à  ses  subjectz.  En  après  ledit  Daulphin  requist 
très  affectueusement  audit  duc  de  Bourgongne,  qu'il 
aidast  le  Roy  à  garder  et  défendre  le  royaume  contre 
ses  ennemis  d'Angleterre.  Laquelle  chose  lui  promist 
et  jura  ledit  dut;  de  Bourgongne.  En  oultre  requist  le- 
dit Daulphin  aiMit  duc  de  Bourgongne ,  qu'il  voulsist  ^ 
entretenir  bonne  paix  oudit  royaume.  A  laquelle  re- 
queste  respondi  le  duc  de  Bourgongne,  que  ce  fesoit-il          ^  .        «^ 
voulentiers  et  qu'il  ne  vouloit  mal  à  quelque  personne,           "** 
mais  vouloit  tenir  paix  aux  grans  et  aux  petis,  excepté 
le  roy  Loys.  De  laquelle  response  le  Daulphin  fut  bien 
content,  et  promist  audit  duc  de  Bourgongne,  que  se 
il  lui  sembloit  bon  aucune  chose  estre  à  oster  ou  ad-     ^ 
jouster  en  la  p-aix  derrenièrement  faicte ,  que  ce  il  fe- 
roit  faire,  tant  au  regard  des  choses  passées  devant 
ladicte  paix,  comme  depuis.  Après,  lesdiz  seigneurs  et 
la  dame  de  Haynau  jurèrent  et  promirent  audit  duc 
de  Bourgongne  que  de  ce  faire  ilz  fai'oient  leur  loyal 
povoir.  Et  avecques  ce,  jurèrent  et  promirent  l'un  à 
l'autre,  ledit  duc  de  Bourgongne  et  le  duc  Guillaume, 
en  bonne  et  vraie  fraternité ,  qu'ilz  mectroient  peine 

et  conseil  à  avoir  bon  gouvernement  es  personnes  du 
Roy  et  du  Daulphin,  et  que  eulx  deux  s'entretenroient 
et  porteroient  l'un  l'autre  en  leurs  honneurs  sans  au- 
cune division,  tant  en  absence  comme  en  présence, 
en  exposant  leurs  personnes  et  leurs  biens  à  entretenir 
les  choses  dessusdictes  au  prouffit  et  honneur  de  tout 
cedit  royaume.  Sauf  que  ledit  duc  Guillaume  dist, 
que  en  tant  que  touchoit  les  guerres  de  France  et 
d'Angleterre,  ses  prédécesseurs  ne  s'en  esloient  aucu- 
nement entremis,  et  pour  ce  n'avoit-il  pas  entencion 
de  faire  autrement  qu'ilz  avoient  fait,  pour  doubte 
qu'il  n'en  venist  aucun  mal  à  ses  pays.  Et  en  après , 
promist  ledit  duc  Guillaume  audit  duc  de  Bourgongne, 
qu'il  ne  mectroit  point  ledit  Daulphin  en  la  puissance 
d'aucune  personne  que  tousjours  il  n'en  feust  bien 
seur,  pour  entretenir  lesdictes  promesses.  Et  avec  ce 
promist  que  dedens  quinze  jours  qu'il  seroit  devers  la 
Royne,  il  manderoit  le  duc  de  Bourgongne  pour  avoir 
bon  traictié  et  amitié  avecques  elle,  pour  le  bien  du 
Roy  et  de  tout  son  royaume. 

Et  après  toutes  les  promesses  dessusdictes ,  le  duc 
^;  de  Bourgongne,  à  tout  ses  gens,  s'en  retourna  à  Douay. 

^  "      CHAPITRE    CLXIII. 

Comment  le  duc  Guillaume  de  Haynnau  mena  son  beau-filz  le  Daulphin 
jusques  à  Compiengne,  en  entencion  de  le  mener  à  Paris  et  le  rendre 
au  roy  son  père.  Lequel  Daulphin  trespassa  audit  lieu  de  Compiengne, 

Le  xnf  jour  d^  novembre  le  duc  Guillaume  remena 
son  beau-filz  monseigneur  le  Daulphin  en  son  chastel 
au  Quesnoy.  Auquel  lieu  furent  envoiez  plusieurs  am- 
baxadeurs  de  divers  Estatz  de  par  le  Roy  et  la  Royne, 

afin  que  icelltd  Daulphin  alast  à  Paris  devers  le  Roy 
son  père.  Toutes  voies  il  demoura  audit  lieu  du  Ques- 
noy  jusques  après  la  Nativité  Jhésucrist.  Et  après,  icel- 
lui  duc  Guillaume  mena  icellui  Daulphin  à  Saint-Quen- 
tin en  Vermandois,  où  ilz  actendirent  la  Roy  ne  jusques 
après  les  Roys.  Et  pour  tant  qu'elle  ne  voult  point  alér 
en  ladicte  ville  de  Saint-Quentin,  le  Daulphin  fut  mené 
par  ledit  duc  Guillaume  en  la  ville  de  Compiengne,  et 
là  se  loga  en  l'ostel  du  roy  son  père.  Ouquel  lieu,  tan- 
tost  après,  la  dame  de  Haynnau  amena  sa  fille  la  Daul- 
phine,  à  grant  compaignie.  Et  après  ce,  la  Royne,  à 
grant  estât,  vint  de  Paris  à  Senlis,  acompaignée  du 
duc  de  Touraine  son  filz ,  et  du  duc  de  Bretaigne  son 
beau-filz,  avecques  le  grant  conseil  du  Roy.  Esquelz 
jours  vint  le  jeune  duc  d'Alençon  et  aucuns  autres  sei- 
gneurs avec  lui ,  acompaignez ,  et  vindrent  à  Com- 
piengne devers  le  Daulphin,  auquel  ilz  firent  très  grant 
honneur.  Et  adonc  les  seigneurs  commencèrent  à  traic- 
ter,  en  envolant  ambaxadeurs  de  Compiengne  à  Senlis. 
Et  lors  la  dame  de  Holande  mena  la  Daulphine  sa  fille, 
à  Senlis,  vers  la  Royne,  et  après  qu'elles  eurent  esté 
l'une  avecques  l'autre  en  grant  léesse,  elles  retournè- 
rent en  ladicte  ville  de  Compiengne.  Et  la  Royne  et  sa 
compaignie  retournèrent  à  Paris,  et  là  actendirent  le 
duc  Guillaume  et  le  conseil  du  Daulphin,  avec  les- 
quelz  alèrent  les  ambaxadeurs  du  duc  de  Bourgongne. 
Et  est  vérité  que  en  ces  jours  ledit  Daulphin  envoia 
ses  lectres  aux  bailliz  d'Amiens  et  de  Vermendois  et 
autres  lieux,  scellées  de  son  grant  seel,  contenans 
qu'ilz  feissent  publier  que  tous  gens  de  guerre  ces- 
sassent de  leurs  rapines  et  se  retrayssent,  sur  peine  de 
confiscacion  de  corps  et  de  biens.  Lesquelles  lectres 

proufitèrent  peu  au  peuple,  car  pour  tant  ne  laissèrent 
point  iceulx  gens  d'armes  à  tenir  les  champs. 

Et  le  mardi  pénultime  jour  de  mars ,  le  duc  Guil- 
laume, conte  de  Haynnau,  estant  à  Paris,  dist  en  pleine 
audience  du  conseil  du  Roy,  qu'il  mectroit  ensemble 
le  Daulpbin  et  le  duc  de  Bourgongne  dedens  Paris,  ou 
il  remenoit  icellui  Daulpliin  en  son  pays  de  Haynnau, 
se  autrement  n'y  estoit  pourveu  par  le  Roy  et  son 
conseil,  à  la  réparacion  et  paix  du  royaume.  Par  quoy 
fu  conclud  par  le  conseil  du  Roy,  que  le  dessusdit  duc 
Guillaume  seroit  arresté,  jusques  à  ce  qu'il  auroit  mis 
le  Daulphin  en  Paris  et  rendu  au  Roy  son  père.  La- 
quelle chose  fut  secrètement  noncée  au  duc  Guillaume 
par  ung  sien  amy.  Kt  pour  ce,  lendemain  très  matin,  il 
feigny  soy  aler  à  Saint-Mor  des  Fossez  en  pèlerinage  et 
retourner  à  Paris,  mais  il  s'en  ala  hastivement,  lui 
troisième,  à  Compiengne  où  estoit  le  Daulphin,  son 
beau-filz,  lequel  il  trouva  fort  malade.  De  laquelle 
maladie  il  trespassa  le  jour  de  Pasques  fleuryes  *.  Et 
avoit  une  apostume  près  de  l'oreille,  laquelle  se  creva 
dedens  son  corps  et  l'estrangla.  Et  après  sa  mort  fut 
mis  en  ung  sarcus  de  plomb  et  fut  enterré  à  Saint-Cor- 
nille,  présent  le  duc  Guillaume,  sa  femme,  et  sa  fille  la 
Daulphine.  Pour  l'âme  duquel  ilz  donnèrent  pour  Dieu 
très  grant  somme  de  pécune.  Et  après  retournèrent  en 
Haynnau  à  très  grant  tristesse. 

Et  alors  fut  très  grande  renommée  que  ledit  Daulphin 
avoit  esté  empoisonné  par  aucuns  de  ceulx  qui  adonc 
gouvernoient  le  Roy,  pour  tant'que  icellui  estoit  fort 
alyé  au  duc  de  Bourgongne;  comme  son  frère  précédent. 

i.  Le  4  avril  1417. 

CHAPITRE  GLXIV. 

Comment  ceulx  de  Naples  se  révoltèrent  contre  le  roy  Jaques ,  conte  de 
La  Marche,  et  lui  firent  guerre,  et  comment  ilz  prindrent  la  royne,  et 
ce  qui  depuis  en  survint. 

En  ce  temps  se  rebellèrent  et  s'esmeurent  les  Néa- 
politains  contre  le  roy  Jaques,  conte  de  La  Marche, 
f  *;  le  cuidèrent  prendre  et  emprisonner,  mais  il  en 
avoit  esté  aucunement  adverti,  si  se  mist  hors  de  leurs 
mains,  de  temps  et  de  heure.  Si  prindrent  la  royne 
Jehanne,  sa  femme,  en  la  cité  de  Naples,  et  menèrent 
grosse  guerre  audit  roy  et  à  ceulx  qui  ter  'jnt  son 
parti.  Si  fut  prins  son  connestable  et  le  seij^iieur  de 
Saint-Maurisse,  beau-père  audit  connestable.  Et  pour 
estre  mieulx  asseur,  se  fist  ledit  roy  mener  par  ung 
brigacien,  en  mer,  au  Chastel  de  l'OEf,  et  laissa  gar- 
nison de  ses  gens  au  Chastel  neuf.  Et  dura  celle  guerre 
jusques  au  xxvii^  jour  d'octobre  ensuivant,  que  la 
paix  se  fist,  moiennant  que  tous  les  François  estans 
oudit  royaume,  aians  estât  ou  office  en  icellui,  se  par- 
tirent et  s'en  retournèrent  chascun  en  ^on  pays, 
excepté  ceulx  qui  seroient  commis  à  servir  le  corps 
dudit  roy,  en  bien  petit  nombre.  Et  après  celle  paix 
faicte,  retourna  ledit  roy  au  Chastel  neuf  et  la  royne 
aussi.  Ouquel  chastel  lui  fut  desdiz  Néapolitains  le  se- 
rement  renouvelé,  de  le  tenir  comme  leur  roy  toute  sa 
vie,  sans  ce  qu'il  deust  avoir  nul  gouvernement  dudit 
royaume,  et  lui  fut  son  estât  ordonné  pour  sa  personne, 
de  gens,  de  chevaulx  et  autres  choses ,  tout  au  plaisir 
desdiz  Néapolitains. 

En  après,  le  jour  que  ledit  roy  Jaques  arriva  au  Chas- 
lel  neuf  après  ladicte  paix  faicte,  ceulx  de  ladicte  cité 
de  Naples  firent  grant  feste  et  menèrent  grant  joye,  et 
alumèrent  parmy  la  ville  feux  et  torches,  et  lendemain 
furent  les  dames  et  les  damoiselles  de  la  cité  danser 
audit  chastel,  et  y  menèrent  grant  joye.  Mais  au  tiers 
jour  fu  le  roy  si  court  tenu,  que  nul  ne  povoit  parler  à 
lui  si  non  en  la  présence  de  ceulx  qui  de  lui  avoient 
le  gouvernement,  et  ne  porent  les  gentilz  hommes  de 
France  prendre  congié  à  lui.  Et  tantost  après  mirent  la 
royne  en  ce  parti,  pour  doubte  que  eulx  deux  ensem- 
ble ne  feussent  maistres  des  gouverneurs.  Et  toutesfoiz, 
pour  leur  serement  acquiter,  ilz  tindrent  l'un  et  l'autre 
pour  leur  roy  et  pour  leur  royne,  mais  ilz  gouvernèrent 
eulx  et  leur  royaume  du  tout  à  leur  plaisir.  Et  fut  le 
chef  de  tous  ces  rebelles  et  vilains  traistres,  ung  ancien 
homme  de  la  plus  riche  et  puissant  lignée  de  Naples, 
nommé  Hennequin  Mourmil,  qui  estoit  cellui  en  qui  le 
roy  avoit  plus  grant  fiance  de  tous  les  Ytaliens.  Et  fut 
icellui  roy,  grant  espace  tenu  en  ce  point,  et  en  fin  leur 
eschappa  et  fu  conduit  par  mer  ou  pays  de  Tarente  qui 
lui  estoit  donné,  et  puis  s'en  party  et  fut  du  tout  dé- 
bouté dudit  royaume.  Et  y  ala  depuis,  lui  et  le  duc 
d'Anjou  filz  du  roy  l^oys,  et  fut  reçeu  en  la  cité  d'An- 
verse,  mais  il  n'y  eut  point  longuement  esté  quand  il 
l'en  convint  partir.  Et  fut  enchacé  par  le  roy  d'Arra- 
gon,  et  du  tout  débouté  d'icelle  seigneurie.  Car,  avec 
la  rébellion  de  ses  subgetz,  la  royne  sa  femme,  qui  estoit 
vielle  et  de  diverse  condicion,  n'estoit  pas  bien  con- 
tente de  lui,  pour  ce  qu'elle  avoit  esté  advertie  qu'il 
estoit  amoureux  de  aucunes  jeunes  dames  du  pays 
plus  qu'il  n'estoit  d'elle.   Et  ainsi  pour  pareil  cas  y 

avoient  esté  les  nobles  qu'il  avoit  menez  avecques  lui 
du  royaume  de  France  *. 

CHAPITRE  GLXV. 

Comment  le  conte  Durset  qui  se  tenoit  à  Harfleur  fist  une  chevaulchée 
ou  pays  de  Caulx ,  lequel  fu  combatu  des  François.  Et  du  conte  de 
Saroie  qui  fu  fait  duc. 

En  ce  temps  le  conte  Durset  qui  se  tenoit  à  Hare- 
fleur,  se  mist  sus  à  un  certain  jour,  à  tout  bien  quatre 
mille  combatans  Anglois,  et  ala  courir  devant  Rouen  et 
delà  ala  environner  le  pays  de  Caulx,  où  il  fut  par  trois 
jours  et  y  fist  de  très  grans  dommages  par  feu  et  par 
espée.  Mais  ce  pendant  s'assemblèrent  les  garnisons  et 
nobles  du  pays,  avecques  le  seigneur  de  Villequier,  et 
tant  qu'ilz  furent  bien  quatre  mille  comme  estoient  les 
Anglois.  Si  se  rencontrèrent  assez  près  de  Valmont,  et 
promptement  les  François  leur  coururent  sus  très  vail- 
lamment, etbrief  les  mirent  en  desroy.  Si  en  demoura 
sur  la  place  bien  huit  cens,  et  les  autres,  avec  ledit 
conte,  se  retrairent  en  ung  jardin  qui  estoit  environné 
de  fortes  haies  d'espines,  et  là  se  tindrent  le  surplus  du 
jour,  que  lesdiz  François  ne  les  povoient  avoir,  combien 
qu'ilz  s'en  meissent  en  peine,  et  quant  ce  vint  le  soir, 
ilz  se  retrahirent  pour  eulx  rafreschir  en  ung  village 
qui  estoit  au  plus  près.  Mais  le  dessusdit  conte  Durset, 
redoubtant  la  journée  du  lendemain,  se  parti  dudit  lieu 

1 .  La  chronique  Cord.  1 6  (f.  357)  rapporte  les  mêmes  faits, 
presque  dans  les  mêmes  termes,  et  comme  les  dates  y  sont  encore 
plus  précises,  on  peut  conjecturer  que  son  récit  est  la  base  de 
celui  de  Monslrelet. 

avecques  ses  gens,  environ  le  point  du  jour,  et  se  tira 
pour  retourner  à  Harefleur.  Laquelle  départie  les  Fran- 
çois sceurent  assez  tost,  lesquelz  de  rechef  les  poursui- 
rent,  et  rataindirent  sur  les  marches  à  deux  lieues  dudit 
Harefleur.  Si  les  assaillirent  ainsi  comme  devant,  mais 
par  ce  que  iceulx  François  n'estoient  pas  tous  ensem- 
ble, furent  desconfis,  et  en  y  eut  mors  sur  la  place 
bien  douze  cens,  entre  lesquelz  fut  le  principal  le 
seigneur  de  Villequier  et  plusieurs  nobles  du  pays 
avec  lui. 

Item,  en  cest  an  le  roy  d'Alemaigne,  au  retour  de 
son  voyage  de  France  et  d'Angleterre,  passa  par  Lion 
sur  le  Rosne,  où  il  volt  faire  de  Ame  de  Savoie  ung  duc. 
Mais  les  officiers  du  roy  de  France  là  estans,  ne  lui  voul- 
drent  point  souffrir,  et  pour  ce  s'en  parti  moult  indi- 
gné, et  le  ala  faire  duc  en  ung  petit  chastel  delà  la  ri- 
vière du  Rosne  qu'on  appelle  Moullet,  qui  siet  en  l'Em- 
pire. Et  est  vérité  que  quant  il  se  parti  de  «on  pays 
pour  venir  en  France,  il  avoit  tousjours  tenu  le  parti 
contraire  au  duc  de  Bourgongne,  par  le  moien  et  en- 
hort  de  Loys  duc  en  Bavière,  frère  de  la  roy  ne  de 
France,  et  autres  ambaxadeurs  tenans  la  partie  d'Or- 
léans, mais  quant  ledit  roy  des  Rommains  fut  retourné 
en  son  pays,  il  eut  voulenté  toute  contraire,  et  aymoit 
mieulx  la  partie  de  Bourgongne  que  celle  des  François. 

DE  L'AN  MCCCCXVn. 

[Du  H  avril  4417  au  27  mars  4448.] 


CHAPITRE  GLXVI. 

Comment  le  duc  Guillaume  de  Haynnau  mourut  en  son  chastel  de  Bou- 
chain.  Et  de  la  guerre  que  fist  Jehan  de  Bavière  à  sa  nièpce,  fille  du 
duc  Guillaume. 

Au  commencement  de  cest  an,  le  duc  Guillaume, 
conte  de  Haynnau,  et  sa  femme,  après  leur  retour  de 
Compiengne  vindrent  à  Douay  devers  le  duc  de  Bour- 
gongne,  ouquel  lieu  eurent  garlement  ensemble  sur 
les  besongnes  et  responses  que  ledit  duc  Guillaume 
avoit  eu  à  Paris  avecques  la  royne  et  le  conseil  du 
Roy.  Lequel  parlement  fmé  icellui  duc  Guillaume  re- 
tourna en  son  chastel  à  Bouchain,  ouquel  lieu  lui  print 
ime  maladie  de  laquelle  il  mourut  en  briefz  jours  après  *  ; 
et  fut  son  corps  porté  à  Valenciennes  et  enterré  en 
l'église  des  Frères  mineurs.  Et  délaissa  de  lui  et  de  sa 
femme  une  seule  fille,  nommée  Jaqueline  de  Bavière, 
laquelle  fut  sa  vraie  héritière  et  saisit  toutes  les  sei- 
gneuries que  ledit  duc  tenoit  au  jour  de  son  trespas. 
Toutesfoiz  Jehan  de  Bavière,  son  oncle  de  par  son 
père,  mist  plusieurs  empeschemens  en  icelle  succes- 

4.  Le  34  mai  4447.  La  chronique  Cord.  46  dit  que  le  bruit 
courait  qu'il  avait  été  empoisonné  par  les  Armagnacs,  ainsi  que  le- 
Dauphin  Jean,  œ  Et  s'en  retourna  en  son  pais  de  Haynau  auquel 
il  morubien  prochainement  aprèf .  Et  fu  commune  renommée  que 
ilz  furent  tous  deux  empoisonnez  desdiz  Armignas.  »  (Fol.  358.) 

sion,  disant  que  l'on  lui  avoit  fait  petite  part  de  la  suc- 
cession de  feu  le  duc  Albert  son  père,  et  aieul  à  la- 
dicte  Jaqueline  de  Bavière  sa  nièpce,  disant  oultre  que 
de  droit  ne  povoit  succéder  au  pays  de  Holande.  Et  de 
fait  se  bouta  en  la  ville  de  Dourdrec  ^  par  le  consen- 
tement des  habitans,  et  aussi  en  aucunes  autres,  les- 
quelles le  tindrent  à  seigneur.  Et  depuis  lui  commença 
à  faire  guerre  ouverte.  Et  peu  de  temps  après  remist 
en  la  main  de  notre  Saint-Père  le  pape ,  son  éveschié 
de  Liège,  ou  lieu  duquel  y  fut  commis  l'èvesque  de 
Régence  '.  Et  fist  celle  résignacion  afin  d'avoir  meilleur 
droit  contre  sadicte  nièpce.  Et  après  espousa  la  du- 
chesse de  Luxembourg,  laquelle  paravant  avoit  eu 
espouse  le  duc  Anthoine  de  Brabant,  frère  au  duc  Je- 
han de  Bourgongne. 

CHAPITRE  CLXVII. 

Comment  le  duc  Jehan  de  Bourgongne  envoya  ses  lectres  en  plusieurs 
bonnes  villes  du  royaume  de  France. 

En  ces  jours  le  duc  de  Bourgongne  envoya  ses  lec- 
tres patentes  avec  ses  lectres  closes  à  plusieurs  bonnes 
villes  du  royaume  de  France,  grandement  à  la  charge 
et  deshonneur  des  seigneurs  du  sang  royal  qui  pour 
lors  avoient  le  gouvernement  du  royaume ,  pour  les- 
dictes  bonnes  villes  actraire  de  son  parti  pour  lui 

1 .  Dordrecht,  en  Hollande. 

2.  Uévesque  de  Régence,  en  latin  Rhegiensis .  C'est  Reggio ,  en 
Calabre.  Jean  VI  de  Walenrode,  évêque  de  Reggio,  arriva  à  l'évê- 
ché  de  Liège  par  la  démission  de  Jean  V  ou  Jean  de  Bavière,  non 
pas  en  1417  comme  ledit  Monstrelet,  mais  en  1418  (voy.  le  Gall. 
chr.jt.  m,  col.  902). 


[1417]  D'ENGUERRAN  DE  MONSTRELET.  175 

mesmes  avoir  le  gouvernement  dudit  royaume.  Et  y 
sont  ramenteuz  tous  les  fais  du  temps  passé,  de  lui  et 
des  seigneurs  dessusdiz,  à  la  charge  et  deshonneur  de 
l'une  des  parties  et  à  l'onneur  de  l'autre.  Et  furent 
lesdictes  lectres  envoiées  es  villes  de  Moutereul,  de 
Saint-Riquier,  d'Âbbeville,  de  Dourlens,  d'Amiens,  de 
Corbie,  de  Saint-Quentin,  de  Roye,  de  Montdidier, 
de  Beau  vais,  et  en  plusieurs  autres  lieux.  Et  par  le 
moien  d'icelles  y  eut  plusieurs  bonnes  villes  et  com- 
munaultez  qui  très  fort  furent  esmeuz  contre  ceulx 
qui  gouvernoient  le  Roy. 

CHAPITRE  GLXVIII. 

Comment  sire  Loys  Bourdon,  chevalier,  fut  prins  et  exécuté.  Et  de  la 
royne  de  France  qui  fut  envoiée  à  Tours. 

En  ce  mesme  temps,  la  royne  de  France  estant  au 
Bois  de  Vincennes,  où  elle  tenoit  son  estât,  fut  visitée 
par  le  Roy  son  seigneur  et  mary.  Et  ainsi  qu'il  retour- 
noit  à  Paris,  vers  le  vespre,  il  eucontra  messire  Loys 
Bourdon,  chevalier,  alant  de  Paris  audit  bois  de  Vin- 
ciennes ,  lequel  en  trespassant  assez  près  du  Roy  s'in- 
clina en  chevauchant  et  passa  oultre  assez  légèrement. 
Mais  tantost  le  Roy  envoia  après  lui  le  prévost  de  Pa- 
ris, et  lui  commanda  qu'il  le  prinst  et  lemeist  prison- 
nier. Lequel  prévost,  en  acomplissant  le  commande- 
ment du  Roy,  fist  son  devoir  et  print  ledit  chevalier. 
Si  le  fist  mener  à  Paris  et  puis  le  raist  en  chastellet , 
où  il  fut  par  le  commandement  du  Roy  fort  ques- 
tionné, et  depuis  fut  noyé  en  Seine  *. 

1 .  Cf.  le  Religieux  de  Saint-Denis,  t.  VI,  p.  71 . 

En  après,  aucuns  peu  de  jours  ensuivans,  par  l'or- 
donnance du  Roy ,  du  Daulphin  et  des  gouverneurs 
du  royaume ,  la  Royne  dessusdicte ,  acompagnée  de 
sa  belle-seur  duchesse  en  Bavière  fui  envolée  à  Blois 
et  depuis  à  Tours  en  Touraine ,  pour  là  demourer  en 
simple  estât.  Et  lui  furent  baillez  pour  la  conduire  et 
gouverner,  maistre  Guillaume  Torel,  maistre  Jehan 
Picart  et  maistre  Laurens  du  Puis ,  sans  le  consente- 
ment desquelz  elle  n'osoit  nulle  chose  besongner  ne 
entreprendre,  non  pas  escripre  unes  lectres  à  quelque 
personne  que  ce  feust.  Et  là  vesqui  grant  espace  de 
temps  en  grant  desplaisance ,  de  jour  en  jour  acten- 
dantde  encorespis  avoir.  Et  avec  ce,  très-grant  finance 
qu'elle  avoit  à  Paris  en  plusieurs  lieux  lui  furent  ostez 
par  son  filz  le  Daulphin  et  ceulx  qui  le  gouvernoient. 
Lesquelz  trois  gouverneurs  dessusdiz  on  y  avoit  mis 
tout  à  propos  afin  qu'elle  ne  peust  riens  conduire  ne 
traicter  ou  préjudice  de  ceulx  qui  gouvernoient  le  Roy 
et  sondit  filz  le  Daulphin. 

GHiPITRE    GLXIX. 

Comment  m^ssire  Raoul  de  Gaucourt  fut  mis  à  mort  lui  estant  bailli  de 
Rouen ,  par  £(ucuns  de  la  communaulté  dudit  lieu  ;  et  ce  qui  en  ad- 
vint'. 

En  ces  propres  jours,  par  l'exortacion  d'aucuns  qui 
estoient  favorables  et  amoient  le  parti  du  duc  de  Bour- 
gogne, se  mirent  sus  par  manière  de  rébellion  aucuns 
meschans  gens  de  petit  estât  en  la  ville  de  Rouen,  des- 

1 .  Cf.  le  chap.  du  Rel.  de  Saint-Denis  :  De  morte  baillivi  Rotho- 
magensis  (t.  VI,  p.  93). 

quelz  estoit  le  principal  ung  nommé  Alain  Blanchart, 
qui  depuis  ftit  capitaine  d'icelle  ville  et  communaulté. 
Et  de  fait ,  alèrent  en  la  maison  du  bailli  royal  de  la- 
dicte  ville  de  Rouen ,  nommé  messire  Raoul  de  Gau- 
court,  chevalier,  et  tous  armez  et  embastonnez  hurlè- 
rent lourdement  à  son  huis,  disans  à  ceulx  de  dedens  : 
nous  voulons  céans  entrer  et  parler  à  monseigneur  le 
bailli  pour  lui  présenter  ung  traistre  que  nous  avons 
maintenant  prins  en  la  ville.  Et  povoit  estre  adonc 
Feure  de  dix  heures  de  nuit.  Ausquelz  fut  respondu 
par  les  serviteurs  dudit  bailli,  qu'ilz  meissent  leur  pri- 
sonnier seurement  jusques  au  lendemain.  INéantmoins 
par  leur  importunité,  tant  par  force  comme  autrement, 
ouverture  leur  fut  faicte.  Et  tantost  ledit  bailli  se  leva, 
et  affublé  d'un  grant  mantel,  vint  parler  à  eulx.  Et 
lors,  aucuns  de  leur  compaignie  qui  avoienl  les  faces 
mucées  *  le  occirent  cruellement.  Et  après,  eulx  par- 
tans  de  là  s'en  alèrent  à  la  maison  de  son  lieutenant , 
nommé  Jehan  Léger,  et  le  mirent  aussi  à  mort,  et  puis 
de  là  alèrent  en  autres  lieux,  tant  qu'ilz  en  tuèrent  jus- 
ques à  dix.  Mais  aucuns  des  autres  officiers,  comme  le 
viconte  et  le  receveur,  de  ce  advertis  s'en  fuirent  au 
chastel,  où  ilz  furent  receuz  par  messire  Jaques  de 
Bourbon  qui  en  estoit  capitaine.  Et  lendemain  au  ma- 
tin s'assemblèrent  ceulx  du  commun  en  très  grant 
nombre  et  alèrent  en  armes  devant  ledit  chastel,  en 
entencion  d'entrer  dedens,  lequel  leur  fut  bien  défendu 
par  ledit  capitaine,  qui  avoit  avecques  lui  cent  soul- 
doiers  de  par  le  Roy  pour  garder  icellui  chastel.  Et  en 
la  fin  après  plusieurs  paroles  fut  traicté  à  eulx  que 


1 .  La  figure  cachée  dans  leurs  chaperons. 

oudit  chastel  entreroient  seize  hommes  des  plus  nota- 
bles de  ladicte  ville  pour  parler  audit  capitaine  sur 
aucuns  affaires  qui  moult  leur  touchoient.  Lesquelz, 
après  ce  qu'ilz  y  furent  entrez,  se  excusèrent  moult 
fort  de  la  mort  dudit  bailli  et  des  autres,  et  aussi  toute 
la  commun aulté  de  la  ville,  disans  que  moult  seroient 
joieux  se  les  malfaicteurs  estoîent  congneuz  et  punis. 
Car  pour  ledit  homicide  craignoient  moult  le  Roy  et 
le  Daulphin  son  filz,  et  pour  ce  lui  requ croient  qu'il 
leur  baillast  ledit  chastel  à  garder.  Laquelle  requeste 
leur  fu  refusée.  Secondement,  requirent  que  la  porte 
du  chastel  vers  les  champs  feust  condempnée,  et  ce 
pareillement  leur  fut  refusé.  Tiercement ,  dirent  que 
se  le  Roy  et  le  Daulphin,  avecques  leur  puissance,  vou- 
loient  entrer  en  leur  ville,  ilz  lui  refuseroient  l'entrée. 
Et  après  lui  prièrent  humblement  qu'il  voulsist  escu- 
ser  eulx  et  le  commun  devers  le  Roy  et  le  Daulphin, 
son  filz.  Ausquelz  le  capitaine  respondi  qu'il  les  excu- 
seroit  en  temps  et  en  lieu,  et  puis  leur  conseilla  qu'ilz 
feissent  ouverture  au  Roy  et  au  Dauphin  s'ilz  y  ve- 
noient.  Après  lesquelles  parolles  les  dessusdiz  bour- 
gois  de  Rouen  entrèrent  en  leur  ville,  et  dedens  dix 
jours  ensuivans,  ce  qu'ilz  doubtoient  leur  advint.  Car 
le  filz  du  Roy,  partant  de  Paris,  à  tout  deux  mille  com- 
batans,  ala  au  Pont-de-l' Arche,  duquel  lieu  il  envoya 
Tarcevesque  de  Rouen  pour  les  exhorter  à  obéir  audit 
Daulphin.  Et  quant  il  fut  venu  à  la  porte,  il  trouva  là 
aucuns  des  chanoines  de  l'église,  en  armes  avec  les 
bourgois,    auxquelz  il  exposa  le   mandement   dudit 
Daulphin.  Et  ilz  respondirent  qu'ilz  avoient  tous  en- 
semble conclud  qu'en  la  ville  de  Rouen  point  n'en- 
treroit  à  tout  sa  puissance,  mais  s'il  y  vouloit  entrer  à 

petite  compaignie  et  payer  ses  despens,  ilz  estoient 
contens,  et  non  autrement.  Et  lors  ledit  arcevesque 
retourna  pardevers  le  Daulphin  quant  il  vit  qu'il  ne 
povoit  riens  besongner.  Si  lui  exposa  ce  qu'il  avoit  veu 
et  oy.  Et  après,  le  Daulphin  manda  Pierre  de  Bourbon, 
et  puis  s'en  ala  loger  à  Saincte-Katherine  du  Mont  de 
Rouen.  En  la  fin  dist  audit  de  Bourbon  :  «  Beau  cou- 
sin, alez  en  nostre  chastel,  et  par  la  porte  des  champs 
recevez  deux  cens  hommes  d'armes  et  autant  d'archers 
que  nous  vous  envolerons.  »  Laquelle  chose  fut  ainsi 
faicte.  Pour  quoy  ceulx  de  la  ville  furent  remplis  de 
grant  fureur.  Toutefoiz  dedens  trois  jours  ensuivaus 
icellui  Daulphin  par  traictié  entra  à  Rouen,  à  tout  sa 
puissance,  et  ala  à  cheval  jusques  à  la  grande  église 
faire  son  oraison ,  et  fut  logié  oudit  chastel.  Et  huit 
jours  après  ce  qu'il  eut  traictié  avecques  ceulx  de 
Rouen,  en  les  confermant  en  obéissance  et  en  leur 
pardonnant  tous  leurs  forfais,  excepté  les  occisions 
dessusdictes,  il  se  parti,  à  toutes  ses  gens  palans  leurs 
despens,  et  retourna  à  Paris ,  où  il  ordonna  nouveau 
bailli  de  Rouen  le  seigneur  de  Gamaches ,  en  lui  com- 
mandant qu'il  prenist  vengence  de  tous  les  homicides 
trouvez  coulpables  par  bonne  informacion  de  la  mort 
de  son  prédécesseur.  Et  ainsi  fut  fait  d'aucuns.  Mais 
ledit  Alain  Blanchart  se  absenta  certaine  espace  de 
temps  et  depuis  retourna  en  ladicte  ville  de  Rouen,  où 
il  eut  grant  auctorité  et  grant  gouvernement,  comme 
cy-après  sera  déclairé. 

CHAPITRE   GLXX. 

Comment  le  roy  Loys  trespassa  de  ce  siècle.  —  Le  gouvernement  des 
gens  des  compaignies ,  et  autres  matières. 

'  ''  En  ces  jours,  le  roy  Loys,  beau-père  du  Daulphin, 
mouru  *  ;  délaissa  troys  en  fans,  c'estassavoir  le  premier 
nommé  Loys,  qui  fut  roy  après  son  père,  le  second 
René,  qui  depuis  fut  duc  de  Bar,  et  le  tiers  Charles. 
Et  si  avoit  deux  filles,  dont  l'une  avoit  espousé  le 
Daulphin  dessusdit ,  et  la  seconde  nommée  Yolant, 
n'avoit  que  deux  ans.  Pour  la  mort  duquel  icellui 
Daulphin  fut  moult  affebli  de  conseil  et  d'aide. 

En  ces  tribulacions  regnoit  ung  moult  merveilleux 
gouvernement  en  plusieurs  parties  du  royaume  de 
France,  et  justice  n'estoit  obéye  en  quelconque  ma- 
nière que  ce  feust.  Et  aussi  les  estrangers  tenans  la 
partie  du  duc  de  Bourgongne,  c'estassavoir  Gastelinas, 
Gingin,  Jehan  du  Clau  et  les  autres  dessusnommez, 
régnoient  et  destroussoient  par  tous  les  lieux  et  pays 
où'ilz  aloient  et  repairoient,  tant  sur  les  nobles  que 
sur  les  non  nobles,  et  mesmement  sur  ceulx  tenans  la 
partie  du  duc  de  Bourgongne,  et  fmablement  faisoient 
maulx  inestimables,  dont  le  peuple  estoit  très  fort  op- 
pressé. Toutesfoiz  iceulx  estrangers  alèrent  ou  pays  de 
Boulenois,  tendans  à  rober  icellui  comme  ilz  avoient 
fait  ailleurs,  mais  aucuns  du  pays  s'assemblèrent  en  la 
compaignie  Victor,  bastard  de  Croy ,  et  tout  ensem- 

1.  Louis  II,  duc  d'Anjou,  roi  de  Naples  et  comte  de  Provence, 
mourut  à  Angers  le  29  avril  1417. 

ble,  par  nuit,  alèrent  assaillir  le  logis  du  lieutenant 
Jehan  du  Clau,  nommé  Laurens,  lequel  fut  par  iceulx 
mis  à  mort  avec  aucuns  de  ses  gens,  et  tous  les  autres 
furent  destroussez.  Pour  laquelle  envaye  le  bastard  de 
Thien,  qui  estoit  l'un  des  capitaines  d'icelle  compai- 
gnie,  print  ung  gentil  homme  très  notable  nommé 
Gadifer  Galehault ,  lequel  il  fist  pendre  à  ung  arbre. 
Toutesfoiz  iceulx  estrangers,  voians  la  forte  guerre  que 
leur  faisoient  lesdiz  Boulenois,  se  tirèrent  tantost  hors 
dudit  pays,  et  tost  après  en  eulx  en  alant  prinrent  au- 
cunes villes  et  fortresses  dont  ilz  ravirent  tous  les  biens, 
puis  boutèrent  les  feux  partout  et  les  désolèrent.  Et 
delà  alèrent  mectre  le  siège  devant  Neufchastel  sur 
Esne  *.  Pour  lequel  siège  lever  et  aussi  pour  iceulx 
estrangers  destrousser,  se  assemblèrent  Remonnet  de 
La  Guerre  et  messire  Thomas  de  Kersis,  bailly  de  Ver- 
mendois,  en  très  grant  nombre,  de  par  le  Roy,  et  de 
fait  alèrent  les  combatre.  Lesquelz  sachans  leur  venue 
alèrent  à  l'encontre  de  eulx,  et  en  conclusion  les  mi- 
rent en  desroy  et  en  prindrent  que  tuèrent  bien  huit 
vingts,  et  les  autres,  avecques  ledit  Remonnet  et  mes- 
sire Thomas  de  I.iersis,  se  saulvèrent  en  eulx  retraiant 
es  bonnes  villes  du  roy,  où  ilz  porent  le  mieulx.  Après 
laquelle  besongne  ceulx  dudit  chastel  se  rendirent 
ausdiz  estrangers.  Lesquelz,  après  ce  qu'ilz  eurent 
desrobé  tous  les  biens,  boutèrent  les  feux  dedens,  et 
eulx  partans  de  là  s'en  alèrent  en  Cambresiz,  où  ilz 
firent  plusieurs  dommages. 

Item,  d'autre  part,  en  ce  mesme  temps,  Jehan  de 
Fosseux,  Daviot  de  Poix,  Ferry  de  Mailly,  messire  Loys 

1.  Neufchâtel-sur- Aisne,  en  Laonnais. 

de  Thienbronne,  I^oysde  Vergines,  Guérart,  bastart  de 
Brimeu,  et  aucuns  autres  capitaines  du  duc  de  Bour- 
gongne  passèrent  l'eaue  de  Somme  par  la  Blanque- 
taque,  à  tout  bien  douze  cens  combatans,  et  par  Oise- 
mont  s'en  alèrent  à  Aumarle  appartenant  au  conte  de 
Harecourt  et  là  se  logèrent.  Et  là  livrèrent  grant  assault 
au  chastel,  mais  il  fut  bien  défendu  contre  eulx  par 
ceulx  qui  l'avoient  en  garde,  et  tant  que  desdiz  assail- 
lans  y  eut  plusieurs  terriblement  navrez.  Après  lequel 
assault,  en  icelle  nuit,  par  meschef  ou  autrement,  bou- 
tèrent le  feu  en  la  ville,  laquelle  avecques  l'église  fut 
du  tout  arse  et  désolée,  dont  ce  fu  grant  pitié,  car  c'es- 
toit  une  ville  moult  notable  pour  plusieurs  marchan- 
dises. 

En  oultre  ledit  Jehan  de  Fosseux  et  ses  complices 
s'en  ala  de  là  loger  en  la  ville  de  Hornay  et  es  villages 
à  l'environ  ou  pays  de  Vimeu.  Lequel  pays  et  villages 
en  plusieurs  parties  fut  pillé  et  robe  par  les  dessusdiz. 
Lesquelz,  dedens  trois  jours  ensuivans,  à  tous  leurs 
prisonniers ,  vaches  ,  brebis  ,  chevaulx ,  pourceaulx  et 
autres  proies,  rapassèrent  l'eaue  de  Somme  par  où  ilz 
avoient  passé.  Et  en  cas  semblables  se  firent  plusieurs 
courses  et  chevauchées  par  les  dessusdiz  sur  les  mar- 
ches de  Beauvoisis,  Vermendois,  Santers,  Amiennois 
et  autres  pays  de  l'obéissance  du  Roy,  dont  iceulx 
estoient  merveilleusement  traveillez. 

CHAPITRE  GLXXI. 

Comment  les  gens  du  Roy  qui  estoient  en  garnison  à  Péronne  firent 
forte  guerre  ou  pays  du  duc  de  Bourgongne,  et  autres  matières. 

Or  est  ainsi  que  durant  le  temps  dessusdit  la  ville  de 
Péronne,  située  sur  la  rivière  de  Somme,  estoit  très 
fort  gamye  de  gens  d'armes  que  le  connestable  de 
France  y  avoit  envolez  de  par  le  Roy,  entre  lesquelz  y 
estoit  pour  chef  messire  Robert  de  Loire,  à  tout  cent 
hommes  d'armes  bien  en  point,  et  cent  arbalestriers 
genevois  avecques  autres  cent  combatans,  lesquelz 
très  souvent  couroient  de  jour  et  de  nuit  sur  les  pays 
et  subjetz  du  duc  de  Bourgongne  et  en  ramenoient  de 
grans  proies  en  leurs  garnisons. 

Et  pareillement  le  chastel  Demuin  ',  appartenant  à 
messire  Colart  de  Calville ,  faisoit  guerre  ou  nom  du 
Roy  à  tous  les  bienvueillans  et  qui  tenoient  le  parti 
du  duc  de  Bourgongne. 

Et  par  espécial ,  les  villes  d'Amiens  et  de  Corbie 
avoient  à  ceste  occasion  de  grans  affaires,  tant  d'une 
partie  comme  d'autre.  Et  mesmement  à  l'instance  et 
mandement  du  duc  de  Bourgongne  convint  que  ceulx 
de  la  ville  d'Amiens  déboutassent  d'icelle  messire  Ro- 
bert d'Esne  qui  en  estoit  bailli  de  par  le  roy,  et  Hue 
du  Puis,  procureur,  avec  aucuns  autres,  à  l'occasion 
de  ce  que  trop  rigoreusement  s'estoient  conduis  entre 
Içs  gens  dudit  duc  oultre  son  plaisir.  Car  il  leur  manda 

i.  Sic  dans  8345.  Le  Suppl.  fr.  93  est  plus  clair,  puisqu'il 
met  l'article.  «  Le  chastel  de  Demuyn.  «  C'est  Demuin,  Somme. 

que  c'estoit  son  entencion  de  à  eulx  faire  guerre  ou  cas 
que  contre  lui  ilz  les  vouldroient  soustenir.  Et  pour  ce 
s'en  partirent  et  alèrent  à  Paris  devers  le  Roy,  auquel 
et  à  son  grant  conseil  firent  pour  ceste  besongne  grant 
complainte.  Dont  ilz  ne  furent  point  bien  contens  du 
duc  de  Bourgongne. 

CHAPITRE  GLXXIL 

Comment  le  duc  de  Bourgongne  envoya  ses  ambaxadeurs  en  plusieurs 
bonnes  villes  du  royaume  pour  avoir  aliances  avecques  eulx. 

Item,  après  ces  choses,  le  duc  Jehan  de  Bourgongne 
envoia  en  plusieurs  des  bonnes  villes  du  royaume  ses 
ambaxadeurs,  c'estassavoirdes  seigneurs  de  Fosseux  et 
de  Humbercourt  et  maistre  Phelippe  de  Morviller,  les- 
quelz  portèrent  lectres  patentes  du  duc  de  Bourgongne 
adrécans  aux  gouverneurs  d'icelles  bonnes  villes.  Et 
premièrement  alèrent  à  Monsterueil  \  laquelle  ouvry 
,  aux  autres  la  voye ,  et  de  là  alèrent  à  Saint-Riquier,  à 
Abbeville,  à  Amiens  et  à  Dourlens.  Esquelles  et  en 
chascune  d'icelles  ilz  firent  lire  en  commun  lesdictes 
lectres.  Après  laquelle  lecture  ledit  maistre  Phelippe 
de  Morviller  proposa  devant  iceulx  moult  auctentique- 
ment,  remonstrant  la  bonne  provision  que  le  duc  de 
Bourgongne  avoit  entencion  comme  il  disoit  de  mectre 
pour  le  bien  du  royaume  et  de  la  chose  publique.  Fi- 
nablement  tant  firent  et  procurèrent  lesdiz  ambaxa- 
deurs que  icelles  bonnes  villes  firent  aliances  avec 
iceulx  jurées  solemnellement,  et  de  ce  l'une  partie  et 

4.  Mon  treuil -sur-Mer. 

l'autre  baillèrent  leurs  lectres  patentes,  desquelles,  de 
celles  de  Dourlens,  la  teneur  s'ensuit  : 

«  A  tous  ceulx  qui  ces  présentes  lectres  verront, 
Phelippe  de  Savoisy,  seigneur  dudit  lieu  et  de  INivelles, 
David  de  Brimeu  sire  de  Humbercourt,  chevaliers,  et 
Phelippe  de  Morviller,  conseillers,  ambaxadeurs  et 
procureurs  en  ceste  partie  de  très  hault  et  très  puis- 
sant prince  et  nostre  très  redoublé  seigneur,  monsei- 
gneur le  duc  de  Bourgogne,  d'une  part,  et  le  capitaine, 
maieur  et  eschevins,  bourgois,  manans  et  habitans  de 
la  ville  de  Dourlens,  d'autre  part,  sçavoir  faisons  que 
nous  avons  fait,  traicté,  accordé,  promis  et  enconve- 
nancé  certain  traictié  et  accord ,  dont  la  teneur  s'en- 
suit : 

«  Premièrement.  Que  lesdiz  capitaine ,  maieur ,  es- 
chevins, bourgois;  manans  et  habitans  de  Dourlens 
aideront  à  mondit  seigneur  le  duc  à  mectre  le  Roy 
nostre  sire,  en  sa  franchise  et  seigneurie ,  le  royaume 
en  justice,  et  que  marchandise  y  puist  avoir  cours. 

«  Iterrij  qu'ilz  aideront  et  conforteront  mondit  sei- 
gneur le  duc  à  leur  povoir,  à  ce  que  le  Roy  et  son 
royaume  soient  bien  gouvernez ,  défendus  et  gardez , 
le  recevront  lui  et  les  siens  en  ladicte  ville,  en  icelle 
demourant  le  plus  fort,  lui  bailleront  vivres  pour  leur 
argent  et  toutes  autres  choses  dont  ilz  auront  besoing, 
la  ville  demourant  garnie,  et  les  défendront  et  garde- 
ront comme  eulx  mesmes,  et  souffreront  que  les  mar- 
chans  de  ladicte  ville  et  tous  autres  mainent  vivres  et 
toutes  autres  marchandises  après  mondit  seigneur  le 
duc  et  son  ost,  et  ilz  seront  tenus  seurs. 

«  Item^  que  mondit  seigneur  le  duc  estant  en  la  ville 
de  Dourlens  ne  fera  prendre  ne  empescher  aucun  de 

ladicte  Yille,  de  quelque  estât  ou  condicion  qu'il  soit, 
si  non  par  justice  et  informacion  précédente.  Et  aussi, 
se  aucuns  des  gens  de  mondit  seigneur  le  duc  faisoient 
aucune  injure  ou  offense  à  aucuns  de  ladicte  ville ,  il 
les  punira  ou  fera  punir  par  ceulx  à  qui  il  appartendra. 

Item,  que  lesdiz  de  Dourlens,  de  quelque  condicion 
qu'ilz  soient,  pourront  aler  et  repairer  pour  leurs  mar- 
chandises et  leurs  autres  afaires  et  besongnes  es  pays 
de  raondit  seigneur  et  les  habitans  et  demourans  en 
ladicte  ville  seurement  et  saulvement ,  sans  leur  don- 
ner quelque  empeschement  en  corps  ne  en  biens. 

«  Item,  que  mondit  seigneur  le  duc  aidera,  portera 
et  soustendra  les  dessusdiz  de  Dourlens  contre  tous 
ceulx  qui  les  vouldront  empescher  en  quelque  ma- 
nière que  ce  soit,  pour  avoir  fait  les  choses  dessus- 
dictes  en  faveur  du  Roy  et  de  mondit  seigneur  le  duc  ; 
de  mectre  garnison  en  ladicte  ville  de  Dourlens,  6u 
d'avoir  ou  prétendre  aucune  seigneurie  en  icelle  mais 
lui  souffrir  que  soubz  le  Roy  ladicte  ville  se  gouverne, 
ainsi  que  elle  a  acoustumé,  au  bien  du  Roy,  à  l'onneur 
de  ceulx  de  ladicte  ville,  et  ou  prouffit  de  la  chose  pu- 
blique d'icelle.  Et  pareillement  que  ceulx  de  ladicte 
ville  ne  soufreront  que  autre  garnison  que  ceste,  soit 
mise  en  icelle. 

(f  Item,  que  se  en  ladicte  ville  de  Dourlens  a  aucuns 
qui  vray  semblablement  à  leur  povoir,  de  fait,  de  pa- 
role ou  autrement,  vouloient  empescher  le  fait  de  mon- 
dit seigneur,  et  que  de  ce  courust  commune  renommée 
contre  ceulx  par  informacion  précédente,  ilz  les  puni- 
ront et  feront  punir  selon  toute  rigueur  de  justice,  par 
eulx  et  ainsi  qu'il  appartendra. 

«  Item,  poiir  ce  que  ladicte  ville  de  Dourlens  est 

moult  oppressée  et  traveillée  en  ce  labour,  et  par  espé- 
cial  en  la  moisson  de  ce  présent  aoust ,  et  leur  bestail 
souvent  prins  et  amené  par  aucuns  gens  d'armes  qui 
se  dient  estre  soubz  mondit  seigneur,  le  duc,  dont  le 
povre  peuple  et  les  marchans  sont  destourbez  et  en 
voye  de  désercion  se  pourveu  n'y  est  briefment,  lesdiz 
de  Dourlens  supplient  à  vous  nosseigneurs  les  ambaxa- 
deurs,  que  de  vostre  bonne  et  haulte  discrécion  vous 
plaise  remonstrer  audit  monseigneur  le  duc  afin  que 
provision  y  soit  mise,  car  besoing  en  est,  et  lesdiz  de 
Dourlens  prieront  Dieu  pour  vous. 

«  Item,  que  pour  la  seureté  des  choses  dessusdictes 
et  chascune  d'icelle,  lesdiz  ambaxadeurs  et  procureurs, 
ou  nom  que  dessus,  et  lesdiz  capitaine,  maieur,  esche- 
vins,  bourgois,  manans  et  liabitans  de  Dourlens,  en 
bailleront  leurs  lectres  scellées  de  bons  seaulx  et  si- 
gnetz  par  le  clerc  juré  de  l'eschevinaige  de  ladicte 
ville.  Laquelle  chose,  nous  ambaxadeurs  et  procu- 
reurs dessusdiz,  par  la  vertu  du  povoir  à  nous  donné 
par  mon  très  redoubté  seigneur,  et  nous  capitaine , 
maieur,  etc.,  avons  promis,  juré  et  enconvenancié,  et 
par  la  teneur  de  ces  présentes  prometons,  jurons  et 
enconvenançons  tenir,  entretenir,  et  de  point  en  point 
paracomplir  iceilui  traictié  sans  jamais  aler  au  con- 
traire, soubz  l'obligacion  de  tous  noz  biens,  et  es 
noms  et  qualitez  que  nous  procédons,  et  tout  sans 
fraude  et  malengin.  En  tesmoing  de  ce  nous  avons  mis 
noz  seaulz  à  ces  présentes.  Ce  fu  fait  en  la  ville  de 
Dourlens,  le  vn®  jour  d'aousl,  l'an  de  grâce  mil  quatre 
cens  dix-sept.  » 

CHAPITRE  GLXXIII. 

Comment  le  roy  d'Angleterre  retourna  en  France  à  grant  puissance.  Et 
du  concile  de  Constance  où  fut  fait  le  pape  Martin. 

Item,  en  ce  temps  Henry  de  Lancastre  roy  d'Ange- 
terre  *  acompaigné  des  ducs  de  Clarence  et  de  Cloces- 
tre,  ses  frères,  avec  plusieurs  autres  princes  et  très  grant 
nombre  de  combatans  et  habillemens  de  guerre,  des- 
cendit au  port  de  Touque  en  Normandie  *,  en  enten- 
cion  de  conquerre  et  mectre  en  son  obéissance  toute 
la  ducliié.  Ouquel  lieu  de  Touque  y  avoit  ung  fort 
chastel  royal  qui  tantost  fut  asségé  de  toutes  pars  ;  pour 
quoy  messire  Jelian  d'Angennes  qui  en  estoit  capitaine, 
le  rendit  au  bout  de  trois  jours  ensuivans ,  moiennant 
que  lui  et  ses  gens  se  partiroient  avecques  tous  leurs 
biens.  Et  peu  de  temps  après,  se  rendirent  au  dessus- 
dit roy  les  villes  et  fortresses  de  Harecourt,  Becbebien  ', 
Rogier-Beaumont  et  Evreux  et  aucuns  autres,  sans 
faire  grande  défense.  Esquelles  villes  et  fortresses  il 
mist  grant  garnison  de  ses  gens  d'armes ,  et  avecques 
ce,  se  mist  en  composicion  à  faire  comme  Rouen ,  la 
ville  de  Louviers.  Pour  lesquelles  reddicions  et  con- 
questes,  les  autres  plus  puissans  bonnes  villes  et  for- 
tresses d'icellui  pays  se  commencèrent  moult  à  espo- 
venter.  Car  n'estoit  personne  ou  peu  qui  les  défendeist, 

1 .  Henri  V.  '  •  j 

2.  Touques  {Calvados). 

3.  Le  ms.  8345  donne  Bechelun ,  et  le  Suppl.  fr.  93  Beghet- 
liiin,  où  l'on  peut  au  moins  retrouver  le  vrai  nom  qui  est  le  Bec 
ou  Bec-Helluin,  fameuse  abbaye  de  Bénédictins  {Eure). 

pour  ce  que  la  plus  graut  partie  des  nobles  estoit  di- 
visez et  tenoient,  les  ungs  la  partie  du  Roy,  et  les  au- 
tres la  partie  du  duc  de  Bourgongne ,  et  par  ainsi  ne 
se  osoient  fier  l'un  à  l'autre.  Et  d'autre  part  ledit  con- 
nestable  avoit  remandé  la  plus  grant  partie  de  ses  gens 
d'armes  pour  estre  à  Paris  et  autres  villes  en  ceste 
marche,  contre  la  venue  du  duc  de  Bourgongne  et 
toute  sa  puissance,  que  de  jour  en  jour  il  acten- 
doit. 

Item,  en  ce  temps,  par  l'ordonnance  du  saint  con- 
cile de  Constance  quatre  nacions,  c'estassavoir  Ytalie, 
France,  Angleterre  et  Alemaigne ,  eslirentsix  notables 
hommes  de  chascune  nacion  qui  entrèrent  avec  tous 
les  cardinaulx  de  la  court  de  Romme  en  conclave,  pour 
eslire  pape,  la  nuit  saint  Martin  d'iver.  Etlàeulx  estans, 
les  portes  fermées,  Sigismont,  roy  d' Alemaigne,  roy 
de  Hongrie  et  de  Behaigne ,  estoit  dehors  contre  les 
portes,  séant  en  chaière  royale ,  portant  sur  son  chef 
couronne  et  en  sa  main  une  verge  royale.  Lequel  estoit 
avironné  de  plusieurs  princes,  chevaliers  et  autres  gens 
d'armes.  Et  par  la  grâce  du  Saint-Esperit,  si  comme 
on  croit,  de  commun  accord  ilz  eslurent  pape  le  car- 
dinal de  la  Columpne ,  natif  de  Romme ,  aiant  en  ses 
armes  un  escu  vermeil  et  ou  milieu  une  columpne 
d'argent  couronnée  d'or  \  Lequel  pape  fut  porté  à 
l'église  cathédrale  et  consacré  par  le  cardinal  Hos- 
tience  *,  doien  des  cardinaulx,  et  fut  nommé  Martin 

4 .  Les  armes  des  Colonna  sont  :  de  gueules  à  la  colonne  d'ar- 
gent à  base  et  chapiteau  d'or,  couronnée  de  même.  On  remarquera 
ici,  en  passant,  que  Monstrelet  ne  se  sert  pas  encore  des  tei-mes 
du  blason,  et  qu'il  dit  vermeil,  au  lieu  de  gueules. 

2.  Le  cardinal  d'Ostie. 

quart  de  ce  nom  *.  Laquelle  chose  fut  tantost  divulguée 
par  toutes  les  parties  desdictes  nacions.  Dont  tout  le 
clergié  et  le  peuple  rendirent  grâces  à  Dieu,  excepté  la 
cité  de  Paris,  car  elle  doubtoit  que  icellui  nouvel  pape 
et  le  roy  d'Alemaigne  ne  feussent  favorables  au  roy 
d'Angleterre  et  au  duc  de  Bourgongne  plus  que  au  roy 
de  France  et  au  conseil  royal. 

CHAPITRE  GLXXIV. 

Comment  le  duc  de  Bourgongne  se  partit  d'Arras  à  tout  sa  puissance 
pour  aler  vers  Paris,  et  comment  le  seigneur  de  Chauny  fut  envoyé 
en  ambaxade  devers  lui  à  Amiens,  et  comment  il  escripvy  au  Roy  les 
causes  de  son  entreprise. 

Item,  après  ce  que  ledit  duc  Jehan  de  Bourgongne 
eut  par  très  long  temps  faictes  toutes  ses  préparacions 
sur  intencion  de  mener  son  entreprinse  à  fin,  et  que 
toutes  ses  gens  d'armes  et  habillemens  de  guerre  furent 
prestz,  se  partirent  ou  mois  d'aoust,  le  jour  Saint-Lau_ 
rens  *,  de  la  ville  d'Arras  et  ala  à  Corbie  pour  passer 
oultre  et  tirer  vers  Paris.  Ouquel  lieu  de  Corbie ,  la 
propre  nuit  qu'il  y  vint,  mourut  l'abbé  dudit  lieu 
nommé  Raoul  de  Roye,  pour  la  mort  duquel  ledit  duc 

,  i.  Et  fut  nommé  Martin  quart  de  ce  nom.  Le  ms.  834b  répète 
la  même  faute,  qu'évite,  au  contraire,  le  ms.  Suppl.  fr.  93  qui 
porte  «  Martin  quint  de  ce  nom.  »  C'est  le  cardinal  Othon  Co- 
lonna,  élu  pape  le  11  novembre  1417,  et  qui  prit  le  nom  de  Mar- 
tin V.  On  voit  dans  Raynaldi  (t.  VIII,  p.  476)  qu'en  réalité  il  au- 
rait dû  s'appeler  Martin  III,  attendu  qu'on  avait  introduit  par 
erreur  deux  papes  du  nom  de  Marin  parmi  ceux  du  nom  de 
Martin, 

2.  Le  10  août.  ^^' 


^ 

fut  moult  courroucé.  Et  après  qu'il  eut  là  esté  par  au- 
cuns peu  de  jours,  s'en  parti  et  s'en  ala  à  Amiens,  où 
il  fut  receu  de  ceulx  de  la  ville  moult  honnorablement 
tant  des  gouverneurs  d'icelle  comme  du  commun ,  et 
crioit-on  Noël  par  tous  les  carrefours  où  il  passoit,  et 
se  loga  en  l'ostel  de  maistre  Robert  le  Jeune,  son  con- 
seiller. En  laquelle  ville,  avant  son  partement,  il  or- 
donna nouveaulx  officiers  ;  car  le  seigneur  de  Belloy 
fut  capitaine,  le  seigneur  de  Humbercourt,  bailli ,  An- 
drieu  Clamel,  procureur,  et  autres,  chascun  son  de- 
gré, les  mist  à  son  bon  plaisir. 

Auquel  lieu  d'Amiens  lui  furent  apportées  lectres 
de  par  le  Roy  signées  de  sa  main ,  lesquelles  lui  pré- 
senta messire  Aubert,  seigneur  de  Chauny  et  de  Va- 
rennes,  en  lui  disant  :  «  Très  noble  prince  et  redoubté 
seigneur,  comme  il  appert  par  les  lectres  du  Roy  nos- 
tre  sire,  il  m'est  enjoingt  et  commandé  que  je  vous  en- 
joingnisse  et  commandasse  de  par  lui  estroictement , 
tant  comme  je  povoye,  que  vous  laissiez  le  voyage 
que  vous  avez  commencé,  en  donnant  congié  à  vostre 
ost ,  et  que  vous  retournez  en  vostre  pays,  et  lui  res- 
cripvez  pour  quoy  vous  avez  fait  ceste  assemblée  oul- 
tre  son  commandement.  »  Auquel  le  duc  de  Bourgon- 
gne  respondi  de  sa  propre  bouche  :  «  Vous,  dist-il, 
sire  de  Chaulny,  se  vous  voulez  ou  ne  voulez  pas,  vous 
estes  de  nostre  lignage  du  costé  de  Flandres,  mais 
néantmoins  pour  ceste  légacion  par  vous  faicte,  en 
vérité  à  peu  tient  que  je  ne  vous  fais  trancher  la  teste.  » 
Et  adonc  ledit  sire  de  Chauny  moult  esbahy  de  ces 
paroles  se  mist  à  genoulx,  disant,  en  soy  humblement 
excusant,  comment  il  avoit  esté  contraint  de  par  le 
Roy  à  obéir,  en  lui  monstrant  les  instructions  à  lui 

baillées  de  par  le  Roy  et  son  conseil.  Et  avecques  ce 
fut  grandement  excusé  des  chevaliers  estans  autour 
dudit  duc.  Pour  quoy,  aucunement  s'appaisa  et  dist 
que  par  lui  il  ne  envoieroit  point  son  entencion  au 
Roy,  mais  par  ung  autre  il  lui  rescriproit.  Et  dist  que 
rien  ne  feroit  pour  le  mandement  et  défense  du  Roy, 
mais,  à  tout  sa  puissance,  prestement  il  yroit  à  Paris 
devers  lui,  et  lui  respondroit  bouche  à  bouche  sur  tous 
les  articles  à  lui  envoiez.  Toutesfoiz  ledit  duc  fist  res- 
pondre  à  tous  les  articles  de  l'instruction  à  lui  baillée 
devers  le  Roy,  et  ce  bailla  par  escript  audit  seigneur 
de  Chauny,  et  avec  ce  les  noms  de  ceulx  qu'il  disoit 
estre  traistres,  estans  en  son  conseil  et  de  ses  officiers, 
voulans  iceulx  destruire.  Et  fist  promectre  audit  sei- 
gneur de  Chauny  qu'il  les  bailleroit  es  mains  du  Roy 
et  non  d'autre.  Et  quant  ledit  sire  de  Chauny  eut 
besongné  à  Amiens,  il  s'en  retourna  à  Paris  devers 
le  Roy. 

S'ensuivent  les  articles  de  l'instruction  baillée  à  messire  Aubeit  de 
Chauny,  seigneur  de  Varennes,  de  par  le  Roy  et  son  conseil,  de  ce 
qu'il  a  à  faire. 

«  Premièrement.  Il  parlera  au  duc  de  Bourgongne 
en  lui  disant  que  le  Roy  et  monseigneur  le  Daulphin 
sont  moult  esbahis  des  manières  qu'il  a  tenues  et  en- 
cores  tient  vers  le  Roy  et  sa  seigneurie,  veu  qu'il  est 
son  parent  tant  prouchain  comme  chascun  scet ,  et  à 
lui  obligié  par  tant  de  manières  que  lui  mesmes  a  tous- 
jours  dit  et  confessé  en  toutes  ses  lectres  et  escrips. 

«  Item.  Et  à  déclairer  ce  que  dit  est,  il  lui  remons- 
trera  confiaument  que  ses  gens  et  les  subgetz  de  ses 
pays  et  autres,  qui  sont  et  se  advoent  de  lui,  font  guerre 

ouverte  au  Roy  et  à  ses  subjetz  en  prenant  par  assault 
et  par  siège  les  villes,  chasleaulx  et  fortresses,  et  font 
toutes  les  cruaultez  et  inhumanitez  par  feu ,  par  sang 
et  autrement ,  que  faire  pourroient  les  ennemis  d'An- 
gleterre, et  encores  pis. 

«  Item^  lui  remonstra  [sic)  comment  ses  gens  et  of- 
ficiers prennent  seremens  des  habitans  des  bonnes 
villes  du  Roy  d'estre  obéissans  au  duc  de  Bourgongne 
et  avecques  ce  leur  font  défense  de  par  lui  que  dore- 
senavant  ilz  ne  paient  plus  rien  au  Roy  de  ses  aides 
ou  redevances  qu'ilz  lui  ont  acoustumé  de  paier,  la- 
quelle chose  veoir  est  moult  merveilleuse  et  contre 
l'onneur,  auctorité  et  seigneurie  du  Roy. 

«  Item ,  lui  remonstra  (^sic)  en  oultre  .comment  les 
choses  dessusdictes,  qui  maintenant  sont  faictes  par 
ledit  duc  de  Bourgongne  quant  au  point  de  la  venufe 
et  descendue  des  Anglois,  font  croire  et  ymaginer  plu- 
sieurs gens  quelles  sont  faictes  ou  prouffît  et  avantage 
d'iceulx  Anglois  comme  pour  oster  la  puissance  du  Roy 
et  non  résister  aux  mauvaises  voulentez  et  efforcemens 
desdiz  Anglois  et  que  le  duc  de  Bourgongne  soit  leur 
alyé  et  assermenté. 

«  Item ,  et  pour  ces  causes  requerra  ledit  messire 
Aubert  de  Chauny  de  par  le  Roy  au  duc  de  Bourgongne, 
qu'il  vueille  cesser  de  tous  efforcemens  et  choses  des- 
susdictes, espécialement  de  assaillir  les  bonnes  villes 
du  Roy. 

«  Item^  et  avec  ce  lui  requerra  que  tous  les  gens 
d'armes  qu'il  a  assemblez  face  départir,  yssir  et  re- 
tourner chascun  en  son  lieu.  Car,  veu  les  manières 
qu'il  tient  et  qu'il  a  tenues  jusques  à  cy,  le  Roy  croit 
fermement  qu'il  lient  et  fait  assembler  iceulx  gens 
III  13 

d'armes  pour  donner  secours,  faveur  et  aide  aux  An- 
glois,  et  pour  grever  le  Roy  et  sa  seigneurie. 

((  Item,  et  pour  induire  le  duc  de  Bourgongne  à  ce, 
ledit  messire  Aubert  lui  reraonstrera  le  grant  deshon- 
neur qu'il  a  fait,  le  grant  diffame  et  reprouche  qui  sera 
à  lui  et  à  sa  gënéracion,  s'il  persévère  en  tenant  les 
manières  qu'il  a  commencées;  en  lui  priant  très  doul- 
cement  et  humblement  qu'il  vueille  à  ce  bien  penser 
et  adviser,  et  qu'il  ne  face  telle  villenie  à  son  beau 
père,  qui  tant  fut  vaillant  et  loyal,  et  qui  en  sa  mort  lui 
commanda  expressément  de  tousjours  obéir  au  Roy 
et  à  ses  commandemens. 

«  Item,  ledit  messire  Aubert  remonstrera  sembla- 
blement  les  choses  dessusdictes  à  tous  les  seigneurs, 
barons,  chevaliers  et  escuiers  et  autres  de  la  compai- 
gnie  du  duc  de  Boiirgongne  ausquelz  il  pourra  par- 
ler, en  leur  priant  et  requérant  de  par  le  Roy,  que  eulx 
et  leurs  prédécesseurs  qui  tousjours  ont  esté  tant  bons 
et  tant  loyaulx  devers  le  Roy  et  sa  seigneurie,  mainte- 
nant ne  s'en  veulent  point  défier  ne  eulx  deshonnorer 
par  mauvais  conseil,  en  faisant  aucune  chose  dont  ilz 
ne  leurs  successeurs  puissent  estre  réputez  ou  temps 
avenir  d'avoir  esté  désobeissans  au  Roy,  et  d'avoir 
donné  faveur  à  ses  ennemis. 

«  Item ,  et  à  la  fin  ,  en  exécutant  à  la  personne  du 
duc  de  Bourgongne,  et  à  tous  ceulx  de  sa  compai- 
gnie  ce  que  le  Roy  a  commandé  audit  messire  Aubert, 
il  fera  le  plus  doulcement  et  gracieusement  qu'il  pourra 
les  commandemens  et  défenses  contenues  et  déclairées 
es  lectres  patentes  sur  ce  baillées  de  par  le  Roy  audit 
messire  Aubert,  et  de  ce  demandera  response. 

«  Item,  et  se  le  duc  de  Bourgongne  ou  autres  de  sa 

compaignie  disoient  que  ceulx  qui  gouvernent  devers 
le  Roy  lui  ont  fait  et  font  de  jour  en  jour  plusieurs 
grans  duriez  et  choses  qu'il  ne  peut  ne  doit  souffrir, 
encores  respondra  ledit  messire  Aubert  ;  se  aucuns  de 
ceulx  qui  sont  entour  le  Roy  ont  fait  au  duc  de  Bour- 
gongne  aucune  chose  qui  lui  deust  desplaire,  si  ne 
seroit-ce  pas  cause  raisonnable  ne  soufïisant  pour  ainsi 
destruire  le  royaume  comme  il  a  fait  et  fait  encores 
chascun  jour,  ne  que  pour  ce  il  deust  favoriser  ne 
donner  confort  ne  aide  aux  Anglois  ennemis  du  Roy, 
à  la  charge  de  son  honneur  et  généracion  à  tousjours 
mais,  et  qu'il  peut  bien  procéder  par  manière  plus 
honneste. 

a  Item,  dira  en  oultre  ledit  messire  Aubert  quant  à 
ce  point,  à  la  requeste  de  bonne  mémoire  monseigneur 
de  Haynnau,  qui  Dieu  pardoint,  a  autre  foiz  voulu  et 
octroie  pour  le  bien  de  paix  au  duc  de  Bourgongne  et 
à  tous  autres  qui  l'ont  servi  en  très  grosses  choses  et 
qui  bien  leur  dévoient  plaire,  car  elles  estoient  au 
bien  et  prouffit  du  duc  et  de  tous  ceulx  qui  ont  servy. 
Mais  il  ne  les  voult  accepter  et  n'en  fist  compte,  dont 
le  Roy  n'est  pas  bien  content,  et  à  bon  droit.  Et  néant- 
moins  encores  na-il  point  la  main  si  close  qu'il  ne  soit 
bien  enclin  de  faire  grans  courtoisies  et  grâces  audit 
duc  de  Bourgongne  et  à  tous  autres  qui  ont  esté  en  son 
service,  se  mestier  est,  ou  qui  font  vers  lui  leur  devoir 
comme  ilz  y  sont  tenus. 

«  Item,  et  à  ceste  fin  seront  baillées  à  messire  Au- 
bert les  responses  par  escript  que  le  Roy  a  fait  autres 
foiz  aux  complaintes  et  doléances  que  faisoit  le  duc 
de  Bourgongne  des  choses  qu'il  disoit  à  lui  estre  faictes 
et  perpétrées  contre  lui  et  en  son  préjudice,  afin  de 

monstrer  telles  responses  aux  barons,  chevaliers,  da- 
moiseaulx  et  autres  nobles  estans  ou  service  et  en  la 
compaignie  dudit  duc  de  Bourgongne. 

«  Donné  à  Paris,  le  second  jour  d'aoust,  l'an  mil 
quatre  cens  dix-sept.  Ainsi  signées  par  le  Roy  :  Fer- 
remont.  » 

La  copie  des  responses  sur  les  articles  baillez  au  duc  de  Bourgongne  de 
par  le  Roy  par  le  seigneur  de  Chauny  '. 

S'ensuit  la  copie  des  responses  que  fist  le  duc  de 
Bourgongne  sur  les  articles  à  lui  baillez  de  par  le  Roy 
par  messire  Aubert  de  Chauny,  seigneur  de  Varennes. 

{(  Premièrement.  En  ce  que  touche  que  le  Roy  est 
bien  esbahy  des  manières  que  le  duc  de  Bourgongne 
a  tenues  et  tient  encores  devers  le  Roy  et  sa  seigneu- 
rie, veu  qu'il  est  son  parent  et  vassal,  et  obligié  à  lui 
devant  tous  et  contre  tous,  et  pour  cause  de  ce  il  a 
tenues  les  manières  de  le  aymer  et  servir  en  conten- 
dant  ou  temps  passé  que  bon  régime  feust  mis  en  son 
royaume  tant  au  regard  de  sa  personne,  de  la  Royne 
et  de  ses  enfans,  comme  sur  la  réparacion  de  ses  mai- 
sons et  places,  de  bonne  justice  et  administracion  de 
ses  finances,  comme  il  appert  notoirement  par  les  or- 
donnances royaulx,  lesquelles  choses  à  la  poursuite  du 
duc  ont  esté  publiées  et  jurées  en  la  présence  du  Roy 
tenant  lit  de  justice,  mais  les  manières  de  ceulx  qui 
sont  entour  le  Roy,  qui  seront  cy-après  nommées,  fu- 
rent cause  de  tout  rompre,  gaster  et  dissiper,  non  point 

- 1 .  Notre  manuscrit  fait  de  cette  pièce  son  chapitre  clxviii. 

tant  seulement  la  substance  du  Roy  et  de  son  royaume, 
mais  généralement  de  tous  les  subjetz  et  particuliers 
estans  ou  royaume,  et  mesmement  du  duc  de  Bour- 
gongne  et  de  tous  ses  bons  amis  et  bien  vueillans,  en 
les  destruisant  de  corps  et  de  héritages  ainsi  comme 
ilz  les  ont  peu  prendre  et  appréhender.  Et  ont  procuré, 
tant  en  court  espirituelle  comme  ailleurs,  son  deshon- 
neur ou  dampnement  de  sa  bonne  mémoire  et  renom- 
mée et  de  sa  postérité  et  généracion.  Mais  le  duc  de 
Bourgongne  au  saint  concile  de  Constance  obtint  une 
sentence  pour  soy,  par  laquelle  il  appert  bonnement 
et  clèrement  du  bon  droit  d'icellui  duc  et  de  la  mau- 
vaistié  et  hayne  des  autres. 

«  Item^  en  tant  qu'il  touche  et  dit  que  les  gens  et 
subjetz  des  pays  de  Bourgongne  et  d'autres  qui  se  ad- 
vouent  dudit  duc,  font  guerre  ouverte  au  Roy  et  à  ses 
subjetz,  et  prennent  par  assault  et  par  sièges  les  villes, 
chasteaulx  et  fortresses  du  Roy,  et  font  toutes  les 
cruaultez  et  inhumanitez  par  feu ,  par  sang  et  autre- 
ment que  pourroient  faire  les  anciens  ennemis  d'An- 
gleterre et  encores  pis  :  respond  le  duc  de  Bourgongne 
que,  quant  il  vit  que  ceulx  qui  sont  autour  du  Roy  ont 
tousjours  persévéré  et  persévèrent  en  leurs  règnes,  et 
qu'ilz  n'ont  voulu  entendre  à  aucun  bon  régime  et 
bien  de  paix ,  mais  qu'il  estoit  tousjours  envay  et  ag- 
gressé  par  voie  de  feu,  de  sang,  lors  le  duc  de  Bour- 
gongne fut  contraint  de  signifier  par  ses  lectres  pa- 
tentes à  plusieurs  particuliers  de  ce  royaume  le  dur 
régime  et  dures  rigueurs  commises  et  perpétrées  par 
ceulx  qui  sont  entour  le  Roy,  et  la  voulenté  qu'il  a,  et 
pareillement  les  manières  qu'il  pourra  tenir  pour  y 
remédier,  sont  la  cause  de  ce  pour  quoy  il  fist  et  a  fait 

son  mandement  de  gens  d'armes  et  de  traict,  et  que, 
grâce  Dieu,  il  a  pour  servir  le  Roy  et  pour  le  bien  de 
lui  et  de  son  royaume,  six  mille  chevaliers  et  escuiers 
et  jusques  au  nombre  de  trente  mille  combatans,  tous 
bien  vueillans  du  Roy  et  de  son  royaume  et  des  bons 
subgetz.  Lequel  duc  et  les  siens  en  tenant  leur  chemin, 
ont  trouvé  et  treuvent  en  plusieurs  notables  villes  et 
citez ,  bons  bourgois  et  autres  congnoissans  la  bonne 
entencion  et  voulenté  du  duc  à  tout  bien,  qui  lui  ont 
fait  ouverture  des  bonnes  villes  et  citez,  et  avec  ce  les 
gens  du  duc  ont  fait  que  aucunes  places  qui  estoient 
garnies  de  pillars,  robeurs  et  autres  malfaicteurs  lui 
ont  esté  rendues,  baillées  et  délivrées,  et  les  ont  prins 
ou  nom  du  Roy  et  laissez  en  la  garde  des  nobles  et 
vaillans  hommes  subgetz  de  monseigneur  le  Roy,  qui 
pour  quelque  chose  du  monde  ne  vouldroient  faire 
desloiaulté  devers  le  Roy  et  le  bien  de  ce  royaume. 
Et  ce  qui  en  a  esté  fait,  a  esté  au  gré  des  bonnes  villes 
et  citez  de  tout  le  pays  environ.  ^y^-'Vxant  ^y  "a?!- 

«  /(ern,  et  en  tant  que  touche  les  gens  et  officiers 
du  duc  de  Bourgongne,  prendre  les  seremens  des  ha- 
bitans  des  bonnes  villes  du  Roy  d'estre  obéissans  à 
icellui  duc,  et  avecques  ce  leur  font  défense  de  par  lui 
que  dores  en  avant  ilz  ne  paient  plus  au  Roy  aides  rie 
autres  debtes  qu'ilz  lui  ont  acoustumé  de  paier  :  res- 
pond  le  duc  de  Bourgongne  que,  se  il  prent  les  sere- 
mens des  habitans,  c'est  afin  qu'ilz  soient  et  persévè- 
rent en  bonne  loyauté  devers  le  Roy  et  le  bien  de  son 
royaume,  à  la  confusion  et  reprouche  des  empescheurs 
de  paix  et  destruiseurs  du  royaume  qui  sont  autour  du 
Roy.  Et  ce  qu'ilz  se  joingnent  et  sont  obéissans  au  duc 
de  Bourgongne,  c'est  pour  ce  qu'ilz  voient  et  congnois- 

sent  qu'il  a  toute  bonne  voulenté  au  bien  du  Roy  et  de 
son  royaume  que  plus  ne  pourroit,  et  plus  que  nul 
autre.  Et  n'est  point  vérité ,  saulve  la  révérence  du 
Roy,  que  la  défense  soit  faicte  de  non  paier  au  Roy 
ses  aides  ne  autres  debtes,  mais  bien  pourroit  estre 
qu'ilz  ont  fait  défense  qu'on  ne  les  baille  pas  aux  faulx 
traistres  empescheurs  de  paix,  mais  qu'elles  soient 
conservées  et  gardées  à  emploier  au  bien  du  Roy  et 
de  son  royaume  en  temps  et  en  lieu,  et  ilz  ont  bien 
fait.  Car  tout  l'argent  qui  chiet  es  mains  desdiz  trais- 
tres, qui  monte  une  très  grande  somme  de  deniers,  a 
esté  tousjours  mauvaisement  et  desloiaument  emblée 
au  Roy  et  départie  à  iceulx ,  à  l'avantage  des  ennemis 
de  France  et  ou  très  grant  et  innumérable  dommage 
du  Roy,  de  son  royaume  et  de  sa  chevalerie,  comme 
cliascun  scet.  Toutesfoiz,  l'entencion  du  duc  de  Bour- 
gongne  est  de  procurer ,  quant  il  sera  devant  le  Roy, 
que  telles  aides  ne  aient  plus  cours,  et  que  les  subgetz 
du  royaume  soient  tenus  en  leurs  anciennes  libertez  et 
franchises,  en  pourvéant  aux  afaires  et  neccessitez  du 
royaume  par  toutes  bonnes  voies  et  manières. 

«  Item,  en  tant  qu'il  touche  que  les  choses  ci-dessus 
déclairées,  qui  maintenant  sont  faictes  par  le  duc  de 
Bourgongne  sur  le  point  de  la  venue  et  descendue  des 
Anglois ,  font  croire  à  plusieurs  gens  et  ymaginer 
qu'elles  sont  faictes  ou  prouffit  et  avantage  des  Anglois, 
et  que  le  duc  de  Bourgongne  soit  leur  alié  et  sere- 
menté  :  respond  le  duc  de  Bourgongne  que  celle  yma- 
ginacion  ne  peut,  ne  doit  cheoir  en  cuer  de  loyal 
homme.  Car  autrefoiz  l'en  a  veu  la  descendue  des 
Anglois,  lesquelz  sont  descendus  sans  ce  qu'on  feist 
résistence,  au  contraire,  combien  que  les  traistres  qui 

pour  lors  gouvernoienl  feussent  tant  sages,  et  advisez 
de  ladicte  venue  et  descendue ,  dont  le  Roy  a  eu  telle 
perte  de  sa  terre  et  chevalerie  que  chascun  scet.  Et 
doit-on  fermement  tenir  que  se  les  Anglois  eurent 
adonc  leur  avantage  par  le  royaume  par  le  faulx  et 
mauvais  régime  des  traistres ,  ilz  vueillent  en  ce  per- 
sévérer, et  mesmement  veu  que  par  leurs  dampnables 
manières  ilz  ont  prins  Harfleur,  qui  est  l'une  des  plus 
fortes  défenses  de  Normendie.  Et  ceste  chose  doivent 
fermement  noter  et  afficher  en  leurs  cuers  les  nobles 
chevaliers  et  escuiers  de  la  compaignie  du  duc  de 
Bourgongne,  ausquelz  les  destourbeurs  de  paix  veu- 
lent imposer  celle  trahison  et  desloiaulté  comme  d'em- 
pescher  au  résistement  de  la  mauvaise  voulenté  des 
Anglois.  Et,  saulve  la  révérence  du  Roy,  tous  ceulx 
qui  dient  le  duc  de  Bourgongne  estre  alyé  et  serementé 
aux  Anglois,  ilz  mentent  mauvaisement  et  faulsement. 
«  Item,  et  en  tant  qu'il  touche  la  requeste  que  le 
duc  de  Bourgongne  face  yssir  toutes  ses  gens  d'armes 
qu'il  a  assemblez  et  retourner  en  leurs  lieux,  et  autres 
choses,  respond  le  duc  qu'on  voit  maintenant  clère- 
ment  la  mauvaise  voulenté  des  traistres,  car  tout  le 
monde  perçoit  qu'ilz  n'ont  nulle  puissance  de  résister 
aux  Anglois,  et  que  maintenant  il  est  temps  de  faire 
assemblées  de  gens  d'armes  pour  le  Roy  et  pour  son 
royaume,  mesmement  des  bons  et  loyaulx  chevaliers 
comme  sont  ceulx  de  la  compaignie  dudit  duc,  et  non 
point  leur  donner  congié  et  renvoier  chascun  en  sa 
maison.  Et  est  apparence  clère  et  évidente  qu'ilz  le 
font  en  faveur  des  Anglois  et  pour  grever  le  Roy  et  sa 
seigneurie.  Et  encores  d'abondant  doivent  noter  les 
chevaliers  et  escuiers  de  la  compaignie  dudit  duc,  que 

les  traistres  les  réputent  ennemis  du  Roy  et  desloiaulx 
devers  lui  et  son  royaume,  et  pour  ce  respond  ledit 
duc  de  Bourgongne ,  pour  soy  et  pour  tous  ceulx  de 
sa  compaignie,  absolutement,  qu'il  ne  fera  départir  ses 
gens,  mais  poursuivra  tousjours  comme  par  la  teneur 
de  ses  lectres  a  promis. 

«  Item,  et  en  tant  qu'il  touche  que  se  le  duc  de 
Bourgongne  et  autres  de  sa  compaignie  disoient  que 
ceulx  qui  gouvernent  entour  le  Roy  leur  ont  fait  et 
font  de  jour  en  jour  maintes  grans  durtez  et  choses  que 
le  duc  ne  pourroit  point  souffrir,  si  n'estoit  ce  point 
chose  raisonnable  ne  souffisant  pour  ainsi  destruire  le 
royaume,  ne  par  quoy  le  duc  eust  deu  favoriser  ou 
donner  confort  ou  aide  aucune  aux  Anglois  :  respond 
ledit  duc  de  Bourgongne  que  ce  qui  est  cy-dessus  dit, 
et  moult  d'autres  choses  innumérables  et  qui  seroient 
moult  longues  à  réciter,  est  tout  notoire  que  les  gou- 
verneurs, c'estassavoir  messire  Henri  de  Marie,  l'éves- 
que  de  Paris,  messire  Taneguy  du  Chastel,  messire 
Burel  de  Dampmartin ,  sire  Estienne  de  Mauregard , 
maistre  Phelippe  de  Corbie  et  plusieurs  autres  ont  esté 
principauix  promoteurs  et  conducteurs  desdictes  ini- 
quitez,  à  laperturbacion  de  paix  qui  est  en  ce  royaume, 
et  d'autres  grans  excès  et  crimes,  qui  cy-après  seront 
déclairez.  Et  pour  tant  le  dessusdit  duc  de  Bourgongne 
ne  s'est  point  mis  en  armes  pour  destruire  le  royaume 
ou  pour  favoriser  aux  Anglois,  mais  il  s'est  mis  en 
armes  pour  déchaçer  et  débouter  lesdiz  gouverneurs 
de  leur  gouvernement  et  d'estre  entour  le  Roy ,  et  ne 
cessera  tant  qu'il  aura  la  vie  au  corps,  jusques  à  ce 
qu'il  sera  parvenu  à  sa  bonne  entencion.  Car  ilz  ne 
sont  point  telz  hommes  qu'ilz  doivent  avoir  telle  auc- 

torité,  ne  pas  leur  est  deue,  pour  lignage,  science, 
loyaulté,  expérience  ou  autre  bonté.  Mais  est  une 
grant  ordure  ou  desrision  que  par  gens  de  si  petit  fait 
et  condicion,  la  puissance  des  Anglois  soit  reboutée  et 
enchacée,  et  à  ce  doivent  bien  avoir  regard  les  sei- 
gneurs et  les  nobles  de  ce  royaume  et  tous  autres 
preudommes,  de  souffrir  telle  besterie  et  ordure  de  se 
laisser  ainsi  destruire ,  suppéditer  et  deshonnorer  par 
telz  gens  qui  riens  ne  scèvent^  ne  riens  ne  pevent  ne 
ne  valent.  Car  chascun  communément  et  notoirement 
voit  qu'ilz  n'ont  de  puissance,  d'auctorité  ne  seigneu- 
rie, fors  ce  qu'ilz  entreprennent  de  fait  et  qu  ilz  se 
donnent  de  gloire.  Et  ilz  conduisent  et  ont  conduit  les 
choses  dessusdictes  par  grandes  cruaultez,  tyrannies 
et  inhumanitez,  lesquelles  ilz  ont  tousjours  faictes 
et  font  de  jour  en  jour  aux  bons ,  vrays  et  loyaulx 
subjectz  du  Roy,  soubz  umbre  de  faire  et  maintenir 
justice.  i^n'.imi  «i*:*'/*.-  ■ 

a  Itemj  et  en  tant  qu'il  touche  que  le  Roy,  à  la  re- 
queste  du  conte  de  Haynnau,  qui  Dieu  pardoint,  a 
autre  foiz  octroyé  pour  bien  de  paix  audit  duc  de 
Bourgongne  et  à  tous  ceulx  qui  l'ont  servi,  moult  de 
grandes  choses  et  qui  bien  leur  dévoient  plaire,  mais  le 
duc  ne  les  voult  point  accepter  et  n'en  fist  compte  :  res- 
pond  le  duc  que  pour  le  bien  de  paix  et  bien  de  ce 
royaume,  qu'il  a  toujours  désiré  de  tout  son  cuer,  il  se 
transporta  devers  monseigneur  le  Daulphin  derrenier 
trespassé  ^  et  monseigneur  de  Haynnau,  ausquelx  Dieu 
face  vraie  mercy,  et  après  moult  de  paroles  dictes  sur 
le  fait  de  la  paix,  le  duc  de  Bourgongne  leur  bailla  une 

cédule  contenant  la  voulenté  finale  qu'il  avoit  sur  celle 
paix,  en  offrant  paix  à  tous  ceulx  qui  la  vouldroient 
avec  lui,  excepté  le  roy  Loys,  naguères  mort.  Dont  le 
Daulphin  et  le  conte  de  Haynnau  furent  bien  contens. 
Lesquelz,  pour  la  perfection  de  celle  manière  de  paix, 
se  transportèrent  à  Compiengne.  Et  combien  que  en 
telles  choses  on  doye  procéder  le  plus  hastivement  et 
diligemment  qu'on  peut,  afin  de  faire  cesser  tous  in- 
convéniens  de  guerre,  néantmoins  les  traistres  d'en- 
tour  le  Roy  ont  menées  les  besongnes  par  alées,  venues 
et  voies  frauduleuses,  par  l'espace  de  trois  mois  ou 
environ,  sans  de  ce  prendre  aucune  conclusion.  Tou- 
tesfois  il  est  bien  vérité,  que  finablement  le  conte  de 
Haynnau  ala  à  Paris,  et  moienant  la  Royne,  procura 
devers  les  traistres,  sur  ladicte  besongne,  certain  ap- 
poinctement,  dont  assez  estoit  content.  Mais  avant 
que  l'appoinctement  feust  passé,  il  se  apperceut  secrè- 
tement et  ocultement  qu'on  de  voit  prendre,  lui  et  la 
Royne,  et  les  emprisonner,  afin  que  après  ce  iîz  feissent 
du  Daulphin  leur  voulenté.  Pour  quoy  le  conte  de 
Haynnau  print  ung  hastif  conseil  de  départir  cou  verte- 
ment de  Paris  et  retourner  à  Compiengne.  Ouquel  lieu, 
assez  tost  après  sa  venue,  le  Daulphin  trespassa,  par 
faulse  et  dampnable  manière.  Laquelle  chose  le  duc 
de  Bourgongne  déclaire  par  ses  lectres  dessusdictes. 
Après  le  décès  duquel ,  ledit  conte  de  Haynnau  fut 
acertené  de  la  response  de  ladicte  paix,  dont  il  fut 
très  mal  content,  disant  que  après  le  décès  du  Daul- 
phin les  traistres  ont  mué  et  changié  ce  qui  paravant 
avoit  esté  octroie  et  passé,  et  envoya  icelle  response 
au  duc  de  Bourgongne.  Laquelle  response  venue  du- 
dit  duc,  à  très  grant  et  meure  délibéracion  de  conseil. 


'^ 

trouva  qu'elle  estoit  moult  malgracieuse  au  regard  du 
bien  du  Roy  et  de  son  royaume,  et  du  duc  de  Bour- 
gongne,  et  pour  ce,  le  duc  ne  fut  point  bien  content 
et  n'en  fist  compte ,  mais  fut  meu  de  faire  et  envoier 
en  plusieurs  lieux  de  ce  royaume  lesdictes  lectres  pa- 
tentes, contenans  la  désolacion  du  royaume  et  sa  bonne 
voulenté  et  entencion.  Lesquelles  lectres  présenta  en 
sa  personne  au  conte  de  Haynnau,  icellui  conte  estant 
malade  de  la  maladie  dont  il  mourut.  Lequel  en  son 
bon  sens  et  entendement ,  oye  la  lecture  des  lectres, 
les  receut  amiablemen^  pour  faire  publier  par  son 
pays,  et  dist  que  le  duc  de  Bourgongne  faisoit  bien, 
car  les  traistres  d'entour  le  Roy  estoient  pires  que  nul 
ne  pourroit  dire  ne  ymaginer.  En  offrant  audit  duc  de 
Bourgongne  son  service  de  corps  et  de  gens,  se  Dieu 
lui  donnoit  grâce  de  lui  relever  de  sa  maladie ,  et  se 
son  corps  pour  sa  maladie  demouroit  empescliié,  il 
lui  offroit  ses  subjetz,  amis  et  bien  vueillans,  et  sa 
finance.  Et  lors  jura  un  très  grant  seremenl,  que  s'il 
ne  se  feust  l'autre  jour  liastivement  party  de  Paris,  les 
traistres  avoient  conclud  de  prendre  la  Royne  et  lui- 
mesme ,  comme  tantost  bien  notoirement  apparu  en 
tant  que  toucbe  la  Royne.  Car  ilz  la  prindrent  et  em- 
prisonnèrent, emportèrent  tous  ses  biens ,  au  déshon- 
neur du  Roy,  d'elle  et  de  toute  leur  généracion.  Il  est 
vérité  aussi,  que  quant  le  duc  de  Bourgongne  estoit  à 
Laigny,  le  duc  de  Bretaigne  fut  en  grant  péril  à  Paris 
et  convint  qu'il  s'en  partist,  pour  ce  qu'il  procuroit 
la  paix  du  royaume.  Et  oultre  dist  le  conte  de  Hayn- 
nau, en  jurant  comme  dessus,  que  certainement  il  te^ 
noit  que  se  les  Anglois  estoient  à  uug  lez  des  portes 
de  l^is  et  le  duc  de  Bourgongne  feust  à  l'autre  porte 

opposite,  ilz  lairroient  aincois  les  Anglois  entrer  ens 
que  le  duc  de  Bourgongne.  Et  toutes  les  choses  des- 
susdictes  le  conte  de  Haynnau,  en  la  présence  de  ma- 
dame de  Haynnau,  monseigneur  de  Charrolois,  mon- 
seigneur de  Saint-Pol ,  le  trésorier  de  Haynnau  Jehan 
le  Bastard,  maistre  Eustace  de  Laitre,  le  seigneur  de 
Champdivers,  dist  et  afferma.  Aussi  il  y  a  bien  paru 
qu'ilz  n'ont  nulle  voulenté  de  bien  faire.  Car  derreniè- 
rement  ilz  ont  fait  ardoir  et  bruyr  les  lectres  patentes 
du  duc  de  Bourgongne  ou  palais  à  Paris,  par  lesquelles 
ledit  duc  de  Bourgongne  offroit  paix  à  tous  ceulx  qui 
avecques  lui  le  vouloient  avoir,  comme  dessus  est 
touché.  Laquelle  chose  leur  fut  et  est  une  petite  ven- 
gence  et  grant  feblesse  de  cuer  de  eulx  cuider  venger 
pour  ardoir  ung  petit  de  parchemin. 

«  Item^  et  finablement,  afin  que  chascun  sache  la 
voulenté  et  intencion  du  duc  de  Bourgongne,  il  fait 
savoir  à  tous,  qu'il  persévérera  en  son  bon  propos,  et 
ne  délaissera  jusques  à  ce  qu'il  aura  eu  grant  conseil 
avecques  le  Roy,  et  lui  aura  fait  remonstrer  au  long 
les  iniquitez,  tyrannies,  cruaultez  et  inhumanitez  cy- 
devant  déclairées,  la  désolacion  du  royaume,  et  les  ma- 
nières qu'il  convient  tenir  pour  la  réparacion  d'icellui, 
tellement  et  tant  que  le  Roy  et  les  bons  et  loyaulx 
preudommes  de  son  royaume  en  devront  tous  estre 
contens.  Et  combien  que  le  duc  de  Bourgongne  par 
ses  lectres  patentes  ait  offert  paix  à  tous,  comme  dit 
est,  et  que  ceulx  d'entour  le  Roy  ne  l'aient  point  reçeu 
à  ce,  mais  aient  persévéré  en  leur  rigueur,  néantmoins 
le  duc  de  Bourgongne ,  voulant  en  ceste  partie  laisser 
toute  rigueur  et  vengence  pour  le  bien  du  royaume , 
qui  tant  a  besoin  de  paix,  de  confort  et  d'aide,  il  est 

tousjours  prest  et  appareillé  de  vouloir  paix  à  tous , 
selon  la  teneur  de  ses  lectres.  » 

Après  lesquelz  articles  dessusdiz  remonstrez  au  duc 
de  Bourgongne  de  par  le  Roy  par  le  seigneur  de 
Chauny,  comme  dit  est,  et  que  icellui  duc  eut  res- 
pondu  de  sa  personne  et  fait  respondre  par  son  con- 
seil selon  la  teneur  de  ses  articles,  ledit  seigneur  de 
Chauny,  prenant  congié  audit  duc  de  Bourgongne, 
s'en  retourna  à  Paris  devers  le  Roy,  portant  par  escript 
les  dessusdictes  responses. 

CHAPITRE  GLXXV. 

Comment  le  dessusdit  seigneur  de  Chauny  retourna  à  Paris  après  son 
ambaxade,  et  comment  il  fut  accusé  par  le  conseil  royal . 

Item,  après  ce  que  ledit  seigneur  de  Chauny  fut  re- 
tourné à  Paris  devers  le  Roy  et  son  grant  conseil,  avoit 
esté  baillé  par  son  clerc  à  aucuns  de  ses  amis  la  copie 
des  instructions  dessusdictes ,  des  responses ,  et  aussi 
de  toute  icelle  ambaxade.  Laquelle  chose  fut  par  iceulx 
publiée  plus  avant  qu'il  n'appartenoit,  tant  que  aucuns 
du  grant  conseil  du  Roy  en  eurent  congnoissance. 
Pour  quoy  il  advint  que,  quant  le  seigneur  de  Chauny 
eut  audience  par  le  Roy  et  son  grant  conseil  pour  faire 
la  response  de  ladicte  ambaxade,  en  plein  conseil  lui 
fut  dit  :  «  Sire  de  Chauny,  vous  vous  démonstrez  bien 
au  conseil  du  Roy  tel  que  vous  estes,  comme  il  appert 
par  les  instructions  qui  vous  ont  esté  baillées  de  par  le 
Roy,  et  aussi  par  la  response  du  duc  de  Bourgongne, 
dont  en  veez-cy  la  copie,  lesquelles  vous  avez  baillées, 
ncîï  point  pour  le  bien  du  Roy,  à  plusieurs,  tant  à 

Amiens,  Paris,  comme  ailleurs,  à  aucuns  de  voz  con- 
gneuz  et  amis.  Si  soient  veues  de  rechef  lesdictes  in- 
structions et  responses  du  duc  de  Bourgongne  signées 
de  sa  main  comme  ceste  copie.  »  Lesquelles  choses 
furent  relues  sans  riens  oster  ne  adjouster,  et  fut  trouvé 
véritable,  dont  le  seigneur  de  Chauny  fut  grandement 
confus.  Mais  il  s'en  excusa  par  son  clerc,  disant  que 
sans  son  congié  il  avoit  baillé  icelle  copie.  Lequel  clerc 
se  rendi  fugitif.  Toutesfoiz  ledit  seigneur  de  Chauny 
pour  ceste  cause  fut  mené  prisonnier  en  la  bastille 
Saint- Anthoine ,  ouquel  lieu  il  fut  par  longue  espace 
de  temps  et  jusques  à  la  prinse  de  Paris.  Car  iceulx 
gouverneurs  du  Roy  estoient  moult  desplaisans  de  ce 
que  les  responses  dudit  duc  de  Bourgongne  avoient 
esté  veues  en  tant  de  lieux.  Et  quelque  semblant  qu'ilz 
monstrassent,  moult  doubtoient  icellui  duc  et  sa  puis- 
sance ,  pour  ce  principalement  que  bien  estoient  ad- 
vertiz  que  la  plus  grant  partie  des  bonnes  villes  et  du 
commun  du  royaume  lui  estoient  favorables ,  et  aussi 
plusieurs  grans  seigneurs  et  autres  nobles.  Et  encores, 
quant  ilz  furent  acertenez  par  les  responses  dessus- 
dictes  que  point  ne  se  désisteroit  de  son  entreprinse , 
mais  yroit  à  puissance  devers  Paris  en  entencion  de  y 
entrer  et  d'aler  devers  le  Roy,  furent  plus  doubteux 
que  devant,  car  bien  sçavoient  que,  se  il  parvenoit  à 
son  entente,  ilz  seroient  tous  déboutez  du  gouverne- 
ment du  Roy,  et  la  plus  grant  partie  punie  cruelle- 
ment. Néantmoins  pour  y  obvier  et  eulx  entretenir, 
firent  escripre  lectres  de  par  le  Roy  aux  bonnes  villes, 
que  point  ne  receussent  ne  baillassent  obéissance  au- 
dit duc  de  Bourgongne,  ne  à  ses  gens.  Et  avecques  ce 
mirent  garnison  par  tous  les  passages  et  autres  lieux 

neccessaires.  Et  mesmement  le  conneslable  remanda 
ses  gens  d'armes  des  frontières  de  Normendie  a  venir 
devers  lui  à  Paris,  pour  lui  fortifier.  Et  par  ainsi  le  roy 
d'Angleterre,  qui  estoit  descendu  ou  pays  comme  des- 
sus est  dit,  à  grant  puissance,  eut  plus  bel  avantage  de 
faire  sa  conqueste,  sans  avoir  quelque  empeschement 
ne  danger  aucun  ;  et  par  le  moien  des  divisions  dessus 
déclairées,  on  trouva  peu  qui  contre  lui  feist  grant 
défense. 

CHAPITRE   GLXXVI. 

Comment  le  duc  de  Bourgongne  passa  oultre  à  tout  sa  puissance  vers 
Paris,  mectant  plusieurs  villes  et  citez  en  son  obéissance. 

Item ,  après  ce  que  le  duc  de  Bourgongne  eut  par 
aucuns  jours  séjourné  en  la  ville  d'Amiens,  et  qu'il  eut 
commis  au  gouvernement  de  ses  pays  de  Picardie  en 
délaissant  pour  principal  chef  son  seul  filz,  le  conte  de 
Charrolois,  acompaigné  de  notable  conseil  pour  le 
conseiller  et  conduire,  il  se  parti  dudit  lieu  d'Amiens 
en  retournant  à  Corbie,  et  delà  s'en  ala  à  Montdidier. 
Lequel  temps  durant,  la  dame  du  chastel  de  Demuin  * 
promist  que  plus  ne  souffreroit  que  ses  gens  feissent 
guerre  sur  les  pays  dudit  duc  de  Bourgongne.  En  la 
compaignie  duquel  alèrent  audit  lieu  de  Montdidier  le 
jeune  conte  de  Saint-Pol,  messire  Jehan  de  Luxem- 
bourg et  plusieurs  autres  notables  et  grans  seigneurs. 
Et  le  seigneur  de  Fosseux,  acompaigné  de  ses  trois 
frères,  c'estassavoir  messire  Phelippe,  Jehan  et  Jaques, 
Jennet  de  Poix,  Hector,  Phelippe  et  le  Bon  de  Sa- 

î>  Demuin  {Somme). 


[1447]  D'ENGUERRAN  DE  MONSTRELET.  209 

veuses,  le  seigneur  de  Rambures,  messire  Hue  Brunel, 
Loys  de  Vargines  et  plusieurs  autres  nobles  bommes, 
s'en  ala  à  Beauvais,  ouquel  lieu  il  fut  receu  par  certain 
moïen,  pour  et  ou  nom  dudit  duc  de  Bourgongne,  ainsi 
et  par  la  manière  que  avoient  fait  ceulx  d'Amiens.  De- 
dens  laquelle  \ille  ledit  seigneur  de  Fosseux  fist  propo- 
ser présentie  maire,  escbevins et  communaulté  d'icelle 
par  maistre  Robert  le  Josne ,  advocat  et  conseiller  du 
duc  de  Bourgongne,  la  bonne  amour  et  vraie  affection 
que  ledit  duc  avoit  tousjours  au  bien  du  Roy  et  de  toute 
sa  généracion  et  de  la  cbose  publique,  en  remonstrant 
aussi  l'entencion  qu'il  avoit  en  ce  présent  voiage  afin 
de  relever  le  royaume  et  mectre  hors  des  grans  tribu- 
lacions  où  il  estoit  par  le  moien  d'aucunes  gens  de  pe- 
tit estât  qui  gouvernoient  le  Roy.  De  laquelle  proposi- 
cion  les  dessusdiz  de  Beauvais  furent  assez  contens,  et 
finablement  se  conclurent  et  disposèrent  du  tout  à  re- 
cevoir icellui  duc  de  Bourgongne  dedens  leur  ville,  à 
tout  telle  puissance  qu'il  lui  plairoit  à  y  mètre.  Lequel 
duc ,  tantost  après  se  parti  de  Montdidier  et  ala  audit 
lieu  de  Beauvais,  où  il  fut  très  joieusement  receu  de 
tous  les  bourgois  et  habitans.  A  l'entrée  duquel  fu  crié 
Noël  par  les  carrefours  où  il  passoit ,  et  s'en  ala  loger 
à  Fostel  de  l'évesque,  et  là  séjourna  par  huit  jours  en- 
tiers. Si  estoient  ses  gens  d'armes  logez  ou  pays  à 
l'environ,  qui  fort  en  fut  traveillé,  jà  soit  ce  que  le  pays 
feust  très  h  abondamment  pourveu  de  tous  biens.  Ou- 
quel lieu  vindrent  aucunes  gens  de  Gournay  en  Nor- 
mandie, envoiez  par  les  gouverneurs  et  habitans 
d'icelle,  lesquelz  se  mirent  en  son  obéissance,  promec- 
tant  de  tenir  son  party,  et  à  ce  les  receut  bénignement, 
et  leur  fist  faire  serement  d'estre  bons  et  loyaulx  en- 
III  ik 

vers  le  Roy  et  lui,  ce  qu'ilz  accordèrent  libéralement, 
et  par  ainsi  leur  quicta  toutes  gabelles ,  subsides ,  im- 
posicions,  comme  il  fist  es  autres  villes  du  Roy  qui  se 
mirent  en  son  obéissance. 

Et  ce  pendant,  Hector  et  Phelippe  de  Saveuses,  mes- 
sire  Hélion  de  Jacqueville  et  aucuns  autres  capitaines 
alèrent  courir  devant  Beaumont  sur  Oise,  cuidant  gai- 
gner  le  passage,  mais  il  fut  bien  défendu  par  les  gens 
du  conte  d'Armignac,  connestable  de  France,  qui 
estoient  dedens,  par  quoy  iceulx  s'en  retournèrent  en 
la  ville  de  Chambely  le  Hauberger,  en  laquelle,  tant 
es  églises  comme  ailleurs  par  la  ville,  ilz  prindrent 
biens  sans  nombre ,  et  après  retournèrent  à  Beauvais 
vers  le  duc  leur  seigneur,  qui  peu  de  temps  après  en- 
voia  grant  partie  de  ses  gens  loger  audit  lieu  de  Cham- 
bely et  es  villages  d'environ.  Et  tost  après  ledit  duc 
partant  de  Beauvais,  les  suivy,  à  toute  sa  puissance  qui 
estoit  moult  grande,  et  selon  Vestiraacion  de  gens  à  ce 
congnoissans,  quant  ledit  duc  avoit  mis  toutes  ses  gens 
ensemble,  il  avoit  mieulx  de  soixante  mille  chevaulx. 
Et  lors,  par  le  moien  et  pourchas  d'un  gentilhomme 
nommé  Charles  de  Moy,  fu  tant  traicté  que  le  seigneur 
de  risle-Adam  se  rendi  du  parti  du  duc  de  Bourgon- 
gne,  et  avec  ce,  mist  et  bailla  sa  ville  et  passage  en  la 
main  et  obéissance  de  Jehan  de  Fosseux  et  Hector  de 
Saveuses,  lesquelz  pour  le  garder  y  mirent  certain 
nombre  de  leurs  gens.  Pour  laquelle  besongne,  quant 
ce  vint  à  la  congnoissance  du  duc  de  Bourgongne ,  il 
en  fu  très  joieulx,  tant  pour  ledit  passage  comme  pour 
icellui  seigneur  qui  s' estoit  tourné  de  son  parti.  Et 
d'autre  part,  messire  Jehan  de  Luxembourc  ala  passer 
l'eaue  d'Oise ,  à  tout  grant  nombre  de  gens  d'armes , 

par  Précy,  par  aucuns  petis  bateaulx,  et  firent  la  plus 
grant  partie  de  ses  gens  nager  sur  leurs  chevaulx  oultre 
ladicte  rivière.  Si  se  loga  assez  près,  et  lendemain,  à 
tout  une  partie  de  ses  gens,  ala  courir  devant  la  ville 
de  Senlis,  dedens  laquelle  estoit  messire  Robert  d'Esne, 
commis  de  par  le  Roy  bailli  de  ladicte  ville,  à  tout 
soixante  combatans  ou  environ,  lequel  fist  saillir  ses 
gens  tous  de  pie  à  l'encontre  dudit  de  Luxembourg  et 
ses  gens,  et  y  eut  grande  escarmouche.  Toutesfoiz  la 
plus  grant  partie  du  commun  de  ladicte  ville  n'estoient 
pas  bien  contens  de  ce  que  ledit  messire  Robert  d'Esne 
menoit  guerre  aux  gens  du  duc  de  Bourgongne.  Et 
pour  tant,  la  nuit  ensuivant,  après  que  ledit  messire 
Jehan  de  Luxembourg  fut  retrait,  ledit  commun  prin- 
drent  ledit  messire  Robert  d'Esne  et  toutes  ses  gens, 
et  après  qu'ilz  en  eurent  tué  neuf  ou  dix  ,  le  mirent 
en  prison.  Mais  par  le  moien  d'aucuns  des  plus  no- 
tables il  fut  mis  hors  de  la  ville  avecques  toutes  ses 
gens  et  leurs  bagues,  duquel  lieu  s'en  ala  au  Mont 
Epiloy  '.  Et  lendemain  très  matin,  messire  Jehan  de 
Luxembourg  fu  mandé  de  ceulx  de  Senlis,  lesquelz 
pour  et  ou  nom  du  duc  de  Bourgongne  lui  baillèrent 
obéissance,  et  entra  dedens  à  son  plaisir.  Et  là  receut 
le  serement  d'eulx  pour  le  Roy  et  le  duc  de  Bour- 
gongne, promectans  qu'ilz  seroient  bons  et  loyaulx, 
et  avec  ce  fist,  Troullart  de  Maucreux,  nouvel  bailli  de 
Senlis,  et  aucuns  autres  officiers,  telz  que  bon  lui  sem- 
bla. Après  lesquelles  besongnes,  ledit  messire  Jehan  de 
Luxembourg  s'en  retourna  devers  ledit  duc  de  Bour- 
gongne. 

i.  Montépilloy  {Oise,  arr.  de  Senlis). 

CHAPITRE   GLXXVII. 

Comment  le  duc  de  Bourgongne  fîst  passer  ses  gens  outre  à  l'Isle-Adam 
et  asséga  et  conquist  Beaumont  et  Pontoise,  et  de  là  ala  se  loger  à 
l'Arbre  sec.  Bl  autres  matières. 

En  après  ledit  duc  de  Bourgongne  fist  refaire  le 
pont  de  l'Isle-Adam,  par  lequel  passèrent  grant  partie 
de  ses  gens,  lesquelz  conduisoient  les  seigneurs  de 
Fosseux,  de  Vergi,  de  Saveuses  et  de  Vargines.  Et  se 
logèrent  aux  plains  champs  et  soubz  les  haies  et  buis- 
sons dudit  passage.  Et  lendemain  au  matin  se  deslogè- 
rent, et  puis  en  belle  bataille  chevauchèrent  jusques  à 
Beaumont  sur  Oise,  et  là  se  logèrent  dedens  la  ville  et 
tout  autour  du  chastel,  non  obstant  la  défense  de  ceulx 
de  dedens.  Et  messire  Jennet  de  Poix,  à  tout  quatre 
cens  combatans  soubz  son  estandart,  s'en  ala  loger  à 
un  village  à  une  lieue  près  de  Beaumont  en  tirant  vers 
Paris,  et  là  se  fortifia  et  se  tint  tant  que  tout  l'ost  se 
desloga.  Et  ledit  duc  de  Bourgongne  par  l'autre  costé 
de  Teaue  se  loga  en  des  tentes  à  pleins  champs,  et  tan- 
tost  fist  asseoir  ses  gros  engins  pour  gecter  contre  ledit 
chastel  de  Beaumont  par  dessus  la  rivière  d'Oise.  Les- 
quelz engins  gectèrent  tant  continuellement  et  par 
telle  manière,  que  ledit  chastel  fut  grandement  en- 
dommagié  en  plusieurs  parties.  Pour  quoy  les  asségez 
voyans  qu'ilz  estoient  en  péril  d'estre  prins  par  force, 
se  rendirent  à  la  voulenté  dudit  duc  de  Bourgongne. 
Et  furent  trouvez  cinquante  deux  hommes,  desquelz  il 
en  eut  neuf  qui  eurent  les  testes  copées  et  furent  leurs 
corps  pendus  par  les  aisselles  à  ung  arbre  qui  estoit  es 

prez  vers  Chambeli,  et  les  autres  furent  depuis  déli- 
vrez par  finance,  au  moins  la  plus  grant  partie.  Et  le 
seigneur  de  Vergi  qui  estoit  maresclial  de  l'ost,  à  cause 
de  son  office,  eut  tous  les  biens  qui  furent  là  trouvez 
dedens  la  fortresse.  Et  après  ledit  duc  de  Bourgongne 
fist  refurnir  icelhii  chastel  de  vivres,  et  le  bailla  en 
garde  à  ung  gentil  homme  de  Bourgongne,  nommé  Je- 
han de  Torsenay.  Après  laquelle  prinse,  icelkii  duc  fist 
partir  son  avangarde  qui  estoit  outre  l'eaue  au  costé 
vers  Paris,  et  ala  loger  devant  Pontoise  en  l'abbaye  de 
Maubuisson  et  autres  lieux  devant  icelle  ville,  et  le 
duc  se  loga  de  l'autre  costé  pardevers  Beauvais,  et  par 
ainsi  fut  tantost  avironnée.  Et  de  première  venue, 
ceulx  de  dedens  saillirent  contre  leurs  ennemis  et  ad- 
versaires, mais  tantost  furent  des  autres  reboutez  de- 
dens leur  ville.  Et  tost  après  ledit  duc  fist  asseoir  ses 
gros  engins  devant  les  portes  de  Pontoise,  et  avec  ce 
fist  commencer  à  faire  plusieurs  apparaulx  pour  iceulx 
subjuguer.  Mais  quant  lesdiz  asségez  apparceurent  les- 
diz  apparaulx  ilz  commencèrent  à  parlementer,  et 
finablement  dedens  cinq  jours  ensuivans  rendirent 
ladicte  ville  en  la  main  du  duc  de  Bourgongne,  par 
condicion  que  les  gens  de  guerre  et  souldoiers  s'en 
alèrent  sauf  leurs  corps  et  leurs  biens,  et  promirent 
qu'ilz  ne  s'armeroient  point  contre  ledit  duc  de  Bour- 
gongne jusques  au  Noël  ensuivant ,  laquelle  chose  ilz 
ne  entretinrent  point.  Car,  ceulx  venus  à  Paris,  y 
commencèrent  à  mener  guerre  comme  ilz  avoient  fait 
paravant.  Et  estoient  trois  capitaines  dedens  Pontoise 
aians  estandart,  c'estassavoir  le  bastard  de  Saincte- 
Terre,  Tromagon  et  Marigon,  natifz  du  pays  de  Gas- 
congne,  lesquelz  comme  dist  est  partirent  tous  ensem- 

ble  et  s'en  alèrent  par  le  pont  de  Meulenc  à  Paris.  Et 
après  leur  département,  ledit  duc,  à  petites  gens,  en- 
tra dedens  ladicte  ville  de  Pontoise  pour  la  visiter. 
Dedens  laquelle  il  fut  receu  par  plusieurs  bourgois, 
lesquelz  le  amoient  et  avoient  aymé  long  temps  par- 
avant.  Et  lors  fist  faire  défense  par  tout  son  ost  que 
nul  n'entrast  en  ladicte  ville,  sinon  ceulx  qui  y  estoient 
commis,  afin  que  les  vivres  dicelle  ville  ne  feussent 
destruis  ne  amendris.  Et  là  ordonna  de  par  le  Roy  et 
de  par  lui,  capitaine  de  la  ville ,  le  seigneur  de  l'Isle- 
Adam.  Et  après  se  parti  de  là,  prenant  son  chemin 
vers  Meulenc.  Ouquel  lieu  de  Meulenc  lui  fu  faicte 
ouverture.  Car  les  gens  d'armes  qui  estoient  commis  à 
le  garder  de  par  le  Roy  et  le  connestable,  s'estoient 
partis  et  alez  à  Paris  avecques  ceulz  de  Pontoise,  qui 
estoient  passez  par  là.  Toutefoiz  ledit  duc  de  Bour- 
gongne,  entre  Pontoise  et  Meulenc,  fistmectre  tous  ses 
gens  en  bataille  pour  les  veoir  tout  à  une  foiz  en  or- 
donnance comme  s'ilz  eussent  esté  devant  leurs  adver- 
saires. Et  estoit  en  une  belle  pleine  au  dessoubz  d'une 
montaigne.  Laquelle  chose  fut  moult  plaisante  à  veoir, 
car  il  avoit  grant  nombre  de  gens  moult  bien  habillez 
et  désirans  de  le  servir  contre  tous  ses  ennemis.  Des- 
quelz  les  principaulx  qui  avoient  la  charge  de  ses  gens 
je  nommeray  une  partie. 

Premièrement,  y  estoit  Phelippe  conte  deSaint-Pol, 
filz  du  duc  Anthoine  de  Brabant  nepveu  dudit  duc  de 
Rourgongne,  messire  Jehan  de  Luxembourg,  le  sei- 
gneur d'Antoing,  le  seigneur  de  Fosseux,  lui  troi- 
siesme  de  ses  frères ,  le  vidame  d'Amiens ,  Anthoine, 
seigneur  de  Croy,  le  seigneur  d'Inchy,  le  seigneur 
de  Humières,  messire  Robinet  de  Mailli  et  deux  de  ses 

frères,  le  seigneur  de  Rambures,  messire  Jehan  de 
Vaucourt  et  Loys  son  frère.  Le  Moyne  de  Renty,  Loys 
de  Vargines,  le  seigneur  de  Cohem,  messire  Aleaume 
de  Gapaumes,  messire  Hue  Brunel  et  messire  Loys 
son  filz,  et  plusieurs  autres. 

Et  de  Flandres,  le  seigneur  de  Strenhuse,  le  seigneur 
de  Commines,  le  seigneur  de  Gruthuse,  le  seigneur  de 
Roubaix,  Robert  et  Victor  bastards  de  Flandres,  mes- 
sire Victor  de  Rabecque ,  Robert  de  Manimes ,  Henri 
de  Dixemude,  messire  Roland  de  Hutequerque ,  Hec- 
tor de  Veront,  le  bastard  de  Collequeult  et  aucuns 
autres. 

Et  de  Bourgongne,  le  seigneur  de  Vergi,  mareschal 
de  Bourgongne,  messire  Antlioine  de  Vergi,  Loys  de 
Châlon,  filz  du  prince  d'Orenge,  le  seigneur  de  Sa- 
lusce,  messire  Jehan  de  La  Trémoille,  seigneur  de  Jon- 
velle,  messire  Renier  Pot,  le  seigneur  de  Montagu ,  le 
seigneur  de  Neufchastel,  le  seigneur  de  Chasteauvil- 
lain,  le  seigneur  de  Chasteauvielz ,  le  seigneur  de  Ro- 
chefort  et  plusieurs  autres  nobles  hommes  de  diverses 
nacions,  qui  en  moult  belle  ordonnance  avecques 
toutes  leurs  gens  furent  bien  ilec  par  l'espace  de  deux 
heures.  Durant  lequel  temps  ledit  duc  de  Bourgongne 
et  aucuns  de  ses  plus  fëaulx  avecques  lui,  ala  tout  au 
long  des  batailles  pour  les  veoir,  faisant  à  iceulx  très 
grans  honneurs  et  inclinacions  et  ainsi  les  remerciant 
du  bon  service  qu'ilz  lui  faisoient.  Et  pour  dire  "vérité 
c'estoit  belle  chose  de  les  veoir  tant  y  avoit  de  nota- 
bles hommes  et  fleur  de  gens  d'armes  bien  habillez. 
Et  après  ce  qu'il  les  eut  ainsi  veuz ,  passa  avecques 
tout  son  ost  la  rivière  de  Seine  au  pont  de  Meulenc  et 
se  loga  aux  pleins  champs  deux  lieues  oultre.  Et  adbnc 


216  CHRONIQUE  [1417J 

Jehan  de  Fosseux  et  Hector  de  Saveuses,  à  tous  deux 
cens  conbatans,  alèrent  au  Val  de  Galie  devant  un 
chastel  nommé  Vaine,  qui  estoil  à  l'abbé  de  Fescamp, 
lequel  estoit  dedens  et  leur  fist  obéissance ,  par  le 
moien  d'un  nommé  Loys  de  Saint-Saulieu  qui  estoit 
son  parent,  lequel  estoit  en  la  compaignie  dudit  Hec- 
tor. Et  tant  fut  traictié  que  une  partie  de  leurs  gens 
demourèrent  léans  pour  garder  ledit  cliastel  contre  les 
autres  gens  du  duc  de  Bourgongne,  et  moiennant  cer- 
taine somme  d'argent  qu'ilz  en  receurent,  baillèrent 
leurs  scellez.  Mais  tantost  après,  par  le  consentement 
dudit  Hector,  comme  il  fut  commune  renommée  ,  fu- 
rent prins  et  emportez  tous  les  biens  d'icellui  chastel 
par  Phelippe  de  Saveuses  et  aucuns  autres  de  sa  com- 
paignie, et  y  fut  fait  très  grant  dommage. 

En  après  ledit  duc  de  Bourgongne  chevaucha  tant 
qu'il  vint  sur  le  mont  Rouge,  et  tout  son  exercise  et  ses 
gens  autour  de  lui.  Ouquel  lieu,  ceulx  de  Paris  le  po- 
voient  tout  à  plein  veoir,  et  y  avoit  si  grant  nombre  de 
tentes  que  ce  sembloit  unç  bonne  ville.  Et  lors,  parcellui 
duc  fut  envoyé  messire  Jehan  de  Luxembourg  avecques 
toutes  ses  gens,  loger  dedens  la  ville  de  Saint-Cloud  et 
devant  le  pont.  Auquel  lieu  fist  assaillir  une  petite 
tour  qui  estoit  au  bout  dudit  pont  vers  la  ville,  laquelle 
fut  assez  tost  prinse  et  mise  en  feu,  et  aussi  les  moulins 
qui  estoient  au  dessoubz  furent  ars.  Et  tantost  après 
on  dressa  grosses  bombardes  devant  la  grosse  tour  de 
Saint-Cloud,  qui  grandement  la  dommagèrent  en  plu- 
sieurs lieux,  mais  pour  tant  ne  fut  point  prinse  car 
chascun  jour  venoient  toutes  nouvelles  gens  de  Paris 
pom^  le  défendre.  Et  après  que  ledit  duc  de  Bourgon- 
gne eut  esté  huit  jours  logié  sur  le  mont  Rouge  en 

tirant  vers  Paris,  sur  une  montaigne  où  il  avoit  un  sec 
arbre  sur  lequel  il  fist  mectre  son  estandart,  et  pour 
ce,  fut  ce  logis  nommé  le  logis  de  l'Arbre  sec,  et  autres 
l'appelloient  l'orme  Hauldon.  Là  fut  ledit  duc  bien 
huit  jours,  et  plusieurs  de  ses  gens  estoient  logez  es 
villages  assez  près  de  Paris,  dont  il  advenoit  que  chas- 
cun  jour  couroient  devant  ladicte  ville,  et  ceulx  qui  en 
ladicte  cité  estoient  en  garnison,  sailloient  souvent 
contre  eulx,  pour  quoy  il  y  avoit  souvent  de  grandes 
escarmouches  entre  icelles  parties,  combien  que  d'un 
costé  ne  d'autre  n'y  eust  pour  ce  temps  guères  grant 
perte.  Mais  ceulx  de  l'ost,  souvent  et  en  plusieurs  par- 
ties couroient  le  plat  pays  jusques  à  sept  ou  huit  lieues 
à  l'environ,  et  là  prenoient  et  ramenoient  à  leur  ost 
chevaulx,  vaches,  brebis,  pourceaulx  et  tous  autres 
biens  portatifz ,  dont  le  povre  peuple  et  le  pays  estoit 
fort  tra veillé. 


CHAPITRE  GLXXVIII. 

Comment  le  dessusdit  duc  de  Bourgongne  envoya  son  hérault  à  Paris 
devers  le  Roy  et  la  response  qu'il  eut.  Et  du  siège  de  Montlehery.  Et 
des  lectres  que  icellui  duc  envoya  es  bonnes  villes  du  royaume. 

Item,  durant  le  temps  que  le  duc  de  Bourgongne 
esloit  logié  à  l'Arbre  sec  sur  le  mont  de  Chastillon 
devant  la  ville  de  Paris,  il  envoia  ung  sien  hérault 
nommé  Palis,  qui  depuis  fut  roy-d' armes  de  Flandres, 
à  tous  ses  lectres  closes,  devers  le  Roy  et  le  Daulphin 
dedens  Paris.  Mais  quant  il  vint  devant  la  porte  il  fut 
mené  devant  le  conte  d'Armaignac,  connestable,  et  le 
conseil  du  Roy,  lesquelz  le  firent  parler  audit  Daul- 

phiu,  qui  par  iceulx  esloit  instruit  de  la  response  qu'il 
devoit  faire  à  icellui  hérault.  Lequel  lui  bailla  ses  lec- 
tres  pour  ce  qu'il  ne  povoit  parler  au  Roy,  et  lui  dist 
en  brief  la  charge  qu'il  avoit  de  [)ar  son  seigneur  le 
duc.  Auquel  respondi  le  dessusdit  Daulphin  :  «  Hé- 
rault !  contre  la  voulenté  de  monseigneur  le  Roy  et  de 
nous,  ton  seigneur  de  Bourgongne  jà  pieçà  a  dégasté 
son  royaume  en  plusieurs  lieux  ;  en  continuant  jusques 
à  maintenant  de  mal  en  pis,  il  monstre  mal  qu'il  soit 
mon  bien  vueillant,  comme  il  nous  escript.  Et  si  veult 
que  monseigneur  et  nous  le  tenions  pour  nostre  pa- 
rent, loial  vassal  et  subject,  il  voise  combatre  et  dé- 
bouter le  roy  d'Angleterre,  ancien  ennemy  de  ce 
royaume,  et  après  retourne  devers  monseigneur  le 
Roy,  et  il  sera  receu.  Et  ne  die  plus  que  monseigneur 
le  Roy  et  nous,  soions  à  Paris  en  servage  de  nulle  per- 
sonne. Car  nous  sommes  tous  deux  en  nostre  pleine 
liberté  et  franchise.  Et  gardes  que  tu  lui  dies  ce  que 
nous  lui  disons  publiquement  devant  ses  gens.  »  Âpres 
lesquelles  paroles  ledit  hérault  s'en  retourna  devers 
son  seigneur  le  duc  de  Bourgongne,  et  lui  racompta 
les  paroles  que  lui  avoit  dit  le  Daulphin.  Lequel  duc 
ne  fist  pas  grant  semblant  de  courroux,  considérant 
que  c'estoit  par  la  séduction  de  ceulx  qui  gouvernoient 
le  Roy. 

En  après,  ledit  duc  de  Bourgongne,  voiant  qu'il  n'en- 
treroit  point  dedens  Paris  et  que  ceulx  à  lui  favorables 
ne  povoient  achever  ce  qu'ilz  avoient  mandé ,  se  des- 
loga  et  se  parti  de  l'Arbre  sec  et  s'en  ala,  à  tout  son 
ost ,  mectre  le  siège  devant  le  chastel  de  Montlehéry, 
ouquel  lieu  il  fist  drécer  ses  gros  engins  pour  icellui 
confondre  et  abatre,  mais  les  asségez  sachans  la  puis- 

sance  du  duc  de  Bourgongne,  pensans  qu'ilz  ne  avoient 
nul  secours,  firent  traictié  avecqiies  ledit  duc,  par 
ainsi  qu'ilz  se  partiroient  et  rendroient  ladicte  place 
dedens  huit  jours  ensuivans  ou  cas  que  le  Roy  ou  son 
connestable  ne  les  secourroit.  Lequel  traitié  ilz  firent 
savoir  audit  connestable.  Mais  ce  riens  n'y  valu,  car 
ilz  n'eurent  point  de  secours.  Pour  quoy  ilz  livrè- 
rent la  place  au  duc  de  Bourgongne,  comme  promis 
l'avoient.  Et  pareillement  se  rendi  en  l'obéissance 
dudit  duc  le  chastel  de  Marcoussis ,  Dourdan,  Paloi- 
seau  et  aucunes  autres  places  et  fortresses  du  pays  à 
l'environ.  Et  aussi,  durant  le  siège  de  Montlebéry,  fut 
envoyé  par  ledit  duc  de  Bourgongne  aucuns  de  ses 
gens  devant  le  chastel  d'Oursay  *,  lesquelz  se  logèrent 
en  la  ville  et  devant  ledit  chastel,  auquel  lieu  ilz  afus- 
tèrent  aucuns  canons  pour  icellui  abatre  et  subjuguer. 
Et  tandis  que  ces  choses  se  faisoient,  les  gens  du  con- 
nestable, en  grant  nombre,  vindrent  vers  le  point  du 
jour  au  logis  d'iceulx,  desquelz  ilz  prindrent  et  occi- 
rent  une  grant  partie ,  et  les  autres  s'en  afuirent  au 
logis  du  duc  de  Bourgongne,  très  fort  crians  A  l'arme  ! 
et  disans  que  les  ennemis  venoient  sur  eulx  à  grant 
puissance.  Pour  quoy  icellui  duc  hastivement  se  tira 
aux  pleins  champs  et  fist  mectre  ses  gens  en  bataille , 
prestz  comme  se  ilz  eussent  veuz  leurs  ennemis.  Où 
estoient  les  chefz,  ceulx  qui  estoient  devant  ladicte 
fortresse,  le  seigneur  de  Saluste  et  le  seigneur  de  Tou- 
lonjon,  et  aucuns  autres  du  pays  de  Bourgongne.  A 
laquelle  escarmouche  fut  prins  messire  Geoffroy  de 
V'illiers,  chevalier  de  Rethelois,  et  autres  jusques  à 

1 .  Orsay,  en  Hurepoix  {Seine  et-Oisé). 

cinquante  gentilz  hommes.  Durant  lequel  temps  ledit 
duc  de  Bourgongne  envoia  messire  Hëlion  de  Jacque- 
ville,  Jehan  Gingin  et  autres  capitaines,  à  tout  bien 
seize  cens  combatans,  en  la  ville  de  Chartres,  laquelle 
avec  Estampes,  Galardon  et  autres  villes  et  fortresses, 
se  rendirent  en  l'obéissance  dudit  duc  de  Bourgongne, 
et  en  demoura  ledit  Jacqueville  capitaine  et  gouver- 
neur. Et  pareillement  furent  envoiez  messire  Phelippe 
de  Fosseux  et  Robert  le  Roux,  à  Auneau  \  devers  la 
dame  de  La  Rivière,  laquelle  promist  que  dedens  ses 
fortresses  d' Auneau  et  de  Rochefort  ne  mectroit  nulles 
gens  qui  feissent  guerre,  ne  portassent  dommage  audit 
duc  de  Bourgongne,  ne  à  ses  bien  vueillans. 

En  oultre,  pour  ce  temps,  plusieurs  diverses  villes  et 
fortresses,  et  aussi  plusieurs  nobles  hommes,  se  mirent 
en  la  subjection  et  en  l'obéissance  dudit  duc  de  Bour- 
gongne, espérant  que  vendroit  à  son  entente  de  son 
entreprinse  et  auroit  le  gouvernement  du  royaume  de 
France.  Ausquelles  villes,  c'estassavoir  celles  qui  se 
mectoient  en  son  obéissance,  ne  souffroit  payer  aucune 
gabelle,  imposicion  ne  autre  subside,  excepté  le  sel. 
Et  par  ainsi,  acquit  grandement  la  grâce  de  plusieurs 
bonnes  villes  et  du  peuple  de  plusieurs  pays.  Ouquel 
temps  aussi  icellui  duc  de  Bourgongne  envoya  ses 
lectres  en  plusieurs  bonnes  villes  du  royaume.  Des- 
quelles la  teneur  s'ensuit  : 

«  Jehan,  duc  de  Bourgongne,  conte  de  Flandres, 
d'Artois  et  de  Bourgongne  palatin ,  seigneur  de  Salins 
et  deMalines.  Très  chers  et  bons  amis,  par  vraye  expé- 

1.  Auneau,  en  Beauce  (Eure-et-Loir), 

rience  vous  avez  bien  sceu  le  très  mauvais  gouverne- 
ment qui  de  long  temps  a  esté  en  ce  royaume,  tant 
envers  la  personne  de  monseigneur  le  Roy  et  sa  do- 
mination, comme  en  la  chose  publique,  par  ce  que 
ceulx  qui  ont  prins  le  gouvernement  de  mondit  sei- 
gneur et  de  son  royaume  n'ont  eu  égard  à  l'onneur 
appartenant  a  la  majesté  royale,  mais  icelle  du  tout  en 
tout  ont  mis  en  oubli,  tellement  que  mondit  seigneur 
est  mis  à  néant  de  tout  son  estât  et  de  toutes  ses  ri- 
chesses, pour  lesquelles  choses  il  doit  estre  renommé 
devant  tous  les  roys  chrétiens ,  et  sondit  royaume  qui 
souloit  estre  renommé  au  regard  de  toutes  domina- 
cions  et  a  esté  jusques  à  cy  maintenu  et  gardé  soigneu- 
sement en  justice  vers  le  petit  comme  le  grant,  vers  le 
potre    comme  le  riche ,    les   dessusdiz  gouverneurs 
l'ont  gouverné  à  leur  plaisir,  tellement  qu'il  ne  leur  a 
chalu,  ne  encores  fait,  que  d'estre  riches  et  demourer 
en  leurs  estas  et  offices,  tellement  que  leur  ambicion 
et  convoitise  de  la  perdicion  de  la  dominacion  que 
mondit  seigneur  a  perdu  et  perd  chascun  jour,  de  la 
perdicion  des  nobles  et  de  la  destruction  des  vaillans 
hommes  destruis   par    les    anciens    ennemis    de    ce 
royaume,  et  avecques  ce  les  grans  finances  levées  sans 
nombre  par  iceulx  gouverneurs  en  ce  royaume ,  dont 
tous  les  bons  subgetz  de  mondit  seigneur,  le  clergié , 
les  nobles,  bourgois  et  le  commun  peuple  de   ce 
royaume  sont  à  peu  près  tous  désers  et  destruis.  Et 
pour  obvier  aux  choses  dessusdictes ,  pour  le  bien  de 
mondit  seigneur  et  de  tout  son  royaume,  nous  avons 
mis  en  armes  avec  toute  nostre  puissance ,  comme  il 
est  assez  notoire  à  vous.  Et  jà  soit  ce  que  par  plusieurs 
foiz  nous  aions  fait  savoir ,  sommer  et  requerre  lesdiz 

gouverneurs  que  à  ce  ilz  advisassent,  afin  que  lesdiz 
inconvéniens  cessassent  ou  autrement  nous  y  pour- 
voierions  au  bien  de  mondil  seigneur  et  à  ce  que 
Testât  de  sa  personne  feust  convenablement  maintenu, 
son  royaume  bien  gouverné  et  sa  dominacion  recou- 
vrée. Et  encores  de  rechef,  nous  estans  près  de  Paris, 
avons  envoie  par  ung  de  noz  héraulx  à  mondit  sei- 
gneur noz  lectres  closes,  par  lesquelles  nous  lui  décla- 
rions les  causes  autre  fois  déclairées,  en  lui  suppliant 
que  nous  peussions  approucher  à  sa  personne,  et  en  lui 
offrant  service  de  corps  et  de  biens  comme  à  nostre 
souverain  seigneur.  Lesquelz  gouverneurs  ne  volrent 
point  souffrir  lesdictes  lectres  estre  baillées  à  mondit 
seigneur,  et  les  nous  renvoièrent  et  dirent  à  nostre  hé- 
rault  que  plus  ne  retournast.  Et  s'esforcèrent,  les  des- 
susdiz  gouverneurs,  de  continuer  en  leur  mauvais  gou- 
vernement pour  tousjours  plus  destruire  les  povres 
subjectz  de  mondit  seigneur,  contre  lesquelz  pieçà  ilz 
ont  conceu  bayne  mortelle ,  pour  ce  qu'ilz  scèvent 
bien  qu'il  leur  desplait  des  mauvais  gouvernemens  et 
destructions  par  eulx  advenues  et  qui  adviennent  chas- 
cun  jour  en  ce  royaume.  Et  pour  ce,  nostre  entencion 
est  de  persévérer,  quelque  chose  qui  nous  puist  adve- 
nir, afin  que  puissions  faire  cesser  lesdiz  inconvéniens, 
et  que  marchandise  puist  avoir  son  cours,  et  le 
royaume  soit  gouverné  en  justice,  en  tant  que  pour- 
rons. Et  ce  avons  ferme  en  nostre  propos  et  enten- 
cion, pour  acquitter  nostre  loyaulté.  Mesmement  qu'il 
est  déclairé  par  le  saint  collège  rommain,  que  à  nous 
appartient  avoir  recours  aux  besongnes  de  ce  royaume 
et  avoir  le  gouvernement  d'icellui,  veu  l'empesche- 
raent  de  mondit  seigneur  t\t  le  jeune  aage  de  mon  très 

redoublé  seigneur  monseigneur  le  Daulphin,  et  non 
au  conte  d'Armaignac  ne  à  ceulx  qui  se  dient  estre  du 
conseil  de  mondit  seigneur,  pour  les  causes  contenues 
en  une  cédule  à  nous  apportée  et  baillée  par  ung  no- 
table docteur,  ambaxadeur  du  saint  colege,  de  laquelle 
vous  envoie  la  copie  enclose  en  ces  présentes.  Si  vous 
sommons  par  mondit  seigneur,  et  par  nous  vous 
prions  et  requérons,  que  sur  les  choses  dessusdictes 
et  autres,  aiez  advis,  dont  avons  à  parler  à  vous  et  à 
prendre  conclusion  telle  qu'elle  soit  honnorable  et 
prouffîtable  pour  mondit  seigneur  et  conservacion  de 
sa  dominacion,  et  à  ce  que  tous  lesdiz  subgetz  de  mon- 
dit seigneur  puissent  vivre  en  paix  et  en  justice,  et  que 
nostre  propos  et  le  vostre  puisse  venir  à  la  fin  que  dé- 
sirons, que  le  vingtième  jour  du  mois  d'octobre  prou- 
chain  venant,  en  quelque  lieu  que  nous  soions,  vous 
envolez  deux  notables  personnes,  du  moins ,  à  nous , 
auxquelz  puissions  avoir  conseil,  et  qu'ilz  aient  puis- 
sance de  traicter  et  concorder  par  les  prélatz  et  cha- 
pitres, des  choses  dessusdictes ,  les  circonstances  et 
dépendances  d^icelles,  tant  que  pour  vous  et  vostre 
nom  sera  traicté,  passé  et  accordé  par  les  bonnes  villes 
que  nous  avons  mandées,  et  gardez  qu'en  ce  n'ait  dé- 
faulte,  tant  comme  vous  aymez  le  bien  de  mondit  sei- 
gneur, de  nous  et  de  tout  le  royaume.  Et  se  voulez 
chose  que  nous  puissions,  mandez  le  nous  et  voulen- 
tiers  le  ferons.  Escript  en  nostre  ost,  à  Montlehéry,  le 
viu*  jour  d'octobre.  » 

S'ensuit  la  teneur  de  la  cédule  enclose. 
«  Je  Henry  Nevelin,  docteur  en  décret,  ambaxadeur 
du  sainct  collège  des  cardinaulx  de  Romme,  envoyé 

par  iceulx  à  très  hault  et  puissant  prince  monseigneur 
le  duc  de  Bourgongne ,  ay  présenté  de  par  ledit  saint 
concile  lectres  scellées  de  trois  seaulx,  c'estassavoir  du 
doien  des  évesques,  du  doien  des  prestres  et  du  doien 
des  dyaques  '  (^sic)  cardinaulx,  lesquelles  lectres  con- 
tenoient  créance  sur  moy,  laquelle  créance  j'ay  expo- 
sée à  mondit  seigneur  de  Bourgongne,  en  lui  offrant 
de  par  ledit  saint  collège  la  parole  du  saint  prophète 
David  :  Domine  refugium  factus  es  nobis.  C'est-à-dire  : 
«  Sire,  en  ce  temps  du  déluge  nous  venons  à  toy  à 
refuge.  »  Et  après  la  déduction  dudit  theume,  en  com- 
parant ledit  saint  colege  audit  roy  David  pour  plu- 
sieurs causes,  je  exposay  à  mondit  seigneur  de  Bour- 
gongne  Testât  du  saint  concile  de  Constance  et  les 
travaulx  que  les  cardinaulx  ont  eu  à  poursuivir  l'union 
de  saincte  Eglise.  Après,  lui  dis  que  toute  clirestienté 
estoit  unie,  excepté  un  g  grain  de  blé  en  un  g  boissel , 
c'estassavoir  le  conte  et  ceulx  de  la  conté  d'Armignach, 
qui  encores  sont  en  l'obéissance  de  Pierre  de  La  Lune, 
lequel  est  déclairé  scismatique  et  hérétique,  et  ses  ad- 
hérens  et  favorisans  suspectz  de  scisme  et  de  hérésie. 
Après  lui  deiz  comment  j'estoie  envoie  en  France  par 
ledit  saint  colege ,  non  pas  à  lui  comme  au  duc  de 
Bourgongne  seulement,  mais  comme  à  icellui  qui  re- 
présente le  royaume  de  France  et  à  qui  en  appartient 
le  gouvernement,  pour  lui  faire  certaines  prières  et 
requestes  ou  nom  du  saint  collège ,  et  la  cause  pour 
quoy  j'estoie  envoie  devers  lui.  Et  ce  que  je  n'estoie 
point  envoie  devers  le  Roy,  monseigneur  le  Daulphin 
et  le  conte  d'Armaignac  ou  le  conseil  du  Roy,  si  estoit 

1.  «  Diacres.  »  {Suppl.fr.  9;\) 

comme  le  saint  colege  fait  dire,  pour  ce  que  le  Roy 
estoit  ocupé  de  maladie,  monseigneur  le  Daulphin  en 
trop  jeune  aage,  et  le  conte  d'Armaignac  entechié  de 
scisme,  et  aucuns  du  conseil  du  Roy  estoient  adhérens 
audit  conte  et  par  conséquent  suspectz  de  scisme.  Bien 
est  vérité  que  ledit  conte  d'Armaignac  n'est  point  dé- 
clairé  scismatique  ne  suspect  de  hérésie,  mais  à  la  ses- 
sion publique  par  laquelle  fut  débouté  Pierre  de  La 
Lune  et  déclairé  estre  scismatique  et  hérétique,  il  fut 
accusé  de  par  le  roy  des  Rommains  en  propre  per- 
sonne, et  par  le  procureur  fiscal  dudit  concile ,  et  fut 
relié  au  scisme,  non  obstans  excusacions  frivoles  que 
fist  maistre  Jehan  de  Gerson.  Et  tantost,  de  par  le  saint 
collège,  je  fis  à  mondit  seigneur  trois  prières  et  re 
questes.  La  première  si  fust,  qu'il  lui  pleust  ledit  saint 
collège,  le  pape  et  Testât  du  saint  concile,  avoir  pour 
recommandé,  en  les  gardant  et  aidant  à  garder  en 
leurs  privilèges,  franchises  et  libertez  anciennes.  La 
seconde,  que  s'il  y  avoit  aucuns  qui  eussent  escript  ou 
escripvoient  ou  temps  avenir  contre  ledit  saint  coliege 
ou  le  pape ,  qu'il  n'y  voulsist  point  adjouster  foy.  La 
tierce,  que  mondit  seigneur  voulsist  avoir  pour  agréable 
ce  qui  seroit  fait  par  ledit  saint  collège,  tant  sur  le  fait 
de  l'élection,  comme  sur  la  réformacion  de  saincte 
Église.  » 

Au  bout  de  laquelle  cédule  ledit  Lienin  avoit  mis  son 
signe  manuel. 


iS 

■  CHAPITRE  CLXXIX. 

Comment  le  duc  Jehan  de  Bourgongne  ala  loger  devant  Corbueil  et 
depuis  à  Chartres,  et  ala  en  Touraine  au  mandement  de  la  Royne. 

Or  est  ainsi  que  aprèi^  ce  que  le  duc  Jehan  de  Bour- 
gongne eut  receu  l'obéissance  du  chastel  de  Montle- 
hery  et  le  regarny  de  ses  gens,  il  se  départi  à  tout 
son  ost,  et  ala  mectre  le  siège  devant  la  ville  de  Cor- 
bueil, c'estassavoir  du  costé  de  Montlehery  tant  seule- 
ment, et  là  fist  asseoiF  ses  gros  engins  en  plusieurs 
parties  pour  icelle  ville  dommager.  Mais  ceulx  de  la 
ville,  qui  estoient  fort  garniz  de  gens  d'armes  que  le 
connestable  et  le  conseil  du  Roy  leur  avoit  envoiez , 
défendirent  grandement  et  bien  ladicte  ville  contre 
ledit  duc  de  Bourgongne  et  son  armée,  et  par  plusieurs 
foiz  lui  occirent  de  ses  gens,  de  traict  de  canons  et  au- 
tres habillements  de  guerre,  dont  continuellement  ilz 
gectoient  en  son  ost,  et  chascun  jour ,  tant  par  eaue 
comme  par  terre,  venoient  gens  dedens  ladicte  ville 
de  par  ledit  connestable,  à  tous  vivres,  habillemens 
de  guerre  et  autres  choses  neccessaires  pour  icelle  dé- 
fendre. Finablement,  après  ce  que  ledit  duc  eut  esté 
troys  sepmaines  ou  environ  devant  ladicte  ville  de 
Corbueil,  voiant  qu'il  ne  le  povoit  subjuguer  ne  avoir, 
et  aussi  que  ses  gens  estoient  moult  fort  traveillez , 
tant  pour  les  grandes  pluies  qu'il  faisoit  chascun  jour, 
comme  pour  la  mortalité  qui  s'estoit  boutée  en  son 
ost,  se  départi  le  xxviii^  jour  d'octobre  et  leva  son 
siège  de  devant  Corbueil,  prenant  son  chemin  vers  la 
ville  de  Chartres.  Auquel  \3gis  de  Corbueil  ledit  duc 

laissa  aucuns  de  ses  gros  engins  et  autres  babillemens 
de  guerre,  avecques  grant  provision  de  vivres  que  plu- 
sieurs marchans  avoient  amené  en  l'ost,  lesquelles 
choses  après  le  département  devantdit  furent  mises 
dedens  la  ville  par  les  asségez;  lesquelz  grandement 
furent  joieux  quant  ilz  se  virent  délivrés  de  leurs  en- 
nemis. Auquel  logis  devant  Corbueil  messire  Mauroy 
de  Sainl-Léger  fut  féru  d'un  vireton  *  parmy  la  jambe 
si  angoisseusement  qu'il  en  demoura  affolé  et  en  clo- 
cha grandement  tout  le  temps  de  sa  vie. 

Et  la  cause  pour  quoy  ledit  duc  se  desloga  si  hasti- 
vement,  ce  fut  pour  ce  que  la  royne  de  France,  qui 
estoit  à  Tours  en  Touraine,  lui  avoit  fait  scavoir  secrè- 
tement  par  ung  sien  féable  serviteur,  qu'il  voulsist  aler 
devers  elle  pour  la  ramener  avecques  l\ii,  car  moult 
estoit  court  tenue  et  en  grant  danger.  Sur  laquelle  re- 
queste  icellui  avoit  envoie  ung  sien  serviteur  nommé 
maistre  Jehan  de  Droissay,  pour  sur  ce  prendre  con- 
clusion. Lequel  traicta  tant  avec  ladicte  Royne  qu'elle 
promist  de  soy  en  venir  avecques  ledit  duc  ou  cas  qu'il 
vendroit  devers  elle  pour  la  quérir,  et  pour  plus  grande 
seureté  bailla  audit  secrétaire  ung  sien  signet  d'or  pour 
porter  audit  duc,  lequel  signet  il  recongnut  bien ,  car 
plusieurs  foiz  il  l'avoit  veu.  Et  sur  ce,  quant  ledit  duc 
fut  venu  dudit  lieu  de  Corbueil  à  Chartres,  la  nuit  de 
la  Toussains,  à  tout  la  plus  grant  partie  des  seigneurs 
et  capitaines  de  sa  compaignie  et  aussi  de  ses  gens 
d'armes  les  mieulx  montez,  se  parti  soudainement,  et 
par  Bonne  val  et  \endosme  s'en  ala  devers  Tours.  Et 
quant  il  vint  à  deux  lieues  près,  il  envoia  devant  les 

1 .  Le  vireton  est  le  trait  d'une  arbalète. 

seigneurs  de  Fosseux  et  de  Vergi,  à  tous  huit  cens 
combatans,  lesquelz  se  mirent  en  embusche  et  s'arres- 
tèrent  à  demie  lieue  près  et  envoièrent  de  rechef  ung 
certain  message  devers  la  Royne ,  lui  noncer  la  venue 
dudit  duc.  Pour  quoy,  incontinent  qu'elle  oy  les  nou- 
velles, appella  maistre  Guillaume  Torel,  maistre  Jehan 
Picart  et  maistre  Laurens  du  Puis,  qui  estoient  ses 
principaulx  gouverneurs,  auxquelz  elle  dist  qu'elle 
vouloit  aler  oyr  la  messe  à  une  église  dehors  la  ville 
nommée  Meremoustier  * ,  et  qu'ilz  se  préparassent 
pour  aler  avecques  elle.  Lesquelz  lui  desenortèrent  à 
ce  faire.  JNéantmoins  elle  yssi  briefment  hors  de  Tours 
et  les  mena  avecques  elle  à  ladicte  église.  Et  tost  après 
les  dessusdiz  seigneurs  alèrent  devers  icelle  église,  et 
envoièrent  devers  la  Royne  Hector  de  Saveuses,  à  tout 
soixante  combatans.  Et  lors,  les  dessusdiz  gouverneurs 
vindrent  devers  elle  où  elle  oioit  la  messe  et  lui  dirent  : 
«  Dame,  veez  cy  nous  voions  venir  grant  compagnie 
de  Bourguignons  ou  d'Anglois.  »  Et  elle  qui  riens  ne 
doubtoit,  leur  dist  qu'ilz  se  tenissent  près  d'elle.  Et 
adonc  ledit  Hector  de  Saveuses  entra  dedens  l'église 
et  la  salua  de  par  son  seigneur  le  duc  de  Bourgongne. 
Laquelle  lui  demanda  où  il  estoit,  et  il  lui  respondi 
qu'il  venroit  tost  vers  elle.  Après  lesquelles  paroles 
elle  commanda  audit  Hector  que  les  dessusdiz  maistre 
Guillaume  Torel,  maistre  Jehan  Piquart  et  maistre 
Laurens  du  Puis,  estans  emprès  elle,  feussent  prins. 
Lequel  maistre  Laurens  elle  avoit  en  grant  hayne,  car 
parloit  à  elle  irrévéremment  sans  mectre  main  à  son 
chaperon  et  sans  lui  faire  quelque  révérence ,  et  ne 

1.  L'abbaye  de  Marmoutier,      V 

povoit  ladicte  Royne  riens  besongner  ne  accorder  que 
ce  ne  feust  par  le  consentement  dudit  maistre  Laurens. 
Et  pour  ce,  quant  il  vid  qu'il  ne  povoit  yssir  de  là  pour 
se  saulver,  il  entra  en  une  petite  nef  derrière  l'église 
pour  passer  l'eaue,  mais  il  se  noia,  tant  il  eut  grant 
haste,  et  les  autres  furent  prins.  Et  fu  ceste  assemblée 
environ  neuf  heures  au  matin.  Et  ledit  duc  de  Bour- 
gongne  vint,  environ  onze  heures,  devers  la  Royne,  à 
laquelle  il  fit  grant  révérence,  comme  il  de  voit  faire, 
et  elle  à  lui,  disant  :  «  Très  cher  cousin ,  oultre  tous 
les  autres  hommes  de  ce  royaume  vous  doy  aymer, 
quant  a  mon  mandement  avez  tout  laissié  et  m'estes 
venu  délivrer  hors  de  prison,  pour  quoy,  mon  très 
cher  cousin,  jamais  ne  vous  fauldray,  car  bien  voy  que 
tousjours  avez  aymé  mon  seigneur,  sa  généracion,  son 
royaume  et  la  chose  publique.  »  Après  ce  ilz  disnèrent 
tous  ensemble  en  ladicte  église  à  grant  leésse,  et  après 
disner  la  Royne  manda  à  ceulx  de  Tours,  que  elle  et 
son  cousin  de  Bourgongne  vouloient  entrer  dedens  la 
ville.  Mais  par  l'ennort  du  capitaine  d'icelle,  ceulx  de 
Tours  tardèrent  ung  petit,  toutesfoiz  en  la  fin  ilz  accor- 
dèrent ce  qu'elle  demandoit ,  et  ledit  capitaine  se  tira 
vers  le  chastel.  Et  ladicte  Royne  et  ledit  duc  de  Bour- 
gongne, à  tous  leurs  gens,  entrèrent  en  la  ville.  Du- 
quel lieu  fu  faicte  grant  chère  et  grant  honneur  audit 
duc.  Et  après ,  la  Royne  manda  le  capitaine  par  sauf 
conduit,  auquel  elle  requist  et  commanda  qu'il  lui 
rendeist  la  fortresse,  laquelle  chose  il  fist,  mais  moult 
envis.  Et  après ,  que  ledit  duc  eut  séjourné  trois  jours 
avecques  la  Royne,  il  commist  capitaine  de  ladicte 
ville  et  du  chastel ,  Charles  Labbé ,  à  tout  deux  cens 
combatans.  Lequel  fist  serement  de  le  bien  garder 

pour  et  ou  nom  dudit  duc  de  Bourgongne ,  lequel  se- 
rement  point  il  ne  tint.  Car  dedens  l'an  ensuivant  il 
rendi  ladicte  ville  et  forlresse  en  l'obéissance  du  Daul- 
phin,  et  en  demoura  lui-mesme  capitaine,  faisant  à 
icellui  serement.  Et  la  Roy  ne  et  le  duc  de  Bourgongne 
firent  publier  dedens  Tours,  que  nulz  ne  paiassent  im- 
posicions,  gabelles  ne  subsides,  si  non  de  sel.  Et  après, 
tous  ensemble  se  partirent  de  là  et  alèrent  à  Vendosme, 
où  ilz  firent  publier,  comme  ilz  avoient  fait  à  Tours, 
que  nul  ne  paiast,  comme  dessus.  Et  par  Bonneval 
alèrent  à  Cbartres,  où  ilz  arrivèrent  le  ix®  jour  de  no- 
vembre Et  avoit  la  Roy  ne,  quatre  chariots  en  sa  com- 
paignie  de  dames  et  damoiselles  *,  et  si  avoit  tant  seu- 
lement avec  elle  ung  chevalier,  nommé  messire  Robert 
de  Cyne,  duquel  elle  estoit  très  contente  pour  sa  preu- 
dommie.  ^^»  '^' '  ^â^' 

-f  CHAPITRE    GLXXX.  ^ 

Comment  la  Royne  escripvy  à  plusieurs  bonnes  villes  du  royaume  de 
France;  et  furent  faictes  aucunes  nouvelles  ordonnances  pour  le  gou- 
vernement dudit  royaume  ;  et  autres  matières. 

Item,  après  ce  que  la  royne  de  France  fut  venue  en 
la  ville  de  Chartres,  comme  dit  est,  fut  ordonné  et 
conclud  qu'elle  escriproit  lectres  en  son  nom  à  toutes 
les  bonnes  villes  du  Roy  estans  en  l'obéissance  du  duc 
de  Bourgongne.  Desquelles  la  copie  s'ensuit  : 

«  Très  chers  et  bien  amez,  vous  savez  comment  par 
la  coulpe  et  iniquité  causée  par  la  dampnable  convoi- 

1 .  a  Et  avoit  la  royne  mi  cars  en  sa  compaignie,  qui  menoyent 
environ  xx  femmes.  *  (Suppl.  fr.  93,  fol.  268'°.) 

lise  d'aucunes  gens  de  petit  estât  qui  ont  prins  le  gou- 
vernement de  mon  seigneur  et  de  son  royaume,  maulx 
innumérables  et  inconvëniens  s'en  sont  ensuys,  tant 
de  trahison,  de  molestacion  de  ceulx  du  sang  et  aul- 
tres,  comme  de  la  perdicion  de  sa  grant  dominacion, 
et  mesmement  es  duchez  d'Acquitaine  et  de  Normen- 
die  a  duré  et  encores  dure  ledit  gouvernement ,  sans 
ce  que  les  dessusdiz  gouverneurs  vueillent  entendre  à 
quelconque  autre  bien,  ne  à  bon  régime  estre  mis  ou 
royaume,  mais  ont  conceu  mortelle  hayne  contre  tous 
les  bons,  preux  et  loyaulx,  et  ravissent  leurs  biens,  et 
plusieurs  exécutent  à  mort.  Et  en  continuant  en  leur 
mauvaistié,  quant  ilz  perceurent  que  nous  voulions  en- 
tendre et  labourer  à  la  réparacion  et  au  bien  de  paix 
de  ce  royaume,  comme  à  nous  compète,  qui  par  la 
grâce  de  Dieu  sommes  compaigne  et  espeuse  de  mon- 
dit  seigneur,  comme  il  avoit  esté  encommencé  par 
nostre  filz,  et  cousin  de  Haynnau,  desquelz  Dieu  ait  les 
âmes,  ilz  trouvèrent  manière  de  nous  eslonger  de  sa 
personne,  afin  que  ne  feust  sceue  leur  iniquité,  et  de- 
mourassent  en  leurs  estas  et  offices,  et  par  ce  moien 
ilz  ont  appliqué  et  appliquent  cbascun  jour  à  leur  sin- 
gulier proufïit  toutes  les  finances  de  mondit  seigneur, 
sans  ce  que  aucune  chose  en  soit  emploiée  pour  le 
bien  de  mondit  seigneur  ou  de  son  royaume  ;  faulse- 
ment  et  desloiaument  nous  ont  despouUée  et  desrobée, 
et  ont  tant  fait  que  mondit  seigneur,  nous,  et  noslredit 
filz  le  Daulphin,  n'avons  de  quoy  maintenir  et  sous- 
tenir  noz  estas  et  paier  noz  despens.  Car,  comme  dit 
est,  ilz  ont  tenu  et  tiennent  mondit  seigneur  et  nostre 
filz  le  Daulphin ,  prisonniers,  tellement  qu'il  convient 
qu'ilz  facent  ce  qu'ilz  veulent,  et  à  ce  pourveoir  que 

la  domiiiacion  de  mondit  seigneur  ne  viengne  es  mains 
des  estrangers,  que  Dieu  ne  vueille.  Après  ce  que  mon 
très  cher  et  très  amé  cousin  de  Bourgongne,  à  faire 
cesser  lesdiz  inconvéniens,  il  veut  et  offre  paix  à  tous 
qui  avecques  lui  la  vouldront  avoir,  par  ses  lectres 
patentes  publiées  en  plusieurs  lieux  de  ce  royaume,  à 
laquelle  les  dessusdiz  n'ont  voulu  entendre,  icellui 
nostre  cousin  se  mist  en  armes  à  très  grande  compai- 
gnie  de  chevaliers  et  d'escuiers,  en  entencion  de  oster 
icellui  mauvais  gouvernement.  Pour  auquel  résister  et 
qu'il  n'eust  point  approchement  à  la  personne  de  mon- 
dit seigneur,  lesdiz  gouverneurs  mandèrent  et  appe- 
lèrent à  Paris  toutes  les  garnisons,  et  habandonnèrent 
l'éritage  de  mondit  seigneur  aux  Anglois,  anciens  en- 
nemis de  ce  royaume,  et  en  ce  faisant  ilz  démonstrè- 
rent  leur  mauvaise  entencion.  Mais  la  plus  grant  quan- 
tité des  nobles  de  ce  royaume  et  aucune  grant  partie 
des  prélas,  des  bonnes  villes  et  des  habitans  d'icelles, 
sachans  ce  que  dist  est,  se  adjoingnirent  avecques  lui 
pour  le  bien  de  mondit  seigneur,  lequel  est  triste  et 
dolent,  en  acquitant  sa  loiaulté,  del'esclande  et  du  des- 
honneur que  lesdiz  gouverneurs  ont  fait  à  mondit  sei- 
gneur, à  nous ,  à  nostre  généracion  et  à  la  noble  ma- 
jesté de  France,  et  à  ceulx  qui  y  ont  affinité  ou  aliance 
par  mariage  et  autrement,  et  non  sans  cause,  car  vraie- 
ment  la  chose  lui  touche  grandement.  Il  laissa  son 
siège  de  devant  Gorbueil  et  vint  à  nous  pour  nous 
mectre  en  franchise  et  oster  de  la  subjection  desdiz 
gouverneurs,  et  aussi  pour  nous  mectre  en  la  com- 
paignie  de  mondit  seigneur,  comme  il  est  de  rai- 
son. Et  venismes  en  la  ville  de  Chartres,  et  nostredit 
cousin,  en  nostre  compaignie,  ala  adviser  et  ordon- 

ner  ce  qui  est  à  faire  de  neccessité  pour  la  conserva- 
cion  de  la  donainacion  de  mondit  seigneur  et  de  ré- 
paracion  d'icellui,  que  briefment  entendons  à  faire. 
Mais  nostredit  cousin,  par  le  conseil  et  advis  des  bons 
preudommes,  vassaulx  et  subjectz  de  mondit  seigneur 
sans  plus  dissimuler  en  voulons  user  *.  Pour  quoy, 
très  chers  et  bons  amis,  nous,  qui  devons  avoir  le 
gouvernement  de  ce  royaume  es  besongnes  de  mondit 
seigneur  par  le  conseil  de  ceulx  de  son  sang,  et  de  ce 
avons  nous  lectres  patentes  de  lui  irrévocables,  passées 
par  son  grant  conseil,  présens  tous  les  grans  seigneurs 
de  son  sang,  comme  sont  oncles,  cousins  germains  et 
autres.  Et  nous  qui  avons  seine  et  entière  congnois- 
sance  de  voz  bonnes  et  loables  entendons  au  regard 
de  la  seigneurie  de  mondit  seigneur,  et  mesmement 
par  ce  que  pour  le  bien  d'icellui  vous  estes  enclins 
avecques  mondit  cousin  à  vous  emploier  de  corps  et 
de  povoir  sans  riens  espargner  jusques  à  la  mort,  pour 
parvenir  plus  briefment  à  la  conclusion  désirée  et  nec- 
cessaire,  vous  sommons  et  requérons,  et  néantmoins 
de  par  mondit  seigneur  et  de  par  nous  vous  mandons, 
que  vous  vous  maintenez  en  vostre  saint  propos  à  l'en- 
tencion  de  nostredit  cousin,  sans  aucunement  obtem- 
pérer ou  entendre  à  quelzconques  lectres  ou  mande- 

1 .  Cette  phrase,  qui  est  inintelligible  dans  notre  texte,  doit  se 
lire  comme  elle  est  dans  le  Suppl.  fr.  93.  «  Et  venismes  dans 
nostre  ville  de  Chartres  et  nostredit  cousin  en  nostre  compaignie , 
à  là  adviser  et  ordonner  ce  qui  est  à  faire  de  neccessité  pour  la 
conservacion  de  la  dominacion  de  mondit  seigneur  et  la  récupéra- 
cion  d'icellui,  que  briefment  entendons  à  faire,  nous  et  nostredit 
cousin,  par  le  conseil  et  advis  des  bons  preudommes,  vassaulx  et 
subges  de  mondit  seigneur,  sans  plus  dissimuler.  Pour  quoy,  etc.  » 
(Bibl.  imp.,  ms.  Suppl.  fr.  93,  fol.  269.) 

mens  que  ou  nom  de  mondit  seigneur  ou  de  mon  filz 
le  Daulphin  vous  seroient  envoiées  au  contraire.  Et 
ne  souffrez  que  iceulx  gouverneurs  doresenavant  aient 
aucunes  pécunes,  par  quelque  manière  ou  couleur  que 
ce  soit,  ne  qui  puist  estre.  Et  soubz  la  loiaulté  et  obéis- 
sance que  devez  à  mondit  seigneur,  et  sur  toutes  les 
choses  que  pourrez  forfaire  et  estre  notez  de  rébellion 
et  inobédience  envers  lui  et  nous.  Car  en  ce  faisant 
vous  ferez  vostre  honneur  et  devoir,  et  vous  aiderons, 
secourrons  et  défendrons  de  tout  nostre  povoir  contre 
tous  qui  pour  ceste  cause  et  occasion  s'esforceront  de 
vous  nuire  ,  grever  et  dommager.  Très  chers  et  bien 
amez ,  Nostre  Seigneur  soit  garde  de  vous.  Escript 
audit  lieu  de  Chartres,  le  xf  jour  de  novembre.  » 

Après  ces  choses,  fut  ordonné  par  le  conseil  de  la- 
dicte  Royne  et  du  duc  de  Bourgongne,  que  maistre 
Phelippe  de  Morviller  yroit  en  la  ville  d'Amiens,  ac- 
compaigné  d'aucuns  notables  clercs  déclairez  par  ledit 
conseil,  avec  ung  greffier  juré,  et  là  feroient  de  par  la 
Royne,  la  souveraine  court  de  justice  ou  lieu  de  celle 
qui  estoit  en  parlement  à  Paris,  afin  qu'il  ne  feust  be- 
soing  d'aler  en  la  chancellerie  du  Roy  pour  impétrer 
mandement  ou  quelque  autre  cause  qui  peut  advenir 
es  bailliages  d'Amiens ,  Vermendois ,  Senlis ,  Tournay 
et  es  seneschaucies  de  Pontieu  avec  les  ressors  et  en- 
clavemens  des  dessusdiz  pays.  Auquel  maistre  Phelippe 
fut  baillé  ung  seel,  ouquel  estoit  gravé  l'y  mage  de  la 
Royne,  estant  droicte,  aians  les  deux  bras  tendans 
vers  terre,  et  au  costé  dextre  estoit  un  escu  des  armes 
de  France,  et  au  senestre  avoit  ung  escu  parti  des 
armes  de  France  et  de  Bavière,  et  si  estoit  escript  au 

tour  :  cest  le  seel  des  causes^  souverainetez  et  appella- 
cions  pour  le  Roy.  Et  fut  ordonné  par  ledit  conseil 
qu'on  seelleroit  en  cire  vermeille,  et  que  les  lectres  et 
raandemens  se  feroient  ou  nom  de  la  Roy  ne,  par  la 
manière  qui  s'ensuit  :  «  Tsabel,  par  la  grâce  de  Dieu 
royne  de  France,  aiant,  pour  l'ocupacion  de  monsei- 
gneur le  Roy ,  le  gouvernement  et  administracion  de 
ce  royaume ,  par  l'octroy  irrévocable  à  nous  sur  ce 
fait  par  mondit  seigneur  et  son  grant  conseil.  » 

Parlemoien  duquel  seel  et  mandemens  devantditz, 
ledit  maistre  Phelippe  assembla  grant  nombre  de  pé- 
cunes.  Et  pareillement  fut  ordonné  oultre  l'eaue  de 
Somme,  pour  les  pays  obéissans  à  la  Royne  et  au  duc 
de  Rourgongne,  ung  autre  chancelier. 


GBAPITRE  CLXXXr. 

Comment  messire  Hélion  de  Jacqueville  fut  navré  à  mort  par  messire 
Hector  de  Saveuses  et  ses  complices. 

I  En  ces  jours,  le  duc  de  Rourgongne  estant  dedcns 

*  la  cité  de  Chartres  en  son  hostel  derrière  Nostre-Dame, 

se  meut  dissencion  entre  messire  Hélion  de  Jacque- 
ville, chevalier,  et  Hector  de  Saveuses,  et  dirent  iceulx 
l'un  à  l'autre  plusieurs  haultaines  paroles.  Pour  quoy 
ledit  Hector,  de  ce  non  content ,  dedens  briefz  jours 
ensuivans  assembla  aucuns  de  ses  amis  jusques  à  douze 
ou  seize  hommes  de  fait ,  entre  lesquelz  estoient  son 
frère  Le  Ron  deSaveuzes,  le  seigneur  de  Crevecuer,  son 
cousin  germain ,  Hue  de  Rours  et  ung  liaussaire 
nommé  Jehan  de  Vaulx ,  pour  lequel  en  la  plus  grant 
partie  les  deux  dessusdiz  estoient  en  hayne  l'un  contre 

l'autre.  Car  paravant  icellui  Hélion  de  Jacqueville 
avoit  destroussé  ledit  Jehan  de  Vaulx,  lequel  estoit  au- 
dit Hector.  Et  avec  iceulx  furent  aucuns  autres  jusques 
au  nombre  dessusdit,  qui  tous  ensemble  ung  certain 
jour  vindrent  de  fait  apensé  dedens  l'église  Nostre- 
Dame  de  Chartres,  ouquel  lieu  ilz  trouvèrent  ledit  Hé- 
lion qui  venoit  de  l'ostel  son  maistre  le  duc  de  Bour- 
gongne,  et  incontinent  vint  à  lui  ledit  Hector  avec  ses 
gens,  en  lui  disant  :  k  Jacqueville,  tu  m'as  autre  foiz 
injurié  et  fait  desplaisir,  dont  tu  seras  puny.  »  Et  sans 
délay  fut  prins  par  iceulx,  porté  et  trayné  hors  de 
l'église,  et  très  inhumainement  navré  et  décopé,  jà  soit 
ce  que  moult  de  foiz  priast  mercy  audit  Hector,  en  lui 
offrant  grant  somme  de  pécune.  Mais  ce  riens  ne  lui 
valu,  car  ilz  le  laissèrent  comme  mort.  Et  sans  délay 
se  départirent  de  ladicte  ville,  et  s'en  alèrent  en  ung 
vilage  où  les  gens  dudit  Hector  estoient  logez,  à  deux 
lieues  de  ladicte  ville  de  Chartres.  Et  après  le  départe- 
ment d'icellui  Hector  messire  Hélion  de  Jacqueville, 
en  tel  estât  qu'il  estoit,  se  fist  porter  par  ses  gens  de- 
vant le  duc  de  Bourgongne,  auquel  il  fist  piteuse  com- 
plainte, disant  que  pour  le  bien  et  loyaument  servir  il 
estoit  mis  en  ce  point.  Et  adonc  ledit  duc  voiant  ce, 
eut  au  cuer  si  grant  tristesse  que  plus  ne  povoit.  Pour 
quoy  soudainement  se  arma  et  monta  à  cheval,  acom- 
paigné  de  ses  gens  en  petit  nombre  et  chevaucha  par 
la  ville,  cuidant  trouver  ledit  Hector  et  ses  complices. 
Mais  il  fut  tantost  adverti  qu'ilz  s'estoient  partiz  de 
ladicte  ville.  Et  aussi  vindrent  tantost  devers  ledit  duc 
plusieurs  grans  seigneurs,  lesquelz  le  rapaisèrent  le 
mieulx  qu'ilz  peurent ,  c'estassavoir  messire  Jehan  de 
Luxembourg ,  le  sire  de  Fosseux ,  le  mareschal  de 

Bourgongne  et  plusieurs  autres.  Toutefoiz  il  fîst  pren- 
dre et  arrester  aucuns  des  chevaulx  et  autres  bagues 
dudit  Hector.  Et  après  s'en  retourna  en  son  hostel,  et 
là,  par  notables  médecins  et  cirurgiens  fîst  ledit  Jaque- 
ville  visiter.  Mais  ce  riens  n'v  valu,  car  dedens  trois 
jours  ensuivans  iltrespassa.  Et,  comme  plusieurs  te- 
noient  véritablement,  se  cellui  Hector  eust  esté  trouvé, 
ledit  duc  l'eust  fait  mourir  vilainement,  et  onques  en 
son  vivant  ne  lui  voult  pardonner ,  aincois  par  plu- 
sieurs foiz  dist,  que  une  foiz  lui  et  ses  complices  ildes- 
truiroit.  Combien  que  dedens  briefz  jours  ensuivans, 
ledit  Hector,  tellement  quellement,  fut  réconcilié  de- 
vers ledit  duc ,  pour  les  grans  afaires  que  lors  il  avoit 
de  lui  et  de  ses  gens. 


CHAPITRE  CLXXXII. 

Comment  le  duc  de  Bourgongne,  à  tout  sa  puissance,  ala  vers  Paris  pour 
y  vouloir  entrer.  Et  autres  matières. 

Item,  après  toutes  ces  besongnes  ledit  duc  de  Bour- 
gongne, avec  toute  sa  puissance,  se  parti  de  la  ville  de 
Chartres  et  par  Montlehery  s'en  ala  vers  Paris,  en  en- 
tencion  d'entrer  dedens  la  ville  par  certains  moiens 
d'aucuns  Parisiens  qui  estoient  ses  favorables.  Et 
pour  faire  l'entreprinse ,  envoia  Hector  de  Saveuse, 
Phelippe  son  frère,  le  sire  de  Sores,  Loys  de  Vargines 
et  plusieurs  autres  capitaines  jusques  au  nombre  de 
six  mille  combatans ,  vers  la  porte  de  Louvel  *  assez 

1.  a  Vers  la  porte  de  Louvel  de  Chastillon,  assez  près  de  Saint- 
Marcel.  >.  {Suppl.  fr.  93,  fol.  270^°.) 

près  de  Saint-Marceau.  Mais,  paravant  leur  venue ,  la 
chose  fut  accusée  au  connestable  par  un  peletier  de 
Paris.  Lequel  connestable  mist  tantost  grant  quantité 
de  gens  à  ladicte  porte  et  en  plusieurs  autres  lieux  de- 
dens  Paris.  Pour  quoy  ledit  Hector  venu  à  la  porte 
pour  entrer  dedens,  lui  et  ses  gens,  furent  très  dure- 
ment reboutez,  et  mesmement  fut  blécié  en  la  teste 
d'un  vireton.  Et  adonc,  eulx  voians  que  leur  entre- 
prinse  estoit  accusée,  entrèrent  dedens  Saint-Marcel 
et  là  se  logèrent,  actendans  ledit  duc  de  Bourgongne 
leur  seigneur.  Et  adonc  ledit  connestable  fist  saillir 
de  trois  à  quatre  cens  combatans  hors  de  Paris  par  la 
porte  Saint-Marcel,   lesquelz  envayrent  viguereuse- 
ment  les  Bourguignons  et  en  prindrent  et  occirent  au- 
cuns. Mais  sans  délay,  iceulx  crians  A  l'arme  1  s'assem- 
blèrent, et  incontinent  de  grant  courage  alèrent  contre 
les  dessusdiz  et  tellement  les  combatirent  que  par 
force  ilz  retournèrent  dedens  Paris,  et  rescouèrent  au- 
cuns de  leurs  gens  prins  par  iceulx.  A  laquelle  beson- 
gne,  Jehan,  premier  filz  du  seigneur  de  Flavi  se  porta 
très  vaillamment ,  à  tout  l'estandart  dudit  Hector  de 
Saveuses,  que  lui  mesmes  print  et  porta  assez  près  de 
la  porte  de  Paris.  Dont  grandement  fut  par  le  duc 
recommandé,  quant  il  vint  à  sa  congnoissance.  Et 
adonc  aucuns  favorisans  au  duc  de  Bourgongne,  eurent 
dedens  Paris  les  testes  tranchées.  Si  estoit  icellui  duc 
à  demie  lieue  près,  à  tout  sa  puissance  en  bataille,  ac- 
tendant  les  nouvelles  de  ses  gens.  Et  quant  il  fut  ad- 
verti  que  son  entreprinse  estoit  apparceue ,  tantost 
manda  ses  gens  de  Saint-Marcel,  à  tout  lesquelz  s'en 
retourna  à  Montlehery,  tousjours  en  sa  compaignie  le 
jeune  comte  de  Saint-Pol,  son  nepveu.  Ouquel  lieu  de 

Montlehery  il  donna  congié  à  tous  ses  Piquars,  c'est- 
assavoir  à  messire  Jehan  de  Luxembourg,  au  seigneur 
de  Fosseux  et  à  tous  les  autres  capitaines  devant  nom- 
mez, et  leur  ordonna  les  frontières  et  villes  où  ilz  se 
h  tenroient  l'iver  durant.  Premièrement,  à  messire  Je- 

han de  Luxembourg  fut  baillée  en  garde  la  ville  de 
Montdidier  et  les  marches  à  l'environ.  Et  Hector  et 
Phelippe  de  Saveuses  et  toutes  leurs  gens  furent  mis 
dedens  Beauvais.  Le  bastard  de  Tien  fut  constitué  ca- 
pitaine de  Senlis.  Et  à  Pontoise  et  Meulent  demou- 
rèrent  le  sire  de  l'Isle-Adam  et  le  sire  de  Cohein,  et 
aucuns  autres  retournèrent  en  leurs  propres  lieux  en 
Picardie  et  autres  marches.  Et  icellui  duc  de  Bour- 
gongne  dudit  lieu  de  Montlehery  retourna  à  Chartres, 
et  après  ce  qu'il  eut  ordonné  capitaines  et  gouverneurs 
en  icelle  ville  et  autres  ou  pays  à  l'environ,  se  parti 
delà  avecques  la  Royne  et  ses  Bourguignons,  pour  aler 
à  Troies  en  Champaigne,  prenans  leur  chemin  en  ti- 
rant vers  Joigny.  Sur  lequel  chemin  furent  poursuys 
par  le  conte  d'Armaignac ,  connestable  de  France,  le- 
quel, à  tout  grant  puissance  de  gens  d'armes,  se  mist 
sur  les  champs,  en  entencion  de  combatre  ledit  duc 
de  Bourgongne  s'il  y  veist  bien  son  avantage.  Et  de 
fait,  quant  la  Royne,  ledit  duc  de  Bourgongne  et  leurs 
gens  furent  logez  dedens  Joigny,  aucuns  des  capi- 
taines du  connestable,  à  tout  trois  cens  combatans  ou 
environ,  alèrent  férir  ou  logis  du  seigneur  de  Vergy 
et  d'autres  bourguignons ,  et  là  firent  grant  effroi  et 
tumulte,  par  quoy  tout  l'ost  dudit  duc  fut  espoventé. 
Et  incontinent ,  à  tout  sa  puissance ,  se  mist  aux 
champs  et  ordonna  certain  nombre  de  combatans 
pour  poursuir  les  dessusdiz.  Lesquelz  les  chassèrent 

moult  roidemenl  jusques  assez  près  de  la  bataille  dudit 
connestable,  qui  estoit  à  une  lieue  près  ou  environ 
dudit  Joingny.  Et  fut  le  seigneur  de  Chasteau-Villain 
l'un  des  principaulx  à  ce  commis  par  ledit  duc,  et  qui 
plus  longuement  les  poursuivy.  Et  après  le  retour 
d'iceulx,  furent  commis  plusieurs  hommes  d'armes  à 
faire  bon  guet.  Et  quant  ilz  eurent  séjourné  cinq  jours 
dedens  Joingny ,  ilz  s'en  alèrent  audit  lieu  de  Troies , 
où  ilz  furent  grandement  et  honnorablement  receuz 
par  les  habitans  et  officiers  de  ladicte  ville,  et  fut  la 
Royne  logée  dedens  l'ostel  du  Roy  son  seigneur.  A  la- 
quelle furent  paiées  en  ladicte  ville  de  Troies  toutes 
les  rentes  et  subsides  appartenans  au  Roy ,  et  aussi  es 
autres  lieux  estans  en  l'obéissance  du  duc  de  Bour- 
gongne.  Auquel  lieu  de  Troies  fut  mandé  le  duc  de 
Lorraine,  par  le  conseil  et  enhort  du  duc  de  Bour- 
gongne.  Lequel,  là  venu,  fut  par  la  Royne  constitué 
connestable  de  France,  et  pour  ce  faire  lui  fut  baillée 
une  espée,  en  faisant  le  serement  acoustumé,  et  aussi 
en  déposant  et  destituant  le  conte  d'Armaignac.  Et 
alors  le  duc  de  Bourgongne  donna  congié  à  la  plus 
grant  partie  des  seigneurs  de  Bourgongne,  et  se  tint 
dedens  la  ville  de  Troies  la  plus  grant  partie  de  l'yver, 
et  constitua  sur  les  marches  et  frontières  de  Cham- 
paigne,  Jehan  d'Aubigny,  Jehan  de  Clau  et  Clavin, 
son  frère,  à  tout  grant  quantité  de  gens  d'armes.  Les- 
quelz  en  plusieurs  et  divers  lieux  firent  forte  guerre 
aux  gens  du  connestable. 

CHAPITRE  GLXXXIII. 

Comment  Jehan  de  Bavière  fist  guerre  à  la  duchesse,  sa  nièpce,  ou  pays 
deHolande.  Et  les  conquestes  que  faisoit  leroy  Henry  d'Angleterre. 

Item,  durant  les  tribulacions  dessusdictes,  Jehan  de 
Bavière  faisoit  forte  guerre  à  la  duchesse  Jaqueline  de 
Bavière,  sa  nièpce,  et  prindrent  ses  gens  en  ce  temps 
la  ville  de  tîorcamp  en  Rolande  \  Mais  aucunes  des 
tours  demourèrent  et  se  tindrent  en  l'obéissance  de 
ladicte  duchesse.  Laquelle,  oyant  nouvelles  de  ladicte 
prinse,  assembla  tantost  grant  foison  de  gens  d'armes, 
lesquelz,  en  la  compaignie  de  la  contesse  de  Haynnau, 
sa  mère,  mena  par  navire  à  ladicte  ville  de  Gorcamp, 
qui  siet  sur  la  mer.  Et  de  fait,  par  l'aide  de  ses  gens 
qui  estoient  es  tours  dessusdictes,  se  bouta  dedens  et 
fist  combatre  les  gens  dudit  Jehan  de  Bavière,  son  on- 
cle, qui  en  assez  brief  terme  furent  tournez  à  descon- 
filure,  et  en  y  eut,  que  mors  que  prins,  de  cinq  à  six 
cens,  entre  lesquelz  de  ceulx  qui  furent  mors  estoit 
le  principal  le  damoiseau  d'Erbre*.  Et  de  la  partie 
d'icelle  duchesse  y  mourut  Walerand  de  Brederode 
tant  seulement,  lequel  estoit  moult  vaillant  et  chef 
principal  de  toutes  ses  gens  touchant  le  fait  de  ladicte 
guerre.  Dont  elle  eut  grant  desplaisir.  Et  depuis  fist 
copper  les  testes  de  ceulx  (jui  estoient  prisonniers, 
pour  ce  que  ilz  estoient  parjures  envers  elle.  Et  après, 
pour  apaiser  le  discord  d'entre  les  deux  parties,  Phe- 

1 .  Gorcum,  au  confluent  de  la  Linghe  et  de  la  Meuse. 

2.  a  Le  damoiseau  d'Erke.  »  {Suppl.  fr.  93.) 

lippe,  conle  de  Charrolois,  seul  filz  du  duc  de  Bour- 
gongne,  ala  ou  pays  de  Rolande  et  moult  se  traveilla 
d'aler  de  costë  et  d'autre,  c'estassavoir  devers  son 
oncle  et  sa  cousine  germaine.  Mais  pour  diligence 
qu'il  en  feist,  oncques  ne  les  peut  accorder,  et  pour 
tant  s'en  retourna  en  Flandres. 

Item,  en  ce  temps  aussi,  le  roy  d'Angleterre,  qui 
estoit  à  grant  puissance  en  la  duché  de  Normendie, 
conquestoit  villes  et  fortresses  et  peu  trouvoit  qui  con- 
tre lui  se  défendeist.  Car  les  gens  d'armes  du  roy  de 
France  s'estoient  retraiz  à  Paris  devers  le  connestable 
et  en  autres  lieux  à  l'environ ,  pour  résister  contre  la 
puissance  du  duc  de  Bourgongne ,  comme  dit  est  ail- 
leurs. Si  vint  devant  la  ville  de  Caen,  qui  estoit  moult 
puissante  et  bien  peuplée,  laquelle  il  asséga  et  fist  as- 
saillir par  [di]vers  assaulx  où  moult  perdi  de  ses  gens. 
Mais  en  la  fin  tant  continua,  que  ladicte  ville  fut  prinse 
par  force,  et  furent  mors  bien  six  cens  des  défendans, 
et  depuis  se  tint  la  fortresse  environ  trois  sepmaines. 
Dedens  laquelle  estoit  le  seigneur  de  La  Ferté ,  le  sei- 
gneur de  Montenay  et  messire  Jehan  Bigot,  qui  la  ren- 
dirent moiennant  qu'ilz  eurent  seureté  du  roy  d'An- 
gleterre de  eulx  partir  sauf  leurs  corps  et  leurs  biens, 

Après  laquelle  conqueste,  ledit  roy  d'Angleterre  fist 
asséger  par  son  frère  le  duc  de  Clocestre  la  forte  ville 
et  chastel  de  Cherebourg ,  qui  estoient  les  plus  fortes 
places  de  toute  la  duchié  de  Normendie  et  les  mieulx 
pourveues  de  vivres  et  de  habillemens  de  guerre,  et  y 
fut  le  siège  environ  dix  mois.  En  la  fin  duquel  temps, 
le  rendi  messire  Jehan  d'Anguiennes  qui  en  estoit  ca- 
pitaine, moiennant  une  certaine  somme  d'argent  qu'il 
en  eut  au  partir  et  bon  sauf- conduit  pour  en  aler  où 

bon  leur  sembleroit.  A  tout  lequel  il  ala  depuis  en  la 
cité  de  Rouen ,  quant  elle  fut  conquise  par  lesdiz  An- 
glois,  et  là  séjourna  tant  que  sondit  sauf-conduit  fut 
passé  et  expiré  sur  la  fiance  d'aucuns  seigneurs  angiois 
qui  lui  donnèrent  à  entendre  qu'ilz  luiferoient  ralon- 
ger.  Mais  au  dernier  il  en  fut  trompé,  et  lui  fist  le  roy 
d'Angleterre  coper  le  col.  Dont  aucuns  François  furent 
assez  joieux,  pour  ce  qu'il  avoit  rendu  la  très  forte  ville 
de  Cherebourg  avecques  le  chastel,  par  convoitise 
d'argent,  ou  préjudice  du  roy  de  France. 

CHAPITRE  GLXXXIV. 

Comment  messire  Jaques  de  Harcourt  espousa  la  fille  du  conte  de  Tan- 
carville.  La  destrousse  de  Philippe  de  Saveuses;  et  du  connestable 
qui  meist  le  siège  à  Senlis  ' . 

item,  en  ces  jours,  messire  Jacques  de  Harecourt  ' 
espousa  la  seule  fille  et  héritière  du  conte  de  Tancar- 
ville.  Duquel,  avec  toutes  ses  seigneuries,  il  eut  tout  le 
gouvernement ,  et  mist  garnison  de  ses  gens  en  toutes 
villes  et  fortresses  contre  les  Angiois. 

De  rechef  Phelippe  de  Saveuses,  estant  en  garnison 
avec  Hector  son  frère  en  la  ville  de  Beau  vais,  se  partit 
ung  certain  jour,  à  tout  six  vings  combatans  ou  envi- 
ron, pour  aler  courre  vers  la  conté  de  Clermont  en 

1 .  Titre  de  chapitre  des  imprimés. 

2.  Jacques  de  Harcourt,  IP  du  nom,  baron  de  Montgommery, 
fils  de  Jacques  de  Harcourt,  I"  du  nom,  aussi  baron  de  Montgom- 
mery, épousa,  l'an  1417,  Marguerite,  vicomtesse  de  Melun  et  com- 
tesse de  ïancarville.  Elle  était  fille  de  Guillaïune  IV,  comte  de 
Tancarville,  tué  en  141 S  à  la  bataille  d'Azincourt, 


244  CHRONIQUE  [1417J 

Beauvoisis,  comme  il  avoit  acoustumé  de  faire  par  plu- 
sieurs foiz,  et  à  son  retour  passa  pardevanl  un  chastel 
nommé  Brelle  \  dedens  lequel  estoient  assemblez  plu- 
sieurs des  gens  du  conte  d'Armaignac  :  soudainement 
saillirent  à  estandart  desployé  sur  ledit  Phelippe  et  ses 
gens.  Lesquelz,  Yoians  une  si  grosse  puissance  de  gens 
de  guerre,  furent  tantost  mis  en  desroy,  et  ne  fut  point 
en  la  puissance  dudit  Phelippe  de  retenir  ses  gens.  Si 
furent  chassez  par  ceulx  dudit  chastel  jusques  bien 
près  de  Beauvais,  et  en  prindrent  la  plus  grant  partie, 
et  aussi  en  occirent  aucuns.  Pour  quoy  ledit  Phelippe 
de  Saveuses ,  aiant  au  cuer  grant  dueil ,  se  retrahy  en 
ladicte  cité  de  Beauvais.  Et  dedens  briefz  jours  après 
qu'il  eut  retrait  une  partie  de  ses  gens,  s'en  ala  à  Gour- 
nay  en  Normendie ,  où  il  fut  ordonné  capitaine  de  la 
ville  par  le  consentement  des  habitans  d'icelle.  Et 
aussi  ledit  Hector  eut  dissension  avec  le  commun  de 
Beauvais,  pour  quoy  il  convint  qu'il  se  départis!  de  là 
dedens  tantost  après. 

Item,  environ  la  Chandeleur  ensuivant,  le  roy  Char- 
les de  France,  acompaigné  du  conte  d'Armaignac,  son 
connestable,  et  de  grant  nombre  de  gens  d'armes,  de 
Paris  vint  à  Creil,  où  il  fut  par  plusieurs  jours.  Et  pour 
ce  que  ses  gens  passèrent  assez  près  de  Senlis,  la  gar- 
nison qui  y  estoit  de  par  le  duc  de  Bourgongne  sailli 
sur  eulx  et  en  prindrent  plusieurs  et  eu  occirent,  dont 
ledit  connestable  fut  grandement  troublé.  Et  dedens 
briefz  jours  après,  ledit  connestable  asséga  ladicte  ville 
de  Senlis  et  fist  drécer  contre  les  portes  et  murailles 
plusieurs  gros  engins,  dont  les  asségez  furent  moult 

i.  Bvesle  {Oise,  arr.  de  Beauvais).    . 

traveillez.  Et  lors  ilz  envoièrent  devers  messire  Jehan 
de  Luxembourg  et  le  seigneur  de  Fosseux,  certains 
messages,  en  leur  requérant  que  pour  le  bien  et  en- 
tretenenient  du  duc  de  Bourgongne,  ilz  voulsissent 
faire  secours  audit  lieu  de  Senlis.  Lesquelz  seigneurs 
dessusdiz,  par  la  délibéracion  de  Phelippe,  conte  de 
Charrolois,  seul  filz  du  duc  de  Bourgongne,  et  par  les 
seigneurs  de  son  conseil,  s'assemblèrent  en  grant  puis- 
sance et  vindrent  à  Pontoise,  et  de  là  chevauchèrent 
devers  Senlis,  aians  voulenté  de  lever  le  siège.  Mais 
ilz  furent  advertis  que  leurs  ennemis  estoient  en  trop 
grant  nombre,  pour  quoy  ilz  envoièrent  dedens  la 
ville  cent  combatans  ou  environ,  lesquelz  entrèrent 
par  une  porte  où  il  n'avoit  logié  nulles  des  gens  du 
connestable,  par  lesquelz  fut  mandé  ausdiz  asségez 
qu'ilz  feissent  bonne  chère  et  que  briefment  sans  point 
de  faulte  auroient  bon  secours.  Et  les  dessusdiz  de 
Luxembourg  et  de  Fosseux,  à  tous  leurs  gens  d'armes, 
par  Pontoise  et  Beauvais  s'en  retournèrent  eu  Picar- 
die, sans  autre  chose  faire  pour  ceste  foiz.  Et  d'autre 
part  messire  Taneguy  du  Chastel,  prévost  de  Paris, 
print  la  ville  de  Chevreuse,  et  desjà  avoit  asségié  le 
chastel,  quant  hastivement  il  fut  mandé  par  le  Roy  et 
le  connestable  pour  venir  audit  siège  de  Senlis.  Pour 
quoy,  laissant  partie  de  ses  gens  audit  siège  de  Che- 
vreuses,  \int  audit  siège,  où  il  trouva  le  Roy  et  ledit 
connestable. 

CHAPITRE  GLXXXV. 

Comment  le  roy  de  France  et  le  connestable  d'une  part,  et  la  Royne  et 
le  duc  de  Bourgongne  d'autre  part,  envolèrent  leurs  ambaxadeurs  à 
Monstereau-Fault- Yonne  pour  traicter  de  paix  ;  et  autres  matières. 

En  après,  le  roy  Charles  de  France  et  son  connes- 
table  envolèrent  leurs  ambaxadeurs   à  Monstereau- 
Fault- Yonne  ,  c'estassavoir  l'arcevesque  de  Reims,  les 
évesques  de  Paris  et  de  Cleremont  en  Auvergne,  Je- 
han de  Harecourt,  conte  d'Âumarle,  niessire  Mansart 
d'Esne  et  messire  Regnault  de  Mecqueque  ^  chevaliers, 
maistre  Gérard  Marchet  le  Juge%  maistre  Jehan  de 
Labbaye  et  autres,  jusques  au  nombre  de  seize  per- 
sonnes notables,  pour  estre  et  converser  avecques  les 
ambaxadeurs  de  la  Royne  et  du  duc  de  Bourgongne , 
afin  de  traicter  paix  entre  icelles  parties.  Et  furent  en- 
volez de  par  ladicte  Royne  et  ledit  duc  de  Bourgongne, 
à  Bray  sur  Somme,  c'estassavoir  l'arcevesque  de  Sens, 
frère  à  messire  Charles  de  Savoisis,  les  évesques  de 
Lengres  et  d'Arras,  messire  Jehan  de  la  Trémoille, 
seigneur  de  Jonvelle,  le  seigneur  de  Courcelles ,  mes- 
sire Jaques  de  Courtraville,  Copin  de  la  Vielzville, 
maistre  Pierre  Cohein,  depuis  évesque  de  Beauvais, 
Jehan  Leclerc,  depuis  chancelier  de  France,  Giîes  de 
Clameci,  maistre  Thierry  Le  Boy,  Jehan  Le  Mercier, 
Jaques  Braulart  et  maistre  Baude  des  Bordes.  Lesquelz 
ambaxadeurs  dessusdiz  avoient  chascun  de  son  ad- 

i .  «  Messire  Regnault  de  Merquoiques.  »  {Suppl.  fr.  93.) 
2.  «  Le  Juge  Maye.  »  {Ibid.)  ■  . 

verse  partie  bon  et  seur  sauf-conduit.  Et  eulx  venus 
esdictes  villes,  c'estassavoir  Monslereau  et  Bray,  advi- 
sèrent  de  commun  accord  de  convenir  ensemble  à 
certain  jour  nommé  et  en  ung  village  nommé  La 
Tombe,  qui  estoit  à  my-voie  des  deux  villes.  Ouquel 
lieu  fut  ordonné  pour  la  seureté  des  deux  parties, 
aiant  certain  nombre  de  gens  d'armes,  le  seigneur  de 
La  Trémoille.  Et  dura  ce  parlement  par  l'espace  de 
deux  mois  ou  environ,  souvent  les  deux  parties  aians 
recours  devers  leurs  seigneurs,  envoians  les  responses 
de  leur  adverse  partie  chascun  endroit  soy,  sur  espé- 
rance de  mener  la  besongne  à  bonne  conclusion. 

Item,  en  ce  temps  fut  mise  l'union  parmy  toute 
l'universelle  Église.  Car  après  que  pape  Martin  '  fut 
pontifié,  il  fist  mectre  hors  de  prison  le  pape  Jehan  *, 
lequel  se  mist  du  tout  en  sa  mercy  et  obéissance,  et 
ledit  pape  Martin  le'receut  à  ce  bénignement  et  le  fist 
cardinal.  Mais  il  mourut  dedens  briefz  jours  ensui- 
vans. 

En  oultre,  en  ces  propres  jours,  les  bourgois  et  ci- 
toiens  de  la  ville  de  Rouen,  qui  moult  estoient  favo- 
rables au  duc  de  Bourgongne,  mandèrent  secrètement 
aucuns  capitaines  tenans  son  parti,  lesquelz,  avec  foi- 
son de  gens  d'armes,  ilz  boutèrent  dedens  leur  ville. 
C'estassavoir  messire  Guy  le  Bouteiller,  Lagnon,  bas- 
tard  d'Ailli.  Et  quant  ilz  furent  dedens  à  l'aide  des  ci- 
toiens,  alèrent  très  puissamment  assaillir  la  fortresse 
que  tenoient  les  gens  de  France  contre  ladicte  ville,  et 
en  ce  tant  continuèrent,  que  ceulx  de  dedens  la  ren- 

-J .  Martin  V. 
2.  Jean  XXIII. 

dirent,  par  ainsi  qu'ilz  s'en  alèrent  saulvement.  Et  en 
fut  ledit  messire  Guy  le  Boutiller  constitué  capitaine. 
Auquel  assault  se  porta  moult  vaillamment  icellui  La- 
gnon  d'Ailli,  et  tant  qu'il  en  acquist  la  renommée  et  la 
bienvueillance  de  tous  les  bourgois  et  manans  d'icelle 
ville.  Pour  laquelle  besongne  ainsi  achevée,  le  roy  de 
France  et  son  conseil  furent  mal  contens.  Et  pourvray, 
"alors  en  la  plus  grant  partie  du  royaume  de  France,  y 
avoit  guerre  et  division,  et  par  ce  moien  estoient  les 
églises  et  le  povre  peuple  grandement  désolé ,  et  aussi 
justice  n'y  estoit  nullement  obéye. 


:  DE  L'AN  MCCCCXVin.  -" 

[Du   27    mars  1418   au  16  avril   1419.] 


CHAPITRE  GLXXXVI. 

(Comment  le  duc  de  Bourgongne  fîst  faire  graris  préparatoires  pour  lever 
le  siège  de  Senlis,  et  comment  le  connestable  et  ses  gens  se  partirent  et 
levèrent  leur  siège.  Et  des  escarmouches  des  deux  parties. 

Au  commencement  de  cest  an ,  le  duc  Jehan  de 
Bourgongne,  après  ce  qu'il  eut  ordonné  dedens  Troies 
Testât  de  la  Royne  de  France,  et  aussi  qu'il  eut  com- 
mis plusieurs  de  ses  capitaines ,  c'estassavoir  Chariot 
d'Uilli,  Jehan  et  Clavin  du  Clau,  Jehan  d'Aubigny  et 
plusieurs  autres  jusques  à  deux  mille  combatans  ou 
environ,  pour  aler  à  Senlis  courir  sur  les  gens  du  con- 

nestable,  prenant  congié  à  la  Royne,  se  parti  de  la 
ville  de  Troies  et  s'en  ala  à  Dijon  en  Bourgongne , 
veoir  sa  femme  et  ses  filles.  Et  après  qu'il  eut  là  sé- 
journé aucune  espace,  s'en  ala  à  Montmelart  *  devers 
l'empereur  Sigismond ,  roy  d'Alemaigne ,  ouquel  lieu 
ilz  eurent  grant  parlement  ensemble,  et  depuis  qu'ilz 
eurent  fait  grant  révérence  l'un  à  l'autre,  se  séparèrent, 
et  retourna  ledit  duc  en  son  pays  de  Bourgongne. 

Durant  lequel  temps,  Phelippe,  conte  de  Charrolois, 
vint  à  Arras,  Auquel  lieu,  par  le  commandement  de  la 
Royne  et  de  son  père  le  duc,  convoqua  tous  les  sei- 
gneurs, chevaliers  et  escuiers,  le  clergié,  et  ceulx  des 
bonnes  villes  du  pays  de  Picardie  et  autres  lieux  de 
leur  obéissance,  à  estre  à  certain  jour  nommé  en  la 
ville  d'Arras.  Auxquelz,  là  venus ,  il  fist  requerre  par 
la  bouche  de  maistre  Phelippe  de  Morviller,  qu'ilz 
jurassent  de  servir  la  Royne  et  le  duc,  son  père,  envers 
tous  et  contre  tous,  sauf  et  réservé  la  personne  du 
Roy.  Lesquelz  devantditz  le  jurèrent,  c'estassavoir 
messire  Jehan  de  Luxembourg ,  messire  Jaques  de  - 

Harcourt,  le  vidame  d'Amiens,  les  seigneurs  d'An- 
toing  et  de  Fosseux,  le  seigneur  d'Auxi,  messire  Emond 
de  Lombois  et  plusieurs  autres,  qu'ilz  les  serviroient 
de  corps  et  de  biens  tout  leur  vivant.  Et  adonc  fut  re- 
quis aux  bonnes  villes  qu'ilz  aidassent  de  certaine 
somme  de  pécune.  Et  au  surplus  fut  à  tous  les  dessus- 
diz  assigné  brief  jour  pour  estre  en  la  ville  d'Amiens  à 
rencontre  dudit  de  Charrolois,  afin  d'avoir  advis  et 
conseil  ensemble  pour  bailler  secours  à  ceulx  de  Sen- 
lis.  Et  fut  ordonné  à  tous  les  capitaines,  chascun  en  v.. 

1.  Montclimart  en  Dauphinc  (Drômc). 

son  endroit,  qu'ilz  assemblassent  le  plus  de  gens 
d'armes  et  de  traict  qu'ilz  pourroient  finer,  à  estre 
prestz  au  jour  dessusdit.  Auquel  lieu  ledit  conte  de 
Cbarrolois,  avec  son  conseil,  fut  à  Amiens  au  jour  par 
lui  ordonné ,  et  vindrent  devers  lui  tous  les  seigneurs 
et  *  grant  quantité  de  ceulx  des  bonnes  villes.  Entre 
lesquelz  y  vindrent  aussi  aucuns  bourgois  de  Rouen , 
envoiez  de  par  la  ville  devers  ledit  conte  pour  lui  re- 
querre  aide  et  conseil  ou  lieu  de  son  père,  le  duc  de 
Bourgongne,  disans  que  de  jour  en  jour  actendoient 
d'estre  asségez  par  le  roy  d'Angleterre,  remônstrans 
plusieurs  foiz  comment  iîz  avoient  fait  obéissance  au- 
dit duc  de  Bourgongne,  en  délaissant  le  Roy,  son  filz 
le  Daulpbin,  le  connestable  et  tous  autres,  et  mis  prin- 
cipalement en  lui  toute  leur  espérance,  sacbans  que 
s'ilz  failloient  à  son  secours,  ilz  avoient  failli  à  tous 
autres.  Auquel  fut  respondu  par  le  conseil  dudit  de 
Cbarrolois  et  en  sa  présence,  aux  dessusdiz,  que  bien 
ilz  se  entretenissent  en  leur  bon  propos,  et  que  au 
plaisir  de  Dieu  ilz  auroient  bonne  et  briefve  aide.  Et 
avecques  ce  leur  furent  baillées  lectres  adrécans  aux 
capitaines  et  gouverneurs  de  ladicte  ville  de  Rouen, 
à  tout  lesquelles  ilz  s'en  retournèrent.  El  après,  le  conte 
de  Cbarrolois,  pour  tous  ses  affaires  devantdiz,  fist 
remonstrer  en  la  grant  sale  de  i'évesque,  par  ledit 
maistre  Pbelippe  de  Morviller ,  présens  tous  ceulx  qui 
estoient  là  venus,  qu'il  estoit  neccessaire  et  expédient 
que  les  bonnes  villes  cbascune  de  leur  francbe  voulenté 
feissent  une  aide  de  pécune,  et  pareillement  le  clergié 

1 .  Le  texte  porte  en  grant  quantité^  faute  qui  n'existe  pas  dans 
\eSuppl.  fr.  93.  ,  '  ^   v\ 

aidast  d'un  dixiesme.  Mais  pour  tant  que  la  besongne 
ne  peut  pas  estre  si  en  haste  expédiée ,  vint  entandis 
audit  lieu  d'Amiens  ung  messager  de  la  ville  de  Sen- 
lis,  lequel  apporta  lectres  au  conte  de  Charrolois, 
contenans  que  s'ilz  n'estoient  secourus  dedens  le  xix* 
jour  d'avril,  si  puissamment  que  pour  lever  le  siège  du 
Roy  et  du  connestable,  il  convenoit  qu'ilz  rendissent 
ladicte  place,  et  de  ce  avoient-ilz  baillé  leurs  hostages. 
Pour  quoy  le  conte  de  Charrolois  et  son  conseil,  oians 
ces  nouvelles ,  conclurent  de  y  pourveoir.  Et  finable- 
raent,  jà  soit  ce  que  ledit  conte  eust  grant  désir  de  y 
aler  en  sa  personne,  son  conseil  n'en  fut  point  con- 
tent, ains  furent  ordonnez  les  principaulx  conducteurs 
de  ceste  besongne,  messire  Jehan  de  Luxembourg  et 
le  seigneur  de  Fosseux,  et  au  dessoubz  d'eulx  tous  les 
capitaines  de  Picardie  et  autres  des  frontières.  Les- 
quelz  chevauchèrent  jusques  à  Pontoise  bien  hastive- 
ment,  et  y  vindrent  le  xvn^  jour  du  mois  d'avril.  Au- 
quel lieu,  tous  ensemble  prindrent  conclusion  de  partir 
lendemain  par  nuit,  pour  aler  et  chevaucher  vers  la 
ville  de  Senlis.  Et  po voient  en  tout  estre  environ  huit 
mille  combatans,  lesquelz  comme  dit  est,  tous  ensem- 
ble se  mirent  sur  les  champs,  et  là  ordonnèrent  certain 
nombre  de  chevaucheurs  pour  aler  en  aucuns  lieux 
vers  ladicte  ville  de  Senlis  sçavoir  des  nouvelles  de 
leurs  ennemis.  Avecq  lesquelz  de  Luxembourg  et  de 
Fosseux,  estoient  venus  Le  Veau  de  Bar,  bailli  d'Auxi, 
le  sire  de  l'Isle-Adam ,  messire  Emond  de  Longbois , 
le  seigneur  d'Auxi,  Hector  et  Phelippe  de  Saveuses, 
frères,  Ferry  de  Mailli,  Loys  de  Vargines,  messire  Phe- 
lippe de  Fosseux ,  le  sire  de  Cohein  ,  Jennet  de  Poix  , 
le  sire  de  Longue  val,  le  sire  de  Miraumont,  et  généra- 

lement  la  plus  grant  partie  de  tous  les  nobles  hommes 
de  Picardie.  Lesquelz  tous  ensemble,  en  moult  belle 
ordonnance,  aians  avant-garde,  bataille,  et  arrière- 
garde,  chevauchèrent  tant,  qu'ilz  vindrent  à  une  lieue 
près  de  Senlis.  Et  adonc  le  conte  d'Armaignac  tenant 
son  siège  devant  ladicte  ville  de  Senlis,  oy  certaines 
nouvelles  par  ses  gens  qu'il  avoit  envolez  sur  les 
champs,  que  les  seigneurs  de  Picardie  dessusnommez 
approchoient  à  grant  puissance  pour  le  combatre ,  et 
pour  ce,  sans  dèlay,  fist  armer  toutes  ses  gens  et  mec- 
tre  en  bataille  à  pleins  champs,  afin  qu'il  ne  feust  en- 
vay  en  ses  logis.  Et  adonc  ceulx  de  la  ville  voians  les 
asségans  estre  en  efTroy,  environ  le  point  du  jour  dont 
lendemain  dévoient  livrer  la  ville  s'ilz  n'avoient  se- 
cours, en  grant  hardiesse^  par  ordonnance  saillirent 
hors  de  la  ville  et  boutèrent  les  feux  en  plusieurs  lieux 
es  tentes  et  logis  dudit  connestable,  et  avecques  ce 
prindrent  et  occirent  plusieurs  malades,  marchans  et 
autres  qu'ilz  trouvèrent  èsdiz  logis ,  à  tout  lesquelz  et 
grant  foison  de  biens  ilz  s'en  retournèrent  et  retrahi- 
rent dedens  leur  ville,  sans  perte,  en  la  veue  de  leurs 
adversaires.  Pour  laquelle  envaye  ledit  connestable, 
après  ce  que  très  matin  les  eut  sommé  de  rendre  la 
ville,  comme  promis  l'avoient,  et  qu'ilz  eurent  fait 
response  que  encores  n'estoit  point  heure  passée  de 
le  rendre,  fist  coper  les  testes  à  quatre  des  hostagers  et 
puis  les  fist  esquarteler  et  pendre  au  gibet.  Desquelz 
quatre  en  y  avoit  deux  gentils  hommes,  l'un  nommé 
Guillaume  Manchecler  et  l'autre  Baudart  de  Vangles , 
et  si  y  avoit  deux  bourgois,  l'un  nommé  Guillaume 
Estable  et  l'autre  maistre  Jehan  de  Beaufort ,  advocat 
du  Roy  en  ladicte  cité.  Et  les  deux  autres  hostagers, 

dont  il  en  y  avoit  six,  furent  menez  à  Paris  prison- 
niers, dont  l'un  fut  nommé  sire  Jehan  Durant  *,  pres- 
tre,  et  l'autre  estoit  religieux  de  Saint- Vincent.  Pour 
la  mort  desquelz,  ceulx  de  la  cité  de  Senlis  firent  co- 
per  les  testes  à  seize  des  gens  du  connestable,  et  si  en 
y  eut  deux  pendus  et  deux  femmes  noyées.  Et  lors  le- 
dit connestable  chevaucha  tout  en  bataille  vers  Le  Pas 
de  Larron,  entre  Creil  et  Gouvieulx,  actendant  ses  en- 
nemis, et  envoia  aucun  de  ses  capitaines  quérir  le  Roy, 
qui  estoit  à  Creil,  afin  de  le  faire  chevaucher  le  che- 
min de  Paris.  Et  adonc  les  dessusdiz  messire  Jehan  de 
Luxembourg  et  le  seigneur  de  Fosseux,  à  tous  leurs 
gens,  avoient  si  fort  chevauché  qu'ilz  estoient  aussi 
avant  que  le  Roy.  Et  là  s'assemblèrent  en  ung  lieu 
nommé  Lescoing,  auquel  lieu  devoit  passer  le  Roy  et 
sa  puissance.  Et  assez  tost  après  s'apparut  l'a  van-garde 
du  connestable,  et  prestement  les  coureurs,  tant  d'un 
costé  comme  d'autre,  commencèrent  très  fort  à  escar- 
moucher  l'un  contre  l'autre ,  et  y  eut  plusieurs  lances 
rompues  et  hommes  d'armes  portez  par  terre,  occis 
et  navrez  piteusement.  Et  incontinent  le  Roy  et  le  con- 
nestable envoièrent  deux  héraulx  devers  les  seigneurs 
dessusdiz  sçavoir  quelz  gens  ilz  estoient  et  qu'ilz  de- 
mandoient.  Auxquelz  fut  faicle  response  par  ledit  de 
Luxembourg  disant  :  «  Je  suis  Jehan  de  Luxembourg, 
et  avecques  moy  le  sire  de  Fosseux  et  plusieurs  autres 
seigneurs,  qui  sommes  cy  envoiez  de  par  le  duc  de 
Bourgongne  pour  servir  le  Roy  et  faire  secours  à  la 

1.  Le  Relig.  de  Saint-Denys  dit  que  ce  fut  Jean  de  Beaufort 
qui  fut  réservé  avec  l'abbé  de  Sainf- Vincent  (voir  tome  VI,  p.  195 
et  197).  Il  y  a  quelques  autres  différences  au  sujet  de  ce  siège. 

ville  de  Senlis  à  l'encontre  du  conte  d'Armaignac,  le- 
quel nous  sommes  tous  prestz  de  combatre  avecques 
tous  ses  aidans  s'il  nous  veut  livrer  place,  et  non  con- 
tre le  Roy.  Car  nous  sommes  tous  prestz  de  le  servir 
comme  ses  loyaulx  vassaulx  et  subjectz.  »  Après  les- 
quelles responses  ainsi  faictes ,  lesdiz  héraulx  s'en  re- 
tournèrent vers  le  Roy  et  le  connestable,  portans  les 
responses  dessusdictes.  Et  adonc  le  connestable  dist 
hault  et  clerc  :  «  Puis  que  cy  n'est  pas  le  duc  de  Bour- 
gongne  ou  son  filz ,  nous  n'y  povons  pas  grandement 
gaigner.  Je  conseille  que  nous  nous  retraions.  Car  ce 
ne  sont  que  compaignons  aventureux,  qui  ne  tendent 
qu'à  gaigner  et  ne  sont  point  grandement  riches.  »  Et 
aussi  ledit  connestable  avoit  oy  nouvelles  que  Carlot 
de  Duilly ,  devant  nommé ,  et  les  autres  capitaines , 
estoient  en  grant  nombre  vers  Dampmartin  en  Goele, 
pour  quoy,  sans  atarger  grandement,  fist  chevaucher  le 
Roy  et  toutes  ses  autres  gens  en  ordonnance  vers  Pa- 
ris, et  mist  certain  nombre  de  ses  meilleurs  combatans 
derrière  pour  soustenir  le  fès  et  garder  que  ses  enne- 
mis ne  lui  baillassent  quelque  empeschement.  Et  ainsi, 
sans  arrester  en  nulle  place  ne  autre  chose  faire,  s'en 
retourna  le  roy  Charles  et  le  conte  d'Armaignac,  son 
connestable,  dedens  Paris.  Dont  plusieurs  Parisiens 
furent  très  malcontens,  et  murmurèrent  très  fort  à  l'en- 
contre dudit  connestable.  Pareillement  messire  Jehan 
de  Luxembourg,  le  seigneur  de  Fosseux  et  leurs  gens, 
très  joieux  de  ce  qu'ilz  avoient  achevé  ce  pour  quoy 
ilz  estoient  venus,  sans  perte  ne  inconvénient,  s'en  re- 
tournèrent à  Pontoise,  à  grant  léesse.  Tant  qu'est  à 
parler  des  escarmouches  qui  furent  faictes  ledit  jour, 
qui  les  fist  ne  entretint,  il  seroit  trop  long  a  racompter 

ne  escrire.  Mais  pour  vray,  tant  d'un  costé  comme 
d'autre,  y  en  eut  plusieurs  qui  se  y  portèrent  vaillam- 
ment. Et  menoit  le  seigneur  de  Miraumont  les  archers 
Piquars,  lequel,  comme  il  lui  avoit  esté  enjoint,  les  tint 
en  bonne  ordonnance.  Et  après  que  les  dessusdiz  de 
Luxembourg  et  de  Fosseux  furent  rafreschiz  à  Pon- 
toise,  se  départirent,  à  tout  leurs  gens,  et  s'en  alèrent 
chascun  en  son  propre  lieu.  Pour  lequel  voiage,  tant 
du  duc  de  Bourgongne  comme  du  conte  de  Cliarrolois, 
comme  aussi  de  tous  autres  tenans  ce  parti,  furent  for- 
tement recommandez  etleurfut  imputé  à  très  excellente 
vaillance.  Et  en  après  le  bastard  de  Tyen,  général  capi- 
taine de  Senlis,  Trouliart  de  Maucreux,  messire  Maulroy 
de  Saint-Léger  et  aucuns  autres  gouverneurs  de  ladicte 
ville ,  qui  y  avoient  esté  le  siège  durant ,  le  firent  très 
fort  réparer,  c'estassavoir  les  tours,  portes  et  murailles 
que  ledit  connestable  avoit  par  ses  engins  fait  abatre, 
et  depuis  commencèrent  à  mener  plus  forte  guerre 
aux  gens  du  Roy  qu'ilz  n'avoient  fait  paravant. 

CHAPITRE  GLXXXVIL 

Comment  les  cardinaulx  d'Ursie  et  de  Saint -Marc  vindrent  en  France 
pour  apaiser  les  seigneurs. 

En  ces  propres  jours,  le  duc  Jehan  de  Bourgongne 
estant  en  son  pays  de  Bourgongne,  vindrent  devers 
lui  les  cardinaulx  d'Ursie  et  de  Saint-Marc,  envolez  de 
par  nostre  saint-père  le  pape,  en  France,  pour  apaiser 
la  dissencion  qui  estoit  entre  le  Roy  et  son  filz  d'une 
part,  et  la  Royne  et  le  duc  de  Bourgongne  d'autre 
part.  Auxquelz  cardinaulx  ledit  duc  fist  grande  rêvé- 

rence  et  les  festia  grandement.  Et  après  que  ledit  duc 
leur  eut  dit  et  remonstré  qu'il  estoit  prest  de  faire  paix 
à  tous  ceulx  qui  la  vouloient ,  et  pour  ceste  cause  il 
avoit  envoie  ses  ambaxadeurs  à  Bray-sur-Seine  devers 
les  gens  du  Roy  pour  traicter  de  paix ,  ilz  se  départi- 
rent du  pays  de  Bourgongne,  et  par  Troies  alérent 
audit  lieu  de  Bray-sur-Seine  et  de  Monstereau,  où  ilz 
furent  des  ambaxadeurs,  tant  d'un  costé  comme  d'au- 
tre, très  joieusement  receux  et  honnorez.  Et  de  là  le 
cardinal  de  Saint-Marc  ala  à  Paris.  Ouquel  lieu,  en  la 
présence  du  Roy,  de  son  conseil  et  du  connestable,  il 
proposa  Testât  de  son  ambaxade  et  le  bien  qui  povoit 
venir  par  le  moien  de  paix.  Et  après  qu'il  eut  esté  de- 
dens  Paris  grandement  honnoré  par  les  seigneurs  des- 
susdiz ,  il  s'en  retourna  à  Monstereau  devers  les  am- 
baxadeurs. Ouquel  lieu  il  demoura,  lui  et  le  cardinal 
d'Ursie,  durant  ladicte  ambaxade.  Et  aloient  chascun 
jour  avec  les  ambaxadeurs  au  moustier  de  La  Tombe, 
là  où  les  parties  convenoient  ensemble.  Et  tant  y  con- 
tinuèrent, qu'ilz  furent  d'accord,  et  fut  la  paix  trouvée 
et  traictée  par  lesdiz  cardinaulx  et  ambaxadeurs  des- 
susdiz,  par  condicion  que  chascune  des  parties  rappor- 
teroit  par  escript  devers  ses  souverains  le  traictié  tel 
comme  ilz  l'avoient  fait,  et  s'il  ne  leur  estoit  agréable, 
chascune  des  parties  demourroit  en  tel  estât  comme 
devant,  sans  avoir  paix  ne  trêves.  Et  ainsi  s'en  retour- 
nèrent, les  ungs  à  Paris  devers  le  Roy  et  le  connesta- 
ble, et  les  autres  à  Troies  devers  la  Roy  ne  et  le  conseil 
du  duc  de  Bourgongne.  Lequel  traictié  monstre  à  son 
conseil,  le  eut  pour  très  agréable,  et  tantost  fut  envoyé 
en  Bourgongne  devers  le  duc  pour  le  visiter  et  savoir 
s'il  en  estoit  content.  Sur  lequel,  en  la  présence  de 

soD  conseil  fist  response  qu'il  le  tenoit  pour  bon  sans 
y  riens  excepter,  et  que  voulentiers  il  jureroit  et  feroit 
jurer  ceulx  de  sa  partie  de  l'entretenir.  Et  pareillement 
les  ambaxadeurs  du  Roy  et  du  connestable  retournez 
à  Paris  monstrèrent  la  copie  du  traictié  qu'ilz  avoient 
fait,  au  Roy,  au  Daulphin  et  à  aucuns  notables  de 
leur  conseil  et  de  ceulx  de  la  ville.  Lequel,  après  ce 
qu'ilz  le  eurent  veu  et  oy,  furent  assez  contens  que  le 
Roy  le  seellast.  Mais  quant  il  fut  monstre  au  conte 
d'Armaignac  et  au  chancelier ,  au  prévost  de  Paris  et 
autres  capitaines,  ilz  eurent  du  tout  ledit  traictié  pour 
désagréable,  et  dirent  pleinement  que  jà  ne  seroient 
en  lieu  où  le  Roy  l'acordast  tel  qu'il  estoit.  Et  mesmes 
le  chancelier  dist  que  le  Roy  le  seellast  se  il  lui  plai- 
soit,  et  que  jà  il  ne  le  seelleroit.  Pour  lesquelles  res- 
ponses,  l'évesque  de  Paris,  plusieurs  notables  bourgois 
de  la  villç  et  aucuns  autres  du  conseil  du  Roy  et  du 
Daulphin,  aians  grant  désir  d'avoir  paix ,  lurent  pour 
lesdictes  responses  bien  esmerveillez,  et  pour  tant  con- 
seillèrent au  Daulphin  qu'il  tenist  au  Louvre  un  conseil 
pour  ladicte  paix.  Laquelle  il  fist  (sic)  \  Mais  oncques 
ledit  connestable  n'y  voult  aler,  et  dist  que  ceulx  qui 
conseilloient  telle  paix  estoient  traistres.  Finablement, 
par  le  moien  des  contradiccions  dessusdictes  tout  fut 
rompu,  et  demourèrent  les  parties  dessusdictes  en  tel 
estât  comme  devant,  sans  avoir  trêves  ne  paix  enseni- 
ble.  Pour  quoy  plusieurs  Parisiens  et  autres  du  conseil 
du  Roy  conceurent  grande  hayne  contre  icellui  con- 
nestable.   Néantmoins  ledit  connestable   envoia  ses 
gens  devant  les  fortresses  de  Montlehery  et  de  Mar- 

1.  «  Lequel  il  fist.  »  (Suppl.  fr.  93.) 

coussis,  lesquelles  fortresses  tenoient  les  gens  du  duc 
de  Bourgongne.  Lesquelz  furent  contrains  de  les  ren- 
dre et  délivrer  es  mains  dudit  connestable,  lequel  con,- 
nestable  y  mist  garnison  de  ses  gens  au  nom  du  Roy. 

f  CHAPITRE  GLXXXVIIL 

Comment  le  roy  d'Angleterre  conquist  plusieurs  villes  en  Normendie. 
Et  la  prinse  du  conte  de  Harecourt  et  autres  choses. 

En  ce  mesme  temps ,  Henry ,  roy  d'Angleterre , 
comme  dit  est  ailleurs,  estoit  à  grant  puissance  ou 
pays  de  Normendie  et  conquestoit  villes  et  fortresses. 
Car  peu  ou  néant  trouvoit  qui  feist  résistence  encontre 
lui,  pour  la  division  des  François.  Et  en  ceste  saison 
se  mirent  en  son  obéissance  les  villes  d'Evreux,  Fa- 
laise, Baieux,  Lisieux,  Constances,  Avrenches,  Saint-Lô 
et  plusieurs  autres. 

Pour  la  doubte  duquel  roy,  le  conte  de  Harecourt 
s' estoit  lors  retrait  à  tout  son  estât  dedens  le  chastel 
d'Aumarle.  Duquel  lieu,  ung  certain  jour,  vint  devers 
lui  pour  le  veoir  et  lui  faire  amour  et  révérence, 
comme  il  monstroit  semblant ,  Jaques  de  Harecourt, 
son  cousin,  lequel  avoit  avecques  lui  bien  soixante 
compaignons  combatans ,  et  de  fait  apensé  vint  des- 
cendre à  la  porte  dudit  cbastel ,  laquelle,  quant  on  le 
recongnut,  lui  fut  ouverte,  et  par  les  officiers  dudit 
conte  lui  fut  fait  grant  honneur.  Et  adonc,  à  tout  une 
partie  de  ses  gens  entra  dedens  et  ala  devers  ledit 
conte,  lequel  lui  fist  très  joieuse  chère,  disant  :  «  Cou> 
sin,  vous  soiez  le  bien  venu,  m  El  avoit  ledit  messire 
Jaques  ordonné  aucuns  de  ses  gens  à  venir  dedens  le 
chastel  après  ce  qu'ilz  auroient  logié  leurs  chevaulx 

dedens  la  ville.  Lesquelz  venus,  dedens  assez  briefve 
espace ,  ledit  messire  Jaques ,  après  ce  qu'il  eut  fait 
plusieurs  devises  des  guerres  de  France  avec  ledit 
conte,  lors  voiant  son  point,  print  ledit  conte  de  Hare- 
court  par  la  manche  en  disant  :  m  Monseigneur,  je 
vous  fais  prisonnier  du  Roy.  »  Et  adonc  ledit  conte, 
moult  esbahi,  lui  dist  :  «  Beau  cousin,  que  disles-vous  ? 
je  suis  au  Roy  comme  vous  estes  et  n'ay  riens  fait  à 
son  préjudice  ne  contre  sa  majesté.  »  Toutesfoiz  non 
obstant  excusacions,  lignage  ou  autre  chose,  il  fut 
détenu  prisonnier  et  mis  par  ledit  messire  Jaques  en 
bien  estroite  garde  et  seure.  Et  lendemain,  quant  ledit 
messire  Jaques  eut  prins  tous  les  biens  portatifz  de 
ladicte  fortresse  et  qu'il  eut  commis  gens  de  par  lui 
pour  la  garde,  il  se  parti  et  emmena  ledit  conte  de 
Harecourt  prisonnier  ou  chastel  du  Crotoy.  Duquel 
conte,  entre  les  autres  choses ,  il  eut  ung  moult  bon 
cheval  fauvel  à  courte  queue,  lequel  cheval  fut  depuis 
renommé  d'estre  bon  et  excellent  pour  la  guerre.  Et 
depuis  ce  jour  en  avant,  demoura  ledit  conte  prison- 
nier toute  la  vie  durant  dudit  messire  Jaques.  Mais  il 
fut  par  plusieurs  foiz  translaté  d'un  chastel  en  autre. 
Et  estoit  commune  renommée  qu'il  estoit  ainsi  détenu 
prisonnier  par  le  consentement  de  Jehan  de  Hare- 
court son  filz,  conte  d'Aumarle. 

CHAPITRE  CLXXXIX. 

Comment  la  ville  de  Paris  fut  prinse  par  les  gens  du  duc  de  Bourgongne, 
et  les  incidens  qui  en  vindrent. 

Vous  avez  bien  oy  cy-dessus  recorder  comment  les 
Parisiens  n'estoient  point  bien  contens  du  conte  d'Ar- 

maignac,  connestable  de  France,  et  des  autres  gouver- 
neurs du  Roy,  pour  ce  principalement  qu'ilz  n'avoient 
point  voulu  entretenir  le  traictié  derrenièrement  fait 
avecques  le  duc  de  Bourgongne,  comme  cy- dessus  est 
plus  à  plain  déclairé.  Lequel  duc  et  sa  puissance  iceulx 
Parisiens  doubtoient  moult ,  et  bien  veoient  que  s'ilz 
n'estoient  réconsiliez  avecques  le  Roy  et  le  Daulphin, 
ilz  demourroient  long  temps  en  la  tribulacion  où  ilz 
estoient,  et  aussi  y  en  avoit  grant  partie  qui  fort  sou- 
liaitoient  et  désiroient  qu'il   eust  le  gouvernement, 
mais  bonnement  n'y  savoient  comment  pourveoir,  car 
moult  estoient  près  gardez  et  ne  se  osoient  ne  po voient 
mectre    ensemble  pour   avoir    communicacion   l'un 
avecques  l'autre,  parce  que  les  gouverneurs  dessusdiz 
estoient  tousjours  fort  furniz  de  gens  d'armes  prestz 
pour  les  punir  tantost  qu'ilz  les  verroient  faire  aucune 
apparence  de  rébellion.  Mais  néantmoins  il  y  eut  au- 
cuns jeunes  compaignons  de  moien  estât  et  de  légère 
voulenté,  qui  autrefoiz  avoient  esté  punis  pour  leurs 
démérites,  lesquelz  s'aventurèrent  d'aler  secrètement 
parler  au  seigneur  de  l'Isle-Adam,  qui  se  tenoit  à  Pon- 
toise  en  garnison.  Desquelz  compaignons  estoient  les 
principaulx  ung  nommé  Perrenet  Leclerc,  filz  Jehan 
le  Clerc ,   ferron  ,  Jehan  Thibert ,    boucher ,   Perrin 
Bourdechon  et  aucuns  autres  jusques  à  six  ou  huit.  Et 
tant  traictèrent  avec  ledit  seigneur  de  l'Isle-Adam,  qu'il 
leur  promist  d'assembler  gens  de  guerre  le  plus  grant 
nombre  que  faire  se  pourroit,  et  de  les  mener  le  xxix® 
jour  de  may  ensuivant  devant  la  porte  Saint-Germain 
des  Prez,  pour  entrer  dedens  Paris.  Laquelle  porte  ilz 
lui  promirent  ouvrir  et  délivrer,  et  sur  ce  se  partirent. 
Et  adonc  ledit  seigneur  de  l'Isle-Adam,  le  plus  secrète- 

ment  qu'il  peut,  assembla  jusqu'à  huit  cens  combatans 
ou  environ,  entre  lesquelz  estoit  Le  Veau  de  Bar,  bailli 
d'Auxi,  le  seigneur  de  Chastellus ,  le  seigneur  de  Che- 
vreuse,  Ferry  de  Mailli,  Loys  de  Vargines,  Lionnet  de 
Bournonville,  David  de  Goy  et  aucuns  autres  jusques 
au  nombre  dessusdit,  lesquelz  il  conduist  au  lieu  et 
jour  dessusdit ,  où  ilz'  trouvèrent  ledit  Perrenet  le 
Clerc,  lequel  avoit  emblé  à  son  père  dessoubz  son  che- 
vet les  clefz  de  ladicte  porte  Saint-Germain  qu'il  gar- 
doit,  et  avecques  lui  estoient  ses  compaignons  des- 
susdiz.  Si  fut  icelle  porte  ouverte  ainsi  que  promis 
l'avoient,  et  yssirent  les  aucuns  dehors,  qui  parlèrent  à 
icellui  seigneur  de  l'Isle-Adam  et  aux  autres,  disans 
qu'ilz  entrassent  hardiement  dedens  et  seurement,  et 
qu'ilz  les  conduiroient  par  toute  la  ville.  Lesquelz  sei- 
gneurs avecques  leurs  gens,  tous  armez  comme  s'ilz 
deussent  entrer  en  bataille,  sur  le  raport  desdiz  com- 
paignons se  boutèrent  dedens  Paris  tous  à  cheval  moult 
doubteusement.  Et  povoit  estre  environ  deux  heures 
après  my-nuit.  Et  lors,  icellui  Perrenet  le  Clerc,  après 
qu'ilz  furent  ens,  referma  la  porte  [  avec  les  clefs  ]  et 
après  en  leur  présence  les  gecta  oultre  la  muraille.  Et 
puis  commencèrent  à  cheminer  tout  quoyement  à  che- 
val jusques  assez  près  du  Chastellet.  Ouquel  lieu  ilz  " 
trouvèrent  environ  douze  cens 'compaignons  Parisiens 
tous  prestzpour  aler  avecques  eulx.  Etadonc  conclurent 
d'un  commun  accord  d'aler  assaillir  plusieurs  hostelz 
des  gouverneurs  du  royaume.  Et  ordonnèrent  partie 
d'iceulx  qui  alèrent  par  diverses  rues,  crians  à  haulte 


i .  Notre  texte  écrit  xii ,  en  omettant  le  G,  tandis  que  le  Suppl. 
■  fr.  93  met  bien  xu". 

\oix,  la  paix  !  disans  oultre  que  ceulx  qui  vouloient 
la  paix  alassent  en  armes  avecques  eulx.  Auquel  cry 
se  trouvèrent  tantost  grant  multitude  de  peuple,  à 
tout  lesquelz  s'en  alèrent,  comme  dit  est,  envayr  plu- 
sieurs hostelz  par  ordonnance.  Dont  l'une  des  parties 
ala  à  l'ostel  de  Saint-Pbl,  où  ilz  rompirent  portes  et 
huis,  et  firent  tant  qu'ilz  parlèrent  au  Roy.  Lequel  Roy 
fut  content  de  leur  accorder  tout  ce  qu'ilz  deman- 
doient.  Et  tantost  le  firent  monter  à  cheval,  le  filz  du 
roy  de  Chipre  avecques  lui ,  et  chevaucha  avecques 
eulx  parmy  Paris.  Et  les  autres  alèrent  à  l'ostel  du 
connestable  pour  le  prendre.  Mais  il  estoit  jà  adverti 
et  s' estoit  saulvé  en  habit  descongneu  en  la  maison 
d'un  povre  homme  assez  près  de  son  hostel.  Aucuns 
autres  alèrent  à  l'ostel  du  chancelier  et  de  Remonnet 
de  La  Guerre,  lesquelz  furent  prins.  Et  après.  Tanne- 
gui  du  Chastel  prévost  de  Paris,  oyant  cel  effroy,  in- 
continent s'en  fouy  à  l'ostel  du  Daulphin,  lequel,  en- 
veloppé d'un  linseul  tant  seulement,  il  porta  dedens 
la  bastille  Saint- Anthoine.  Avec  lequel  se  retrahirent 
tantost  plusieurs  de  leurs  gens  qui  oyrent  la  criée 
parmy  la  ville  de  Paris. 

En  oultre,  toute  celle  nuit  et  le  premier  et  le  second 
jour,  les  seigneurs  dessusdiz  avecques  leurs  gens  et 
infiny  peuple  de  Paris  avecques  eulx  ,  foullèrent  plu- 
sieurs maisons  des  gouverneurs  dessusdiz  et  de  leurs 
favorisans,  lesquelz  ilz  prindrent  et  desrobèrent  de 
tous  poins,  et  prindrent  prisonniers  sans  nombre  et  les 
menèrent  au  Palais,  au  Louvre,  en  Chastellet  et  en 
plusieurs  autres  lieux.  Entre  lesquelz  furent  prins  les 
évesques  de  Senlis  et  de  Bayeux  et  de  Constances, 
messire  Hector  de  Chartres,  messire  Enguerran  de 

Mftrtignet  et  autres  sans  nombre.  Le  sire  de  l'Isle- 
A.dam  à  ceste  nuit  ala  à  l'ostel  de  Bourbon,  où  il  trouva 
Charles  de  Bourbon,  aagé  de  quinze  ans  ou  environ , 
auquel,  après  qu'il  le  eut  esveillé,  lui  demanda  quel 
parti  il  vouloit  tenir,  et  il  respondi,  tel  parti  comme 
monseigneur  le  Roy.  Et  adonc  le  sire  de  l'Isle-Adam 
le  fist  lever  et  puis  le  mena  devers  le  Roy,  avecques 
lequel  il  se  tint.  Et  durant  ceste  tribulacion  grant  par- 
tie des  gens  d'armes  dudit  connectable  et  de  messire 
Tannegui ,  comme  dit  est ,  se  saulvèrent  en  la  bastille 
Saint- Anthoine,  et  avecques  eulx  Jehan  Louvet ,  pré- 
sident de  Prouvence,  maistre  Robert  Maçon  et  moult 
d'autres  gens  de  grant  estât  et  auctorité.  Pareillement 
furent  prins  les  cardinaulx  de  Bar  et  de  Saint  Marc  et 
de  leurs  gens,  l'arcevesque  de  Reims  et  tous  leurs  che- 
vaulx.  Mais  par  la  prière  de  l'évesque  de  Paris,  pour 
ce  qu'ilz  avoient  conseillié  la  paix,  ilz  furent  mis  au 
délivre,  et  si  leur  fu  tout  rendu. 

Item ,  le  lundi  \  environ  huit  heures ,  fut  de  par  le 
Roy,  au  son  de  la  trompeté,  Taneguy  duChastel  desmis 
de  la  prévosté  de  Paris ,  et  en  son  lieu  y  fut  constitué 
Le  Veau  de  Bar,  bailli  d'Auxi.  Et  à  brief  comprendre, 
tous  les  conseillers  du  Roy,  de  la  chambre  de  parle- 
ment, des  comptes  et  autres  bourgois  de  Paris  de  nom, 
teuans  la  partie  du  comte  d'Armignac,  furent  pillez, 
prins  ou  occis  cruellement.  Et  avecques  ce  fut  cryé  de 
par  le  Roy  de  quarrefour  en  quarrefour  au  son  de  la 
trompeté,  que  sur  confiscacion  de  corps  et  de  biens 
tout  homme  ou  femme  qui  sçavoient  aucuns  tenans  la 
partie  du  conte  d'Armaignac  mucez  ou  cachez  en  au- 

i .  30  mai. 

cuns  lieux,  les  nonçast  au  dessusdit  prévost  de  Pa»is 
ou  à  aucuns  des  capitaines.  Pour  quoy,  assez  tost  après 
le  povre  homme  en  la  maison  duquel  estoit  ledit 
conte  d'Armignac  le  ala  noncer  audit  prévost ,  lequel 
sans  dëlay  y  ala  et  le  trouva  ainsi  qu'il  lui  avoit  dit , 
et  là  le  fist  monter  sur  son  propre  cheval  derrière  lui, 
et  le  mena  au  Palais  avec  les  autres  qui  là  estoient 
prisonniers. 

Après  les  choses  dessusdictes,  ^  messire  Taneguy  du 
Chastel,  le  plus  hastivement  qu'il  peut,  envoya  par  le 
pont  de  Charenton  et  Corbueil  à  Meleun  et  de  là  à 
Montargis,  Charles,  duc  de  Touraine,  daulphin,  et 
tantost  manda  par  tous  les  lieux  de  son  parti  gens 
d'armes  qu'ilz  venissent  vers  lui  à  la  bastille  Saint-An- 
thoine  à  Paris.  Et  en  cas  pareil,  le  sire  de  Tlsle-Adam 
et  les  autres  seigneurs  mandèrent  par  tout  le  parti  du 
duc  de  Bourgongne  jusques  en  Picardie,  gens  d'armes 
à  venir  à  Paris  sans  délay.  Lesquelz  dedens  briefz  jours 
ensuivans  y  vindrent  en  grant  multitude. 

Or  est-il  vérité  que  le  mercredi  ensuivant  *,  après 
ladicte  prinse  de  Paris,  du  matin,  le  mareschal  de 
Rieux ,  le  sire  de  Barbasan  et  Taneguy  du  Chastel ,  à 
tout  seize  cens  combatans  tous  gens  d'eslite,  entrèrent 
dedens  Paris  par  la  porte  Saint-Anthoine  en  entencion 
de  reconquerre  ladicte  ville.  L'une  des  parties  ala  à 
l'ostel  du  Roy  à  Saint- Pol  par  derrière,  le  cuidans 
trouver  pour  l'emmener  avecques  eulx.  Mais  le  jour 
devant  on  l'avoit  mené  et  tout  son  estât  au  Louvre. 
Les  autres  chevaucboient  très  fort  à  estendart  desployé 
tous  ensemble  devant  l'ostel  de  l'Ours ,  crians  haulte- 

1.4"  juin. 

ment  :  Vive  le  Roy,  le  Daulphin,  et  le  conneslable 
d'Armaignac  !  Auquel  cry  soudainement  s'assemblè- 
rent les  Parisiens  en  grant  nombre  armez,  avec  le 
nouvel  prévost  de  Paris  le  sire  de  l'Isle-Adam,  et  tous 
les  autres  gens  d'armes  dedens  Paris ,  et  vindrent  vi- 
goreusement  combatre  les  dessusdiz  de  toutes  pars. 
Ouquel  lieu  y  eut  aspre  et  cruelle  bataille ,  mais  enfin 
par  la  grande  multitude  des  Parisiens  qui  venoient  de 
toutes  pars,  il  convint  que  ledit  mareschal  de  Rieux  et 
toutes  ses  gens  se  retraissent  vers  la  bastille  Saint-Ân- 
tlîoine,  non  point  sans  perte,  car  ilz  y  demourèrent 
mors  sur  la  place  de  trois  à  quatre  cens  de  ses  meil- 
leurs gens  de  guerre.  Et  desdiz  Parisiens  et  de  ceulx 
de  leur  parti  y  moururent  environ  quarante  bommes. 
Entre  lesquelz  y  mourut  ung  gentil  homme  nommé 
Harpin  de  Goy,  qui  estoit  au  seigneur  de  l'Isle-Adam. 

En  après,  les  dessusdiz  mareschal  de  Rieux,  Barba- 
san  et  messire  Taneguy  du  Chastel,  voians  leur  perte 
de  plus  en  plus  multiplier ,  mirent  certain  nombre  de 
gens  d'annes  dedens  ladicte  bastille,  et  après  s'en  alè- 
rent,  les  ung  à  Meaulx  en  Brye,  les  autres  à  Corbueil, 
à  Meleun  et  es  autres  lieux  à  eulx  obéissans. 

Le  jeudi  ensuivant  *,  Hector  et  Phelippe  de  Saveuses, 
à  tout  deux  cens  combatans,  arrivèrent  dedens  Paris. 
Dont  les  autres  seigneurs  furent  tous  joieux,  et  les  lo- 
gèrent aux  Tournelles  et  autres  hostelz  devant  la  bas- 
tille Saint-Anthoine,  où  estoieut  encores  les  gens  du 
conte  d'Armaignach.  Et  le  venredi,  samedi  et  dimen- 
che'  et  huit  jours  ensuivans,  vindrent  audit  lieu  de 

i.  2  juin. 

Paris  la  plus  grant  partie  des  capitaines  de  Picardie,  à 
tout  leurs  gens  d'armes,  c'estassavoir  messire  Jehan 
de  Luxembourg,  le  sire  de  Fosseux  et  ses  frères,  mes- 
sire Jennet  de  Poix,  le  sire  de  Cohem  et  moult  d'autres, 
espérans  que  oudit  lieu  de  Paris  trouveroient  bon  gai- 
gnage.  Mais  la  plus  grant  partie  trouvèrent  le  contraire 
de  ce  qu'ilz  avoient  empensé,  et  convint  qu'ilz  paias- 
sent  leurs  despens. 

En  oultre  les  dessusdiz  mors  du  costé  dudit  connes- 
table  furent  par  le  bourrel  de  Paris  sur  une  charète 
menez  hors  de  la  ville  et  enfouiz  aux  champs,  et  les 
autres  du  parti  des  Parisiens  furent  notablement  ense- 
velis et  mis  en  terre  saincte.  Et  adonc  par  toute  la  ville 
de  Paris  on  portoit  communément  l'enseigne  du  duc 
de  Bourgongne,  c'estassavoir  la  croix  Saint-Andry,  la- 
quelle par  grant  espace  avoit  esté  fort  déboutée  en  la- 
dicte  ville. 

Le  samedi  ensuivant,  ceulx  de  la  Bastille  voians 
qu'ilz  perdoient  leur  temps  de  la  tenir ,  firent  leur 
traictié  au  sire  de  l'Isle-Adam  et  aux  autres  seigneurs 
estans  en  ladicte  ville  de  Paris,  par  ainsy  qu'ilz  s'en 
yroient  sauf  leurs  corps  et  leurs  biens  en  rendant  la- 
dicte Bastille,  et  sur  ce  leur  fut  baillié  sauf-conduit,  et 
se  départirent  comme  dit  est.  En  laquelle  Bastille  fut 
commis  à  estre  capitaine,  de  par  le  Roy  et  le  duc  de 
Bourgongne,  le  seigneur  de  Chauny,  qui  tousjours 
léans  avoit  esté  prisonnier  depuis  sa  revenue  de  l'am- 
baxade  par  lui  faicte  à  Amiens  à  la  personne  dudit  duc 
de  Bourgongne,  dont  en  autre  lieu  paravant  est  faicte 
mencion  \ 

î.  Voir  plus  haut,  p.  206.  ' 

CHAPITRE    CXG. 

Comment  après  la  prinse  de  ladicte  ville  de  Paris  plusieurs  villes  et  for- 
tresses  se  rendirent  en  l'obéissance  du  duc  de  Bourgongne. 

Item,  en  ces  jours  furent  envolez,  à  tout  ung  man- 
dement du  Roy,  Hector  et  Phelippe  de  Saveuses,  le 
seigneur  de  Crèvecuer  et  ses  gens,  vers  Compiengne  et 
autres  villes  et  fortresses  sur  les  marches.  Lesquelz 
venus  audit  lieu  de  Compiengne  firent  traictié  avec 
ceulx  de  la  ville,  par  condicion  que  tous  ceulx  tenans 
la  partie  du  conte  d'Armaignac  s'en  yroient  saulves 
leurs  bagues ,  et  aussi  que  tous  les  liabitans  de  ladicte 
ville  voulans  faire  serement  de  tenir  le  parti  du  Roy 
et  du  duc  de  Bourgongne  demourroient  paisibles.  Et 
après  qu'ilz  eurent  promis  ce  entretenir,  furent  mis 
dedens.  Et  pareillement  se  rendi  la  ville  et  cliastel  de 
Creil,  aussi  Pont-Saincte-Maixence,  Moussi-le-Preux , 
le  Pont-à-Choisy  et  aucunes  autres  places,  dedens  les- 
quelles ilz  mirent  gens  de  leur  parti  pour  les  entrete- 
nir. Et  aussi  se  rendi  en  l'obéissance  du  Roy  et  du  duc 
de  Bourgongne  la  cité  de  Noyon,  par  le  moien  du 
seigneur  de  Genlis,  et  pareillement  Le  Plessier  *  et  au- 
cunes autres  villes.  En  laquelle  ville  de  Creil  fut  com- 
mis ung  gentil  homme,  nommé  Le  Bugle  de  Grou- 
ches,  pour  le  garder,  et  entra  en  icelle  ville  à  tout  huit 
hommestant  seulement.  Si  estoient  dedens  la  fortresse 
le  conte  de  Ventadour,  le  seigneur  de  Chastelmorant 
et  messire  Charles  de  Saint-Sauflieu ,  à  tout  certain 

1 .  Le  Plessier  de  Roye  {Oise). 

nombre  de  gens  d'armes,  lesquelz  tenoient  le  parti  du 
conte  d'Armignac,  lesquelz  furent  par  le  moien  du 
dessusdit  Bugle  de  Grouches  et  de  la  communaulté 
d'icelle  ville,  contrains,  par  condicion  qu'ilz  s'en  alè- 
rent  sauf  leur  corps  et  leurs  biens,  et  en  demoura  icel- 
lui  Bugle  capitaine  certain  espace  de  temps. 

En  oultre,  quant  à  parler  de  Testât  et  gouvernement 
dudit  Perrenet  le  Clerc  et  ses  complices,  qui  avoient 
livré  la  cité  de  Paris  comme  vous  avez  oy  cy-dessus, 
ilz  commencèrent  à  lever  et  tenir  très-grant  estât  et 
eurent  par  aucun  peu  de  temps  très  grande  auctorité, 
mais  en  la  fin  demourèrent  aussi  povres  et  meschans 
que  paravant  ilz  avoient  esté. 

Et  après ,  ceulx  de  la  ville  de  Péronne ,  qui  tous- 
jours  avoient  tenu  le  parti  du  Roy  et  de  son  filz  le 
Daulphin  et  du  conte  d'Armignac,  quant  ilz  oyrent 
les  nouvelles  de  la  prinse  de  Paris  et  la  reddicion 
d'autres  bonnes  villes  furent  moult  esmerveillez  et 
eurent  grant  doubte,  actendu  qu'ilz  estoient  près  des 
pays  et  puissance  du  duc  de  Bourgongne,  d'estre 
prins  d'assault  ou  du  moins  asségez.  Si  se  mirent  en- 
semble et  conclurent  de  envoier  devers  le  conte  de 
Charrolois  et  son  conseil  afin  qu'ilz  peussent  estre  re- 
ceuz  à  eulx  mectre  en  l'obéissance  du  Roy  et  du  duc 
de  Bourgongne,  et  sur  ce  envoièrent  leurs  ambaxa- 
deurs  devers  ledit  de  Charrolois,  jà  soit  ce  que  messire 
Thomas  de  Liersis,  bailli  de  Vermendois,  les  exhorta 
fort  à  tenir  la  partie  du  Daulphin.  Lesquelz  ambaxa- 
deurs,  c'estassavoir  maistre  Oudart  Taperiel,  ung  cha- 
noine de  Saint -Foursy  et  aucuns  autres,  traictèrent 
tant  devers  le  dessusdit  conte  de  Charrolois  et  son 
conseil,  que  la  ville  se  rendi  en  l'obéissance  dudit  Roy 

et  du  duc  de  Bourgongne.  Non  obstant  que  les  gou- 
verneurs et  habitans  d'icelle  eussent  promis  de  non 
faire  traictié  ou  préjudice  dudit  messire  Thomas, 
néantmoins  il  fut  prins  et  mené  à  Laon,  et  là  déca- 
pité. Et  pareillement  furent  décapitez  Jehan  de  Bri- 
mencourt,  son  lieutenant,  et  Alart  de  Vertigneul. 


CHAPITRE   GXGI. 

Comment  les  communes  gens  de  Paris  se  mirent  sus  en  grant  multitude 
et  occirent  tous  les  prisonniers  qui  avoient  esté  prins  à  la  prinse  dessus- 
dicte  de  la  ■ville  de  Paris. 

Après  toutes  len  besongnes  dessusdictes,  le  xii®  jour 
de  juing  ensuivant*,  s'assemblèrent  les  communes 
gens  de  Paris  de  petit  estât  jusques  à  soixante  mille 
ou  plus,  environ  quatre  heures  après  midi,  et  tous 
armez,  doubtans  comme  ilz  disoient  que  les  prison- 
niers ne  feussent  mis  à  délivrance,  non  obstant  le 
desenortement  du  nouvel  prévost  de  Paris  et  de  plu- 
sieurs autres  seigneurs,  iceulx  embastonnez  de  vielz 
mailletz,  haches,  coignées,  massues  et  de  moult  d'au- 
tres bastons  dissolus,  en  faisant  grant  bruit  et  crians , 
Vive  le  Roy  et  le  duc  de  Bourgongne  !  s'en  alèrent  à 
toutes  les  prisons  de  Paris,  comme  au  Louvre,  à  Saint- 
Magloire,  au  Palais,  à  Saint-Martin  des  Champs,  ou 
grant  ChasteUet  et  au  petit,  au  Temple  et  autres  lieux 
où  estoieht  les  prisonniers.  Si  rompirent  lesdictes  pri- 
sons et  occirent  et  tuèrent  Gaultier  et  Guillaume  et 
tous  ceulx  qu'ilz  y  trouvèrent  jusques  au  nombre  de 

1 .  C'était  un  dimanche. 


.••%- 


270  CHRONIQUE  [1418] 

seize  cens  personnes  ou  environ.  Desquelz  furent  les 
principaulx,  le  conte  d'Armaignac,  connestable  de 
France ,  maistre  Henry  de  Marie,  chancelier  du  Roy , 
les  évesques  de  Constances,  de  Baieux,  d'Evreux,  de 
Senlis,  et  de  Xainctes,  le  conte  de  Grant-Pré,  Reraon- 
net  de  La  Guerre,  l'abbé  de  Saint-Cornille  de  Com- 
piengne ,  messire  Hector  de  Chartres ,  messire  Hector 
de  Marcoignet,  Charles  Poupart,  argentier  du  Roy, 
lesdiz  seigneurs  de  la  chambre  de  parlement ,  des  re- 
questes,  des  comptes,  du  trésor,  et  généralement  tous 
ceulx  qui  estoient  èsdictes  prisons,  desquelz  aucuns  y 
estoient  pour  débas  ou  pour  debtes ,  mesmement  au- 
cuns tenans  la  partie  de  Bourgongne.  Et  en  celle  fu- 
reur furent  occises  plusieurs  femmes  par  la  ville,  et 
où  elles  furent  mises  à  mort  furent  laissées.  Et  dura 
celle  cruelle  occision  au  lendemain  dix  heures  devant 
midi.  Et  pour  tant  que  les  prisonniers  du  grant  Chas- 
tellet  estoient  garnis  d'armeures  et  de  traict,  ilz  se  dé- 
fendirent moult  fort  et  navrèrent  et  occirent  plusieurs 
merdailles  de  celle  commune.  Mais,  lendemain  par 
feu,  fumée  et  autre  assault,  furent  prins,  et  en  firent, 
les  dessusdiz,  plusieurs  saillir  du  hault  des  tours  aval, 
et  lesdiz  Parisiens  les  recevoient  sur  leurs  piques  et  sur 
les  pointes  de  leurs  basions  ferrez  et  puis  les  murdris- 
soient  paillardement  et  inhumainement.  A  celle  cruelle 
occision  estoient  présens,  le  nouvel  prévost  de  Paris  *, 
messire  Jehan  de  Luxembourg,  messire  Jaques  de  Ha- 
recourt,  le  seigneur  de  Fosseux,  le  seigneur  de  l'Isle- 
Adam,  le  vidame  d'Amiens,  le  seigneur  de  Chevreuse, 
le  seigneur  de  Chastillon,  le  seigneur  de  Cohem,  mes- 

1 .  Le  Veau  de  Bar.  Voy.  plus  haut,  p.  263. 

sire  Emond  de  Bomber,  le  seigneur  d'Auxi  et  plu- 
sieurs autres  jusques  au  nombre  de  mil  combatans  ou 
au  dessus,  tous  armez  sur  leurs  chevaulx,  pour  défen- 
dre lesdiz  occiseurs  se  besoing  estoit.  Toutesfoiz  moult 
estoient  esmerveillez  de  veoir  faire  celle  desrision , 
mais  rien  n'en  osoient  dire  fors  :  «  Mes  enfans  vous 
faictes  bien,  m  Et  les  corps  du  connestable,  du  chan- 
celier, et  de  Remonnet  de  La  Guerre  furent  tous  des- 
nuez  et  mis  et  liez  ensemble  d'une  corde  par  trois 
jours,  et  là  les  traynoient  de  place  à  autres  les  mau- 
vais enfans  de  Paris.  Et  avoit  ledit  connestal)le  de  tra- 
vers son  corps  en  manière  de  bende  ostée  de  sa  pel 
environ  deux  dois  de  large  par  grande  desrision.  Et 
furent  en  cest  estât  miz  sur  une  cloye  à  un  g  cheval 
dehors  Paris,  et  enterrez  en  une  fosse  nommée  la  Lou- 
vière  avecques  les  autres. 

En  après,  combien  que  les  seigneurs  dessusdiz  se 
meissent  en  peine  de  rapaiser  le  commun  de  Paris,  en 
leur  remonstrant  qu'ilz  laissassent  punir  les  malfaic- 
teurs  par  la  justice  du  Roy,  néantmoins  ne  vouldrent 
cesser,  ains  aloient  par  grandes  tourbes  es  maisons  de 
ceulx  qui  avoient  tenu  le  parti  du  conte  d'Armaignac 
ou  de  ceulx  que  eulx-mesmes  héoient,  lesquelz  ilz 
occioient  sans  mercy,  et  emportoient  le  leur.  Et  qui 
alors  héoit  ung  homme,  de  quelque  estât  qu'il  feust, 
bourguignon  ou  autre,  il  ne  faloit  que  dire  :  «  Vêla 
ung  armignach  !  »  tantost  il  estoit  mis  à  mort  sans  en 
faire  aucune  informacion  \ 

1 .  Walsingham  dit  qu'on  massacra  cinq  mille  femmes.  Nec 
satiari  potuit  effrenata  furia  tanta  cœde  virorum,  quin  et  in  fœmi- 
nas  grassaretur.  Nempe  feruntm  jugulata  quinque  millia  fœmina- 
riim.  (Wals.  Brev.  hist.,  p.  kkS.) 

^  n-  '  CHAPITRE  GXGII. 

Comment  le  duc  Jehan  de  Bourgongne  ramena  la  Royne  à  Paris.  Et 
autres  matières. 

Item,  durant  le  temps  et  les  besongnes  dessusdictes, 
les  nouvelles  de  la  prinse  de  Paris  et  aussi  de  la  red- 
dicion  des  autres  villes  et  fortresses  furent  portées  au 
duc  de  Bourgongne,  qui  estoit  en  sa  ville  de  Dijon. 
Lequel,  de  ce  très  joieux,  hastivement,  à  tout  ce  qu'il 
pot  fmer  de  gens,  ala  à  Troies  devers  la  Royne,  ouquel 
lieu  de  Troies  il  fut  moult  joieusement  reçeu,  et  tan- 
tost  fist  préparer  Testât  de  ladicte  Royne  pour  l'ame- 
ner à  Paris,  et  manda  de  toutes  pars  gens  pour  l'acom- 
paigner.  Et  aussi,  messire  Jehan  de  Luxembourg,  le 
seigneur  de  Fosseux  et  plusieurs  autres  capitaines  de 
Picardie,  atout  mil  combatans ou  environ,  alèrent  au- 
devant  de  lui  jusques  à  Troyes.  Auquel  lieu  de  Troies 
vindrent  nouvelles  audit  duc  de  la  mort  du  conte 
d'Armaignac  et  des  autres  prisonniers,  mors  à  Paris. 
Dont  grandement  fut  courroucié.  Car  par  le  moien 
d'iceulx  et  par  leur  délivrance  avoit  empensé  de  ravoir 
le  Daulphin,  et  toutes  les  places  que  tenoient  le  conte 
d'Armaignac  et  ses  gens.  Toutesfoiz,  le  second  jour  du 
moys  de  juillet,  se  partirent  la  Royne  et  le  duc  de 
"Bourgongne  de  Troies  pour  aler  à  Paris,  en  moult 
grande  ordonnance,  et  faisoient  messire  Jehan  de 
Luxembourg  et  les  Piquars,  l'avangarde.  Et  ledit  duc, 
à  tout  sa  bataille,  condui^oit  la  Royne,  et  alèrent  le 
chemin  de  Nogent-sur-Seinè  et  de  Prouvins.  Finable- 
ment,  le  xim*  jour  dudit  moys  de  juillet,  ilz  entrèrent 

dedens  Paris  en  grande  multitude,  tous  armez,  à  es- 
tandart  desployé  et  par  belle  ordonnance.  Et  estoient 
alez  au  devant  de  la  Royne  et  dudit  duc,  bien  six  cens 
bourgois,  tous  vestus  de  robes  perses ,  aians  la  croix 
Saint-Andry  dessus,  au  lieu  de  la  bende  qu'ilz  avoient 
porté  par  long  temps.  Et  baillèrent  audit  duc  de  Bour- 
gongne  et  au  jeune  conte  de  Saint-Pol,  son  nepveu, 
deux  robes  de  bleu  veloux,  lesquelles  ilz  vestirent,  et 
entrèrent  par  la  porte  Saint-Ânllioine.  A  l'entrée  des- 
quelz  fut  menée  en  Paris  moult  grant  joye  pour  la 
venue  d'iceulx,  et  crioit-on  Noël  î  à  haulte  voix  par 
tous  les  carrefours,  et  des  haultes  fenestres  en  plu- 
sieurs lieux  on  gectoit  sur  le  chariot  de  la  Royne  et . 
sur  les  seigneurs  fleurs  en  grant  habondance.  Et  ainsi 
que  ledit  duc  de  Bourgongne  mena  la  Royne  jusques 
à  l'ostel  de  Saint-Pol  où  estoit  le  Roy,  qui  à  elle  et  au 
duc  de  Bourgongne  fist  joieuse  récepcion.  Et  plusieurs 
jours  ensuivans  furent  tenus  plusieurs  consaulx ,  tant 
par  icellui  duc  comme  par  autres  seigneurs,  sur  le 
régime  du  royaume.  Après  la  fin  desquelz  consaulx 
furent  constituez  en  la  faveur  du  duc  de  Bourgongne, 
par  le  Roy,  plusieurs  nouveaulx  ofBciers,  c'estassavoir 
les  seigneurs  del'Isle-Adam  et  de  Cliastellus,  fais  tous 
deux  mareschaux  de  France  ;  messire  Robinet  de 
Mailly  fu  fait  grant  panetier,  et  messire  Charles  de 
Lens  fut  commis  admirai  de  France,  jà  soit  ce  que  par 
avant  en  eust  eu  le  don  du  Roy,  messire  Jennet  de 
Poix,  et  se  nomma  admirai  certain  espace  de  temps. 
Maistre  Eustace  de  Laitre  fut  fait  chancelier  de  France, 
et  maistre  Phelippe  de  Morviller,  premier  président  en 
parlement.  Et  le  duc  de  Bourgongne  fut  capitaine  de 
Paris,  et  y  commist  son  lieutenant  ledit  messire  Char- 
m  18 

les  de  Lens.  Et  ainsi,  comme  dit  est,  eut  oudit  lieu  de 
Paris  plusieurs  besongnes  remuées,  tant  des  officiers 
de  France  comme  d'autres  choses.  Desquelles  le  Roy 
estoit  content,  et  accordoit  toutes  requestes  à  lui  faictes 
par  ceulx  dont  il  estoit  administré. 

Esquelz  jours,  par  le  commandement  de  messire 
Jehan  de  Luxembourg,  comme  il  fut  commune  renom- 
mée, fut  mis  à  mort  à  La  Chapelle,  entre  Paris  et  Saint- 
Denis,  ung  nommé  Jehan  Bernard,  capitaine  dudit 
Saint-Denis,  lequel  avoit  esté  ung  des  meneurs  des 
compaignes  avec  Gastelinas,  Jehan  Gingin,  Jehan  du 
Clau,  et  estoit  boucher.  Pour  la  mort  duquel  les  Pa- 
risiens furent  très  mal  contens,  et  pour  trouver  et  pu- 
nir ceulx  qui  l'avoient  mis  à  mort  se  partirent  hors 
de  leur  ville  en  grant  nombre.  Mais  ilz  ne  furent  point 
trouvez,  car  liastivement  s'estoient  mis  à  saulveté.  Si 
en  firent  grant  plainte  au  duc  de  Bourgongne ,  lequel 
demanda  audit  de  Luxembourg  s'il  avoit  fait  faire 
ceste  œuvre,  et  il  respondi  que  non.  Toutesfoiz  cel- 
lui  demoura  mort.  Gomme  je  fus  informé,  les  princi- 
paulx  facteurs  de  ceste  besongne  furent  Lyonnet  de 
Vendosme,  le  bastard  de  Roubaix  et  autres  leurs 
complices,  jusques  au  nombre  de  douze  compai- 
gnons. 

CHAPITRE  GXGIII. 

Comment  le  concile  de  Constance  fut  transmué  par  le  pape  Martin.  Et 
de  la  prinse  du  Pont-de-1' Arche  faicte  par  le  roy  Henry  d'Angleterre  ; 
et  autres  matières. 

En  ce  temps,  par  l'aprobacion  du  saint  concile  de 
Constance,  pape  Martin  ^  ordonna  ledit  concile  géné- 
ral à  estre  convoqué  le  cinquiesme  an  ensuivant,  l'an 
mil  quatre  cens  vingt-trois ,  ou  moys  d'avril ,  en  cité 
et  lieu  habile,  lequel  lieu  sera  déclairé  par  lui  ou  par 
son  successeur  ung  an  devant.  Et  ainsi  ledit  pape  se 
parti  de  Constance,  lequel  fut  mené  hors  de  la  maison 
de  l'évesque ,  le  xi®  jour  de  juing ,  par  Sigismont  roy 
d'Alemaigne  et  de  Hongrie ,  estant  à  pie  et  tenant  le 
frain  de  sa  mule,  et  ainsi  le  conduisi  hors  de  la  ville 
aux  champs,  et  là  le  fist  le  pape  monter  à  cheval,  et 
ala  tenir  sa  court  à  Genèves,  où  il  fut  environ  trois 
moys. 

En  ces  propres  jours,  Henry  roi  d'Angleterre  vint 
à  Louviers  en  Normendie,  qui  s'estoit  mise  en  son 
obéissance,  et  de  là  ala  loger  à  l'abbaye  de  Bonport , 
de  l'ordre  de  Cjsteaulx,  assez  près  du  Pont-de-l' Arche. 
De  laquelle  ville  et  chastel  dudit  Pont  estoit  capitaine 
de  par  le  roy  de  France  messire  Jehan  de  Graville, 
auquel  fut  envoie  de  par  le  roy  Henry  le  seigneur  de 
Cornouaille,  pour  lui  signifier  qu'il  rendist  ladicte  ville 
et  fortresse  en  l'obéissance  dudit  roy  d'Angleterre. 
Auquel  Cornouaille  fut  respondu ,  que  ce  ne  feroit-il 

i.  Martin  V. 

pas.  Et  adonc  ledit  de  Cornouaille  lui  disl  :  «  Gra- 
ville,  je  vous  afferme  sur  ma  foy  que  demain  malgré 
vous  et  voz  aidans  passeray  l'eaue  de  Seine,  et  se  je 

*  passe,  vous  me  donnerez  le  meilleur  coursier  que  vous 
avez,  et  se  je  ne  le  passe,  je  vous  donneray  mon  cha- 
pel  d'acier,  lequel  je  vous  feray  valoir  cinq  cens  no- 
bles d'or.  »  Après  lesquelles  paroles  promises  se  par- 
tirent assez  contens  l'un  de  l'autre.  Et  lors  messire 
Jehan  de  Graville  manda  gens  hastivement  de  toutes 
pars  pour  garder  lesdiz  passages.  Avecques  lequel  as- 
sembla messire  Jaques  de  Harecourt ,  qui  pour  ce 
temps  se  tenoit  à  Estrepaigni  *  et  moult  d'autres  sei- 
gneurs et  gentilz  hommes,  jusques  au  nombre  de  huit 
cens  combatans  et  bien  douze  mille  hommes  du  com- 
mun du  pays.  Toutefoiz  lendemain ,  comme  ledit  de 
Cornouaille. avoit  promis,  vint  pour  passer  Seine,  à 
tout  huit  petites  nacelles,  dedens  lesquelles  il  se  mist 
en  l'eaue,  acompaigné  de  son  filz,  aagé  de  quinze  ans, 
de  soixante  combatans  et  un  seul  cheval  chargié  de 
petis  canons  et  autres  habillemens  de  guerre^  et  se  fist 
nager  en  une  petite  ysle  qui  estoit  ou  milieu  de  l'eaue, 
de  laquelle  ilz  povoient  pleinement  traire  sur  les  Fran- 

1^  çois  dessusdiz,  qui  gardoient  le  passage.  Lesquelz  Fran- 
çois estans  ou  nombre  dessusdit,  sans  faire  aucune  dé- 
fense, se  départirent  en  grant  desroy,  chascun  alant 
où  il  povoit  le  mieulx  sans  tenir  ordonnance.  Et  ledit 
messire  Jehan  de  Graville  s'en  retourna  au  Pont-de- 
l'Arche,  messire  Jaques  de  Harecourt  à  Estrapaigny  et 
les  communes  se  férirent  es  bois.  Et  adonc  ledit  de 
Cornouaille  et  ses  gens,  ce  voians  de  l'isle  où  ilz  es- 

i.  Elrepagny  (Eure). 

toient,  passèrent  oultre  par  les  basteaulx  dessusdiz  et 
descendirent  à  terre.  Si  fist  incontinent  son  filz  che- 
valier ,  et  tost  après  passèrent  par  iceulx  basteaulx  et 
autres  qui  furent  amenez ,  environ  mille  combatans , 
desquelz  une  partie,  avec  le  sire  de  Comouaille,  alèrent 
escarmoucher  devant  le  Pont- de-l' Arche,  et  les  autres 
coururent  le  pays.  Lequel  de  Cornouaille  en  parlant 
à  messire  Jehan  de  Graville  lui  dist,  qu'il  s'estoit  mal 
acquicté  et  aussi  les  autres  François,  de  les  avoir  ainsi 
laissez  passer  à  si  peu  de  gens  actendu  la  grande  mul- 
titude qu'ilz  estoient  ;  disoit  oultre  et  affermoit  que,  s'il 
eust  esté  en  son  lieu,  à  tout  soixante  Anglois ,  il  eust 
bien  gardé  ledit  passage  contre  toute  la  puissance  des 
roys  de  France  et  d'Angleterre.  En  après,  les  Anglois 
dessusdiz  assemblez  se  logèrent  en  l'abbaye  de  Morte- 
mer  en  la  forest  de  Lihons.  Pour  lequel  passage  ainsi 
gaigné,  tout  le  pays  de  Caux  et  autres  marches  à  l'en- 
viron  furent  en  grant  efiroy,  et  non  point  sans  cause. 
Et  lendemain,  le  roy  d'Angleterre  fist  passer  l'eaue  de 
Seine  à  son  frère  le  duc  de  Clarence,  à  tout  quatre 
mille  combatans,  et  fist  asséger  les'  deux  costez  de 
l'eaue  (sic)  la  ville  et  le  chastel  du  Pont- de-l' Arche,  et 
après  fist  faire  ung  pont  par  dessus  Seine  au  costé  de- 
vers Rouen,  pour  passer  à  leur  aise  quant  bon  leur 
sembleroit,  lequel  fut  nommé  le  Pont  Saint-George. 
Et  se  tint  ledit  siège  environ  trois  sepmaines,  au  bout 
desquelles  ledit  messire  Jehan  de  Graville  dessus- 
nommé rendi  la  ville  et  le  chastel  du  Pont-de-1 'Arche 
au  roy  d'Angleterre,  moiennant  et  par  telle  condicion 
que  lui  et  ses  gens  se  partiroient  saulvement  avecques 
tous  leurs  biens.  Et  par  ainsi  le  roy  d'Angleterre  eut 
l'auctorité  de  passer  ladicte  rivière  de  Seine  à  tout  son 


''•» 


# 


278  CHRONIQUE  [1418] 

plaisir,  et  y  mist  très  grant  garnison  de  ses  gens.  Pour 
la  double  desquelz  la  plus  grant  partie  des  laboureurs 
du  pays  se  rendirent  fugitifz  avec  leurs  biens. 

.-.  >*• 
CHAPITRE  GXCIV. 

Comment  le  duc  de  Thouraine  Daulphin  fist  guerre  au  duc  de  Bour- 
gougne,  et  comment  la  ville  de  Compiengne  fut  prinse  par  ses  gens. 

Or  est  vérité  qu'en  ce  temps  messire  Taneguy  du 
Chastel,  le  viconte  de  Narbonne  ,  Jehan  Louvet,  pré- 
sident de  Prouvence,  maistre  Robert  Maçon  et  aucuns 
autres  gouverneurs  du  duc  de  Touraine  Daulphin  de 
Vienne  ^ ,  qui  s'estoient  partis  de  Paris  comme  vous 
avez  oy,  commencèrent  ledit  Daulphin  de  plus  en 
plus  à  enhorter  de  faire  guerre  au  duc  de  Bourgongne 
et  à  ses  favorables.  Jà  soit  ce  que  plusieurs  foiz  ledit 
Daulphin  eust  esté  sommé  et  requis  de  par  le  Roy  son 
père,  la  Royne  et  le  duc  de  Bourgongne  de  retourner 
devers  eulx,  en  offrant  de  lui  faire  honneur  et  toute 
obéissance,  néahtmoins  n'y  volt  aucunement  enten- 
dre, mais  commença  de  toutes  pars  à  faire  guerre;  et 
se  nommoit  Régent  de  France  et  du  royaume. 

Esquelz  jours,  huit  hommes  tenans  son  party  vin- 
drent  armez  couvertement  à  la  porte  de  Compiengne 
au  lez  vers  Pierrefons,  avecq  ung  charton  menant  bois 
dedens  la  ville.  Et  quant  ilz  vindrent  sur  le  pont,  ilz 
tuèrent  l'un  des  chevaulx  de  ladicte  charète,  pour 
quoy  on  ne  peut  lever  le  pont,  et  tantost  occirent  au- 
cuns des  gardes  de  la  porte,  et  prestement,  à  certaine 


1.  Charles,  plus  tard  Charles  VII. 

enseigne  qu'ilz  avoient  donnée,  vint  le  seigneur  de 
Bosqueaulx,  à  tout  cinq  cens  combatans,  qui  estoient 
embuschez  en  la  forest.  Lesquelz,  tantost  sans  trouver 
quelque  défense,  entrèrent  dedens  la  ville,  crians  à 
haulte  voix  :  Vive  le  Roy  et  le  Daulphin  !  Et  de  prime 
venue  occirent  ung  homme  nommé  Bovery,  lequel  y 
avoit  laissé  messire  Hector  de  Saveuse  pour  garder 
son  hostel,  et  avec  icellui  furent  occis  aucuns  autres. 
Et  comme  le  seigneur  de  Crevecuer  oyst  cest  efiroy, 
qui  gouverneur  estoit  de  la  ville  de  par  ledit  Hec'or, 
se  retrahy  dedens  la  tour  de  Saint-Cornille ,  et  avec- 
ques  lui  le  seigneur  de  Chierne,  Robinet  Ogier  et  au- 
cuns autres.  Mais  ce  rien  ne  leur  valut.  Car  tantost  les 
convint  rendre.  Et  après,  les  dessusdiz  Daulphinois 
fouaillerent  toute  la  ville  * ,  prindrent  et  ravirent  tous 
ceulx  qui  tenoient  le  parti  du  duc  de  Bourgongne 
avecques  leurs  biens,  et  mesmement,  les  habitans  de 
ladicte  ville,  qui  aux  dessusdiz  Bourguignons  avoient 
esté  favorables,  furent  prins  et  leurs  maisons  pillées. 
Ainsi  et  par  ceste  manière  recouvra  le  seigneur  de 
Bosqueaulx  et  ses  aidans  la  ville  de  Compiengne ,  ou 
nom  du  duc  de  Touraine,  Daulphin  de  Viennois. 
Pour  lequel  fait  il  commença  à  mener  très  forte 
guerre  es  pays  à  l'environ ,  et  envoya  lesdiz  seigneurs 
de  Crevecuer  et  de  Chierne  prisonniers  ou  chastel  de 
Pierrefons.  Duquel  chastel  ilz  cuidèrent  eschaper  par 
le  moien  du  frère  dudit  seigneur  de  Chierne,  qui  ser- 
voit  et  avoit  long  temps  servi  le  seigneur  de  Bos- 
queaulx. Mais  leur  fait  fut  aperçeu,  pour  quoy  ledit 

1.  «  Et  après  les  dessusdiz  Daulphinoys  sans  délay  fustèrent 
toute  la  ville.  »  {Suppl.  fr.  93,  fol.  280.) 

seigneur  de  Bosqueaulx  fist  coper  la  teste  au  frère  du- 
dit  Chiernes.  Et  depuis  par  certaine  finance  furent  les 
deux  seigneurs  mis  au  délivre.  Et  adonc  fut  mise 
grosse  garnison  dedens  icelle  ville  de  Compiengne,  et 
y  vint  le  seigneur  de  Gamaches.  Et  par  ainsi,  ceulx 
qui  tenoient  le  parti  du  Roy  et  du  duc  de  Bourgongne, 
furent  moult  traveillez  par  ceulx  qui  estoient  en  icelle 
ville  de  Compiengne. 

Item,  ce  temps  durant,  le  duc  Jehan  de  Brabant 
espousa  Jaqueline  de  Bavière  sa  cousine  germaine, 
contesse  de  Haynnau ,  de  Rolande ,  de  Zélande  et 
d'Ostrevant,  et  avecques  ce  estoit  sa  marraine  \  Lequel 
mariage  fut  traiclié  par  Marguerite  de  Bourgongne, 
sa  mère,  avecques  les  trois  estas  des  pays,  en  bonne 
entencion,  sur  espérance  que  les  pays  dudit  duc  et 
d'elle  qui  joignoient  l'un  à  l'autre,  eussent  plus  grande 
amitié  et  cordiale  amour  ensemble.  Toutesfoiz,  ja  soit 
ce  que  elle  se  y  consentist,  néantmoins  n'en  estoit  pas 
bien  contente.  Car  elle  sçavoit  icellui  duc  estre  de  pe- 
tite et  fèble  complexion ,  et  avecques  ce  de  petit  gou- 
vernement pour  gouverner  et  régir  ses  pays  et  sa  per- 
sonne, qui  estoit  belle  et  bien  fourmée  de  noble  et 
hault  entendement  en  plusieurs  manières.  Après  le- 
quel mariage  paracompli,  la  guerre  qui  estoit  entre 
ladicte  Jaqueline  et  son  oncle  le  duc  Jehan  de  Bavière, 
fut  appaisée  par  certains  moiens  faiz  entre  eulx.  Et 
depuis  que  ledit  duc  de  Brabant  et  sa  femme  ladicte 
duchesse,  estant  à  Mons  en  Haynault,  ung  certain  jour 
ainsi  que  le  duc  estoit  aie  chacer  et  esbatre  hors  de  la 

i.  Ce  mariage  se  fît  à  la  Haye,  au  printemps.  La  dispense  né- 
cessaire émana  du  concile  de  Constance. 

ville,  vindrent  en  l'ostel  de  Natre,  où  il  rësidoit,  mes- 
sire  Evrai;d,  bastard  de  Haynnau,  frère  à  la  duchesse^  \ 
et  aucuns  autres,  de  fait  appensé,  qui  occirent  le  prin- 
cipal gouverneur  diidit  duc,  nommé  Guillaume  de  La 
Mote,  lequel  estoit  couché  tout  malade  sur  ung  lict  ; 
et  estoit  présent  Guillaume  de  Sars,  lors  bailli  de  Hen- 
nau,  auquel  ceulx  défendirent  de  fait  qu'il  ne  se  boiî- 
gast.  Et  après,  sans  avoir  aucun  empescbement ,  se 
partirent  de  la  ville  de  Mons.  Pour  la  mort  duquel, 
icellui  duc,  quant  il  vint  à  sa  congnoissance,  fut  moult-î- 
troublé,  car  il  l'amoit  par-dessus  tous  ses  autres  servi- 
teurs. Mais  enfin  par  la  duchesse  sa  femme  fut  aucune- 
ment rapaisié.  Laquelle,  comme  il  fut  commune  re- 
nommée, fut  assez  consentant  du  cas  dessusdit. 


CHAPITRE  GXGV. 

Comment  plusieurs  capitaines  furent  envolez  de  par  le  Roy  et  le  duc  de 
Bourgongne  en  la  ville  de  Rouen.  Et  du  règne  que  eut  un  brigant 
nommé  Tabary.  .^^ 

En  ce  temps  furent  envolées  de  par  le  roy  de  France 
et  le  duc  de  Bourgongne  plusieurs  capitaines  en  la  cité 
de  Rouen,  pour  aider  les  habitans  d'icelle  et  défendre 
leur  ville  contre  le  roy  d'Angleterre  et  sa  puissance, 
duquel  ilz  actendoient  chascun  jour  estre  asségez, 
c'estassavoir  le  seigneur  de  Pasmes,  le  seigneur  de 
Neufchastel  et  de  Montagu,  messire  Anthoine  de  Tou- 
longon,  messire  Andry  des  Roches,  Henry  de  Chau- 
four,  le  bastard  de  Thien,  le  Grant  Jaques,  natif  de 
Lombardie,  Gérard,  bastard  de  Brimeul ,  et  plusieurs 
autres  hommes  prudens  et  renommez  en  armes.  Avec 

ce  y  estoient  paravant  messire  Guy  le  Boutiller,  natif 
du  pays ,  capitaine  général  de  tous  ceulx  de  la  ville , 
etLagen,bastard  d'Arly.  Lesquelz  capitaines,  tous  en- 
semble, povoient  avoir  quatre  mille  combatans  ou  au- 
dessus,  tous  gens  de  bonne  estofTe.  Et  si  estoient  les 
citoiens  seize  mille  hommes  bien  armez  et  habillez 
selon  leur  estât,  prestz  et  désirans  de  eulx  défendre 
contre  tous  ceulx  qui  mal  leur  vouldroient  faire.  Les- 
quelz, avecques  les  gens  d'armes  dessusdiz,  d'un  com- 
mun accord  commencèrent  très  fort  à  préparer  les 
portes,  bolevers,  murailles,  tours  et  les  fossez  de  la- 
dicle  ville,  tant  dedens  comme  dehors ,  en  entencion 
de  résister  contre  leurs  adversaires.  Et  avecques  ce 
firent  plusieurs  ordonnances,  en  baillant  à  chascun 
desdiz  capitaines  leur  garde  pour  icelle  fortresse,  et 
pareillement  en  firent  ausdiz  citoiens  par  connesta- 
blies.  Et  si  fut  crié  au  son  de  la  trompeté  par  plusieurs 
lieux  en  icelle  ville,  que  toutes  personnes,  de  quelque 
estât  qu'ilz  feussent,  qui  avoient  voulante  de  y  demou- 
rer,  feussent  pourveuz  de  vivres  pour  dix  moys,  et 
ceulx  qui  n'avoient  puissance  de  ce  faire,  se  partis- 
sent et  alassent  où  bon  leur  sembleroit.  Après  lequel 
cry  se  départirent  certain  nombre  de  povres  gens ,  et 
aussi  plusieurs  dames,  damoiselles  et  bourgoises,  avec- 
ques aucunes  gens  d'église,  et  autres  hommes  anciens 
et  non  aidables.  Et  alors  ceulx  de  ladicte  garnison 
aloient  souvent  contre  lesdiz  Anglois,  qui  estoient  as- 
sez près  de  eulx ,  et  advenoit  souvent  qu'ilz  en  oc- 
cioient  et  prenoient  plusieurs  prisonniers,  et  par  le 
contraire  perdoient  aussi  aucunes  foiz  de  leurs  gens. 
Item,  en  ce  temps  régnoit  sur  les  marches  de  Pon- 
toise,  risle-Adam,  Gisors,  et  aussi  sur  les  marches  de 

Normendie,  ung  capitaine  de  brigans  nommé  Tabari, 
qui  tenoit  la  partie  de  Bourgongne,  et  estoit  de  petite 
estature  et  boiteux.  Lequel  avoit  souvent  quarante  ou 
cinquante  paysans,  une  foiz  plus  une  autre  foiz  moins, 
armez  et  habillez  de  vielz  liaubergons,  Jacques  vielles, 
haches  et  demi-lances  où  il  avoit  massues  au  bout,  et 
autres  habillemens  de-povre  estât,  à  tous  lesquelz  s'en 
aloient  les  ungs  sur  meschans  chevaulx  ou  jumens,  et 
les  autres  à  pie,  embuscher  es  bois  vers  où  se  tenoient 
les  Anglois,  et  quant  ilz  en  povoient  aucuns  prendre, 
ledit  Tabari  leur  copoit  les  gorges,  et  pareillement  fai- 
soit  à  ceulx  ténans  la  partie  du  Daulphin.  Et  ainsi  en 
fist  à  plusieurs,  dont  grandement  estoit  hay  desdictes 
parties. 

CHAPITRE  GXGVI. 

Comment  le  roy  Henry  d'Angleterre  asséga  puissamment  tout  autour  de 
la  ville  de  Rouen.  —  Et  des  armes  que  fist  Lagen  d'Arli  contre  ung 
chevalier  anglois. 

Item,  en  ces  «lesmes  jours,  le  roy  Henry  d'Angle- 
terre, avec  toute  sa  puissance  de  gens  de  guerre  et 
grant  multitude  d'engins  et  d'artillerie,  asséga  la  très 
puissant  et  noble  cité  de  Rouen,  ou  moys  de  juing, 
avant  que  iceulx  asségez  peussent  estre  pourvez  de 
nouveaulx  grains.  Et  vint  son  avant-garde  à  mie  nuit 
devant  ladicte  ville,  afin  que  ceulx  de  dedens  ne  feis- 
sent  envaye  sur  eulx.  Et  se  loga  ledit  roy  en  la  maison 
des  Chartreux,  et  le  duc  de  Clocestre  fut  îogiéà  la 
porte  Saint- Ylaire,  le  duc  de  Clarence  à  la  porte  de 
Gaulx,  le  conte  de  Varvich  à  la  porte  de  Mortainville, 
le  duc  d'Excestre  et  le  conte  Durset  à  la  porte  de  Beau- 

vais,  et  devant  la  porte  du  chastel  le  conte  marescbal 
et  le  seigneur  de  Cornouaille,  et  à  la  porte  delà  vers 
Normendie,  furent  mis  les  contes  de  Hontiton  et  de 
Kent,  et  le  seigneur  de  Neufville,  filz  du  conte  de  Nort- 
hombellande,  et  devant  Saincte -Katherine  sur  le  Mont 
furent  mis  aucuns  barons  d'Angleterre.  Toutesfoiz, 
devant  que  lesdiz  asségans  peussent  estre  fortifiez  en 
leurs  logis,  furent  par  plusieurs  foiz  envays  desdiz  assé- 
gez  et  y  eut  de  grosses  escarmouches  tant  d'un  costé 
comme  d'autre.  Mais  lesdiz  Anglois  au  plus  tost  qu'ilz 
porent  firent  grans  fossez  entre  la  ville  et  leur  logis, 
sur  lesquelz  fossez  firent  fortes  bayes  d'espines,  par 
quoy  lesdiz  asségans  ne  povoient  estre  souspris  ne  tra- 
veillez ,  sinon  par  canons  et  par  traict.  Et  après  en 
l'eaue  de  Seine,  à  ung  costé  et  à  l'autre,  au  gect  d'un 
canon  ou  environ  près  de  la  ville,  firent  tendre  trois 
chaynes  de  fer,  et  en  y  avoit  une  pié  et  demi  dedens 
l'eaue,  la  seconde  en  l'équalité  de  l'eaue,  et  la  tierce 
estoit  deux  piez  dessus  l'eaue.  Et  ce  firent  afin  que  par 
bateaulx  lesdiz  asségez  ne  peussent  avoir  secours,  et 
aussi  qu'ilz  ne  peussent  vuidier  par  Iq^cours  de  l'eaue. 
Et  avec  ce  lesdiz  Anglois  firent  en  plusieurs  et  divers 
lieux  moult  de  fossez  parfons  en  terre,  pour  aler  de 
logis  à  autre  sans  povoir  estre  actains  de  traict  de  ca- 
nons et  autres  babillemens  de  guerre  desdiz  asségez. 
Ceulx  qui  estoient  dedens  Saincte-Katberine,  au  bout 
d'un  mois  rendirent  le  fort  au  roy  d'Angleterre,  par 
faulte  de  vivres,  et  s'en  alèrent  tant  seulement  saulves 
leurs  vies,  sans  emporter  nulz  de  leurs  biens. 

Et  avoit  ledit  roy  d'Angleterre  en  sa  compaignie 
bien  huit  mille  Yrlandois,  dont  la  plus  grant  partie 
aloient  de  pié,  ung  pié  chaussé  et  l'autre  nu,  sans 

braies  et  povrement  habillez,  aians  chascun  une  tar- 
gète  et  petites  javelines  avec  gros  couteaulx  d'estrange 
façon,  et  les  chevaulcheurs  chevauchoient  très  habi- 
lement sur  bons  petis  chevaulx  de  montaigne  ,  et 
estoient  sur  penneaulx  assez  de  pareille  façon  que  por- 
tent les  bladiers  du  pays  de  France.  Toutesfois  c' es- 
toient gens  de  petite  défense  au  regard  des  autres  An- 
glois,  et  avec  ce  n'avoient  point  habillement  dont  ilz 
peussent  gaires  grever  les  François,  quant  d'iceulx  es- 
toient rencontrez.  Lesquelz  YUandois ,  durant  ledit 
siège,  couroient  souvent  le  pays  de  Normandie  avec- 
ques  les  autres  Anglois  et  faisoient  maulx  infinis  et 
inestimables,  ramenans  à  leur  ost  grans  proyes.  Et 
mesmement  lesdiz  Yrlandois  de  pie  prenoient  petis 
enfans  en  leurs  berceaulx  et  autres  bagues,  à  tous  les- 
quelz montoient  sur  vaches ,  portans  lesdiz  petis  en- 
fans  et  bagues  devant  eulx  sur  lesdictes  vaches,  et 
furent  par  plusieurs  foiz  trouvez  des  François  en  cel 
estât.  Pour  lesquelles  courses,  tant  desdiz  Anglois,  Yr- 
landois, Bourguignons  et  Daulphinois,  le  pays  de  Nor- 
mendie  fu  moult  oppressé  et  le  povre  peuple  destruict. 
En  oultre  le  roy  d'Angleterre,  estant  en  son  siège 
devant  Rouen,  fist  devant  les  portes  et  murailles  de 
ladicte  ville  drécer  plusieurs  grosses  bombardes  et 
autres  engins,  pour  icelie  confondre  et  abatre.  Et  pa- 
reillement les  asségez,  par  toutes  les  voies  et  manières 
qu'ilz  povoient  adviser,  grevoient  leurs  ennemis,  c'est- 
assavoir  de  bombardes,  canons,  engins  volans,  arba- 
lestes  et  autres  instrumens  de  guerre ,  faisans  aussi 
plusieurs  saillies,  lesquelles  seroient  trop  longues  à 
racompter  chascune  à  par  elle.  Mais  pour  vray,  iceulx 
asségez  se  y  gouvernoient  très  vaillamment. 

Durant  lequel  siège,  Lagen,  bastard  d'Arly,  qui 
estoit  l'un  des  capitaines  de  tous  ceulx  de  dedens  en 
quiceulx  de  lacommunaulté  de  Rouen  avoient  la  plus 
grant  fiance,  et  avoit  la  charge  et  garde  de  la  porte 
de  Caulx,  à  laquelle  vint  ung  certain  jour  ung  cheva- 
lier anglois  nommé  messire  Jehan  Le  Blanc,  capitaine 
de  Harfleur,  soubz  le  conte  Dourset ,  qui  requit  audit 
Lagen  à  rompre  deux  lances  contre  lui,  lequel  lui  ac- 
corda. Et  prestement,  après  qu'il  fut  armé,  sailli  de- 
hors, à  tous  trente  compaignons  de  pied,  et  là  devant 
la  barrière  coururent  de  grant  voulenté  l'un  contre 
l'autre.  Mais  ainsi  advint  que  du  premier  cop  ledit 
chevalier  anglois  fu  transpercié  parmy  le  corps  tout 
oultre  et  rué  jus  de  son  cheval,  et  avec  ce  fut  par  le 
cheval  trainé  dedens  la  ville,  où  il  mourut  tantost.  Et 
eut  icellui  Lagen  quatre  cens  nobles  pour  rendre  le 
corps.  Et  avecques  ce  fut  généralment  de  tous  ceulx 
de  la  ville  moult  honnouré  et  exaulcié,  pour  la  vail- 
lance qui  lui  estoit  advenue.  îoo  iilM5?/?>?i>t^siK?l  4» 


CHAPITRE  CXGVII. 

Comment  la  sentence  autre  foîz  donnée  contre  maistre  Jehan  Petit  fut 
révoquée.  —  La  prinse  de  Laigny  sur  Marne,  et  autres  matières. 

En  ces  jours  fut  à  Paris  fait  une  procession  générale 

de  toutes  les  églises  de  ladicte  ville  et  fut  la  messe 

chantée  en  la  grande  église  de  Nostre-Dame.  Et  ce 

Hi  pendant  qu'on  chantoit  ladicte  messe  en  ladicte  église, 

fut  fait  ung  sermon  solennel  par  ung  frère  mineur, 

docteur  en  théologie'.  Et  là  estoient  les  conseillers 
du  roy  de  France,  comme  le  chancelier  et  autres,  le 
recteur  et  notables  clercs  de  l'Université,  et  plusieurs 
grans  seigneurs,  prévosts  et  notables  bourgois  de  Pa- 
ris. Et  si  estoient,  les  vicaires  et  autres  officiers  de 
l'évesque  de  Paris,  lesquelz  ayans  sur  ce  puissance  et 
commission  générale  et  espéciale  dudit  évesque,  rap- 
pellèrent,  ou  nom  dudit  évesque  lors  malade  à  Saint- 
Mor  des  Fossez,  la  sentence  que  icellui  évesque  et  ses 
complices  avoient  donnée  en  temps  passé  contre  l'on- 
neur  dudit  duc  de  Bourgongne  et  la  proposicion  faicte 
par  ycellui  duc  par  feu  maistre  Jehan  Petit,  ainsi  que 
cy-devant  est  escript,  advoée,  en  réparant  quant  à  ce 
l'onneur  et  loyaulté  dudit  duc  comme  vray  champion 
de  la  couronne  de  France.  Et  oudit  sermon,  le  com- 
para à  l'estache  soutenant  la  vigne,  et  monstrant  quant 
à  ce  les  lectres  dudit  évesque  et  le  povoir  à  eulx  sur 
ce  donné,  en  excusant  icellui  obstant  sadicte  maladie. 
Et  tant  firent  et  dirent,  présent  le  peuple  ilec  assemblé 
et  les  seigneurs  dessusdiz ,  que  le  duc  de  Bourgongne 
en  fut  content.  Si  fut  ladicte  révocacion  faicte  ou  mi- 
lieu dudit  sermon. 

-•  Esquelz  jours  vindrent  nouvelles  audit  duc  de  Bour- 
gongne que  les  Daulphinois,  qui  se  tenoient  à  Meaulx 
en  Brie,  avoient  prins  la  ville  de  Laigny  sur  Marne, 
par  faulte  de  guet.  Ce  qui  estoit  vérité.  Et  y  firent 
moult  de  maulx.  Mais  aucuns  de  la  garnison  se  saul- 
vèrent  en  une  forte  tour,,  et  tantost  envoièrent  deman- 


i .  On  voit  dans  Félibien  que  la  procession  eut  lieu  le  3  novem- 
bre, et  que  le  prédicateur  fut  un  cordelier,  nommé  Fr.  Pierre  aux 
Bœufs.  {Hist.  de  PariSj  t.  II,  p.  794.) 

der  secours  au  duc  de  Bourgongne.  Lequel  hastive- 
ment  y  envoya  le  seigneur  de  TIsie-Adam ,  lequel  par 
le  moien  de  ceulx  de  ladicte  tour  rentra  assez  lost  de- 
dens  ladicte  ville,  et  mist  à  l'espée  la  plus  grant  partie 
des  Daulphinois,  et  après  qu'il  y  eut  mise  forte  garni- 
son s'en  retourna  à  Paris. 

Et  lendemain,  ledit  duc  de  Bourgongne  se  parti  de 
Paris  à  grant  puissance  de  gens  d'armes,  pour  aler  au 
pont  deCharenton  au  devant  du  duc  deBretaigne,  qui 
venoit  devers  lui  pour  traicter  de  la  paix  du  Daulphin 
et  dudit  duc.  Sur  quoy  ilz  ne  peurent  riens  concorder, 
et  pour  tant  ledit  duc  de  Bourgongne  s'en  retourna  à 
Paris  et  le  duc  de  Bretaigne  en  son  pays.  Et  la  cause 
pour  quoy  ilz  se  assemblèrent  au  pont  de  Charenton, 
fut  pour  ce  qu'on  se  mouroit  d'épidémie  très  merveil- 
leusement dedens  la  ville  de  Paris.  Car,  comme  il  fut 
trouvé  par  les  curés  des  parroisses,  il  y  mourut  celle 
année  oultre  le  nombre  de  quatre  vingts  mille  per- 
sonnes. Entre  lesquelz  furent  mors  de  ceste  pestilence, 
des  gens  du  duc  de  Bourgongne,  le  prince  d'Orenge, 
le  seigneur  de  Fosseux,  Jennet  de  Poix,  le  seigneur 
d'Auxy  et  moult  d'autres  gentilz  hommes.  Et  tantost 
après  revindrent  les  cardinaulx  d'Ursie  •  et  de  Saint- 
Marc,  à  Saint-Mor  des  Fossez,  pour  traicter  la  paix 
^  entre  les  seigneurs  de  France.  Ausquelz  furent  envolez 
plusieurs  notables  ambaxadeurs  de  par  le  Roy ,  la 
Roy  ne,  et  le  duc  de  Bourgongne.  Lesquelz  enfin  firent 
un  traictié  avec  les  gens  du  Daulphin  qui  y  estoient, 
par  le  moien  desdiz  cardinaulx ,  lequel  sembloit  estre 
bon  et  prouffîtable  pour  toutes  les  parties.  Mais  quant 

1 .  Le  cardinal  des  Ursins. 

il  fut  apporté  devers  le  Daulphin  et  ceulx  de  son  con- 
seil, ilz  n'en  furent  point  contens,  et  par  ainsi  se  con- 
tinua la  guerre  entre  iceulx  plus  diverse  qu'elle  ne  fut 
paravant, 

CHAPITRE  GXGVIII. 

Comment  les  Parisiens  occirent  de  rechef  les  prisonniers.  Le  siège  de 
Montlehery,  et  la  prinse  de  Soissons. 

Item ,  durans  les  tribulacions  dessusdictes ,  se  ras- 
semblèrent les  communes  gens  de  Paris  en  très  grant 
nombre  comme  ilz  avoient  fait  autre  foiz,  et  soudaine- 
ment alèrent  à  toutes  les  prisons  de  Paris,  lesquelles 
ilz  rompirent  de  force  et  occirent  bien  trois  cens  pri- 
sonniers, dont  les  aucuns  y  avoient  esté  mis  depuis  la 
grande  tuerie  *.  Entre  lesquelz  y  furent  mors  messire 
Jaques  de  Monmor  et  messire  Loys  de  Corail,  cham- 
bellans du  Roy,  avec  moult  de  notables  gentilz  hommes 
et  gens  d'église.  En  laquelle  fureur  très  exécrable,  les 
dessusdiz  alèrent  en  la  basse-court  de  la  bastille  Saint- 
Ânthoine  et  demandèrent  qu'on  leur  délivrast  huit 
prisonniers  qui  estoient  léans,  ou  se  non,  ilz  assaul- 
droient  la  place.  Et  de  fait  commencèrent  à  desma- 
çonner la  porte.  Pour  quoy  le  duc  de  Bourgongne , 
qui  estoit  logié  assez  près  de  ladicte  bastille,  très  cour- 
roucié  ou  cuer  de  veoir  faire  telle  desrision,  pour  pis 
eschever,  commanda  que  les  huit  prisonniers  dessusdiz 
leur  feussent  livrez,  par  ainsi  que  aucuns  de  leurs  ca- 
pitaines promirent  de  les  mener  es  prisons  de  Chastel- 

1 ,  Cette  seconde  émeute  contre  les  Armagnacs  est  du  dimanche 
21  août.  (Voy.  le  Journal  d'un  bourgeois  de  Paris,  p.  45.) 

let  et  les  lairroient  punir  selon  leurs  démérites  par  la 
justice  du  Koy.  A  tout  lesquelz ,  quant  ilz  leur  furent 
livrez,  pour  entretenir  une  partie  de  leur  promesse 
s'en  alèrent  jusques  assez  près  du  dessusdit  Chastellet, 
et  là  très  cruelement  les  occirent.  Après,  par  grandes 
compaignies  s'en  alèrent  de  rue  en  rue  parmy  Paris, 
en  plusieurs  maisons  de  ceulx  qui  avoient  tenu  le 
parti  du  conte  d'Armaignac ,  lesquelz  ilz  [aillèrent  et 
occirent  très  inhumainement.  Et  comme  autrefoiz  ilz 
avoient  fait,  se  ilz  encontroient  aucun  homme  ou 
femme  qu'ilz  héoient,  quelque  parti  qu'ilz  tenissent , 
tantost  estoient  mis  à  mort.  Desquelles  communes 
estoit  ung  des  principaulx  capitaines  Capeluche,  bour- 
reau de  Paris.  Pour  lesquelles  desrisions,  le  duc  de 
Bourgongne  manda  plusieurs  notables  bourgois  de 
Paris  ausquelz  il  remonstra  le  grant  desroy  que  fai- 
soient  icelles  communes.  Dont  lesdiz  bourgois  se 
excusèrent  très  humblement,  disans  que  de  ce  estoient 
très  dolens,  et  que  ceulx  qui  faisoient  lesdictes  es- 
meutes  estoient  gens  de  petit  estât  contendans  à  piller 
les  riches  et  notables  bourgois  de  la  ville ,  requérans 
audit  duc  qu'il  y  voulsist  pourveoir,  et  ilz  seroient  en 
son  aide.  Et  lors  à  icelles  communes  fu  dit  et  défendu 
de  par  le  Roy,  par  la  propre  bouche  du  duc  de  Bour- 
gongne, que  sur  peine  de  perdre  la  vie,  doresenavant 
se  déportassent  de  plus  piller  et  occire,  et  qu'ilz  se 
préparassent  pour  aller  mectre  siège  devant  Montle- 
hery  et  Marcoussiz,  où  estoient  les  ennemis  du  Roy. 
Lesquelles  communes  respondirent  que  ce  ilz  feroient 
très  voulentiers,  et  que  on  leur  baillast  capitaine  pour 
les  conduire. 

Et  dedens  peu  de  jours  après,  pour  eschever  les- 

dictes  esmeutes,  furent  envoiez  bien  sept  mille  com- 
batans  desdictes  communes  de  Paris,  à  Montlehery, 
avec  lesquelz  ala  pour  les  conduire  le  seigneur  de 
Cohem  avec  autres  chevaliers,  c'estassavoir  messire 
Gaultier  de  Rupes  et  messire  Gaultier  Raillart,  à  tout 
certain  nombre  de  gens  d'armes  et  foison  de  canons  et 
autres    habillemens  de  guerre  compétens   à  mectre 
siège.   Lesquelz  chevaliers  les  conduisirent  et  menè- 
rent audit  lieu  de  Montlehery,  et  là  commencèrent 
moult  fort  à  assaillir  et  combatre  lesdiz  Daulphinois 
qui  estoient  dedens  la  fortresse.  Mais  après  le  départe- 
ment d'iceulx  Parisiens  le  duc  de  Bourgongne  fist 
prendre  dedens  Paris  plusieurs  de  leurs  complices  et 
des  principaulx  esmouveurs  des  communes,  auxquelz 
il  fist  trencher  les  testes,  et  leurs  corps  pendre  au  gibet 
de  Paris,  et  les  autres  gecter  en  la  rivière  de  Seine.  Et 
mesmement  ledit  Capeluche,  bourrel  de  Paris,  eust  la 
teste  trenchée  d'une  dolouere  es  halles  de  Paris.  Pour 
quoy,  ceulx  dudit  siège  de  Montlehery  à  qui  ces  nou- 
velles furent  rapportées ,  retournèrent  tantost  à  Paris 
en  entencion  de  resmouvoir  le  peuple.  Mais  on  leur 
ferma  les  portes  au  visaige.  Mais  dedens  briefz  jours 
après  furent  remandez,  pour  ce  que  entre  les  parties 
y  avoit  ambaxadeurs  qui  estoient  ensemble  afin  que 
les  besongnes  se  conduisissent  en    plus  grant  doul- 
ceur. 

Et  ce  pendant  le  seigneur  de  Chasteauvilain  vint 
audit  lieu  de  Paris  devers  le  duc  de  Bourgongne  ,  et 
avoit  ung  filz  avecques  lui  qui  chevaulchoit  ung  petit 
devant,  et  en  entrant  en  la  porte  Saint-Anthoine  com- 
mença à  crier  haultement  :  Vive  Armaignac  !  Mais  in- 
continent fut  par  les  portiers  mis  à  mort.  Dont  le  sire 

de  Cliasteauvilain  fu   moult   courroucé,   mais  autre 
chose  n'en  peut  avoir. 

En  après  le  seigneur  de  Bosqueaulx,  à  tout  trois 
cens  combatans  des  Daulphinois ,  print  d'emblée  au 
point  du  jour  la  cité  de  Soissons  sur  le  seigneur  de 
Longueval,  qui  en  estoit  capitaine  de  par  le  Roy  et  le 
duc  de  Bourgongne.  Lequel  de  Longueval  se  saulva  à 
grant  peine,  à  pie,  pardessus  la  muraille ,  et  avecques 
lui  Robert  de  Saveuses  et  plusieurs  autres.  Laquelle 
cité  en  la  plus  grant  partie  fut  desnuée  de  tous  biens. 


CHAPITRE  GXGIX. 

Comment  la  Daulphine  fut  renvoiée  au  Daulphin  son  mari.  Et  le  siège 
de  Tours;  et  autres  matières. 

En  ce  mesme  temps,  par  le  consentement  du  roy 
de  France,  de  la  Royne  et  du  duc  de  Bourgongne,  fut 
renvoiée  honnorablement  jusques  en  Anjou  la  femme 
du  Daulphin  qui  avoit  esté  trouvée  à  la  prinse  de  Pa- 
ris, et  à  son  département  lui  furent  délivrées  toutes  ses 
bagues,  afin  que  ledit  Daulphin  feust  plus  enclin  de  ve- 
nir à  Paris  devers  le  Roy,  son  père.  Mais  ce  riens  n'y 
valu.  Car  ceulx  qui  le  gouvernoient  ne  l'eussent  jamais 
souffert.  Car  ilz  sçavoient  bien  que  se  il  y  retournoit, 
ilz  seroient  destituez  de  leurs  estatz. 

Et  aussi  vint  adonc  devers  lui  le  jeune  conte  d'Ar- 
maignac  *,  grandement  accompaigné  de  plusieurs  no- 
bles hommes,  lequel  lui  fîst  grant  plainte  de  la  cruelle 

1 .  Jean  IV,  comte  d'Armagnac ,  fils  aîné  de  Bernard  VII,  le 
connétable. 

mort  son  père,  le  connestable  de  France,  et  des  autres 
seigneurs  qui  naguères  avoient  esté  mis  à  mort  en  la 
cité  de  Paris.  Auquel  conte  d'Armaignac  fut  respondu 
par  ledit  Daulphin  et  son  conseil,  que  de  ceulx  qui 
avoient  esté  mis  à  mort  on  en  feroit  bonne  et  briefve 
justice,  en  temps  et  en  lieu. 

Et  adonc  icellui  Daulphin,  à  tout  grant  puissance 
de  gens  d'armes,  ala  mectre  le  siège  devant  la  \ille  de 
Tours  en  Touraine.  De  laquelle  estoient  capitaines 
messire  Guillaume  de  Rommenel,  chevalier,  et  Charles 
Labbé.  Lesquelz  dedens  briefz  jours  rendirent  la  ville 
au  Daulphin,  et  mesmes  se  tourna  ledit  Charles  Labbé 
de  son  parti  en  lui  faisant  serement,  et  les  gens  d'armes 
qui  estoient  avecques  lui  non  voulans  faire  ledit  sere- 
ment, eurent  sauf-conduit  pour  aller  où  bon  leur  sem- 
bla. En  laquelle  ville  de  Tours  demoura  ledit  Daulphin 
et  tout  son  estât  par  certain  espace  de  temps. 

Et  d'autre  part  le  duc  de  Bourgongne  qui  avoit  le 
Roy  et  la  Royne  du  tout  en  son  gouvernement,  se  fai- 
soient  toutes  besongnes  es  pays  à  eulx  obéissans,  à  son 
plaisir.  Et  pour  tant  que  par  lui  les  aides  du  Roy  que 
le  peuple  souloit  paier,  avoient  esté  mises  sus,  il  causa 
avecques  le  conseil  du  Roy  certains  mandemens,  con- 
tenans  qu'il  faloit  lesdictes  aides  paier  pour  secourir  à 
ladicte  cité  de  Rouen ,  laquelle  estoit  moult  traveillée 
par  le  siège  du  roy  d'Angleterre.  Et  de  fait  furent  re- 
mises sus.  Et  avecques  ce  fut  requis  aux  Parisiens  de 
prester  certaine  somme  de  pecune  pour  le  secours 
dessusdit.  Lesquelz  se  y  accordèrent  et  prestèrent  cent 
mille  francs,  par  condicion  que  de  chascune  queue  de 
vin  vendue  en  leur  ville  ilz  auroient  vu  deniers,  et  le 
recevroient  par  leurs  mains,  tant  qu'ilz  seroient  resti- 

tuez  de  ladicte  somme.  Et  pareillement  furent  levées 
grosses  aides  par  tous  les  pays  de  l'obéissance  du  Roy, 
c'estassavoir  en  l'éveschié  de  Beauvais  et  ou  bailliage 
d'Amiens  et  de  Vermendois,  et  ailleurs.  Desquelles 
finances  lever  et  cueillir  oudit  bailliage  d'Amiens,  fu- 
rent commis  maistre  Robert  le  Jeune,  advocat  en  par- 
lement, et  aucuns  autres  officiers,  pour  contraindre 
les  refusans.  ■> 

CHAPITRE  ce. 

Comment  ceulx  de  Rouen  envolèrent  devers  le  roy  Charles  pour  avoir 
secours.  L'ambaxade  envoiée  devers  le  roy  d'Angleterre;  et  plusieurs 
autres  matières. 

^  En  ces  propres  jours  fut  envoiée  devers  le  Roy  et 
son  conseil  ung  prestre  assez  aagé,  de  bon  entende- 
ment, par  les  asségez  de  Rouen ,  lequel  venu  audit 
lieu  de  Paris  fist  proposer  par  ung  frère  augustin , 
docteur,  nommé  Eustace  de  Paville  *  devant  le  Roy  et 
son  grant  conseil,  Testât  et  la  tribulacion  desdiz  assé- 
gez. Et  print  icellui  proposant  son  theume  :  Domine 
quid  faciemus ,  lequel  il  proposa  moult  sagement  et 
auctentiquement.  Et  après  qu'il  eut  finée  sadicte  pro- 
posicion,  icellui  prestre  dist  au  Roy  :  «  Très  excellent 
prince,  il  m'est  enjoint  de  par  les  habitans  de  la  ville 
de  Rouen  à  crier  contre  vous  sire  duc  de  Bourgongne, 
qui  avez  prins  le  gouvernement  du  Roy  et  de  son 
royaume,  le  grant  baro,  lequel  signifie  l'oppression 
qu'ilz  ont  des  Anglais,  et  vous  mandent  et  font  sçavoir 
par  moy,  que  se  par  faulte  de  vostre  secours  il  con- 

1 .  Eustache  de  Pavilly.  * 

vient  qu'ilz  soient  subjectz  au  roy  d'Angleterre ,  vous 
n'aurez  par  tout  le  monde  pires  ennemis  d'eulx,  et 
s'ilz  pevent,  ilz  destruiront  vous  et  vostre  généracion.  w 
Telles  et  semblables  paroles  remonstra  moult  ledit 
prestre  au  Roy  et  à  son  conseil,  et  après  qu'on  lui 
eut  fait  grande  récepcion ,  et  aussi  que  ledit  duc  de 
Bourgongne  lui  eut  promis  de  y  pourveoir  au  plus 
brief  que  faire  se  pourroit,  il  s'en  retourna  au  mieulx 
qu'il  peut,  portant  les  nouvelles  ausdiz  asségez.  Ettost 
après  le  roy  de  France  et  le  duc  de  Bourgongne  en- 
voièrent  leurs  ambaxadeurs  au  Pont-de-l'Arcbe  pour 
traicler  avecques  le  roy  d'Angleterre  de  la  paix  du  roy 
de  France  et  de  lui  ;  et  ala  avecques  lesdiz  ambaxa- 
deurs pour  moienner,  ledit  cardinal  d'Ursie  '.  En  la- 
quelle estoient  pour  le  roy  de  France,  l'évesque  de 
Beauvais,  maistre  Phelippe  de  Morviller,  premier  pré- 
sident en  parlement,  messire  Regnault  de  Foleville , 
chevalier,  messire  Guillaume  de  Champdivers ,  et  au- 
cuns autres.  A  l'encontre  desquelz  vindrent  de  par  le 
roy  d'Angleterre  le  conte  de  Varvich  et  autres,  et  vin- 
drent audit  Pont-de-l' Arche.  Et  dura  ceste  ambaxade 
environ  quinze  jours,  dedens  lequel  temps  ledit  cardi- 
nal ala  devers  le  roy  d'Angleterre,  à  son  siège  devant 
Rouen.  Duquel  et  des  autres  princes  il  fut  très  honora- 
blement receu.  Et  avoient  porté  les  dessusdiz  ambaxa- 
deurs de  France,  avec  eulx,  la  figure  de  Katherine, 
fille  dudit  Roy,  laquelle  fut  présentée  au  roy  d'Angle- 
terre et  lui  pleut  moult  bien.  Toutesfoiz,  pour  ce  qu'il 
fist  demandes  extraordinaires,  c'estassavoir  qu'on  lui 
donnast  avec  ladicte  fille  du  Roy,  cent  mille  escus 

i.  Le  cardinal  des  Ursins. 

d'or,  la  duchié  de  Normendie,  dont  il  avoit  jà  conquis 
une  partie,  la  duchié  d'Acquitaine,  le  conté  de  Pon- 
tieu  et  autres  seigneuries,  sans  tenir  en  ressort  du  roy 
de  France,  riens  ne  se  peut  concorder.  Et  aussi  les 
ambaxadeurs  dudit  roy  Anglois  firent  response  que  le 
roy  de  France  n'estoit  point  en  estât  pour  quoy  on 
peust  traicter  avecques  eulx,  et  que  le  Daulphin  son 
filz,  n'estoit  point  encores  roy,  et  au  duc  de  Bour- 
gongne  n'appartenoiî  point  de  traicter  des  héritages  du 
roy  de  France.  Après  lesquelles  choses  oyes  ledit  car- 
dinal et  les  ambaxadeurs  s'en  retournèrent  devers  le 
Roy,  la  Royne  et  le  duc  de  Bourgongne,  qui  nouvel- 
lement estoient  venus  de  Paris  à  Pontoise,  et  leur  ra- 
contèrent Testât  de  leur  ambaxade.  Et  dedens  briefz 
jours  ensuivans  ledit  cardinal  s'en  retourna  en  Avi- 
gnon devers  le  pape  Martin,  pour  ce  qu'il  sentoit  assez 
que  riens  ne  se  povoit  concorder  entre  les  trois  par- 
ties. Et  adonc  ceulx  de  la  cité  de  Rouen,  qui  sça voient 
assez  la  roupture  de  l'ambaxade  d'entre  les  deux  rois 
de  France  et  d'Angleterre,  voians  que  leur  secours 
mectoit  longuement  à  venir,  prindrent  ensemble  con- 
clusion de  saillir  dehors  à  puissance  et  combatre  ung 
des  sièges  du  roy  d'Angleterre,  et  puis  de  là  aler  qué- 
rir ledit  secours.  Si  se  trouvèrent  bien  dix  mille  com- 
batans  et  la  ville  bien  gardée,  et  fut  ordonné  que  chas- 
cun  feust  bien  garny  de  vivres  pour  deux  jours.  Et 
quant  tout  fut  prest  pour  acomplir  leur  entreprinse 
et  que  desjà  en  avoit  bien  sailli  deux  mille  sur  les  lo- 
gis du  Roy,  où  ilz  avoient  fait  grant  dommage,  et 
aussi  que  les  autres  les  dévoient  suivir  par  la  porte  de- 
vers le  chastel  et  commençoient  à  yssir,  mais  (sic)  il 
advint  que  secrètement  et  par  mauvaistié  on  avoit  cyé 

les  poultres  '  et  les  atacbes  qui  soustenoient  le  pont, 
pour  quoy  tantost  qu'ilz  commencèrent  à  monter  sus, 
rompy,  et  cheirent  plusieurs  es  fossez,  desquelz  une 
partie  furent  mors  et  perdus,  et  les  autres  furent  dure- 
ment blëcez.  De  laquelle  adventure  ilz  furent  moult 
esmerveillez,  et  tantost  se  re trahirent  à  une  autre  porte 
pour  secourir  et  aider  leurs  gens.  Si  les  firent  retraire 
et  rentrer  dedens  la  ville.  Mais  ains  qu'ilz  les  peussent 
ravoir,  perdirent  plusieurs  de  leurs  gens,  et  d'autre 
part  avoient  fait  grant  dommage  à  leurs  ennemis. 
Après  laquelle  besongne  on  commença  moult  à  mur- 
murer contre  l'onneur  de  messire  Guy  le  Boutiller,  et 
fut  mescreu  d'avoir  fait  syer  ledit  pont.  Et  tost  après 
ceste  besongne  trespassa  Laghen,  bastard  d'Arly,  de 
maladie  qui  lui  survint.  Pour  la  mort  duquel  ceulx 
de  la  communaulté  furent  moult  desconfortez.  Car, 
comme  dit  est  ailleurs,  ilz  se  fioient  plus  en  lui  qu'en 
nul  des  autres  capitaines. 

Item ,  en  ce  temps ,  messire  Jehan  de  Luxembourg 
print  en  mariage  Jehanne  de  Béthune,  fille  et  héritière 
du  viconte  de  Meaulx  ',  laquelle  paravant  avoit  eu 
épouse  Robert  de  Bar,  conte  d'Aumarle  et  de  Sois- 
sons,  et  avoit  une  filette  de  l'aage  de  trois  ans  ou  en- 
viron, héritière  des  dessusdiz  contez.  Lequel  mariage 
fut  traictié  en  partie  en  la  faveur  dudit  Jehan  de  Bour- 
gongne  et  de  son  filz,  le  conte  de  Charrolais,  et  par 
ainsi  ledit  de  Luxembourg  eut  de  grans  seigneiu^ies  en 


1.  On  avoit  scié  les  poutres. 

2.  Par  contrat  du  23  novembre  1418  (voy.  le  P.  Ans,,  t.  III, 
p.  725).  Ce  Jean  de  Luxembourg,  II*  du  nom ,  était  fils  de  Jean 
de  Luxembourg,  comte  deSaint-Pol  et  de  Marguerite  d'Enghien. 

gouvernement.  Et  dedens  ung  an  ensuivant  eut  de  la- 
dicte  dame  un  fiiz,  lequel  mouru  jeune,  et  aussi  le 
duc  de  Bourgongue  lui  rendi  plusieurs  seigneuries, 
c'estassavoir  Dinquerque  %  Varneston  et  autres,  les- 
quelles il  tenoit  en  sa  main  comme  confisquées,  pour 
ce  que  ledit  messire  Robert  de  Bar  en  son  vivant  te- 
noit parti  contraire  à  lui. 


CHAPITRE  CCI. 

Comment  grant  assemblée  fu  faicte  pour  lever  le  siège  de  Rouen,  et 
l'ambaxade  que  de  rechef  firent  les  asségez.  Et  autres  matières. 

Or  convient  retourner  à  Testât  et  gouvernement 
du  roy  de  France  et  du  duc  de  Bourgongne.  Vérité 
est  que  pour  pourveoir  à  la  délivrance  de  ceulx  de 
Rouen,  mandèrent  gens  d'armes  en  plusieurs  parties 
du  royaume  où  ilz  estoient  obéis,  lesqueiz  y  vindrent 
en  très  grant  nombre.  Et  se  faisoit  ce  mandement  ou 
nom  du  Roy,  à  venir  entour  de  Beauvais.  Entre  les- 
queiz y  vindrent  à  grant  puissance  les  seigneurs  de 
Picardie  et  autres  soubz  eulx  ,  qui  avoient  acoustumé 
de  porter  armes,  et  en  furent  les  pays  oii  ilz  passèrent 
et  séjournèrent,  moult  traveillez.  Et  adonques  le  Roy, 
la  Royne,  le  duc  de  Bourgongne  et  tout  leur  estât,  de 
Pontoise  vindrent  à  Beauvais ,  afin  d'avoir  vivres  plus 
habundamment.  Ouquel  lieu  furent  tenus  plusieurs 
destrois  consaulx  pour  avoir  advis  comment  on  se- 
courroit  ceulx  de  Rouen.  Mais  on  ne  povoit  veoir  ne 
trouver  manière  raisonnable  que  faire  se  peut,  pour 

1 ,  Dunkerque. 

la  division  qui  estoit  entre  le  Daulpbin  et  le  duc  de 
Bourgongne,  et  avec  ce,  que  le  roy  d'Angleterre  estoit 
trop  puissant  et  fort  acompaigné.  Et  pour  tant,  de  plus 
en  plus  on  manda  gens  d'armes  et  arbalestriers  par 
les  bonnes  villes  de  l'obéissance  du  Roy.  Et  y  vin- 
drent  ceulx  de  Tournay  en  grande  ordonnance ,  et  de 
plusieurs  autres  lieux. 

Et  pendant  que  le  Roy  et  le  duc  de  Bourgongne  es- 
toient  à  Beauvais,  vindrent  devers  eulx  quatre  gentilz 
hommes  et  quatre  bourgois  de  ladicte  ville  de  Rouen, 
envolez  pour  signifier  audit  Roy  le  misérable  estât  de 
ladicte  cité.  Lesquelz,  en  la  présence  du  Roy,  dudit 
duc  de  Bourgongne  et  de  tout  le  conseil,  dirent  com- 
ment plusieurs  millers  de  gens  estoient  jà  mors  de 
fain  (sic)  dedens  ladicte  ville,  et  que  dès  l'entrée  d'oc- 
tobre ilz  estoient  contrains  de  menger  chevaulx , 
chiens  et  chas,  souris  et  ras  et  autres  choses  non  ap- 
partenans  à  user  à  créature  humaine ,  et  avecques  ce 
avoient  jà  bouté  hors  de  leur  ville  bien  douze  mille 
povres  gens,  hommes ,  femmes  et  enfans ,  desquelz  la 
plus  grant  partie  estoient  mors  dedens  les  fossez  de  la 
ville  piteusement,  et  souvent  faloit  que  les  bonnes  gens 
et  pitéables  tirassent  les  enfans  nouveaulx  nez  des 
femmes  ençaintes  qui  estoient  en  leurs  fossez,  en  pen- 
niers,  amont,  pour  faire  baptiser  et  après  les  rendre 
aux  mères ,  et  moult  en  mouroient  sans  estre  chres- 
tiennez.  Lesquelles  choses  estoient  griesves  et  moult 
piteuses,  tant  seulement  à  oyr  racompter.  Et  adonc 
dirent  :  a  Vous  nostre  sire  le  Roy,  et  vous  noble  duc 
de  Bourgongne ,  les  bonnes  gens  de  Rouen  vous  ont 
jà  par  plusieurs  foiz  fait  signifier  et  fait  savoir  la  grant 
neccessité  et  deslresse  qu'ilz  seuffrent  pour  vous,  à 

quoy  n'avez  encores  pourveu  comme  promis  avez,  et 
pour  tant,  ceste  derrenière  foiz  sommes  devers  vous 
envolez  de  par  lesdiz  asségez  [pour  vous  nunchier*] 
que  se  dedens  briefz  jours  ilz  ne  sont  secourus,  ilz  se 
rendront  au  roy  d'Angleterre,  et  dès  maintenant, 
se  ce  ne  faictes ,  ilz  vous  rendent  la  foy ,  serement , 
loyaulté,  service  et  obéissance  qu'ilz  ont  à  vous.  » 
Auxquelz  fu  respondu  par  le  Roy,  le  duc  de  Bour- 
gongne  et  son  conseil,  bénignement,  que  encores 
n'estoit  point  la  puissance  du  Roy  si  grande  que  pour 
lever  ledit  siège,  dont  moult  leur  desplaisoit ,  mais , 
au  plaisir  de  Dieu,  bien  brief  seroient  secourus.  Et  ilz 
demandèrent  dedens  quel  terme.  A  quoy  ledit  duc  fist 
response  que  ce  seroit  dedens  le  quatorzième  jour 
après  Noël.  Et  sur  ce  s'en  retournèrent  dedens  ladicte 
ville  de  Rouen  au  mieulx  qu'ilz  porent,  à  grant  péril, 
pour  le  danger  des  asségans ,  et  racomptèrent  à  leurs 
gens  ce  qu'ilz  avoient  besongné. 

En  oultre  iceulx  asségez  de  mal  en  pis  estoient  en 
grant  détresse,  et  n'est  nul  qui  sceust  racompter  les 
grans  misères  et  povretez  que  le  menu  peuple  y  souf- 
fry  de  famine.  Car,  comme  il  fut  sceu  véritablement, 
il  y  mouru  durant  ledit  siège,  oultre  le  nombre  de  cin- 
quante mil  personnes  par  ladicte  famine.  Et  mesme- 
ment  les  aucuns  quant  ilz  venoient  porter  viandes  par 
les  rues,  comme  tous  désespérez  y  couroient  pour  les 
tolir,  et  souvent  en  ce  faisant  souffroient  qu'on  les 
bateist  et  navrast  cruellement.  Car  par  l'espace  de 
trois  mois  entiers  ne  furent  vendus  quelzques  vivres 

i.  Pour  vous  annoncer.  Ces  mots,  omis  dans  notre  texte,  sont 
tirés  du  Suppl.  fr.  93. 

sur  les  marchez,  ainçois  les  vendoit-on  à  couvert,  et 
ce  que  (sic)  para  vaut  le  siège  estoit  vendu  un  g  denier 
du  Roy,  on  le  vendoit  lors,  vingt,  trente  ou  quarante 
deniers,  et  encores  pour  nulle  finance  n'en  povoit  re- 
couvrer le  povre  peuple.  Pour  quoy  durant  le  siège , 
comme  dit  est,  y  eut  dedens  icelle  ville  moult  de  tri- 
bulacions,  lesquelles  seroient  trop  longues  à  racomp- 
ter.  Et  povoit  estre,  quant  les  ambaxadeurs  dont  des- 
sus est  faicte  mencion  retournèrent  devers  le  Roy  et  le 
duc  de  Bourgongne,  environ  demy  décembre. 

Durans  lesquelles  tempestes,  messire  Jaques  de  Ha- 
recourt  et  le  seigneur  de  Moreuil  assemblèrent  deux 
mil  combatans  ou  environ,  lesquelz  ilz  menèrent  à 
deux  lieues  près  desdiz  Anglois  et  de  leur  siège,  en  en- 
tencion  de  faire  sur  iceulx  aucune  destrousse ,  et  de 
fait  se  mirent  en  embusche  en  deux  lieux  à  l'avantage, 
assez  près  l'un  de  l'autre,  pour  veoir  leurs  ennemis 
venir,  et  après  ordonnèrent  leurs  coureurs,  bien  six 
vingts  hommes  d'armes,  lesquelz  alèrent  fèrir  en  ung 
vilage  assez  près  du  siège,  où  il  y  avoit  aucuns  Eln- 
glois,  qui  tantost  furent  mors  et  prins,  si  non  ceiilx  qui 
par  leurs  bons  chevaulx  se  saulvèrent  et  fouirent  à  leur 
ost,  très  fort  crians  A  l'arme  !  disans  qu'ilz  avoient 
veuz  les  François  en  grant  nombre.  Et  adonc  soudai- 
nement tous  les  Anglois  du  siège  furent  esmeuz  et  mis  ■ 
en  armes.  Et  incontinent  le  roy  d'Angleterre  com- 
manda au  seigneur  de  Gornouaille  qu'il  montast  à 
cheval,  à  tout  six  cens  combatans,  et  alast  sçavoir 
quelz  gens  c'estoient.  Lequel  de  Gornouaille  sans  dé- 
lay,  à  tous  les  dessusdiz,  s'en  ala  très  vigoreusement , 
menant  avecques  lui  de  ceulx  qui  avoient  apporté  les 
nouvelles,  et  assez  tost  trouva  les  coureurs  des  Fran- 

çois.  Lesquelz ,  voians  lesdiz  Anglois  en  trop  grant 
nombre  pour  eulx,  retournèrent  tantost  en  tirant  très 
fort  devers  leur  embusebe ,  auxquelz  ilz  noncèrent  la 
venue  des  dessusdiz  Anglois.  Et  ledit  de  Cornouaille 
par  bonne  ordonnance  chevaucba  très  vistement  après 
eulx,  et  tant  les  approucha  que  tout  pleinement  po- 
voient  veoir  l'un  l'autre.  Et  lors  les  François  estans 
en  embusebe,  comme  dit  est,  se  mirent  les  aucuns  en 
ordonnance,  pour  aler  vers  leurs  ennemis  et  les  autres 
en  la  plus  grant  partie,  tournèrent  le  dos,  et  se  mirent 
en  fuite  *.  Pour  quoy  les  dessusdiz  Anglois  ce  voians, 
de  bardi  courage  effondrèrent  en  eulx,  et  finablement 
les  mirent  en  desroy,  a  très  petite  perte  de  leurs  gens 
et  à  la  grant  confusion  desdiz  François.  Car  ce  jour  y 
furent,  que  mors  que  prins,  bien  douze  vingts  bommes 
d'armes,  entre  lesquelz  y  fut  prins  le  seigneur  de  Mo- 
reul.  Butor,  bastard  de  Croy,  et  plusieurs  autres  gen- 
tilz  bommes  de  noble  estât.  Mais  ledit  messire  Jaques 
de  Harecourt  avec  les  autres  se  saulva  par  bon  cbeval. 
Pour  laquelle  victoire  ledit  de  Cornouaille,  à  tous  ses 
prisonniers,  s'en  retourna  audit  siège  moult  joieux. 

CHAPITRE    GCII. 

Comment  la  ville  et  cité  de  Rouen  fut  rendue  au  roy  d'Angleterre.  Et 
autres  matières. 

En  après  le  roy  de  France,  la  Roy  ne,  sa  femme,  et 
le  duc  de  Bourgongne,  estans  à  Beauvais,  comme  dessus 

i.  La  fin  de  cette  phrase,  inintelligible  dans  notre  texte,  est 
prise  sur  le  Suppl.  fr.  93. 

est  dit,  et  avecques  eux  moult  d'autres  grans  seigneurs 
tant  d'église  comme  séculiers,  tindrent  plusieurs  con- 
saulx  pour  savoir  comment  et  par  quelle  manière  on 
pourroit  bailler  secours  à  ceulx  de  la  cité  de  Rouen. 
Mais  en  la  conclusion  fut  advisé  que  le  Roy  et  le  duc 
de  Bourgongne  n'estoient  point  de  présent  assez  puis- 
sans  pour  combatre  le  roy  d'Angleterre ,  ne  lever  son 
siège.  Et  pour  tant,  on  donna  congié  à  la  plus  grant 
partie  des  gens  d'armes  qu'on  avoit  assemblez  et  ceulx 
des  bonnes  villes,  excepté  aucuns  qui  furent  mis  en 
garnison  sur  les  frontières,  tant  contre  les  Anglois 
comme  aussi  contre  les  Daulphinois. 

Après  lesquelles  conclusions  dessusdictes,  le  Roy,  la 
Royne  et  le  duc  de  Bourgongne ,  a  compaigne  de 
Bourguignons  et  autre  grant  nombre  de  gens  d'armes, 
se  partirent  de  Beauvais,  et  par  Creil  et  Laigny-sur- 
Marne  s'en  alèrent  à  Prouvins.  Pour  laquelle  départie 
maintes  gens  furent  fort  esmer veillez.  Si  furent  ces 
nouvelles  noncées  à  ceulx  de  la  cité  de  Rouen ,  et 
leur  fu  mandé  secrètement  par  le  duc  de  Bourgon- 
gne qu'ilz  traictassent  pour  leur  salvacion  au  roy 
d'Angleterre  au  mieulx  qu'ilz  pourroient ,  et  que 
aultrement  n'y  povoient  pour\eoir.  Et  quant  les  nou- 
velles dessusdictes  furent  espandues  et  publiées  en 
icelle  ville,  il  ne  fault  point  demander  s'il  y  eut  grant 
dueil  fait.  Car ,  pour  vray,  tous  les  habitans  généra- 
lement eurent  si  grant  tristesse  au  cuer  que  plus  ne 
povoient,  et  quant  à  la  plus  grant  partie  des  gens 
d'armes ,  ilz  estoient  moult  esmerveillez  par  quelle 
manière  ils  pourroient  saillir  du  danger  où  ilz  estoient. 
Néantmoins  aucuns  des  capitaines  et  avecques  eulx 
des  plus  notables  de  la  ville,  les  reconfortèrent  ce 

qu'ilz  porent,  et  après  s'assemblèrent  en  la  maison  de 
ville  pour  avoir  conseil  l'un  avec  l'autre  comment  ilz 
se  auroient  à  conduire  envers  le  roy  d'Angleterre.  En 
la  fin  duquel  conseil  fut  conclud  et  advisé,  que  puis 
qu'ilz  avoient  perdue  l'espérance  d'estre  secourus  par 
le  roy  de  France  et  le  duc  de  Bourgongne ,  et  avec- 
ques  ce  qu'ilz  n'avoient  plus  quelzque  vivres  pour 
eulx  entretenir,  il  convenoit  par  neccessité  qu'ilz  traic- 
tassent  avec  leurs  adversaires.  Et  lors  envoièrent  ung 
hërault  devers  le  roy  d'Angleterre  pour  avoir  ung 
sauf-conduit  pour  six  hommes ,  à  aler  devers  luy  ;  le- 
quel sauf-conduit  leur  fut  envoyé.  Si  ordonnèrent  à 
faire  ceste  ambaxade  deux  hommes  d'église,  deux 
gentilz  hommes  et  deux  bourgois ,  lesquelz  estoient 
sages,  prudens  et  bien  éloquens.  Et  alèrent  tout  droit 
devers  la  tente  du  Roy.  Mais  ilz  furent  conduis  par  ses 
gens  au  logis  de  l'arcevesque  de  Cantorbie ,  qui ,  de 
par  le  roy,  avec  le  conte  de  Varvich ,  avoit  la  charge 
de  traicter.  Et  après  qu'ilz  furent  ensemble,  y  eut  plu- 
sieurs matières  ouvertes  à  sçavoir  à  quelle  fin  ilz 
pourroient  venir.  Mais  pour  ceste  foiz  ne  porent  on- 
ques  obtenir  ne  avoir  quelque  traictié,  si  non  que 
tous  les  hommes  d'icelle  ville  se  meissent  en  la  franche 
voulenté  dudit  roy  d'Angleterre.  Et  sur  ce  iceulx  am- 
baxadeurs  s'en  retournèrent  en  leur  ville  sans  autre 
chose  faire.  Et  de  rechef  assemblèrent  grant  nombre 
des  plus  notables  avec  aucuns  de  la  communaulté, 
présens  lesquelz  firent  leur  relacion ,  qui  leur  sembla 
estre  moult  estrange,  et  fu  dit  par  tous  ceulx  là  estans 
que  mieulx  aymeroient  à  vivre  ou  à  mourir  tous  en- 
semble en  combatant  leurs  ennemis,  que  eulx  mectre 
en  la  siibjection  d'icellui  roy.  Si  se  départirent  pour 

celliii  jour  sans  riens  conciurre.  Et  lendemain  revin- 
drent  ensemble  en  très  grant  multitude,  et  après  plu- 
sieurs parlemens,  finablement  furent  tous  d'opinion  de 
mectre  un  pan  de  mur  sur  estaies  pardevers  la  ville,  et 
après  eulx  armer,  et  tous  ensemble,  hommes,  femmes 
et  enfans ,  quant  ilz  auroient  premièrement  bouté  le 
feu  en  divers  lieux  parmy  la  ville,  ilz  abatroient  ledit 
pan  de  mur  es  fossez,  et  s'en  yroient  tous  où  Dieu  les 
vouldroit  conduire.  Si  se  départirent  sur  intencion  de 
lendemain  par  nuit  mectre  à  exécucion  leur  entre- 
prinse.  Mais  il  advint  que  le  roy  d'Angleterre  fut 
de  ce  adverti,  et  pour  tant  que  tout  son  désir  estoit 
de  avoir  la  dessusdicte  ville  entière  en  son  obéis- 
sance ,  fist  feintement  remander  lesdiz  ambaxadeurs 
dont  dessus  est  faicte  mencion,  par  l'arcevesque  de 
Cantorbie,  avecques  lequel  et  autres  à  ce  commis  fu 
tant  traictié  que  les  parties  furent  d'accord  par  la  ma- 
nière cy-après  déclairée  : 

Premièrement  fut  ordonné  que  ledit  roy  d'Angle- 
terre auroit  de  tous  les  bourgois  et  babitans  demou- 
rans  en  ladicte  ville  de  Rouen  la  somme  de  trois  cens 
et  soixante  cinq  mille  escus  d'or,  du  coing  de  France, 
et  trois  hommes  à  faire  sa  voulenté,  lesquelz  furent 
nommez.  C'estassavoir  maistre  Robert  de  Linet,  vi- 
caire général  de  l'arcevesque  de  Rouen,  lequel  durant 
ledit  siège  s'estoit  gouverné  et  conduit  moult  preudom- 
méement  ;  le  second  fut  ung  bourgois  nommé  Jehan 
Jourdain,  qui  avoit  eu  le  gouvernement  des  cannon- 
niers  ;  le  troisième  fut  nommé  Alain  Blanchard ,  (jui 
estoit  capitaine  du  menu  commun  et  avoit  esté  le  prin- 
cipal de  ceulx  qui  à  l'autre  foiz  avoient  mis  à  mort 

messire  Raoul  de  Gaucourt  bailli  de  Rouen,  duquel 
en  autre  lieu  est  l'aicte  mencion. 

Et  avecques  ce  tous  universellement  les  dessusdiz 
habitans  jureroient  au  dessusdit  roy  et  à  ses  succes- 
seurs à  tenir  foy,  loyaulté,  service  et  toute  obéissance, 
moiennant  qu'il  les  promectoit  de  les  garder  et  défen- 
dre à  rencontre  de  tous  ceulx  qui  force  et  violence 
leur  vouldroient  faire,  et  aussi  les  tendroit  en  leurs 
privilèges ,  franchises  et  libériez ,  lesquelles  ilz  possé- 
doient  du  temps  du  roy  saint  Loys. 

Et  oultre  fut  ordonné  que  tous  ceulx  et  celles  qui  se 
vouldroient  partir  de  ladicte  ville  s'en  yroient  tout 
franchement,  vestus  tant  seulement  d'aucuns  de  leurs 
babis,  et  le  surplus  demourroit  confisqué  au  roy. 

Et  après  fut  aussi  ordonné  que  toutes  les  gens 
d'armes  mectroient  tous  leurs  biens  généralment  en 
certains  lieux  déclairez,  et  après  qu'ilz  auroient  fait 
serement  au  roy  de  eulx  point  armer  à  l'encontre  de 
lui  ung  an  durant,  il  leur  feroit  bailler  sauf-conduit  et 
les  feroit  mener  et  conduire  oultre  ses  destrois,  vestus 
chascun  de  ses  habis  acoustumez,  à  pié,  le  baston  au 
poing. 

(^:      ■   ■     ' 

Après  lesquelz  traictiez  accordez  et  paracomplis  et 
que  ledit  roy  eut  pièges  d'entretenir  les  choses  des- 
susdictes,  ceulx  de  la  ville  en  nombre  compétent  alè- 
rent  querre  vivres  à  leur  plaisir  en  l'ost  du  roy  d'An- 
gleterre, desquelz  vivres  il  y  avoit  grant  habondance, 
et  n'y  valoit  la  char  d'un  mouton  que  vi  s.  p.  Lequel 
traictié  fut  du  tout  parfait  le  sixiesme  jour  de  janvier, 
de  cest  an  mil  quatre  cent  dix  huit. 

Elle  jeudi  ensuivant  dix-neuviesme  jour  dudit  moys, 

ledit  roy  d'Angleterre  enlra  en  grant  Iriumphe  et  bo- 
bantdedens  icelle  ville  de  Rouen,  acompaigné  des  sei- 
gneurs de  son  sang  et  autres  nobles  en  très  grant  nom- 
bre. Et  avoit  ung  paige  derrière  lui  sur  ung  moult 
beau  coursier,  portant  une  lance  à  laquelle  d'emprès 
le  fer  avoit  ataché  une  queue  de  renard  en  manière 
de  ponnonceau,  en  quoy  aucuns  saiges  notoient  moult 
de  choses.  Et  à  son  entrée,  qui  fut  environ  deux 
heures  après  midi,  furent  sonnées  toutes  les  cloches 
de  la  ville.  A  l'encontre  duquel  alèrent  les  gens  d'é- 
glise, c'estassavoir  les  abbez  mitrez  et  tous  les  autres, 
vestus  de  vestemens  d'église,  portans  plusieurs  reli- 
ques. Et  en  chantant  menèrent  ledit  roy  jusques  à  la  ' 
grant  église  cathédrale  de  Nostre-Dame,  et  là  devant 
le  portail  descendit  à  pié  et,  le  chef  nu,  entra  révérem- 
ment  en  l'église,  en  laquelle,  à  genoulx,  il  fist  son 
oraison  devant  le  grant  autel ,  et  après  s'en  ala  loger 
dedens  le  chastel ,  et  les  autres  chascun  où  ilz  porent 
le  mieulx.  Laquelle  ville  de  Rouen  ainsi  conquise  par 
icellui  roy  et  toute  Normendie,  avait  esté  en  l'obéis- 
sance des  roys  de  France  depuis  l'espace  de  deux  cent 
et  quinze  ans,  que  le  roy  Philippe  le  Conquérant,  aïeul 
de  saint  Loys,  l'avoit  conquise  sur  le  roy  Jehan  d'An- 
gleterre comme  confisquée  par  le  jugement  des  pers 
de  France. 

Et  lendemain ,  ledit  roy  d'Angleterre  fist  coper  la 
teste  à  Alain  Blanchart,  capitaine  du  commun  de 
Rouen.  Et  les  deux  autres  qui  estoient  à  sa  voulenté 
furent  depuis  délivrés  en  paiant  certaine  somme  de 
pécune.  Et  après  fist  yssir  la  garnison  par  la  porte  du 
pont,  lesquelz,  comme  dit  est,  tout  à  pié,  en  costiant 
Seine  jusques  au  pont  Saint-George  par  lequel  on  les 

fist  rapasser,  et  là  par  les  commis  du  roy  Anglois  fu- 
rent tous  tastez  et  espluchez,  et  leur  fu  osté  or,  argent, 
vaisselle,  joyaulx  et  autres  bagues  s'ilz  les  avoient,  et 
leur  bailla  Ven  tant  seulement  deux  sols  parisis,  et 
mesmement  aucuns  gentilz  hommes  furent  dévestuz 
de  leurs  bonnes  robes  fourrez  de  martres  et  chargées 
d'orfaverie,  et  leur  furent  par  lesdiz  Anglois  baillez 
autres  habitz   de   mendre  pris.   Pour   quoy   aucuns 
d'iceulx  de  ladicte  garnison  estans  derrière ,  voians 
comme  dit  est  leurs  compaignons  estre  ainsi  destrous- 
sez, gectèrent  plusieurs  bourses  et  trousselès  dedens 
Seine  tout  coiement,  dedens  lesquelz  avoit  or  et  ar- 
gent et  autres  bons  joiaulx,  et  en  y  avoit  aucuns  qui 
avoient  fait  ferrer  leurs  aguillètes  de  pièces  d'or  pour 
les  porter  plus  secrètement.   Et  après  qu'ilz   furent 
passez  le  pont  Saint-George,  s'en  alèrent  tous  jusques 
à  Pontoise,  et  là  se  départirent  en  plusieurs  lieux,  si 
non  les  seigneurs,  qui  alèrent  devers  le  roy  de  France 
et  le  duc  de  Bourgongne,  à  Prouvins.  Et  messire  Gui 
le  Boutiller,  qui  paravant  estoit  capitaine  de  Rouen, 
se  rendit  anglois  et  fist  serement  au  roy  d'Angleterre, 
en  délaissant  son  souverain  et  naturel  seigneur  le  roy 
de  France,  dont  moult  fut  blasmé  et  reprouché  de 
plusieurs  François,  et  pareillement  se  rendirent  anglois 
avecques  lui  plusieurs  de  ses  gens.  Auquel  messire  Guy, 
qui  estoit  natif  de  Normandie,  fut  rendue  sa  terre,  et 
avec  ce  fut  commis  lieutenant  du  duc  de  Clocestre, 
lequel  par  ledit  roy  d'Angleterre  fu  fait  nouvel  capi- 
taine de  Rouen. 

Pour  la  reddicion  de  laquelle  ville  la  crainte  dudit 
roy  d'Angleterre  fut  si  grande  sur  les  marches  de  Nor- 
mandie jusques  à  Pontoise,  Beauvais  et  Abbeville,  que 

la  plus  grant  partie  des  bonnes  villes  et  fortresses  se 
rendirent  à  lui  sans  cop  férir,  c'estassavoir  Caudebec, 
Monstierviller,  Dieppe,  Fescamp,  Arques,  Neufchastel 
de  Nicourt  *  et  Monceaulx.  Et  à  l'autre  costé  sur  Seine 
et  autres  marches,  Vernon,  Mante,  Gournay,  Honne- 
fleu*,  Ponteau  de  mer,  Chasteau  Moulineau,  le  Trait, 
Tancarville,  Abrecher,  Maulevrier,  Valemont,  Neuf- 
ville  de  r Encombre,  Fontaines  le  Bourg,  Préaulx, 
Nongon,  Dourville,  Longempré,  Saint-Germain  sur 
Cailli,  Baudemont ,  Bray,  Villeterre ,  Chalesmesnil , 
Les  Boulles,  Galincourt,  Ferry  Fontaines,  le  Bec  Cré- 
pin ,  Bacqueville  et  moult  d'autres.  Dedens  lesquelles 
places  le  roy  d'Angleterre  mist  partout  garnison  de  ses 
gens.  Et  portoient  communément  ceulx  du  pays  la 
croix  vermeille,  et  en  y  eut  plusieurs  qui  se  commen- 
cèrent à  armer  avecques  les  Anglois,  non  pas  gens  de 
grant  auctorité.  Car  peu  fut  sçeu  pour  ce  temps  que 
nulz  seigneurs  ne  autres  nobles  hommes  se  meissent 
ou  tournassent  du  parti  desdiz  Anglois.  Et  quant  aux 
habitans  delà  cité  de  Rouen,  tous  généralment  firent 
serement  au  commis  dudit  roy  anglais,  c'estassavoir 
ceulx  qui  vouldrent  demourer  dedens  ladicte  ville  de 
Rouen,  et  leur  convint  bailler  caucion  chascun  en- 
droit soy  de  paier  ce  de  quoy  ilz  seroient  assis  pour 
la  somme  de  trois  cent  et  soixante-cinq  mille  escuz 
d'or,  dont  dessus  est  faicte  mencion.  Et  si  furent  con- 
trains de  non  yssir  de  leur  ville  sans  avoir  chascun 
une  bullete  du  roy,  et  aussi  les  convint  avoir  à  tous 
autres  du  pays  qui  estoient  soubz  la  dominacion  dudit 

roy  d'Angleterre.  Lesquelles  bulletes  coiistoient  chas- 
cune  quatre  sols  parisis,  monnoie  de  France.  A  cause 
desquelles,  très  grandes  finances  furent  levées  au 
prouffit  du  roy  et  de  ses  gouverneurs. 

CHAPITRE  CGIII. 

Comment  le  chastel  de  Coucy  fut  prins  par  les  prisonniers  qui  estoient 
dedens,  et  autres  besongnes. 

Environ  la  Chandeleur  l'an  dessusdit,  Pierre  de 
Sainte-Treille,  qui  estoit  capitaine  du  cliastel  de  Coucy 
de  par  le  duc  d'Orléans  prisonnier  en  Angleterre,  fut 
trahy  par  aucuns  de  ses  serviteurs ,  c'estassavoir  son 
cousturier,  son  fourrier  et  son  maresclial.  Lesquelz, 
après  qu'ilz  eurent  traiclié  avec  aucuns  des  Bourgui- 
gnons qui  estoient  prisonniers  léans  en  grant  nombre, 
en  mirent  partie  dehors  et  alèrent  secrètement  par 
nuit  hurter  à  l'uis  de  la  chambre  dudit  capitaine,  qui 
estoit  couché  en  une  forte  tour.  Et  adonc  vint  ouvrir 
l'uis  ung  varlet  qui  couchoit  en  ladicte  chambre ,  et 
demanda  qu'ilz  vouloient ,  et  ledit  cousturier  lui  dist 
qu'il  avoit  oublié  une  pièce  de  la  robe  de  son  maistre 
que  naguères  il  avoit  léans  taillée.  Et  quant  l'uis  fut 
ouvert,  saillirent  léans  six  hommes  bien  enbastonnez , 
et  incontinent  occirent  ledit  capitaine  et  son  varlet, 
et  de  là  alèrent  en  une  autre  tour  où  estoient  enfer- 
mez autres  prisonniers,  c'estassavoir  le  seigneur  de 
Santers,  Lionnet  de  Bournonville  et  aucuns  autres 
gentilz  hommes ,  lesquelz  après  que  de  eulz  ilz  eurent 
eu  certaines  promesses,  les  mirent  dehors,  et  puis  d'un 
commun  accord  prindrent  et  occirent  le  guet,  les  por- 

tiers  et  autres  non  estans  de  leur  partie ,  et  commen- 
cèrent à  crier  à  haulte  voix  :  Vi^e  Bourgongne  !  Et 
adonc  ung  gentil  homme  nommé  Burteul  de  Hume- 
reules,  et  ung  sien  varlet,  qui  estoient  prisonniers  de- 
dens  la  grosse  tour,  oyans  le  cry  dessusdit,  rompirent 
de  force  l'uis  de  la  basse  chambre  de  la  tour  où  ilz 
estoient  enfermez ,  et  vindrent  jusques  au  pont  de  la- 
dicte  tour.  Durant  laquelle  tempeste,  Estienne  de  Vi- 
gnoles,  autrement  nommé  La  Hire,  ung  moult  vaillant 
capitaine  du  Daulphin,  duquel  et  de  ses  vaillances 
sera  cy-après  moult  parlé,  lequel  estoit  en  la  ville  avec 
foison  de  gens  d'armes,  oy  la  nouvelle  de  la  prinse  et 
effroy  dessusdit  par  aucuns  des  gens  du  capitaine  qui 
s'estoient  avalez  jus  de  la  muraille ,  et  aussi  avoit  une 
trompeté  faisant  le  guet  en  la  haulte  plommée,  qui 
sonna  très  fort  à  Tarme,  et  tantost  ledit  La  Hire  se 
arma  et  toutes  ses  gens,  et  vindrent  jusques  au  pont 
pour  assaillir  et  reconquerre  ledit  chastel.  Mais  le  des- 
susdit Burtel  trouva  manière  de  monter  amont  sur  la- 
dicte  plommée,  et  commença  bien  et  roidement  à  gec- 
ter  pierres  aval,  et  d'autre  part  les  autres  se  mirent  en 
défense.  Pour  quoy  La  Hire  et  ceulx  qui  estoient  avec 
lui,  voians  qu'ilz  perdoient  leur  temps,  se  retrahirent 
dedens  ladicte  ville  jusques  à  ce  qu'il  fut  jour,  et 
adonc  s'armèrent  et  prindrent  toutes  leurs  bagues  et 
montèrent  à  cheval.  Et  après  qu'ilz  eurent  fait  occire 
piteusement  soixante  prisonniers ,  qui  estoient  es  pri- 
sons de  la  ville,  se  partirent  de  là  et  s'en  alèrent  à 
Guise.  Pour  lequel  partement,  ceulx  qui  avoient  prins 
le  chastel  furent  très  joieux  et  commencèrent  fort  à 
mectre  les  mains  à  l'euvre  et  visiter  les  biens  d'icellui, 
dont  il  y  avoit  grant  habondance.  Et  après  mandèrent 

messire  Jehan  de  Luxembourg  à  venir  à  eulx.  Lequel 
sans  délay  assembla  ce  qu'il  peut  fîner  de  gens,  et  se 
mist  à  chemin  pour  y  aler.  Mais  ce  pendant,  ceulx  qui 
avoient  prins  ledit  chastel,  non  obstant  qu'ilz  eussent 
mandé  ledit  de  Luxembourg ,  si  prindrent-ilz  conclu- 
sion ensemble  de  le  non  mectre  en  ses  mains ,  se  pre- 
mièrement ne  leur  octroioit  et  promectoit  que  tous  les 
biens  de  ladicte  fortresse  demourroient  à  leur  prouftit. 
Et  sur  ce  point  envoièrent  devers  lui  ledit  seigneur  de 
Maucourt  pour  déclairer  leur  entencion,  lequel  ne  lui 
osa  bonnement  déclairer  la  besongne  dessusdicte.  Et 
pour  tant,  quant  ledit  de  Lucembourc  fut  venu  devant 
le  chastel,  à  tout  ses  gens_,  ledit  chastel  ne  lui  fut  point 
ouvert  prestement,  pour  les  causes  dessusdictes.  Dont 
il  fut  grandement  troublé ,  et  fist  prestement  prendre 
le  seigneur  de  Maucourt  en  lui  reprouchant  qu'il  le 
vouloit  trahir.  Auquel,  s'il  eut  eu  bourrel  ou  autre 
homme  qui  l'eust  voulu  exécuter,  il  lui  eust  lors  fait 
copper  la  teste  sans  nul  remède.  Et  tost  après,  pour 
la  crainte  de  lui,  ceulx  de  dedens  lui  firent  ouverture 
et  se  excusèrent  de  l'atargement  dessusdit.  Si  entra 
ledit  de  Luxembourg  dedens  le  chastel  de  Coucy  et  y 
mist  garnison  de  par  lui.  Et  quant  aux  biens  de  la  for- 
tresse,  il  en  eut  la  plus  grant  partie.  Et  au  regard  de 
ceulx  qui  les  avoient  conquis,  ilz  en  furent  assez  petite- 
ment enrichiz. 

En  après,  en  ce  mesme  temps,  sur  toutes  les  cos- 
tières  de  Normendie  jusques  à  Pontoise ,  Cieremont, 
Beauvais,  Montdidier,  Breteuil,  Amiens,  Abbeville  et 
Saint-Walery,  les  Anglois  gastoient  tout  le  pays  par 
feu  et  par  espée,  et  souvent  en  faisant  leurs  courses 
emmenoient  proies.  Avec  lesquelz  se  boutèrent  en  ce 

temps  grant  foison  de  Normans  portans  la  croix  rouge, 
lesquelz  les  conduisoient  partout  où  ilz  vouloient  aler. 
Et  d'autre  part  les  Daulphinois  faisoient  pareillement. 
Et  quant  aux  gens  du  Roy  et  du  duc  de  Bourgongne,  ilz 
ne  feignoient  pas.  Et  par  ainsi  ce  très  noble  royaume 
de  France  estoit  en  plusieurs  lieux  moult  traveillé  et 
oppressé  par  les  trois  parties  dessusdictes,  et  n'avoient 
les  gens  d'église  ne  le  povre  peuple ,  comme  nul  dé- 
fendeur, ne  autre  retour  que  de  eulx  complaindre  et 
lamenter  à  Dieu ,  en  tous  jours  attendant  sa  benoiste 
grâce  et  miséricorde. 


CHAPITRE   CGIV. 

Comment  l'ambaxade  du  roy  d'Angleterre  ala  devers  le  roy  de  France 
et  le  duc  de  Bourgongne.  —  Et  autres  besongnes. 

Item,  le  roy  de  France  et  le  duc  de  Bourgongne 
estans  à  Prouvins,  alèrent  devers  eulx  en  ambaxade, 
devers  {sicj  lis  :  de  par)  le  roy  d'Angleterre,  les  contes 
de  Varvich  et  de  Kent,  lesquelz  estoient  conduis  par 
aucuns  des  gens  du  duc  de  Bourgongne.  Et  en  leur 
chemin,  assez  près  de  Chaumes  en  Brie,  furent  assail- 
lis par  Tanegui  du  Chastel  et  autres  Daulphinois ,  qui 
au  commencement  prindrent  et  gaignèrent  une  partie 
des  chevaulx  et  bagues  desdiz  Anglois.  Mais  en  la  con- 
clusion les  dessusdiz  Daulphinois  furent  desconfiz ,  et 
en  demoura  sur  la  place  bien  quarante  hommes  d'ar- 
mes, et  les  autres,  avec  ledit  Tanegui,  se  retrahirent  à 
Meaulx.  Après,  iceulx  Anglois  s'en  alèrent  à  Prouvins, 
où  ilz  besongnèrent  avec  le  duc  de  Bourgongne  et  le 
conseil  du  Roy,  et  de  là  s'en  retournèrent  à  Rouen 

devers  le  roy  d'Angleterre.  Et  lors,  pour  donner  con- 
solacion  aux  Parisiens  leur  fut  envoyé  Plielippe  de 
Saint-Pol,  nepveu  du  duc  de  Bourgongne,  aagé  de 
quinze  ans  ou  environ ,  lequel,  oudit  lieu  de  Paris , 
fut  constitué  lieutenant  du  Roy,  et  avecques  leur  fut 
envoie  le  chancelier  de  France ,  c'estassavoir  maistre 
Eustace  de  Laistre ,  pour  en  ladicte  ville  deniourer  et 
ordonner  des  besongnes  ilec  survenans,  tant  en  jus- 
tice comme  sur  le  fait  de  guerre.  Et  lors  fut  fait  pré- 
vost  de  Paris  messire  Giles  de  Ciamecy,  en  déposant 
Le  Yeau  de  Bar,  bailli  d'Auxi  '. 

Item,  en  ce  temps,  Hector  de  Saveuses  fist  une 
grande  assemblée  de  gens  d'armes  au  Pont  de  Remy, 
lesquelz  il  mena  courre  devant  le  chastel  de  Mon- 
ceaulx  en  la  conté  d'Eu,  lequel  tenoient  les  Anglois. 
Lesquelz  saillirent  hors  vigoreusement  contre  ledit 
Hector  et  les  siens,  et  y  eut  très  dure  escarmouche , 
en  laquelle  le  capitaine  de  Maulevrier  print  iceMui 
Hector  prisonnier  et  le  mena  grant  espace.  Mais  de- 
puis fu  rescoux  par  ses  gens,  qui  occirent  environ 
douze  desdiz  Anglois.  Et  là  fut  prins  ung  gentil 
homme  d'armes ,  nommé  Jouan  Chervin.  Après  la- 
quelle besongne  s'en  retournèrent  tous  ensemble  au 
Pont  de  Remy. 

Item,  en  pareil  cas,  messire  Loys  Brunel,  Guischard, 
son  frère,  Gauvain  et  Jehan  de  Ilarselances,  avec  eulx 
plusieurs  gentilz  hommes  qui  se  tenoient  en  la  ville 
de  Gamaches ,  faisoient  très  forte  guerre  aux  dessus- 
diz  Anglois ,  et  souvent  en  occioient  et  prenoient  pri- 
sonniers et  en  destroussoienl  plusieurs,  et  aussi  fai- 

i .  En  novembre.  '" 

soient  moult  de  maulx  et  de  travaulx  aux  villes  et  pay- 
sans qui  s'estoient  rendus  aux  Anglois. 

Et  de  l'autre  costé ,  messire  Jehan  de  Luxembourg 
estoit  fort  embesongné  sur  les  frontières  de  Guise 
pour  résister  aux  entreprinses  que  cbascun  jour  fai- 
soient  La  Hire,  Pothon  de  Sainte-ïreille  et  autres  ca- 
pitaines tenans  la  partie  du  Daulphin,  et  aussi  avoit 
la  charge  de  garder  vers  Roye,  Mondidier  et  autres 
fortresses  contre  ceulx  de  Compiengne ,  pour  quoy  il 
convenoit  que  il  entretenist  grant  foison  de  gens  d'ar- 
mes en  iceulx  pays. 

Et  en  ce  temps  se  tenoit  le  duc  de  Touraine ,  daul- 
phin de  Viennois  en  la  ville  de  Tours,  laquelle,  comme 
dit  est  ailleurs  il  avoit  reconquise.  Et  menoient  ses 
gens  forte  guerre  à  la  ville  de  Chartres  et  autres  for- 
tresses  tenans  la  partie  de  Bourgongne.  Et  se  rendit 
en  son  obéissance  la  ville  de  Bonneval  et  aucunes  au- 
tres places  oudit  pays. 

CHAPITRE  CCV. 

Comment  Lyonnet  de  Bournonville  et  Daviot  de  Gouy  firent  une  grosse 
escarmouche  sur  les  Anglois, 

Item,  durans  ces  tribulacions,  Lionnet  de  Bournon- 
ville, beau-frère  du  seigneur  de  ITsle-Adam,  mares- 
chal  de  France  ,  et  Daviot  de  Gouy ,  qui  estoient  très 
expers  en  armes,  se  tenoient  à  Gisors  sur  la  frontière 
des  Anglois,  auxquelz  par  plusieurs  foiz  firent  de  grans 
dommages.  Et  par  espécial  en  la  ville  de  Ferry-Fon- 
taine, ung  certain  jour  estoient  logiez  bien  huit  cens 
Yrlandois  et  deux  cens  Anglois  ou  environ.  Si  alèrent 

les  dessusdiz  par  nuit  férir  dedens  les  logis,  à  tout 
trois  cens  combatans  ou  environ,  où  ilz  trouvèrent 
lesdiz  Anglois  et  Yrlandois,  la  plus  grant  partie  dor- 
mans,  tous  désarmez  en  plusieurs  maisons,  sans  estre 
sur  leurs  gardes,  et  là  très  vigoreusement  les  envay- 
rent  et  les  commencèrent  à  détrencher  et  occire  en 
plusieurs  parties.  Et  les  aucuns  d'iceulx  oyans  le  cry, 
se  boutèrent  en  aucunes  loges  et  maisons,  eulx  défen- 
dans  au  mieulx  qu'ilz  povoient.  Mais  les  dessusdiz 
Bourguignons  boutèrent  tantost  les  feux  esdictes  mai- 
sons. Et  finablement,  tant  de  ars  comme  de  mors,  en 
demoura  sur  la  place  bien  quatre  cens,  et  en  prindrent 
bien  cinq  cens,  et  les  autres  se  saulvèrent  parmy  le 
bois  au  mieulx  qu'ilz  peurent.  A  tout  lesquelz  prison- 
niers et  foison  de  bagues,  s'en  retournèrent  audit  lieu 
de  Gisors,  très  joieux  de  leur  victoire. 

Après,  environ  la  Pasque  fleurie,  le  roy  de  France, 
la  Royne  et  le  duc  de  Bourgongne,  avecques  tout  leur 
estât,  s'en  alèrent  demourer  en  la  ville  de  Troies  en 
Champaigne,  ouquel  lieu  par  les  habitans  de  ladicte 
ville  furent  receuz  honnorablement,  et  y  solemnizè- 
rent  la  feste  de  Pasques,  et  avecques  eulx  plusieurs 
seigneurs.  >,,  *         ■ 


('' 

DE  L'AN  MCCCCXIX. 

[Du   16   avril  1419   au  7  avril  1420.] 


CHAPITRE  CaVI. 

Comment  messire  Jehan  de  Lujcemhourg  ala  en  la  conté  de  Brayne 
devers  son  frère.  Et  la  destrousse  de  Hector  de  Saveuses. 


Au  commencement  de  cest  an,  messire  Jehan  de 
Luxembourg,  accompaigné  de  Hector  de  Saveuses  et 
de  six  cens  combatans  ou  environ,  ala  par  Vermen- 
dois,  Laonnois  et  Reims,  jusques  à  Braine,  où  estoit  le 
conte  de  Conversen,  son  frère,  et  eux  deux  ensemble 
firent  grant  guerre  aux  Daulphinois,  qui  paravant 
avoient  fort  dégasté  ladicte  conté  de  Brayne  ;  et  ardi- 
rent  les  faulxbourgs  de  Vitry,  et  aussi  coururent  et 
gastèrerit  grant  partie  de  Barrois  et  de  la  conté  de 
Grantpré.  Après  lesquelles  besongnes  se  départi  ledit 
messire  Jehan  de  Luxembourg,  laissant  une  partie  de 
ses  gens  avecques  son  estandart  ou  gouvernement 
dudit  Hector.  Lequel  Hector,  dedens  quinze  jours  ou 
environ  ensuivans,  se  départi  dudit  pays  parle  congié 
dudit  conte  de  Conversen,  à  tout  trois  cens  combatans 
et  ledit  estandart,  pour  retourner  ou  pays  d'Artois. 
Mais  en  passant  par  la  Champaigne  fut  envay  des 
Daulphinois,  qui  se  tenoient  à  Montagu,  et  non  obs- 
tant  que  iceuls  Daulphinois  ne  feussent  point  en  si 
grant  nombre  qu'estoit  icellui  Hector,  si  gaignèrent- 
ils  la  besongne,  et  fut  ledit  estandart  perdu,  et  avec- 

ques  ce  y  furent  mors  et  prins  bien  cent  hommes  et 
grand  quantité  de  bagaige,  que  raportoient  et  rame- 
noient  les  dessusdits.  Et  les  autres,  en  la  plus  grant 
partie,  par  espécial  les  hommes  d'armes,  se  saulvèrent 
par  leurs  bons  chevaulx  avec  ledit  Hector.  Lequel, 
moult  triste,  s'en  retourna  en  Artois.  Et  lesdis  Daul- 
plîinois,  à  tout  bien  soixante  prisonniers,  rentrèrent 
moult  joyeux  en  Montagu.  Et  dedens  ung  mois  en- 
suivant, soudainement,  dedens  leurs  prisons,  pour  au- 
cune soupeçon,  occirent  tous  lesdis  prisonniers,  si 
non  aucuns  qui  paravanl  s'estoient  partis  pour  aler 
quérir  leur  finance. 

CHAPITRE  ce VII. 

Comment  la  royne  Ae  France,  dame  Katherine,  sa  fille,  et  le  duc  de  Bour- 
gongne,  convlndrent  avec  le  roy  d'Angleterre.  Et  la  paix  d'entre  le 
Daulphin  et  le  duc  de  Bourgongne. 

Item,  environ  la  my-avril,  les  ambaxadeurs  du  roy 
d'Angleterre,  qui  naguères  avoient  esté  à  Prouvins, 
retournèrent  devers  le  roy  de  France  et  le  duc  de  Bour- 
gongne en  la  ville  de  Troie  en  Champaigne.  Ouquel 
lieu  fut  tant  traictié  entre  les  parties  que  unes  trêves 
furent  faictes  entre  les  deux  roys  certaine  espace  de 
temps,  en  espérance  de  plus  avant  besongner  ensem- 
ble, et  fut  assigné  jour  pour  eulx  trouver  les  ungs 
avecques  les  autres  assez  près  de  Meulenc.  Et  après 
celle  conclusion  lesdis  ambaxadeurs  s'en  retournèrent 
à  Rouen  devers  leur  roy,  et  brief  temps  ensuivant,  le 
dessusdit  roy  de  France,  la  royne  et  dame  Katherine 
leur  fille,  et  aussi  le  duc  de  Bourgongne,  à  tout  grant 

puissance  de  gens  d'armes,  s'en  alèrent  à  Ponloise,  el 
eulx  là  venus  comme  il  avoit  esté  ordonné  paravant 
avec  les  dessusdis  ambaxadeurs,  firent  préparer  ung 
grant  parc  où  se  de  voit  tenir  la  convencion.  Lequel 
parc  fut  très-bien  clos  de  bons  aiz  et  haulx,  apuiez  de 
solives  en  aucuns  costez,  et  si  estoit  environné  de  bons 
fossez,  et  joignoit  d'un  costé  assez  près  de  la  rivière 
de  Seine.  Et  y  avoit  plusieurs  entrées  fermans  à  trois 
barrières,  et  par  dedens  furent  tendues  plusieurs  ten- 
tes et  paveillons  pour  les  seigneurs  reposer.  Et  après 
furent  ordonnez  aucuns  villages  où  se  dévoient  loger 
les  gens  et  chevaulx  des  dessusdis,  par  ordonnance. 
Et  lors  estoit  le  roy  d'Angleterre  venu  de  Rouen  à 
Mante.  Et  quand  la  journée  fut  venue  que  icelles  par- 
ties dévoient  assembler  en  conseil,  pour  tant  que  le 
roy  de  France  estoit  mal  disposé  de  santé,  se  partirent 
de  Pontoise  la  royne  de  France,  Katherine  sa  fille,  le 
duc  de  Bourgongne  et  le  conte  de  Saint-Pol,  avecques 
eulx  tout  leur  conseil,  et  bien  mil  combatans,  et  alè- 
rent audit  lieu  ordonné  d'emprès  Meulenc,  et  descen- 
dirent en  leurs  tentes  au  dehors  du  parc.  Et  assez  tost 
après  arriva  le  roy  d'Angleterre,  acompaigné  des  ducs 
de  Clarence  et  de  Clocestre,  ses  frères,  et  son  conseil, 
et  bien  mil  combatans.  Et  alèrent  audit  lieu  ordonné 
emprès  Meulenc.  Et  descendi  le  roy  d'Angleterre  en 
sa  tente,  comme  avoient  fait  les  autres  au  dehors  du 
parc.  Et  après  que  leurs  messages  eurent  prins  conclu- 
sion d'entrer  au  conseil,  ladicte  royne,  adestrée  du  duc 
de  Bourgongne,  et  sa  fille  dame  Katherine,  du  conte 
de  Saint-Pol,  à  tout  leur  conseil  et  aucunes  dames  et  da- 
moiselles,  entrèrent  dedens  ledit  parc.  Et  pareillement 
ledit  roy  d'Angleterre,  acompaigné  de  ses  deux  frères  et 

son  conseil,  par  une  autre  entrée  vint  dedens  le  parc. 
Ouquel  lieu,  en  lui  inclinant  révérement,  salua  la  royne 
et  puis  la  baisa,  et  ainsi  fist  à  dame  Katherine.  Et 
après  le  duc  de  Bourgongne  salua  ledit  roy,  en  flé- 
chissant ung  petit  le  genoil  et  enclinant  son  chef,  lequel 
roy  le  prit  par  la  main  et  le  baisa,  en  lui  faisant  grant 
honneur,  et  adonc  d'un  consentement  entrèrent  de- 
dens la  tente  du  conseil.  Et  menoit  le  roy  d'Angleterre 
la  royne  de  France  estant  au-dessus  de  lui.  Dedens  la- 
quelle tente  se  tindrent  très-longuement,  et  estoient 
leurs  gens  d'armes  par  ordonnance  chascun  selon  les 
lisses,  et  avec  ce  avoit  certaines  gardes  dedans  ledit 
parc,  afin  que  nul  n'y  entrasts'il  n'estoità  ce  commis. 
Et  après  qu'ils  eurent  esté  oudit  conseil  grant  espace, 
prenans  congié  l'un  à  l'autre  moult  honorablement 
et  humblement,  s'en  retournèrent  les  uns  à  Pontoise, 
et  les  autres  à  Mante.  Et  lendemain  et  bien  trois  sep- 
maines  ensuivans,  retournèrent  et  convindrent  par 
plusieurs  journées  en  pareil  estât  qu'ils  avoient  esté  la 
première  foiz,  sauf  que  ladessusdicle  Katherine  de 
France,  qui  avoit  esté  menée  afin  que  le  roy  d'Angle- 
terre la  veist,  lequel  estoit  moult  désirant  de  l'avoir  en 
mariage,  et  aussi  y  avoit  bien  cause,  car  elle  estoit 
moult  belle  dame,  de  hault  lieu  et  de  gracieuse  ma- 
nière, n'y  retourna  pas  depuis  la  première  foiz.  Et  là, 
eulx  ensemble,  sur  espérance  de  faire  aucun  bon  traic- 
tié,  furent  plusieurs  matières  ouvertes.  Et  souvent  ve- 
noit  l'une  des  parties  plus  puissamment  acompaignée 
que  l'autre,  et  une  foiz  cellui  qui  estoit  venu  à  plus 
grant  puissance  venoit  après  à  mendre.  Et  jà  soit  que 
les  François  et  Anglois  feussent  tousjours  cedit 
temps  durant  logez  l'un  près  de  l'autre,  onques  n'y  eut 

remors  ne  débat  entre  lesdictes  parties,  et  veiidoient 
les  iings  aux  autres  plusieurs  denrées.  Toutesfoiz,  fina- 
blement  lesdictes  parties  ne  se  porent  en  riens  concor- 
der ne  pacifier  ensemble,  pour  tant  que  le  roy  d'An- 
gleterre faisoit  demandes  extraordinaires,  avecques  la 
fille  du  roy,  comme  autre  foiz  avoit  fait.  Et  aussi  du- 
rant ledit  parlement  et  pour  icellui  corrompre,  le 
Daulphin  et  son  conseil  envoya  devers  le  duc  de  Bour- 
gongne  messire  Tanegui  du  Chastel,  pour  lui  signifier 
qu'il  estoit  prest  de  traicter  avecques  lui,  combien  que 
paravant  ledit  duc  de  Bourgongne  l'eust  par  plusieurs 
foiz  de  ce  fait  requerre.  Finablement  comme  dit  est, 
après  que  le  parlement  fut  départi  et  du  tout  mis  à 
néant,  durans  les  trêves  les  tentes  furent  ostées  et  le 
parc  défait  de  l'accord  des  parties,  et  se  retrahirent, 
les  ungs  à  Pontoise  et  les  autres  à  Mante. 

Pour  lequel  parlement  ainsi  départi,  le  roy  d'An- 
gleterre fut  très- courroucé  et  desplaisant,  pour  ce 
qu'il  ne  povoit  venir  à  son  entencion,  et  eut  pour  celte 
cause  le  duc  de  Bourgongne  en  grande  indignacion. 
Car  il  sçavait  bien  que  pour  le  présent  c'estoit  le  prin- 
cipal par  qui  les  besongnes  du  roy  estoient  conduictes. 
Et  à  la  derrenière  journée  qu'ilz  furent  ensemble,  ledit 
roy  Henry,  voiant  que  point  ne  lui  seroient  accordées 
ses  demandes  avecques  la  fille  du  roy  de  France,  dist 
au  duc  de  Bourgongne  :  «  Beau  cousin,  nous  voulons 
que  vous  sachiez  que  nous  aurons  la  fille  de  vostre 
roy  et  tout  ce  que  nous  avons  demandé  avecques  elle, 
ou  nous  le  débouterons ,  et  vous  aussi,  hors  de  son 
royaume.  »  Auxquelles  paroles  ledit  duc  respondi  : 
«  Sire,  vous  dictes  vostre  plaisir.  Mais  avant  que  v©us 
aiez  débouté  monseigneur  et  nous  hors  de  son 
m  21 

royaume,  vous  serez  bien  lassé,  et  de  ce  ne  faisons 
nulle  double.  »  Entre  lesquelles  paroles  et  plusieurs  au- 
tres, qui  trop  longues  seroient  a  raconter,  se  départi- 
rent en  prenant  congié  l'un  à  l'autre,  et  retournèrent 
comme  dit  est  es  lieux  dont  ilz  estoient  partis. 

Et  en  briefz  jours  après,  vint  audit  lieu  de  Pontoise 
messire  Jeban  de  Luxembourg,  à  tout  grant  compai- 
gnie  de  gens  d'armes  qu'il  avoit  assemblez  es  parties 
de  Picardie  par  l'ordonnance  du  duc  de  Bourgongne, 
pour  le  acompaigner  à  aler  devers  Meleun  à  l' encontre 
du  duc  de  Touraine  Daulphin.  Car  desjà  les  ambaxa- 
deurs  des  deux  parties,  c'estassavoir  dudit  Daulpbin 
et  du  duc  de  Bourgongne  avoient  tant  traictié  ensem- 
ble, que  pour  les  faire  convenir  à  certain  jour  en  per- 
sonne l'un  avecques  l'autre,  et  mesmement  avoient 
esleu  lieu  et  place  où  ilz  dévoient  assembler.  Et  pour 
icelle  besongne  acomplir  vint  le  Daulphin  de  Tours, 
par  Montargis,  à  Meleun,  à  tous  grant  puissance  de 
gens  d'armes.  Et  pareillement  ledit  duc  de  Bourgon- 
gne, acompaigné  du  jeune  conte  de  Saint-Pol  son 
nepveu,  de  messire  Jehan  de  Luxembourg  et  moult 
d'autres  seigneurs,  avecques  grant  nombre  de  gens 
d'armes,  se  parti  de  Pontoise  et  ala  à  Corbueil,  la 
dame  de  Giach  en  sa  compaignie,  qui  en  partie  avoit 
esté  traicteresse  de  ceste  assemblée.  Et  lendemain,  qui 
fut  le  XI*  jour  de  juillet,  les  dessusdiz  princes  se  mi- 
rent sur  les  champs ,  chascun  à  tout  sa  puissance ,  et 
encontrèrent  l'un  l'autre  à  environ  à  une  lieue  près  de 
Meleun,  emprès  Poully  le  Fort,  auquel  lieu  ilz  vindrent 
à  deux  traits  d'arc  ou  environ,  et  firent  arrester  les  ba- 
tailles. Et  lors  se  partirent  hors  d'icelles,  chascun  à 
tout  dix  hommes  de  leur  partie  telz  qu'ilz  les  voul- 


[1419]  D'ENGUERRÂN  DE  MONSTRELET.  323 

drent  prendre,  et  alèrent  ou  milieu  desdictes  batailles 
l'un  contre  l'autre,  et  descendirent  à  pie.  Et  lors  le 
duc  de  Bourgongne  approuchant  le  Daulphin   s'en- 
clina  moult  humblement  par  plusieurs  foiz,  et  ledit 
Daulphin  en  ce  faisant  print  le  duc  par  la  main,  qui 
estoità  genoulx,  et  le  baisa,  et  puis  le  voult  faire  lever, 
mais  il  ne  volt  et  lui  dit  :  «  Monseigneur  je  suis  bien  : 
je  sçay  bien  comment  je  doy  parler  à  vous.  »  Toutes 
foiz  en  faisant  les  choses  dessusdictes  le  Daulphin  leva 
icellui  duc  et  lui  pardonna  toutes  ses  offenses  se  aucu- 
nes en  avoit  faictes  contre  lui,  et  avec  ce  lui  dist  : 
a  Beau  cousin,  se  ou  traictié  fait  entre  nous  et  vous  a 
aucune  chose  qui  ne  soit  à  votre  plaisir,  nous  voulons 
que  vous  le  corrigiez,  et  d'oremais  en  avant  voulons 
et  vouldrons  ce  que  voulez  et  vouldrez.  De  ce  ne  soiez 
en  doubte.  »  Finablement,  après  plusieurs  paroles  les 
deux  princes  dessusdis  et  aucuns  de  leurs  gens  s'as- 
semblèrent tous  ensemble,  les  aucuns  criant  Noël!  et 
monstrans  grant  signes  d'estrejoieux,  mauldissans  tous 
ceulx  qui  jamais  portèrent  armes  pour  sa  dampnable 
querelle.  Et  après  qu'iiz  eurent  esté  une  espace  en  cest 
estât  monstrans  grant  signe  de  léesse  et  amour  l'un 
à  l'autre,  le  Daulphin  monta  à  cheval,  et  ledit  duc  lui 
tint  l'estrier,  non  que  moult  de  foiz  lui  priast  que  de 
ce  faire  il  se  déportast.  Et  après  ledit  duc  de  Bourgon- 
gne monta  à  cheval  et  tous  les  autres,  et  chevauchè- 
rent ung  petit  ensemble,  et  puis  moult  révèrement 
prindrent  congié  l'un  à  l'autre  et  se  départirent.  Et 
s'en  ala  le  duc  de  Touraine  Daulphin  à  Meleun,  et  le 
duc  de  Bourgongne  s'en  ala  à  Corbueil . 

S'ensuit  la  copie  du  traictié  d'entre  Charles,  duc  de  Touraine,  Daulphin, 
et  le  duc  Jehan  de  Bourgongne. 

«  Charles,  filz  du  roy  de  France,  duc  de  Berry  et  de 
Touraine  et  conte  de  Poictou,  et  Jehan,  duc  de  Bour- 
gongne, conte  de  Flandres,  d'Artois  et  de  Bourgongne, 
Palatin,  seigneur  de  Salins  et  de  Malines,  à  tous  ceulx 
que  ces  présentes  lectres  verront  ou  oiTont,   salut. 
Comme  pour  l'occasion  des  grans  divisions  qui  depuis 
certain  temps  ença  ont  régné  en  ce  royaume,  aucunes 
suspicions  se  soient  engendrées  en  noz  cuers  et  de 
plusieurs  noz  officiers,  vassaulx  et  serviteurs  les  ungs 
contre  les  autres,  pour  quoy  et  pour  autres  ymagina- 
cions  avons  conclud  d'entendre  d'un  commun  accord 
aux  grans  frais  et  besongnes  de  nostre  sire  le  roy  et  de 
son  royaume,  et  de  résister  aux  dampnables  entre- 
prinses  et  efforcemens  des  Anglois  noz  anciens  enne- 
mis, qui  soubs  umbre  et  par  le  moien  desdictes  divi- 
sions se  sont  enhardis  de  eulx  bouter  ou  milieu  de  ce 
royaume,  et  de  fait  ont  conquesté  et  ocupé  une  grant 
partie  de  la  seigneurie  du  roy  nostre  sire,  et  pourroient 
encore  plus  faire  se  les  choses  estoient  en  telle  et  sem- 
blable disposicion,  savoir  faisons  que  Nous,  actendans 
et  considérans  les  grans  maulx  et  innumérables  incon- 
véniens  qui  pour  le  fait  desdictes  divisions,  se  elles 
n' estoient  appaisées,  pourroient  encores  plus  ensuir  à 
la  très-grande  confusion  et  perdicion  de  ceste  seigneu- 
rie, qui  redonderoit  à  chacun  de  nous  à  qui  la  chose 
peut  plus  toucher  qu'à  nul  autre,  à  très  grant  charge 
et  division,  désirans  comme  nous  y  sommes  tenus  de 
à  ce  remédier  et  pourveoir  de  tout  nostre  cuer,  pour 

quoy  après  aucuns  traictiez  sur  ce  euz  et  pourparlez 
entre  aucuns  des  nostres  d'une  part  et  d'autre,  de  re- 
chef au  jour  dui  nous  sommes  assemblez,  et  d'un  com- 
mun accord  et  consentement,  pour  l'onneur  et  révé- 
rence de  Dieu  principalement  et  aussi  pour  le  bien  de 
paix,  à  quoy  chascun  bon  catholique  est  et  doit  estre 
enclin,  et  à  relever  le  povre  peuple  des  dures  et  gries- 
ves  oppressions  qui  à  ceste  cause  ont  souffert,  nous 
avons  promis  et  juré  en  la  main  du  révérend  père  en 
Dieu,  Alain,  évesque  de  Léon  en  Brelaigne,  envoie  à 
nous  du  siège  apostolique  pour  le  fait  de  l'union  et 
paix  de  ce  royaume,  sur  la  vraie  croix  et  sainctes  évan- 
giles pour  ce  atouchées  de  noz  mains  ,  sur  la  foy  et 
serement  de  nostre  corps  fait  l'un  à  l'autre,  par  nostre 
part  du  paradis,  en  parole  de  prince  et  autrement  en 
oultre  que  faire  se  pourra  et  peut,  les  choses  qui  s'en- 
suivent ; 

Et  premièrement,  nous  Jehan,  duc  de  Bourgogne, 
tant  comme  nous  vivrons  en  ce  monde,  nous,  après  la 
personne  de  nostre  dit  seigneur  le  Roy,  honnourerons 
et  servirons  de  tout  nostre  cuer  et  nostre  pensée  plus 
que  nulz  autres  et  aymerons  la  personne  de  nostre  dit 
seigneurie  Daulphin,  et  comme  à  son  estât  appartient 
à  lui  obéirons,  et  ne  ferons  ne  souffrerons  estre  fait  à 
nostre  povoir  aucune  chose  qui  soit  en  son  préjudice, 
et  de  tout  nostre  povoir  lui  aiderons  à  garder  et  son 
estât  maintenir,  et  en  toutes  manières  lui  seront  tous- 
jours  bon  et  vray  parent,  procurerons  son  bien  et  son 
honneur,  et  si  escheverons  son  mal  et  son  dommage 
par  toutes  voies  à  nous  possibles,  et  de  ce  nous  le  ad- 
vertirons.  Et  s'il  advenoit  que  aucun,  de  quelque  estât 
qu'il  feust,  lui  voulsist  faire  guerre  ou  porter  dommage. 

en  ce  cas  le  secourrons  et  aiderons  de  nostre  puissance, 
comme  de  nostre  propre  fait. 

Et  pareillement  nous  Charles,  Daulphin  dessusdit, 
si  longuement  qu'il  plaira  à  Dieu  nous  donner  vie  ou 
corps,  à  quelque  estât,  dominacion  ou  puissance  qu'où 
temps  avenir  pourront  venir,  toutes  choses faicles  mi- 
ses en  oubli  de  bonne  foy,  nous  aimerons  nostre  très- 
cher  et  très  amé  cousin  le  duc  de  Bourgongne  dessus- 
dit, et  en  tous  ses  afaires  et  besongnes  le  traicterons 
comme  nostre  prouchain  et  loyal  parent,  vouldrons 
et  procurerons  son  bien,  honneur  et  prouffît,  et  esche- 
verons  son  mal,  le  maintendrons  et  garderons  en  son 
estât  et  tous  ses  afaires,  et  se  aucun,  de  quelque  estât 
qu'il  feust,  le  vouloit  grever  en  aucune  chose,  nous  le 
secourrons  et  porterons,  et  aussi  tost  que  de  ce  nous 
requerra,  nous  lui  aiderons  et  le  défendrons  de  toute 
nostre  puissance  contre  tous  ceulx  qui  pevent  vivre 
et  mourir.  Et  mesme,  se  aucun  de  nostre  sang  et  li- 
gnage ou  autre  quelconque,  pour  raison  d'aucunes 
choses  advenues  ou  temps  passé  en  ce  royaume  ou  ail- 
leurs, vouloit  demander  ou  faire  complainte  de  nostre 
dit  cousin  de  Bourgongne  ou  de  ses  pays  et  subgets, 
nous,  et  tout  nostre  puissance  lui  aiderons,  défendrons 
et  soustendrons  contre  tous  ceulx  qui  le  vouldroient 
grever  ou  dommager. 

Item^  que  nous  Charles  Dauphin  et  Jehan  duc  de 
Bourgongne,  entendrons  doresenavant  par  bonne 
union,  chascun  selon  son  estât,  à  tous  les  grans  afaires 
de  ce  royaume,  sans  vouloir  entreprendre  ou  avoir 
envie  l'un  sur  l'autre.  Et  se  aucune  relacion  estoit 
faicte  par  aucuns  de  nos  officiers  ou  par  autres,  qui  fut 
à  la  charge  l'un  de  l'autre,  et  à  engendrer  aucune  divi- 

sion  nouvelle,  nous  de  ce  advertirons  Tun  l'autre  en 
bonne  foy,  et  n'y  adjousterons  point  de  foy,  et  comme 
bon  et  loial  parent  et  prouchain  de  nostre  sire  le  Roy 
et  de  la  couronne  de  France,  nous  principalement, 
sans  aucune  fiction,  nous  emploierons  à  débouter  les 
ennemis  et  autres,  et  réparer  la  dominacion  de  ce 
royaume,  et  ne  prendrons  avecques  lesdiz  ennemis 
aucuns  traictiez  ne  aliances,  fors  du  bon  plaisir  et  con- 
sentement l'un  de  l'autre.  Et  qui  plus  est,  en  toutes 
les  aliances  que  ferons  doresenavant,  nous  compren- 
drons de  bonne  foy  l'un  l'autre.  Et  se  aucunes  aliances 
ou  traictiez  avoient  esté  faiz  devant  la  date  de  ces  pré- 
sentes avecques  les  dessusdiz  ennemis  anciens,  ou  au- 
cuns autres  à  nous  préjudiciables  ou  à  l'un  de  nous, 
doresenavant  à  icelles  renonçons  et  les  voulons  estre 
nulles. 

Et  toutes  ces  choses  dessusdictes  avons  promis  et 
promectons  comme  dit  est  fermement  et  entièrement 
à  tenir,  sans  jamais  aler  ou  faire  aler  au  contraire.  Et 
se  aucun  de  nous  de  sa  volonté  enfraignoit  ou  faisoit 
enfraindre  le  traictié  de  ceste  présente  aliance,  que 
Dieu  ne  vueille,  nous  voulons  et  nous  plaist  et  à  clias- 
cun  de  nous,  que  les  gens,  vassaulx  et  serviteurs,  pré- 
sens et  advenir,  de  cellui  qui  enfraindra  ladicte  paix, 
ne  soient  obligez  après  ladicte  infraction  d'icellui  ser- 
vir, mais  serviront  l'autre  desdictes  parties,  et  en  ce 
cas  seront  absolz  et  quictes  de  tous  seremens  de  féaulté 
et  autres,  de  toutes  promesses  et  obligacions  de  ser- 
vice, et  lesquelz  oudit  cas,  tant  dès  maintenant  comme 
lors,  nous,  de  ce  les  tenons  quictes  et  absolz,  sans  ce 
que  ou  temps  avenir  on  leur  puist  imputer  à  charge 
ou  reprouche,  ne  aucune  chose  demander.  Et  pour 

plus  grande  seureté  et  corifirmacion  à  ce  que  nous 
aions  aucune  ymaginacion  sur  les  officiers  et  servi- 
teurs l'un  de  l'autre,  nous  avons  voulu  et  ordonné 
que  noz  principaulx  officiers  et  serviteurs  jureront  et 
de  fait,  en  nostre  présence,  es  mains  dudit  évesque  de 
Léon,  à  tenir  les  choses  dessusdictes,  de  par  eulx  et 
en  tant  qu'il  leur  pourra  toucher,  et  spécialement  que 
de  tout  leur  povoir  ilz  nous  entretendront  en  bonne 
et  loiale  amour  l'un  avecques  l'autre,  et  ne  feront  ne 
procureront  aucune  chose  qui  ce  doive  empescher, 
mais  se  aucun  empeschement  apperçoivent,  de  ce  ilz 
nous  advertiront  et  de  toutes  les  choses  dessusdictes 
ilz  feront  leur  devoir,  et  bailleront  sur  ce  leur  seel.  Et 
mesmement  ont  juré  sur  les  sainctes  évangiles,  de  par 
nousDaulphin,  noz  amez  et  féaulx  serviteurs  :  Jacques 
de  Bourbon,  seigneur  de  Curroy,  maistre  Robert  le 
Maçon,  nostre  chancelier,  le  viconte  de  Narbonne,  le 
seigneur  de  Barbasan,  d'Espaignon  du  Boscage,  de 
Montenoy  et  de  Gamaehes,  sire  Taneguy  du  Chastel, 
sire  Jehan  Louvet,  président  de  Prouvence,  Guillaume 
de  Margorin,  Hue  de  Noiers,  Jehan  du  Mesnil,  Pierre 
Fratier,  Guischard  de  Bosredont  et  Colart  de  la  Vigne. 
Et  de  la  partie  de  nous  duc  de  Bourgongne,  noz  très- 
chers  et  amez  :  le  conte  de  Saint-Pol,  messire  Jehan  de 
Luxembourg,  sire  Ârchembault  de  Foix,  le  seigneur 
de  Noailles,  messire  Jehan  de  LaTrémoille,  Guillaume 
de  Vienne ,  sire  Pierre  de  Baffremont ,  grant  prieur 
de  France,  messire  Gautier  de  Rupes,  messire  Char- 
les de  Lens,  Jehan,  seigneur  de  Cotebrune,  mareschal 
de  Bourgongne,  Jehan,  seigneur  de  Thoulongon,  Guil- 
laume de  Champdivers,  Renier  Pot,  Pierre,  seigneur 
de  Giach,  Anthoine  de  Toulougon,  Philippe  Jossequin 

et  Nicolas  Raolin.  Et  en  oullre,  pour  plus  grande  seu- 
reté  des  choses  dessusdictes,  voulons  et  consentons  que 
les  seigneurs  du  sang  et  lignage  de  nostredit  seigneur 
pareillement  jureront  de  tenir  et  garder  ceste  présente 
amitié,  concorde  et  union  ainsi  faicte  entre  nous,  et 
finablement  les  gens  d'église,  les  nobles  et  les  bonnes 
villes  de  noz  pays  et  seigneuries  et  de  nostre  sire  le 
Roy.  Et  avecques  ce,  nous  et  chascun  de  nous,  pour 
observer  les  choses  dessusdictes  et  chascune  d'icelles, 
nous  submectons  à  la  correction  de  nostre  mère 
saincte  Eglise  et  de  nostre  saint  Père  le  Pape,  ou  de 
leurs  commis  et  députez,  par  lesquelles  (sic)  voulons 
et  consentons  estre  contrains,  et  chascun  de  nous,  par 
voye  de  solemnelle  excommunicacion,  agravacion  et 
réagravacion  de  interdict  en  noz  pays  et  terres,  par  la 
sentence  et  jugement  de  l'Eglise,  le  plus  avant  que 
faire  se  pourra.  En  tesmoing  de  toutes  les  choses  des- 
susdictes, nous  et  chascun  de  nous  avons  escript  à  ces 
présentes  noz  noms  de  noz  propres  mains,  et  avons 
fait  mestre  noz  seaulx  à  ce.  Donné  ou  lieu  de  nostre 
assemblée  et  congrégacion,  sur  le  ponceau  qui  est  à 
une  lieue  de  Meleun,  assez  près  de  Poilly  le  Fort,  le 
mardi  xi'  jour  de  juillet,  l'an  de  grâce  mil  quatre  cens 
et  dix-neuf.  » 


CHAPITRE  CGVIII. 

Commeut  la  paix  faicte  du  Daulphin  et  du  duc   de  Bourgongne  fut 
publiée  en  divers  lieux  du  royaume  de  France.  Et  autres  matières. 

Item,  lendemain  de  la  paix  dessusdicte,  le  duc  de 
Touraine  Daulphin  se  partit  de  Meleun,  à  tout  sa  puis- 

sauce,  et  s'en  ala  par  Tours  en  Touraine  vers  Parte- 
nay,  laquelle  ville  il  avoit  fait  asséger  paravant  par  le 
conte  de  Vertus  et  autres  ses  capitaines,  pour  ce  que 
le  seigneur  de  Partenay  avoit  tout  son  temps  tenu,  et 
encores  tenoit  le  parti  du  duc  de  Bourgongne.  Lequel 
conte  et  tous  les  autres,  ledit  Daulphin  fist  partir,  et  fist 
préparer  ses  gens  en  toute  diligence  pour  mener  guerre 
aux  Anglois.  Et  pareillement  ledit  duc  de  Bourgon- 
gne s'en  retourna  à  Pontoise  devers  le  Roy  et  la  royne, 
ouquel  lieu  fut  faicte  grant  joye  pour  la  réconsiliacion 
des  deux  parties  dessusdictes.  De  laquelle  ville  de 
Pontoise  le  duc  de  Bourgongne  mena  le  Boy,  la  royne 
et  tout  leur  estât,  demourer  à  Saint-Denis,  et  laissa  en 
icelle  ville  de  Pontoise,  pour  la  garder,  le  seigneur  de 
risle-Adam,  mareschal  de  France,  auquel  fut  délivré 
grant  finance  pour  paier  gens  d'armes  à  mectre  en 
icelle  ville  de  Pontoise. 

Si  fut  ladicte  paix  publiée  par  tout  le  royaume,  dont 
la  plus  grant  partie  des  nobles  et  du  clergié  eurent 
grant  léesse,  et  aussi  en  eut  le  peuple  grant  joye,  es- 
pérans  par  le  moien  de  ce  avoir  grant  consolacion  et 
ledit  royaume  estre  réparé  des  griesves  persécucions 
que  long  temps  avoit  souffert  par  la  guerre  qui  si  lon- 
guement avoit  duré.  Et  commencèrent  les  gens  des 
deux  parties  à  marchander  et  repairer  les  ungs  avec 
les  autres,  et  en  plusieurs  bonnes  villes  fut  faicte  grant 
joye,  en  criant  Noël  I  les  bourgois  faisans  grans  assem- 
blées et  feux  par  les  carrefours,  et  par  espécial  dedens 
Paris.  Et  le  xx^  jour  dudit  mois  de  juillet,  par  l'arce- 
vesque  de  Sens  furent  portées  audit  lieu  de  Paris  les 
lectres  de  la  paix,  lesquelles  furent  présentées  aux  sei- 
gneurs du  Parlement,  des  requestes  du  palais,  et  de 

la  Chambre  des  comptes,  qui  furent  leues  eu  leur  pré- 
sence par  maistre  Nicolas  Raoulin;  et  si  y  estoient 
maistre  Robert  Malière  et  maistre  Jehan  Champion, 
tous  deux  secrétaires  dudit  Daulphin.  Et  après  qu'elle 
furent  leues,  ledit  arcevesque  présenta  ung  mandement 
du  Roy  ouquel  estoit  contenu  que  le  roy  faisoit  abo- 
licion  générale  de  tous  crimes  et  cas  perpétrez  en  son 
royaume  à  l'occasion  des  divisions  par  avant  passées, 
et  veult  que  chascun  retourne  en  ses  héritages,  béné- 
fices et  autres  biens,  réservé  meubles ,  et  avecques  ce 
que  le  duc  de  Bourgongne  mecte  capitaine  à  Partenay, 
pour  garder  le  pays  de  Poictou  qu'il  ne  soit  favorable 
au  Daulphin,  et  que  toutes  garnisons,  tant  d'un  costé 
que  d'autre,  soient  mises  hors,  si  non  sur  la  frontière 
des  Anglois, 

Après  furent  présentées  d'autres  lectres  du  Daul- 
phin, lesquelles  estoient  incorporées  avecques  les  lec- 
tres du  Roy,  et  par  icelles  ledit  Daulphin  consentoit, 
accordoit  et  promectoit  tenir  le  contenu  des  dessus- 
dictes  lectres  royaulx.  Et  pareillement  ledit  Raoulin 
monstra  lectres  semblables  de  par  le  duc  de  Bour- 
gongne. Et  après  que  par  les  dessusdiz  tout  eut  esté 
visité,  la  paix  fut  publiée  en  plusieurs  lieux  dedens 
Paris,  et  jurèrent  lesdiz  seigneurs  de  Parlement  et  tous 
les  dessusdiz  et  autres  gouverneurs  d'icelle  cité  à  le 
tenir.  Et  lendemain  fut  faicte  une  solemnelle  proces- 
sion à  Saint-Martin  des  Champs  pour  ladicte  paix. 


332  CHRONIQUE  [1419] 

.         -  CHAPITRE  CGIX. 

Comment  le  roy  d'Angleterre  fut  malcontent  de  la  paix  dessusdicte. 
Et  la  prinse  de  Pontoise  par  les  Anglois, 

Or  convient  retourner  à  parler  du  roy  Henry  d'An- 
gleterre, lequel,  quant  il  oy  nouvelles  de  la  paix  et 
aliance  qu'avoient  faicte  ensemble  le  duc  de  Touraine 
Daulphin  et  le  duc  de  Bourgongne  contre  lui,  ne  fut 
pas  de  ce  bien  joieux,  et  non  sans  cause.  Car  il  sembla 
au  roy  d'Angleterre  que  plus  fors  seroient  à  estre  deux 
ensemble  que  quant  ilz  estoient  divisez.  Néantmoins 
il  se  conclud  et  délibéra  de  pourveoir  et  mener  à  fin 
sa  querelle  à  l'encontre  de  tous  ceulx  qui  nuire  lui 
vouldroient,  et  gecta  son  ymaginacion  et  advis,  que  très 
bonne  et  proufïitable  cliose  seroit  à  lui  la  ville  de  Pon- 
toise, s'il  la  povoit  avoir.  Et  sur  ce  manda  de  ses  plus 
féables  capitaines,  et  aussi  de  ceulx  qui  avoient  esté 
dedens  icelle  ville  durans  les  ambaxades  dont  dessus 
est  faicte  mencion  ;  si  leur  déclaira  sa  voulenté ,  et  ilz 
lui  firent  response  qu'en  ce  et  toutes  autres  choses 
qu'il  lui  plairoit  à  commander  ilz  estoient  prestz  de 
eulx  y  emploier  sans  espargner  leur  corps ,  quelque 
péril,  peine  ou  traveil  qu'ilz  deussent  avoir.  Et  sur  ce, 
furent  ordonnez  de  par  le  roy  ceulx  qui  de  ceste  be- 
songne  eurent  la  charge.  Et  finablement,  le  derrenier 
jour  de  juillet  vindrent,  entre  le  point  du  jour  et  soleil 
levant,  à  l'une  des  portes  de  ladicte  ville  de  Pontoise. 
Et  po voient  estre  environ  trois  mille  combatans.  Et 
n'estoit  point  encores  icelle  porte  ouverte  ;  et  tantost, 
les  aucuns,  par  eschèles  qu'ilz  avoient,  commencèrent 

à  monter  amont  sans  estre  apperceuz  de  quelque  guet, 
et  de  fait  ouvrirent  celle  porte,  par  laquelle  ilz  entrè- 
rent dedens  à  grant  puissance,  en  criant  Saint  George  ! 
haultement,  viUe  gaignée  !  Auquel  cry  ladicte  ville  fut 
tantost  tous  esmeue,  et  le  sire  de  l'Isle-Adam  qui  en 
estoit  capitaine,  esveillé.  Lequel  sans  délay,  tout  armé, 
avec  aucuns  de  ses  gens  monta  à  cheval  et  ala  veoir 
où  estoit  ledit  eflfroy.  Mais  quant  il  apperçeut  lesdiz 
Anglois  dedens  la  ville  en  si  grand  nombre,  il  s'en 
retourna  hastivement,  et  fist  prendre  sa  finance  et  ses 
bagues ,  en  esveillant  plusieurs  bourgois  ' ,  ala  vers  la 
porte  de  Paris  qui  estoit  encores  fermée  et  la  fist  rom- 
pre et  puis,  en  sa  compaignie  bien  dix  mille  personnes 
de  la  ville,  tant  hommes  comme  femmes,  tous  désolez 
et  déconfortez,  se  partirent  alans  vers  Paris.  Desquelz 
en  y  eut  plusieurs  qui  emportèrent  de  leurs  meilleurs 
biens,  et  par  espécial  or,  argent ,  vaisselle  et  joyaulx , 
dont  l'une  des  parties  alans  vers  Beauvais  furent  tous 
destroussez  et  leurs  bagues  ostées,  par  Jehan  de  Gingin 
et  Jehan  du  Clau.  Et  oultre  lesdiz  Anglois,  sans  trou- 
ver quelque  résistance,  prindrent  et  gaignèrent  ladicte 
ville,  dedens  laquelle  ilz  firent  maulx  innumérables 
comme  en  ville  conquise,  et  gaignèrent  grant  finance, 
car  elle  estoit  remplie  de  tous  biens.  Et  fut  le  princi- 
pal conducteur  des  Anglois  faisans  ceste  entreprinse , 
messire  le  captai  de  Beuf,  frère  au  conte  de  Foix  '. 
Pour  laquelle  ville  ainsi  prinse  le  pays  de  France  et 

i .  «  A  tous  lesquelz  esveillant,  etc.  »  (Suppl.  fr.  93.) 
2.  Le  comte  de  Foix  est  Jean  de  Grailli,  fils  d'Archambaud  de 
Grailli,  captai  de  Buch,  et  d'Isabelle  de  Foix.  Son  frère,  le  caj)tal 
de  Buch,  ici  nommé,  s'appelait  Gaston  de  Foix.  Il  était  via^mte 
de  Benauges,  et  a  fait  la  tige  des  comtes  de  Candale. 

par  espécial  vers  Paris,  furent  moult  desconfortez,  et 
se  despeuplèrent  très  fort  les  villages  d'entour  ledit 
lieu  de  Paris  et  en  l'Isle  de  France.  Et  quant  les  nou- 
velles en  ce  mesme  jour  vindrent  à  Saint-Denis  où 
estoit  le  roy  de  France,  le  duc  de  Bourgongne,  et  tout 
leur  estât,  ilz  se  départirent  assez  tost,  et  par  Prouvins 
s'en  alèrent  à  Troies,  ensemble  la  Royne,  madame 
Katherine,  et  moult  d'autres  seigneurs,  laissans  à  Paris 
pour  icelle  entretenir,  le  conte  de  Saint-Pol  et  maistre 
Eustace  de  Laitre,  chancellier  de  France.  Et  ledit  sei- 
gneur de  risle-Adam,  mareschal  de  France,  le  plus 
brief  qu'il  peut,  assembla  certain  nombre  de  gens 
d'armes,  avec  lesquelz  il  se  mist  en  garnison  dedens  la 
ville  de  Beauvais  pour  tenir  les  frontières  et  résister 
aux  entreprinses  que  faisoient  chascun  jour  les  dessus- 
diz  Anglois.  Toutesfoiz  icellui  seigneur  de  l'Isle- Adam 
fut  moult  blasmé  pour  ce  que  ainsi  négligentement, 
par  faulte  de  guet,  il  avoit  laissé  perdre  ladicte  ville 
de  Pontoise,  et  par  espécial,  les  gouverneurs  du  duc 
de  Touraine  Daulphin  de  Viennois  en  furent  trèsmal 
contens. 

CHAPITRE  CGX. 

Comment  le  duc  Thomas  de  Clarence  conquist  la  fortresse  de  Gisors. 
Le  siège  de  Saint-Martin  le  Gaillart.  Et  autres  besongnes. 

Item ,  assez  tost  après  le  roy  d'Angleterre  fist  très 
puissamment  asséger  la  ville  de  Gisors  par  le  duc  de 
Clarence,  son  frère.  De  laquelle  ville  estoit  lors  capi- 
taine Lionnet  de  Bournonville,  et  dedens,  Daviot  de 
Goy,  lesquelz  desdiz  Anglois  furent  tant  approuchez 

qu'en  la  fin  de  trois  sepmaines  rendirent  ladicte  ville 
et  fortresse,  en  partie  par  faulte  de  vivres,  audit  duc 
de  Clairence,  par  ainsi  qu'ilz  s'en  yroient  eulx  et  leurs 
gens  saufz  leurs  corps  et  leurs  biens,  et  les  habitans 
de  ladicte  ville  demourèrent  en  l'obéissance  dudit  roy 
d'Angleterre,  en  faisant  à  lui  serement  de  féaulté.  Et 
ainsi  se  départirent  les  dessusdiz  et  s'en  alèrent  à  Beau- 
vais  devers  le  sire  de  l'Isle-Adam. 

Et  tost  après  fut  asségée  la  forteresse  de  Saint-Mar- 
tin le  Gaillard  *,  dedens  laquelle  estoit  Rigault  de  Fon- 
taines et  messire  Carados  des  Quesnes,  avec  aucuns 
autres,  qui  tousjours  avoient  tenu  la  partie  du  Daul- 
phin  et  d'Orléans.  Ouquel  lieu,  desdiz  asségans  estoit 
capitaine  ung  moult  vaillant  homme,  nommé  messire 
Phelippe  le  Lis.  Mais  de  ladicte  fortresse  se  parti  de 
nuit  secrètement,  non  obstant  ledit  siège,  et  se  tira 
vers  le  seigneur  de  Gamaches  qui  se  tenoit  dedens 
Compiengne,  auquel  il  requist  très  instamment  qu'il 
voulsist  assembler  gens  de  guerre  pour  lever  le  siège 
dessusdit.  Lequel  seigneur  de  Gamaches ,  le  plus  brief 
qu'il  peut,  fist  une  très  grosse  assemblée  de  gens  d'armes 
et  manda  Anthoine  et  Hugues  de  Beausault,  frères,  et 
moult  d'autres  gentilz  hommes  tenans  la  partie  du 
Daulphin,  et  aussi  tenans  la  partie  de  Bourgongne, 
tant  qu'il  mist  bien  sus  seize  cens  combatans ,  avec 
lesquelz  chevaucha  au  lieu  dessusdit,  et  vint  vers  soleil 
levant  au  dessus  de  ladicte  fortresse,  et  là  mist  ses  gens 
en  ordonnance,  et  commist  trois  cens  combatans  à 
aler  devant  pour  gaigner  les  barrières  qu'avoient  faictes 
les  dessusdiz  Anglois.  Ausquelles  barrières  furent  trou- 

1.  Saint-Martin  le  Gaillard  {Seine-Inférieure), 

vez  environ  soixante  Anglois  gardans  icelles ,  lesquelz 
très  asprement  se  défendirent  et  gardèrent  ledit  pas. 
Mais  en  fin  furent  desconfis  et  tous  mis  à  l'espée, 
excepté  ung  peu  d'iceulx  qui  par  fuite  se  saulvèrent. 
Et  adonc  ledit  seigneur  de  Gamaches,  suivant  ses  gens 
asprement,  entra  en  la  ville,  frapant  es  logiz  où  lesdiz 
Anglois  estoient  logez.  Mais  la  plus  grant  partie  s'es- 
toientjà  retrais  en  une  grant  église  qui  estoit  en  la  ville, 
à  tous  leurs  chevaulx,  et  là  moult  fort  se  défendirent. 
Et  en  conclusion ,  pour  tant  que  lesdiz  Anglois  [pou- 
voient]  avoir  brief  secours  de  leurs  gens  qui  estoient 
sur  les  marches,  fist  bouter  le  feu  dedens  la  fortresse, 
et  amena  saulvement  ceulx  qui  dedens  estoient.  Et  à 
ceste  besongne  furent  fais  nouveaulx  chevaliers ,  An- 
thoine  de  Beausault,  Giles  de  Rouvroy,  et  aucuns 
autres. 

En  après,  dedens  les  huit  jours  ensuivans ,  le  conte 
deHontiton,  capitaine  de  Gournay  en  Normendie,  as- 
sembla environ  deux  mille  combatans  Anglois  des 
frontières  de  la  marche,  lesquelz  il  conduis!  jusques  à 
ung  gros  village  nommé  Poix,  où  ilz  se  logèrent,  et  y 
firent  plusieurs  dommages,  et  de  là  alèrent  à  Breteul 
et  livrèrent  grant  assault  au  fort  de  l'abbaye,  et,  pour 
tant  qu  ilz  y  eurent  de  leurs  gens  mors ,  ardèrent  la 
ville,  qui  estoit  puissamment  amassée,  et  puis  se  tirèrent 
vers  Clermont ,  et  prindrent  la  tour  de  Vendeul  *  et 
boutèrent  le  feu  dedens.  Et  après,  en  destruisant  le 
pays  par  feu  et  par  espée,  à  tout  infinis  biens  et  grant 
nombre  de  prisonniers,  s'en  retournèrent  en  leur  gar- 
nison. 

i.  Yenàcuil  (Oise),  '  -^ 


[1419]  D'ENGUERRAN  DE  MONSTRELET.  337 

Et  de  l'autre  costé,  messire  Phelippe  dessusnommé  ', 
qui  se  tenoit  à  Eu  en  Monceaulx,  couroit  très  souvent 
vers  Abbeville  et  au  Pont  de  Rémi  et  par  tout  le  Vi- 
raeu.  Alors  estoit  le  pays  grandement  désolé.  Aux- 
quelles courses  et  envayes  messire  Jaques  de  Hare- 
court,  qui  se  tenoit  au  Crotoy,  et  Hector  de  Saveuses, 
avecq  ceulx  de  la  garnison  du  Pont  de  Rémi,  bailloient 
très  souvent  de  grans  empeschemens.  Et  pareillement 
faisoient  messire  Loys  de  Thiebrone  et  ceulx  qui  es- 
toient  avecques  lui  en  la  ville  de  Gamaches. 

CHAPITRE  CCXI. 

Comment  les  fortresses  de  Cbasteau-Gaillart  et  la  Rocheguion  se  rendirent 
au  roy  Henry  d'Angleterre. 

En  ces  mesmes  jours  le  roy  d'Angleterre  fist  asséger 
les  fortresses  de  Cbasteau-Gaillart  et  de  la  Rocheguion, 
lesquelles  estoient  les  deux  plus  fortes  places  de  la  du- 
chié  de  Normendie ,  et  les  tenoient  les  gens  du  Daul- 
pbin.  Mais  au  bout  de  deux  moys  la  Rocheguion  fut 
rendue,  du  consentement  de  la  dame  qui  estoit  de- 
dens,  au  roy  d'Angleterre.  Laquelle  ledit  roy  donna 
prestement  à  messire  Guy  le  Boutiller,  et  avec  ce  lui 
voult  faire  avoir  ladicte  dame  en  mariage.  Mais  onques 
elle  ne  se  y  voult  consentir,  ains  s'en  ala  avecques  ses 
gens  hors  du  pays,  en  délaissant  sadicte  fortresse. 

Et  le  Cbasteau-Gaillart,  qui  estoit  au  roy  de  France, 
se  tint  l'espace  de  seize  raoys ,  au  bout  duquel  temps 
se  rendi  par  faulte  de  ce  que  les  cordes  dont  ilz  tiroient 

i.  Philippe  le  Lys. 

m  22 

l'eaiie  leur  estoienl  faillies.  Et  en  estoit  capitaine  mes- 
sire  Olivier  de  Mauny,  qui  avoit  avecques  lui  six  vings 
hommes  d'armes  et  plus.  Et  tenoient  ledit  siège  les 
contes  de  Hontiton  et  de  Kent. 

Et  durans  les  choses  dessusdictes  plusieurs  Daul- 
phinois  et  Bourguignons  avoient  grant  confidence  les 
ungs  avecques  les  autres  depuis  le  traictié  de  la  paix, 
espérans  que  icelle  deust  estre  pardurable,  et  souvent 
s'assembloient  plusieurs  d'un  commun  accord  pour 
faire  guerre  aux  Anglois,  anciens  ennemis  du  royaume 
de  France.  Mais  la  roe  de  fortune  y  pourveut  par  telle 
manière  que  dedens  briefz  jours  ensuivans  furent  en 
plus  grande  tribulacion  et  hayne  l'un  contre  l'autre 
que  paravant  n'avoient  esté ,  comme  cy-après  sera 
déclairé. 


CHAPITRE  GCXII. 

Comment  le  duc  Jehan  de  Bourgongne  fut  mors  et  occis  pai'  les  gens  du 
"^î  Daulphin  à  Monstereau  ou  Fault- Yonne. 

Or  est  vérité  que  quant  Charles ,  duc  de  Touraine, 
Daulphin,  eut  visité  les  duchez  de  Berry  et  de  Tours, 
se  tira,  à  tout  vingt  mille  combatans  ou  environ,  à 
Monstereau  où  Fault-Yonne,  et  tantost  après  sa  venue 
envoia  à  Troies  en  Champaigne  messire  Tanegui  du 
Chastel  et  autres  de  ses  gens  ,  à  tout  certaines  lectres 
signées  de  sa  main,  par  lesquelles  il  escripvoit  très 
affectueusement  en  mandant  au  duc  de  Bourgongne 
que  pour  conclurre  et  adviser  à  la  réparacion  du 
royaume,  et  aussi  pour  autres  grans  afaires  qui  gran- 
dement le  touchoient,  il  voulsist  aler  vers  lui  audit 

lieu  de  Monstereau.  Lequel  duc  oyaiit  ceste  requeste, 
différa  par  plusieurs  jours  de  y  aler,  et  contendoit  que 
ledit  Daulphin  venist  audit  lieu  de  Troyes  vers  le  Roy 
son  père  et  la  Royne  sa  mère,  et  remonstra  plusieurs 
foiz  audit  ïanegui  que  plus  convenable  et  expédient 
seroit  qu'il  y  venisl,  que  autrement,  afin  de  tenir  leur 
conseil  ensemble.  Et  sur  ce,  ledit  Taneguy  retourna 
vers  ledit  Daulphin  pour  lui  rendre  la  response  qu'il 
avoit  eue.  Mais  finablement  ledit  Daulphin  et  tous 
ceulx  de  son  conseil  prindreut  conclusion  ensemble 
de  demourer  à  Monstereau  et  non  aler  ailleurs.  Et  de 
rechef  icellui  Tanegui  retourna  à  Troies  devers  ledit 
duc  de  Bourgongne,  avec  lequel  il  traicta  tant  qu'il 
vint  à  Bray  sur  Seine,  et  de  là  furent  envolez  plusieurs 
messages  de  l'une  partie  à  l'autre ,  entre  lesquelz ,  au 
derrenier,  le  Daulphin  y  envoia  l'évesque  de  Valence, 
qui  estoit  frère  à  l'évesque  de  Lengres,  lequel  de  Len- 
gres  estoit  avecques  le  duc  de  Bourgongne  et  un  g  de 
ses  principaulx  conseillers,  et  estoit  nommé  Charles 
de  Poictiers.  Et  quant  icellui  évesque  fut  venu  audit 
lieu  de  Bray,  il  parla  par  plusieurs  foiz  audit  duc  de 
Bourgongne  et  l'admonesta  bien  et  acertes,  qu'il  voul- 
sist  aler  devers  ledit  Daulphin,  disant  qu'il  ne  feust  en 
nulle  doubte  ne  en  soupeçon  de  quelque  mauvaistié. 
Et  pareillement  en  parla  féablement  à  son  frère,  en  lui 
remonstrant  que  seurement  il  y  povoit  aler  et  feroit 
mal  de  faire  le  contraire.  Toutesfoiz  icellui  évesque 
pour  vray  ne  sçavoit  riens  de  ce  qui  advint,  et  traie- 
toit  en  bonne  foy  les  besongnes  dessusdictes.  Finable- 
ment, tant  par  les  remonstrances  dessusdictes,  comme 
sur  les  paroles  dudit  messire  Taneguy,  conclud  et  dis- 
posa avecques  son  conseil  d'aler  devers  le  Daulphin 

en  la  compaignie  d'icellui  évesque.  Et  se  parti  diidit 
lieu  de  Bray  sur  Seine,  le  dimenche  xi®  jour  de  sep- 
tembre, l'an  mil  quatre  cens  dix-neuf,  en  sa  compai- 
gnie environ  cinq  cens  hommes  d'armes  et  deux  cens 
archers,  desquelz  estoient  capitaines ,  messire  Charles 
de  Lens,  admirai  de  France,  et  Jaques  de  La  Lune, 
grant  maistre  des  arbalestriers.  Et  si  y  estoient  plu- 
sieurs seigneurs ,  c'estassavoir  Charles,  fils  ainsné  du 
duc  de  Bourbon ,  le  seigneur  de  Nouailles ,  frère  au 
conte  de  Foix,  le  seigneur  de  Saint-George,  messire 
Anthoine  de  Vergi,  le  seigneur  de  Jonvelle,  le  seigneur 
d'Ancre,  le  seigneur  de  Montagu,  messire  Guy  de  Pon- 
talier  et  plusieurs  autres.  Avecques  lesquelz  ledit  duc 
chevaucha  assez  joieusement  jusques  assez  près  de 
Monstereau.  Et  estoit  environ  trois  heures  après  midi. 
Et  lors  vindrent  à  l'encontre  de  lui  trois  de  ses  gens  , 
c'estassavoir  messire  Anthoine  de  Thoulongon,  Jehan 
Dermay  et  Saubretier,  et  plusieurs  autres,  lesquelz  lui 
dirent  qu'ilz  venoient  de  la  ville,  où  ilz  avoient  veu  sur 
le  pont,  au  lieu  où  ilz  se  dévoient  assembler,  plusieurs 
fortes  barrières  faictes  de  nouvel,  très  avantageuses 
pour  la  partie  du  Daulphin,  disans  qu'il  pensast  à  son 
fait,  et  que  se  il  se  y  boutoit,  il  seroit  du  tout  ou  danger 
dudit  Daulphin  et  de  ceulx  de  sa  partie.  Sur  lesquelles 
paroles,  ledit  duc,  tout  à  cheval,  assembla  son  conseil 
pour  savoir  que  sur  ce  il  estoit  bon  à  faire;  et  y  eut 
diverses  opinions.  Car  les  aucuns  doubtoient  moult 
ceste  journée,  aclendu  les  nouvelles  et  rappors  que  de 
lieure  à  autre  ilz  ooient.  Les  autres ,  qui  ne  pensoient 
que  bien,  conseilloient  pour  mieulx  faire,  que  laisser 
(ju'il  alast  devers  ledit  Daulphin,  et  disoient  qu'ilz 
n'oseroient  penser  que  ung  tel  prince,  filz  du  roy  de 

France  et  successeur  de  la  couronne,  voulsist  faire 
autre  chose  que  toute  loyaulté.  Et  lors  ledit  duc,  voiant 
et  oyant  les  diverses  opinions  de  son  conseil ,  dist 
hault  et  cler  en  la  présence  de  eulx  tous,  qu'il  yroit  et 
actendroit  telle  adventure  qu'il  plairoit  à  Dieu  de  lui 
envoyer.  Disant  oultre,  que  pour  le  péril  de  sa  per- 
sonne ne  lui  seroit  jà  reprouché  que  la  paix  et  répara- 
cion  du  royaume  feust  jà  atargée,  et  que  bien  sçavoit 
que  se  il  failloit  de  y  aler,  et  par  aucune  adventure 
guerre  et  discencion  se  resmeust  entre  eulx,  la  charge 
et  deshonneur  en  retourneroit  sur  lui.  Et  adonc  s'en 
ala  descendre  dedens  le  chasteau  de  Monstereau-Fault- 
Yonne,  par  la  porte  vers  les  champs.  Lequel  chasteau 
lui  avoit  esté  délivré,  pour  le  loger,  par  les  gens  du 
Daulphin,  afin  que  ledit  duc  de  Bourgongne  feust 
moins  en  soupeçon  qu'on  lui  voulsist  faire  aucune 
mauvaistié.  Et  fist  descendre  avecques  lui  tous  les 
grans  seigneurs,  et  deux  cens  hommes  d'armes  et  cent 
archers  pour  le  acompaigner.  Si  estoit  avecques  lui  la 
dame  de  Giac,  qui  paravant,  comme  dit  est,  avoit  esté 
par  plusieurs  foiz  devers  le  Daulphin  durant  les  traic- 
tiez  dessusdiz,  et  moult  induisoit  ledit  duc  de  y  aler, 
en  le  admonestant  qu'il  ne  feust  point  en  doubte  de 
nulle  trahison.  Lequel  duc,  comme  il  monstroit  sem- 
blant, aymoit  moult  et  créoit  de  plusieurs  choses  icelle 
dame,  et  l'avoit  baillé  en  garde  avec  une  partie  de  ses 
joiaulx  à  Phelippe  Jossequin,  comme  au  plus  féable 
de  ses  serviteurs.  Et  incontinent  après  qu'il  fut  des- 
cendu ,  ordonna  à  Jaques  de  la  Lune  qu'il  se  meist,  à 
tous  ses  gens  d'armes ,  à  l'entrée  de  la  porte  vers  la 
ville  pour  la  seureté  de  sa  personne  et  aussi  à  garder 
la  commocion.    Et  ce  pendant   raessire  Tanegui  du 

Cliastel  revint  devers  lui  et  lui  dist  que  le  Daulphin 
estoit  tout  prest  et  qu'il  actendoit  après  lui,  et  il  res- 
pondi  qu'il  s'en  aloit.   Et  adonc  appela  ceulx  qui  es- 
toient  commis  d'aler  avecques  lui,  et  défendi  que  nul 
n'y  alast  fors  ceulx  qui  à  ce  furent  ordonnez,  lesquelz 
estoient  diz,  dont  les  noms  s'ensuivent  :  c'estassavoir 
Charles  de  Bourbon ,  le  seigneur  de  Nouailles ,  Jehan 
de  Fribourg,  le  seigneur  de  Saint-George ,  le  seigneur 
de  Montagu,  messire  Anthoine  de  Vergi ,  le  seigneur 
d'Ancre,  messire  Gui  de  Pontalier,  messire  Charles  de 
Lens,  messire  Pierre  de  Giac,  et  ung  secrétaire  nommé 
maistre  Jehan  Sigmach.  Avec  lesquelz  le  dessusdit  duc 
ala  jusques  devant  la  première  barrière  du  pont.  Et 
de  rechef  vindrent  à  l'encontre  de  lui  les  gens  dudit 
Daulphin,  qui  renouvelèrent  les  promesses  et  seremens 
fais  et  jurez  paravant  entre  les  parties,  et  ce  fait  dirent  : 
«  Venez  devers  Monseigneur,  il  vous  actend  cy-devant 
sur  le  pont.  »  Après  lesquelles  paroles  se  retrahirent 
vers  ledit  Daulphin,  leur  seigneur.  Et  adonc  ledit  duc 
demanda  à  ses  conseillers  s'il  leur  sembloit  qu'il  peust 
aler  seurement  devers  le  Daulphin  sur  les  seuretez 
qu'il  sçavoit   estre  entre  eulx  deux.  Lesquelz,  aiant 
bonne  entencion,  lui  firent  response  que  seurement  il 
y  povoit  aler  actendu  lesdictes  promesses  faictes  par 
tant  de  notables  personnes  d'une  partie  et  d'autre,  et 
dirent  que  bien  oseroient  prendre  ladicte  adventure 
de  y  aler  avec  lui.  Sur  laquelle  response  se  mist  à 
chemin,  en  faisant  aler  devant  lui  une  partie  de  ses 
gens,  et  entra  en  la  première  barrière  où  il  trouva  les 
gens  du  Daulphin ,  qui  encores  lui  dirent  :  «  Venez 
devers  monseigneur  le  Daulphin ,  il  vous  actent.  »  Et 
il  respondi  :  «  Je  vois  devers  lui.  »  Et  adonc  passa  la 

seconde  barrière,  laquelle  fut  taiitost  fermée  à  clef 
après  que  lui  et  ses  gens  furent  ens.  Et  en  marchant 
avant  encontra  messire  Tanegui  du  Chastel,  auquel 
par  grant  semblant  d'amour  il  férit  de  la  main  sur 
l'espaule,  en  disant  au  seigneur  de  Saint-George  et 
aux  autres  de  ses  gens  :  «  Veez  cy  en  qui  je  me  fie.  » 
El  ainsi  passa  oultre  jusques  assez  près  dudit  Daul- 
phin,  lequel  estoit  tout  armé,  l'espée  ceinte,  apuyé  sur 
une  barrière.  Devant  lequel,  pour  lui  faire  la  révé- 
rence se  mist  à  ung  genoil,  en  le  saluant  très  humble- 
ment. A  quoy  le  Daulphin  respondit  aucunement, 
sans  lui  monstrer  quelque  semblant  d'amour,  et  en 
lui  reprouchant  qu'il  avoit  mal  tenu  sa  promesse  et 
point  n'avoit  fait  de  guerre  aux  Anglois,  ne  fait  vuider 
ses  gens  hors  des  garnisons,  ainsi  que  promis  Tavoit. 
Et  ce  pendant,  messire  Robert  de  Loire  le  print  par  le 
l)ras  et  lui  dist  :  «  Levez  vous ,  vous  n'estes  que  trop 
honnorable.  »  Et  ledit  duc,  qui  estoit  à  ung  genoil, 
comme  dit  est,  avoit  son  espée  ceinte,  laquelle  selon 
son  vouloir,  estoit  trop  demourée  derrière  quant  il 
s'agenoilla,  si  y  mist  sa  main  pour  la  remetre  plus  de- 
vant à  son  aise.  Et  lors  ledit  messire  Robert  lui  dist  : 
«  Mectez  vous  main  à  l'espée  en  la  présence  de  mon- 
seigneur le  Daulphin  !  »  Entre  lesquelles  paroles  s'apro- 
cha  messire  Taneguy  du  Chastel,  et  en  disant  «  Il  est 
temps  !  »  il  féry  ledit  duc  d'une  petite  hache  qu'il  te- 
noit  en  sa  main,  parmi  le  visaige,  si  rudement  qu'il 
chey  à  genoilz ,  et  lui  abaty  le  menton.  Et  quant  ledit 
duc  se  senti  féru,  il  mist  la  main  à  son  espée  pour  la 
tirer  et  se  cuida  lever  pour  se  défendre,  mais,  incon- 
tinent, tant  dudit  Tanegui  comme  d'aucuns  autres,  fut 
féru  plusieurs  cops  et  abatu  par  terre  comme  mort. 

Et  prestement  ung  nommé  Olivier  Layet,  à  l'aide  de 
Pierre  Frastier,  lui  bouta  une  espée  pardessoubz  son 
haubergon  tout  dedens  le  ventre.  Et  ainsi  que  ce  se 
faisoit,  le  seigneur  de  Nouailles,  ce  voiant,  tira  son 
espée  pour  cuider  défendre  ledit  duc,  mais  le  viconte 
de  Narbonne  tenoit  une  dague  en  sa  main,  dont  il  le 
cuida  férir,  et  ledit  de  Nouailles  se  lança  vigoreuse- 
ment  audit  viconte  et  lui  arracha  sa  dague  des  poins, 
et  en  ce  faisant  fut  féru  d'une  hache  par  derrière  si 
efforcément,  qu'en  brief  temps  après  il  mourut.  Et  pen- 
dant que  ce  se  faisoit,  le  dessusdit  Daulphin,  qui  estoit 
apuyé  sur  la  barrière  dessusdicte,  voiant  ceste  mer- 
veille, se  tira  arrière  d'icelle  comme  tout  effraie,  et 
incontinent,  par  Jehan  Louvet,  président  de  Prou- 
vence,  et  autres  ses  conseillers,  fut  remené  en  son  hos- 
lel.  Et  d'autre  part,  Jehan  de  Fribourg  tira  son  espée, 
mais  tantost  lui  fist-on  perdre  par  force  de  cops.  Fina- 
blement  tous  les  dix,  avec  le  secrétaire,  qui  estoient 
alez  avecques  ledit  duc ,  furent  prins  sans  délay, 
excepté  le  seigneur  de  Nouailles,  qui  demoura  mort  sur 
la  place ,  ainsi  comme  dit  est ,  et  le  seigneur  de  Mon- 
tagu,  qui  se  saulva  par  dessus  la  barrière,  vers  le  chas- 
tel.  Et  le  seigneur  d'Ancre  fut  navré  en  la  main  d'une 
taillade.  Lequel  seigneur  de  Montagu,  quant  il  fut  hors 
ladicte  barrière,  cria  moult  fort,  à  l'arme  !  Et  adonc, 
messire  Anthoine  de  Thoulongon,  messire  Simon  Os- 
telmier,  Sambretier  et  Jehan  Dernay,  avec  aucuns, 
s'approuchèrent  de  ladicte  barrière  et  commencèrent 
à  lancer  de  leurs  espées  à  ceulx  de  dedens,  et  fut  ledit 
messire  Simon  navré  en  la  teste.  Car  ceulx  de  la  ville 
et  desdictes  barrières  s'esforçoient  de  tous  costez  à 
lirer  d'arbalestes  sur  les  dessusdiz.  Pour  quoy,  comme 

non  puîssans  entrer  en  ladicte  barrière ,  se  retirèrent 
dedens  ledit  chaste!. 

Ainsi  et  par  ceste  manière  fut  là  soudainement  et 
cruellement  le  duc  Jehan  de  Bourgongne  mis  à  mort, 
sur  la  seureté  du  duc  de  Touraine,  Daulphin  devienne, 
et  de  ceulx  de  son  conseil.  Laquelle  besongne  tant 
seulement  à  oyr  recorder  est  moult  piteuse  et  lamen- 
table. Si  furent  les  principaulx  faisans  cel  homicide  : 
Jehan  Louvet,  président  de  Prouvence ,  le  viconte  de 
Narbonne,  messire  Guillaume  Batiller,  messire  Tanne- 
gui  du  Chastel,  messire  François  deGrimaille,  mes- 
sire Robert  de  Loire,  Pierre  Fratier,  Olivier  Layet, 
messire  Poncon  de  Nemach,  séneschal  d'Auvergne,  et 
aucuns  autres,  lesquelz,  grant  espace  de  temps  para- 
vant,  avoient  conclud,  juré  et  promis  l'un  avecques 
l'autre,  de  mener  afin  ceste  besongne;  comme  ilz  firent. 
Et  mesmement  j  dès  la  première  assemblée  qui  fut  faicte 
entre  iceulx  princes  auprès  de  Poule  le  Fort  quant  la 
paix  fut  faicte  entre  eulx,  comme  je  fus  informé,  eurent 
voulenté  et  entencion  de  l'achever,  mais  lors  fut  dé- 
laissé, pour  ce  que  ledit  duc  de  Bourgongne  avoit  lors 
trop  grant  puissance  de  gens  d'armes  en  sa  compai- 
gnie,  et  aussi  que  lesdictes  parties  estoient  près  l'un 
de  l'autre  en  pleins  champs,  par  quoy  il  eust  convenu 
qu'il  y  eust  eu  trop  grant  meschef  entre  iceulx. 

En  après,  le  seigneur  de  Jonvelle  et  les  autres  qui 
estoient  dedens  le  chasteau  de  Monstereau  et  auxquelz 
ledit  de  Bourgongne  l'avoit  baillé  en  garde  à  son  dé- 
partement, furent  moult  esmerveillez  et  non  point 
sans  cause,  quant  ilz  sceurent  et  virent  les  manières 
qu'on  tenoit  contre  eulx,  tant  pour  la  personne  de 
leur  seigneur  et  prince,  dont  encores  ne  sçavoient 

point  la  pure  vérité  de  son  estât,  comme  pour  les 
autres  seigneurs  qui  estoient  avecques  lui,  et  aussi 
pour  eulx  mesmes,  qui  estoient  là  sans  avoir  quelque 
provision  de  vivres  ne  habillemens  de  guerre,  si  non 
ce  qu'ilz  avoient  apporté,  qui  n'estoit  pas  grant  chose. 
Car,  paravant  la  venue,  on  avoit  osté  toute  l'artillerie 
et  les  vivres  dudit  chastel.  Si  eurent  sur  ce  plusieurs 
ymaginacions  pour  sçavoir  s'ilz  se  départiroient  ou 
non.  Mais  en  la  fin  conclurent  l'un  avecques  l'autre 
de  y  demourer,  jusques  à  tant  qu'ilz  orroient  plus  vé- 
ritables nouvelles  de  leurdit  seigneur  que  encores 
n'avoient  oyes.  Et  combien  que  ledit  seigneur  de  Jon- 
velle  et  le  seigneur  de  Montagu  priassent  moult  de 
foiz  aux  gens  dudit  duc  qui  estoient  venus  avecques 
lui,  qu'ilz  voulsissent  demourer  avecques  eulx  en  icel- 
lui  chastel,  néantmoins  n'en  volrent  riens  faire,  ains 
s'en  départirent  hastivement  sans  tenir  ordonnance,  et 
chevauchèrent  au  plus  tost  qu'ilz  peurent  devers  Bray 
sur  Seine,  dont  le  matin  s'estoient  partis.  Mais  les  gens 
du  Daulphin,  à  grant  puissance  les  poursuivirent  très 
asprement,  et  en  occirent,  prindrent  et  destroussèrent 
grant  partie,  sans  y  trouver  aucune  défense.  Et  lesdiz 
seigneurs  de  Jonvelle  et  de  Montagu  demourèrent, 
comme  dit  est,  dedens  le  chastel,  et  avecques  eulx 
messire  Robert  de  Marigny,  messire  Phelippe  de  Cor- 
voies,  messire  Jehan  Murât,  le  seigneur  de  Rosmiach, 
Jehan  d'Ormay,  Jehan  du  Mesnil,  Sainbretier,  Phe- 
lippe de  Montaut ,  Regnault  de  Cheuly,  Guillaume  de 
Bière,  la  dame  de  Giac  et  ses  femmes,  Phelippe  Josse- 
quin,  et  plusieurs  pages  et  varlets  de  la  famille  du  duc 
de  Bourgongne. 

CHAPITRE   GCXIII. 

Comment  le  Daulpbin  et  son  conseil  se  contindrent  après  la  mort  du  duc 
de  Bourgongne.  Et  de  la  reddicion  du  chastfau  de  Monstereau. 

Après  ce  que  le  dessusdit  duc  de  Bourgongne  fut 
mis  à  mort  comme  dit  est,  il  fut  tantost,  par  les  gens 
dudit  Daulphin,  devestu  de  sa  robe,  de  son  hauber- 
gon  et  de  ses  joiaulx  et  des  autres  choses,  excepté  son 
pourpoint  et  ses  houseaulx,  et  demoura  sur  la  place 
jusques  à  myenuit  qu'on  le  porta  sur  une  table  dedens 
ung  moulin  assez  près  du  pont.  Et  lendemain  au  ma- 
tin fut  mis  en  terre  en  l'église  Nostre-Dame  devant 
l'autel  Saint-Loys,  à  tout  sondit  pourpoint  et  ses  hou- 
seaulx, sa  barrète  tirée  sur  son  visage.  Et  lui  fist-on 
prestement  dire  douze  messes. 

Si  estoient  à  ceste  heure  avec  ledit  Daulphin  plu- 
sieurs notables  hommes  qui  riens  ne  sçavoient  du  se- 
cret de  ceste  matière,  et  en  y  eut  d'aucuns  à  qui  il  en 
despleut  grandement,  considérans  les  tribulacions , 
reproches  et  meschefz  qui  en  pourroient  sourdre  ou 
temps  avenir,  tant  ou  royaume  de  France  comme  à  la 
personne  de  leur  seigneur  et  maistre,  le  duc  de  Tou- 
raine,  Daulphin.  Entre  lesquelz  y  estoient  Jehan  de 
Harecourt,  conte  d'Aumarle,  et  le  seigneur  de  Barba- 
san.  Auquel  Barbasan  fut  moult  désagréable,  et  tant 
que  par  plusieurs  foiz  reproucha  à  ceulx  qui  avoient 
machiné  le  cas  dessusdit,  en  disant  qu'ilz  avoient  des- 
truit  leurdit  maistre  de  honneur  et  de  chevance,  et  dist 
oultre  que  mieulx  aymeroit  avoir  esté  mort  que  d'avoir 
esté  à  celle  journée,  combien  qu'il  en  feust  innocent. 

Toulesfoiz,  le  Daulphin  retourné  en  son  liostel  après 
cest  liomicide  fait,  fut  ordonné  par  ceulx  de  son  con- 
seil, que  deux  cens  hommes  d'armes  yroient  devant 
ladicte  fortresse  pour  faire  rendre  ceulx  qui  estoient 
dedens.  Auxquelz  là  venus,  l'entrée  fut  défendue,  et 
pour  tant  les  dessusdiz  se  retrahirent  une  partie  en  la 
tour  du  pont  et  l'autre  en  une  tour  vers  les  faulx- 
bourgs,  et  là  deniourèrent  celle  nuit.  Et  ceulx  qui 
estoient  en  ladicte  fortresse  se  murèrent  la  porte  vers 
la  ville  et  n'eurent  autres  nouvelles  jusques  au  lende- 
main matin,  qu'on  leur  commença  très  fort  à  gecter 
canons  contre  ladicte  porte.  Et  assez  tost  après  alèrent 
quatre  à  cinq  cens  chevaliers ,  de  par  le  Daulphin, 
parler  à  iceulx  et  leur  signifier  qu'ilz  rendissent  ladicte 
fortresse,  et  se  ce  ne  faisoient,  on  les  feroit  assaillir,  et 
leur  feroit-on  coper  les  testes  se  ilz  estoient  prins  à 
force.  Auxquelz  fut  respondu  par  les  dessusdiz  de 
Jonvelle  et  de  Montagu,  que  le  duc  de  Bourgongne, 
leur  seigneur,  auquel  le  Daulphin  l'avoit  délivré,  le 
leur  avoit  baillé  en  garde  et  qu'ilz  ne  le  rendroient 
point  s'ilz  n'avoient  de  lui  certaines  enseignes.  Pour 
quoy  les  dessusdiz,  ce  oyans,  retournèrent  en  la  ville, 
et  tantost  après  râlèrent  devant  ladicte  fortresse  et  y 
menèrent  messire  Anthoine  de  Vergi,  lequel  appella 
les  seigneurs  dessusdiz,  et  ilz  lui  respondirent  en  lui 
demandant  comment  il  lui  estoit,  et  sans  à  ce  faire 
response,  il  leur  dist  :  «  Frères,  monseigneur  le  Daul- 
phin me  fait  dire  que  vous  lui  rendez  ceste  place,  et 
que  se  ce  ne  faictes  et  il  vous  prent  de  force,  il  vous 
fera  trencher  les  testes,  et  se  vous  lui  voulez  rendre  et 
tenir  son  parti,  il  vous  fera  des  biens  et  vous  départira 
des  offices  de  ce  royaume  très  largement.  »  Après  les- 

quelles  paroles  demandèrent  audit  raessire  Anlhoine 
se  il  sçavoit  nouvelles  du  duc  de  Bourgongne.  A  quoy 
il  ne  respondi  mot,  et  seigna  de  son  doit  contre  terre, 
et  après  leur  dist  :  «  Je  vous  conseille  que  vous  rendez 
la  fortresse  à  monseigneur  le  Daulphin.  »  Et  lors  res- 
pondirent  comme  devant,  en  disant  ainsi  :  «  Sans  avoir 
autres  nouvelles  de  monseigneur  le  duc  qui  la  nous  a 
baillée  en  garde,  nous  ne  la  rendrons  point.  »  Et 
adonc  les  chevaliers  du  Daulphin  leur  dirent  :  «  Mec- 
tez  par  escript  tel  traictié  que  vous  vouldrez  avoir,  et 
on  vous  fera  l'esponse.  »  Adonc  se  retrahirent  lesdictes 
parties,  et  firent  les  dessusdiz  mectre  par  escript  ce 
qui  lem*  pleut,  et  l'en  volèrent  vers  le  Daulphin. 

Premièrement  requirent  à  mectre  la  fortresse  en  la 
main  du  duc  de  Bourgongne,  leur  seigneur,  qui  leur 
avoit  baillé  en  garde ,  ou  au  moins  avoir  descharge 
de  lui,  signée  de  sa  main. 

Item,  que  tous  les  prisonniers  que  le  Daulphin 
avoit  devers  lui,  qui  furent  prins  avec  ledit  duc,  il  les 
rendeist  quictes  et  sans  paier  finances. 

lieniy  que  tous  les  hommes  et  femmes,  de  quelque 
estât  qu'ilz  feussent,  estans  dedens  ladicte  fortresse, 
avecques  tous  les  biens  qui  de  leur  partie  y  avoient 
esté  apportez,  s'en  peussent  aler  franchement  où  bon 
leur  sembleront. 

Itenij  qu'ilz  eussent  délay  de  quinze  jours  à  demou- 
rer  dedens  ledit  chastel,  tant  que  leurs  chevaulx  feus- 
sent venus. 

Item ,  qu'ilz  eussent  sauf-conduit  pour  deux  cens 
hommes  d'armes  qui  les  venroient  quérir  pour  les 
conduire  où  bon  leur  sembleroit,  et  que  ledit  sauf- 
conduit  durast  quinze  jours. 

Après  lesquelz  articles  visitez  par  ledit  Daulphin  et 
son  conseil,  furent  renvoiez  devant  la  fortresse  pour 
faire  response,  les  chevaliers  dessusdiz,  qui  paravant  y 
avoient  esté.  Lesquelz  dirent  à  ceulx  de  dedens,  que, 
quant  à  la  personne  du  duc  de  Bourgongne,  elle  ne 
leur  soit  plus  demandée,  car  on  ne  la  peut  avoir,  et 
quant  aux  prisonniers  qui  ont  esté  prins  avecques  lui, 
ilz  sont  bien  à  monseigneur  le  Daulphin  ;  et  leur  dé- 
partira des  biens  et  offices  de  ce  royaume  ;  et  n'en  soit 
requis  plus  avant.  Quant  aux  biens  qui  sont  dedens  la 
fortresse  appartenans  au  duc  de  Bourgongne ,  ilz  de- 
meurent en  la  main  de  monseigneur  le  Daulphin,  et 
les  fera  recevoir  par  inventaire,  en  baillant  descharge 
à  ceulx  qui  les  ont  en  garde,  et  les  autres  qui  sont 
léans,  emporteront  tous  leurs  biens,  lesquelz  ilz  y  ont 
apportez.  Quant  aux  quinze  jours  que  demandez  de 
délay,  riens  ne  s'en  fera,  mais  on  vous  fera  conduire 
jusques  à  Bray  sur  Seine.  Quant  au  sauf-conduit  de 
deux  cens  hommes  d'armes,  il  n'est  nul  besoing  de  les 
avoir  puisque  vous  aurez  conducteurs. 

Toutesfoiz  après  plusieurs  paroles,  les  dessusdiz  che- 
valiers de  Jonvelle  et  de  Montagu,  pour  eulx  et  pour 
leurs  gens,  firent  traictié  avec  ledit  Daulphin,  par  ainsi 
qu'ilz  s'en  yroient  saufz  leurs  corps  et  leurs  biens,  en 
rendant  ladicte  fortresse;  et  ainsi  furent  reçeuz.  Et  tous 
les  biens  qui  estoient  audit  duc  de  Bourgongne  demou- 
rèrent  léans.  Et  avec  ce  demoura  devers  le  Daulphin 
la  dame  de  Giac ,  laquelle ,  comme  il  fut  commune 
renommée ,  fut  consentant  dudil  homicide.  Et  pareil- 
lement y  demoura  Phelippe  Jossequin ,  et  ne  osa  re- 
tourner devant  la  duchesse  de  Bourgongne,  ne  devant 
son  filz  le  conte  de  Charrolois,  pour  tant  qu'il  n'estoit 

point  bien  en  leur  grâce.  Lequel  Phelippe  Jossequin 
estoit  natif  de  Dijon,  filz  de  l'armurier  de  feu  le  duc 
Phelippe  de  Bourgongne,  et  par  long  temps  avoit  esté 
moult  féable  et  aymé  par  dessus  tous  du  dessusdit  duc 
de  Bourgongne,  c'estassavoir  de  ses  serviteurs  et  mes- 
gnées,  et  lui  faisoit  porter  son  seel  de  secret  et  signer 
lectres  de  sa  main  comme  se  ledit  duc  les  eust  signées, 
et  y  avoit  peu  de  différence  du  signe  que  contrefai- 
soit  ledit  Phelippe  Jossequin  à  l'encontre  de  cellui 
que  faisoit  ledit  duc  de  sa  propre  main.  Pour  les- 
quelles hesongnes  et  grandes  auctoritez  il  fut  par  plu- 
sieurs foiz  moult  hay  de  plusieurs  seigneurs  repairans 
à  la  court  d'icellui  prince.  Mais  néantmoins,  lui  estant 
en  Testât  dessusdit,  il  acquist  de  grans  chevances,  et  fist 
faire  une  moult  noble  maison  dedens  la  ville  de  Di- 
gon.  Lesquelles  chevances,  à  son  département,  il  dé- 
laissa en  plusieurs  lieux,  c'estassavoir  en  Bourgongne, 
en  Flandres  et  ailleurs,  lesquelles  furent  prinses  comme 
choses  confisquées,  des  officiers  du  conte  de  Charro- 
lois,  et  les  donna  à  aucuns  de  ses  serviteurs.  Et  le  des- 
susdit Phelippe  s'en  ala,  ainsi  comme  dit  est,  desnué 
de  tous  biens. 

/te/72,  le  lundi  xii*  jour  de  septembre,  après  ce  que 
le  duc  deTouraine,  Daulphin,  eut  tenu  dedens  la  ville 
de  Monstereau  grant  conseil  sur  ses  afaires ,  afin  qu'il 
ne  feust  noté  d'avoir  rompue  la  paix  et  aussi  qu'on  ne 
le  tenist  pour  parjure,  fist  escripre  plusieurs  lectres, 
lesquelles  il  envoia  à  Paris,  Reims,  Chaalons  et  autres 
bonnes  villes  du  royaume.  Desquelles  la  copie  de  celles 
qui  furent  portées  à  Paris,  s'ensuit. 

Copie  des  lectres  envolées  par  le  Daulphîn  en  plusieurs  bonnes  villes  du 
royaume,  après  la  mort  du  duc  Jehan  de  Bourgongne  *. 

a  Très  cliers  et  bien  amez.  Nous  tenons  que  assez 
avez  congnoissance  comment  naguères  nous  conve- 
nismes  avecques  le  duc  de  Bourgongne  au  lieu  de 
Poiily,  après  ce  que  nous  lui  eusmes  accordé  toutes  les 
choses  qu'il  nous  requist,  en  faveur  du  bien  de  paix  et 
pour  eschever  la  perdicion  de  la  seigneurie  de  monsei- 
gneur et  de  nous,  et  que  entre  les  autres  choses  il  nous 
promist  par  sa  foy  et  serement  de  son  corps  dedens 
ung  mois  faires  guère  aux  Anglois,  anciens  ennemis 
de  monseigneur  le  roy  et  de  nous.  Et  en  ce  faisant  il 
eust  esté  accordé  par  entre  nous  deux,  de  ensemble 
convenir  de  rechef  à  besongner  et  pourveoir  aux  be- 
songnes  de  ce  royaume  et  contre  les  dessusdiz  enne- 
mis. Pour  laquelle  cause  nous  venismes  en  ceste  ville 
de  Monstereau  et  en  icelle  actendismes  dix -huit  jours 
la  venue  du  duc  de  Bourgongne,  auquel  feismes  bail- 
ler le  chastel  d'icelle,  en  nous  deslogant  d'icellui.  Et 
après  ce  que  nous  convenismes  avecques  lui  en  la  ma- 
nière qu'il  le  demanda,  nous  lui  remonstrasmes  amia- 
blement  comment  non  obstant  ladicte  paix  et  sesdictes 
promesses  il  ne  faisoit  ne  avoit  fait  ausdiz  Anglois  en- 
nemis aucune  guerre,  et  avec  ce  n 'avoit  fait  yssir  les 
garnisons  qu'il  tenoit,  comme  il  avoit  esté  traicté  et 
promis  par  ledit  de  Bourgongne,  lesquelles  choses 

1 .  Notre  manuscrit  fait  de  cette  pièce  son  chapitre  ccviii,  tandis 
que  dans  les  imprimés,  que  nous  suivons  pour  l'ordre  des  chapi- 
tres, elle  est  comprise  dans  le  chapitre  ccxiii. 

nous  lui  requérions.  Lequel  de  Bourgongne  nous  res- 
pondi  aucunes  foies  paroles ,  et  tira  son  espée  à  nous 
envayr  et  vilener  en  nostre  personne,  laquelle,  comme 
nous  avons  après  sceu,  il  contendoit  à  prendre  et 
mectre  en  sa  subjection.  De  laquelle  chose  par  la  di- 
vine pitié  et  par  la  bonne  ayde  de  noz  loyaulx  servi- 
teurs nous  avons  esté  préservé,  et,  il,  par  sa  folie  mou- 
rut en  la  place.  Les  choses  dessusdictes  nous  vous 
signifions  comme  à  ceulx  qui  en  auront  grant  joye, 
comme  nous  sommes  certains,  qu'en  telle  manière  de 
tel  péril  nous  avons  esté  préservez.  Et  vous  prions  et 
néantmoins  vous  mandons  sur  toute  la  bonne  loiaulté 
que  tousjours  avez  eu  à  mondit  seigneur  et  à  nous, 
que  pour  quelque  chose  qui  adviengne,  vous  ne  laissez 
que  vous  ne  faciez  bonne  résistence  ausdiz  ennemis 
de  monseigneur  et  de  nous ,  et  vous  préparez  à  faire 
toute  guerre,  et  soiez  certains  que  nous  vous  secour- 
rons, aiderons  et  conforterons  avec  toute  nostre  puis- 
sance, laquelle,  par  la  grâce  de  Dieu,  est  bonne  et 
grande.  Et  voulons  que  toutes  choses  advenues  soient 
pardonnées,  et  que  pour  icelles  à  nul  soit  fait  dommage 
ou  desplaisance  ;  mais  l'abolicion  faicte  par  mondit- 
seigneur  nous  garderons  de  point  en  point  et  ladicte 
paix,  et  ce  vous  promectons  en  bonne  foy  et  en  pa- 
role de  filz  de  Roy.  Et  sur  ce  envoions  noz  lectres 
patentes  aux  prévostz  des  marchans,  bourgois  et  esche- 
vins  de  Paris,  à  icelles  signifier  à  vous  et  aux  autres , 
et  publier  où  il  appartiendra ,  et  de  ce  donrons  telle 
seureté  comme  on  vouldra.  Et  entretendrons  aux  en- 
fans  du  duc  de  Bourgongne,  à  ses  serviteurs  et  tous  au- 
tres qui  ont  tenu  son  parti,  paix  contre  elle  fut  concor- 
dée  et  publiée,  sans  icelle  enfraindre  en  aucune  chose, 
III  23 

désirans  tenir  tous  les  sul3Jetz  de  monditseigneur 
et  les  nostres  à  résister  par  bonne  paix  ausdiz  enne- 
mis. Et  à  ce  est  mon  entencion  de  nous  (sic)  y  em- 
ploier  en  nostre  propre  personne.  Et  voulons  que  les 
choses  dessusdictes  faciez  publier  es  villes  et  places 
enlour  de  voz  marches,  et  que  semblablement  icelles 
choses  vous  asseurez  de  par  nous.  Chers  et  bien  amez, 
Nostreseigneur  vous  ait  en  sa  sainte  garde.  Escript  à 
Monstereau-où-fault- Yonne,  le  xi®  jour  de  septembre.  » 
Et  au  dos  estoit  escript  :  «  A  noz  chers  et  bien  aymez, 
les  bourgois  et  clergié,  manans  et  habitans  de  Paris.  » 
Auxquelles  lectres,  par  espécial  aux  villes  qui  te- 
noient  le  parti  du  Roy  et  du  duc  de  Bourgongne,  ne 
fut  par  eulx  rendue  aucune  response.  Et  pareillement 
messire  Clugnet  de  Brabant,  qui  se  tenoit  à  Vitry,  es- 
cripvi  à  plusieurs  bonnes  villes  pour  les  actraire  de  la 
partie  du  Daulphin.  Mais  quant  il  vit  qu'ilz  ne  lui  res- 
pondirent  point  à  son  plaisir,  il  leur  commença  à  faire 
très  forte  guerre. 


CHAPITRE  GCXIV. 

Comment  le  seigneur  de  Montagu  escripvi  à  plusieurs  bonnes  villes  de 
France  ;  Et  des  Parisiens  qui  refirent  serement  nouvel  après  la  mort 
dudit  duc  de  Bourgongne. 

Item,  le  seigneur  de  Montagu,  après  ce  qu'il  fut  re- 
tourné de  Monstereau  à  Bray  sur  Seine,  le  plus  tost 
qu'il  peust  fist  escripre  plusieurs  lectres  contenans  l'oc- 
cision  faicte  par  le  duc  de  Touraine  Daulphin  et  son 
conseil,  en  la  personne  de  son  seigneur  le  duc  de  Bour- 
gongne ,  lesquelles  lectres  il  envoia  à  Troies,  à  Reims 

et  à  Chaalons  et  autres  bonnes  villes  tenans  le  parti  du 
Roy  et  dudit  duc  de  Bourgongne.  Esquelles  lectres 
aussi  leur  prévient  moult  humblement  qu'ils  fussent 
bien  sur  leurs  gardes  et  que  point  n'obtempérassent 
aux  paroles  et  mençonges  de  ceulx  tenans  le  parti  du 
Daulphin,  disant  par  ses  lectres,  que  bien  estoit  leur 
desloiaulté  descouverte ,  mais  se  entretenissent  bien 
tousjours  en  leur  bon  propos  de  la  partie  du  Roy  et  du 
conte  de  Charrolois,  successeur  du  duc  de  Bourgongne, 
par  lequel  ilz  auroient  bon  et  brief  aide,  au  plaisir  de 
Dieu.  Lesquelles  lectres  es  bonnes  villes  dessusdictes 
furent  bénignement  receues  ,  en  remerciant  moult  de 
foiz  ledit  seigneur  de  Montagu  par  son  message,  disans 
que  moult  estoient  dolens  de  l'aventure  dessusdicte. 
Et  quant,  le  xiii*  jour  de  septembre,  vint  à  la  con- 
gnoissance  des  Parisiens  que  le  duc  de  Bourgongne 
estoit  ainsi  mort,  ilz  furent  moult  dolens  et  confus, 
tant  que  plus  ne  povoient.  Et  pour  tant,  lendemain, 
au  plus  matin  qu'ilz  porent,  s'assemblèrent  le  conte  de 
Saint-Pol,  lieutenant  du  Roy  à  Paris,  le  chancelier  de 
France,  les  prévostz  de  Paris  et  des  marchans,  et  géné- 
ralement tous  les  conseillers  et  officiers  du  Roy,  et 
avecques  eulx  grant  quantité  des  nobles  et  bourgois 
de  la  ville  et  grant  multitude  de  peuple.  Lesquelz, 
après  ce  qu'on  eut  fait  remonstrer  la  mort  du  duc  de 
Bourgongne  et  Testât  comment  icelle  avoit  esté  faicte, 
firent  serement  audit  conte  de  Saint-Pol  de  le  servir 
et  obéir  et  d'estre  avecques  lui,  et  entendre  de  top  te 
leur  puissance  à  la  garde  et  défense  de  ladicte  ville  de 
Paris  et  des  habitans,  et  généralement  à  la  conserva - 
cion  de  tout  le  royaume  ;  de  résister  de  corps  et  de 
biens  à  la  damnapble  entencion  et  efforcement  des 

criminelz  sédicieux  et  rompeurs  de  paix  et  union  de 
ce  royaume,  et  de  poursuire  de  tout  leur  povoir  la 
vengence  et  réparacion  des  conspirateurs  coulpables 
et  consentans  de  la  mort  et  homicide  du  duc  de  Bour- 
gongne,  de  noncer  et  accuser  devers  justice  tous  ceulx 
portans  faveur  ausdiz  conspirateurs.  Promirent  aussi 
de  non  rendre  la  ville  de  Paris,  ne  faire  quelque  traic- 
tié  à  part,  sans  le  sçeu  l'un  de  l'autre.  Et  semblable- 
ment  leur  fist  serement  ledit  conte  de  Saint- Pol.  Des- 
quelz  seremens  dessusdiz  leur  furent  faictes  lectres 
scellées  de  leurs  seaulx ,  lesquelles  furent  envolées  à 
Senlis  et  es  autres  villes  tenans  ce  parti ,  afin  de  les 
induire  à  faire  pareil  serement  à  leurs  gouverneurs. 

Après  lesquelles  besongnes  acomplies ,  furent  prins 
dedens  la  ville  de  Paris  et  mis  prisonniers  plusieurs 
hommes  et  aussi  aucunes  femmes  tenans,  ou  qui 
avoient  tenu  la  partie  du  duc  de  Touraine  Daulphin, 
tant  de  ceulx  qui  estoient  retournez  depuis  la  paix, 
comme  autres,  sur  lesquelz  on  avoit  suspicion,  et  tan- 
•   tost  après  en  y  eut  aucuns  exécutez  par  justice. 

CHAPITRE  GGXV. 

Comment  ceulx  qui  avoient  esté  prins  en  la  compaignie  du  duc  Jehan 
deBourgongne  furent  délivrés.  Et  autres  matières. 

En  ces  propres  jours,  après  que  ledit  Daulphin  eut 
constitué  messire  Pierre  de  Guitry  capitaine  de  Mon- 
stereau-où-fault- Yonne ,  lequel  de  Guitry  avoit  esté 
présent  quant  le  duc  de  Bourgongne  fut  mis  à  mort , 
se  fut  departy  de  là  à  tout  ses  gens,  il  envoia  tous  les- 
diz  prisonniers  avec  la  dame  de  Giach  et  Phelippe 

Jossequin  à  Bourges  en  Berry.  Desquelz  prisonniers 
firent  serement  audit  Daulphin  de  le  servir,  Charles 
de  Bourbon  dessusnommé,  et  messire  Pierre  de  Giach. 
Et  quant  aux  autres,  jà  soit  que  par  plusieurs  foiz 
feussent  requis  d'icellui  Daulphin  et  de  ceulx  de  son 
conseil  qu'ilz  voulsissent  demourer  avecques  lui  et 
faire  ledit  serement,  et  que  grans  biens  et  honneurs 
leur  feussent  offers  à  estre  fais,  néantmoins  onques  ne 
se  y  vouldrent  consentir,  ains  firent  response  à  toutes 
leursdictes  requestes,  que  mieux  amoient  mourir  en 
prison  ou  autrement  si  comme  il  plairoit  au  Daul- 
phin, que  de  faire  chose  qui  à  eulx  et  à  leurs  succes- 
seurs peust  estre  reprouche  en  mal.  Et  pour  tant, 
•voiant  leur  voulenté  et  que  autre  chose  on  n'en  por- 
roit  avoir ,  furent  tous  mis  à  délivrance ,  moiennant 
certaine  grant  somme  de  pécune  qu  ilz  paièrent  pour 
leur  raençon,  excepté  ledit  messire  Charles  de  Lens 
qu'ilz  firent  mourir,  et  ne  retourna  pas. 

En  oultre,  le  dessusdit  Daulphin  venu  à  Bourges, 
comme  dit  est,  manda  gens  d'armes  de  toutes  parts  à 
venir  devers  lui.  A  tout  lesquelz  ala  en  Anjou,  et  eut 
parlement  avec  son  serourge  le  duc  de  Bretaigne.  Le- 
quel consenti  que  une  partie  des  nobles  hommes  de 
son  pays  serveissent  le  Daulphin.  Et  avecques  ce  lui 
vint  grant  aide  des  Escossois,  qu'il  envoya  et  fist  con- 
duire par  ses  gens  sur  la  rivière  de  Loire.  Et  de  là  ala 
à  Poictiers,  puis  en  Auvergne  et  en  Languedoc  ,  par 
tout  assembler  gens  de  guerre  et  faire  à  iceulx  aliance, 
en  entencion  de  résister  contre  tous  ceulx  qui  nuire 
ou  grever  le  vouldroient.  Et  par  toutes  les  bonnes 
villes  tenans  son  party,  faisoit  prononcer  que  ce  qu'il 
avoit  fait  contre  le  duc  de  Bourgongne,  avoit  esté  sur 

bonne  et  juste  entencion  et  querelle ,  en  remonstrant 
plusieurs  tiltres  qui  à  ce  faire  l'avoient  meu ,  pour  sa 
justificacion.  Lesquelz  seroient  trop  longs  à  déclairer. 
Et  cependant  le  roy  de  France ,  la  Roy  ne  et  ceulx 
de  leur  conseil,  qui  avoient  sceu  les  nouvelles  de  toutes 
les  matières  dessusdictes,  en  estoient  très  desplaisans. 
Et  afin  de  y  pourveoir,  furent  envoiez  des  mandemens 
royaulx  en  diverses  parties  du  royaume  de  France  où 
le  Roy  dessusdit  estoit  obéy,  contenans  la  mort  du 
dessusdit  duc  de  Bourgongne  et  la  desloyaulté  des 
facteurs,  mandant  et  commandant,  et  aussi  défendant 
aux  gouverneurs  et  officiers  d'icelles ,  siu*  quanque  ilz 
pourroient  meffaire,  que  au  Daulpbin  ne  à  ceulx  tenans 
son  parti,  ilz  ne  baillassent  conseil ,  confort,  ne  aide 
ne  faveur,  mais  se  préparassent  en  toute  diligence  de 
y  résister,  et  à  faire  et  poursuivir  le  restablisseraent  et 
réparacion  du  royaume,  et  ilz  auroient  brief  leur  aide. 

^;  CHAPITRE  CGXVI. 


Comment  le  conte  Phelippe  de  Charrolois  gçeut  la  mort  de  son  p^e,  et 
les  trêves  qu'il  print  aux  Anglois. 

Dr  est  vérité  que  Phelippe,  conte  de  Charrolois , 
seul  filz  et  héritier  du  duc  Jehan  de  Bourgongne,  estant 
à  Gand,  lui  furent  dictes  les  nouvelles  de  la  piteuse 
mort  de  son  père.  Pour  lesquelles  il  eut  au  cuer  si 
grant  tristesse  et  desplaisir  qu'à  grant  peine  par  aucuns 
jours  le  po voient  ses  gouverneurs  reconforter.  Et  quant 
à  dame  Michèle  de  France,  sa  femme,  seur  au  duc  de 
Touraine  Daulphin  ,  elle  en  fut  moult  troublée  et  en 
ot  au  cuer  grant  ennoy,  doubtant  entre  les  autres 

choses  que  son  seigneur  et  mary  ne  l'eust  pour  ce  moins 
chère  et  agréable  *.  Pour  laquelle  mort  du  duc  Jehan, 
sondit  filz  conte  de  Charrolois  tint  conseil  avecques 
ceulx  de  Gand ,  de  Bruges  et  d'Ipre.  Après  lequel 
conseil,  sans  riens  relever,  print  la  possession  de  la 
conté  de  Flandres,  et  puis  s'en  ala  à  Matines  où  il  eut 
parlement  avec  le  duc  de  Brabant,  son  cousin,  Jehan 
de  Bavière  ,  son  oncle ,  et  la  contesse  de  Haynau ,  sa 
tante,  sur  plusieurs  ses  affaires.  Duquel  lieu  de  Malines 
s'en  retourna  à  Lisle.  Et  de  ce  jour  en  avant,  se  nomma 
duc  de  Bourgongne  en  ses  lectres ,  prenant  tous  les 
tiltres  qu'avoit  le  duc  Jehan,  son  père.  Et  là  vindrent 
devers  lui  plusieurs  seigneurs  pour  lui  offrir  leur  ser- 
vice, lesquelz  paravant  avoient  esté  serviteurs  à  sondit 
père.  Si  en  retint  une  partie  de  son  hostel,  et  aux  au- 
tres promist  grans  biens  à  faire.  Vindrent  aussi  de 
Paris  vers  lui,  maistre  Phelippe  de  Morviller,  premier 
président  en  parlement ,  et  plusieurs  gens  notables  , 
avec  lesquelz  et  ceulx  de  son  conseil,  ledit  duc  conclud 
de  rescripre  aux  bonnes  villes  qui  tenoient  sa  partie 
certaines  lectres ,  contenans  que  comme  ilz  avoient 
tenu  le  parti  dudit  duc  son  père  ,  ilz  voulsissent  tenir 

1 .  Le  ms.  Suppl.  fr.  93  nous  donne  ici  une  variante  importante  : 
«  Et  quant  à  dame  Michielle  de  France,  sa  femme,  et  suer  du  duc 
de  Touraine,  Daulphin,  elle  en  fu  moult  troublée  et  en  grant 
ennuy,  doubtans  entre  les  autres  choses  que  son  seigneur  et  mary 
ne  l'eust  pour  ce  mains  agréable,  et  qu'elle  né  fust  eslongié  de  son 
amour  plus  que  paravant  n'avoit  esté.  Ce  que  pas  n'avint.  Car  en 
dedens  brief  terme  ensievant ,  par  les  exortacions  et  amiables  re- 
monstrances  que  luy  firent  ses  dessusdiz  gouverneurs,  il  fut  très- 
content  d'elle  et  lui  monstra  aussi  grant  signe  d'amour  que  para- 
vant avoit  fait.  Et  tost  après  tint  conseil  avecques  ceubc  de 
Gand,  etc.  »  (Bibl.  imp.,  ms.  Suppl.  fr,  93.  fol.  299^°.) 

ie  sien,  mandant  à  iceulx  aussi  qu'ilz  leur  feroient  im- 
pétrer  trêve  aux  Anglois  bien  brief.  Et  si  leur  fist  sa- 
voir qu'ilz  envolassent  de  leurs  gens  devers  lui  à  Arras, 
le  XVII*  jour  d'octobre,  et  que  ceulx  qui  y  seroient  en- 
volez eussent  puissance  d'accorder  ce  que  par  lui  leur 
seroit  requis.  Et  après,  ledit  duc  de  Bourgongne  envoia 
ses  ambassadeurs  à  Rouen ,  devers  le  roy  d'Angle- 
gleterre,  à  fin  de  impétrer  les  trêves  dessusdictes  cer- 
tain espace  de  temps,  pour  tous  les  pays  estans  en 
l'obéissance  du  Roy  et  de  lui.  Laquelle  ambassade 
firent  l'évêque  d'Arras,  le  seigneur  de  Toulonjon,  mes- 
sire  Guillaume  de  Champdivers ,  messire  Gillebert  de 
Lannoy  et  aucuns  autres,  lesquelz  impétrèrent et  ob- 
tinrent lesdictes  trêves  ,  sur  espérance  de  plus  avant 
procéder  avecques  lesdiz  Anglois. 

Durant  lequel  temps,  les  Daulphinois  estans  à  Com- 
piengne  et  sur  les  marches ,  et  ceulx  tenans  la  partie 
de  Bourgongne,  recommencèrent  comme  devant  et 
menèrent  très  forte  guerre  les  ungs  aux  autres.  Et 
d'autre  costé,  La  Hire,  Potron  de  Saincte  Treille  et  au- 
tres, en  très  grant  nombre,  prindrent  la  ville  de  Crespi 
en  Laohnois,  et  le  chastel  de  Clarchi*.  Par  le  moien  de 
laquelle  prinse,  la  ville  de  Laon,  les  pays  de  Laonnois 
et  de  Vermandois,  furent  tenus  en  grant  subjection. 

Et  ce  pendant ,  le  xviif  jour  du  mois  d'octobre 
venu,  viendrent  à  Arras  devers  le  duc  de  Bourgongne, 
messire  Jehan  de  Luxembourg  et  plusieurs  autres  sei- 
gneurs et  capitaines ,  avec  les  communes  des  bonnes 
villes,  qui  avoient  esté  mandez  comme  dit  est.  Lesquelz, 
tous  ensemble  furent  requis  par  le  doyen  de  Liège,  au 

i.  «  Clarcy.  »  {Si(ppl.  fr.  93.) 

commandement  dudit  duc ,  très  afleclueusement ,  et 
par  spécial  à  ces  dis  seigneurs  et  capitaines,  que  comme 
ilzavoient  servi  son  feu  père,  ilz  voulsissent  servir  à  lui 
en  une  expédicion,  laquelle  il  entendoit  à  faire  prou- 
chainement  pour  le  bien  du  Roy  et  de  tout  son 
royaume.  Et  pareillement  fut  requis  à  toutes  les  bonnes 
villes,  c'est  assavoir  aux  seigneurs  d'icelles,  qu'ilz  pro- 
meissent  de  tenir  son  parti,  et  lui  baillassent  confort  et 
aide  se  besoing  estoit.  Lesquelles  requestes,  tant  des- 
diz  seigneurs  comme  desdictes  bonnes  villes ,  furent 
accordées. 


CHAPITRE  GCXVII. 

Comment  le  duc  Phelippe  de  Bourgongue  feist  un  service  à  Saint-Vaast 
d'Arras  pour  son  père  défunct. 

Item,  le  xm*  jour  dudit  moys  d'octobre,  le  duc 
Phelippe  de  Bourgongne  feist  faire  un  g  service  en  l'é 
glise  Saint-Vaast  d'Arras  pour  le  salut  de  l'âme  dudit 
Jehan  de  Bourgongne,  son  père.  Auquel  service  furent 
les  évesques  d'Amiens  et  de  Cambray,  de  Thérouenne, 
de  Tournay  et  d'Arras,  avec  plusieurs  abbez  de  Flan- 
dres ,  d'Artois  et  des  pays  à  l'environ ,  et  estoient  en 
tout  vingt  quatre  croces,  et  faisoient  le  deuil  ledit 
messire  Jehan  de  Luxembourg  et  messire  Jaques  de 
Harecourt,  etdistla  messe  l'évesque  d'Amiens.  Du- 
rant laquelle  messe  prescha  frère  Pierre  Flour,  docteur 
en  théologie,  de  l'ordre  des  frères  prescheurs,  inquisi- 
teur de  la  foy  en  la  province  de  Reims.  Lequel  pres- 
cheur,  en  sondit  preschement,  désonortoit  ledit  duc, 
tant  comme  il  povoit,  que  point  ne  print  vengence  de 

la  mort  de  son  père,  en  lui  remonstrant  qu'il  requeist 
à  justice  réparation  à  lui  estre  faicte ,  disant  que  se 
justice  n'estoit  assez  forte,  qu'il  lui  devoit  aider,  et  non 
par  sa  puissance  prendre  vengence,  laquelle  appartient 
à  Dieu  tant  seulement.  Pour  lequel  propos  et  déso*- 
nortement,  aucuns  là  estans  avecques  ledit  duc  ne  fu- 
rent pas  bien  contens  dudit  prescheur. 

Après  lequel  service  fait,  vindrent  audit  lieu  d'Arras 
devers  icellui  duc,  messire  Jehan  de  La  Saux ,  cheva- 
lier, docteur  en  lois  et  chancelier  de  feu  le  duc  Jehan, 
messire  Andrieu  de  Valines ,  maistre  Jehan  Doré ,  ad-  . 
vocat  en  parlement,  Jehan  de  Caumesnil ,  et  aucuns 
autres  bourgois,  tous  ensemble  envoiez  de  par  le  conte 
de  Saint  Pol  et  les  Parisiens  devers  le  duc  Phelippe , 
pour  sçavoir  ce  qu'il  avoit  en  voulenté  de  faire.  Les- 
quelz,  après  ce  que  joieusement  de  lui  et  de  ceulx  de 
son  conseil  eurent  esté  reçeuz ,  il  leur  fut  dit  que  de- 
dens  briefz  jours  ledit  duc  feroit  traicté  et  liance  au 
roy  de  France,  et  avecques  ce ,  de  toute  sa  puissance 
poursuivroit  vengence  et  réparacion  de  la  cruelle  mort 
de  son  père.  Après  lesquelles  responses  et  autres  con- 
clusions prinses  avecques  eux  ,  s'en  retournèrent  à 
Paris  pour  porter  les  nouvelles  et  entretenir  les  Pari- 
siens et  autres  villes  sur  les  marches  de  France,  en 
bonne  obéissance.  Et  ce  fait,  ledit  duc  de  Bourgongne 
rassembla  plusieurs  notables  seigneurs  des  plus  féables 
de  ses  pays ,  tant  d'église  comme  séculiers ,  avec  les- 
quelz  il  tint  plusieurs  destrois  consaulx  pour  savoir 
comment  il  auroit  à  conduire  et  gouverner  selon  les 
grands  afaires  qui  lui  estoient  survenus,  et  par  espécial 
de  la  mort  de  son  père.  Si  furent  de  diverses  opinions. 
Mais finablement,  par  le  conseil  delà  plus  grant  partie, 

fut  conclud  et  délibéré  pour  le  mieulx ,  par  la  licence 
et  congié  du  roy  de  France,  qu'il  se  aliast  au  roy  d'An- 
gleterre, comme  dit  est  dessus.  Et  sur  ce,  tantost  après, 
furent  convoiez  ses  ambassadeurs  de  rechef  à  Rouen, 
devers  ledit  roy  d'Angleterre,  c'est  assavoir  l'évesque 
d'Arras,  messire  Athis  de  Brimeu,  Raolant  d'Utequer- 
que  et  aucuns  autres.  Lesquelz,  là  venus,  à  tout  la 
charge  qu'ilz  avoient ,  furent  bénignement  reçeuz  par 
ledit  roy  d'Angleterre  et  aussi  par  ses  princes.  Car 
moult  désiroit  avoir  aliance  au  duc  de  Bourgongne  , 
pour  ce  qu'il  sçavoit  que  par  ses  mains  pourroit  avoir 
dame  Katherine ,  fille  du  roy  de  France ,  mieulx  que 
par  nul  autre  ;  laquelle  lui  estoit  moult  agréable.  Et 
pour  tant,  quant  les  dessusdiz  ambassadeurs  eu- 
rent monstre  les  causes  et  articles  pour  quoy  ilz  es- 
toient  là  envolez,  icellui  roy  d'Angleterre  en  fut  moult 
bien  content  et  leur  fist  response  que  dedens  briefs 
jours  il  envoieroit  ses  gens  devers  leur  seigneur  et 
maistre,  qui  seroient  chargez  de  ce  qu'il  auroit  en  son 
entencion  de  faire.  Après  laquelle  response  les  dessus- 
diz retournèrent  à  Arras ,  et  environ  la  saint  Andrieu 
ensuivant,  vindrent  les  ambassadeurs  dudit  roy  d'An- 
gleterre devers  ledit  duc,  audit  lieu  d'Arras,  c'estassa- 
voir  l'évesque  de  Rocestre,  les  contes  de  Varvich  et  de 
Kent ,  avec  plusieurs  autres  chevaliers  et  escuiers. 
Lequel  duc  leur  fist  très  honnorable  récepcion.  Et 
après  ce,  monstrèrent  divers  articles  de  par  leur  roy, 
contenans  les  traictiez  telz  qu'il  les  vouloit  avecques 
Charles,  roy  de  France,  et  ledit  duc  de  Bourgongne, 
esquelz  estoit  contenu  et  déclairé  grant  partie  de  sa 
voulenté.  Finablement ,  tant  envolèrent  lesdiz  roy 
d'Angleterre  et  duc  de  Bourgongne,  l'un  devers  l'autre, 

qu'ilz  vindrent  à  conclusion  d'avoir  bon  appoincte- 
raent  ensemble ,  ou  cas  que  le  roy  de  France  et  son 
conseil  en  seroient  contens.  Lequel  roy  de  France,  la 
Royne,  sa  femme,  et  dame  Katherine,  leur  fille,  pour 
lors  estansà  Troiesen  Cliampaigne,  estoient  gouvernez 
et  conduis  de  plusieurs  seigneurs  qui  estoient  à  la 
poste  et  tenans  le  parti  dudit  duc  de  Bourgongne.  Sur 
lesquelz  traictiez  et  appoinctement  ainsi  commencez, 
fut  ordonné  que  les  gens  des  deux  parties  ne  feroient 
point  de  guerre  l'un  contre  l'autre ,  c'est  assavoir  les 
gens  du  roy  de  France  et  du  duc  de  Bourgongne,  aux 
Anglois,  et  les  Anglois  à  eulx,  et  furent  les  trêves 
de  rechef  reconfermées.  Et  si  fut  appoincté  que 
ledit  roy  d'Angleterre  envoieroit  ses  ambaxadeurs 
en  la  compaignie  d'icellui  duc  de  Bourgongne,  en 
la  ville  de  Troies,  devers  le  roy  de  France,  pour 
au  surplus  parconclurre  des  dessusdiz  appoincte- 
ments.  Lequel  duc  avoit  entencion  de  y  aler  bientost 
après.  Après  lesquelles  besongnes,  et  que  iceulx  am- 
baxadeurs d'Angleterre  eurent  esté  grandement  festiez 
et  honnorez  dedens  Arras  par  le  duc  de  Bourgongne 
et  ceulx  de  son  conseil ,  s'en  retournèrent  à  Rouen 
devers  leur  roy. 

Durans  lesquelz  traictiez  et  besongnes  dessusdictes, 
messire  Jacques  de  Harecourt  se  monstroit  en  toutes 
manières  bien  vueillant  et  de  la  partie  du  duc  de 
Bourgongne,  et  estoit  des  premiers  appelé  à  tous  ses 
privez  consaulx,  et  aussi  lui  faisoit  le  duc  grant  hon- 
neur et  grant  révérence  autant  qu'à  nul  autre  de  sa 
cort ,  et  l'amoit  moult  cordialment.  Car  depuis  la 
mort  du  duc  Jehan  son  père,  lui  avoit  fait  serement 
de  le  servir  en  tous  ses  affaires.  Lequel  messire  Jaques, 

pour  ce  temps,  faisoit  grandement  réparer,  fortifier  et 
pourveoir  de  vivres,  habillemens  de  guerre  et  autres 
choses  nécessaires,  la  ville  et  fortresse  du  Crotoy,  dont 
il  avoit  le  gouvernement  de  par  le  roy  de  France. 

CHAPITRE  GGXVIII. 

Comment  la  ville  de  Roye  fut  prinse  des  Daulphinois ,  et  depuis,  par 
traictié,  rendue  aux  gens  du  duc  de  Bourgongne. 

Item,  en  poursuivant  les  besongnes  dessusdictes  et 
pour  icelles  commencer  à  mectre  à  exécucion,  le  duc 
de  Bourgongne  fist  grande  assemblée  de  gens  d'armes, 
tant  en  Artois,  en  Flandres,  comme  es  pays  à  l'environ. 
Lesquelz,  avec  plusieurs  capitaines,  il  envoya  soubs  le 
commandement  de  messire  Jehan  de  Luxembourg 
vers  Péronne,  pour  passer  à  monstre,  et  delà  aler 
mectre  le  siège  devant  le  chastel  de  Demuin,  qui  estoit 
fort  garny  de  gens  du  Daulphin,  lesquelz  faisoient  à 
la  ville  d'Amiens,  à  Corbie,  et  aux  marches  d'entour, 
moult  de  tribulacions.  Et  là,  audit  lieu  de  Péronne, 
avec  le  dessusdit  de  Luxembourg  s'assemblèrent  plu- 
sieurs seigneurs,  c'estassavoir  le  seigneur  de  l'Isle- 
Adam,  mareschal  de  France,  le  vidame  d'Amiens, 
Anthoine,  seigneur  de  Croy,  le  Borgne  de  Fosseux, 
[Jehan  de  Fosseux]*,  son  frère,  le  seigneur  de  Lon- 
gueval,  Hector  et  Phelippe  de  Saveuses,  le  seigneur 
de  Humbercourt,  messire  Jehan  de  Hutequerque,  le 
seigneur  de  Cohem,  et  moult  d'autres  chevaliers  et 
escuiers  notables,  qui  tous  ensemble  alèrent  loger  de 

1 .  Mots  omis  dans  notre  texte,  et  qui  se  trouvent  dans  le  Suppl. 
fr,  93. 

Péronne  à  Lihons  en  Santers,  et  es  vilages  d'entour, 
espérans,  comme  dit  est,  alors  mectre  le  siège  devant 
le  chastel  de  Demuin.  Mais  en  brief  leur  propos 
fut  mué.  Car  eulx  estans  en  la  ville  de  Lihons,  le 
dimenche  x*  jour  de  décembre,  par  nuit,  messire  Ca- 
rados  des  Quesnes,  Charles  de  Flavi,  [le]*  bastard  de 
Tournemine,  et  ung  nommé  Harbonnières,  accom- 
paigné  de  cinq  cens  combatans  ou  environ,  tenans  le 
party  du  Daulphin,  yssèrent  de  Compiègne  et  che- 
vauchèrent jusques  à  la  ville  de  Roye  en  Vermandois, 
en  laquelle,  par  faulte  de  guet,  ils  entrèrent  ung 
grant  partie  dedans,  et  tantost  s'assemblèrent  au  mar- 
chié  et  commencèrent  à  crier  ville  gaignée!  vive  le 
Roy  et  le  Daulphin  !  Auquel  cry  s'éveillèrent  plusieurs 
des  habitans,  qui  tantost  voians  qu'ils  ne  pouvoient  à 
iceulx  résister,  s'en  fouirent  et  se  saulvèrentpar  dessus 
les  murs,  et  une  partie  des  Daulphinois  alèrent  ou- 
vrir la  porte  et  mirent  tout  le  surplus  de  leurs  gens, 
avec  leurs  chevaulx,  dedans  la  ville.  Et  lors,  Parceval 
le  Grant,  qui  estoit  capitaine  de  par  le  duc  de  Rour- 
gongne  de  ladicte  ville,  fut  dudict  effroy  esveillé,  et 
comme  aucuns  autres,  quant  il  perçut  qu'il  ne  povoit 
résister  à  l'entreprinse  des  dessusdiz,  se  saulva  au 
mieulx  qu'il  peut  et  issy  de  la  ville,  laissant  derrière  sa 
femme,  ses  en  fans  et  grant  partie  de  ses  biens.  Et  au 
plus  tost  qu'il  peut,  s'en  ala  à  Lihons  en  Santers  devers 
messire  Jehan  de  Luxembourg,  son  maistre,  et,  moult 
triste,  lui  raconta  les  nouvelles  dessusdictes.  Pour 
lesquelles  nouvelles  ledit  de  Luxembourg  fist  tantost 

1 .  Mot  omis  dans  notre  texte ,  et  qui  se  trouve  dans  le  Suppl. 

sonner  ses  trompètes  et  assembla  toutes  ses  gens 
d'armes,  à  tous  lesquelz,  par  ordonnance,  il  ala  vers 
ladicte  ville  de  Koye,  et  envoya  certain  nombre  de 
coureurs  devant  la  ville  sçavoir  que  c'estoit.  Lesquelz 
coureurs  trouvèrent  encores  les  eschèles  dressées  aux 
murs  de  ladicte  ville,  par  où  les  dessusdiz  Daulphinois 
l'avaient  prinse.  Lesquelz,  voians  lesdiz  coureurs  et 
plusieurs  gens  d'armes  sur  les  champs,  se  préparèrent 
incontinent  de  eulx  défendre,  et  commencèrent  à  tirer 
de  canons,  d'arbalestres  et  ars  à  main,  très-fort  contre 
leurs  ennemis.  Toutesfoiz,  non  obstant  leurs  défenses, 
furent  prins  sept  fors  faulxbourgs,  qu'ils  cuidoient 
garder.  A  laquelle  prinse,  tant  d'un  costé  comme 
d'autre,  y  eut  plusieurs  hommes  navrez,  entre  les- 
quelz y  fut  navré  de  la  partie  de  messire  Jehan  de 
Luxembourg,  ung  vaillant  homme  d'armes  nommé 
Robinet  de  Robretaignes,  lequel  à  l'occasion  de  celle 
navreure  mouru  certain  temps  ensuivant. 

En  après ,  messire  Jehan  de  Luxembourg  fist  loger 
grant  nombre  de  ses  gens  tout  entour  ladicte  ville,  en 
plusieurs  faulxbourgs  et  maisons  qui  y  estoient,  et  il 
se  logea  en  ung  village  environ  à  demie  lieue  de  la- 
dicte ville.  Et  après,  envoya  le  sire  de  Humbercourt, 
bailli  d'Amiens,  à  Gorbie,  requerre  qu'on  lui  envoiast 
des  arbalestriers ,  canons  et  autres  habillemens  de 
guerre  pour  combatre  et  subjuguer  ladicte  ville  de 
Roye.  Lesquels  d'Amiens  et  de  Gorbie  envoièrent 
avecques  ledit  de  Humbercourt,  des  arbalestriers  et 
des  habillemens  de  guerre,  à  grande  largesse.  Et  pa- 
reillement furent  mandez  les  arbalestriers  de  Douay, 
Arras,  Péronne,  Saint-Quentin,  Montdidier,  Noion 
(sic)  et  autres  villes  de  l'obéissance  du  Roy  ;  auquel 

mandement  furent  envolez  diligemment  et  en  grant 
nombre  par  les  gouverneurs  desdictes  villes.  Et  après 
que   lesdiz   arbaleslriers    et    habillemens  de   guerre 
furent  venus,  le  duc  de  Luxembourg  fist  très-puissam- 
ment environner  et   combatre  ladicte  ville,  et  fist 
asseoir  plusieurs  bombardes  et  gros  engins  contre  les 
portes  et  murailles,  dont  lesdiz  asségez  furent  très- 
fort  traveillez.  Mais  si  se  défendirent-ils  vigoreuse- 
ment  et  firent  plusieurs  saillies  sur  les  assègeans,  où  ils 
firent  peu  de  leur  prouffit.  Finablement,  lesdiz  asségez, 
non  aians  espérance  d'être  secourus,  firent  traictié 
avec  ledit  de  Luxembourg  ou  ses  commis,  le  xviii®  jour 
de  janvier,  par  condicion  qu'ils  s'en  yroient  sauf  leurs 
corps  et  leurs  biens  et  avecques  ce  emporteroient  une 
partie  des  biens  qu'ilz  avoient  gaignez  en  la  ville. 
Après  lequel  traictié  ainsi  fait,  se  partirent  soubs  le 
sauf  conduit  de  messire  Jehan  de  Luxembourg,  chef 
de  ceste  armée,  lequel  avec  ce,  pour  les  conduire,  leur 
bailla  Hector  de  Saveuses.  Et  tous  ensemble,  quant  ilz 
furent  hors  de  la  ville,  prindrent  leur  chemin  vers 
Compiengne,  et  chevauchèrent  très-fort.  Mais  tantost 
après  leur  département  vindrent  audit  lieu  de  Roye 
deux  mille  Anglois,  dont  estoient  capitaines  le  conte 
de  Hentiton  et  le  seigneur  de  Cornouailles,  son  beau- 
père.  Lesquels  Anglois  venoient  en  celle  place  à  l'aide 
des  gens  du  duc  de  Bourgongne  contre  les  Daulphi- 
nois.  Car,  comme  dit  est,  les  dictes  parties  avoient 
desjà  trêves  l'un  avec  l'autre,   espérans  avoir  bien 
brief  bonne  paix  ensemble,  comme  ils  eurent.  Les- 
quelz  Anglois  là  venus,  sachans  la  départie  des  Daul- 
phinois,  se  mirent  hastivement  sur  le  train  et  les  pour- 
suivirent tant  et  si  roidement  qu'ilz  les  ataingnirent 

environ  à  quatre  lieues  de  Roye,  et  tantost  qu'ilz  les 
perceurent,  sans  baraguigner  férirent  en  eulx,  jà  soit 
ce  qu'ils  estoient  en  petit  nombre,  pour  tant  qu'ilz 
avoient  chevauché  si  fort  que  les  trois  pars  de  leurs 
gens  estoient  demourez  derrière.  Et  avecques  lesdiz 
anglois  s' estoient  boutez  grant  quantité  des  gens 
d'armes  de  messire  Jehan  de  Luxembourg,  desquels 
estoient  les  principaux ,  Victor,  bastard  de  Croy,  Au- 
bert  de  Foleville,  le  bailli  de  Fauquesole,  le  bastard 
de  Divion  et  moult  d'autres.  Et  enfin  les  dessusdiz 
Daulphinois,  sans  faire  grant  défense,  furent  tantost 
mis  en  desroy  et  par  iceulx  prins,  mors  et  destroussez, 
si  non  aulcuns  qui  se  saulvèrent  par  fuite  es  bois  et 
autres  lieux.  Et  adonc  ledit  Hector,  ce  voiant,  print  là 
messire  Carados  des  Quesnes  comme  son  prisoimier, 
afin  de  le  saulver  et  de  le  renvoier.  Mais  ledit  de  Cor- 
nouaille  lui  osta  tantost,  en  disant  qu'il  avait  cause  de 
le  prendre,  actendu  qu'ils  avoient  sauf  conduit  de  son 
capitaine.  Et  pour  ce  que  ledit  Hector  ne  le  voult  point 
laisser  aler,  aux  premières  paroles  icellui  de  Cor- 
nouaille  lui  donna  de  son  poing  à  tout  son  gantelet 
sur  le  bras  assez  durement.  Dont  icellui  Hector  fut 
moult  troublé,  mais  il  n'en  peut  avoir  autre  chose. 
Toutesfoiz,  messire  Carados,  le  sire  de  Flavi  et  la  plus 
grant  partie  des  gens  d'armes  qui  y  estoient,  furent 
prisonniers  desdiz  Anglois,  et  ceulx  qui  furent  prins 
des  Picars  furent  tous  tuez  par  iceulx,  pour  tant  qu'ilz 
ne  les  osoient  ramener  à  leur  logis  pour  le  sauf  con- 
duit dessusdit,  excepté  Harbonnières  qui  fut  prins  de 
Aubert  de  Folerille  et  mené  à  Noyom  (sic),  où  il  eut 
la  teste  copée.  Et  après  ladicte  destrousse  s'en  retour- 
nèrent lesdiz  Anglois,  à  tout  leurs  prisonniers,  à  ung 
m  24 

vilage  à  deux  lieues  de  Roye,  et  là  se  logèrent.  En  oultre 
ledit  Hector  de  Saveuses,  au  plus  tost  qu'il  peut,  re- 
tourna devers  messire  Jelian  de  Luxembourg  et  lui 
racompta  Testât  de  ladicte  destrousse.  Dont  grande- 
ment fut  troublé,  et  ennuyé  de  ce  que  son  sauf  conduit 
avait  été  ainsi  enfreint  et  rompu,  et  par  espécial  de 
ceùlx  qui  estoient  soubz  sa  conduite  et  de  son  armée. 
Pour  quoy,  tout  esmeu  de  yre,  envoya  devers  An- 
thoine,  seigneur  de  Croy,  lui  signifier  qu'il  lui  envoiast 
Victor  de  Croy,  son  frère  bastard,  et  aucuns  autres  de 
ses  gens  qui  avoient  rompu  son  sauf  conduit,  pour  les 
punir.  Et  pareillement  manda  au  seigneur  de  Lon- 
gueval  qu'il  lui  envoiast  le  bastard  de  Divion,  frère  de 
fia  femme.  Mais  les  dessusdiz  de  Croy  et  de  Longueval 
ne  vouldrent  point  à  ce  obéir.  Et  pour  ce  leur  fut  dit 
que  s'ilz  ne  les  bailloient,  ledit  de  Luxembourg  les 
yroit  querre  de  force  en  leur  logis.  Et  lors  ledit  sei- 
gneur de  Longueval  dist  que  se  il  y  aloit  et  il  n'estoit 
le  plus  fort,  il  ne  les  emmenroit  pas,  et  que  aincois 
conseilleroit  qu'on  le  tuast.  Pour  lesquelles  paroles  et 
aucunes  autres  touchans  ceste  besongne,  se  engendra 
giant  hayne  entre  ledit  de  Luxembourg  et  les  deux 
parties,  c'est  assavoir  les  deux  seigneurs  dessusdiz. 
Laquelle  liayne  dura  long  temps.  Toutesfoiz  pour 
le  présent  n'y  eut  fait  aucune  force,  car  les  fac- 
teurs se  partirent  secrètement  et  s'en  alèrent  où 
bon  leur  sembla.  Et  lendemain,  messire  Jehan  de 
Luxembourg,  accompaigné  d'une  partie  de  ses  gens, 
ala  veoir  le  conte  de  Hontiton  et  de  Cornouaille  à  leur 
iogis,  ausquelz  il  recommanda  messire  Carados  des 
Quesnes  et  autres  prisonniers  qui  avoient  été  prins 
sur  son  sauf  conduit.  Mais  néantmoins  demoArèrent 

prisonniers,  et  furent  ledit  messire  Carados  et  Charles 
de  Flavi  menez  en  Angleterre,  où  ils  demourèrent 
grant  espace.  Et  depuis  furent  mis  à  délivrance,  par 
le  moien  de  grant  finance. 

En  oultre,  après  que  ledit  de  Luxembourg  eut  esté 
certain  espace  au  logis  desdiz  Anglois,  il  s'en  retourna 
à  Roye,  et  lendemain  licencia  la  plus  grant  partie  des 
capitaines  et  gens  d'armes  dessusdiz,  et  s'en  ala,  avec- 
ques  lui  Hector  de  Saveuses,  mectre  garnison  en  ses 
fortresses  sur  la  rivière  de  Sere*  et  sur  les  marches  du 
Laonnois,  à  l'encontre  des  Daulphinois  qui  estoient  en 
grant  nombre  à  Crespy  en  Laonnois.  Et  fut  lors  ledit 
Hector  ordonné  à  demourer  à  Nouvion  le  Conte*, 
comme  chef  de  toutes  lesdictes  frontières.  Et  de  là  ledit 
de  Luxembourg  s'en  retourna  à  son  chastel  de  Beau- 
revoir,  veoir  sa  femme  et  faire  ses  aprestes  (sic),  pour 
aler  avecques  le  duc  de  Bourgongne  ou  voiage  qu'il 
devoit  faire  brief  ensuivant. 

Et  des  lors  eu  avant'  commencèrent,  ceulx  tenans 
le  parti  du  Roy  et  du  duc  de  Bourgongne,  à  repairer, 
marchander  et  avoir  grant  acointance  avecques  les 
Anglois  sur  les  frontières  de  Normendie,  comme  se 
desjà  la  paix  eust  esté  publiée. 

1 .  La  Serre,  rivière  de  Picardie,  qui  se  jette  dans  l'Oise  au-des- 
sous de  La  Fère. 

2.  Nouvion-le-Comte  {Aisne). 

3.  Dans  les  imprimés,  c'est  par  cet  alinéa  que  commence  le 
chapitre  ccxix. 

^     CHAPITRE  GGXIX. 

Comment  la  fortresse  de  Fontaine -Lavagan  et  le  chastel  de  Dunin 
furent  mis  en  l'obéissance,  l'un  des  Anglois,  et  l'autre  du  Vidame 
d'Amiens.  Et  autres  matières. 

Item,  en  ce  temps  le  conte  de  Hontiton  et  le  sei- 
gneur de  Cornouaille  dessusdiz  mirent  le  siège,  à  tout 
trois  mille  combatans,  devant  la  fortresse  de  Fontaine- 
Lavagan*,  laquelle  durant  toute  la  guerre  avoit  tou- 
jours tenue  la  partie  d'Orléans  et  point  n'avoit  esté 
subjuguée.  Pour  quoy  le  pays  de  Beauvoisis ,  les 
marches  de  Normendie,  d'Amiennois,  et  autres  à  l'en- 
viron,  par  icelle  avoient  été  moult  traveillez  et  par 
long  temps.  Toutesfoiz,  au  bout  de  trois  sepmaines  ou 
environ  après  ledit  siège  mis,  ceulx  qui  estoient  dedens 
iadicte  fortresse  la  rendirent  ausdiz  asségans,  par  telle 
condicion  qu'ils  s'en  alèrent  sauf  leurs  corps  et  leurs 
biens,  et  après  qu'ils  furent  départis,  Iadicte  fortresse 
fut  abatue  et  toute  désolée  et  mise  à  ruine. 

Et  d'autre  part,  le  xix^  jour  de  janvier,  le  chastel  de 
Dunin  '  fut  mis  à  l'obéissance  du  vidame  d'Amiens  par 
certains  moiens  qu'il  eut  à  ceulx  de  dedens.  Lequel 
chastel,  comme  celui  de  Fontaine-Lavagan,  avoit  tou- 
jours tenu  le  party  d'Orléans  et  fait  moult  de  travaulx 
par  long  espace  aux  villes  d'Amiens,  Corbie,  Mondi- 
dier  et  en  tout  le  pays  à  Tenviron.  Et  fut  prins  dedens 
ung  gentil  homme  d'armes  nommé  Bigas ,  de  nacion 
normant,  et  la  dame  dudit  lieu,  femme  de  messire 

i .  La  Fontaine-la-'Vaganne  (Oise,  arr.  de  Grand villiers). 
2.  Lisez  Duiïiin,  comme  plus  haut. 

Colart  de  Colleville,  avec  aucuns  autres  aussi,  et  grant 
nombre  de  biens. 

Item,  en  ces  jours  le  duc  de  Bourgongne  et  toute  sa  ' 
puissance  se  prépara  pour  aler  devers  le  roy  Charles  à 
Troies  en  Champaigne,  mandant  destroictement  par 
tous  ses  pays,  que  tous  ceulx  qui  avoient  acoustumé  de 
porter  armes  feussent  prestz  pour  le  compaigner  ou 
voiage  dessusdit.  Et  de  Gand  où  il  estoit  s'en  vint  à 
Arras,  et  la  duchesse  sa  femme,  et  là  constitua  à  estre 
son  chancelier  maistre  Jehan  de  Thoisy,  ëvesque  de 
Tournay.  Si  assembla  par  la  vertu  desdiz  mandemens 
très  grant  nombre  de  gens  d'armes. 
î  Item,  le  samedi  après  les  Trois  Roys  furent  les  trêves 
criées  entre  les  roys  de  France  et  d'Angleterre  par  tous 
les  pays  du  roy  de  France  qui  estoient  en  son  obéis- 
sance et  du  duc  de  Bourgongne,  depuis  Paris  jusques 
à  Boulongne  sur  la  mer  et  jusques  à  Troies  en  Cham- 
paigne, durans  jusques  à  la  my-mars  ensuivant,  sur 
forme  et  espérance  d'avoir  paix  finable  entre  les  deux 
dessusdiz. 

Item,  en  ce  temps  les  Anglois,  à  grant  puissance, 
soubz  la  conduite  du  conte  de  Hontiton  et  dudit  de 
Cornouaille,  alèrent  devant  la  ville  et  chastel  de  Cler- 
mont  en  Beauvoisis,  laquelle  ville  ilz  assaillirent  très- 
puissamment.  Mais  elle  fut  moult  bien  défendue  par 
ceulx  de  dedens.  Et,  pourtant  que  desdiz  Angloi^  y 
eut  aucuns  mors  et  navrez  oudit  assault,  boutèrent  les 
feux  et  ardirent  le  bourg  Saint-Andrieu,  où  il  avoit 
moult  de  belles  maisons  et  notables  édifices.  Et  après 
fourragèrent  toute  la  conté  de  Clermont,  et  amenèrent 
grans  proies  avecques  eulx.  Lesquelz  s'en  retournèrent 
en  la  duché  de  Normendie. 

CHAPITRE  GCXX. 

Comment  le  duc  Phelippe  de  Bourgongne  mist  le  siège  devant  Crespy 
en  Laonnois,  et  delà  ala  à  Troies  en  Champaigne  devers  le  Roy  * . 

Or  est  vérité  que  après  ce  que  le  duc  Phelippe  de 
Bourgongne  eut  célébré  la  feste  de  la  Purificacion 
Nostre  Dame ,  délaissant  ilec  la  duchesse  sa  femme , 
s'en  ala  en  son  chastel  de  Bapaumes  et  puis  à  Oissy 
en  Cambrésis,  devers  sa  tante,  la  contesse  de  Haynnau, 
avecques  laquelle  eut  parlement,  et  après  s'en  ala  à 
Péronne.  Auquel  lieu  vindrent  devers  lui  la  plus  grant 
partie  de  ses  capitaines,  avecques  iesquelz  chevaulcha 
jusques  à  Saint-Quentin,  et  là  séjourna  certaine  espace, 
actendant  son  exercite  et  armée.  Et  vindrent  devers 
lui  les  ambaxadeurs  d'Angleterre ,  en  armes,  jusques 
au  nombre  de  cinq  cens  combatans,  desquelz  estoient 
les  principaulx  les  contes  de  Warvich  et  de  Kent ,  le 
seigneur  de  Ros,  mareschal  d'Angleterre,  et  messire 
Loys  de  Robersal ,  natif  de  Haynnau ,  que  tous  en- 
semble chevaulchèrent  avecques  ledit  duc  jusques  à 
Troies  en  Champaigne.  En  oultre  vindrent  audit  lieu 
de  Saint-Quentin  "devers  ledit  duc  de  Bourgongne  les 
ambaxadeurs  de  la  ville  de  Laon ,  Iesquelz  avecques 
ceulx  de  la  ville  de  Saint-Quentin  requirent  moult 
instamment  ledit  duc  de  Bourgongne  qu'il  voulsist 
asséger  la  ville  de  Crespy  en  Laonnois,  que  tenoient 


1 .  Dans  les  imprimés  ce  chapitre  ne  comprend  que  le  siège  de 
Crespy.  Quant  au  voyage  du  duc  de  Bourgongne,  il  forme  le 
ccxxi*  chapitre. 

les  gens  du  Daulphin,  qui  moult  gastoient  et  destrui- 
soientle  pays  à  l'eiiviron.  Laquelle  chose,  en  la  faveur 
des  dessusdiz ,  fut  par  icellui  duc  accordée.  En  après, 
de  Saint-Quentin  ala  icellui  duc  loger  à  Crécy  sur  Sere, 
et  envoya  messire  Jehan  de  Luxembourg ,  accompai- 
gné  de  Hector  et  Phelippe  de  Saveuses  et  aucuns  au- 
tres capitaines,  loger  en  ung  vilage  assez  près  de  Crespy, 
ainsi  que  par  manière  d'avant-garde.  Et  assez  tost 
après  ledit  duc  avecques  toute  son  armée  ,  dudit  lieu 
ala  asséger  tout  à  l'environ  ladicte  ville  de  Crespy, 
dedens  laquelle  estoient  bien  cinq  cens  combatans 
tenans  la  partie  du  Daulphin,  desquelz  estoient  chefz 
et  capitaines  La  Hire,  Poton  de  Saincte -Treille,  Dau- 
donnetet  autres  aventureux,  qui  tous  ensemble  vigou- 
reusement et  de  grant  courage  défendirent  icelle  ville 
contre  lesdiz  asségans.  Néantmoins  furent  de  très 
près  approchez,  et  plusieurs  engins  drécez  contre  les 
portes  et  murailles.  Si  estoient  lors  avecques  ledit 
duc  plusieurs  capitaines  qui  tout  leur  temps  avoient 
servy  le  duc  Jehan  son  père.  C'estassavoir  messire  Je- 
han de  Luxembourg ,  les  seigneurs  de  l'Isle-Adam  et 
de  Chastellus ,  tous  deux  mareschaulx  de  France, 
messire  Robinet  de  Mailli ,  grant  panetier  de  France , 
Le  Veau  de  Bar ,  bailli  d' Auxi ,  le  vidame  d'Amiens  , 
Anthoine,  seigneur  de  Croy,  messire  Phelippe  de  Fos- 
seux  et  Jehan  son  frère  ,  le  seigneur  de  Longueval , 
Hector  et  Phelippe  de  Saveuses,  le  seigneur  de  Hu- 
mières,  qui  conduisoit  les  gens  du  seigneur  d'An- 
loing,  le  seigneur  de  Humbercourt,  messire  Mauroy 
de  Saint- Liger,  le  seigneur  d'Estienhuse,  souverain 
de  Flandres,  le  seigneur  de  Commines,  le  seigneur 
de  Haluyn ,  le  bastard  de  Harecourt,  à  tout  les  gens 

de  messire  Jaques  de  Harecourt,  son  oncle,  et  moult 
d'autres  nobles  chevaliers  et  escuiers  des  pays  dudit 
duc.  Et  estoient  adonc  de  son  plus  privé  conseil 
et  ses  plus  féables  gouverneurs,  messire  Athis  de 
Brimeul  et  le  seigneur  de  Roubaix,  chevaliers,  avec 
l'évesque  de  Tournay,  son  chancelier.  Lequel  duc, 
après  qu'il  eut  fait  faire  grandes  préparacions  pour 
assaillir  lesdiz  asségez ,  en  conclusion ,  au  bout  de 
quinze  jours  ou  environ  après  ledit  siège  mis ,  fut 
traictié  fait  entre  les  parties,  par  condicion  que  lesdiz 
asségez  s'en  yroient  sauf  leur  corps  et  leurs  biens,  en 
rendant  la  ville  en  la  main  dudit  duc ,  pour  ce  que 
c'estoit  sa  première  armée,  réservé  aucuns  qui  estoient 
des  villes  de  l'obéissance  du  Roy,  lesquelz  demeurè- 
rent prisonniers.  Après  lequel  traictié  se  départirent 
les  dessusdiz  Daulphinois  soubs  le  sauf  conduict  dudit 
duc  de  Bourgongne.  Non  obstant  lequel,  à  leur  dépar- 
tement, on  y  eut  plusieurs  destroussez,  dont  ledit  duc 
et  ceulx  de  son  conseil  en  furent  très  mal  contens,  et 
firent  restituer  ce  qui  en  vint  à  leur  cognoissance.  Si 
s'en  alèrent  iceulx  Daulphinois  à  Soissons,  qui  se  te- 
noit  de  leur  parti.  Laquelle  ville  de  Crespy,  après  le 
département  dessusdit,  fut  pillée  et  desnuée  de  tous 
biens  portatifz  qui  y  furent  trouvez ,  et  après ,  par  la 
requeste  de  ceulx  de  Laon  ,  fut  la  fortificacion  d'icelle 
ville  abatue  et  desmolie ,  c'estassavoir  les  portes  et 
murailles.  Pour  quoy,  en  poursuivant  de  mal  en  pis , 
demourèrent  les  habitans  d'icelle  en  grant  tristesse,  et 
non  pas  sans  cause.  Car  paravant  la  guerre  c'estoit 
ville  plantureuse  et  remplie  de  tous  biens.  Si  estoit 
en  la  compaignie  dudit  duc  de  Bourgongne  durant 
ladicte  armée,  qui  ne  fait  point  à  oublier,  ce  vail- 

lant  chevalier  duquel  cy-devant  est  faicte  mencion , 
nommé  Tabari,  à  tout  ses  brigans,  lequel  en  conclu- 
sion ne  fist  que  demy  -voiage  et  demoura  en  la  pour- 
suicte,  vous  orrez  cy  après. 


CHAPITRE    CGXXT. 

Comment  ledit  duc  se  conduit  après,  en  allant  audit  lieu  de  Troyes, 
et  depuis  qu'il  y  fut  venu  :  et  aussi  des  ambassadeurs  d'Angleterre  qui 
allèrent  avec  luy  *. 

Item,  la  ville  de  Crespy  en  Laonnois  rendue  comme 
dit  est ,  s'en  ala  ledit  duc  de  Bourgongne  à  Laon ,  où 
il  fut  de  ceulx  de  ladicte  cité  reçue  honnorablement , 
et  delà ,  à  tout  ses  gens  qui  estoient  environ  six  mille 
combatans ,  s'en  ala  par  Reims  à  Chaalons  en  Cham- 
paigne ,  èsquelles  villes  lui  fu  faicte  grant  honneur  et 
récepcion ,  et  tousjours  estoient  en  la  compaignie  les 
ambaxadeurs  d'Angleterre.  Duquel  lieu  de  Chaalons 
chevaucha  en  belle  ordonnance  et  fist  ung  logis  assez 
prèsde  Vitry  en  Partois^,  laquelle  ville,  avec  autres  for- 
teresses ou  pays,  tenoient  le  Daulphinois.  Et  lors,  mes- 
sire  Jehan  de  Luxembourg,  faisant  l'avangarde ,  passa 
parmy  une  ville  '  oudit  pays ,  où  il  y  avoit  eaues  et 


1.  Le  titre  de  ce  chapitre  ne  se  trouve  pas  dans  notre  ma- 
nuscrit, qui  ne  fait  qu'un  seul  chapitre  des  chapitres  ccxx  et 
ccxxi  des  imprimés.  Le  titre  qu'on  lit  ici  est  pris  dans  l'édit. 
de  1572. 

2.  Vitry  en  Perthois,  ou  Vitry-le-Brûlé. 

3.  Les  mss.  8345  et  Suppl.  fr.  93  ajoutent  :  nommée.... 
et  laissent  le  nom  en  blanc ,  ce  qui  a  été  reproduit  par  l'édit. 
de  1572. 

sourses  moult  dangereuses'.  Si  chevauchoit  emprès 
lui  messire  Robinet  de  Mailli,  cHevalier  et  grant  pane- 
tier  de  France ,  lequel ,  à  tout  son  cheval ,  se  iery  et 
effondra  en  une  desdictes  sourses.  Lequel  cheval  n'a- 
voit  point  de  crins  à  quoy  ledit  chevalier  se  peust 
tenir ,  si  ne  le  retira  pas  dehors ,  mais  mourut  là  très 
piteusement ,  et  ledit  cheval  fut  saulvé.  Pour  la  mort 
duquel,  le  duc  de  Bourgongne  et  plusieurs  autres  sei- 
gneurs furent  moult  courroucez  ,  et  par  espécial ,  ses 
trois  frères  qui  estoient  en  ladicte  compaignie  en  me- 
nèrent grant  dueil ,  c'estassavoir  maistre  Jehan  de 
Mailli ,  qui  depuis  fut  évesque  de  Noiom  ,  Colard  et 
Ferry.  Toutesfoiz  il  fut  tiré  dehors  et  enterré  assez  près 
de  là. 

En  après,  ledit  duc  de  Bourgongne  approuchant 
Troies,  vindrent  à  l'encontre  de  lui  en  grant  noblesse 
plusieurs  seigneurs  de  Bourgongne  et  autres  notables 
bourgois,  qui  lui  firent  très  grant  honneur  et  révérence. 
En  la  compaignie  desquelz,  et  aussi  des  seigneurs  qui 
estoient  avecques  lui ,  entra  en  icelle  ville  de  Troyes , 
le  xxi'  jour  de  mars,  et  fut  par  iceulx  convoyé  jusques 
à  son  hostel  ;  et  partout  où  il  passoit  avoit  grant  mul- 
titude de  peuple  qui  pour  sa  venue  crioient  Noël  !  Et 
tost  après  ala  devers  le  roy  de  France ,  la  Royne  et 
dame  Katherine  ,  qui  le  reçurent  bénignement  et  lui 
monstrèrent  très  grant  signe  d'amour.  Et  en  aucuns 
briefz  jours  ensuivans  furent  assemblez  plusieurs  con- 
saulx  en  la  présence  du  Roy,  de  la  Royne  et  du  duc 
de  Bourgongne ,  pour  avoir  advis  sur  la  paix  finable 

1.  «  Moult  brayeuses  »  dans  le  ms.  Suppl.  fr,  93  et  les  im- 
primés.    .  •   _       . 


%•■ 


[1419]  D'ENGUERRAN  DE  MONSTRELET.  379 

et  aliance  que  vouloit  avoir  le  roy  Henry  d'Angle- 
terre avec  icellui  roy  de  France.  Pour  lequel  traictié 
confermer,  avoit  envoyé  les  ambaxadeurs  aians  de  lui 
puissance. 

Finablement,  après  plusieurs  parlemens  tenus  avec- 
ques  lesdiz  ambaxadeurs,  fu  conclu  et  accordé  en  la 
faveur  du  duc  de  Bourgongne  et  de  ceulx  de  son  party, 
que  Charles,  roy  de  France,  donnoit  à  Henry,  roy  d'An- 
gleterre, Katherine,  sa  fille  mainsnée,  en  mariage,  et 
avecques  ce  le  feroit  vray  héritier  et  successeur  après  sa 
mort,  de  tout  son  royaume,  lui  et  ses  hoirs,  en  débou- 
tant son  propre  filz  et  héritier  Charles,  duc  deTouraine, 
Daulphin  de  Viennois,  et  aussi  en  adnuUant  la  constitu- 
cion  jadis  faicte  par  les  roys  de  France  et  pers,  en  grande 
délibéracion ,  c'estassavoir  que  ce  noble  royaume  ne 
devoit  succéder  ne  appartenir  à  femme.  Et  mesmes  s'il 
advenoit  que  le  roy  Henry  n'eust  hoirs  vivans  dudit 
mariage  ,  par  le  moien  d'icellui  traictié  et  accord  ,  si 
demourroit-il  héritier  de  la  couronne  de  France ,  ou 
préjudice  de  tous  les  royaulx  et  appartenans  qui  ou 
temps  avenir  y  po voient  ou  dévoient  succéder  de 
droicte  lignée.  Et  fut  tout  ce  que  dit  est  accordé  par 
le  roy  Charles,  lequel  en  long  temps  paravant  n'avoit 
pas  été  en  sa  vive  mémoire,  comme  dit  est  dessus,  et 
estoit  content  d'accorder  et  traicter  en  tous  estas  se- 
lon l'opinion  de  ceulx  qui  estoient  assistens  en  sa  pré- 
sence, tant  en  son  préjudice  comme  autrement.  Lequel 
traictié  fait  en  la  faveur  et  forme  que  dit  est,  les  am- 
baxadeurs du  roy  d'Angleterre  ,  eschevans  les  aguetz 
des  Daulphinois  au  mieux  qu'ilz  porent ,  s'en  retour- 
nèrent de  là  à  Rouen  devers  leur  roy,  portans  avec- 
ques eulx  la  copie  dudit  traictié.   Lequel  fut  grande- 

ment  agréable  audit  roy  Henry  d'Angleterre ,  voyant 
que  par  icellui  venroit  à  chef  de  la  plus  grant  partie 
de  son  intencion.  Et  pour  tant,  au  plus  brief  qu'il  peut, 
prépara  ses  besongnes  en  Normandie  et  assembla  ses 
gens  pour  aler  audit  lieu  de  Troies,  pour  confirmer 
icellui  traictié.  Alors  estoit  demouré  de  par  icellui  roy 
Henry  à  Troies,  messire  Henry  de  Robersat,  pour  ac- 
accompaigner  et  visiter  dame  Katherine ,  fille  du  roy 
de  France  et  femme  avenir  du  dessusdit  roy  d'An- 
gleterre. 


CHAPITRE  GGXXII. 

Comment  messire  Jehan  de  Luxembourg  ala  courir  devant  Alibaudlères, 
et  autres  matières. 

Item,  après  les  besongnes  dessusdictes,  environ  dix 
jours  devant  Pasques ,  fut  envoyé  messire  Jehan  de 
Luxembourg  avec  cinq  cens  combatans,  pour  adviser 
une  forteresse  à  six  lieues  de  Troies  vers  Moyniers, 
nommée  Alibaudières,  dedens  laquelle  estoient  aucuns 
Daulphinois  qui  moult  dommagoient  le  pays  de  Cham- 
paigne.  Et  quant  ledit  de  Luxembourg  fut  venu  assez 
près  d'icelle,  il  laissa  la  plus  grant  partie  de  ses  gens  en 
embusche  et  ala  avec  aucuns  courir  devant  la  bar- 
rière. A  rencontre  duquel  saillirent  très  asprement , 
et  tout  à  pié ,  ceulx  de  ladicte  forteresse,  et  commen- 
cèrent roidement  à  traire  et  à  lancer  et  combatre  contre 
leurs  adversaires.  En  laquelle  besongne  messire  Jehan 
de  Luxembourg  chey  jus  de  son  cheval  pour  cause  de 
ce  que  sa  selle  se  party,  mais  tantost  fut  relevé  par 
ses  gens.  Et  incontinent,  de  grant  courage,  tout  esmeu 

de  yre,  ala  de  pie ,  sa  lance  en  sa  main ,  très  vaillam- 
ment combatre  à  iceulx  Daulphinois.  Et  de  fait,  jà  soit 
ce  que  de  présent  eust  moins  de  gens  que  eulx ,  leur 
fist  clorre  leurs  boulevers,  et  se  retrahirent  en  grant 
desroy.  Et  prestement  manda  ses  gens  qui  estoient  en 
embusclie  et  fist  hastivement  assaillir  ledit  bolevert , 
qui  en  conclusion  fut  prins  d'assault  et  mis  en  feu. 
Mais  à  ce  faire  y  eut  plusieurs  hommes  blécez.  Et  après 
ledit  messire  Jehan  s'en  retourna  à  Troies  devers  le 
duc  Phelippe  de  Bourgongne,  ouquel  lieu,  pour  ce 
temps,  on  faisoit  grans  préparacions  pour  recevoir  le 
roy  Henry  d'Angleterre,  qui  dedens  brief  temps  devoit 
venir  pour  solemnizer  et  faire  la  feste  de  son  ma- 
riage. 

Et  ce  pendant ,  le  duc  de  Touraine  Daulphin  et 
ceulx  de  son  conseil,  qui  estoient  à  Bourges  en  Berry, 
oirent  certaines  nouvelles  des  aliances  qui  se  faisoient 
contre  lui.  Si  fut  pour  ce  en  grant  soussi  comment  il 
pourroit  résister  aux  entreprinses  et  efforcemens  des 
deux  parties  dessusdictes ,  c'estassavoir  du  roy  d'An- 
gleterre et  du  duc  de  Bourgongne,  sachant  que  par  le 
moins  de  celle  aliance  il  estoit  en  péril  de  perdre  sa 
seigneurie  et  l'actente  qu'il  avoit  à  la  couronne  de 
France.  Néantmoins  il  eut  conseil  de  pourveoir  à  son 
fait  et  soy  défendre  au  mieux  qu'il  pourroit.  Si  fist 
garnir  de  ses  gens  plusieurs  villes  qui  estoient  sur  les 
frontières  de  ses  adversaires,  et  y  constitua  capitaines 
des  plus  féables  de  ceulx  de  son  parti.  Entre  lesquelz, 
mist  à  Meleun  le  seigneur  de  Barbazan ,  grandement 
et  bien  accompaigné,  à  Monstereau  le  seigneur  de 
Guitry,  le  seigneur  de  Gamaches  à   Compiengne,  et 
ainsi  en  plusieurs  autres   lieux ,  et  avecques  ce,  se 

pourveut  de  très  grant  nombre  de  gens  d'armes  pour 
tousjours  estre  au  plus  près  de  sa  personne,  en  ac- 
lendant  les  aventures  qui  de  jour  en  jour  lui  pour- 
roient  survenir. 


DE  L'AN  MCCCCXX. 

[Du  7  avril  1420  au  23  mars  1421.] 


CHAPITRE  CGXXIII. 

Comment  la  fortresse  de  Alibaudières  fut   asségée  des  Bourguignons, 
.  •  laquelle  en  fin  leur  fut  rendue. 

Au  commencement  de  cest  an ,  envoia  le  duc  de 
Bourgongne,  Pierre  de  Luxembourg,  conte  de  Conver- 
sen  et  de  Braine,  messire  Jelian  de  Luxembourg,  son 
frère ,  et  plusieurs  de  ses  capitaines ,  comme  L'Isle- 
Adam,  mareschal  de  France,  le  vidame  d'Amiens,  An- 
thoine,  seigneur  de  Croy,  et  autres  en  grant  nombre, 
raectre  le  siège  devant  le  chastel  d' Alibaudières ,  dont 
avant  est  faicte  mencion.  Lesquelz  dudit  chastel  avoient 
très  bien  refortifié  leurdit  boleverd,  qui  autrefois  par  le- 
dit messire  Jehan  de  Luxembourg  et  ses  gens  avoit  esté 
prins  et  mis  en  feu,  et  tant  avoient  continué  en  ladicte 
fortificacion  qu'il  estoit  plus  défensable  que  autre  fois 
n'avoit  esté.  Mais  ce  non  obstant  ledit  deLucembourg, 
venu  devant  ladicte  fortresse  ,  sans  faire  long  séjour, 
fist  armer  et  habiller  grant  partie  de  ses  gens,  lesquels. 

à  tout  eschèles  et  autres  habillemens  de  guerre  il  mena 
pour  assaillir  ledit  boleverd,  et  le  cuida  prendre  comme 
autre  foiz  avoit  fait,  et  là,  très  asprement  et  par  long 
espace,  fu  ledit  assault  continué,  tant  que  les  deux  par- 
ties se  combatoient  l'un  contre  l'autre  très  vaillamment, 
Et  là  contre  ledit  boleverd  estoient  dressées  aucunes 
escbèles,  sur  lesquelles  combatirent  par  grant  vigueur 
Hector  de  Saveuses  ,  Henri  de  Caufour ,  bomme  très 
renommé  en  armes,  lequel  estant  sur  l'une  des  escbèles 
armé  de  plein  barnois,  fut  féru  d'un  fer  de  lance  ou  vuid 
de  son  barnois  de  jambes,  parmy  le  jarret,  duquel  cop 
il  mouru  tantost  après.  Et  là  les  défendans  se  comba- 
toient par  merveilleuse  vertu  en  défendant  leur  garde. 
Durant  lequel  assault  messire  Jeban  de  Luxembourg, 
qui  estoit  au  plus  près  dudit  bouleverd,  avoit  levée  la 
visière  de  son  bacinet  et  regardoit  la  contenance  des- 
diz  défendans  par  entre  deux  cbesnes.  Mais  l'un  de 
ceulx,  ce  parcevant,  le  féry  assez  près  de  l'ueil,  d'une 
lance  ferrée  ou  non  ferrée,  ne  sçeut  pas  bien  lequel,  du- 
quel cop  il  fut  très  durement  navré,  et  finablement  perdy 
la  veue  d'icellui  oeil.  Et  lors  aucuns  de  ses  gens  le  ra- 
menèrent dedens  sa  tente  pour  reposer.  Et  assez  tost 
son  estendart ,  qui  avoit  esté  porté  oudit  assault ,  fut 
prins  par  le  bout  et  coppé  au  plus  près  de  la  lance  où 
il  tenoit ,  dont  ledit  de  Luxembourg,  en  poursuivant 
de  courroux  en  autre,  fut  très  yre.  Pour  lesquelz  in- 
convéniens  et  aussi  pour  la  grande  résistence  des  dé- 
fendans, cessa  pour  cette  foiz  ledit  assault.  Mais  ce  ne 
fut  point  qu'il  n'y  eust  plusieurs  des  assaillans  mors 
et  navrez. 

En  oultre  le  conte  de  Conversen  et  les  autres  capi- 
taines, se  logèrent  tout  à  l'environ  de  ladicte  fortresse, 

et  furent  assises  contre  la  porte ,  tours  et  murailles 
d'icelle  plusieurs  grosses  bombardes  pour  icellui  chastel 
confondre  et  abatre.  Et  ledit  messire  Jehan  de  Luxem- 
bourg ,  pour  la  grant  douleur  de  sa  blesseure  assoua- 
ger ,  fut  remeué  à  Jroies  en  Champaigne ,  où  il  fut 
soigneusement  visité  par  notables  médecins.  Et  son 
frère,  le  conte  de  Conversen  '  dessusdit,  demoura  prin- 
cipal conducteur  d'icellui  siège,  et  là,  par  les  engins 
dessusdiz ,  fist  tant  continuer,  que  icelle  forteresse  fut 
fort  dommagée  et  la  porte  et  aucunes  tours  abatues  jus- 
ques  à  moitié  ou  environ,  pour  quoy  les  asségez  com- 
mencèrent à  eulx  esbahir  et  requirent  d'avoir  parlement 
avecques  ledit  conte.  Ce  qui  leur  fut  accordé.  Mais 
pour  ceste  première  foiz  ne  porent  estre  d'accord. 
Pour  quoy,  incontinent  que  ceulx  qui  estoient  yssus 
dehors  pour  traiter  furent  rentrez  dedens,,  les  asségans, 
sans  le  moindre  commandement  de  leur  capitaine, 
s'armèrent  et  vigoureusement,  de  grapt  courage,  à  tout 
eschèles,  alèrent  assaillir  ladicte  fortresse.  Et  de  pleine 
venue  entrèrent  dedens  deux  tours ,  bien  soixante 
hommes  d'armes,  mais  bonnement  ne  pavoient  passer 
plus  avant,  pour  la  fortification  que  iceulx  asségez 
avoient  fait.  Toutesfoiz  ledit  assault  dura  moult  terri- 
ble et  périlleux  par  l'espace  de  cinq  heures  ou  environ, 
et  y  eut,  tant  des  assaillans  comme  des  défendans,  plu- 
sieurs mors  et  navrez.  Et  enfin  ceulx  qui  estoient  entrez 
dedens  lesdictes  tours  furent  chacez  dehors  par  la 
force  et  vaillance  desdiz  défendans,  et  mesmes  occirent 
dedens  une  trompeté  qui  estoit  armé  en  estât  d'homme 
d'armes.  Et  lendemain  iceulx  asségez  doubtans  nouvel 

i .  Pierre  de  Luxembourg.  '  - 

assaut,  requirent  avoir  Iraictié,  et  en  conclusion  furent 
d'accord,  par  condicion  qu'ilz  s'en  iroient  saulves 
leurs  vies  tant  seulement,  excepté  aucuns  qui  emme- 
nèrent ung  petit  cheval,  et  en  tel  estât  s'en  alèrent  à 
Moyniers.  Et  la  forteresse  dessus  dicte  fut  toute  démo- 
lie, arse  et  abatue,  et  les  biens  d'icelle  furent  tous  pil- 
lez par  l'effbrcement  des  gens  d'armes  asségans,  et 
en  print  chascun  qui  plus  tost  y  peut  venir  en  rom- 
pant les  ordonnances  des  capitaines.  Lesquelz  brief 
s'en  retournèrent  à  Troyes  et  es  villages  d'environ. 

CHAPITRE  CGXXIV. 

Comment  les  seigneurs  de  l'Isle-Adam  et  de  Croy  firent  une  chevauchée 
vers  Auxerre. 

Item,  après  ce  que  les  princes  et  autres  gens  d'ar- 
mes furent  retournez  du  siège  d'Alibaudières  à  Troies, 
comme  dit  est,  prindrent  tost  après,  la  plus  grant 
partie,  congié  au  duc  de  Bourgongne  de  retourner  en 
leur  pays,  lequel  leur  accorda  ;  et  se  partirent  environ 
trois  mille  chevaulx.  Desquels  estoient  les  principaulx, 
le  vidame  d'Amiens,  Le  Borgne  de  Fosseux,  chevalier, 
Hector  de  Saveuses ,  le  seigneur  de  Stenhuse  ,  le  sei- 
gneur de  Commines  et  aucuns  autres  capitaines ,  tant 
de  Picardie  comme  de  Flandres,  qui  tous  ensem- 
ble chevauchèrent  en  tirant  vers  Rethel.  Et  non  obstant 
que  les  Daulphinois  feussent  en  grant  nombre  pour 
les  ruer  jus  ,  néantmoins  par  leur  diligence  chevau- 
chèrent tant,  qu'ilz  eschevèrent  leurs  agais  et  retour- 
nèrent en  leur  pays  sans  avoir  quelque  empeschement. 

Après  lequel  parlement,  le  duc  de  Bourgongne  en- 
III.  25 

voia  plusieurs  des  autres  capitaines  qui  avec  lui  estoient 
demeurez  au  pays  d'Aucerre ,  pour  mestre  en  l'obéis- 
sance du  Roy    aucunes  fortresses    que  tenoient   les 
gens  du  Daulphin  ,   qui  moult  travailloient  le  pays , 
c'estassavoir  les  seigneurs  de  l'Isle-Adam,  de  Croy 
et  de  Longueval  ,   messire   Maubroy  de   Saint -Li- 
ger  ,  messire  Bauldo  de  Noiele,  Robert  de  Saveuses  , 
le  bastard  de  Thien  et  aucuns  autres,  à  tout  envi- 
ron  seize  cens   combatans ,   lesquelz   dudit  lieu  de 
Troies   chevaulchèrent  par   plusieurs  journées  jus- 
ques  à  une  petite  ville  nommée  Toussi,  qui  tenoit  la 
partie  du  Daulphin ,  et  y  repairoit  très  souvent  le  sei- 
gneur de  La  Trémoille.   Et  pour  tant  lesdiz  Bourgui- 
gnons, à  tout  eschèles  et  autres  habillemens  de  guerre, 
vindrent  assez  près  du  point  du  jour  audit  lieu  de 
Toussi*,  aians  voulenté  et  désir  d'icelle  ville  prendre 
par  soudain  assault  et  la  ravir  et  piller,  et  du  tout  ré- 
duire à  leur  abandon.  Et  eulx  venus  assez  près,  se 
mirent  en  bataille  et  se  assemblèrent  tous  ensemble. 
Et  là  furent  fais  nouveaulx  chevaliers,  Anthoine  sei- 
gneur de  Croy,  Butor,  son  frère  bastard,  Bauldo  de 
Noielle  et  Lyonnet  de  Bournonville  et  aucuns  autres, 
par  la  main  du  seigneur  de  l'Isle-Adam,  mareschal  de 
France.  Et  assez  tost  après,  d'un  commun  accord  alè- 
rent  tous  assaillir  ladicte  ville  en  plusieurs  lieux  et  dré- 
cer  eschèles  contre  les  murs,  tout  à  leur  aise,  sans 
trouver  grant  défense.  Toutesfois,  jà  soit  ce  que  les 
habilans  d'icelle  ville  feussent  moult  esbahis  de  pre- 
mière venue ,  si  reprindrent-ilz  courage  en  eulx  et 
commencèrent  à  eulx   défendre   vigoreusement ,    et 

^  -.  Toucy  (  Yonne) .  '    ;  * 

tant  firent  que  les  assaillans  dessusdiz  se  retrahirent 
hors  de  leurs  fossez,  et  se  logèrent  en  plusieurs  lieux  au- 
tour de  ladicte  ville.  Auquel  lieu  furent  par  deux  ou 
trois  jours  faisans  faire  nouvelles  eschèles  et  autres  ha- 
billemens  de  guerre,  pour  de  rechef  taire  nouvel  as- 
sault.  Et  au  troisième  jour  se  rassemblèrent  avec  les 
habillemens  dessusditz,  et  alèrent,  comme  devant,  très 
ardamment  assaillir  ladicte  ville  et  drécer  plusieurs 
eschèles  contre  les  murs.  Mais  les  dèfendans,  esprins 
de  grant  hardiesse  de  courage,  résistèrent  vaillamment 
contre  les  assaillans,  et  de  pleine  venue  en  occirent  et 
navrèrent  plusieurs.  Entre  lesquelz  y  furent  mors  ung 
gentil  homme  d'armes  nommé  Oger  de  Saint-Vandrille, 
et  ledit  capitaine  des  brigans ,  nommé  Tabari ,  avec- 
ques  aucuns  autres.  Finablement,  iceulx  assaillans, 
comme  paravant,  furent  reboutez  dedens  les  fossez  en 
grant  confusion  et  se  retrairent  tous  à  leur  logis,  et 
mesmes  ledit  Oger  demoura  dedens  les  fossez  et  puis 
fut  par  iceulx  dèfendans  porté  dedens  la  ville ,  à  tout 
son  harnois ,  et ,  lui  deuxiesme ,  fut  mis  dedens  ung 
sarcus  et  enterré  en  une  église. 

En  oultre,  en  celle  propre  nuit  vindrent  nouvelles 
au  seigneur  de  Tlsle-J^dam,  mareschal  de  France,  et 
aux  autres  capitaines,  que  leurs  ennemis  venoient  pour 
les  combatre  et  ruer  jus.  Pour  quoy  hastivement  tous 
ensemble  montèrent  à  cheval  et  chevauchèrent  toute 
nuit  pour  les  rencontrer,  et  lendemain  très  matin  oy- 
rent  les  nouvelles  que  leursdiz  ennemis  s  estoient 
logez  à  deux  lieues  près  d'Auxerre  dedens  ung  fort 
moustier  nommé  Estampes  Saint-Germain.  Pour  quoy 
les  capitaines  dessusdiz,  sachans  lesdictes  nouvelles , 
au  plus  tost  qu'ilz  porent  les  alèrent  asséger  dedens 

ledit  moustier,  et  mandèrent  secours  de  vivres ,  arba- 
lestriers  et  autres  choses  à  eux  duisibles,  à  Aux  erre. 
Lequel  secours  leur  fut  envoie.  Et  en  conclusion,  après 
que  les  parties  eurent  livré  l'une  à  l'autre  plusieurs  es- 
carmouches ,  en  la  fin  de  dix  sept  jours  se  rendirent 
iceulx  asségez  aux  capitaines,  par  ainsi  qu'ilz  auroient 
leurs  vies  saulves  et  demourroient  prisonniers  tant 
qu'ils  auroient  paie  finances  chascun  selon  leur  estât. 
Après  lequel  traictié  ainsi  fait,  fut  icellui  moustier, 
c'estassavoir  la  fortification,  désolée  et  abatue,  et  après 
lesdiz  capitaines  retournèrent  à  Troies ,  à  tout  pri- 
sonniers* devers  le  duc  Phelippe  de  Bourgongne , 
leur  maistre  et  seigneur. 

CHAPITRE  GGXXV. 

Comment  le  roy  Henry  d'Angleterre  vint  à  Troies  devers  le  roy  de 
France,  où  fu  faicte  la  paix  d'entre  les  deux  roys,  qu'ilz  appellèrent 
paix  finale,  et  dont  la  copie  s'en  suit  cy-après. 

En  ce  mesme  temps  le  roy  Henry  d'Angleterre  , 
accompaigné  de  ses  deux  frères,  c'estassavoir  les  ducs 
de  Clarence  et  de  Glocestre,  et  des  contes  de  Hontiton, 
de  Varvich  et  de  Kent ,  avecques  plusieurs  seigneurs 
d'Angleterre  et  seize  mille  combatans  ou  environ , 
dont  il  y  avait  la  plus  grant  partie  archers ,  se  parti 
de  Rouen  et  vint  à  Pontoise  et  de  là  à  Saint-Denis,  et 
après  au  pont  de  Charenton ,  oij  il  laissa  de  ses  gens 
pour  garder  le  passage,  et  depuis,  par  Prouvins  s'en 
ala  à  Troies.  Au  devant  duquel,  pour  lui  faire  hon- 

4 .  «  A  tout  leurs  gens  »  var.  du  Suppl.  fr.  93. 

Déur  et  révérence,  yssirent  le  duc  de  Bourgongne  et 
plusieurs  autres  grans  seigneurs,  qui  le  convoièrent 
jusques  à  son  hostel  dedens  icelle  ville,  où  il  se  logea 
et  ses  princes  avecques  lui ,  et  ses  gens  d'armes  se  lo- 
gèrent es  villages  d'environ.  Et  tost  après  sa  venue 
ala  veoir  le  Roy  et  la  Roy  ne  et  dame  Katherine.  Si 
s'entrefirent  très  grans  honneurs  l'un  à  l'autre  ,  et 
après  furent  assemblez  de  grans  consaulx  pour  par- 
conclurre  la  paix  finable  et  l'aliance  dont  paravant 
est  faite  mencion  ,  et  enfin  furent  d'accord.  Et  en  ce 
qui  paravant  avoit  esté  traiclée  et  qui  n'estoit  agréable 
audit  roy  d'Angleterre,  fut  lors  corrigé  à  sa  voulenté. 
Finablement,  après  ledit  accord  parfait  ledit  roy 
d'Angleterre,  selon  la  coustume  de  France,  fiança  la 
dessusdicte  dame  Katherine,  et  lendemain  du  jour  de 
la  Trinité  l'espousa  en  l'église  parrochiale ,  soubz  la- 
quelle il  estoit  logié.  Si  furent  faictes  ce  jour,  par  lui 
et  par  ses  princes  Anglois ,  grans  pompes  et  bobans , 
comme  se  présentement  deust  estre  roy  de  tout  le 
monde.  Et  là  estoit  de  la  partie  du  roy  de  France ,  le 
duc  Phelippe  de  Bourgongne,  par  le  moien  et  à  Tin- 
stance  duquel  tous  les  traictiez  et  aliances  se  faisoient. 
Si  estoient  avecques  lui  Pierre  de  Lucembourg ,  conte 
de  Conversen  ,  messire  Jehan  de  Luxembourg ,  son 
frère ,  le  prince  d'Orange,  le  seigneur  de  Jonvelle ,  le 
seigneur  de  Chasteauvilain  ,  le  seigneur  de  Montagu , 
messire  Renier  Pol,  le  seigneur  de  Cliastellus,  Le  Veau 
de  Bar,  bailli  d'Auxi,  messire  Jaques  de  Courtramblé, 
messire  Jehan  de  Cotebrune,  mareschal  de  Bour- 
gongne. Et  de  Picardie  y  furent  le  seigneur  de  Croy, 
le  seigneur  de  Longueval ,  messire  Athis  de  Bri- 
meu  et  messire  David,  son  frère,  le  seigneur  de  Rou- 

bais ,  le  seigneur  de  Humbercourt ,  bailli  d'Amiens , 
messire  Hue  de  Lannoy  et  son  frère ,  et  molt  d'autres 
notables  chevaliers  et  escuiers  des  pays  dudit  duc ,  et 
aussi  aucuns  prélatz  et  gens  d'église ,  entre  lesquelz 
y  estoit  des  plus  avancez  messire  Jehan  de  Toisy, 
évesque  de  Tournay  et  chancelier  de  Bourgongne  , 
maistre  Eustace  de  Laistre,  maistre  Jehan  de  Mailly  et 
aucuns  autres,  qui,  tous  ensemble  ou  au  moins  la 
plus  grant  partie,  furent  consentans  et  promirent  avec 
ledit  duc  de  Bourgongne  d'entretenir  pardurablement 
ledit  traictié ,  duquel  la  teneur  s'ensuit  : 

[Traité  de  Troyes]. 

«  Charles ,  par  la  grâce  de  Dieu  roy  de  France ,  à 
tous  noz  bailliz,  prévostz,  sénescliaulx  ou  autres  chefz 
de  nos  justices  ou  à  leurs  lieuxtenans ,  salut.  Comme 
par  accord  final  et  paix  perpétuelle  soient  huy  faicles 
et  jurées  en  ceste  nostre  ville  de  Troies  par  nous  et 
nostre  très  cher  et  amé  filz ,  Henry,  roi  d'Angleterre  , 
héritier  et  régent  de  France  ,  pour  nous  et  lui ,  les 
royaultez  de  France  et  d'Angleterre,  tant  par  le  moien 
du  mariage  de  lui  et  de  nostre  très  chère  et  amée  fdle 
Katherine ,  comme  de  plusieurs  poins  et  articles  fais , 
passez  et  accordez  par  chascune  partie  pour  le  bien  et 
utilité  de  nous  et  de  nos  subjectz  et  pour  la  seureté 
d'iceulx  pays ,  par  le  moien  de  laquelle  paix  chascun 
de  nosdiz  subjectz  et  ceulx  de  nostredit  filz  pourront 
désormais  converser,  marchander  et  besongner  les 
ungs  avecques  les  autres,  tant  de  la  mer  comme  deçà. 

Item^  est  accordé  que  par  notredit  filz  le  roy  Henry 
dores  mais  en  avant  nous  honnourera   comme    son 

père,  et  nostre  compaigne  la  Royne,  comme  sa  mère, 
aveeques  ce  ne  nous  empeschera,  nostre  vie  durant, 
que  nous  ne  joyssions  et  possédons  tant  que  nous 
vivrons,  ainsi  que  nous  tenons  et  possidons  de  pré- 
sent ,  la  couronne  et  dignité  royale  du  royaume  de 
France,  et  les  revenues,  fruiz  et  proufïiz  d'iceulx,  à  la 
soustenance  de  nostre  estât  et  descharge  dudit  royaume, 
et  que  nostredicte  compaigne  ne  tiengne,  tant  comme 
elle  vivra,  estât  de  dignité  de  royne  selon  la  coustume 
du  royaume ,  avec  partie  desdictes  rentes  et  revenues 
à  elle  convenables. 

Item ,  est  accordé  que  nostredicte  fille  Katherine 
aura  et  prendra  ou  royaume  d'Angleterre  douaire 
ainsi  que  les  roynes  ou  temps  passé  ont  acoustumé 
d'avoir,  c'estassavoir  pour  chascun  an  la  somme  de 
quarante  mille  escuz ,  desquels  les  deux  valent  tous- 
jours  un  noble  d'Angleterre. 

Item^  est  accordé  que  nostredit  filz  le  roy  Henry, 
par  toutes  voyes ,  moiens  et  manières  qu'il  pourra , 
sans  transgression  ou  offense  du  serement  par  lui  fait 
de  observer  les  lois  et  coustumes  et  drois  de  sondit 
royaume  d'Angleterre,  labourera  et  pourverra  que 
nostredicte  fille  Katherine,  sa  compaigne,  le  plus  tost 
que  faire  se  pourra,  soit  tout  entièrement  et  pleinement 
asseurée  de  recevoir  et  avoir  en  son  royaume  d'Angle- 
terre, ou  temps  de  son  trespas,  le  douaire  devant  dit 
de  quarante  mille  escuz  ou  mieulx,  dont  les  deux 
valent  tousjours  ung  noble. 

Item,  est  accordé  que  s'il  advenoit  que  nostre 
dicte  fille  survesquist  nostredit  filz  le  roi  Henry,  elle 
recevra  et  aura  ou  royaume  de  France,  tantost  après 
le  trespas  de  nostredit  filz ,  douaire  de  la  somme  de 

vingt  mille  frans  par  an,  et  sur  les  terres,  lieux  et  sei- 
gneuries que  tint  et  eut  en  douaire  nostre  très  chère 
dame  de  bonne  mémoire,  Blanche,  jadis  femme  de 
Phelippe  de  bonne  mémoire  jadis  roy  de  France, 
nostre  très  grant  et  redoubté  seigneur  et  nostre  ayeul. 
Item,  est  accordé,  que  tantost  après  nostre  trespas 
et  deslors  en  avant,  la  couronne  et  royaume  de  France 
avecques  tous  leurs  drois  et  appartenances  demoure- 
ront  et  seront  perpétuellement  à  nostre  filz  le  roy 
Henry  et  à  ses  hoirs. 

Item,  pour  ce  que  nous  sommes  tenus  et  empeschez 
le  plus  du  temps  par  telle  manière  que  nous  ne  po- 
vons  en  nostre  personne  entendre  ou  vaquer  à  la  dis- 
posicion  des  besongnes  de  nostre  royaume ,  la  faculté 
et  exercite  de  gouverner  et  ordonner  la  chose  pu- 
blique dudit  royaume  seront  et  demourront,  nostre  vie 
durant,  à  nostre  filz  le  roy  Henry  avecques  le  conseil 
des  nobles  et  sages  dudit  royaume,  par  ainsi  que,  dès 
maintenant  et  dès  lors  en  avant,  il  puist  icelle  régir  et 
gouverner  par  lui  raesme  et  par  autre  qu'il  vouldra 
députer,  avecques  le  conseil  des  nobles  et  sages  des- 
susdiz.  Lesquelz  faculté  et  exercice  de  gouverner  ainsi 
estant  pardevers  nostre  dit  hlz  le  roy  Henry,  il  labou- 
rera affectueusement ,  diligemment  et  loyaument  à  ce 
que  puist  estre  à  l'onneur  de  Dieu ,  de  nous  et  de 
nostre  compaigne,  et  aussi  au  bien  publique  dudit 
royaume  et  à  défendre,  transquiller  et  apaiser,  et  gou- 
verner icellui  royaume  selon  l'exigence  de  justice  et 
équité,  avec  le  conseil  et  aide  des  grans  seigneurs, 
barons  et  nobles  dudit  royaume. 

Item,  que  nostredit  filz  fera  du  tout  son  devoir  que 
la  court  du  parlement  de  France  sera,  en  tous  et  chas- 

cun  lieu  subject  à  nous,  maintenant  et  ou  temps  ave- 
nir, observée  et  gardée  es  auctoritez  et  souverainetez 
d'elle  et  à  elle  deuz  en  tous  et  chascuns  lieux  à  nou& 
subjectz,  maintenant  et  en  temps  avenir. 

Item,  que  nostredit  filz  de  son  povoir  défendra 
tous  et  chascuns  nobles ,  pors ,  citez ,  villes ,  commu- 
naultez  et  singulières  personnes  à  nous  ou  au  temps 
avenir  subjectz,  ou  leurs  drois  acoustumés,  privilèges, 
prééminences,  libertez  et  franchises  à  eulx  apparte- 
nans  ou  deuz,  en  tous  les  lieux  subjectz  à  nous,  main- 
tenant ou  ou  temps  avenir. 

Item,  que  nostredit  filz  diligemment  et  loyaument 
labourera  et  fera  de  son  povoir  que  justice  sera  admi- 
nistrée oudit  royaume  selon  les  lois,  coustumes  et  drois 
dudit  royaume  de  France,  sans  accepcion  de  personnes, 
et  conservera  et  tendra  les  subjectz  de  nostredit 
royaume  en  paix  et  tranquilité,  et  de  son  corps  les 
gardera  et  défendra  de  toutes  violences  et  oppressions 
quelconques. 

Item,  est  accordé  que  nostredit  filz  le  roy  Henry 
pourvoiera  et  fera  de  son  povoir  que  aux  offices,  tant 
de  la  justice  de  parlement  que  des  bailliages,  séues- 
chaucies,  prévostez  et  autres  appartenans  au  gouver- 
nement des  seigneuries,  et  en  toutes  autres  offices 
dudit  royaume,  seront  prinses  personnes  habiles,  pro- 
fitables et  ydoines  pour  le  bon  juste  et  transquile  ré- 
gime dudit  royaume  et  des  administracions  qui  leur 
seront  à  commectre,  et  qu'ilz  soient  telz  qu'ilz  doi- 
vent estre  députez  et  prins  selon  les  drois  et  lois  du 
royaume  et  pour  le  prouftit  de  nous  et  de  nostredit 
rovaume. 

Item,  que  nostredit  filz  labourera  à  son  povoir  et 

le  plus  tost  que  faire  se  pourra  prouffitablement ,  à 
mectre  en  nostre  obéissance  toutes  et  chascunes  villes, 
citez,  chasteaulx,  lieux,  pays  et  personnes  dedens 
nostre  royaume  désobéissans  à  nous  et  rebelles,  tenans 
la  partie  vulgairement  appellée  du  Daulphin  et  d'Ar- 
mignac. 

Item,  afin  que  nostredit  filz  puist  faire  et  accepter 
les  choses  dessusdictes  plus  prouffitablement ,  seure- 
ment  et  franchement,  il  est  accordé  que  les  grans  sei- 
gneurs, barons  et  nobles  et  les  estatz  dudit  royaume, 
tant  espirituelz  comme  temporelz,  et  aussi  les  citez 
et  notables  communes ,  les  citoiens  et  bourgois  des 
villes  dudit  royaume  à  nous  obéissans  pour  le  temps, 
feront  les  seremens  qui  s'ensuivent. 

Premièrement,  à  nostredit  filz  le  roy  Henry,  aiant 
la  faculté  et  exercice  de  disposer  et  gouverner  ladicte 
chose  publique ,  et  à  ses  commandemens  et  mande- 
mens,  en  toutes  choses  concernans  à  l'exercice  du  gou- 
vernement dudit  royaume  et  par  toutes  choses  obéi- 
ront humblement. 

Item,  que  les  choses  qui  sont  et  seront  appoinctées 
et  accordées  entre  nous  et  nostre  dame  et  compaigne 
la  Royne,  et  nostredit  filz,  le  roy  Henry,  avecques  le 
conseil  de  ceulx  que  nous  et  nostredicte  compaigne 
et  nostredit  filz  auront  à  ce  commis ,  lesdiz  grans  sei- 
gneurs, barons  et  estas  de  nostredit  royaume,  tant 
espirituelz  comme  temporelz,  et  aussi  les  citez,  nota- 
bles communaultez,  les  citoiens  et  bourgois  des  villes 
dudit  royaume,  en  tant  que  à  eulx  et  chascun  d'eulx 
pourra  toucher,  en  tout  et  partout,  bien  etloyaument 
garderont  et  feront  de  leur  povoir  garder  par  toutes 
autres  quelconques. 

Item^  que  continuellement  dès  noslre  trespas  et  après 
icellui,  ilz  seront  féaulx  hommes  et  liges  de  nostredit 
filz  et  de  ses  hoirs,  et  icellui  nostre  filz  pour  leur  sei- 
gneur souverain  lige  et  vray  roi  de  France,  sans  aucune 
opposicion ,  contradiction  ou  difficulté,  le  recevront 
et  comme  à  tel  obéiront ,  et  que  après  ces  choses  ja- 
mais n'obéiront  à  autre  que  à  nous ,  comme  roy  ou 
régent  du  royaume  de  France.  Si  non  que  nostredit 
filz  le  roy  Henry  perde  vie  ou  membre,  ou  soit  prins 
de  mauvaise  prinse,  ou  qu'il  seuffre  dommage  ou  dimi- 
nucion  en  personne,  estât,  honneur  ou  biens.  Mais  se 
ilz  sçevent  que  aucune  chose  soit  contre  lui  machinée, 
ilz  l'empescheront  à  leur  povoir  et  lui  feront  savoir 
le  plus  tost  qu'ilz  pourront  par  leurs  messages  ou 
lectres. 

Item^  est  accordé  que  toutes  et  chascune  personnes 
ecclésiastiques  bénéficiez  en  la  duchié  de  Normendie 
ou  autres  lieux  quelconques  ou  royaume  de  France , 
subgetz  à  nous  et  à  nostredit  filz,  obéissans  et  favori- 
sans  à  la  partie  de  nostre  très  cher  et  très  amé  filz  le 
duc  de  Bourgongne ,  qui  jureront  garder  ceste  pré- 
sente concorde ,  joyront  paisiblement  de  leurs  béné- 
fices ecclésiastiques  estans  en  ladicte  duchié  de  Nor- 
mendie ou  lieux  devant  ditz. 

Item^  que  semblablement  toutes  et  chascune  per- 
sonnes ecclésiastiques  obéissans  à  nostredit  filz  le  roy 
Henry,  bénéficiez  ou  royaume  de  France  es  lieux  à 
nous  subgetz,  qui  jureront  garder  ceste  présente  con- 
corde, joyront  paisiblement  de  leurs  bénéfices  ecclé- 
siastiques estans  es  lieux  devant  ditz. 

Ilem^  que  toutes  et  chascune  églises,  universitez^ 
estudes  générales  et  aussi  collèges  d'estudians  et  autres 

collèges  ecclésiastiques  estans  es  lieux  présentement  à 
nous  subgetz,  ou  pour  le  temps  avenir,  en  la  duchié 
de  Normandie  ou  autres  lieux  ou  royaume  de  France, 
subjectz  à  nostredit  filz  le  roy  Henry,  joyront  de  leurs 
drois  et  possessions ,  rentes ,  prérogatives ,  libertez  et 
franchises  et  prééminences  à  eulx  ou  royaume  de 
France  comment  que  ce  soit  appartenans ,  saulve  les 
drois  de  la  couronne  de  France  et  de  tous  autres. 

Item^  et  quant  il  advendra  que  nostredit  filz  le  roy 
Henry  viendra  à  la  couronne  de  France,  la  duchié  de 
Normendie  et  aussi  les  autres  et  chascun  lieu  par  lui 
conquis  ou  royaume  de  France,  seront  soubz  la  juris- 
diction,  obéissance  et  monarchie  de  ladicte  couronne 
de  France. 

Item,  est  accordé  que  nostredit  filz  le  roy  Henry  de 
son  povoir  se  par  forcera  et  fera  que  aux  personnes  à 
nous  obéissans  et  favorisans  la  partie  devant  dicte 
qu'on  dit  et  appelle  de  Bourgongne,  auxquelles  appar- 
tenoient  seigneuries ,  terres ,  revenues  et  possessions 
en  ladicte  duchié  de  Normendie  et  autres  lieux  ou 
royaume  de  France,  par  icellui  nostredit  filz  con- 
quises ,  jà  pieçà  par  lui  données ,  sera  faicte ,  sans  la 
diminucion  de  la  couronne  de  France ,  récompensa- 
cion  par  nous  es  lieux  et  terres  acquises  ou  à  acquerre 
en  nostre  nom  sur  les  rebelles  et  désobéissans  à  nous. 
Et  se,  en  nostre  vie,  ladicte  récompensacion  n'est 
faicte,  nostredit  filz  le  roy  Henry  le  fera  es  dictes  terres 
et  biens,  quant  il  sera  venu  à  la  couronne  de  France. 
Mais  se  les  terres,  seigneuries,  rentes  ou  possessions 
qui  appartiennent  ausdictes  personnes  esdictes  diichez 
et  lieux,  n'avoient  esté  données  par  nostredit  filz,  se- 
ront restituez  à  icelles  sans  délay. 

Item^  et  que  durant  nostre  vie,  en  tous  les  lieux  à 
nous  présentement  ou  pour  le  temps  avenir  subjectz , 
les  terres  concernées  en  justice ,  de  dons  d'offices,  de 
bénéfices  et  d'autres  donacions ,  pardons  ,  rémissions 
ou  privilèges,  devront  estre  escriptes  et  procéder 
soubz  nostre  main  et  seel.  Toutesfoiz,  pour  ce  que  au- 
cuns cas  singuliers  pourroient  advenir,  que  par  humain 
engin  ne  pevent  pas  tous  estre  veuz ,  esquelz  pourra 
estre  nécessaire  et  convenable  que  nostredit  filz,  le  roy 
Henry,  face  escripre  ces  lectres,  en  tel  cas,  se  aucuns 
adviennent,  il  sera  loisible  à  nostredit  filz  pour  le  bien 
et  seureté  de  nous  et  du  gouvernement  comme  dit 
est  à  lui  appartenant,  et  pour  éviter  les  périlz  et  dom- 
mages qui  autrement  pourroient  vraisemblablement 
advenir ,  escripre  ses  lectres  à  noz  subjectz,  par  les- 
quelles il  mandera,  commandera  et  défendra  de  par 
nous  et  de  par  lui,  comme  Régent,  selon  la  nature  et 
la  qualité  de  la  besongne. 

Item^  que  toute  nostre  vie  durant  nostredit  fîlz  le 
roy  Henry  ne  se  nommera  ou  escripra  aucunement, 
ne  fera  nommer  ou  escripre  roy  de  France,  mais  du- 
dit  nom  de  tout  point  se  abstendra  tant  que  nous 
vivrons. 

Ilem^  est  accordé  que  nous,  durant  nostre  vie, 
nommerons,  appellerons  et  escriprons  nostredit  filz 
le  roy  Henry  en  langaige  et  parole  françoise  par  ceste 
manière  :  w  Nostre  très  cher  filz  Henry,  roy  d'Angle- 
terre, héritier  de  France.  »  Et  en  langue  latine  par 
ceste  manière  :  Noster  precarissimus  filius  Henricus , 
rex  Anglie,  hères  Francie, 

Item^  que  nostredit  filz  ne  imposera  ou  fera  impo- 
ser aucunes  imposicions  ou  exactions  à  noz  subjectz 


■^r 

sans  cause  raisonnable  et  neccessaire ,  ne  autrement 
pour  le  bien  publique  du  royaume  de  France,  et  selon 
l'ordonnance  et  exigence  des  lois  et  coustumes  raison- 
nables et  approuvez  dudit  royaume. 

Item^  afin  que  concorde,  paix  et  transquillité  entre 
les  royaumes  de  France  et  d'Angleterre  soient  pour 
le  temps  avenir  perpétuellement  observez,  et  que  on 
obvie  aux  obstacles  et  rencheutes  par  lesquelz  entre 
lesdiz  royaumes  dissencions  et  discordes  pourroient 
sourdre  ou  temps  avenir,  que  Dieu  ne  vueille,  il  est 
accordé  que  nostredit  filz  labourera  par  l'effort  de  son 
povoir,  que  de  l'advis  et  consentement  des  trois  Estas 
desdiz  royaumes,  ostez  les  obstacles  en  ceste  partie, 
soit  ordonné  et  pourveu  que  du  temps  que  nostredit 
filz  sera  venu  à  la  couronne  de  France  ou  aucuns  de 
ses  hoirs,  les  deux  couronnes  de  France  et  d'Angle- 
terre à  tousjours  mais  demourront  ensemble  et  seront 
à  une  mesme  personne ,  c'estassavoir  à  la  personne 
de  nostredit  filz  le  roy  Henry  tant  qu'il  vivra,  et  de  là 
aux  personnes  de  ses  hoirs  qui  successivement  seront 
les  ungs  après  les  autres,  et  que  les  deux  royaumes 
seront  gouvernez  depuis  ce  temps  que  nostredit  filz 
ou  aucun  de  ses  hoirs  viendra  ou  ilz  viendront  ausdiz 
royaumes,  non  diviséement  soubz  divers  roys  pour 
ung  mesme  temps,  soubz  une  mesme  personne,  qui 
sera  pour  le  temps  roy  et  seigneur  souverain  de  l'un 
et  de  l'autre  royaume,  comme  dit  est,  en  gardant  tou- 
tes voies  en  toutes  autres  choses  à  l'un  et  à  l'autre 
royaume  ses  drois ,  libertez ,  coustumes ,  usages  et 
lois,  non  submectant  en  quelque  manière  l'un  desdiz 
royaumes  à  l'autre,  ne  les  lois,  drois,  coustumes  et 
usages  de  l'autre. 

Ilem^  que  dès  maintenant  et  en  tous  temps  perpé- 
tuellement, se  tiendront  et  appaiseront  et  de  tous  poins 
cesseront  toutes  divisions,  haynes,  rancunes,  inimitiez 
et  guerres  d'entre  lesdiz  royaumes  de  France  et  d'An- 
gleterre et  les  peuples  d'iceulx  royaumes  adhérens  à 
ladicte  concorde.  Et  entre  les  royaumes  dessusdiz  sera 
et  aura  vigueur  dès  maintenant  perpétuellement  à 
tousjours  mais,  paix,  transquillité,  concorde  et  affec- 
tion mutuele  et  amitié  ferme  et  estable.  Et  se  ai- 
deront les  deux  royaumes  dessusdiz  de  leurs  aides , 
consaulx  et  assistences  mutuelles,  contre  tous  et 
toutes  qui  à  eulx  ou  à  l'un  d'eulx  s'esforceroient 
de  faire  ou  donner  violence,  injure,  grief  ou  dom- 
mage. Et  converseront  et  marchanderont  ensemble 
les  ungs  avecques  les  autres  franchement  et  seure- 
ment ,  en  paiant  les  coustumes  et  devoirs  deuz  et 
acoustumez. 

Item^  que  tous  les  confédérez  et  allez  de  nous  et 
dudit  royaume  de  France  et  aussi  les  confédérez  de 
nous  et  de  nostredit  filz  le  roy  Henry  et  dudit  royaume 
d'Angleterre,  qui  dedens  huit  mois  après  ceste  pré- 
sente concorde  de  paix  à  eulx  notifiée,  ilz  {sic)  auront 
déclairé  soy  vouloir  fermement  adhérer  à  ladicte  con- 
corde et  estre  comprins  soubz  le  traictié  et  concorde 
d'icelle  paix  * ,  sauf  toutesfoiz  à  l'une  et  à  l'autre  des- 
dictes couronnes,  à  nous  et  à  noz  subjectz,  et  aussi  à 
nostredit  filz  le  roy  Henry  et  à  ses  subjectz,  ses  ac- 

\ .  Ce  passage  est  inintelligible  dans  notre  texte ,  par  suite  de 
l'omission  de  quelques  mots,  qui  se  trouvent  dans  le  Suppl.  fr.  93. 
Après  les  mots  (ficelle  paix ,  il  ajoute  :  «  soient  comprins  soubz 
les  amistiés  ou  concorde,  confédéracions  ou  sceureté  d'icelle  paix. 
Saulf  toutesfois,  etc.  {Suppl.  fr.  93,  fol.  309'°). 

cions,  drois  et  remèdes  quelzconques  convenables  en 
ceste  partie  et  compétens,  en  quelque  manière  que  ce 
soit,  envers  lesdiz  aliez  et  con fédérez. 

Item,  est  accordé  que  nostredit  filz  le  roy  Henry 
avecques  le  conseil  de  nostre  très  cher  fîlz,  Phelippe, 
duc  de  Bourgongne,  et  des  autres  nobles  de  nostre 
royaume  qui  convenront  et  appartenront  pour  ce  estre 
appeliez,  pourverra  pour  le  gouvernement  de  nostre 
personne  seurement,  convenablement  et  lionneste- 
ment,  selon  l'exigence  de  nostre  estât  et  dignité  royale, 
par  telle  manière  que  ce  sera  l'onneur  de  Dieu  et  de 
nous  et  aussi  du  royaume  de  France  et  des  subjectz 
d'icellui ,  et  que  toutes  personnes ,  tant  nobles  que 
autres,  qui  seront  entour  nous  pour  nostre  personne 
et  domestique  service,  non  point  seulement  en  offices 
mais  en  autres  mistères  *,  seront  telz  qu'ilz  auront  esté 
nez  ou  royaume  de  France  ou  des  lieux  de  langaige 
François,  bonnes  personnes,  sages ,  loiaulx  et  ydoines 
oudit  service. 

Item ,  que  nous  demourrons  et  résiderons  person- 
nelement  en  lieu  notable  de  nostre  obéissance,  et  non 
ailleurs. 

Item ,  considéré  les  horribles  crimes  et  delitz  per- 
pétrez oudit  royaume  de  France  par  Charles ,  soy 
disant  Daulphin  de  Viennois,  il  est  accordé  que  nous, 
nostredit  filz  le  roy  Henry  et  aussi  nostre  très  cher  filz 
de  Bourgongne,  ne  traicteront  aucunement  de  paix  ne 
de  concorde  avecques  ledit  Charles ,  ne  ferons  ou  fe- 
rons traicter,  si  non  du  consentement  et  conseil  de 


1.  Monstrelet   emploie  ici  ce  mot  dans  le  sens  de  ministeria 
(services).  On  disait  aussi,  mestiers. 

tous  et  chasciin  de  nous  trois  et  des  trois  Estas  des 
deux  royaumes  dessusdiz. 

Item ,  est  accordé  que  Nous  sur  les  choses  dessus- 
dictes  et  chascune  d'icelles,  oultre  noz  lettres  patentes 
séellées  de  nostre  grant  séel ,  donrons  et  ferons  à 
nostredit  filz  le  roy  Henry  lectres  patentes  approba- 
toires  et  confîrmatoires  de  noslredicte  compaigne  et  de 
nostredit  filz  Phelippe ,  duc  de  Bourgongne ,  et  des 
autres  de  nostre  sang  royal,  de  grans  seigneurs,  barons, 
citez  et  villes  à  nous  obéissans,  desquelz  en  ceste  partie 
nostredit  filz  le  roy  Henry  vouldra  avoir  lectres  de 
nous. 

Item^  que  semblablemcnt  nostredit  filz  le  roy  Henry 
pour  sa  partie ,  oultre  ses  lectres  patentes  pour  ces 
mesmes  choses  séellées  de  son  grant  séel ,  nous  fera 
donner  et  faire  lectres  patentes  approbatoires  et  con- 
firmaloires  de  ses  très  chers  frères  et  des  autres  de 
son  sang  royal ,  des  grans  seigneurs  et  barons  et  des 
citez  et  villes  à  lui  obéissans,  desquels  en  ceste  partie 
nous  vouldrons  avoir  lectres  de  nostredit  filz  le  roy 
Henry. 

Toutes  lesquelles  choses  dessus  dictes  et  escriptes  , 
nous,  Charles,  roy  de  France,  pour  nous  et  noz  hoirs , 
en  tant  qu'il  pourra  toucher  nous  et  iiosdiz  hoirs,  sans 
fraulde  et  malengin ,  avons  promis  et  promectons , 
juré  et  jurons  en  parole  de  roy,  sur  les  sainctes  Evan- 
giles de  Dieu  par  nous  corporelement  touchées  ,  que 
icellui  ferons  par  nos  subgetz  observer  et  acomplir,  et 
aussi  que  nous  et  noz  héritiers  ne  venrons  jamais  au 
contraire  des  choses  dessusdictes  ou  aucunes  d'icelles 
en  quelque  manière ,  soit  en  jugement  ou  hors  juge- 
ment, directement  ou  par  voie  oblique  ^  ou  par  quel- 
in  26 

conque  couleur  exquise.  Et  afin  que  ces  choses  soient 
fermes  et  estables  perpétuellement  à  tousjours ,  nous 
avons  fait  mectre  notre  séel  à  ces  présentes  lectres. 
Données  à  Troies ,  le  xxi*  jour  du  mois  de  may,  l'an 
mil  quatre  cent  et  vingt ,  et  de  nostre  règne  le  xlv®, 
séellées  à  Paris,  soubz  nostre  séel  ordonné  en  l'absence 
du  grant.  Ainsi  signé,  etc.  » 

CHAPITRE  GGXXVI. 

Comment  les  roys  de  France  et  d'Angleterre,  les  roynes,  leurs  femmes,  et 
le  duc  de  Bourgongne,  se  partirent  de  Troies  en  Champaigne.  Et  des 
sièges  de  Sens  et  de  Monstereau-ou-fault-Yonne. 

Item ,  après  les  traictiez  cy-dessus  déclairiez  et  ac- 
complis d'entre  les  roys  de  France  et  d'Angleterre,  et 
aussi  la  solennité  des  nopces  parfaicte  comme  dit  est, 
se  partirent  iceulx  roys,  les  roynes,  leurs  femmes,  et  le 
dessusdit  duc  de  Bourgongne ,  avecques  toute  leur 
puissance,  de  la  ville  de  Troies  en  Champaigne  et  de  la 
marche  environ.  Si  se  tirèrent  vers  Sens  en  Bourgongne, 
que  occupoient  les  gens  du  Daulphin,  et  eulx  venus 
assez  près,  fut  icelle  ville  asségée  tout  autour,  devant 
laquelle  furent  environ  douze  jours.  Au  bout  duquel 
terme ,  parce  qu'ilz  n'avoient  nulle  espérance  d'avoir 
secours,  le  {sic)^  rendirent  en  l'obéissance  du  roy  de 
France,  par  condicion  que  les  gens  d'armes  et  ceulx 
qui  s'en  vouldroient  aler,  s'en  yroient  saulve  leurs 
corps  et  leurs  biens,  réservez  ceulx  qui  seroient  trou- 


\.  On  a  vu  que  notre  texte  emploie  fréquemment  le  masculin 
pour  le  féminin  dans  les  articles. 

vez  coulpables  de  la  mort  du  duc  Jehan  de  Bourgon- 
gne,  se  aucuns  en  y  avoit.  Les  autres  liabitans  seroient 
tenus  de  faire  serement  au  roy  de  France.  Mais  grant 
partie  des  gens  d'armes  dessusdiz  qui  estoient  léans , 
firent  serement  aux  Anglois,  et  prindrent  la  croix  ver- 
meille par  feintise.  Non  obstant  lequel  serement,  re- 
tournèrent brief  devers  le  Daulphin. 

En  après,  ladicte  ville  de  Sens  regarnie  de  nouvelles 
gens,  se  partirent  de  là  les  asségans  pour  aler  vers 
Monstereau-ou-fault-Yonne.  Et  lors  mouru  dedens  la 
ville  de  Sens  maistre  Eustace  de  Laitre,  chancelier  de 
France,  qui  par  long  temps  avoit  esté  principal  con- 
seiller du  duc  de  Bourgongne,  ou  lieu  duquel  fut  con- 
stitué ung  nommé  maistre  Jehan  Leclerc,  président  en 
parlement.  Et  à  l'entrée  du  mois  de  juing  le  roy  d'An- 
gleterre et  le  duc  de  Bourgongne  mirent  le  siège  tout 
à  l'enlour  de  la  ville  et  chaslel  de  Monstereau  ,  où  ilz 
furent  par  longue  espace ,  combatans  icelle  de  gros 
engins  pour  dérompre  et  abatre  les  murailles.  Dedens 
laquelle  ville  estoit  capitaine  général  pour  le  Daul- 
phin, messire  Pierre  de  Guitry,  acompaigné  de  quatre 
à  cinq  cens  combatans,  qui  se  commencèrent  très  fort 
à  défendre  contre  lesdiz  asségans  et  en  occirent  et  na- 
vrèrent aucuns,  entre  lesquelz  y  fut  navré  à  mort  Bu- 
tor, bastard  de  Croy,  qui  estoit  très  vaillant  chevalier 
et  expert  en  fait  de  guerre.  Mais  enfin  leur  défense 
leur  prouffita  peu.  Car  le  jour  Saint  Jehan-Baptiste 
ensuivant,  aucuns  Anglois  et  Bourguignons,  sans  com- 
mandement de  prince  quelconques,  s'esmeurent  sou- 
dainement et  tous  ensemble  alèrent  assaillir  en  plu- 
sieurs lieux  ladicte  ville,  et  tant  continuèrent  qu'ilz 
entrèrent  dedens  en  grant  nombre,  sans  ce  que  lesdiz 

asségez  feussenl  grammenl  empescliez ,  et  eulx  entrez 
dedens  alèrent  devers  le  chastel  où  estoient  retraiz  la 
plus  grant  partie  des  Daulphinois,  lesquelz  vigoreuse- 
ment  furent  par  lesdiz  assaillans  reboutez  dedens  ledit 
chastel,  non  point  sans  perte,  car  ilz  furent  suivis  de 
si  près  qu'il  en  cliey  plusieurs  en  Teaue,  lesquelz  fu- 
rent noiez,  et  si  en  y  ot  de  prins  de  seize  à  vingt,  dont 
il  y  avoit  la  plus  grant  partie  de  gentilz  hommes.  Par 
le  moien  de  laquelle  prinse ,  lesdiz  asségez  plus  que 
paravant  furent  en  grant  effroy.  Et  adonc  le  roy  d'An- 
gleterre fist  loger  grant  partie  de  ses  gens  dedens  la- 
dicte  ville  et  devant  le  pont  dudit  chastel.  Et  lors  les 
gens  du  duc  de  Bourgongne  alèrent  par  l'enditement 
d'aucunes  femmes  de  la  ville  *  au  lieu  où  estoit  enterré 
le  duc  Jehan  de  Bourgongne ,  et  là  prestement  mirent 
sur  sa  tombe  ung  drap  d'église  et  alumèrent  à  chas- 
cun  coing  de  ladicte  tombe  ung  cierge.  Et  lendemain, 
par  le  duc  Phelippe  de  Bourgongne,  filz  d'icellui  duc 
trespassé,  furent  envolez  plusieurs  notables  chevaliers 
et  escuiers  de  son  hostel  pour  faire  discerner  et  re- 
congnoistre  ledit  duc.  Lesquelz  là  venus ,  comme  or- 
donné leur  estoit,  le  firent  mectre  dehors.  Mais  pour 
vray  c'estoit  piteuse  chose  à  le  veoir,  et  avoit  encore 
son  pourpoint  et  ses  houseaulx,  et  brief  il  n'y  eut 
homme  là  estant  qui  se  peust  tenir  de  pleurer.  Fina- 
blement,  en  tel  estât  qu'il  estoit,  fut  de  nouvel  remis 
en  ung  sarcus  de  plomb  plein  de  sel  et  d'espices,  et  là 
fut  porté  en  Bourgongne  et  enterré  en   l'église  des 
Chartreux  hors  Dijon ,  que  jadis  avoit  fait  fonder  le 


i .  Le  ms.  Suppl.  fr.  93  est  plus  clair.  II  dit  :   «   par  l'assens 
\     (la  connivence)  d'aucunes  femmes  delà  ville  »  (fol.  310"). 

duc  Phelippe,  son  père,  el  là  fut  mis  emprès  lui  par 
l'ordonnance  du  duc  Phelippe,  son  filz. 

Et  durant  ledit  siège  de  Monstereau ,  Charles,  roy 
de  France,  et  son  conseil,  envolèrent  le  traictié  de  la 
paix  à  Paris  et  par  tous  les  bailliages,  sénescbaulciesy 
prévostez  et  autres  lieux  de  son  royaume  estans  en 
son  obéissance,  pour  icellui  prononcer  et  publier  par 
tout  où  il  estoit  acoustumé  de  faire  proclamacions  e» 
tel  cas. 

Et  après  ladicte  prinse  de  Monstereau,  le  roy  d'An- 
gleterre et  sa  puissance,  et  avecques  lui  le  duc  de  Bour- 
gongne,  se  deslogèrent  de  là  où  ilz  estoient,  et  par 
ung  pont  qui  avoit  esté  nouvellement  fait  sur  Seine, 
alèrent  loger  entre  deux  rivières,  c'estassavoir  Seine 
et  Yonne,  et  de  rechef  firent  de  tous  costez  approucher 
la  fortresse*  et  drécer  plusieurs  grans  engins  pour 
icelle  confondre  et  abatre.  Et  avecques  ce  le  roy  d'An- 
gleterre envoia  en  bonne  seurelé  lesdiz  prisonniers 
qu'ilz  avoient  prins  en  la  ville,  sur  les  fossez,  parler  à 
leur  capitaine,  afin  que  icellui  chastel  voulsist  rendre 
au  Roy.  Et  eulxlà  venus  s'agenoulïèrent,  en  priant  pi- 
teusement à  leur  dit  capitaine  qu'il  feist  la  reddicion 
dudit  chastel,  disans  qu'en  ce  faisant  leur  saulveroit  les 
vies,  et  aussi  qu'il  povoit  bien  veoir  et  savoir  qu'il  ne 
le  povoit  longuement  tenir,  actendu  la  grant  puissance 
qui  estoit  devant  lui.  Ausquelz  fut  respondu  par  ledit 
capitaine  qu'ilz  feissent  du  mieulx  qu'ilz  povoient,  et 
qu'ilz  ne  le  rendroient  pas.  Et  adonq  lesdiz  prison- 
niers, non  aians  espérance  de  leur  vie ,  requirent  les 
aucuns  de  parler  à  leurs  femmes  qui  léans  estoient,  et 

i .  De  Montereau . 

les  autres  à  leurs  proucliains  et  amis,  lesquelz  on  fist 
venir  parler  à  eulx,  et  lors  en  grans  larmes  et  tristesse 
prindrent  congié  l'un  à  l'autre,  et  après  furent  reme- 
nez en  l'ost.  Ouquellieu,  le  roy  d'Angleterre  fistdrécer 
ung  gibet  où  lesdiz  prisonniers  furent  tous  pendus, 
voians  ceulx  dudit  chastel.  Et  avecques  ce,  fist  ledit 
roy  pendre  son  varlet  de  pie,  qui  chascun  jour  estoit 
près  de  son  frain  quant  il  chevauchoit,  et  moult 
l'amoit,  mais  la  cause  de  sa  mort  si  fut  pour  ce  que 
ledit  varlet  par  soudain  débat  avoit  occis  ung  chevalier 
d'Angleterre.  Si  en  fut  ainsi  puny.  Et  après  les  choses 
dessusdictes,  ceulx  dudit  chastel  se  tindrent  environ 
huit  jours,  au  bout  desquelz  firent  traictié  avecques  le 
roy  d'Angleterre  de  rendre  le  chastel  pour  tel  si  qu'ilz 
s'en  yroient  sauf  leur  corps  et  leurs  biens,  si  non  qu'il 
en  y  eust  aucuns  coulpables  de  la  mort  du  duc  Jehan 
de  Bourgongne,  lesquelz  demourroient  en  la  voulenté 
du  roy  d'Angleterre.  Et  par  ainsi,  si  comme  dit  est,  se 
départirent  soubz  bonne  seureté.  Pour  laquelle  red- 
dicion,  le  seigneur  de  Guitry,  leur  capitaine,  fut  fort 
blasmé,  tant  de  ceulx  de  son  parti  comme  d'autres, 
pour  tant  qu'il  avoit  laissé,  comme  dit  est,  mourir  ses 
gens,  pour  si  peu  lui  tenir  après,  et  avec  ce  lui  fut 
imposé  qu'il  estoit  coulpable  de  la  mort  du  duc  Jehan 
de  Bourgongne,  et  sur  ce  offry  de  le  combatre  ung 
gentil  homme  de  l'ostel  du  duc  de  Bourgongne, 
nommé  Guillaume  de  Bierre.  Mais  en  conclusion  ledit 
Pierre  de  Guitry  s'en  excusa,  et  n'en  fut  plus  avant 
procédé,  et,  comme  dit  est,  amena  ses  gens  d'armes 
devers  le  Daulphin.  Et  tantost  après  ledit  roy  anglois 
garny  la  ville  et  chastel  de  Monstereau  de  vivres  et 
habillemens  de  guerre  et  y  mist  grant  garnison  d'An- 

glois,  et  puis  fist  préparer  son  ost  pour  brief  mectre 
le  siège  devant  la  ville  de  Meleun.  Et  pendant  que  ces 
choses  se  faisoient,  le  roy  de  France,  la  royne,  sa 
femme  ,  et  la  royne  d'Angleterre  ,  se  tenoient  à  Bray 
sur  Seine  avecques  tous  leur  estât. 


CHAPITRE  GGXXVII. 

Comment  Villeneufve  le  Roy  fut  prinse  et  eschelée.  Le  siège  du  Pont 
Saint-Esperit.  La  croisière  que  fist  nostre  Saint-Père  le  pape.  Et  autres 
matières. 

En  ces  jours  fut  prinse  et  eschelée  secrètement  Vil- 
leneuve le  Roy  séant  sur  la  rivière  du  Rosne*  par 
aucuns  des  gens  du  duc  de  Bourgongne,  dedens  la- 
quelle ville  furent  mors  et  prins  plusieurs  Daulphinois 
qui  la  tenoient. 

Et  adonc  vint  devers  le  roy  Henry,  le  duc  de  Beth- 
forth,  son  frère,  à  tout  huit  cens  hommes  d'armes  et 
deux  mille  archers.  Si  furent  receuz  du  roy  et  des 
autres  frères  en  grant  léesse,  et  aussi  du  duc  de  Bour- 
gongne. Pour  la  venue  duquel  la  puissance  dudit  roy 
d'Angleterre  fut  grandement  renforcée. 

Item,  ce  temps  durant,  Charles,  duc  de  Touraine, 
Daulphin,  à  grant  puissance  passa  les  parties  de  Lan 
guedoc  et  ala  mectre  le  siège  devant  le  Pont-Saint 
Esperit  sur  le  Rosne,  dedens  lequel  estoient  les  gens 
du  prince  d'Orenge  tenans  la  partie  de  Bourgongne, 
et  là  fist  dresser  plusieurs  engins,  et  le  y  avoient  en- 
voie ceulx  de  la  cité  d'Avignon  et  de  Prouvence  pour 
icellui  subjuguer.  Et  tant  continua  le  siège  que  ladicte 

i.  C'est  Viileneuve-lès-Avignon. 

ville  du  Pont-Saint-Esperit  lui  fut  rendue.  Et  pareille- 
ment se  remirent  en  son  obéissance  la  plus  grant  par- 
tie des  villes  et  fortresses  du  Languedoc,  qui  aucun 
espace  avoient  tenu  le  parti  du  duc  de  Bourgongne 
par  le  moien  dudit  prince  d'Orenge.  Dedens  lesquelles 
icellui  Daulphin  mist  souffisantes  garnisons  et  gouver- 
neurs de  par  lui,  et  ce  fait,  s'en  retourna  à  Bourges  en 
Berry,  et  assembla  de  toutes  pars  grant  puissance  de 
gens  d'armes  en  entencion  de  résister  contre  les  effor- 
cemens  du  roy  d'Angleterre  et  du  duc  de  Bourgongne, 
lesquelz  il  sçavoit  estre  preslz,  comme  dessus  est  dit, 
pour  conquerre  et  subjuguer  les  villes  et  pays  qui  se 
ten oient  à  lui. 

Item,  en  ce  temps  fut  ordonné  de  par  nostre  Saint- 
Père  le  pape  une  croisière  sur  les  Pragois  *,  de  laquelle 
furent  conducteurs  l'arcevesque  de  Coulongne,  l'éves- 
que  de  Liège,  l'arcevesque  de  Trêves,  l'évesque  de 
Maience,  le  conte  Loys  du  Rin  et  plusieurs  autres 
grans  seigneurs  de  la  haulte  Alemaigne  et  des  marches 
d'environ.  Si  entrèrent  ou  pays  desdiz  Pragois  qui  fut 
par  eulx  moult  exillié,  et  prindrent  ung  fort  chastel 
nommé  Nansone  et  la  forte  ville  de  Caldes,  avec  au- 
cunes autres.  Toutesfoiz  aucuns  de  ceulx  qui  estoient 
en  ceste  armée  en  assez  grant  nombre  se  départirent 
et  retournèrent  en  leurs  lieux,  pour  ce  que  les  dessus- 
diz  capitaines  usoient  de  trop  grant  convoitise. 

En  oultre,  le  cardinal  de  Bar  et  avec  lui  René  d'An- 
jou, son  nepveu,  filz  de  sa  seur  et  du  roy  Loys  derre- 

1 .  Il  s'agit  ici  de  la  guerre  des  Hussites.  Martin  V  prêcha  la 
croisade  contre  eux.  L'empereur  Sigismond  les  assiégea  dans 
Pragues ,  mais  Jean  Ziscka,  leur  chef,  le  battit  complètement  le 
ii  juillet  1420,  et  lit  lever  le  siège. 

nier  trespassé ,  lequel  René  icellui  cardinal  avoit  jà 
déclairé  son  héritier  de  la  ducbié  de  Bar  et  lui  avoit 
donné  à  joyr  présentement  sa  marquisie  du  Pont,  fist 
asséger  puissamment  la  ville  et  chastel  de  Ligni  en 
Barrois,  chef  d'icelli  conté,  pour  tant  que  le  duc  Jehan 
de  Bourgongne  n'avoit  point  fait  les  devoirs  de  relever 
par  son  nepveu ,  le  jeune  conte  de  Saint- Pol ,  duquel 
il  avoit  eu  le  bail  et  gouvernement ,  ne  pareillement 
le  duc  Jehan  de  Brabant,  frère  dudit  conte.  Et  ceulx 
de  ladicte  ville  de  Ligni  estoient  de  long  temps  amans 
et  favorisans  la  partie  de  Bourgongne ,  et  le  cardinal 
et  tous  ses  pays  estoient  de  la  partie  opposite.  Néant- 
moins,  après  que  ledit  siège  eut  duré  certain  espace  de 
temps,  ceulx  de  ladicte  ville  firent  obéissance  à  icellui 
cardinal,  lequel  y  mist  officiers  et  gouverneurs  de  par 
lui.  Mais  tost  après ,  par  aucuns  moiens  fais  entre  les 
parties,  ledit  jeune  conte  de  Saint-Fol  fut  restitué  en 
sadicte  ville  fortresse  et  conté ,  et  y  furent  de  rechef 
mis  et  establis  gens  de  par  lui. 


CHAPITRE  GCXXVIII. 

Comment  la  ville  de  Meleun  fut  asségée.  La  prînse  du  conte  de  Conver- 
sen  et  le  parlement  du  jeune  roy  de  Cécile  pour  aler  à  Romme.  Et 
comment  il  fut  receu  de  nostre  Saint-Père  le  pape. 

Or  fault  revenir  à  parler  des  roys  de  France  et 
d'Angleterre  et  du  duc  Phelippe  de  Bourgongne,  les- 
quelz,  après  qu'ilz  eurent  conquis  Monstereau-ou-Fault- 
Yonne,  si  comme  vous  avez  oy,  se  partirent  d'ilec 
pour  venir  vers  Meleun  que  tenoient  les  gens  du  Daul- 
phin.  Laquelle  ville,  par  ledit  roy  d'Angleterre  et  le 

duc  de  Bourgongne  fut  asségëe  à  grant  puissance  et 
avironnée  tout  entour.  Et  le  roy  de  France  avecques 
les  deux  roynes  alèrent  tenir  leur  estât  à  Corbueil.  Et 
avoit  le  roy  Henry  avec  lui  ses  deux  frères,  le  Rouge 
duc  de  Bavière,  son  serourge  ',  et  les  autres  princes, 
logez  vers  le  Gastinois.  Et  le  duc  de  Bourgongne,  à 
tous  ses  gens,  le  conte  d'Hontiton  avec  aucuns  autres 
capitaines  anglois,  furent  logez  à  l'autre  costé  vers  la 
Brye.  Si  mirent  iceulx  asségans  toute  leur  entencion 
et  voulenté  d'approucher  et  leurs  adversaires  comba- 
tre,  et  pour  les  plus  dommager  firent  asseoir  en  plu- 
sieurs lieux  engins  volans,  bombardes  et  autres  instru- 
mens  de  guerre  pour  dérompre  et  démolir  les  murs 
de  ladicte  ville.  Dedens  laquelle  estoit  principal  capi- 
taine le  seigneur  de  Barbazan,  noble  vassal,  expert, 
subtil  et  renommé  en  armes,  et  avecques  lui  le  sei- 
gneur de  Préaulx ,  c'estassavoir  messire  Pierre  de 
Bourbon,  et  ung  renommé  bourgois,  qui  en  leur  com- 
paignie  avoient  de  six  à  sept  cens  cpmbatans.  Les- 
quelz,  par  grant  vigueur,  monstrèrent  à  leurs  ennemis 
semblant  de  moult  grant  bardiesse  en  eulx  défendant 
vaillamment  contre  les  entreprinses  et  approchemens 
desdiz  asségans.  ïoutesfoiz,  non  obstant  leur  défense 
dessusdicte,  furent  en  plusieurs  lieux  de  leur  ville  ap- 
prouchez,  tant  par  mines,  taudis  et  boulevers,  comme 
par  autres  voies  subtilles,  et  tant  fut  par  lesdiz  assé- 
gans continué,  que  les  murs  de  la  ville  furent  durement 
dommagez  en  plusieurs  lieux.  Et  d'autre  part,  du  costé 
où  estoit  le  duc  de  Bourgongne,  fut  par  soudain  assault 
prins  ung  très  fort  boulevert  que  lesdiz  asségez  avoient 

].  Son  beau- frère. 

fait  au  dehors  de  leurs  fossez ,  par  lequelz  ilz  traveil- 
loient  fort  ceulx  du  siège.  Et  depuis  la  prinse  dessus- 
dicte  fut  icelîui  boulevert  fortifié  par  les  gens  dudit 
duc  et  tenu  durant  ledit  siège,  en  y  faisant  fort  guet 
de  nuit  et  de  jour.  Et  oultre,  fut  fait  ung  pont  sur  la 
rivière  de  Seine  sur  basteaulx,  par  lequel  les  deux  ostz 
povoient  passer  l'un  avec  l'autre,  et  avec  ce  fist  le  roy 
d'Angleterre  clorre  son  ost  tout  entour,  de  bons  fossez 
et  de  pieux  atachez  dessus,  afin  que  de  leurs  ennemis 
ne  feussent  point  surprins,  et  y  faisoit-on  guet  de  jour 
et  de  nuit.  Et  pareillement  fut  fait  du  costé  du  duc  de 
Bourgongne  et  les  autres  Anglois.  En  tel  estât  dura  le 
siège  l'espace  de  dix-huit  sepmaines.  Lequel  terme  du- 
rant furent  faictes  aucunes  escarmouches  et  saillies 
par  les  asségez  et  non  pas  gramment.  Toutesfoiz  fu- 
rent occis  par  traict  ung  très  vaillant  capitaine  anglois 
nommé  messire  Phelippe  Lis,  et  ung  notable  gentil 
homme  du  pays  de  Bourgongne  nommé  Evrard  de 
Vienne,  avec  plusieurs  autres.  Et  comme  lesdiz  assé- 
gans  entendissent  curieusement  à  grever  nuit  et  jour 
et  subjuguer  leurs  ennemis,  en  cas  pareil  lesdiz  asségez 
se  défendoient  par  grant  vigueur,  et  si  tost  que  leurs 
murs  estoient  dérompus  par  les  engins  de  leurs  adver- 
saires, lesrefortifioient  soigneusement  de  queues  pleines 
de  terre,  de  bois  et  autres  besongnes  à  ce  compétens. 
En  après ,  du  costé  du  roy  d'Angleterre  fut  faicte  une 
mine  par  dessoubz  les  fossez  de  la  ville,  laquelle  fut 
percée  jusques  assez  près  des  murs.  Mais  les  asségez, 
ce  doubtans,  contreminèrent  à  l'opposite  d'icelle  et 
firent  si  bonne  diligence  qu'elle  fut  effrondrée,  et  y 
eut  des  deux  parties  grans  poussées  de  lances.  Et 
adonc  du  costé  des  Anglois  fii  faicte  une  barrière  de- 


412  CHRONIQUE  [1420] 

dens  ladicte  mine,  en  laquelle  se  combatirent  ensem- 
ble contre  deux  Daulphinois  le  duc  d'Orléans  et  ung 
autre,  en  poussant  de  lances  l'un  contre  l'autre,  et 
depuis,  en  continuant,  plusieurs  chevaliers  et  escuiers 
alèrent  combalre  ladicte  mine.  Desquelz  y  furent  fais 
chevaliers  de  l'ostel  du  duc  de  Bourgongne,  Jehan  de 
Homes,  seigneur  de  Boussignies,  Robert  de  Maûviez 
et  aucuns  autres.  Item,  pendant  que  ce  siège  dura, 
ledit  roy  d'Angleterre,  de  foiz  à  autre,  ala  à  Corbueil 
veoir  sa  femme,  la  royne,  avecques  laquelle  estoit  la 
duchesse  de  Clarence  et  autres  dames  d'Angleterre. 
Et  après  certain  espace  de  temps  que  ledit  siège  de 
Meleun  fut  refermé  comme  dit  est,  y  fut  amené  le  roy 
de  France,  afin  que  plus  somniièrement  on  peust  som- 
mer lesdiz  asségez  qu'ilz  rendissent  la  ville  au  roy  de 
France,  leur  naturel  seigneur.  Mais  à  celui  firent  res- 
ponse  qu'à  son  estât  privé  lui  feroient  ouverture  très 
voulentiers,  disans  oultre,  qu'au  roy  d'Angleterre,  an- 
cien ennemy  de  France ,  point  n'obéiroient.  Néant- 
moins  ledit  roy  de  France  fut  grant  espace  audit  siège, 
logié  en  ses  tentes  soubz  le  gouvernement  de  son 
beau-filz  le  roy  d'Angleterre,  non  point  en  tel  estât  de 
compaignie  et  habillemens  que  autrefoiz  avoit  esté 
veu.  Car  au  regard  du  temps  passé,  c'estoit  peu  de 
chose  de  le  veoir  à  présent.  Et  à  ce  mesme  siège  fist 
le  roy  d'Angleterre  amener  sa  femme,  la  royne,  gran- 
dement acompaignée  de  dames  et  de  damoiselles,  et  y 
séjourna  environ  ung  moys,  et  fut  logée  en  une  mai- 
son que  ledit  roy  avoit  fait  faire  toute  propice  emprès 
ses  tentes,  qui  estoient  loing  de  la  ville  afin  qu'ilz  ne 
peussent  estre  traveillez  de  canons,  et  là ,  devant  la 
tente  du  Roy,  de  nuit,  sonnoient  moult  mélodieuse- 

ment  par  l'espace  d'une  heure  ou  environ,  à  jour  fail- 
lant  et  au  point  du  jour,  huit  à  dix  clarons  d'Angle- 
terre et  autres  divers  instrumens.  Et  pour  vray  icellui 
roy  d'Angleterre  estoit  lors  plus  grandement  acompai- 
gné  à  icellui  siège  qu'il  n'avoil  esté  à  nul  autre  durant 
son  règne,  et  avecques  ce  de  sa  personne  faisoit  mer- 
veilleuse diligence  pour  achever  son  entreprise. 

Et  pendant  que  ces  besongnes  se  faisoient,  Pierre 
-de  Luxembourg,  conte  de  Conversan,  retournant  du- 
dit  siège  de  Meleun  pour  aler  en  sa  conté  de  Briane^ 
acompaigné  de  soixante  hommes  ou  environ,  fut  ren- 
contré des  Daulphinois  qui  se  tenoient  à  Meaulx  en 
Brie,  c'eslassavoir  de  Peron  de  Luppe  et  aucuns  autres, 
lesquelz  pour  ce  qu'ilz  estoient  en  trop  grant  nombre 
au  regard  de  lui,  l'emmenèrent  avec  toutes  ses  gens 
audit  lieu  de  Meaulx  où  il  fut  longuement  prisonnier,- 
jusques  à  tant  que  le  roy  d'Angleterre  asséga  icelle 
ville  de  Meaulx,  comme  vous  orrez  cy-après. 

En  après,  en  ces  propres  jours  la  roy  ne  de  Cécile, 
vefve  du  roy  Loys  de  bonne  mémoire,  donna  congié 
à  Loys  son  filz  ',  non  pas  sans  souspirer  du  cuer,  d'aler 
à  Romme  afin  que  de  la  main  de  nostre  Saint-Père  le 
pape  il  feust  couronné  à  roy.  Et  le  bailla  aux  Floren- 
tins et  aux  Genevois  sur  leur  loyaulté.  Lesquelz  estoient 
ancrez  à  quinze  galées  d'armes  au  port  de  Marseille, 
qui  estoit  de  la  terre  de  ladicte  royne.  Mais  elle  retint 
devers  elle  en  ostage  pour  sondit  filz  huit  des  plus  no- 
bles barons  du  royaume  de  Naples  et  de  ses  pays  envi- 
ron ,  qui  Festoient  venus  quérir  de  par  les  citez  et 
bonnes  villes  et  les  plus  grans  seigneurs  dudit  royaume. 

i .  Louis  III. 

Et  ce  firent-ilz  par  la  hayne  qu'ilz  avoient  à  leur 
royne,  femme  de  messire  Jaques  de  Bourbon ,  conte 
de  La  Marche,  laquelle  tenoit  sondit  mary  prisonnier 
pour  discorde  qu'elle  avoit  à  lui  et  à  ses  gouverneurs. 
Et  ainsi  ledit  Loys,  nagant  par  mer  es  galères  dessus- 
dictes,  entra  à  Romme  et  receut  solennellement  sondit 
royaume  par  la  main  de  nostre  Saint-Père  le  pape,  jà 
soit  ce  que  pour  lors  ne  feust  pas  couronné.  Et  de  ce 
jour  en  avant  fu  nommé  roy  Loys,  ainsi  que  paravant 
avoit  esté  nommé  son  feu  père. 

